Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Συνέχιση της συζητήσεως επί των Προγραμματικών Δηλώσεων της Κυβερνήσεως και ψηφοφορία για την παροχή ψήφου εμπιστοσύνης της Βουλής προς την Κυβέρνηση. Θα ξεκινήσουμε με δύο συναδέλφους, τον κ. Βασίλειο Οικονόμου και την κ. Θεανώ Φωτίου, στη συνέχεια θα δώσω τον λόγο στον Υπουργό κ. Κώστα Καραμανλή και μετά θα συνεχίσουμε με τους εγγεγραμμένους συναδέλφους. Ενδιαμέσως θα δίνουμε τον λόγο στους Υπουργούς που είναι στον κατάλογο, όπως αυτός έχει αποσταλεί από τη Γραμματεία της Κυβέρνησης. Ο κ. Οικονόμου έχει τον λόγο.
Ανοίγοντας την τρίτη ημέρα των Προγραμματικών Δηλώσεων της Κυβερνήσεως, μία από τις πιο σημαντικές κοινοβουλευτικές διαδικασίες, θα ήθελα να ευχαριστήσω από καρδίας τους σχεδόν δεκαεννέα χιλιάδες συμπατριώτες μου και φίλους, οι οποίοι με τίμησαν για ένατη φορά για την εκπροσώπησή τους στο ελληνικό Κοινοβούλιο. Ήταν πραγματικά μια πολλή δύσκολη εκλογική μάχη - από τις πιο δύσκολες - αυτή που έδωσα, αλλά και από τις πιο ωραίες. Ήταν δύσκολη γιατί η πολιτική συμπόρευση και συνάντηση διαφορετικών κοινωνικών, πολιτικών και ιδεολογικών ρευμάτων στον χώρο της Νέας Δημοκρατίας δεν ήταν μια εύκολη υπόθεση. Πραγματικά ήταν ένα από τα ζητούμενα και τα στοιχήματα των τελευταίων εκλογών, έτσι όπως τα οριοθέτησε και τα έθεσε ο ίδιος ο Πρόεδρος της Νέας Δημοκρατίας. Όμως, ήταν μια πολύ ωραία εκλογική μάχη, γιατί αυτό το στοίχημα κερδήθηκε και αυτό το πολιτικό διακύβευμα έβγαλε νικητή αυτή τη συνάντηση με μεγάλη πλειοψηφία. Εδώ θέλω να θυμίσω ότι στην ανατολική Αττική το εκλογικό αποτέλεσμα ήταν θριαμβευτικό, με 43,5% επί του εκλογικού σώματος. Όμως, το ίδιο θριαμβευτικό και σημαντικό ήταν το πανελλαδικό αποτέλεσμα με 40%. Το πολιτικό διακύβευμα των τελευταίων εκλογών, όπως καταλαβαίνετε, ήταν σημαντικό και λύθηκε, νομίζω, το πολιτικό πρόβλημα της χώρας με τρόπο καθαρό και απόλυτο, με την κοινωνική πλειοψηφία, η οποία διαμορφώθηκε και η οποία έδωσε το πολιτικό αποτέλεσμα της αυτοδυναμίας της Νέας Δημοκρατίας. Η αυτοδυναμία ήταν το ζητούμενο και το πολιτικό διακύβευμα, το οποίο τέθηκε με καθαρό τρόπο σε πολλαπλές φάσεις την τελευταία πολιτική περίοδο. Θυμίζω: ευρωεκλογές, περιφερειακές εκλογές και εθνικές εκλογές. Απανωτά, λοιπόν, ραντεβού του εκλογικού σώματος με την ιστορία και τις ευθύνες του. Το αποτέλεσμα και τις τρεις φορές ήταν πεντακάθαρο. Ήταν ένα ξεκαθάρισμα της πολιτικής γραμμής για το πού πρέπει πλέον η χώρα να οδηγηθεί και το σχέδιο με το οποίο πρέπει να κυβερνηθεί. Η εμπιστοσύνη του ελληνικού λαού απέναντι σε αυτό το σχέδιο, που κατέθεσε με καθαρό τρόπο ο Κυριάκος Μητσοτάκης, ήταν οριστική και καθοριστική για την εξέλιξη των πραγμάτων. Η αμηχανία και η σύγχυση του πρώην Πρωθυπουργού, ο οποίος, νομίζω, ότι θα μνημονεύεται στα πολιτικά πράγματα και σε αυτά που λέμε «εγχειρίδια πολιτικής επιστήμης και πολικής επικοινωνίας» ως κορυφαίος στα πολιτικά λάθη - γιατί για μένα το να «σπάσει» τις εκλογές στα τρία, δηλαδή περιφερειακές, ευρωεκλογές και εθνικές εκλογές, μόνο σύγχυση και αμηχανία δήλωνε αλλά, τέλος πάντων, έτσι επέλεξε και αυτά εισέπραξε ως αποτέλεσμα - συνεχίζεται και μετά τις εκλογές. Ο λόγος που αρθρώθηκε εδώ στη Βουλή κατά τη διάρκεια των Προγραμματικών Δηλώσεων διακατεχόταν από αυτή την αμηχανία και την σύγχυση. Νομίζω ότι η προσαρμογή στα νέα δεδομένα είναι ένα πολιτικό ζητούμενο και αν επιτευχθεί, θα είναι όφελος για την πατρίδα μας και την πορεία των πραγμάτων. Το ζήτημα όπως τέθηκε με τρόπο απόλυτα καθαρό, ήταν και για μένα μια ευχάριστη έκπληξη. Και το λέω αυτό, γιατί η συνέπεια των λόγων είναι το ζητούμενο στην πολιτική. Και, πραγματικά, οι Προγραμματικές Δηλώσεις, όπως τις κατέθεσε ο Πρωθυπουργός, ήταν για μένα μία - το ξαναλέω - ευχάριστη έκπληξη, γιατί υπήρξε συνέπεια και σταθερότητα των προεκλογικών λόγων με τους μετεκλογικούς λόγους. Έδειξε ότι το σχέδιο για την ανασυγκρότηση της χώρας, της μεσαίας τάξης και την κοινωνική πολιτική, έτσι όπως θα εφαρμοστεί, είναι ένα σχέδιο το οποίο στηρίζεται στην αποφασιστικότητα, πρώτα απ' όλα, του Πρωθυπουργού, αλλά και στον πρότερο σχεδιασμό, ο οποίος, όπως λέγαμε προεκλογικά, υπήρχε και φάνηκε μετά τις εκλογές. Είναι, γι' αυτό, πολύ σημαντικό να εφαρμοστεί αυτό το σχέδιο. Άκουσα με πολύ μεγάλη ικανοποίηση τα πέντε εμβληματικά έργα, τα οποία θα δώσουν ώθηση το επόμενο διάστημα. Θέλω να πω ότι η πολιτική ασφάλειας δεν είναι αστυνομική πολιτική. Και χαίρομαι πάρα πολύ, κύριε Πρωθυπουργέ, που αυτή τη στιγμή το κομμάτι των Εξαρχείων και της πολιτικής για το κέντρο της Αθήνας το ξεκινάτε με το εμβληματικό έργο της πολιτικής για την ενοποίηση του αρχαιολογικού χώρου του Μουσείου μαζί με το Πολυτεχνείο. Δεν είναι αστυνομικό το ζήτημα της πολιτικής για τα Εξάρχεια. Είναι πρώτα απ' όλα ζήτημα δημιουργίας, παραγωγής νέων αντιλήψεων και νέων πολιτικών καταστάσεων, οι οποίες μπορούν να ενσωματώσουν και να δώσουν δυνατότητες και στους κατοίκους, αλλά και σε όλον τον πληθυσμό ο οποίος υπάρχει στο κέντρο της Αθήνας, για να μπορέσει να ζήσει με τρόπο δημιουργικό, ξεπερνώντας μειοψηφίες και παραβατικές συμπεριφορές. Αυτή, λοιπόν, η πολιτική, μαζί με την πολιτική για το Τατόι, που ξεπερνώντας ιδεοληψίες του παρελθόντος, θα δώσει τη δυνατότητα στην ανατολική Αττική, θέλω να συμπληρώσω επειδή βλέπω και τον κ. Καραμανλή εδώ κι είναι ένα στοιχείο το οποίο μπορεί να το χρησιμοποιήσει και να το αξιοποιήσει, το εξής: Η σιδηροδρομική σύνδεση των δύο μεγάλων λιμένων, Ραφήνας και Λαυρίου, με το αεροδρόμιο είναι ένα εμβληματικό έργο το οποίο, νομίζω, θα πρέπει να συνεχιστεί - να ξεκινήσει ουσιαστικά - και να ολοκληρωθεί μαζί με την αντιμετώπιση του μεγάλου προβλήματος που άκουσα ότι υπάρχει στην ατζέντα. Και χαίρομαι πολύ, κύριε Πρωθυπουργέ, που άκουσα ότι την Κυριακή ασχοληθήκατε με το θέμα των σκουπιδιών. Είναι κρίσιμο ζήτημα. Είναι το πρόβλημα που έχει τεθεί κάτω απ' το χαλάκι - τα σκουπίδια κάτω απ' το χαλάκι - και το οποίο προσπάθησαν να το κρύψουν. Όμως, δεν κρύβεται.
Κύριε Οικονόμου, παρακαλώ ολοκληρώστε.
Ολοκληρώνω λέγοντας ότι είμαι πολύ ικανοποιημένος που αυτό το ζήτημα αναδεικνύεται και μπαίνει προμετωπίδα στα προβλήματα. Θα ήθελα να συμπληρώσω και το ζήτημα του νοσοκομείου της ανατολικής Αττικής, ένα ζήτημα το οποίο έχουμε επεξεργαστεί και έχετε δηλώσει, κύριε Πρωθυπουργέ, ότι θα είναι μέσα στον ορίζοντα του επόμενου διαστήματος, της τετραετίας. Αυτά τα θέματα νομίζω ότι μπορούν να δώσουν έμφαση, ώθηση και να περιγράψουν καθαρά τον πίνακα μιας χώρας που αναδημιουργείται, που ανασυγκροτείται, μιας μεσαίας τάξης που ξαναστέκεται στα πόδια της, ένα νέο αφήγημα μιας νέας Ελλάδας. Ευχαριστώ πολύ.
Έχουμε πάει σχετικά καλά τις δύο πρώτες μέρες. Εντάξει, εύλογο ήταν να υπάρχει μια επιείκεια. Θα υπάρξει και σήμερα. Μένουν τρεισήμισι κύκλοι. Έχω κάνει έναν υπολογισμό μαζί με την κ. Περιφάνου και με μια σχετική ανοχή και σε εσάς τους Βουλευτές και στους Υπουργούς, μπορούμε να τελειώσουμε, για να ξεκινήσει η δευτερολογία των Αρχηγών, γύρω στις 17.00΄ με 18.00΄ το απόγευμα. Αν αυτό το πετύχουμε, αντιλαμβάνεστε ότι δεν θα χρειαστεί να πάμε στις δώδεκα το βράδυ. Γι' αυτό σας παρακαλώ όλοι να βάλουμε τα δυνατά μας για να το πετύχουμε. Τον λόγο έχει η κ. Θεανώ Φωτίου από τον ΣΥΡΙΖΑ.
Κύριε Πρόεδρε, κυρίες και κύριοι Βουλευτές, επειδή η συζήτηση για τις κοινωνικές παροχές και τα επιδόματα κυριάρχησε τα τελευταία χρόνια στον δημόσιο διάλογο, θα αναφερθώ κατ' αρχάς σε τρία προπαγανδιστικά ψεύδη και ένα παράδοξο. Το πρώτο ψεύδος, το οποίο επανέλαβε ο κ. Μητσοτάκης στις Προγραμματικές Δηλώσεις του, είναι ότι τα επιδόματα αφορούν τη φτώχεια. Ο Πρωθυπουργός γνωρίζει καλώς ότι οι παροχές για το παιδί - επίδομα παιδιού, βρεφονηπιακοί σταθμοί, σχολικά γεύματα - ύψους 1.400.000.000, τα επιδόματα για τους ανάπηρους ύψους 800 εκατομμυρίων ευρώ, το επίδομα στέγης ύψους 350 εκατομμυρίων ευρώ δεν αφορούν μόνο τους απόρους αλλά και τα μεσαία στρώματα, δηλαδή τους πολλούς. Το δεύτερο ψεύδος είναι ότι για να δίνει ο ΣΥΡΙΖΑ επιδόματα και παροχές, υπερφορολόγησε τη μεσαία τάξη φτωχοποιώντας την. Αντίθετα, τα πρόσφατα στοιχεία της ΕΛΣΤΑΤ - Ιούνιος του 2019, τώρα - έδειξαν ότι οι κυβερνήσεις ΠΑΣΟΚ και Νέας Δημοκρατίας φτωχοποίησαν τη μεσαία τάξη, αφού μέχρι το 2015 ένας στους έξι πολίτες των μεσαίων στρωμάτων πέρασε στα φτωχά στρώματα, ενώ οι υπόλοιποι έχασαν το 37% του εισοδήματός τους. Αν ο κ. Μητσοτάκης μειώσει τον προϋπολογισμό για τα επιδόματα, πάλι τα εισοδήματα της μεσαίας τάξης θα μειωθούν. Το τρίτο ψεύδος είναι ότι με τα επιδόματα αφαιρούνται πόροι από την ανάπτυξη. Έχει, όμως, αποδειχθεί ότι οι προνοιακές δαπάνες είναι αναπτυξιακές, είναι χρήματα που δεν πηγαίνουν σε offshore, αυξάνουν την κατανάλωση, δημιουργούν νέες θέσεις εργασίας. Αυξήσαμε τα κονδύλια για την πρόνοια από 780 εκατομμύρια ευρώ σε 3,3 δισεκατομμύρια ευρώ το 2019. Αυτός ο λογαριασμός απειλείται να περικοπεί για να καλυφθεί το δημοσιονομικό κενό του 1,8 δισ., όπως υπολογίζουμε εμείς, που δημιουργούν οι εξαγγελίες του Πρωθυπουργού. Το μόνο επίδομα που αφορά τη φτώχεια είναι το ΚΕΑ, το Κοινωνικό Εισόδημα Αλληλεγγύης. Το 2015, σε συνθήκες ανθρωπιστικής κρίσης, δεν υπήρχε προϋπολογισμός για τη φτώχεια για επτακόσιους χιλιάδες ανθρώπους οι οποίοι βρίσκονταν σε ακραία φτώχεια και σε εξαθλιωμένες συνθήκες. Το ελάχιστο εγγυημένο εισόδημα, για το οποίο μίλησε εχθές ο κ. Βρούτσης ως δικό του κατόρθωμα, ήταν πιλοτικό πρόγραμμα του 2014, αφορούσε δεκατρείς δήμους από τους τριακόσιους είκοσι πέντε, είχε προϋπολογισμό 16 εκατομμύρια ευρώ και κρίθηκε αναποτελεσματικό και ανεπαρκές κατά την πολιτική του εφαρμογή. Το αναθεωρήσαμε. Γι' αυτό, με το πρόγραμμα της ανθρωπιστικής κρίσης, κάρτα αλληλεγγύης κ.λπ., το ΚΕΑ και τα μέτρα για το παιδί μειώσαμε μέσα σε δυόμισι χρόνια - δείτε τα στοιχεία της ΕΛΣΤΑΤ - τη φτώχεια και την παιδική φτώχεια πριν από την κρίση. Δείτε ακριβώς πού φτάσαμε σε στοιχεία, δηλαδή του 2018. Δηλαδή, σε απλά λόγια, οι δικαιούχοι του ΚΕΑ μειώθηκαν, επειδή ακριβώς είχαμε προβλέψει υποχρεωτικά την ένταξή τους στην εργασία. Εδώ είναι το παράδοξο: Η Νέα Δημοκρατία που δεν θέλει τα επιδόματα γιατί ανακυκλώνουν τη φτώχεια, ανακοίνωσε ότι θα αυξήσει τον αριθμό των δικαιούχων του ΚΕΑ. Αυτό μπορεί να σημαίνει μόνο δύο πράγματα κατά τη λογική μου: ή γνωρίζει ότι θα αυξηθεί η φτώχεια με την πολιτική της ή είναι η γνωστή συνταγή του ΔΝΤ, που μας έλεγε στη διαπραγμάτευση, «Θα εξορθολογήσετε…» - προσέξτε τη λέξη - «…τα επιδόματα, θα εξοικονομήσετε 1 δισ., θα δώσετε από αυτά τα λεφτά το ελάχιστο εγγυημένο εισόδημα και εκεί θα περιλάβετε όλα τα επιδόματα». Για τους ακραία φτωχούς δηλαδή. Η ορολογία «εξορθολογισμός κριτηρίων απόδοσης επιδομάτων», που τη χρησιμοποίησε και η κ. Μιχαηλίδου πρόσφατα, είναι η ίδια που χρησιμοποιούσε το ΔΝΤ όταν απαιτούσε περικοπές επιδομάτων. Άρα το πρόβλημα δεν είναι αν θα καταργήσετε τα τέσσερα βασικά επιδόματα, όπου χθες ο κ. Βρούτσης μάς διαβεβαίωσε ότι δεν θα καταργήσει. Το πρόβλημα είναι αν θα αλλάξετε τα κριτήρια για τους δικαιούχους και άρα αν θα μειώσετε τον λογαριασμό. Δημιουργήσαμε ένα νέο, υποδειγματικό ψηφιακό κράτος πρόνοιας και κοινωνικής αλληλεγγύης με δύο ψηφιακούς πυλώνες: Από τη μια το κράτος, οι περιφέρειες και τα διακόσια σαράντα δύο κέντρα κοινότητας, από την άλλη ο ΟΠΕΚΑ, που αποδίδει όλα τα επιδόματα ψηφιακά, διασταυρώνει έξι βάσεις δεδομένων σε ένα δευτερόλεπτο, χωρίς ύποπτες διαμεσολαβήσεις, καταργώντας τις πελατειακές σχέσεις και τη διαφθορά. Έτσι οι πολίτες απολαμβάνουν με αξιοπρέπεια τα δικαιώματά τους. Εσείς τα καταψηφίσατε αυτά. Κάναμε θεσμό του κράτους τα σχολικά γεύματα. Διακόσιες χιλιάδες παιδιά τρώνε κάθε μέρα ζεστό γεύμα με βάση τη μεσογειακή διατροφή κατά της παχυσαρκίας. Είχαμε σχέδιο για όλα τα δημοτικά, εξακόσιες χιλιάδες παιδιά να τρώνε κάθε μέρα δωρεάν μέχρι το τέλος του 2021. Τα καταψηφίσατε. Θα τα καταργήσετε; Δώσαμε σε όλες τις μάνες - εργαζόμενες και άνεργες - voucher δωρεάν για τα παιδιά τους σε βρεφονηπιακούς σταθμούς, δηλαδή εκατόν σαράντα χιλιάδες voucher από εβδομήντα εννέα χιλιάδες που παραλάβαμε το 2015. Ερώτημα: Το δικαίωμα της άνεργης μάνας να παίρνει voucher θα το κρατήσετε; Οι ανάπηροι παίρνουν σήμερα το επίδομά τους κάθε μέρα, κάθε μήνα. Το επίδομα είναι ακατάσχετο και αφορολόγητο, ενώ το 15% των θέσεων εργασίας του δημοσίου είναι αποκλειστικά γι' αυτούς. Θεσμοθετήθηκε η αποϊδρυματοποίηση, οι στέγες υποστηριζόμενης διαβίωσης, τα κέντρα στήριξης οικογένειας, τρίτης ηλικίας, ενώ με τον νόμο αναδοχής και υιοθεσίας μειώθηκε ο χρόνος αναμονής από έξι έως οκτώ χρόνια που ήταν σε οκτώ με δώδεκα μήνες και μπαίνει φρένο στο εμπόριο βρεφών. Είμαστε υπερήφανοι γι' αυτά που παραδίδουμε και καταφέραμε σε τέσσερα πολύ δύσκολα χρόνια και θα τα υπερασπιστούμε, διότι δυστυχώς οι δέκα πρώτες μέρες της Κυβέρνησης είναι ιδιαίτερα ανησυχητικές. Πρώτον, έφεραν την κατάργηση της Ειδικής Γραμματείας Ρομά που είχε δρομολογήσει τη μετεγκατάσταση και την ένταξη των Ρομά, που μένουν σε εξαθλιωμένους καταυλισμούς, στην εργασία, στην παιδεία και στην υγεία με σημαντικά ευρωπαϊκά κονδύλια που κερδίσαμε. Δεύτερον, φέρατε την κατάργηση της Ειδικής Γραμματείας Κοινωνικής και Αλληλέγγυας Οικονομίας που είχε ετοιμάσει πρόγραμμα ενίσχυσης χιλίων τριακοσίων ΚΟΙΝΣΕΠ με 47 εκατομμύρια. Τρίτον, μεταφέρατε την αρμοδιότητα για τα ασυνόδευτα προσφυγόπουλα από τη Γενική Γραμματεία Πρόνοιας και Κοινωνικής Αλληλεγγύης στο Υπουργείο Προστασίας του Πολίτη, αδιαφορώντας για το ότι πρόκειται για παιδιά και η φροντίδα τους ανήκει στην Παιδική Προστασία και όχι στην Αστυνομία.
Ολοκληρώστε.
Τελειώνω, κύριε Πρόεδρε. Κυρίες και κύριοι συνάδελφοι, στα τεσσεράμισι χρόνια διακυβέρνησης του ΣΥΡΙΖΑ τα κοινωνικά και ατομικά δικαιώματα διευρύνθηκαν. Σήμερα απειλούνται και κινδυνεύουν. Κινδυνεύουν τα δικαιώματα των εργαζομένων, των ανέργων, των παιδιών, των ηλικιωμένων, των αναπήρων, των Ρομά, των προσφύγων και των μεταναστών. Όμως, τα ατομικά και κοινωνικά δικαιώματα είναι συστατικό στοιχείο της δημοκρατίας. Η απειλή συρρίκνωσής τους είναι απειλή για τη δημοκρατία. Θα αντισταθούμε. Καλούμε όλους μέσα και έξω από τη Βουλή, καλούμε τους πολίτες, τις οργανώσεις τους να αγρυπνούν, να οργανώσουν τις αντιστάσεις τους, να μη δεχθούν να τους πάρουν πίσω όσα με τόσες θυσίες κατέκτησαν αυτοί οι ίδιοι. Ευχαριστώ, κύριε Πρόεδρε.
Το γεγονός είναι ότι αυτή η πολιτική αποδοκιμάστηκε από τον ελληνικό λαό.
Τον λόγο έχει ο Υπουργός κ. Κώστας Καραμανλής.
Σας ευχαριστώ πολύ, κύριε Πρόεδρε. Κυρίες και κύριοι Βουλευτές, δεν θέλω να απαντήσω στην προηγούμενη ομιλήτρια, αλλά δεν μπορώ να μην παρατηρήσω ότι η υπερήφανη κυβέρνηση της δήθεν Αριστεράς έκοψε το ΕΚΑΣ, έκοψε και μείωσε τις συντάξεις χηρείας, καθυστερήσατε την καταβολή των συντάξεων και τελικά νομίζω ότι δεν έχετε καταλάβει τίποτα, διότι αν η μεσαία τάξη ήταν τόσο χαρούμενη με την πολιτική που ακολουθήσατε, δεν θα είχατε χάσει τρεις εκλογικές αναμετρήσεις. Έρχομαι τώρα στα δικά μας θέματα. Στο Υπουργείο Μεταφορών και Υποδομών καλούμαστε να συνδυάσουμε το άμεσο με το μακροπρόθεσμο, την καθημερινότητα με την ανάπτυξη, τον σχεδιασμό για το πώς θέλουμε όλοι να είναι η χώρα σε βάθος χρόνου με τη βελτίωση της καθημερινότητας των πολιτών. Ξεκινώντας, λοιπόν, από τον τομέα των υποδομών, επιτρέψτε μου να πω τα εξής: Τα μεγάλα έργα δεν πρέπει να είναι εργαλεία υφαρπαγής ψήφων, ούτε εντυπωσιασμού ούτε λαϊκισμού. Είναι εργαλεία ανάπτυξης, δίνουν χιλιάδες θέσεις εργασίας, αλλά και μακροπρόθεσμα, αν θέλετε, βοηθούν ολόκληρες περιοχές να αναπτυχθούν, να αναβαθμιστούν και να ξεφύγουν από την απομόνωση. Ιδίως στην κατάσταση που βρίσκεται σήμερα η πατρίδα μας, ένας κρίσιμος παράγοντας για να ξεπεράσουμε την κρίση είναι ένα ισορροπημένο πρόγραμμα υποδομών. Βέβαια, όλοι γνωρίζουμε ότι οι πόροι σήμερα είναι εξαιρετικά περιορισμένοι. Όλοι γνωρίζουμε σ' αυτή τη χώρα ότι λεφτά δεν υπάρχουν. Επομένως πρέπει να χρησιμοποιήσουμε με πολύ μεγάλη προσοχή και το ΠΔΕ, αλλά και ιδιωτικά κεφάλαια. Είμαστε μπροστά σε πολύ σημαντικές αποφάσεις. Δεν ωραιοποιούμε την κατάσταση. Δεν το κάναμε ούτε προεκλογικά και δεν θα το κάνουμε προφανώς ούτε και σήμερα. Θα μου επιτρέψετε εδώ να πω κάποιες αλήθειες που νομίζω ότι πρέπει να ακούσει η Εθνική Αντιπροσωπεία. Πρώτον, απαιτείται απόλυτος σεβασμός στο δημόσιο χρήμα, διαφάνεια και αποτελεσματικότητα. Είμαστε εδώ για να διασφαλίσουμε το δημόσιο συμφέρον, το συμφέρον όλων, όχι των λίγων. Ο Πρωθυπουργός προεκλογικά παρουσίασε το πρόγραμμα των υποδομών της Νέας Δημοκρατίας και τότε ξεκινήσαμε από μια βασική διαπίστωση: Το μοντέλο των μεγάλων εκπτώσεων ή, όπως λέει ο τεχνικός κόσμος, των ασυνήθιστα χαμηλών προσφορών, καταλήγει τελικά να πληρώνουμε τα δημόσια έργα πολύ πιο ακριβά και να τα κάνουμε σε διπλάσιο και τριπλάσιο χρόνο. Αντιθέτως, οι συμβάσεις παραχώρησης, δηλαδή η ενασχόληση του ιδιωτικού τομέα με τα μεγάλα αυτά project μάς έχουν διδάξει ότι αυτός ο τρόπος εκτέλεσης των έργων είναι πιο αποτελεσματικός, με μικρότερο κόστος από τα κλασικά δημόσια έργα. Θα σας αναφέρω ένα παράδειγμα, το οποίο νομίζω ότι είναι χαρακτηριστικό: σήραγγα Ραψομάτη στην Τρίπολη, μια σήραγγα με δύο κατευθύνσεις και ακριβώς ίδιες συνθήκες κατασκευής. Η μία έγινε με σύμβαση παραχώρησης, δηλαδή με τον ιδιωτικό τομέα μέσα σε δύο χρόνια. Η δεύτερη έγινε ως κλασικό δημόσιο έργο σε δεκατέσσερα χρόνια και με διπλάσιο κόστος. Σήμερα θα σταθώ σε τρία έργα που η μέχρι σήμερα πορεία τους είναι κατά την άποψή μας παράδειγμα προς αποφυγή. Πρώτον, Πάτρα - Πύργος, ένα έργο που πριν από πέντε χρόνια ήταν έτοιμο προς χρηματοδότηση και σήμερα θα ήταν ολοκληρωμένο, το παραλάβαμε μετά από την απόφαση της κυβέρνησης του ΣΥΡΙΖΑ το 2015 κατατμημένο, σπασμένο σε οκτώ κομμάτια. Σε τρία από τα οκτώ έργα δεν έχει υπογραφεί καν σύμβαση. Ο ένας εργολάβος, ο οποίος είχε κερδίσει τις τέσσερις συμβάσεις, όλοι γνωρίζουμε ότι έχει τεράστια προβλήματα αυτή τη στιγμή. Στα υπόλοιπα πέντε έργα δεν έχει καν ξεκινήσει η υλοποίηση των συμβάσεων και παράλληλα έχει δοθεί προκαταβολή μόνο σε ένα. Οι κατατμήσεις έργων σχεδόν πάντα οδηγούν σε κουφάρια ή σε τεράστιες καθυστερήσεις και τα πληρώνει ο ελληνικός λαός τρεις φορές πάνω. Οι υπερβολικές εκπτώσεις θέτουν το έργο σε κίνδυνο. Το αποκορύφωμα, κυρίες και κύριοι Βουλευτές; Η προηγούμενη κυβέρνηση υποτίθεται ότι εγκαινίασε - προεκλογικά βέβαια - εργοτάξιο. Εμείς, όμως, ξέρετε τι παραλάβαμε στην πέμπτη εργολαβία; Μια χωματερή με πενήντα χιλιάδες τόνους σκουπίδια και την απαίτηση του εργολάβου να πάρει δύο εκατομμύρια ευρώ για να καθαρίσει τα σκουπίδια από την εργολαβία. Όπως είναι, λοιπόν, σήμερα το έργο - αυτό το γνωρίζει όλος ο τεχνικός κόσμος - βρισκόμαστε σε αδιέξοδο. Είναι εκτός πραγματικότητας να συζητάμε αν θα καθυστερήσει ή αν θα χαθούν χρήματα. Το έργο είναι κυριολεκτικά στον αέρα και χρειάζεται μια ριζική λύση. Μελετάμε στο Υπουργείο διεξοδικά τις εναλλακτικές. Είμαστε σε διαρκή επαφή με την Ευρωπαϊκή Επιτροπή, ώστε τελικά να προχωρήσουμε σε λύση όσο το δυνατόν ταχύτερη και με εξασφαλισμένη χρηματοδότηση. Εμείς το έργο αυτό έχουμε δεσμευτεί ότι θα το κάνουμε και θα το κάνουμε. Δεύτερο έργο: Άκτιο - Αμβρακία. Μέχρι σήμερα έχει κοστίσει - ακούστε -6,1 εκατομμύρια ευρώ το χιλιόμετρο, χωρίς τις μελέτες και την επίβλεψη του έργου. Ξεκίνησε το 2010 με τέσσερις εργολαβίες προϋπολογισμού 142 εκατομμυρίων ευρώ. Το 2017 δημοπρατήθηκε εργολαβία - σκούπα για να ολοκληρωθεί το έργο προϋπολογισμού - προσέξτε -160 εκατομμυρίων ευρώ, δηλαδή πιο ακριβό και από τον αρχικό προϋπολογισμό, περισσότερο από τα τέσσερα έργα μαζί. Αλλά και πάλι όλοι γνωρίζουμε ότι το έργο είναι στον αέρα, γιατί έχουμε δικαστικές εμπλοκές και δημοπρατήθηκε με τον λάθος τρόπο. Έτσι λειτουργούν οι δήθεν μεγάλες εκπτώσεις. Έτσι λειτουργούν οι κατατμήσεις. Τα έργα καθυστερούν, ξεφεύγουν από κάθε χρονοδιάγραμμα και δεν είναι ποτέ σωστά δομημένα. Εμείς, λοιπόν, καλούμαστε να επανεξετάσουμε τον διαγωνισμό, να δώσουμε και εδώ τη βέλτιστη λύση για να ολοκληρωθεί αυτό το έργο επιτέλους, για να τελειώνουμε με τα μεγάλα επαναστατικά λόγια που τελικά φέρνουν δεκαετείς καθυστερήσεις στα μεγάλα έργα, συμπληρωματικές συμβάσεις που είναι η χαρά του εργολάβου και οικονομικές υπερβάσεις. Τρίτον, όσον αφορά τον ΒΟΑΚ, λέτε ότι έχει δημοπρατηθεί. Η αλήθεια είναι ότι έχει δημοπρατηθεί μια ιδέα και κάτι σκίτσα. Έτσι όπως έχει σχεδιαστεί, όλοι γνωρίζουν στην Κρήτη ότι το έργο δεν πρόκειται να ξεκινήσει, γιατί μιλάμε για τρία επιμέρους έργα, με τρεις διαφορετικούς τρόπους δημοπράτησης, στην ουσία για μια κατάτμηση, χωρίς μελέτες και το πιο βασικό από όλα, χωρίς περιβαντολογική έγκριση. Τι σχεδιάζουμε να κάνουμε εμείς; Αρχικά πρέπει να εξεταστεί και να αλλάξει αυτή η αλλόκοτη αρχιτεκτονική του έργου. Να ξεκινήσουμε επιτέλους τις μελέτες. Δεν μπορεί να δημοπρατούμε έργα χωρίς να έχουμε μελέτες. Αυτό δεν συμβαίνει πουθενά στον κόσμο. Να αδειοδοτήσουμε το έργο περιβαλλοντολογικά. Εμείς όχι απλώς θα ενεργοποιήσουμε ξανά τον ΟΑΚ, τον οποίο δυστυχώς ο προηγούμενος Υπουργός Υποδομών έβαλε στο ράφι, αλλά θα τον ενισχύσουμε ουσιαστικά και μετά θα ξεκινήσουμε τις διαδικασίες δημοπράτησής τους. Βέβαια έχουμε και άλλα μεγάλα ζητήματα αυτές τις μέρες στο Υπουργείο, όπως το θέμα της Αττικής Οδού, το οποίο απασχολεί εκατομμύρια χρήστες. Μετά από διαπραγματεύσεις με την προηγούμενη κυβέρνηση, η κοινοπραξία ανακοίνωσε αυξήσεις στα διόδια. Αυτό έγινε διότι προφανώς οι διαπραγματεύσεις αυτές δεν κατέληξαν πουθενά. Η Αττική Οδός ανακοίνωσε, λοιπόν, αύξηση των διοδίων μέσα στην προεκλογική περίοδο. Θα μου πείτε, είχε συμβατικό δικαίωμα να το κάνει; Ναι. Έχει δίκιο; Ασφαλώς και όχι, γιατί κυρίως δεν σεβάστηκε τους πολίτες που είναι χρήστες αυτού του δρόμου. Εμείς δεν θα κάτσουμε, κυρίες και κύριοι, με σταυρωμένα τα χέρια. Ένα είναι σίγουρο και αυτό πρέπει να το τονίσουμε: Η νέα Κυβέρνηση δεν πρόκειται να δεχθεί τετελεσμένα στο θέμα αυτό, καθώς έχει πολλούς τρόπους αντίδρασης. Παράλληλα με τα παραπάνω, σχεδιάζουμε να προχωρήσουμε γρήγορα σε έργα που βρίσκονται σε εξέλιξη ή έχουν κολλήσει. Βέβαια, όπως έχουμε ήδη πολλές φορές αναφέρει, το πιο σημαντικό είναι να ετοιμάσουμε ένα στρατηγικό σχέδιο της νέας γενιάς έργων που θα δώσουν ώθηση στην αγορά και θα αλλάξουν την εικόνα της χώρας τα επόμενα χρόνια, διότι δεν μπορούμε να έχουμε αυτό το φαινόμενο που έχουμε στην Ελλάδα, κάθε φορά που αλλάζει η κυβέρνηση, κάθε φορά που αλλάζει ο Υπουργός να αλλάζουν τα πάντα. Αναφερόμαστε σε έργα που θα είναι πλήρως τεκμηριωμένα. Θα υπάρχουν μελέτες σκοπιμότητας και βιωσιμότητας, θα υπάρχει, εν πάση περιπτώσει, αυτό που λένε οι ξένοι, ένα απλό feasibility plan. Στο πλαίσιο αυτό των δύο κατευθύνσεων, στον προγραμματισμό μας έχουμε να λύσουμε τα τεράστια προβλήματα στο Καστέλι και να ξεκινήσει επιτέλους αυτό το έργο. Να προχωρήσουμε γρήγορα σε έργα τα οποία ήδη υλοποιούνται, όπως στο νότιο τμήμα του Ε65. Να προχωρήσουμε τις διαγωνιστικές διαδικασίες στη Γραμμή 4 του μετρό, Άλσος Βεΐκου - Γουδή, παρά τα πολλά προβλήματα που υπάρχουν, καθώς και στα έργα στο μετρό Αθήνας και Θεσσαλονίκης, βρίσκοντας ειδικά για το μετρό Θεσσαλονίκης οριστική λύση για τους σταθμούς «Εγνατία» και «Αγία Σοφία». Και αυτό θα γίνει σε απόλυτη συνεργασία με το Υπουργείο Πολιτισμού. Να προχωρήσουμε τον διαγωνισμό της υποθαλάσσιας οδικής ζεύξης της Σαλαμίνας με το Πέραμα, που έχει καθυστερήσει πολλά χρόνια. Να προχωρήσουμε στην υλοποίηση μιας σειράς έργων που έχουμε ήδη ανακοινώσει, όπως για παράδειγμα το Ελευσίνα - Υλίκη, τις επεκτάσεις της Ιονίας Οδού με το Αγρίνιο και την Κακαβιά, το Δράμα - Αμφίπολη - Εγνατία. Να ολοκληρώσουμε τον σχεδιασμό και την υλοποίηση ενός εθνικού σιδηροδρομικού δικτύου Αθήνα - Θεσσαλονίκη, σύνορα Αθήνα - Πάτρα, διότι πρέπει να δώσουμε ως χώρα μεγάλη σημασία και στη συντήρηση του εθνικού σιδηροδρομικού δικτύου. Η πολιτεία πρέπει να κάνει ό,τι μπορεί για να προλάβει ατυχήματα και όχι να τρέχει μετά από αυτά. Ιδιαίτερη, όμως, σημασία δίνουμε στα έργα για την ασφάλεια των πολιτών. Μέσα σε δύο εβδομάδες η Κυβέρνηση και το Υπουργείο αντιμετώπισε άμεσα τις φυσικές καταστροφές στη Χαλκιδική, καθώς και τον πρόσφατο σεισμό στην Αθήνα. Το Υπουργείο Υποδομών έχει στην αρμοδιότητά του όσα έργα έχουν χαρακτηριστεί εθνικού επιπέδου, κατόπιν αιτήσεων των περιφερειακών οργάνων. Προγραμματίζουμε επίσης τη δημοπράτηση δέκα αντιπλημμυρικών έργων συνολικού προϋπολογισμού 430 εκατομμυρίων ευρώ, τα οποία - και αυτό είναι σωστό - έχουν δρομολογηθεί από την προηγούμενη κυβέρνηση και θα το συνεχίσουμε. Ιδιαίτερο βάρος, όμως, δίνουμε και στις θεσμικές τροποποιήσεις. Το είχαμε πει ως αντιπολίτευση, το λέμε και τώρα: Δεν μας νοιάζει να ξεριζώσουμε τα πάντα. Δεν θα αλλάξουμε τον ν.4412 και τον ν.4413. Θα τους βελτιώσουμε με μικρές, αλλά σημαντικές αλλαγές που ισχύουν σε όλες τις χώρες της Ευρωπαϊκής Ένωσης, όπως για παράδειγμα, τη δυνατότητα επίβλεψης δημοσίων έργων εκεί που πρέπει από ιδιωτικές εταιρείες, τις μελέτες σκοπιμότητας και βιωσιμότητας για μεγάλα έργα και επιπλέον θα εξετάσουμε τη δυνατότητα δημοπράτησης έργων με καινοτόμες προτάσεις. Μας ενδιαφέρουν οι ουσιώδεις καινοτομίες, τα νέα σύγχρονα χρηματοδοτικά εργαλεία. Να αξιοποιήσουμε επιτέλους ιδέες και λύσεις δοκιμασμένες στο εξωτερικό, διότι σε αυτή τη χώρα πρέπει επιτέλους να σταματήσουμε να ανακαλύπτουμε τον τροχό. Μεγάλη σημασία δίνουμε στην προετοιμασία μελετών οι οποίες μπορεί κι αυτές να ελέγχονται από ιδιώτες. Έτσι θα εξοικονομήσουμε τεράστιο χρόνο. Έχουμε στόχο να δημιουργήσουμε παρατηρητήριο απαλλοτριώσεων όπου να συγκεντρώνονται κριτήρια, τιμές, συνθήκες, διαδικασία και παρακολούθηση όλων των απαλλοτριώσεων στη χώρα. Παράλληλα θα υλοποιήσουμε κάτι που συμβαίνει παντού στην Ευρώπη, το μητρώο έργων, που είναι και πρόταση του ΤΕΕ. Η πολιτεία θα μπορεί να ξέρει για παράδειγμα τα έργα αρμοδιότητας σε κάθε φορέα ανά δήμο, ανά περιφέρεια ή εταιρεία του δημοσίου και ποιος έχει την ευθύνη για τη συντήρησή τους. Αλλά και στον τομέα των μεταφορών είναι πολλά τα ζητήματα στα οποία εστιάζουμε. Πρωταρχικό ρόλο έχει η επένδυση στις συνδυασμένες μεταφορές, ώστε να αναγάγουμε τον Πειραιά, τα λιμάνια του βορρά και κυρίως της Θεσσαλονίκης ως πύλες εισόδου. Το σιδηροδρομικό δίκτυο θα επεκτείνει τον θαλάσσιο διάδρομο που ενώνει τις ασιατικές αγορές με τον Πειραιά σε ένα χερσαίο διάδρομο μεταφοράς προϊόντων στην κεντρική Ευρώπη και η ενίσχυση των λιμένων του βορρά θα αναβαθμίσει τη βόρεια Ελλάδα στον χώρο των Logistics. Η τότε στρατηγική επιλογή της Νέας Δημοκρατίας για την «COSCO» ελάχιστα αξιοποιήθηκε. Δεν πρέπει να χαθεί άλλος χρόνος. Αναφορικά με τα υδατοδρόμια, στόχος μας είναι να αναθεωρήσουμε το προβληματικό νομοθετικό πλαίσιο που υπάρχει και όπως έχουμε τονίσει δεν διευκολύνει στην ανάπτυξή τους. Παράλληλα με τα παραπάνω, πρέπει να εστιάσουμε στον εξορθολογισμό των αστικών συγκοινωνιών Αθήνας και Θεσσαλονίκης και σε ορίζοντα τετραετίας, όπως ανέφερε άλλωστε και ο Πρωθυπουργός προχθές, στο πλαίσιο της υλοποίησης ενός στρατηγικού σχεδίου ηλεκτρικής κινητικότητας στις μεγάλες πόλεις, πρώτος μας στόχος είναι η ανανέωση των μέσων μαζικής μεταφοράς με αστικά ηλεκτρικά λεωφορεία, αλλά - προσέξτε - με διαφάνεια και αποφεύγοντας προβληματικές διαγωνιστικές διαδικασίες οι οποίες ανακοινώθηκαν λίγες μέρες πριν τις εκλογές, πάντα με σεβασμό στο δημόσιο χρήμα. Η κυβέρνηση του ΣΥΡΙΖΑ άφησε, δυστυχώς, πολύ έντονη τη σφραγίδα της στις αστικές συγκοινωνίες. Εδώ μιλάμε για την καθημερινότητα των πολιτών και κατά κανόνα των μη προνομιούχων. Οι πολίτες από εμάς πρέπει να αντιμετωπίζονται με σεβασμό. Στην Αθήνα έχουμε δραματική μείωση του στόλου των λεωφορείων και του αριθμού των δρομολογίων, υποβάθμιση των παρεχόμενων υπηρεσιών, αυξημένες τιμές εισιτηρίων. Στη Θεσσαλονίκη η εικόνα είναι πολύ χειρότερη. Είναι δραματική. Σήμερα στη Θεσσαλονίκη δεν κυκλοφορούν πάνω από διακόσια σαράντα με διακόσια εξήντα λεωφορεία. Μείωση του στόλου, εικονικά δρομολόγια, κατάρρευση της τηλεματικής, δραματική πτώση των εσόδων. Έχουμε έναν κρατικοποιημένο οργανισμό ο οποίος λαμβάνει 200% επιδότηση, όταν η ευρωπαϊκή νόρμα είναι 40% με 60%. Εδώ, λοιπόν, που έχουμε φτάσει προχωράμε άμεσα στην εκπόνηση ενός σχεδίου διαχείρισης κρίσης, ώστε να αποφύγουμε τα χειρότερα, δηλαδή την κατάρρευση του ΟΑΣΘ. Ούτε θαύματα μπορούμε να κάνουμε, ούτε μαγικά ραβδάκια έχουμε. Ούτε, όμως, θα επιστρέψουμε στο παρελθόν.
Ολοκληρώστε, κύριε Υπουργέ.
Ολοκληρώνω, κύριε Πρόεδρε. Δυστυχώς η ζημιά έχει ήδη γίνει και για το ζήτημα αυτό φέρει ευθύνη και η Ευρωπαϊκή Επιτροπή, η οποία ενέκρινε μετά από είκοσι χρόνια τη μοναδική πανευρωπαϊκή κρατικοποίηση. Τι χρειάζεται τώρα; Πρώτα να αξιοποιήσουμε όλα τα ικανά στελέχη του ΟΑΣΘ, χωρίς κομματικές παρωπίδες, όπως συνέβη στο παρελθόν, αλλά με αξιοκρατικά κριτήρια. Δεύτερον, αλλαγή της διοίκησης. Λίγο πριν κλείσω θέλω να σας πω, όσον αφορά στην εξοικονόμηση πόρων, ότι θα εξετάσουμε κατά πόσο στους οργανισμούς του Υπουργείου μπορούμε να κάνουμε συγχωνεύσεις, ειδικά σε οργανισμούς που έχουν το ίδιο αντικείμενο. Τέλος, θέλω να αναφερθώ στις σχολές οδήγησης και στην τραγωδία που ζουν εκατό χιλιάδες άνθρωποι και ειδικά οι άνθρωποι που είναι άνω των εβδομήντα τεσσάρων ετών. Εκπαιδευτές, υποψήφιοι οδηγοί, όλοι βρίσκονται σε μία απίστευτη ομηρία. Ο απόλυτος παραλογισμός. Την άλλη εβδομάδα θα πάρουμε πρωτοβουλίες, έτσι ώστε να μη βλέπουμε αυτές τις εικόνες ντροπής που βλέπουμε. Κλείνοντας θέλω να δεσμευτώ απέναντί σας σήμερα ότι όσο μείνουμε σε αυτό το Υπουργείο, τόσο εγώ όσο και οι συνεργάτες μου, θα δουλέψουμε πάνω σε συγκεκριμένες αρχές. Αξιοκρατία, διαφάνεια, ποιότητα, δίκαιοι κανόνες για όλους. Ανοιχτό μυαλό και έμφαση στην καινοτομία, απόλυτο σεβασμό στο δημόσιο χρήμα. Σας ευχαριστώ πολύ.
Θα προχωρήσουμε ως εξής. Τον λόγο θα πάρει τώρα ο κ. Θανάσης Παπαχριστόπουλος, μετά ο κ. Τραγάκης, έπειτα ο κ. Μάριος Σαλμάς και θα καλέσω μετά στο Βήμα τον Υφυπουργό κ. Στυλιανό Πέτσα. Στη συνέχεια θα μιλήσουν ο κ. Βίτσας, ο κ. Ρουσόπουλος, ο κ. Λαμπρούλης, ο κ. Βαγιωνάς και η κ. Ζαχαράκη. Κύριε Παπαχριστόπουλε, έχετε τον λόγο.
Θέλω να καλωσορίσω κατ' αρχάς τους καινούργιους συναδέλφους. Είναι μια πρωτόγνωρη, συγκλονιστική εμπειρία η Ολομέλεια της Βουλής. Ξέρω τι λέω. Το ίδιο συναίσθημα νιώσαμε κι εμείς πριν από τεσσεράμισι χρόνια. Θέλω να τους πω ότι, ανεξάρτητα σε ποιο κόμμα ανήκουν, τουλάχιστον από εμάς τους παλιούς θα έχουν τη συμπαράστασή μας σε οποιαδήποτε απορία ή σε οποιοδήποτε πρόβλημα. Κατ' αρχάς, με όλο τον σεβασμό στον κύριο Καραμανλή, θέλω να του θυμίσω ότι το ΕΚΑΣ ψηφίστηκε στα τέλη του 2014. Το ξαναλέω. Ψηφίστηκε για να υλοποιηθεί η κατάργησή του στα τέλη του 2014. Θέλω να ξεκινήσω με ένα βιβλίο που είχα διαβάσει πριν τριάντα χρόνια, τη «Γεωπολιτική του Χάους» του Ιγνάσιο Ραμονέ. Ήταν ένα βιβλίο που πραγματικά είχε προβλέψει με μαθηματική ακρίβεια τι θα γινόταν στον πλανήτη πολλές δεκαετίες μετά. «Αυτοί που θα συγκεντρώσουν τα μέσα μαζικής ενημέρωσης θα έχουν και την εξουσία», έλεγε στη «Γεωπολιτική του Χάους» ο Ιγνάσιο Ραμονέ. Και ο νοών νοείτο. Δεν θα υπάρχει πραγματική δημοκρατία όταν λίγοι άνθρωποι, πολύ λίγοι, θα ελέγχουν τα μέσα μαζικής επικοινωνίας. Αν έχει σχέση με την ελληνική πραγματικότητα ή όχι, βγάλτε εσείς τα συμπεράσματά σας. Έρχομαι τώρα στο προκείμενο. Άκουσα με προσοχή πάρα πολλούς συναδέλφους και θέλω να ξεκινήσω με μερικά θετικά. Χάρηκα που είδα τον Νίκο Δένδια Υπουργό Εξωτερικών. Μαζί με τον Νίκο Δένδια κάναμε σχεδόν παράλληλη δήλωση πριν δύο χρόνια ότι η εξωτερική πολιτική με συλλαλητήρια και τον κλήρο δεν γίνεται. Προς τιμήν του, ο Νίκος Δένδιας δεν πήγε ποτέ σε κανένα συλλαλητήριο. Χάρηκα, λοιπόν, που ο κύριος Πρωθυπουργός όρισε Υπουργό Εξωτερικών αυτόν τον πολιτικό. Μπορεί να μας χωρίζουν πολλά. Άλλο αντίπαλοι όμως με σεβασμό και όχι εχθροί. Χάρηκα, επίσης που είδα τον Μαργαρίτη Σχοινά να αναλαμβάνει επίτροπος. Θέλω να ξεκινήσω με τα θετικά. Δεν είναι κακό. Είναι ένας άνθρωπος που έκανε αγώνα δίπλα στον Γιούνκερ πολλά χρόνια και πραγματικά καταξιώθηκε. Χάρηκα ιδιαίτερα πολύ που αυτός ο άνθρωπος ποτέ δεν λοξοδρόμησε και ήταν πάντα υπέρ της Συνθήκης των Πρεσπών. Έχω όμως και μερικά παράπονα. Έφυγε ο Πρωθυπουργός. Ήθελα προσωπικά να του απευθυνθώ. Δεν μου αρέσουν οι κλάψες, ούτε τα μοιρολόγια. Είμαι ένας από τους Βουλευτές που ένιωσα στο πετσί μου τι θα πει βία. Όχι μόνο εγώ, αλλά κι άλλοι συνάδελφοί μου. Το σπίτι μου πήγε να καεί πριν από πέντε - έξι μήνες. Η ζωή μου είχε γίνει κόλαση. Δεν μπορούσα ούτε τηλέφωνο να σηκώσω. Με έπαιρναν από όλον τον πλανήτη και με απειλούσαν. Κι άλλοι συνάδελφοι τα έπαθαν αυτά. Ένα αυτοκίνητο της πλάκας που έχω, το σπάσανε δυο - τρεις φορές. Πίστευα και πιστεύω ότι η βία, όταν έχεις διαφορετικές απόψεις, δεν πρέπει να έχει θέση στην πολιτική. Μιλάω με χαμηλούς τόνους και λέω το εξής. Ένα κομμάτι ακραίων στη Νέα Δημοκρατία έσυρε τον χορό αυτής της βίας. Εκεί θέλω να κάνω την κριτική μου στον σημερινό Πρωθυπουργό, γιατί το έβλεπε, ήξερε, όμως δεν έκανε τίποτα. Είναι ένα παράπονο που πιστεύω ότι θα διορθωθεί στο μέλλον, γιατί πιστεύω ότι εδώ πρέπει να συνυπάρχουμε με τις αντιθέσεις μας - κανόνας της δημοκρατίας - σαν αντίπαλοι που σέβεται ένας τον άλλον και όχι σαν εχθροί. Βλέπω μία υπερπροσπάθεια που γίνεται αυτή τη στιγμή από την Κυβέρνηση να καταργήσει την απλή αναλογική στους δήμους και ίσως να προσπαθήσει αργότερα αυτό που έχουμε νομοθετήσει ήδη και σε επίπεδο εθνικών εκλογών. Θέλω να θυμίσω ότι οι δήμοι ήταν εκτροφεία διαφθοράς. Ο παντοδύναμος δήμαρχος αποφάσιζε ποιους προμηθευτές θα πάρει, τι θα κάνει και λοιπά. Και πιστεύω ότι το γεγονός ότι ψηφίστηκε απλή αναλογική στους δήμους, έδωσε το δικαίωμα να ελέγχει ακόμα και ένας δημοτικός σύμβουλος. Γιατί άραγε προσπαθείτε να το καταργήσετε αυτό; Και γιατί κάνετε προσπάθεια; Θέλω θα σας θυμίσω ότι αν η χώρα έπεσε έξω, αν χρεοκόπησε, αν λεηλατήθηκε, αυτό έγινε γιατί υπήρχαν θηριώδεις παντοδυναμίες, είτε από το ΠΑΣΟΚ είτε από τη Νέα Δημοκρατία. Αν το έχετε ξεχάσει, σας το θυμίζω. Η απλή αναλογική αναγκάζει τα κόμματα να συνεργάζονται. Είναι βήμα μπροστά, δεν είναι βήμα πίσω. Χτυπάω ένα καμπανάκι για το ΚΙΝΑΛ, γιατί πιστεύω ότι πολλά στελέχη του δεν συμμερίζονται αυτή την άποψη. Θα ήθελα, τέλος, χωρίς να κάνω κατάχρηση του χρόνου, κύριε Πρόεδρε, να κάνω μία έκκληση στον Πρωθυπουργό, γιατί άκουσα να θριαμβολογεί ο Υπουργός Εργασίας για το ξέφραγο αμπέλι. Το πρώτο πράγμα που έκανε ήταν η στέρηση αυτή που προκάλεσε σε μικρά παιδιά. Για όσους δεν ξέρετε ζω στα νοσοκομεία πολλά χρόνια. Το 60% -80% όσων προσέρχονται είναι παιδιά οικονομικών μεταναστών ή προσφύγων. Χθες να αλλάξει το καθεστώς ΑΜΚΑ τουλάχιστον για αυτά τα μικρά παιδιά, κύριε Βρούτση! Αυτά τα παιδιά έχουν ανάγκη. Δεν τα ξεχώρισε ποτέ κανένας, ακόμα κι αυτός που έχει πολύ ακραίες απόψεις. Είναι έκκληση δική μου στον Πρωθυπουργό να πιάσει το αυτί του Υπουργού του και σε ό,τι αφορά στα παιδιά, τουλάχιστον στα παιδιά, να καταργηθεί. Είναι ακροδεξιό μήνυμα και νομίζω ότι δεν πρέπει να υπάρχει. Θέλω να πιστεύω ότι θα εισακουστεί αυτό το αίτημά μου. Ευχαριστώ πολύ.
Προχωρούμε με τον αγαπητό μας κ. Ιωάννη Τραγάκη.
Κυρίες και κύριοι συνάδελφοι, θεωρώ υποχρέωσή μου ως ο παλαιότερος κοινοβουλευτικός σε αυτή την Αίθουσα, να απευθυνθώ στην Εθνική Αντιπροσωπεία, μιλώντας εθνικά και όχι κομματικά. Αυτό άλλωστε επιτάσσει η συζήτηση επί των Προγραμματικών Δηλώσεων μιας Κυβέρνησης η οποία έλαβε πρόσφατα νωπή λαϊκή εντολή. Η κρίση των πολιτών στις εκλογές της 7ης Ιουλίου έκλεισε τους λογαριασμούς με το παρελθόν και ανοίγει έναν νέο πολιτικό κύκλο για το μέλλον. Αυτό όμως δεν με εμποδίζει να κάνω μία αναφορά σε αυτά τα οποία ανέφερε αγαπητή συνάδελφος εκ μέρους του ΣΥΡΙΖΑ προηγουμένως σε ό,τι αφορά τα κοινωνικά επιδόματα. Ο Πρωθυπουργός ρητά και κατηγορηματικά στις Προγραμματικές Δηλώσεις που ανέγνωσε προχθές, είπε ότι δεν καταργείται κανένα από αυτά. Άρα το να επαναφέρουμε αυτό το θέμα νομίζω ότι τουλάχιστον δεν είναι επωφελές στο κλίμα που έχει δημιουργηθεί. Μετά από μία δεκαετία κρίσης αφήνουμε στην άκρη πολλά από αυτά που μας πλήγωσαν, τον διχασμό, την τοξικότητα, την ψεύτικη πόλωση, για να ανακαλύψουμε πάλι την ουσία της πολιτικής, να αναβαθμίσουμε τον ρόλο του Κοινοβουλίου - ένα πολύ σημαντικό θέμα - να αναδείξουμε τον πολιτισμό και την ποιότητα στον πολιτικό μας λόγο, να αποκαταστήσουμε το κύρος της πολιτικής στα μάτια των πολιτών. Τον πήχη τον έθεσε ψηλά ο ίδιος ο Πρωθυπουργός με την ομιλία του το Σάββατο λέγοντας «είμαστε πολιτικοί αντίπαλοι, αλλά δεν είμαστε εχθροί, ούτε επιζητούμε ο ένας τον αφανισμό του άλλου». Και, βέβαια, είναι πολύ σημαντική νίκη της δημοκρατίας και του κοινοβουλευτισμού ότι το ναζιστικό μόρφωμα της Χρυσής Αυγής δεν θα βρίσκεται πλέον στην Αίθουσα αυτή. Ήταν ένα στοίχημα για εμάς στη Νέα Δημοκρατία και προσωπικά του Πρωθυπουργού και το πετύχαμε. Κυρίες και κύριοι συνάδελφοι, η ανάγνωση των Προγραμματικών Δηλώσεων της νέας Κυβέρνησης αποπνέουν όραμα, αισιοδοξία, αλλά ταυτόχρονα και ρεαλισμό, σχέδιο και αποφασιστικότητα. Επιτρέψτε μου, όμως, πρώτα και πάνω απ' όλα να σταθώ στις δύο εξαγγελίες του κυρίου Πρωθυπουργού για την περιφέρειά μου, την πολύπαθη περιφέρεια της Β΄ Πειραιώς. Επ' ευκαιρία θα ήθελα να ευχαριστήσω τους συμπολίτες μου, που για πολλοστή φορά μου έδειξαν την εμπιστοσύνη τους. Να ευχαριστήσω όμως και προσωπικά, αλλά και εκ μέρους των συμπολιτών μου, τον Πρωθυπουργό, διότι δρομολογεί έργα που ήταν απαίτηση δεκαετιών για την περιοχή μας. Η πρώτη παρέμβαση αφορά τις φυλακές Κορυδαλλού, οι οποίες φεύγουν και μεταφέρονται εκτός αστικού ιστού. Οι παλαιές εγκαταστάσεις κατεδαφίζονται και στη θέση των φυλακών θα δημιουργηθεί ένα μεγάλο πάρκο με χώρους άθλησης και καλλιτεχνικής δημιουργίας, δίνοντας επιτέλους ανάσα όχι μόνο στον Κορυδαλλό αλλά και σε όλες τις γύρω γειτονιές. Τη δεύτερη παρέμβαση τη συζητήσαμε με τον κύριο Πρωθυπουργό λίγες ημέρες προ των εκλογών, όταν έκανε επίσκεψη στο Κερατσίνι και στη Δραπετσώνα - ο Πρωθυπουργός έκανε δεκατέσσερις επισκέψεις στην εκλογική μου περιφέρεια ως Αρχηγός της Αξιωματικής Αντιπολίτευσης - και επισκεφθήκαμε μαζί με τον δήμαρχο την περιοχή των λιπασμάτων. Η παρέμβαση αυτή αφορά τα διακόσια στρέμματα στον Δήμο Κερατσινίου - Δραπετσώνας που μετατρέπονται σε μητροπολιτικό πάρκο - απαίτηση δεκαετιών της περιοχής - με αθλητικές αλλά και καλλιτεχνικές δράσεις. Στο ίδιο σημείο ιδρύεται ένα διεθνές κέντρο καινοτομίας, σε συνεργασία με μεγάλες επιχειρήσεις τεχνολογίας του εξωτερικού. Κυρίες και κύριοι συνάδελφοι, με την ομιλία του επί των Προγραμματικών Δηλώσεων της Κυβέρνησης ο Πρωθυπουργός απέδειξε ότι όχι μόνο έχει προετοιμαστεί από καιρό, αλλά και ότι διαθέτει ακριβέστατη αντίληψη πολύτιμου χρόνου για τη χώρα. Παρέθεσε τις πολιτικές, τα πεδία, τους στόχους, τα συγκεκριμένα μέτρα, το χρονοδιάγραμμα των πολιτικών που θα εφαρμόσει. Απέδειξε ότι οι Προγραμματικές του Δηλώσεις αποτελούν πράγματι την επιτομή του συνεκτικού σχεδίου διακυβέρνησης. Τόσο ο Πρωθυπουργός όσο και οι Υπουργοί του μίλησαν ο καθένας για τον δικό του τομέα ευθύνης και εξέπεμψαν ένα διπλό μήνυμα αξιοπιστίας προς το εξωτερικό, προς τους εταίρους μας, τονίζοντας ότι η χώρα δεν θα αμφισβητήσει άκαιρα τους στόχους των πρωτογενών πλεονασμάτων στα οποία δέσμευσε τη χώρα η κυβέρνηση του ΣΥΡΙΖΑ και ότι αυτό θα γίνει το 2020 σε συνάρτηση με το σχέδιο ανασυγκρότησης εθνικής ιδιοκτησίας, όπως χαρακτηριστικά ανέφερε, και προς τις εθνικές και τις διεθνείς αγορές με το μήνυμα ότι τα γραφειοκρατικά εμπόδια που καθηλώνουν τις επενδύσεις θα σαρωθούν, ότι το Ελληνικό θα γίνει το σύμβολο της νέας εποχής, ότι οι Σκουριές θα προχωρήσουν - με ειδική αναφορά στις αποκρατικοποιήσεις στα ΕΛΠΕ και το «Ελευθέριος Βενιζέλος» - και στο εσωτερικό προς τους πολίτες και τις επιχειρήσεις με τις εξαγγελίες για τις άμεσες και μεσοπρόθεσμες μειώσεις φόρου και του ΕΝΦΙΑ, αποδεικνύοντας ότι οι δεσμεύσεις μας γίνονται πράξεις. Τα δύο φορολογικά νομοσχέδια που θα έρθουν στη Βουλή - το ένα μάλιστα θα έρθει εντός της εβδομάδας και με τη διαδικασία του κατεπείγοντος - προβλέπουν μεγάλες αλλαγές: άμεση μείωση του ΕΝΦΙΑ κατά 22%, μείωση του φόρου στις επιχειρήσεις από το 28% στο 24% και στη συνέχεια στο 20%, μείωση του φόρου επί του μερίσματος από το 10% στο 5%, αναστολή ΦΠΑ στην οικοδομή, αναστολή φόρου και υπεραξίας, έκπτωση φόρου 40% στις δαπάνες για την ενεργειακή, λειτουργική και αισθητική αναβάθμιση των κτηρίων, μείωση του φορολογικού συντελεστή για εισοδήματα μέχρι 10.000 ευρώ από το 22% στο 9%, σταδιακή κατάργηση της εισφοράς αλληλεγγύης και του τέλους επιτηδεύματος, μείωση ασφαλιστικών εισφορών από το 20% στο 15%, μείωση του ΦΠΑ από το 13% στο 11% και από το 24% στο 22%. Παράλληλα ο Πρωθυπουργός εξήγγειλε και τα πρώτα νομοσχέδια που έχει ήδη έτοιμα η Κυβέρνηση, που υπηρετούν το πρόγραμμά μας για το νέο επιτελικό κράτος και την οργάνωσή του, για την ανάπτυξη, με στόχο εθνικές και διεθνείς επενδύσεις, για το δικαίωμα ψήφου των Ελλήνων του εξωτερικού και τη νέα τοπική αυτοδιοίκηση, για τον εκσυγχρονισμό και την ψηφιοποίηση της δημόσιας διοίκησης, την ανεξάρτητη δικαιοσύνη, τη διαφάνεια και την προστασία του πολίτη, για την εκπαίδευση σε όλες τις βαθμίδες της, για την αγροτική ανάπτυξη, για τη δημόσια υγεία. Κυρίες και κύριοι συνάδελφοι, στη μακρά πολιτική μου διαδρομή δεν θυμάμαι προγραμματικές δηλώσεις κυβέρνησης που να εμπνέουν τη σιγουριά, την αυτοπεποίθηση, την αισιοδοξία ότι η χώρα επιτέλους κοιτάει μπροστά. Δεν θυμάμαι να έχουμε ακούσει πιο συγκροτημένο, πιο ορθολογικό, πιο σύγχρονο, πιο ενωτικό και πιο υπερβατικό πολιτικό λόγο από Πρωθυπουργό σε ανάγνωση προγραμματικών δηλώσεων της κυβέρνησης. Τα ψέματα και η δημαγωγία ανήκουν στην Ελλάδα της κρίσης, ανήκουν στο παρελθόν. Οι Έλληνες κουράστηκαν από τα πολλά λόγια, από τη δημαγωγία και από την ανικανότητα. Ζητούν λιγότερες υποσχέσεις και περισσότερα χειροπιαστά αποτελέσματα. Ζητούν ασφάλεια, δουλειές, χαμηλότερους φόρους, μια καλύτερη ζωή για τους ίδιους και για τα παιδιά τους. Γι' αυτόν τον λόγο υπερψηφίζω τις Προγραμματικές Δηλώσεις της Κυβέρνησης που οδηγούν την πατρίδα μας στο μέλλον με ασφάλεια και προοπτική. Σας ευχαριστώ.
Προχωρούμε με τον συνάδελφο κ. Μάριο Σαλμά. Κύριε Σαλμά, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είναι η ένατη φορά που έχω την τιμή, που μου έδωσαν οι Αιτωλοακαρνάνες, να συμμετάσχω στη συζήτηση προγραμματικών δηλώσεων κυβέρνησης. Θα ήθελα να σας πω τι μου δείχνει η πείρα μου. Δεν πρέπει να ξεχνάμε ότι η αλλαγή μιας κυβέρνησης είναι μια σκυταλοδρομία. Ο ένας δρομέας παραλαμβάνει από τον προηγούμενο, αλλά όλοι οι δρομείς είμαστε στην ίδια ομάδα. Σκοπός μας είναι να τρέξουμε τη χώρα μπροστά. Προφανώς ο ένας παραλαμβάνει από τον άλλο γιατί έχει διαφορετικό πρόγραμμα, διαφορετική άποψη για την πολιτική και για τον τρόπο που μπορεί να επιτευχθεί ένα καλύτερο αποτέλεσμα για τους πολίτες και για τη χώρα. Ας μην το ξεχνάμε αυτό. Επομένως προκύπτει το πρώτο κρίσιμο θέμα. Λίγη σημασία θα είχε να επαναλάβω τις εξαιρετικές Προγραμματικές Δηλώσεις του Πρωθυπουργού, που όλοι τις ξέρουμε. Θα εκμεταλλευθώ τα έξι λεπτά που μου δίνει ο χρόνος για να αναδείξω ποιο είναι το ζητούμενο. Συμφωνούμε όλοι ότι το ζητούμενο είναι η επιτυχία μιας κυβέρνησης; Θυμίζω ότι μετά την εκλογή της κυβέρνησης του ΣΥΡΙΖΑ το 2015 είχα ευχηθεί να πετύχει αυτή η κυβέρνηση, δημόσια, στην τηλεόραση. Αυτό το έκανα γιατί δεν πρέπει να ξεχνούμε ότι όλοι - και οι τριακόσιοι - πρέπει να θέλουμε να πετύχει αυτή η Κυβέρνηση. Αναλογίζεστε να υπάρχει κάποιος που να θέλει να αποτύχει αυτή η Κυβέρνηση ή οποιαδήποτε κυβέρνηση; Άρα αυτό εξυπηρετείται με συνεισφορά στην προσπάθεια μιας κυβέρνησης, όχι με αντίθεση και με το να φέρνει κάποιος εμπόδια στο να πετύχει αυτή η κυβέρνηση. Έτσι, λοιπόν, αν αντιληφθεί και συνειδητοποιήσει τον ρόλο της η Αντιπολίτευση ότι πρέπει να συνεισφέρει δημιουργικά στο να πετύχει η Κυβέρνηση, νομίζω ότι τότε θα βελτιωθεί και το πολιτικό κλίμα και το επίπεδο της πολιτικής αντιπαράθεσης. Το δεύτερο που πρέπει να επισημάνω είναι ο σεβασμός στο αποτέλεσμα. Όταν ξεκινούμε με μια νέα κυβέρνηση, πρέπει να σεβαστούμε και οι τριακόσιοι το αποτέλεσμα, δηλαδή το τι ήθελαν οι πολίτες να συμβεί. Προφανώς οι διαφορετικές απόψεις που έχουμε μπορεί να μην ήταν αντικείμενο πλειοψηφίας ή μειοψηφίας, αλλά απαιτείται ο σεβασμός στην πλειοψηφία και στο τι βρήκαν οι πολίτες στο πρόγραμμα μιας κυβέρνησης που αναλαμβάνει. Αυτός ο σεβασμός οδηγεί σε πίστωση χρόνου από την Αντιπολίτευση στην Κυβέρνηση, αφού κατανοήσουν τις διαφορές. Άρα η πίστωση χρόνου πρέπει να είναι ορατή και θεμιτή. Πρέπει να τη δώσετε στην Κυβέρνηση αυτή την πίστωση χρόνου. Το τρίτο που θα ήθελα να σημειώσω είναι η αφετηρία από την οποία ξεκινά μία κυβέρνηση. Η αφετηρία είναι κατά την παράδοση - παραλαβή. Είθισται πάντα μία κυβέρνηση που αισθάνεται ότι απέρχεται να πλειοδοτεί σε μέτρα, μήπως και αναστρέψει το αποτέλεσμα και κερδίσει ένα μέρος του ακροατηρίου, για να τη στηρίξει στις εκλογές, αδιαφορώντας για την επίπτωση που έχουν αυτά τα μέτρα που ψηφίζει παραμονές των εκλογών για την επόμενη κυβέρνηση. Ευτυχώς τα τελευταία δέκα χρόνια το πολιτικό σύστημα ωρίμασε και η κρίση μάς δίδαξε και περιόρισε τις δυνατότητές μας να αφήνουμε «καμένη γη», όπως άφηναν οι προηγούμενες κυβερνήσεις τις προηγούμενες δεκαετίες η μία στην άλλη. Σε κάθε περίπτωση, όμως, η απελθούσα κυβέρνηση δεν απέφυγε τον πειρασμό να ψηφίσει μέτρα οπισθοβαρή, τα οποία θα είχαν δημοσιονομική επίπτωση στην επόμενη κυβέρνηση. Η αφετηρία πάλι έχει τη σημασία της. Δεν παραλαμβάνει αυτή η Κυβέρνηση από μια ακμάζουσα οικονομία. Δεν παραλαμβάνει μια χώρα που βρίσκεται σε απίστευτη δυναμική ανασύνταξης και με ρυθμούς ανάπτυξης 5%. Παραλαμβάνει μία οικονομία που συμπιεσμένα στο 2%, με μία απλή διαχείριση δεν μπορούσε να βγει πέρα. Επίσης, το «turn over», η επίπτωση των μέτρων που ψηφίζει μια κυβέρνηση, έρχεται στην επόμενη πολλές φορές. Θυμίζω ότι στη μείωση της ανεργίας επέδρασαν τα πρόστιμα για την ανασφάλιστη εργασία, αυτό το «10.500» που ανάγκασε μετά, στον επόμενο χρόνο, να δηλωθούν ανασφάλιστοι ασφαλισμένοι. Ένα τέταρτο σημείο που θα ήθελα να επισημάνω είναι ο χρόνος υλοποίησης των μέτρων. Πολλές φορές, η Κυβέρνηση ανακοινώνει μέτρα, εκ των οποίων όσα έχουν δημοσιονομικό κόστος τα υλοποιεί στο τέλος της τετραετίας και όσα έχουν όφελος στην αρχή, ενώ αυτό που είδαμε από τον Πρωθυπουργό κ. Μητσοτάκη ήταν ότι ανακοίνωσε μέτρα με δημοσιονομική επίπτωση από την αρχή και μάλιστα πιο αρχή από ό,τι είχε δεσμευτεί προεκλογικά. Άρα και ο χρόνος έχει τη σημασία του. Μια άλλη παράμετρος που πρέπει να κρίνουμε στις Προγραμματικές Δηλώσεις είναι η συνέπεια. Αυτή η συνέπεια φάνηκε χαρακτηριστικά στον ΕΝΦΙΑ που είναι ένα μέτρο που αφορούσε τον ελληνικό λαό και που ο Πρωθυπουργός αποφάσισε να το φέρει νωρίτερα απ' ό,τι είχε δεσμευτεί. Μία σημαντική παράμετρος για τη νέα Κυβέρνηση είναι το πολιτικό περιβάλλον. Καμμία κυβέρνηση δεν μπορεί να αποδώσει μέσα σε ένα πολιτικό περιβάλλον έντασης, με αντιπαραθέσεις και με κόσμο, την αντιπολίτευση, στον δρόμο που να αντιστέκεται και να δημιουργεί μία εικόνα πολιτικής αστάθειας. Άρα η πολιτική σταθερότητα και το πολιτικό κλίμα είναι πολύ σημαντικά για να πετύχει η κυβέρνηση, που όπως είπαμε είναι ο βασικός μας στόχος εδώ πέρα. Άρα ο καθένας από την Αντιπολίτευση θα πρέπει να καταλάβει ότι ο πολιτικός πολιτισμός επιβραβεύεται. Αν η Νέα Δημοκρατία μέσα στην κρίση πήρε 40% είναι γιατί επιβράβευσε ο κόσμος ότι η κυβέρνηση Σαμαρά στήριξε - εδώ τα ψηφίσαμε - εκατό μέτρα που έφερε ο κ. Παπανδρέου που ήταν αιώνιος πολιτικός μας αντίπαλος. Εννοώ ως ΠΑΣΟΚ. Συγκυβερνήσαμε με ένα αριστερό κόμμα, με τη ΔΗΜΑΡ και με το ΠΑΣΟΚ που ήταν αντίπαλός μας επί χρόνια και δεν διστάσαμε να ψηφίσουμε εδώ το τρίτο μνημόνιο. Κι ας το έφερε ο ΣΥΡΙΖΑ μετά από ένα αποτυχημένο εξάμηνο. Επιβραβεύεται η εποικοδομητική στάση της Αντιπολίτευσης. Και όλα αυτά δημιουργούν μια ψυχολογία στην αγορά, αν τα κάνουμε σωστά όλοι. Φανταστείτε να είστε επενδυτής και να περιμένετε να πάτε να επενδύσετε σε μια χώρα πόσο πιο εύκολα θα το κάνετε, αν ξέρετε ότι έχει ένα πολιτικό σύστημα που είναι σοβαρό και ώριμο κι αν έχετε να πάτε σε μια χώρα που μαστίζεται από πολιτικούς διχασμούς και πολιτικές αντιπαραθέσεις.
Και με αυτό κλείνετε, κύριε Σαλμά.
Ολοκληρώνω έτσι κι αλλιώς, κύριε Πρόεδρε. Θα κλείσω λέγοντας - δεν θα το έκανα, αλλά έχει σχέση με αυτά που είπα - ότι ο πολιτικός διχασμός δεν ευνόησε τη χώρα. Ήμουν απ' αυτούς που έζησαν τον πολιτικό διχασμό στην προηγούμενη τετραετία. Πήγα στις εκλογές ως ύποπτος για μία υπόθεση. Εδώ στήθηκαν οι κάλπες και για κάποιους από εσάς που είστε σήμερα εδώ έφταναν τα στοιχεία εκείνα για να παραπεμφθώ για την υπόθεση «NOVARTIS»! Πέντε μέρες μετά τις εκλογές, η υπόθεση αρχειοθετήθηκε για μένα. Λίγη σημασία έχει το προσωπικό. Το δίδαγμα έχει σημασία, ότι δηλαδή εδώ δεν είμαστε για να προκαλούμε εθνικό διχασμό ούτε να στοχοποιούμε πολιτικούς αντιπάλους ούτε να εκδικούμαστε κανέναν. Κλείνω με αυτό που ξεκίνησα. Είμαστε σκυταλοδρόμοι μιας σκυταλοδρομίας που κάνουμε για να υπηρετήσουμε τη χώρα και απ' αυτό κρινόμαστε. Σας ευχαριστώ.
Τον λόγο έχει ο Υφυπουργός κ. Στυλιανός Πέτσας.
Ευχαριστώ, κύριε Πρόεδρε. Κυρίες και κύριοι Βουλευτές, είναι μεγάλη τιμή να απευθύνομαι στους εκπροσώπους του ελληνικού λαού. Μεγαλύτερη ακόμη είναι η ευθύνη έναντι των Ελλήνων, όλων εκείνων που περιμένουν από τη νέα Κυβέρνηση να δουν τη ζωή τους να γίνεται καλύτερη, να έχουν σταθερή και καλή δουλειά, να πληρώνουν λιγότερους φόρους και εισφορές, να έχουν καλύτερες υπηρεσίες υγείας και παιδείας, να νιώθουν ασφαλείς στα σπίτια, στις γειτονιές, στα πανεπιστήμια, να αισθάνονται ξανά περήφανοι που είναι Έλληνες. Για να γίνουν όλα αυτά οι Έλληνες εμπιστεύτηκαν τον Κυριάκο Μητσοτάκη. Πίστεψαν στο μεταρρυθμιστικό μας σχέδιο που αφήνει οριστικά πίσω την οικονομική κρίση και διασφαλίζει νέα προοπτική για όλους. Στα δέκα χρόνια που πέρασαν, η πατρίδα μας υπέστη κρίση οικονομική, κοινωνική, ηθική. Στην οικονομία, η Ελλάδα μέχρι το 2018 συνέχισε να αποκλίνει από την Ευρωζώνη και τις λοιπές ανεπτυγμένες οικονομίες. Τα προηγούμενα τεσσεράμισι χρόνια βάλτωσαν οι διαρθρωτικές μεταρρυθμίσεις και οι αποκρατικοποιήσεις και εξανεμίστηκε, δυστυχώς, η εμπιστοσύνη. Παράλληλα, το δημόσιο διογκώθηκε εκ νέου, ενώ ο ιδιωτικός τομέας γονάτισε από την υπερφορολόγηση, την έλλειψη ρευστότητας και τις αναιμικές επενδύσεις. Στις εκλογές της 7ης Ιουλίου 2019 οι πολίτες μάς έδωσαν εντολή να γυρίσουμε σελίδα. Οι Έλληνες μας εμπιστεύθηκαν με την ψήφο τους το μέλλον των παιδιών μας και των επόμενων γενεών, το κοινό μας μέλλον. Και για να είναι αυτό το μέλλον πιο φωτεινό, χρειάζεται σύνεση και σκληρή δουλειά, όραμα, σχέδιο και πρόγραμμα. Χρειάζεται ρεαλισμός, αλλά και πίστη στις δυνατότητες της πατρίδας μας. Με αυτόν τον γνώμονα ξεκινούμε, αποφασισμένοι να κάνουμε πράξη το ολοκληρωμένο σχέδιο που καταθέσαμε προεκλογικά και εξειδικεύεται αυτό το τριήμερο στις Προγραμματικές Δηλώσεις. Ήδη τα πρώτα σημάδια στην οικονομία και τις αγορές είναι ενθαρρυντικά. Αποκαθίσταται η εμπιστοσύνη της επενδυτικής κοινότητας στη χώρα μας. Και η εμπιστοσύνη είναι το άλφα και το ωμέγα για κάθε οικονομία. Η έκδοση επταετούς ομολόγου πριν από λίγες μέρες, με ιστορικά χαμηλό επιτόκιο και με τη συμμετοχή μακροπρόθεσμων επενδυτών συνιστούν ψήφο εμπιστοσύνης στις αναπτυξιακές προοπτικές της οικονομίας μας. Αυτή την εμπιστοσύνη είμαστε αποφασισμένοι να τονώσουμε, προωθώντας άμεσα πραγματικές μεταρρυθμιστικές τομές δικής μας ιδιοκτησίας και επιτυγχάνοντας τον στόχο των πρωτογενών πλεονασμάτων για το 2019 και το 2020, έτσι ώστε να μπορέσουμε μέσα στο 2020 να διεκδικήσουμε από τους εταίρους μας τη μείωση των πρωτογενών πλεονασμάτων σε πιο ρεαλιστικά επίπεδα. Αυτό είχαμε πει προεκλογικά και μάλιστα πολλές φορές. Όμως, ο Αρχηγός και τα στελέχη της Αξιωματικής Αντιπολίτευσης προσποιούνται πως δεν το άκουσαν. Επαναλαμβάνουμε, λοιπόν, τα εξής: Ανακτούμε εμπιστοσύνη και διεκδικούμε μείωση των πρωτογενών πλεονασμάτων, γιατί η μείωση των πλεονασμάτων συμβάλλει στην επιτάχυνση της ανάπτυξης. Και αυτό είναι προς το κοινό συμφέρον Ελλάδος και εταίρων. Το σχέδιό μας διαπνέεται από μια διαφορετική φιλοσοφία, πιο φιλική προς την επιχειρηματικότητα, την ανάπτυξη, τη δημιουργία νέων θέσεων εργασίας και την κοινωνική δικαιοσύνη. Σε αυτό το σχέδιο κορυφαία θέση έχει το φορολογικό νομοσχέδιο. Συνδυάζουμε τη μείωση φόρων και εισφορών με το λιτό και αποτελεσματικό κράτος στην υπηρεσία του πολίτη. Μειώνουμε τον ΕΝΦΙΑ κατά 22% μεσοσταθμικά ήδη από φέτος και παρέχουμε ένα ολοκληρωμένο πλέγμα φορολογικών κινήτρων, για να αποκτήσουν ξανά τα σπίτια μας την αξία που έχασαν. Μειώνουμε τον φόρο εισοδήματος για όλους, τον φόρο στις επιχειρήσεις και στα μερίσματα. Καταργούμε σταδιακά έκτακτες επιβαρύνσεις που επιβλήθηκαν στα χρόνια της κρίσης, όπως η ειδική εισφορά αλληλεγγύης και το τέλος επιτηδεύματος. Αντιμετωπίζουμε την υπερχρέωση νοικοκυριών και επιχειρήσεων. Βελτιώνουμε τη ρύθμιση των εκατόν είκοσι δόσεων και αναστέλλουμε τα μέτρα αναγκαστικής εκτέλεσης σε όσους εντάσσονται και παραμένουν σε αυτή. Αξιοποιούμε όλα τα εργαλεία που έχουμε στη διάθεση μας για την αντιμετώπιση των κόκκινων δανείων. Στηρίζουμε την οικογένεια και τους οικονομικά αδύναμους. Για την οικογένεια, τον πυρήνα του έθνους μας, χορηγούμε 2.000 ευρώ για κάθε παιδί που γεννιέται και προσαυξάνουμε το αφορολόγητο όριο κατά 1.000 ευρώ για κάθε παιδί, ενώ δεσμευόμαστε ότι δεν θα μείνει κανένα παιδί εκτός βρεφονηπιακού σταθμού. Για τους οικονομικά ασθενέστερους ενισχύουμε το ελάχιστο εγγυημένο εισόδημα με επιπλέον 240 εκατομμύρια, ώστε να ωφεληθούν οκτακόσιες χιλιάδες συμπολίτες μας που ζουν σε συνθήκες ακραίας φτώχειας, κυρία Φωτίου. Ενισχύουμε το αίσθημα ασφάλειας των πολιτών. Φυλάσσουμε τα σύνορά μας που είναι και σύνορα της Ευρώπης. Εξασφαλίζουμε ανθρώπινες συνθήκες για τους πρόσφυγες και μετανάστες και επιταχύνουμε τις διαδικασίες ασύλου. Καταργούμε το άσυλο βίας και ανομίας στα πανεπιστήμια. Προχωράμε στην ανασύσταση της Ομάδας «ΔΕΛΤΑ» και ενισχύουμε την Ομάδα «ΔΙΑΣ» με πρόσληψη χιλίων πεντακοσίων αστυνομικών. Αμβλύνουμε τις αρνητικές συνέπειες της κακής και επιζήμιας Συμφωνίας των Πρεσπών. Προσελκύουμε επενδύσεις και βελτιώνουμε την ποιότητα ζωής των πολιτών με πέντε εμβληματικά έργα σε Αθήνα και Θεσσαλονίκη. Το Εθνικό Αρχαιολογικό Μουσείο επεκτείνεται. Οι φυλακές Κορυδαλλού μεταφέρονται εκτός αστικού ιστού. Το πρώην βασιλικό κτήμα στο Τατόι αξιοποιείται. Τα διακόσια τέσσερα στρέμματα της Δραπετσώνας γίνονται μητροπολιτικό πάρκο. Οι εγκαταστάσεις της ΔΕΘ μεταμορφώνονται σε έναν σύγχρονο χώρο πρασίνου. Κυρίες και κύριοι Βουλευτές, περνώ τώρα στα ειδικότερα ζητήματα του χαρτοφυλακίου μου. Κατ' αρχάς τα θέματα των μέσων ενημέρωσης επιστρέφουν εκεί που ήταν στις περισσότερες κυβερνήσεις της Μεταπολίτευσης, σε αρμόδιο Υφυπουργό παρά τω Πρωθυπουργώ, που εκτελεί και χρέη κυβερνητικού εκπροσώπου. Η κριτική, λοιπόν, για πρόθεση συγκέντρωσης αυτών των αρμοδιοτήτων στον Πρωθυπουργό πηγάζει μόνο από διάθεση μικροπολιτικής αντιπαράθεσης και είναι αβάσιμη και υποκριτική. Αναφορικά με τον χώρο των μέσων ενημέρωσης όλοι γνωρίζουμε ότι έχουν πληγεί από την πολυετή κρίση. Ταυτόχρονα, όμως, η νέα ψηφιακή εποχή έχει δημιουργήσει καινούργιες ευκαιρίες και έχει μεταβάλει τον τρόπο που όλοι ενημερωνόμαστε. Για να ανταποκριθούμε, λοιπόν, στις νέες προκλήσεις σχεδιάζουμε: Πρώτον, εκσυγχρονισμό και αναβάθμιση των υπηρεσιών της Γενικής Γραμματείας Ενημέρωσης και Επικοινωνίας. Δεύτερον, αναδιοργάνωση της Ειδικής Γραμματείας Επικοινωνιακής Διαχείρισης Κρίσεων. Τρίτον, αποκατάσταση της εμπιστοσύνης και θωράκιση της ανεξαρτησίας της δημόσιας τηλεόρασης με σεβασμό στα χρήματα των φορολογουμένων και εξασφάλιση του πλουραλισμού και της ποιότητας του οράματός της. Τέταρτον, επαναπροσδιορισμό του brand Αθηναϊκό Μακεδονικό Πρακτορείο Ειδήσεων, ώστε να καταστεί συνώνυμο της αντικειμενικής, άμεσης, πλήρους και έγκυρης ενημέρωσης μέσα από συνέργειες τόσο στην Ελλάδα όσο και στο εξωτερικό. Πέμπτον, άρσεις στρεβλώσεων που έχουν δημιουργηθεί στο ραδιοτηλεοπτικό τοπίο, πάντα με γνώμονα το Σύνταγμα, τη διαφάνεια, αλλά και την αναγκαία νομοθετική σταθερότητα που θα προσελκύσει επενδύσεις, θα εξασφαλίσει τη βιωσιμότητα των μέσων και τις θέσεις εργασίας στον κλάδο. Έκτον, εκσυγχρονισμό του ρυθμιστικού πλαισίου για τον πανελλήνιο, περιφερειακό και τοπικό Τύπο. Έβδομον, μεταφορά στην εθνική νομοθεσία της κοινοτικής οδηγίας 1808/2018 για την παροχή υπηρεσιών οπτικοακουστικών μέσων. Όγδοον, χάραξη εθνικής οπτικοακουστικής πολιτικής μέσω της ενεργού συμμετοχής της Ελλάδας σε όλες τις αρμόδιες ομάδες εργασίας οπτικοακουστικών θεμάτων του Συμβουλίου της Ευρωπαϊκής Ένωσης. Κλείνοντας, κυρίες και κύριοι Βουλευτές, ας δεσμευτούμε όλοι ενώπιον του ελληνικού λαού ότι στην επέτειο των διακοσίων ετών από την Ελληνική Επανάσταση η χώρα μας θα έχει ήδη κάνει μία γενναία οικονομική, θεσμική και πολιτική επανεκκίνηση. Αυτός είναι ο εθνικός μας στόχος και ταυτόχρονα το χρέος μας στα παιδιά μας και τις επόμενες γενιές. Οι Έλληνες μπορούμε να ξαναπάρουμε τη ζωή μας στα χέρια μας, να ξανακοιτάξουμε στα μάτια τα παιδιά μας χωρίς ενοχές, να προσφέρουμε σε όλες τις οικογένειες προοπτική και γνήσια αληθινή ελπίδα για ένα καλύτερο μέλλον. Όλοι μαζί ενωμένοι θα τα καταφέρουμε. Σας ευχαριστώ.
Τώρα ξεκινάμε την τετράδα ομιλητών που, όπως είπαμε, είναι ο κ. Βίτσας, ο κ. Ρουσόπουλος, ο κ. Λαμπρούλης, ο κ. Βαγιωνάς και μετά η κ. Ζαχαράκη. Καλείται στο Βήμα ο συνάδελφος Αντιπρόεδρος από τον ΣΥΡΙΖΑ κ. Δημήτριος Βίτσας. Ορίστε, κύριε συνάδελφε, έχετε τον λόγο.
Κυρίες και κύριοι, θα μπω κατευθείαν στο θέμα. Ανησυχώ ιδιαίτερα για τη συνολική διαχείριση του μεταναστευτικού - προσφυγικού. Ακούω συνέχεια για μεταναστευτικό και ο προηγούμενος Υπουργός είπε κάτι, αλλά στην ουσία και για την ουσία δεν ακούω τίποτα. Ο αρμόδιος Αναπληρωτής Υπουργός εχθές δήλωσε την παρουσία του με μία απρέπεια προς το Προεδρείο, αλλά, όσον αφορά το θέμα του, όσα δήλωσε δεν ήταν καν έκθεση ιδεών. Πιο σαφής ήταν ο Υπουργός του, ο οποίος τουλάχιστον ζήτησε χρόνο και υποσχέθηκε δουλειά. Αυτά στην ουσία είπε. Όμως οι πρακτικές στο διατρέξαν διάστημα των λίγων ημερών δείχνουν φοβική αντίληψη πως το μεταναστευτικό είναι ζήτημα ασφάλειας και υποκρυπτόμενη αντίληψη πως οι πρόσφυγες και οι μετανάστες είναι κάτι σαν εισβολείς. Δεν είναι. Άγνοια για το αντικείμενο. Θεραπεύεται, αν προσπαθείς να μάθεις και να ρωτάς. Δεν θεραπεύεται αν έχεις την αλαζονεία της παντογνωσίας. Ασχολήθηκα με το μεταναστευτικό - προσφυγικό είτε σαν Αναπληρωτής Υπουργός Εθνικής Άμυνας είτε σαν Υπουργός Μεταναστευτικής Πολιτικής πλέον των τεσσάρων χρόνων και σας διαβεβαιώ πως ακόμα μαθαίνω. Αγαπητοί συνάδελφοι, αγαπητές συναδέλφισσες, υιοθετώ πλήρως το εκκλησιαστικό «Επί γης ειρήνη, εν ανθρώποις ευδοκία». Όμως, το προσφυγικό - μεταναστευτικό ζήτημα δεν το διαχειρίζεσαι με ευχές, είναι μία πραγματικότητα. Δεν είναι είτε πρόκληση είτε πρόβλημα. Είναι κάτι το οποίο απασχολεί την ελληνική κοινωνία, αλλά και την ευρωπαϊκή κοινωνία. Εμείς δημιουργήσαμε εκ του μη όντος ένα σύστημα υποδοχής, ταυτοποίησης, εξέτασης των αιτημάτων ασύλου, φιλοξενίας, ιατροφαρμακευτικής περίθαλψης, εκπαίδευσης. Δημιουργήσαμε και αρχίσαμε να υλοποιούμε την εθνική στρατηγική ένταξης. Παραδώσαμε στην επόμενη Κυβέρνηση έναν ανοιχτό δρόμο μέχρι το τέλος του 2019 με χρηματοδοτικά εργαλεία και χρηματορροές. Έχουμε ήδη κερδίσει 400 εκατομμύρια ευρώ από την Ευρωπαϊκή Ένωση για την Ελλάδα για το 2020 και την υπόσχεση για επιπλέον 60 εκατομμύρια. Και σας παρακαλώ ή σας προτρέπω να μην ξανακούσω τα περί διαχείρισης των οικονομικών. Λέτε και ξαναλέτε τα περί διαφάνειας, έχουμε πει «ανοιχτά όλα τα βιβλία», δεν έχει βρεθεί ή δεν έχετε φέρει ούτε ένα στοιχείο, άρα είναι πολύ υποκριτική και, εν ολίγοις, συκοφαντική η τοποθέτησή σας. Το σύστημα που δημιουργήσαμε έχει δυσκολίες, έχει ατέλειες, έχει κόπωση, αλλά αξιοποιήστε το. Έχετε και χρόνο και κατανόηση. Κανείς δεν θα σας κάνει κριτική για τις ροές. Δεν μπορείτε να κάνετε και πολλά πράγματα, ιδιαίτερα τώρα που η θάλασσα καλμάρει και τα νερά του Έβρου πέφτουν. Όμως να επιμείνετε στην τριγωνική συνεννόηση Ευρωπαϊκής Ένωσης - Τουρκίας και Ελλάδας. Τη στήσαμε με κόπο και αποδίδει. Αξιοποιήστε την πολυεπίπεδη συνεννόηση με την Τουρκία. Αρχίστε να σκέφτεστε - και μαζί και εμείς με εσάς - αλλαγές στην κοινή δήλωση Ευρωπαϊκής Ένωσης - Τουρκίας. Ό,τι κι αν λέγεται, ακόμα και από συντρόφους μου, αυτή η δήλωση οδήγησε στη μείωση των ροών κατά 96% από το 2015 έως το 2018. Μη βάζετε, όμως, όλα τα λεφτά σας στις επιστροφές. Η Τουρκία δίνει πλήρεις εγγυήσεις μόνο για τους Σύριους, αλλά οι Σύριοι πια δεν έρχονται. Στο όνομα του πλοιάρχου του Λιμενικού αείμνηστου Κυριάκου Παπαδόπουλου, στο όνομα του ΕΠΟΠ λοχία του Στρατού Ξηράς, που έπεσε στη θάλασσα για να σώσει την ανάπηρη γυναίκα και μετά ξαναέπεσε στη θάλασσα για να βγάλει το καροτσάκι της, σας εξορκίζω: μην σκεφτείτε καν push back στη θάλασσα. Οδηγούν μόνο σε πνιγμούς. Δεν το θέλουμε, δεν το θέλετε, δεν θα βρείτε άντρες και γυναίκες του Λιμενικού και του Πολεμικού Ναυτικού ή της Αστυνομίας να το κάνουν. Αξιοποιήστε το πρόγραμμά μας για προσλήψεις συμβασιούχων χειριστών ασύλου στα νησιά. Μειώσαμε τον χρόνο κατά 50%, κάντε το ακόμα ταχύτερο, θα είμαστε μαζί σας. Μη σκεφτείτε, όμως, να καταργήσετε τις Επιτροπές Προσφυγών, γιατί όλες οι υποθέσεις θα οδηγηθούν στα διοικητικά δικαστήρια και από λίγους μήνες η τελεσίδικη απόφαση θα πάρει χρόνια. Δημιουργήσαμε δώδεκα Επιτροπές, το 2018, 2019 τις κάναμε είκοσι και ο σχεδιασμός για το 2020 είναι τριάντα. Αντιπαρατεθείτε στον νέο δήμαρχο στο Βαθύ Σάμου και στον Πρόεδρο των Μυτιληνιών. Έως τον Σεπτέμβρη - το αργότερο - το νέο ΚΥΤ πρέπει να λειτουργήσει. Έχετε τον χώρο, έχετε τα σχέδια, έχετε τον εταίρο, έχετε τη χρηματοδότηση. Στην ηπειρωτική Ελλάδα έχετε το πρόγραμμα «ΕΣΤΙΑ», είκοσι πέντε χιλιάδες διαμένουν σε σπίτια. Έχετε το πρόγραμμα «ΦΙΛΟΞΕΝΙΑ», όπου οχτώ χιλιάδες άνθρωποι μένουν μέχρι το τέλος του Νοέμβρη σε ξενοδοχεία. Έχετε το πρόγραμμα ένταξης «ΗΛΙΟΣ», που αφορά δέκα χιλιάδες ανθρώπους. Έχετε το Πρόγραμμα Εκπαίδευσης, που αφορά δωδεκάμισι χιλιάδες παιδιά. Επιμείνετε να γίνει το «ΕΣΤΙΑ» τριάντα χιλιάδες. Δημιουργήστε δύο νέα κέντρα προσωρινής φιλοξενίας στο Βαγιοχώρι και στο Κυψελοχώρι. Θα έχετε αντιδράσεις, το ξέρω. Κρατάνε πέντε μέρες. Μετά, η ξενοφοβία υποχωρεί, οι άνθρωποι καταλαβαίνουν και το Υπουργείο Μεταναστευτικής Πολιτικής έχει τη δική του συμβολή στη νίκη επί της Χρυσής Αυγής. Κύριε Πρωθυπουργέ, αναιρέστε ταχύτατα την απόφασή σας για την υπαγωγή των υπηρεσιών του ΥΜΕΠΟ στο Υπουργείο Προστασίας του Πολίτη. Συνεργάστηκα άριστα με το Υπουργείο Προστασίας του Πολίτη και το Υπουργείο Εθνικής Άμυνας. Κύριε Χρυσοχοΐδη, έχετε στο Υπουργείο σας μερικές προσωπικότητες με κύρος στην Ελλάδα, την Ευρώπη και την Τουρκία, με πρώτη την Αντιστράτηγο Ζαχαρούλα Τσιριγώτη. Μιλήστε μαζί της, είναι εξαιρετικός σύμβουλος. Το ίδιο και στο ΥΠΕΘΑ. Ποτέ δεν ρώτησα το πολιτικό υπόβαθρο των ανώτερων αξιωματικών και υπαξιωματικών, αλλά και οι ίδιοι ποτέ δεν αναρωτήθηκαν ανάμεσα στην ιδεολογία και την πολιτική τους τοποθέτηση από τη μια και το καθήκον τους απέναντι στην πατρίδα και τα ανθρώπινα δικαιώματα από την άλλη. Επέλεξαν το δεύτερο. Έχετε στην Κυβέρνησή σας, έχετε στην Κοινοβουλευτική σας Ομάδα τέτοιους ανθρώπους. Ρωτήστε τους και μιλήστε μαζί τους για να καταλάβετε. Κύριε Βρούτση, πάρτε γρήγορα πίσω την εγκύκλιο ακύρωσης της απόδοσης ΑΜΚΑ. Δεν θα βρείτε γιατρούς και νοσηλευτές, που θα πατήσουν τον Ιπποκράτειο Όρκο τους γιατί ο ασθενής δεν έχει ΑΜΚΑ και είναι διαφορετικού χρώματος ή φυλής. Όμως, χωρίς ΑΜΚΑ - και εκεί είναι το ζήτημά σας - το πρόγραμμα «ΗΛΙΟΣ», το πρόγραμμα του ΥΜΕΠΟ με το Υπουργείο Εργασίας, το πρόγραμμα του ΥΜΕΠΟ με το Υπουργείο Αγροτικής Ανάπτυξης μένουν ξεκρέμαστα. Μην σας οδηγούν οι φοβίες σας ή το διοικητικό βάρος. Να σας οδηγεί η λογική. Μίλησα για τα προγράμματα και θυμήθηκα και άλλη σπασμωδική κίνηση. Τι κάνετε; Καταργείτε τη θέση του Τομεακού Γραμματέα Μετανάστευσης. Είναι μια εκδικητική πράξη. Είναι ο μόνος γραμματέας, ο οποίος έχει ολοκληρώσει τη νόμιμη διαδικασία και έχει επιλεχθεί από τον ΑΣΕΠ, για να είναι τέτοιος γραμματέας. Αντίθετα, δεν είναι αυτό προτεραιότητά σας.
Κύριε Βίτσα, πρέπει να ολοκληρώσετε.
Σε μισό λεπτάκι, κύριε Πρόεδρε. Προτεραιότητά σας είναι η ανασυγκρότηση της ΥΠΥΤ - το νομοσχέδιο είναι στη Βουλή - η διεκδίκηση του νέου προγράμματος για τη μεταφορά είκοσι χιλιάδων σε άλλες χώρες της Ευρωπαϊκής Ένωσης, με βάση ένα μεταβατικό πρόγραμμα, η ολοκλήρωση μετεγκατάστασης χιλίων ατόμων στην Πορτογαλία, η ολοκλήρωση της βοήθειας ύψους 20 εκατομμυρίων από τη Νορβηγία, η μετεγκατάσταση ασυνόδευτων ανηλίκων στην Ιρλανδία, στη Μεγάλη Βρετανία και αλλού. Προσέξτε, οι σπασμωδικές κινήσεις μπορεί να δημιουργήσουν σκηνίτες πρόσφυγες, στην πλατεία Βικτωρίας, στη Δραγατσανίου, στην Ηγουμενίτσα, στην Πάτρα.
Κύριε Βίτσα, παρακαλώ κλείστε. Είστε και Αντιπρόεδρος, διαφορετικά δεν θα σας άφηνα…
Το σέβομαι, κύριε Πρόεδρε. Κύριε Χρυσοχοΐδη, κακά τα ψέματα. Δεν με ενδιαφέρει αν προσβάλλεται ή δεν προσβάλλεται από τη χθεσινή σας αναφορά ο κ. Θεοδωρικάκος. Δεν είστε Υπουργός Εσωτερικών. Σε όλη την άλλη Ευρώπη, η Αστυνομία είναι κάτω από το Υπουργείο Εσωτερικών. Δεν είναι ο Υπουργός Προστασίας του Πολίτη πάνω από τον Υπουργό Εσωτερικών. Αγαπητοί συνάδελφοι, για να κλείσω, υπερασπιζόμαστε αξίες, πολιτικές, αναπροσαρμοζόμενο πρόγραμμα, την κοινωνία και ανθρώπους και θα συνεχίσουμε να το κάνουμε. Κύριοι της Κυβέρνησης, να θυμάστε τα λόγια που αποδίδονται στον Αγάθωνα: «Κυβερνάτε με βάση τους νόμους, κυβερνάτε ανθρώπους και δεν θα κυβερνάτε για πάντα». Ευχαριστώ πολύ.
Σειρά έχει ο κ. Θεόδωρος Ρουσόπουλος, νεοεκλεγείς συνάδελφος από τη Νέα Δημοκρατία. Έμπειρος πίσω από το μικρόφωνο, εύχομαι κάθε επιτυχία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, η λαϊκή εντολή που προέκυψε την 7η Ιουλίου εμπεριέχει την εμπειρία της δεκαετούς κρίσης. Μπορεί η γενιά μας να μην γνώρισε την τραγωδία του πολέμου, συναντήθηκε όμως με την ιστορία σε μια καμπή οικονομικών προβλημάτων και μαζί κοινωνικών αξιών. Η κρίση ωριμάζει τους ανθρώπους και κυοφορεί αλλαγές. Η δεκαετία μάς άλλαξε όλους. Στην αρχή έκανε τον λαό μας πιο επιφυλακτικό απέναντι στην πολιτική και στους πολιτικούς. Αμφισβήτησε την αποτελεσματικότητά τους, αλλά και τις προθέσεις τους. Στη συνέχεια, έκανε μεγάλη μερίδα του λαού μας πιο επιθετική και πιο επικριτική. Κάποιοι στην ανταριασμένη ατμόσφαιρα, που περιέβαλε τη ζωή μετά το ξέσπασμα της κρίσης, οδηγήθηκαν στα άκρα κάνοντας επιλογές που αποδείχθηκαν τυχάρπαστες και επικίνδυνες για το δημοκρατικό μας πολίτευμα. Η λαϊκή εντολή, που στις 7 Ιουλίου δόθηκε στη Νέα Δημοκρατία και τον Κυριάκο Μητσοτάκη, εκτός από την εμπειρία της δεκαετούς κρίσης, εμπεριέχει και την ελπίδα, ελπίδα και προσδοκία, που θέλει τη χώρα να πάει καλύτερα. Αυτό είπε στους πολίτες προεκλογικά η Νέα Δημοκρατία, ότι θα κάνει σε όλα τα μέτωπα, το απαραίτητο, το αναγκαίο, ώστε να πάει η χώρα καλύτερα. Μέσα σε αυτήν την μεγάλη κίνηση του απαραίτητου και του αναγκαίου θα βελτιωθεί η ζωή κάθε Έλληνα και κάθε Ελληνίδας. Αυτό που έχει σημασία τώρα, είναι να προχωρήσουμε σε μια λογική ανασύνταξης ώστε με μια οικονομία ζωντανή, που είναι προϋπόθεση για όλα, να μπορέσουμε να στηρίξουμε τα θεμελιώδη αγαθά. Είναι αξεπέραστη παραδοχή ότι μια κοινωνία, που δεν παράγει νέους πόρους, δεν μπορεί να καλύψει τα θεμελιώδη και βασικά αγαθά. Άρα, η καλύτερη λειτουργία της οικονομίας δεν είναι αυτοσκοπός, είναι μέσον ώστε από τον πολλαπλασιασμό των πόρων να μπορέσουμε να στηρίξουμε τα αγαθά που έχουν προτεραιότητα στη ζωή των πολιτών μας, το αγαθό της εκπαίδευσης, το αγαθό της υγείας, το αγαθό της ασφάλειας. Επισήμανε ο Πρωθυπουργός στην ομιλία του πως η ηρεμία στην οικονομία, η αλλαγή κλίματος στην καθημερινότητα περνάει μέσα από τη σιγουριά, που πρέπει να νιώσει ο πολίτης στον δρόμο, στη δουλειά του, στο σπίτι του, στο πανεπιστήμιό του. «Πώς συμβάλλει αυτό», αναρωτήθηκε πρώην Υπουργός του ΣΥΡΙΖΑ «με τη φωτεινή Ευρώπη;», προσπαθώντας να ταυτίσει την έννοια της ασφάλειας με αντιδημοκρατικά καθεστώτα. Η απάντηση είναι πολύ απλή, αν κανείς δεν θέλει απλώς να συνθηματολογεί, αλλά επιστρέφει στις πηγές και μπαίνει στην ουσία των πραγμάτων. Η ασφάλεια αποτέλεσε το βασικό αγαθό στη δυτική κοινωνία του Διαφωτισμού γι' αυτό και περιελήφθη στο δεύτερο κιόλας άρθρο της Διακήρυξης των Ανθρωπίνων Δικαιωμάτων, μαζί με το δικαίωμα της ελευθερίας, της ιδιοκτησίας και της αντίστασης στην καταπίεση, κάθε είδους καταπίεση, απ' όπου κι αν προέρχεται. Ο χρυσός κανόνας της ασφάλειας παραβιάστηκε από ομάδες ακροδεξιών ή ακροαριστερών αποκλίσεων, που αποφάσισαν να πάρουν τον νόμο στα χέρια τους ή, συνηθέστερα, να φτιάξουν τους δικούς τους νόμους. Αυτή η θλιβερή παρένθεση στην ελληνική πολιτική σκηνή πρέπει να κλείσει και θα το κάνουμε με την Κυβέρνηση της Νέας Δημοκρατίας. Θα ήθελα, κυρίες και κύριοι συνάδελφοι, να υπογραμμίσω κάτι που εκτιμώ ότι έχει μια ιδιαίτερη διάσταση. Αυτό που κατά τη γνώμη μου έχει μεγάλη σημασία σήμερα είναι η συνειδητοποίηση των συνθηκών, των συνθηκών που χαρακτηρίζουν τη φάση, που διανύουμε και την εποχή που ζούμε. Και είναι γι' αυτό απολύτως αναγκαία η κυβερνητική εγρήγορση, ώστε να μπορεί να ανταποκριθεί στις ανάγκες αυτής της εποχής. Έχοντας κάνει πλέον σημαντικά βήματα στην ανασύνταξη του πολιτικού μας χώρου τα τελευταία χρόνια, θα είμαστε - είμαι βέβαιος - και ως Κυβέρνηση ανοιχτοί στον κόσμο. Η χώρα μας διαθέτει και ανθρώπινο δυναμικό εξαιρετικό και μπορεί να αναζωογονήσει την οικονομία της και μπορεί να σταθεί με νέο τρόπο στον κόσμο και μπορεί να συνομιλήσει με νέο τρόπο με τους πολίτες. Η Κυβέρνηση διαθέτει την απαιτούμενη αποφασιστικότητα. Όλοι εμείς που τη στηρίζουμε με τον λόγο μας, το παράδειγμά μας, με την ενεργό συμμετοχή μας και πρώτοι απ' όλους οι υπεύθυνοι κάθε τομέα πολιτικής εφαρμογής του προγράμματός μας, πρέπει να κάνουμε κάτι επιπλέον, το πιο δύσκολο ίσως. Να εμπνεύσουμε, να εμπνεύσουμε τους πολίτες. Να εξηγούμε διαρκώς, ώστε με επίγνωση, να προχωράμε μαζί με τους πολίτες. Να τους δείξουμε, όχι απλώς ότι το όνειρο γίνεται πραγματικότητα, αλλά την ικανοποίηση ότι μπορέσαμε καλύτερα. Μας χρειάζεται, λοιπόν, μία νέα έμπνευση, με καινοτομία, νέες προτάσεις και νέες ιδέες, που μέσα από την πράξη και την υλοποίηση μιας άλλης πολιτικής χτίζουν μία νέα εμπιστοσύνη. Αυτή η νέα εμπιστοσύνη είναι το στέρεο θεμέλιο για μία αποτελεσματική πορεία. Με την Κυβέρνηση της Νέας Δημοκρατίας και Πρωθυπουργό τον Κυριάκο Μητσοτάκη σε αυτόν τον δρόμο θα προχωρήσουμε. Σε αυτή την Κυβέρνηση δίνουμε ψήφο εμπιστοσύνης και σας καλώ να πράξετε το ίδιο. Σας ευχαριστώ πολύ.
Προχωρούμε με τον κ. Γεώργιο Λαμπρούλη, ΣΤ΄ Αντιπρόεδρο και Βουλευτή του Κομμουνιστικού Κόμματος Ελλάδας από τη Λάρισα. Έχετε το λόγο.
Ευχαριστώ, κύριε Πρόεδρε. Το βασικό ζήτημα - πρόβλημα για τη λαϊκή ιατροφαρμακευτική περίθαλψη είναι ότι και η σημερινή, όπως και η προηγούμενη Κυβέρνηση, αλλά και τα υπόλοιπα αστικά κόμματα, διαμορφώνουν την πολιτική και τις θέσεις τους, σύμφωνα με τις κατευθύνσεις της Ευρωπαϊκής Ένωσης και του κεφαλαίου, δηλαδή στο πώς οι κρατικές και ασφαλιστικές δαπάνες και παροχές στην υγεία - στοιχείο του λεγόμενου μη μισθολογικού κόστους - θα μειωθούν στο ελάχιστο και ενιαία για όλους. Αυτό απαιτεί η ανάπτυξη της καπιταλιστικής οικονομίας, της ανταγωνιστικότητας και της κερδοφορίας των επιχειρηματικών ομίλων. Οι έως τώρα ανατροπές σε εργασία, με την παράταση του εργάσιμου βίου, το εισόδημα, τα ωράρια, η ανεργία, ο ελεύθερος χρόνος, τα ζητήματα της κατοικίας, της διατροφής κλπ., συνιστούν επιδείνωση των όρων ζωής, που φθείρουν πρόωρα και υπονομεύουν άμεσα και μεσοπρόθεσμα τη λαϊκή υγεία και είναι σε πλήρη αντίθεση με την πρόληψη και την προαγωγή της υγείας του λαού, που, κατά τα άλλα, επικαλούνται υποκριτικά όλα τα άλλα κόμματα. Με την κυβερνητική εναλλαγή τα βασικά σημεία στα ζητήματα της υγείας, της πρόνοιας, το φάρμακο, θα αποτελούν συνέχεια και επιτάχυνση των αντιλαϊκών αναδιαρθρώσεων, ενσωματώνοντας όλα τα προηγούμενα μέτρα των προηγούμενων κυβερνήσεων, αφού όλα τα κόμματα, Νέα Δημοκρατία, ΣΥΡΙΖΑ, ΠΑΣΟΚ, Κίνημα Αλλαγής, υιοθέτησαν, στα πλαίσια της στρατηγικής τους σύμπλευσης, τα εργαλεία περικοπής των δημοσίων δαπανών και παροχών, όπως τα διάφορα πλαφόν και συμπληρωμές του κανονισμού του ΕΟΠΥΥ, τα θεραπευτικά φαρμακευτικά διαγνωστικά πρωτόκολλα, τη διατήρηση των τεράστιων ελλείψεων σε υγειονομικό προσωπικό στις δημόσιες μονάδες υγείας, την επέκταση των παντός είδους ελαστικών και προσωρινών σχέσεων εργασίας των υγειονομικών και άλλα πολλά. Μάλιστα, η επέλαση που έγινε, συνοδεύτηκε από μία κοινά υιοθετημένη - καρμπόν θα λέγαμε - επιχειρηματολογία περί εξορθολογισμού, νοικοκυρέματος, χτυπήματος της σπατάλης και άλλα. Έτσι, η Κυβέρνηση της Νέας Δημοκρατίας πολλά από τα διαρθρωτικά αντιλαϊκά μέτρα, που διαχρονικά και με συνέπεια υπεράσπιζε η ίδια, τα έχει βρει έτοιμα ή σε μεγάλο βαθμό προωθημένα από την κυβέρνηση ΣΥΡΙΖΑ, αλλά και ακόμα πιο πριν, από τις κυβερνήσεις ΠΑΣΟΚ. Και το κυριότερο είναι ότι αυτά που πρεσβεύει ενδυναμώθηκαν, αφού πρακτικά και θεωρητικά ξεπλύθηκαν, στην κυριολεξία, τα τεσσεράμισι χρόνια της κυβέρνησης ΣΥΡΙΖΑ. Είναι χαρακτηριστική η ομοιότητα των διακηρύξεων της Νέας Δημοκρατίας σχετικά με την πρόληψη με αυτές του ΣΥΡΙΖΑ και αφορούν αντιγραφή των κατευθύνσεων της Ευρωπαϊκής Ένωσης, φυσικά με την κρατική συμβολή να περιορίζεται στις καμπάνιες ενημέρωσης είτε για προληπτικές εξετάσεις, για άσκηση, αθλητισμό, διατροφή, παραπέμποντας ουσιαστικά στην ατομική ευθύνη της λαϊκής οικογένειας, ενοχοποιώντας τη μάλιστα, εάν δεν μπορεί να ανταποκριθεί. Γιατί, καλά τα μηνύματα για ενημέρωση, δηλαδή για παράδειγμα για προληπτικές εξετάσεις, όμως το πού ακριβώς και πώς μπορούν να γίνονται αυτές παραμένει αναπάντητο. Επίσης, για παράδειγμα το ολοκληρωμένο πρόγραμμα πρόληψης που προπαγανδίζει η Κυβέρνηση μέσα από καμπάνιες και προτροπές, σε καμμία περίπτωση δεν συνοδεύεται, όμως, με τη χρηματοδότηση από το κράτος για την ανάπτυξη υποδομών και υπηρεσιών, προκειμένου να γίνονται όλες οι αναγκαίες προληπτικές εξετάσεις, ιατρική παρακολούθηση κ.λπ., ενώ οι λεγόμενες αξιοπρεπείς συνθήκες για όλους αποτελούν άλλη διατύπωση των ελάχιστων βασικών πακέτων του ΣΥΡΙΖΑ, που πρωτοεισήγαγε το ΠΑΣΟΚ ενιαία για όλους, ενώ τα μέτρα για την ακραία φτώχεια - τα γνωστά ψίχουλα, που και αυτά χρηματοδοτούνται από την αφαίμαξη όσων δεν βρίσκονται ακόμα στην ακραία φτώχεια - βαφτίζονται ως «ιδιαίτερη φροντίδα των ευάλωτων ομάδων». Με τα περί συνεργασίας με τον ιδιωτικό τομέα, χωρίς επιβάρυνση του πολίτη, όπως λέγεται, η Νέα Δημοκρατία αναπαράγει αυτά που επικαλείται ο ΣΥΡΙΖΑ και βεβαίως, είναι προαπαιτούμενα του τρίτου μνημονίου, που μαζί ψηφίσατε, δηλαδή ότι μπορεί να ασκείται επιχειρηματική δράση στην υγεία με κριτήριο το κέρδος και να μην θίγονται τα λαϊκά στρώματα. Και τώρα, όμως, υπάρχει συνεργασία με τον ιδιωτικό τομέα. Οι ασφαλισμένοι, όμως πληρώνουν, για παράδειγμα 15% για τις διαγνωστικές εξετάσεις και θεραπείες, συμμετοχή στα νοσήλια και άλλα. Η Νέα Δημοκρατία μήπως εννοεί ότι θα τα καταργήσει, για να μην επιβαρύνονται οι πολίτες; Ας μας απαντήσει. Εξάλλου, το πρόσφατο lockout των ιδιωτικών διαγνωστικών κέντρων προεκλογικά ανέδειξε πως το 75% έως 95% των διαγνωστικών εξετάσεων γίνονται στον ιδιωτικό τομέα, αφού ο δημόσιος είναι ανεπαρκής, με αποτέλεσμα ο λαός να βάζει βαθιά το χέρι στην τσέπη. Η εξαγγελία για επανεπένδυση χρημάτων, που θα εξοικονομηθούν από τη χρηστή διαχείριση αποτελεί αντιγραφή της αντίστοιχης θέσης του ΣΥΡΙΖΑ και του ΠΑΣΟΚ - Κινήματος Αλλαγής και αφορά την πολιτική της μηδενικής κρατικής χρηματοδότησης των δημόσιων μονάδων υγείας, οι οποίες θα αυτοτροφοδοτούν τις ανάγκες λειτουργίας τους από τις πωλήσεις των εργασιών τους στους πελάτες, ασθενείς ή ασφαλιστικά ταμεία, μία εφαρμογή, που ήδη έχει προχωρήσει από την κυβέρνηση ΣΥΡΙΖΑ. Ζημιωμένοι είναι οι ασθενείς με τις πληρωμές και οι εργαζόμενοι υγειονομικοί. Εξάλλου, η χρηστή διαχείριση της δημόσιας φαρμακευτικής δαπάνης με τον περιορισμό της, από 5,1 δισεκατομμύρια στο 1,94 δισεκατομμύρια και η όποια εξοικονόμηση υπήρξε, μήπως επενδύθηκε για τη μείωση των πληρωμών των ασθενών; Αντίθετα, οδήγησε σε μεγάλες αυξήσεις για την αγορά φαρμάκων και στη μείωση της κρατικής δαπάνης. Ακόμα και στο ζήτημα των προσλήψεων η Νέα Δημοκρατία επαναλαμβάνει το αγαπημένο κριτήριο της κυβέρνησης ΣΥΡΙΖΑ, με το «όπου υπάρχει η μεγαλύτερη ανάγκη», απαντώντας την αντίληψη των μειωμένων απαιτήσεων του ελάχιστου, οδηγώντας στο συμβιβασμό ότι δεν μπορούμε να τα έχουμε όλα, διότι αυτό είναι πλεονασμός, μαξιμαλισμός, αφού η τήρηση των αντιλαϊκών, δημοσιονομικών στόχων υπαγορεύει ότι πρέπει να διαλέγει ο λαός τι θα έχει, παιδίατρο, γυναικολόγο χειρουργό, αναισθησιολόγο ή γιατρό στη ΜΕΘ. Έτσι, σήμερα ο ασθενής και η οικογένειά του είναι υποχρεωμένοι, με δική τους ευθύνη, να αναζητήσουν λύσεις κι όχι - όπως θα έπρεπε - το ίδιο το δημόσιο σύστημα υγείας να αναλαμβάνει πλήρως και δωρεάν να διεκπεραιώνει ολοκληρωμένα και άμεσα, από τα απλά έως και τα πιο σύνθετα προβλήματα. Να γιατί οι εργαζόμενοι πρέπει να απορρίψουν συνολικά αυτή την πολιτική, να ενισχύσουν την πάλη τους για ένα αποκλειστικά κρατικό σύστημα υγείας πρόνοιας, καθολικό, σύγχρονο και απολύτως δωρεάν, χωρίς καμμιά επιχειρηματική δράση, με πλήρη κρατική χρηματοδότηση, με μαζικές προσλήψεις μόνιμου, πλήρους και αποκλειστικής απασχόλησης υγειονομικού προσωπικό, όλων των ειδικοτήτων. Γιατί το ρεαλιστικό, από την πλευρά των λαϊκών αναγκών, είναι οι τεράστιες δυνατότητες της επιστήμης, της τεχνολογίας, της παραγωγικότητας, της εργασίας και του μεγάλου αριθμού υγειονομικού προσωπικού, να μπουν σχεδιασμένα στην υπηρεσία της υγείας του λαού. Να γιατί η πάλη, πέραν της διεκδίκησης μέτρων ανακούφισης και απόσπασης λύσεων, πρέπει να κατευθύνεται στην προοπτική βαθύτερων πολιτικών, οικονομικών και κοινωνικών αλλαγών, για μία ανάπτυξη, που θα έχει ως κριτήριο την ικανοποίηση των σύγχρονων και συνεχώς διευρυνόμενων κοινωνικών αναγκών, οι οποίες θα αποτελούν καθολικό, κατοχυρωμένο λαϊκό δικαίωμα από την εργατική εξουσία και το κράτος της. Ευχαριστώ.
Ο έβδομος κύκλος ολοκληρώνεται με το συνάδελφο κ. Γεώργιο Βαγιωνά, τον οποίο καλώ και στο Βήμα. Μετά, όπως είπα, θα μιλήσει η Υφυπουργός Παιδείας, κ. Σοφία Ζαχαράκη. Θα ξεκινήσουμε τον όγδοο κύκλο - υπήρχε ένα κενό στον έβδομο, δικαιολογημένο, με είχε πάρει τηλέφωνο ο κ. Σκανδαλίδης είχε ένα προσωπικό κόλλημα - με τον κ. Σκανδαλίδη, την κ. Νοτοπούλου, τον κ. Παπαδόπουλο και θα καλέσω στο Βήμα μετά τον Υφυπουργό κ. Τσακίρη. Κύριε Βαγιωνά, έχετε το λόγο.
Κυρίες και κύριοι συνάδελφοι, αγαπητέ Πρόεδρε, πριν μπω στο θέμα της ημέρας, θα ήθελα να αναφερθώ στη σχεδόν βιβλική καταστροφή, που συνέβη την πρώτη ημέρα σχεδόν της διακυβέρνησης της χώρας στο νομό μου, στο Νομό Χαλκιδικής. Θα ήθελα να τονίσω ότι η Κυβέρνηση λειτούργησε σε χρόνο dt, με ένα κλιμάκιο έξι Υπουργών και Υφυπουργών και το Γενικό Γραμματέα της Πολιτικής Προστασίας. Δεν φτάνει, όμως, μόνο η ενέργεια. Χρειάζεται και η αποζημίωση των καταστροφών, που ήταν και στον γεωργικό τομέα και στον τομέα του τουρισμού και σε πολλά σπίτια τα οποία επλήγησαν. Αν με ακούει κάποιος από το Υπουργείο Γεωργίας, θα ήθελα να λάβει υπόψιν του ότι δεν φτάνουν μόνο οι ευχαριστίες, τις οποίες αποκόμισε για την έγκαιρη προσέλευση των Υπουργών, αλλά χρειάζεται και η ταχεία αποζημίωση. Χρειάζεται ριζική αναμόρφωση του ΕΛΓΑ. Δεν μπορεί, τη στιγμή κατά την οποία γίνονται προεκτιμήσεις, να γίνεται εξόφληση των γεωργικών προϊόντων, μετά από οχτώ ή δέκα μήνες ή και περισσότερο. Αφού γίνονται προεκτιμήσεις από τον ΕΛΓΑ, ένα μέρος της αποζημίωσης χρειάζεται να δίδεται αμέσως και για τους γεωργούς το λιγότερο 50%. Πρέπει να αλλάξει, όμως, και ο ΕΛΓΑ. Διότι δεν μπορεί να λέει ότι όταν η ζημιά είναι το 1/3 της παραγωγής δεν αποζημιώνεται καθόλου. Ξεχνούν φαίνεται στον ΕΛΓΑ όταν εισπράττουν τα χρήματα από τους γεωργούς και όταν είναι να αποζημιώσουν τον κόπο τους, γιατί τα 2/3 της παραγωγής είναι έξοδα. Σπόροι, λιπάσματα, φάρμακα. Και είμαστε η μοναδική χώρα της Ευρώπης, εκτός από την Αλβανία, που δεν έχουμε φυτώριο σπόρων. Έχουμε κάποιες ερμαφρόδιτες καταστάσεις. Άρα, λοιπόν, θα πρέπει να τους διευκολύνουμε και από αυτή την πλευρά. Βάσει των προεκτιμήσεων, που γίνονται, πρέπει να παίρνουν το 50% τουλάχιστον ως προκαταβολή και μόλις ολοκληρωθούν θα πρέπει να δίδονται πλήρως οι αποζημιώσεις. Τώρα έρχομαι στο συγκεκριμένο θέμα. Η λαϊκή ετυμηγορία ήταν ξεκάθαρη και πλέον ξεκινά μια νέα εποχή για τη χώρα. Με σκληρή δουλειά και αλήθειες θα τα καταφέρουμε, γιατί το χρωστάμε στους Έλληνες. Πρέπει να αφήσουμε πίσω την κρίση και να τους επιστρέψουμε την ελπίδα που έχασαν, την ελπίδα για ένα καλύτερο αύριο. Το μέλλον, όμως, αυτού του τόπου είναι τα παιδιά, για τα οποία δεν άκουσα τίποτα σχεδόν από τους συναδέλφους, που έχουν μιλήσει μέχρι τώρα. Γι' αυτό και το νούμερο ένα για μένα είναι το δημογραφικό. Απειλεί την οικονομία, την κοινωνική συνοχή, αλλά και την ίδια την ύπαρξη ως έθνος. Το 2017 οι θάνατοι στη χώρα μας ήταν τριάντα έξι χιλιάδες περισσότεροι από τις γεννήσεις. Σημειώνω ότι έχω την τελευταία τριετία μέχρι το 2017 τα επίσημα στοιχεία από την ΕΛΣΤΑΤ. Κατά το 2015, 2016 και 2017 οι θάνατοι είναι περισσότεροι κατά ενενήντα μια χιλιάδες. Δηλαδή, σε μια πενταετία πάμε περίπου στις εκατόν πενήντα. Οι νέοι αποφεύγουν να κάνουν οικογένεια, καθώς δεν έχουν τα μέσα να τη συντηρήσουν. Κάποιοι φεύγουν στο εξωτερικό, μεγαλώνοντας ακόμα περισσότερο την «πληγή» του brain drain. Χτίζουν τη ζωή τους μακριά από την Ελλάδα. Επιβάλλεται να παρέμβουμε, να υποστηρίξουμε την ελληνική οικογένεια. Δεν πρόκειται για απλή υπόθεση, η αντιμετώπιση της οποίας θα έχει άμεσα εμφανή αποτελέσματα. Ο σχεδιασμός φυσικά, είναι μακροπρόθεσμος, πολυεπίπεδος, πολύπλευρος και πολυπαραγοντικός. Τα φιλοδωρήματα, που έδινε η προηγούμενη κυβέρνηση, για εμένα δεν είναι πολιτική. Η Νέα Δημοκρατία έχει σαφείς θέσεις και λαμβάνει μέτρα για την καταπολέμηση του δημογραφικού προβλήματος. Προσφέρουμε επίδομα 2.000 ευρώ για κάθε παιδί που γεννιέται, αυξάνουμε το όριο του αφορολογήτου κατά 1.000 ευρώ για κάθε παιδί. Επαναφέρουμε τα επιδόματα για τις τρίτεκνες και πολύτεκνες οικογένειες, στα επίπεδα προ των μειώσεων του 2018. Κανένα παιδί δεν θα μένει εκτός παιδικού σταθμού. Επεκτείνουμε το ωράριο των παιδικών σταθμών και των ολοήμερων σχολείων, έτσι ώστε το πρόγραμμα των παιδιών να συνάδει με των εργαζομένων γονέων. Αυτά είναι μόλις μερικά από τα μέτρα, που θα υλοποιήσουμε. Η ανάταξη της οικονομίας, οι περισσότερες και καλύτερες θέσεις απασχόλησης είναι το κλειδί για την αποτελεσματική αντιμετώπιση του δημογραφικού. Η καθημερινότητα του πολίτη πρέπει να απαλλαγεί από τα άγχη, για να μπορέσει να εξελιχθεί προσωπικά. Είναι ευθύνη της πολιτείας να το διασφαλίσει αυτό, να εγγυηθεί όσο το δυνατόν καλύτερες προϋποθέσεις για τη δημιουργία οικογενειών, που θα γεννούν πολλά παιδιά. Συνάδελφοι, το δημογραφικό μάς βάζει σε επικίνδυνη ατραπό. Το αντιμετωπίζουμε, δεν το αγνοούμε και απαιτείται συναίνεση στο ζήτημα αυτό. Μιλάμε για την επιβίωσή μας ως έθνος. Σας ευχαριστώ πολύ.
Τον λόγο έχει η Υφυπουργός Παιδείας κ. Σοφία Ζαχαράκη, την οποία καλώ στο Βήμα. Καλή αρχή!
Ευχαριστώ πολύ, κύριε Πρόεδρε. Καλημέρα σε όλους. Είναι ιδιαίτερη χαρά να βρίσκομαι στο εθνικό Κοινοβούλιο και μπροστά μάλιστα σε πολύ πεπειραμένους, αλλά και νέους Βουλευτές. Εύχομαι σε όλους καλή δύναμη και είμαι σίγουρη ότι θα έχετε πολύ καλή επιτυχία. Κυρίες και κύριοι Βουλευτές, το κύριο πρόταγμα των πρόσφατων εκλογών και η ετυμηγορία των πολιτών είναι η επείγουσα απαίτηση η χώρα να κερδίσει το χαμένο έδαφος και να ανοίξει έναν νέο κύκλο, έναν κύκλο ισχυρής ανάπτυξης. Είναι δε, περισσότερο από στόχος της Κυβέρνησης, ένας εθνικός στόχος να αφήσουμε πίσω τον μαρασμό και να δημιουργήσουμε τις προϋποθέσεις, έτσι ώστε κάθε νέος Έλληνας και κάθε νέα Ελληνίδα να μπορέσουν να έχουν νέες ευκαιρίες και νέες προσδοκίες στη χώρα μας. Το σχέδιό μας για την παιδεία, το παρακολουθήσατε, ότι ήταν η αιχμή του δόρατος κατά την προεκλογική περίοδο και γι' αυτό αυτήν τη στιγμή μπορούμε να σταθούμε εδώ και ενώπιον του νομοθετικού Σώματος να επικαλεστούμε ότι διαθέτουμε πλέον της γενικής νομιμοποίησης, που λάβαμε μέσα από τις πρόσφατες εκλογές και την ειδική ενισχυμένη λαϊκή νομιμοποίηση για την εφαρμογή του δικού μας προγράμματος για την παιδεία. Ξέρετε καλά ότι οι καθοδηγητικές μας αρχές, αυτές δηλαδή, της ενεργού κοινωνικής δικαιοσύνης και της ισότητας ευκαιριών, έχουν κάνει ουσιαστικά τη βάση της κεντρικής προγραμματικής μας δήλωσης. Όλοι οι μαθητές, ανεξαρτήτως δυνατότητας και ανεξαρτήτως κάθε άλλης συνθήκης, να έχουν ίσες ευκαιρίες στο ξεκίνημα της ζωής τους και πρόσβαση στην ποιοτική δημόσια εκπαίδευση. Το δημόσιο σχολείο θα λειτουργεί ως βασικός πυλώνας για την καταπολέμηση των αποκλεισμών και θα δίνει στους μαθητές του - όποια και να είναι η αφετηρία της ζωής τους - τα εφόδια για να μπορούν στη ζωή τους να υπερασπιστούν, ως ελεύθεροι και ανεξάρτητοι πολίτες, το δικαίωμα στην επιδίωξη της ευτυχίας τους και συγχρόνως, το πνεύμα κοινωνικής αλληλεγγύης και ευθύνης, για να προσφέρουν τις δυνάμεις τους στην επιδίωξη της συλλογικής προκοπής της χώρας. Στο πλαίσιο αυτό, οι προτεραιότητες στην πρωτοβάθμια, δευτεροβάθμια εκπαίδευση, τομέας που είναι στην ευθύνη μου, στην ειδική αγωγή διαμορφώνονται σε τέσσερις βασικούς άξονες: Στη δημιουργία ενός σύγχρονου σχολείου, μια δημιουργική κυψέλη γνώσης και καινοτομίας. Στην παροχή ποιοτικής και αποτελεσματικής εκπαίδευσης, με συνεχή αξιολόγηση του συστήματος, επιμόρφωση των εκπαιδευτικών και απόδοση βαθμών ελευθερίας σε αυτούς. Στην ενίσχυση του κοινωνικού χαρακτήρα του εκπαιδευτικού μας συστήματος. Στη διασφάλιση για τους μαθητές μας και τους εκπαιδευτικούς μας ενός ασφαλούς σχολικού περιβάλλοντος. Ξεκινάω από τον πρώτο άξονα και θέλω την προσοχή σας, γιατί είναι πολλές οι πρωτοβουλίες, τις οποίες θα δείτε να ξεδιπλώνονται στο επόμενο χρονικό διάστημα. Καταρτίζουμε ένα νέο συνεκτικό πρόγραμμα σπουδών, από το δημοτικό έως το λύκειο. Προσαρμόζουμε τη διδακτέα ύλη, έτσι ώστε να είναι εφικτή και η κάλυψή της μέσα στη σχολική χρονιά. Εισάγουμε νέες εκπαιδευτικές θεματικές ενότητες, όπως επιχειρηματικότητα, η οδική συμπεριφορά, ο εθελοντισμός, η πρόληψη, η αντίδραση και η προφύλαξη στης φυσικές καταστροφές. Προωθούμε την ανάπτυξη δημιουργικών και βιωματικών δράσεων, αλλά και την ενίσχυση της λειτουργίας των μαθητικών ομίλων, οι οποίοι ξέρετε ότι ήδη λειτουργούν σε πάρα πολλά σχολεία, εκτός ωρολογίου προγράμματος και με την αφοσίωση των εκπαιδευτικών μας στη ρομποτική, στη δημιουργία εικονικών επιχειρήσεων, συμμετοχής σε διαγωνισμούς, που τα παιδιά μας πετυχαίνουν πολύ καλές επιδόσεις. Δίνουμε έμφαση στις ήπιες και στις ψηφιακές δεξιότητες και αξιοποιούμε πλήρως την ψηφιακή τεχνολογία για τη βελτίωση της σχολικής καθημερινότητας. Ξέρετε ότι το Υπουργείο Παιδείας έχει ένα αξιόλογο ψηφιακό εκπαιδευτικό υλικό και έχουμε σκοπό να το αξιοποιήσουμε πλήρως. Δίνουμε έμφαση, επίσης, στην ασφαλή περιήγηση, με στόχο την ευαισθητοποίηση των παιδιών, ιδίως των πολύ μικρών παιδιών, για τις προκλήσεις και τους κινδύνους που έχει ούτως ή άλλως η περιήγηση στο διαδίκτυο. Αλλά μια πολύ σημαντική πρωτοβουλία είναι ότι θα καθιερώσουμε τη λήψη πιστοποιητικού βασικών γνώσεων πληροφορικής μέχρι την Α΄ λυκείου για όλους τους μαθητές μας. Εισάγουμε ουσιαστικό επαγγελματικό προσανατολισμό, βάζοντας το μάθημα του σχολικού επαγγελματικού προσανατολισμού στο γυμνάσιο, με τη συμμετοχή επιστημόνων, ανθρώπων της αγοράς, ανθρώπων οι οποίοι ζουν από το μετερίζι του επαγγέλματός τους την εμπειρία και μπορούν να τη μεταφέρουν στα παιδιά μέσα από έξτρα, αν θέλετε, συνεδρίες. Βέβαια, δημιουργούμε - ξέρω ότι θα σας χαροποιήσει όλους αυτή η πρωτοβουλία - ένα πρότυπο και ένα πειραματικό σχολείο σε κάθε περιφερειακή ενότητα. Θα επεκτείνουμε, λοιπόν, τον θεσμό των πρότυπων και πειραματικών σχολείων σε όλη την Ελλάδα, αρχίζοντας βέβαια, από την Αθήνα και τη Θεσσαλονίκη, σε περιοχές που υπάρχει μεγαλύτερη ανάγκη για περισσότερες ευκαιρίες. Στην επαγγελματική εκπαίδευση θέλουμε να εντείνουμε και να ενισχύσουμε τον αριθμό των παιδιών που επιλέγουν την εκπαίδευση και ξέρουμε ότι έχουν πολύ καλές δυνατότητες επαγγελματικής αποκατάστασης. Ιδρύουμε και εκεί πρότυπα και επαγγελματικά λύκεια με ίδρυση, επίσης, συμβουλίου σύνδεσης με τις τοπικές ανάγκες και τις τοπικές ευκαιρίες ανά περιοχή. Η ειδική αγωγή ξέρετε ότι είναι μέριμνα και είναι πρωτοβουλία αυτήν την στιγμή. Όπως είπε και ο Πρωθυπουργός, θα δώσουμε έμφαση στο να ολοκληρώσουμε τον διαγωνισμό της πρόσληψης των εκπαιδευτικών και του ειδικού βοηθητικού προσωπικού στα σχολεία μας. Συγχρόνως, όμως, θα προσαρμόσουμε το εκπαιδευτικό μας σύστημα σταδιακά στην κατεύθυνση της πλήρους ανάπτυξης της ενταξιακής εκπαίδευσης για τους μαθητές με αναπηρία και ειδικές εκπαιδευτικές ανάγκες. Συγχρόνως θα δημιουργήσουμε προγράμματα σπουδών, τα οποία να είναι κατάλληλα σταθμισμένα προς το είδος κάθε αναπηρίας και κάθε ειδικής εκπαιδευτικής ανάγκης. Ιδρύουμε προστατευμένα εργαστήρια μαθητείας και κατάρτισης, δίνοντας διέξοδο στους αποφοίτους των ειδικών εργαστηρίων επαγγελματικής εκπαίδευσης και κατάρτισης. Δεύτερος άξονας της ποιοτικής και αποτελεσματικής εκπαίδευσης. Ναι, προωθούμε την επιμόρφωση των εκπαιδευτικών, αλλά και ενισχύουμε την επιμόρφωση των διευθυντικών στελεχών στο ΕΚΔΔΑ. Προγραμματίζουμε προσλήψεις μόνιμων εκπαιδευτικών, βάσει πραγματικών αναγκών, δημογραφικών εξελίξεων και δημοσιονομικών δυνατοτήτων με αντικειμενικό σύστημα επιλογής. Προωθούμε την αξιολόγηση των συντελεστών του εκπαιδευτικού μας συστήματος, ξεκινώντας από τη σχολική μονάδα και συνδέουμε την αξιολόγηση του εκπαιδευτικού με την επιμόρφωση και τη διαρκή βελτίωση και επιβράβευσή του. Ναι, η επιμόρφωση θα κάνει τον εκπαιδευτικό μας ακόμα καλύτερο στο παρεχόμενο έργο, αυτόν τον εκπαιδευτικό που αυτήν τη στιγμή κρατάει όρθιο το δημόσιο σχολείο σε όλες τις βαθμίδες. Αναθέτουμε δε στην Αρχή Διασφάλισης της Ποιότητας για την πρωτοβάθμια και δευτεροβάθμια εκπαίδευση τον καθορισμό των κριτηρίων και την αποτίμηση των σχετικών αποτελεσμάτων της αξιολόγησης. Θέλουμε ένα αντικειμενικό σύστημα επιλογής στελεχών της εκπαίδευσης, βάσει συγκεκριμένων κριτηρίων και νομοθετούμε την επιλογή των ανώτατων στελεχών της εκπαίδευσης με διαδικασία ΑΣΕΠ. Επαναφέρουμε τον θεσμό των σχολικών συμβούλων, επαναπροσδιορίζοντας τον ρόλο και τις αρμοδιότητές τους. Δίνουμε μεγαλύτερη ελευθερία στον δάσκαλο, ακόμα και να διαλέξει ένα κομμάτι του παρεχόμενου προγράμματος σπουδών, που αυτός δίνει στους μαθητές του. Βέβαια, δείχνουμε μεγαλύτερη εμπιστοσύνη στον διευθυντή, ενισχύοντας τον ρόλο του. Συγχρόνως θέλουμε να ανοίξουμε τα σχολεία στην τοπική κοινωνία και να ενισχύσουμε τα δίκτυα των σχολικών μονάδων, με έμφαση στις παιδαγωγικές επιμορφωτικές συνεργασίες με όμορα σχολεία. Θέλουμε το σχολείο, το λύκειο να οδηγεί στην επιτυχή ολοκλήρωσή του με το εθνικό απολυτήριο, το οποίο θα προσδιορίζεται με τους βαθμούς των τριών τάξεων, με ειδικό συντελεστή ανά τάξη. Καθιερώνουμε τις εξετάσεις στο τέλος της χρονιάς με επιλογή θεμάτων από την τράπεζα θεμάτων διαβαθμισμένης δυσκολίας. Στον τρίτο άξονα, στον κοινωνικό χαρακτήρα του εκπαιδευτικού μας συστήματος, ενισχύουμε ουσιαστικά τα ολοήμερα σχολεία με πρόγραμμα δραστηριοτήτων και μελέτης και θεσπίζουμε - και αυτό είναι πολύ σημαντικό - τη δυνατότητα διενέργειας για την απόκτηση κρατικού πιστοποιητικού γλωσσομάθειας ξένης γλώσσας μέσα στο σχολείο, έτσι ώστε τα παιδιά μας - όσα επιθυμούν - να αποκτούν κρατικό πιστοποιητικό γλωσσομάθειας μέσα στη σχολική τάξη. Ξέρω ότι οι εκπαιδευτικοί μας, οι εκπαιδευτικοί ειδικοτήτων, μπορούν να υποστηρίξουν αυτό το εγχείρημα. Στηρίζουμε και εξορθολογίζουμε τη λειτουργία των εξειδικευμένων σχολείων, ενισχύουμε τα σχολεία της ομογένειας και συνεχίζουμε το πρόγραμμα εκπαίδευσης παιδιών προσφύγων στο ελληνικό εκπαιδευτικό σύστημα. Στηρίζουμε και εφαρμόζουμε με όλες τις δυνάμεις μας αυτήν τη στιγμή την εφαρμογή της δίχρονης προσχολικής εκπαίδευσης. Υπάρχουν πολλά προβλήματα στις υποδομές. Να ξέρετε ότι βάζουμε τα δυνατά μας. Σε συνεργασία με τη ΔΟΕ ο Υπουργός μας έχει πάρει ήδη τις απαραίτητες πρωτοβουλίες, για να ξεπεράσουμε αυτά τα ζητήματα. Θέλουμε ασφαλές σχολικό περιβάλλον για τα παιδιά μας. Θέλουμε υπεύθυνο κτηρίου, έναν υπεύθυνο εκπαιδευτικό, για να μπορεί να ελέγχει και να προλαμβάνει τα ζητήματα των σχολικών εγκαταστάσεων. Και συγχρόνως θέτουμε και τον δάσκαλο εμπιστοσύνης, έναν δάσκαλο που μπορούν τα παιδιά να πηγαίνουν να μιλάνε για τα ζητήματα, τα οποία τους ταλανίζουν, κυρίως θέματα που ξέρετε, όπως σχολικού εκφοβισμού άλλα ζητήματα. Κυρίες και κύριοι, κλείνοντας, ξέρουμε καλά ότι στη μακρά ιστορία μας δεν είναι η πρώτη φορά που ο τόπος πέρασε μεγάλες δυσκολίες. Η αναγέννηση του έθνους ξεκίνησε από τους πεφωτισμένους δασκάλους και είχε πνευματικούς πατέρες τον Αδαμάντιο Κοραή και τον Ρήγα. Στα δύσκολα μεταπολεμικά χρόνια οι γονείς των γονιών μας ή οι γονείς μας έδωσαν στην παιδεία την απαραίτητη έμφαση και έδωσαν στους εαυτούς τους τη δυνατότητα να προκόψουν με την αξία τους και να διεκδικήσουν ένα καλύτερο μέλλον σε μία καλύτερη και νέα Ελλάδα.
Κυρία Υπουργέ, παρακαλώ κλείστε. Λόγω πρωτιάς, έχω αφήσει τον χρόνο. Να το ξέρουμε για το μέλλον.
Κλείνω και ευχαριστώ. Το ξέρω. Σήμερα, η παιδεία είναι πάλι το κλειδί για το μέλλον της συλλογικής προόδου, της κοινωνικής ενσωμάτωσης, των ίσων ευκαιριών και της δίκαιης ανάπτυξης. Εμείς, όσον αφορά την ηγεσία του Υπουργείου, είμαστε αποφασισμένοι να υλοποιήσουμε τη δέσμευση της Κυβέρνησης για τη μεγαλύτερη επένδυση, την επένδυση στην παιδεία. Σε αυτή την κατεύθυνση θα επιδιώξουμε τη μέγιστη δυνατή συναίνεση με όλα τα κόμματα της Βουλής, αλλά και με όλους τους εμπλεκόμενους φορείς, με απόλυτη προτεραιότητα σε αυτά που οι πολίτες μας απαιτούν και η παιδεία μας έχει ανάγκη. Ευχαριστώ πολύ.
Όπως είχα προαναγγείλει, θα ξεκινήσουμε με τον κ. Κώστα Σκανδαλίδη, Βουλευτή Αθηνών με το Κίνημα Αλλαγής, μετά την κ. Αικατερίνη Νοτοπούλου, Βουλευτή Θεσσαλονίκης από τον ΣΥΡΙΖΑ και τον κ. Μιχάλη Παπαδόπουλο, Βουλευτή Κοζάνης της Νέας Δημοκρατίας και θα ακολουθήσει ο Υφυπουργός κ. Τσακίρης. Τον λόγο έχει ο κ. Σκανδαλίδης.
Να ξεκινήσω με δύο ευχές. Η πρώτη αφορά το Κοινοβούλιο, τη σχέση κομμάτων και Βουλευτών, το ήθος και την ποιότητα του πολιτικού διαλόγου. Να είναι μια Βουλή στο ύψος των περιστάσεων. Μια Βουλή που θα αναδείξει ξανά την πολιτική σε ζωογόνο δύναμη της δημοκρατίας. Η δεύτερη αφορά τον Πρωθυπουργό και την Κυβέρνησή του. Από τη φύση μου είμαι καλοπροαίρετος άνθρωπος, αρκούντος φιλόπατρης για να εύχομαι να πετύχει η χώρα τους εθνικούς της στόχους. Στέκομαι με ελπίδα απέναντι σε κάθε πολιτική αλλαγή, που ίσως ανοίξει ένα νέο, καλύτερο κεφάλαιο στη δημόσια ζωή. Κυρίες και κύριοι συνάδελφοι, άκουσα με μεγάλη προσοχή τον Πρωθυπουργό να διαβάζει τις Προγραμματικές του Δηλώσεις, να περιγράφει τον τύπο και τον τρόπο της διακυβέρνησής του, να επιλέγει με προσοχή όσα ακούγονται ευάρεστα και προοδευτικά, να αποσιωπά ή να ξεπερνά τις προϋποθέσεις για την εφαρμογή τους που ίσως απαιτούν δυσάρεστες επιλογές και να επιχειρεί το δείγμα γραφής των πρώτων μόλις ημερών της Κυβέρνησής του να το εμφανίσει ως κάτι το νέο, το πρωτοποριακό, το ανατρεπτικό. Έχω ισχυρές ενστάσεις. Οι πρώτες ημέρες έχουν διπλή ανάγνωση. Η δική του τις διαβάζει ως απόδειξη συνέπειας λόγων και έργων, ως επιβεβαίωση από την πρώτη κιόλας ημέρα των δεσμεύσεών του. Η δική μου τις διαβάζει ως αναντιστοιχία και δυσαρμονία «πριν αλέκτορα φωνήσαι», κατά την ευαγγελική ρήση. Η παραδοχή του ύψους των πλεονασμάτων για τα δύο χρόνια παραπέμπει στις καλένδες την υπόσχεση άμεσης επαναδιαπραγμάτευσης και η συνύπαρξή τους με τις φορολογικές ελαφρύνσεις, από σήμερα και κιόλας, προϋποθέτει πρόσθετα μέτρα δημοσιονομικού χαρακτήρα, που κρύβονται κάτω από το χαλί. Η διαπρύσια αντιπαράθεση με τη Συμφωνία των Πρεσπών και η μαχητική δέσμευση αναίρεσης των απαράδεκτων παραχωρήσεων, ώστε να αλλάξει από την πρώτη ημέρα, προσγειώθηκε στο έδαφος της συνεπούς τήρησης των όρων της. Η ορκισμένη πίστη στην αξιοκρατία και το ακομμάτιστο κράτος δεν κατέστη δυνατό να παρακάμψει την ολομέτωπη εισβολή γενικών γραμματέων από την κομματική δεξαμενή της Νέας Δημοκρατίας, καταργώντας με χειρότερο τρόπο από τον ΣΥΡΙΖΑ θέσμια που όλοι συνομολογούσαμε. Ο ΣΥΡΙΖΑ τουλάχιστον τηρούσε κάποια προσχήματα, έστω και φωτογραφικά. Η εκ των υστέρων εφεύρεση των υπηρεσιακών γενικών γραμματέων προσπάθησε να διασκεδάσει την ανακόλουθη πρακτική, προσθέτοντας, όμως, περιττό βάρος στο «επιτελικό και ευέλικτο κράτος». Επί τη ευκαιρία, να πω - και επειδή, δυστυχώς, έχω ισχυρή μνήμη και πείρα - ότι σχεδόν με τα ίδια λόγια περιέγραψε την επανίδρυση του κράτους ο Κώστας Καραμανλής το 2004, για να το αποδιαρθρώσει στη συνέχεια με τις καταστροφικές επιλογές του. [[Χειροκροτήματα από την πτέρυγα του Κινήματος Αλλαγής]] Θα μπορούσα να αναφερθώ σε σειρά ακόμα επιλογών, όπως στο Μάτι και το Γενικό Γραμματέα του Υπουργείου, το ΣΔΟΕ και την κατάργηση των ανεξάρτητων οικονομικών ελέγχων και πολλά άλλα, πολλές πρώτες ενδείξεις ότι η πρακτική δεν επιβάλλεται από τη μεταρρυθμιστική και προοδευτική ανάγκη, αλλά από την παραδοσιακή, σκληρά κομματική και συντηρητική αντίληψη. Τι άλλο μπορεί να σημαίνουν, η αποφασιστική διεκδίκηση που μεταπίπτει σε ετεροχρονισμό των στόχων ή η ανακολουθία «με το καλημέρα» διακηρύξεων και πράξεων; Ακόμα και αυτό το πραγματικά αναγκαίο και κρίσιμο θέμα, που αφορά το πρόγραμμα της ψηφιακής σύγκλησης και που το θεωρώ πολύ θετικό, βλέπω να υποτάσσεται στις παντοδύναμες συντηρητικές πρακτικές. Αυτά για τις πρώτες μέρες. Όμως, υπάρχει κάτι πιο κρίσιμο και ουσιαστικό, υπάρχει η εποχή και ο ορίζοντας της χώρας. Εκείνο που θα περίμενα από έναν Πρωθυπουργό, που φιλοδοξεί να οδηγήσει την Ελλάδα και τους Έλληνες σε μια νέα εποχή, είναι να προσδιορίσει, πάνω και πέρα από όλα, τις συντεταγμένες της χώρας και να επανακαθορίσει τους εθνικούς στόχους. Περίμενα να μας πει πώς, στην απουσία εθνικής στρατηγικής της κυβέρνησης που απέρχεται, θα οικοδομήσει τους νέους εθνικούς στόχους τους οποίους πιστεύει. Να μας πει πώς θα χειριστεί ύψιστα θέματα, που βρίσκονται σε εξέλιξη, πώς θα ξεκολλήσει το Κυπριακό από το τέλμα, όταν δεν βρήκε μια λέξη να πει γι' αυτό στην αγόρευση των Προγραμματικών Δηλώσεων και πώς θα αντιμετωπίσει τον επεκτατικό αναθεωρητισμό της Τουρκίας και την εντεινόμενη απειλή. Περίμενα να μας πει πώς θα χειριστεί να ενεργειακά αποθέματα στην Ανατολική Μεσόγειο, που απέκτησαν μεγάλη και διαρκώς αυξανόμενη γεωπολιτική σημασία, πώς θα αξιοποιήσει τους νέους στρατηγικούς διακανονισμούς, που βρίσκονται σε εξέλιξη, για να αναβαθμίσει τη θέση και την ισχύ της χώρας και πώς θα αντιμετωπίσει την κλιματική κρίση, όχι με ημίμετρα και επιμέρους επιλογές, αλλά με εκτεταμένη αναδιάρθρωση του μοντέλου παραγωγής και κατανάλωσης. Τέλος, περίμενα να ακούσω πώς θα ανατρέψει τη φθίνουσα δημογραφική πορεία του ελληνισμού με τη χαμηλή γεννητικότητα και την εκτεταμένη μετανάστευση του νέου ανθρώπινου δυναμικού. Για να επιστρέψω στην οικονομική φιλοσοφία που καθοδηγεί τη σκέψη και το πρόγραμμα του νέου Πρωθυπουργού, όλα αυτά δεν γίνονται αφημένα στην αγορά και απλώς διευκολύνοντας τις αναγκαίες επενδύσεις, δεν γίνονται με τις περιφέρειες της χώρας στον αυτόματο πιλότο και την ανακοίνωση κάποιων σημαντικών έργων και παρεμβάσεων. Γίνονται με συνολικό σχέδιο εθνικής ανασυγκρότησης, με κράτος - στρατηγείο ανάπτυξης, με αποκέντρωση της διακυβέρνησης και περιφέρειες με ονοματεπώνυμο. Γίνονται με σχέδιο παραγωγικής επένδυσης και αναπροσανατολισμού των διαθέσιμων πόρων. Γίνονται με συνολική κινητοποίηση του παραγωγικού δυναμικού της χώρας, που το παρακινεί η δίκαιη και αναλογική κατανομή των φόρων και όχι οι οριζόντιες περικοπές. Γίνονται με αναπτυξιακό σοκ, τώρα και όχι μετά το 2021, τη μείωση των πλεονασμάτων τώρα, την αλλαγή του ρόλου του υπερταμείου τώρα, την εθνική διαπραγμάτευση για όλα τα μεγάλα τώρα! Αλλιώς, πώς θα συντελεστεί η πολυπόθητη απελευθέρωση των παραγωγικών δυνάμεων, στην οποία ορκίζεται; Ο ΣΥΡΙΖΑ παρέδωσε στη νέα Κυβέρνηση μια χώρα σε κρίση, με απαράδεκτες δεσμεύσεις, με χαμηλή ανταγωνιστικότητα και χαμηλό δείκτη ευκολίας στο επιχειρείν, σύμφωνα με τους έγκυρους οργανισμούς, με τη μοναδική στην Ευρωπαϊκή Ένωση αρνητική επίδοση οι ακαθάριστες επενδύσεις να υπολείπονται των αποσβέσεων, με τον κεφαλαιουχικό εξοπλισμό να φθίνει συνεχώς ποιοτικά και ποσοτικά. Θα μπορούσα να απαριθμήσω τη χαμηλή ανάπτυξη, την υψηλή ανεργία, την αποεπένδυση του παραγωγικού δυναμικού, τις νέες κοινωνικές ανισότητες, την ασφαλιστική αβεβαιότητα, την υποβάθμιση των δημόσιων αγαθών υγείας, παιδείας και ασφάλειας και τη λειτουργία του τραπεζικού συστήματος. Η απάντηση του Πρωθυπουργού, πέρα από κάποια θετικά στοιχεία και προτάσεις, τις οποίες αναγνωρίζω, δεν ανταποκρίνεται με κανέναν τρόπο στην ανάγκη μιας πραγματικής ανατροπής. Και, δυστυχώς, οι πρώτες μέρες της Κυβέρνησης επιβεβαιώνουν την έλλειψη κοινωνικού σχεδίου, που μπορεί να εμπνεύσει τη χώρα. Κυρίες και κύριοι συνάδελφοι, θέλω να κλείσω με μια αναφορά σε ένα κλισέ, αυτό που το ακούω και μου χτυπά άσχημα στα αυτιά: «Επιστροφή στην κανονικότητα». Επιστροφή σημαίνει πίσω σε κάτι, που μπορεί να επαναληφθεί σήμερα. Τι σχέση, όμως, έχει η σημερινή ελληνική πραγματικότητα, αλλά και όλος ο κόσμος και οι εξελίξεις, με οποιαδήποτε άλλη εποχή που ζήσαμε; Σε ποια δεκαετία υπήρξε η κανονικότητα στην Ελλάδα και τι σημαίνει κανονικότητα; Τι σημαίνει κανονικότητα; Είναι ένας γενικόλογος, απροσδιόριστος όρος, που δεν περιγράφει ούτε όραμα ούτε στρατηγικές ούτε στόχους, δεν περιγράφει την ανατροπή που απαιτούν οι περιστάσεις και που θα φέρει την Ελλάδα μπροστά. Εμείς θα είμαστε παρόντες και μάχιμοι, αντιπολιτευόμενοι σθεναρά ό,τι φτωχαίνει τη χώρα και το λαό μας, συμπολιτευόμενοι με ό,τι θετικό επιχειρείται και πάντοτε, με σημαία μας τον επίλογο της Προέδρου μας προχθές: «Πρώτα η Ελλάδα, πρώτα η Δημοκρατία, πρώτα το δικαίωμα των Ελλήνων στην αξιοπρέπεια».
Καλώ στο Βήμα τη συνάδελφο από τον ΣΥΡΙΖΑ κ. Αικατερίνη Νοτοπούλου.
Κυρίες και κύριοι συνάδελφοι, αφού ευχηθώ καλή δύναμη σε όλους και όλες μας, επιτρέψτε μου να αρχίσω με την ακόλουθη παρατήρηση: Ο προγραμματικός σας λόγος, όπως εκφράστηκε εχθές από τον κύριο Πρωθυπουργό, βρίθει από αντιφάσεις και αντιθέσεις, διότι μολονότι διατείνεστε ότι είστε εδώ για να ενώσετε, στην πραγματικότητα ετοιμάζεστε να καταργήσετε την απλή αναλογική κατά προτεραιότητα. Η εμμονή σε ένα συγκεντρωτικό εκλογικό σύστημα υποκρύπτει φόβο απέναντι στη δημοκρατία, την ενότητα, τις συναινέσεις και τις συνεργασίες, που τόσο έχει ανάγκη η ελληνική κοινωνία. Όλα σας τα στελέχη τοποθετήθηκαν υπέρ της νεολαίας και πώς θα στηρίξουμε τη νεολαία και την ίδια στιγμή καταργείτε τη Γενική Γραμματεία Νέας Γενιάς. Κυρίες και κύριοι συνάδελφοι, παρακολουθήσαμε με ειλικρινή αγωνία, με γνήσια αγωνία, την ομιλία του Πρωθυπουργού, αναζητώντας το αναπτυξιακό του σχέδιο για τη Θεσσαλονίκη και τη Βόρεια Ελλάδα, προκειμένου να τοποθετηθούμε κριτικά. Συνειδητοποιήσαμε πως δεν υπάρχει σχέδιο. Η μοναδική αναφορά του Πρωθυπουργού αφορούσε την ανάπλαση της ΔΕΘ, ένα έργο που έχει ήδη ξεκινήσει, έχει δρομολογηθεί. Να σας ενημερώσουμε πως υπάρχει προέγκριση του Ειδικού Χωρικού Σχεδίου και έχει ολοκληρωθεί και η διαβούλευση όπου τοποθετήθηκε όλη η τοπική κοινωνία. Αφενός, λοιπόν, χαίρομαι ιδιαίτερα που η σημαντική παρακαταθήκη της κυβέρνησης του ΣΥΡΙΖΑ για τη Διεθνή Έκθεση Θεσσαλονίκης γίνεται και σημαία του νέου Πρωθυπουργού, αφετέρου ομολογώ ότι λυπάμαι, αναλογιζόμενη πως το πρόγραμμα της νέας Κυβέρνησης για τη Θεσσαλονίκη και τη Βόρεια Ελλάδα είναι τόσο φτωχό, είναι ανύπαρκτο. Θα έπρεπε, ίσως, να ξανασκεφτείτε τη διατήρηση του Γραφείου του Πρωθυπουργού στη Θεσσαλονίκη. Να θυμίσω, λοιπόν, τι σημαίνουν σοβαρές εμβληματικές παρεμβάσεις για τη Θεσσαλονίκη και τη Βόρεια Ελλάδα: Η απόδοση των στρατοπέδων Παύλου Μελά και Κόδρα, το μουσείο του Ολοκαυτώματος, η πρώτη προβλήτα, η Αλεξάνδρειος ώνη Καινοτομίας και το τεχνολογικό πάρκο, το μετρό. Απευθυνόμενη, λοιπόν, και στον νέο Υπουργό Υποδομών, να θυμίσω ότι ο πολυσυζητημένος σταθμός αφορά τα αρχαία της Βενιζέλου και να ζητήσω θερμά να ακολουθήσετε τον υπάρχοντα σχεδιασμό, καθώς είναι ο μοναδικός που εξασφαλίζει την υλοποίηση του μετρό, χωρίς επιπλέον κόστος σε χρόνο και χρήμα. Επιτέλους, λοιπόν, κυρίες και κύριοι συνάδελφοι, η Θεσσαλονίκη μας, που εσείς την είχατε καταδικάσει σε παρακμή για δεκαετίες, έχει αναβαθμιστεί, έχει γίνει ενεργειακός κόμβος, ψηφιακός, συγκοινωνιακός, μεταφορικός, οικονομικός. Η Μακεδονία και η Θράκη αυτή τη στιγμή έχουν κοινωνικές δομές και υποδομές. Επομένως, μην προσπαθείτε να ξεγελάσετε τους κατοίκους εκεί πάνω με κενές ομιλίες, χωρίς σαφή χρονοδιαγράμματα στα έργα, διότι έχουμε ζήσει το πρωτότυπο φαινόμενο τα τελευταία χρόνια, έργα να ολοκληρώνονται, να παραδίδονται στους πολίτες και να κάνουν καλύτερη τη ζωή τους. Παραδώσαμε, λοιπόν, ένα ΥΜΑΘ, ένα Υφυπουργείο Εσωτερικών - Τομέα Μακεδονίας - Θράκης αναβαθμισμένο, που αυτή τη στιγμή ηγείται της προσπάθειας διαβαλκανικής συνανάπτυξης. Οικοδομήσαμε σχέσεις φιλίας και συνεργασίας, μαζί με τη γειτονική μας χώρα μέσα από τη Συμφωνία των Πρεσπών. Τα οφέλη της τα βλέπετε όλοι, αλλά δεν τα λέτε όλοι, δεν τα ομολογείτε όλοι. Τη στιγμή, λοιπόν, που οι γείτονές μας κατεβάζουν τον Ήλιο της Βεργίνας από τους δημόσιους χώρους και τα μνημεία τους, ο νέος Υφυπουργός Εσωτερικών Μακεδονίας - Θράκης επιδίδεται σε μακεδονομαχικό λόγο, σε εθνικιστικές κορώνες και σε παραληρήματα στην τηλεόραση και στερείται εντελώς αναπτυξιακού οράματος για τη Βόρεια Ελλάδα. Κλείνοντας, φυσικά, θα αναφερθώ ακροθιγώς στις προγραμματικές σας θέσεις για τον τουρισμό. Άκουσα, προφανώς με αμείωτο ενδιαφέρον, και εχθές την ομιλία του αρμόδιου Υπουργού. Θα μπορούσε να πει κανείς πως είναι μια εύγλωττη περιγραφή, που θα ταίριαζε σε έναν τουριστικό οδηγό. Σε καμμία περίπτωση, όμως, δεν αποτελεί ένα συγκροτημένο σχέδιο για βιώσιμη τουριστική ανάπτυξη. Σας εφιστώ την προσοχή, κυρίες και κύριοι Υπουργοί, κυρίες και κύριοι συνάδελφοι, γιατί ο τουρισμός είναι η δύναμη της εθνικής μας οικονομίας κι εμείς τον παραδώσαμε στο peak του. Από είκοσι τέσσερα εκατομμύρια αφίξεις το 2014, σήμερα καταγράφουμε τριάντα τρία εκατομμύρια αφίξεις ετησίως, 18,5 δισεκατομμύρια εισπράξεις, 37,5 δισεκατομμύρια ετήσια έσοδα. Μιλάμε για συνεισφορά στο ΑΕΠ πάνω από 20%, διπλάσιο του παγκόσμιου μέσου όρου. Για άλλη μία φορά και στον τουρισμό εξαγγείλατε όσα ήδη έχουμε κάνει. Στηρίξαμε τις μικρομεσαίες επιχειρήσεις, ακριβώς γιατί είναι η ψυχή του ελληνικού τουρισμού. Εκπονήσαμε - και συνεχίζεται να υλοποιείται - το ειδικό χωροταξικό για τον τουρισμό. Βασικό μας μέλημα ήταν οι ποιοτικές υπηρεσίες. Οι επενδύσεις παρουσιάζουν αύξηση μεγαλύτερη από κάθε άλλο κλάδο της οικονομίας, με συνεπακόλουθη αύξηση θέσεων εργασίας και, φυσικά, προστασία των εργασιακών δικαιωμάτων. Αυτά μέχρι χθες. Αναφερθήκατε, λοιπόν, σε εξαγγελία σας σε όσα κάναμε, αναφερθήκατε στην τουριστική εκπαίδευση, η οποία ήδη έχει ξεκινήσει και έχει αναβαθμιστεί εδώ και δύο χρόνια. Να θυμίσω ότι παραλάβαμε μία σταματημένη τουριστική εκπαίδευση. Ήταν κλειστή η Σχολή Ξεναγών, η οποία και άνοιξε μετά από επτά χρόνια στην Αθήνα και ανοίγει τον Σεπτέμβριο στη Θεσσαλονίκη. Καταφέραμε να επιμηκύνουμε την τουριστική περίοδο, καταφέραμε να προωθήσουμε νέους τουριστικούς οργανισμούς και έχουμε για πρώτη φορά, ένα οργανωμένο θεσμικό πλαίσιο, που οργανωμένα συγκροτεί, θεσπίζει το θεματικό τουρισμό. Αυτό γιατί αναφέρθηκε και ο κύριος Πρωθυπουργός. Το άνοιγμα ξένων αγορών, η προσέλκυση επενδύσεων, όλοι αυτοί είναι στόχοι, που τέθηκαν από τη δική μας κυβέρνηση και δεν είχε πετύχει καμμία άλλη κυβέρνηση στο παρελθόν. Διεθνή αναγνώριση αυτών αποτελεί και η εκλογή της χώρας μας στην Προεδρεία της Περιφερειακής Επιτροπής για την Ευρώπη, του Παγκόσμιου Οργανισμού Τουρισμού, αλλά και ως εκτελεστικό μέρος στον Παγκόσμιο Οργανισμό Τουρισμού. Σας δίνουμε, λοιπόν, και αυτές τις θέσεις και οφείλετε να ανταποκριθείτε, διότι ο τουρισμός είναι μια εθνική υπόθεση. Σχετικά με τις μαρίνες, που αναφέρθηκαν εκτενώς: Ξεμπλοκάραμε έργα που ήταν σταματημένα και κολλημένα για δεκαετίες. Ενδεικτικά, θα αναφέρω εγκρίσεις και εξελίξεις, που υπήρξαν και αφορούν τις μαρίνες του Μεσολογγίου, των Μαλίων, του Αλίμου, της Μυτιλήνης, της Χίου, της Πύλου, της Καλλιθέας, της Βουλιαγμένης, της Σαντορίνης, της Ελούντας. Τον πήχη, λοιπόν, αυτό, κυρίες και κύριοι συνάδελφοι, θα τον κρατάμε πάρα πολύ ψηλά και θα συγκρίνουμε το παραγόμενο έργο της Κυβέρνησης με την επιτυχία και τους στόχους που επιτεύχθηκαν το 2018. Θέλω, όμως, να είμαι σαφής. Εάν όταν μιλάτε για κολλημένες επενδύσεις, αναφέρεστε σε επενδύσεις όπως αυτές της εξόρυξης χρυσού στη Χαλκιδική, τότε να ξέρετε ότι είστε ήδη σε λάθος κατεύθυνση. Και αυτό να ξέρετε ότι είναι ένα λάθος, που δεν πρόκειται να αφήσουμε να συμβεί. Πριν από τη λήξη της θητείας μας υπογράψαμε το σχετικό χωροταξικό σχέδιο, που προβλέπει ισορροπία μεταξύ του τουριστικού προϊόντος και της μεταλλευτικής δραστηριότητας. Πιστεύω, εύχομαι και ελπίζω να μην το ανατρέψετε εις βάρος της ποιότητας ζωής, της υγείας, του τουριστικού προϊόντος. Είμαστε εδώ για να υπερασπιστούμε τα κεκτημένα του ελληνικού λαού, το παρόν και το μέλλον. Σας ευχαριστώ.
Καλώ στο Βήμα τον κ. Μιχάλη Παπαδόπουλο. Όπως προείπα, για να ακούσει και ο συνάδελφος που θα με διαδεχθεί στην Έδρα, μετά θα μιλήσει ο Υφυπουργός κ. Τσακίρης, ύστερα οι κύριοι Σπυρίδων Λάππας και Σάββας Αναστασιάδης και στη συνέχεια οι κύριοι Χρήστος Γκόγκας και Μανούσος Βολουδάκης, αφού παρεμβληθεί, μετά τον κ. Τσακίρη, ο κ. Δένδιας. Έχετε τον λόγο, κύριε Παπαδόπουλε.
Ευχαριστώ, κύριε Πρόεδρε. Πραγματικά, ήταν εντυπωσιακές οι νουθεσίες και οι συμβουλές της προηγούμενης ομιλήτριας. Βέβαια, δεν μας είπε τίποτα για τον ΟΑΣΘ, δεν μας είπε τίποτα για το λιμάνι. Μάλλον, έχετε μπερδέψει τις εκλογές. Κάνατε δημοτικές εκλογές, περιφερειακές, ευρωεκλογές. Η αλήθεια είναι ότι έχετε ταλαιπωρήσει πάρα πολύ τη Θεσσαλονίκη. Αυτή είναι η αλήθεια. Δεν θα παρασυρθώ παραπάνω. Κύριε Πρόεδρε, κυρίες και κύριοι συνάδελφοι, έχω την τύχη και την τιμή να είναι η τέταρτη φορά που μιλάω σε Προγραμματικές Δηλώσεις της Κυβέρνησης της Νέας Δημοκρατίας και πραγματικά, αισθάνομαι μια διαφορετική βεβαιότητα για το τι θα συμβεί. Το ίδιο θεωρώ ότι αισθάνθηκε και ο ελληνικός λαός το Σάββατο το βράδυ, γιατί περίμενε με ενδιαφέρον να ακούσει τις Προγραμματικές Δηλώσεις του Πρωθυπουργού. Πραγματικά και επαληθεύτηκε, αλλά και αισθάνθηκε ότι κερδίζει πάλι τη χαμένη αξιοπιστία της πολιτείας. Γιατί ο Κυριάκος Μητσοτάκης δεν ξέρει να δίνει ανέξοδες υποσχέσεις, ξέρει, όμως, να κάνει έργα και πράξεις. και το απέδειξε το Σάββατο το βράδυ. Κυρίες και κύριοι, πέρα από τα οικονομικά και κοινωνικά θέματα, η Κυβέρνηση αντιμετωπίζει την καθημερινότητα του πολίτη, αυτές τις μικρές, άμεσες ρυθμίσεις, που θα κάνουν τη ζωή των πολιτών πιο εύκολη και θα σταματήσουν την ταλαιπωρία τους. Επειδή ο χρόνος είναι περιορισμένος, θα αναφερθώ σε συγκεκριμένα θέματα και όσο μπορώ πιο σύντομα. Ήθελα, λοιπόν, να αναφερθώ στον τομέα μεταφορών, τον οποίον υπηρέτησα το 2013-2015, όπου έγινε ένα έργο το οποίο, δυστυχώς, ή εγκαταλείφθηκε από την κυβέρνηση ΣΥΡΙΖΑ - ΑΝΕΛ ή γκρεμίστηκε. Δυστυχώς, όχι απλώς δεν βελτιώθηκε, αλλά έκαναν ό,τι μπορούσαν περισσότερο για να δυσκολέψουν τους επαγγελματίες, τους πολίτες αυτής της χώρας. Αναφέρθηκα στην αρχή στον ΟΑΣΘ. Ο ΟΑΣΘ είναι ο μοναδικός οργανισμός της Θεσσαλονίκης που εξυπηρετεί τις μετακινήσεις των πολιτών και ιδιαίτερα των ασθενέστερων τάξεων, των φοιτητών κ.λπ.. Εγώ, κύρια Νοτοπούλου, ως Υφυπουργός Μεταφορών έκανα μετακινήσεις με το μετρό. Δεν ξέρω αν εσείς μπήκατε ποτέ σε κανένα λεωφορείο του ΟΑΣΘ. Γιατί αν είχατε μπει, θα είχατε, φαντάζομαι, μία διαφορετική εικόνα. Διαλύσατε τον οργανισμό, φτιάξατε ένα δημόσιο οργανισμό, ο οποίος δεν λειτούργησε ποτέ, δημιουργήσατε συσσωρευμένα χρέη. Ήδη ο κ. Παππάς, ο πρόεδρος του οργανισμού, ζητάει προκαταβολή Οκτωβρίου 4 εκατομμύρια ευρώ, για να καλύψει τις τρέχουσες υποχρεώσεις του. Γι' αυτό το θέμα θα μπορούσα να μιλάω ώρες. Ένα στοιχείο θα σας πω μόνο: Το 2015 τα λεωφορεία ήταν περίπου στα πεντακόσια τριάντα και σήμερα είναι διακόσια τριάντα επτά, κύριε Υπουργέ. Δύο μέρες πριν τις ευρωεκλογές γίνεται διαγωνισμός και του ΟΑΣΘ και του ΟΑΣΑ στην Αθήνα για επτακόσια πενήντα λεωφορεία, προϋπολογισμού πάνω από 500 εκατομμύρια ευρώ, χωρίς τεχνικές προδιαγραφές - δεν ερωτήθηκαν καν οι αρμόδιες υπηρεσίες - ούτε καν τον τύπο των λεωφορείων. Έγινε τυχαία, χωρίς να υπάρχει καμμία συγκοινωνιακή μελέτη. Η υπόθεση αυτή είναι στα δικαστήρια και θα ξεκαθαρίσει. Να είστε σίγουροι. Δεύτερο θέμα, οι εξετάσεις υποψηφίων οδηγών. Πάνω από εκατό χιλιάδες πολίτες ταλαιπωρούνται. Αναφέρθηκε και ο Υπουργός Υποδομών και Μεταφορών. Είναι μία ταλαιπωρία, που κρατάει πάνω από ένα χρόνο. Και δεν είναι μόνο ότι κάποιος θέλει να πάρει απλώς ένα δίπλωμα. Είναι πολλοί που το χρειάζονται για τη δουλειά τους, είναι πολλοί για τους οποίους είναι μέσο επιβίωσης και διαβίωσης. Η θεσμοθέτηση εξετάσεων των πολιτών εβδομήντα τεσσάρων ετών και άνω για την αναθεώρηση της άδειας οδήγησης σε καμμία άλλη χώρα της Ευρωπαϊκής Ένωσης δεν υπάρχει. Πουθενά! Θα μπορούσα να απαριθμήσω πάρα πολλά τέτοια θέματα και περιστατικά, που έχουν γίνει το τελευταίο διάστημα, παραδείγματος χάριν τα υδροπλάνα. Ξεκινήσαμε και φτιάξαμε με τον τότε Υπουργό Ναυτιλίας κ. Μιλτιάδη Βαρβιτσιώτη, μια κοινή υπουργική απόφαση για τα υδροπλάνα. Είναι μια ταλαιπωρημένη ιστορία, μια ιστορία που πάει τη χώρα συνεχώς πίσω. Εδώ και τέσσερα χρόνια φτιάχτηκε ένας νόμος, που εγκλώβισε τα υδροπλάνα στα υπόστεγά τους. Δεν έγινε απολύτως τίποτα. Διόδια: Έχω ένα τελευταίο παράδειγμα: τα διόδια στην Εγνατία Οδό. Είναι διόδια, χωρίς κανένα σχεδιασμό. Ορίστηκαν χωρίς καμμία διαβούλευση με τις τοπικές κοινωνίες. Και ευχαριστώ τον Υπουργό για την προσωρινή διακοπή εργασιών των διοδίων στη Σιάτιστα, που πραγματικά έγινε με έναν τρόπο αδιανόητο. Ο Νομός Κοζάνης εγκλωβίζεται μεταξύ δύο διοδίων, Πολυμύλου και Σιάτιστας, χωρίς να υπάρχει καμμία απολύτως μελέτη. Θα ήθελα να πω δύο πράγματα για τη ΔΕΗ. Όσον αφορά τη ΔΕΗ, απ' ό,τι ξέρετε, στον Νομό Κοζάνης είναι καθοριστική η παρουσία της και η προσπάθεια η οποία γίνεται, αν και δίνει ένα πλασματικό ΑΕΠ στον Νομό Κοζάνης η ΔΕΗ, κάτι που δεν του επιτρέπει να μπει σε διάφορα ευρωπαϊκά προγράμματα. Η ΔΕΗ περιήλθε σε μια τραγική οικονομική κατάσταση, διότι η κυβέρνηση ΣΥΡΙΖΑ και ΑΝΕΛ, σε κάθε επιλογή, έκλεινε το μάτι της σε οικονομικά συμφέροντα και στους κακοπληρωτές πελάτες της. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Χρησιμοποιήθηκε σε κάθε φάση η ΔΕΗ ως όχημα εξυπηρέτησης πολιτικών αναγκών. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό και τελειώνω, κύριε Πρόεδρε. Ευχαριστώ. Με επιχείρημα τη μη πώληση της «μικρής ΔΕΗ» ξεπούλησαν - επιτυχώς βέβαια - τη μισή ΔΕΗ, απαξιώνοντας τις υπόλοιπες δυνατότητες που έδινε η ΔΕΗ. Στο 83% μειώθηκαν οι μετοχές της ΔΕΗ στο Χρηματιστήριο. Η Μονάδα 5, το σημαντικότερο ενεργειακό έργο στην Ευρώπη, θα έπρεπε να τελειώνει στο τέλος του 2019 και ακόμη ταλαιπωρείται. Εδώ και οκτώ μήνες είναι απλήρωτες οι εταιρείες που δουλεύουν, αλλά και οι άνθρωποι που είναι εκεί. Και η ΔΕΗ απαξιοί και μπλοκάρει συνεχώς τη διαδικασία αυτή. Ελπίζω σύντομα να δοθεί λύση. Κυρίες και κύριοι, κλείνοντας επιτρέψτε μου να πω ένα μεγάλο ευχαριστώ στους συμπολίτες μου για την εμπιστοσύνη τους για άλλη μια φορά. Βέβαια, οι συμπολίτες μου, κύριε Πρόεδρε, κύριοι Υπουργοί, περιμένουν πολλά από την Κυβέρνηση αυτή. Υπάρχουν σημαντικές εκκρεμότητες. Η Περιφέρεια Δυτικής Μακεδονίας ήταν η τελευταία σε απορρόφηση τα τελευταία τέσσερα χρόνια.
Ολοκληρώστε, σας παρακαλώ.
Τελειώνω σε μισό λεπτό. Κυρία Υπουργέ της Παιδείας, το πανεπιστήμιο περιμένει χρηματοδότηση με τις καινούργιες σχολές που έχει. Η γούνα στη Σιάτιστα και τη Γαλατινή έχει σημαντικά θέματα, κύριε Υπουργέ των Εξωτερικών και με τη βίζα και με τα τελωνεία. Τα μάρμαρα και τα λατομεία του νομού είναι πραγματικά σε διωγμό.
Κύριε Παπαδόπουλε, έχετε φτάσει στα οκτώ λεπτά.
Ο οινοποιητικός τουρισμός, ο ενεργειακός τουρισμός και κυρίως ο κρόκος της Κοζάνης είναι θέματα, τα οποία χρειάζεται να επιλυθούν. Επειδή, λοιπόν, εμπιστεύομαι τον Πρωθυπουργό και την Κυβέρνηση αυτή, γι' αυτό ψηφίζω «ναι», γιατί και οι πολίτες του Νομού Κοζάνης μάς έδωσαν αυτήν την ψήφο εμπιστοσύνης. Ευχαριστώ πολύ.
Τον λόγο έχει ο Υφυπουργός κ. Τσακίρης.
Αξιότιμοι κυρίες και κύριοι Βουλευτές, κατ' αρχάς θα ήθελα να ευχαριστήσω τον κύριο Πρωθυπουργό, τον κ. Μητσοτάκη, για την τιμή που μου έκανε να με επιλέξει ως Υφυπουργό Ανάπτυξης και Επενδύσεων στη σημερινή Κυβέρνηση, με βασικές αρμοδιότητες το Πρόγραμμα Δημοσίων Επενδύσεων και το ΕΣΠΑ. Επίσης, είναι εξίσου μεγάλη τιμή σήμερα να απευθύνομαι στην Ολομέλεια της Βουλής των Ελλήνων. Ίσως σας απογοητεύσω που ο λόγος μου μπορεί να μην είναι λεκτικά σωστός και να μην έχει πολιτική χροιά, όμως σας υπόσχομαι ότι θα είναι ειλικρινής και με διάθεση προσφοράς και έργου. Σε μια Ελλάδα που η κρίση έπληξε καίρια το Ακαθάριστο Εγχώριο Προϊόν, αλλά και το ανθρώπινο δυναμικό που το παράγει, ο στόχος της σύγκλισης με τις ανεπτυγμένες περιφέρειες της Ευρωπαϊκής Ένωσης ίσως είναι περισσότερο επίκαιρος από ποτέ. Η πολιτική μας εστιάζει στη διεύρυνση των αναπτυξιακών δυνατοτήτων όλης της χώρας ανεξαιρέτως, στην επιτάχυνση του ρυθμού της οικονομικής μεγέθυνσης, στην αύξηση της παραγωγικότητας για την επίτευξη της πραγματικής σύγκλισης και στη βελτίωση, βέβαια, της ποιότητας ζωής των πολιτών. Ταυτόχρονα, όμως, στοχεύουμε σε άμβλυνση των κοινωνικοοικονομικών ανισοτήτων που εξακολουθούν να υπάρχουν. Στοχεύουμε σε μια οικονομία ανταγωνιστική, σε μια κοινωνία συνοχής και ευημερίας. Στοχεύουμε, επίσης, στην ουσιαστική επιτάχυνση των επενδύσεων που εξυπηρετούν τις εθνικές πολιτικές σε κάθε τομέα, στη βιομηχανία, την ενέργεια, το περιβάλλον, τις μικρομεσαίες επιχειρήσεις, καθώς και στη γρήγορη και ορθή απόδοση των έργων και των δράσεων στην κοινωνία, από τα μεγάλα και εμβληματικά έργα υποδομών και δικτύων μέχρι τις χρηματοδοτήσεις στις μικρομεσαίες επιχειρήσεις, από τα χρηματοδοτικά εργαλεία για τις τεχνολογίες πληροφορικής μέχρι την ενίσχυση της χρηστής διακυβέρνησης και την αναβάθμιση των υπηρεσιών του δημοσίου τομέα. Όλα αυτά ακουμπούν στην καθημερινότητά μας. Όλα αυτά θα τα κάνουμε με ορθή διαχείριση, με αξιοπιστία στην Ευρώπη, αλλά και με απολογισμό και ευθύνη απέναντι στους Έλληνες πολίτες. Με τον τρόπο αυτόν συμβάλλουμε στη σύγκλιση, ανασυγκροτούμε την εθνική οικονομία, ενισχύουμε την κοινωνική δικαιοσύνη, περιορίζοντας τις υφιστάμενες ανισότητες και τελικά προσφέρουμε στους Έλληνες την ευημερία που προσδοκούν και πραγματικά αξίζουν. Η δεκαετής κρίση στην Ελλάδα επέδρασε αρνητικά σε δύο βασικές και κρίσιμες παραμέτρους. Μείωσε δραματικά τις επενδύσεις των επιχειρήσεων σε πάγιο εξοπλισμό, καθώς και τις επενδύσεις των επιχειρήσεων σε έρευνα και ανάπτυξη. Αυτά τα δύο είχαν σαν αποτέλεσμα τη δημιουργία ενός πολύ μεγάλου ελλείμματος ανταγωνιστικότητας των ελληνικών επιχειρήσεων. Την ίδια στιγμή οι άμεσες ξένες επενδύσεις κινήθηκαν σ' έναν χαμηλό μέσο όρο του 6%, που σε συνδυασμό με το χαμηλό Πρόγραμμα Δημοσίων Επενδύσεων, αλλά και τη χαμηλή απορροφητικότητα του ΕΣΠΑ, συνέτεινε περαιτέρω στη διεύρυνση αυτού του ελλείμματος ανταγωνιστικότητας στην αγορά. Την ίδια στιγμή, όμως, πρέπει να καταλάβουμε ότι το περιβάλλον και η δομή της αγοράς αλλάζουν ραγδαία, με νέες τάσεις και κλάδους να αναδύονται και, όπως πολλοί προλαλήσαντες είπαν, την τέταρτη βιομηχανική επανάσταση, με βασικά χαρακτηριστικά το διαδίκτυο των πραγμάτων, τα μεγάλα δεδομένα, το FinTech, την αλυσίδα blockchain που είναι ένα κοινόχρηστο δημόσιο λογιστικό βιβλίο, όπου πλέον πάρα πολλές λειτουργίες βασίζονται σ' αυτό. Επίσης, δεν πρέπει να ξεχνάμε την κλιματική αλλαγή, στην οποία η αγορά και η επιχειρηματικότητα, τουλάχιστον στο εξωτερικό, έχουν ήδη αρχίσει να προσαρμόζονται. Το Υπουργείο Ανάπτυξης και Επενδύσεων θα σχεδιάζει και θα υλοποιεί δράσεις και προγράμματα με μετρήσιμους στόχους, που θα λαμβάνουν υπ' όψιν πέρα από τα παραπάνω και εξίσου άλλα σημαντικά χαρακτηριστικά, όπως αυτό της κυκλικής οικονομίας, της βιωσιμότητας κ.λπ., έτσι ώστε η ανάπτυξη να είναι μακροχρόνια, με γερές βάσεις και να μην επηρεάζεται τουλάχιστον από βραχείς περιόδους κρίσεων. Πιο συγκεκριμένα, οι ενέργειες στις οποίες θα εστιάσουμε θα είναι ο εξορθολογισμός του Προγράμματος Δημοσίων Επενδύσεων, ο μακροχρόνιος προγραμματισμός του και η μέγιστη μόχλευσή του με ιδιωτικά κεφάλαια πρωτίστως από ξένες επενδύσεις. Προτεραιότητα θα δοθεί στα έργα προστιθέμενης οικονομικής και κοινωνικής αξίας, ώστε να αξιοποιήσουμε αποτελεσματικά και τον τελευταίο διαθέσιμο κοινοτικό πόρο, στην προώθηση των αναγκαίων παρεμβάσεων για τον αποτελεσματικό συντονισμό τόσο του εθνικού όσο και του συγχρηματοδοτούμενου σκέλους του Προγράμματος Δημοσίων Επενδύσεων. Μέσα σε αυτό το πλαίσιο άμεσα θα γίνει ο εκσυγχρονισμός του. Το υφιστάμενο νομικό πλαίσιο χρονολογείται από το 1952. Παράλληλα, είναι επιβεβλημένη η βελτιστοποίηση του υπάρχοντος ΕΣΠΑ για τη μέγιστη δυνατή απορρόφησή του και, όπως προείπα, με γνώμονα πάντα βιώσιμα έργα που επιδρούν άμεσα στον ρυθμό ανάπτυξης, αλλά και μακροχρόνια αυξάνουν την απασχόληση. Βασικός στόχος είναι να μετριαστούν οι επενδυτικές απώλειες κατά τη διάρκεια της κρίσης και να μεταβεί η ελληνική οικονομία σ' ένα μοντέλο επιχειρηματικότητας, στο οποίο θα προέχει η εξαγωγή διεισδυτικότητα και η εξωστρέφεια. Αυτό θα γίνει επίσης με τον εξορθολογισμό των υπαρχόντων χρηματοδοτικών προγραμμάτων του ΕΣΠΑ. Αυτήν τη στιγμή υπάρχουν πάρα πολλά με χαμηλή απορροφητικότητα. Προσβλέπουμε σε πολύ λίγα με διευρυμένα κριτήρια επιλογής. Θα δοθεί προτεραιότητα σε χρηματοδοτικά εργαλεία, καθώς αυτά είναι ανακυκλώσιμα και όταν τελειώνουν, τα κεφάλαια που επιστρέφονται γυρνάνε ως εθνικοί πόροι στο Πρόγραμμα Δημοσίων Επενδύσεων. Συγχρηματοδοτούμενα δανειακά προϊόντα με ευνοϊκό επιτόκιο και χαμηλές εξασφαλίσεις, κεφάλαια επιχειρηματικών συμμετοχών και εγγυήσεις δανείων μικρομεσαίων επιχειρήσεων θα είναι η αιχμή των παρεμβάσεών μας. Θα αυξήσουμε, δηλαδή, σημαντικά αυτό που λέμε «μαλακή» χρηματοδότηση των επιχειρήσεων. Επίσης, σημαντική θα είναι και η οριστική θεσμοθέτηση του πλαισίου λειτουργίας των μικροπιστώσεων microfinance, κάτι που γίνεται σε όλες τις αγορές της Ευρώπης. Παράλληλα θέτουμε τις βάσεις για την έγκαιρη και αποτελεσματική αξιοποίηση των πόρων της επόμενης προγραμματικής περιόδου 2021-2027 του νέου ΕΣΠΑ, μέσα από μια ουσιαστική και αντιπροσωπευτική διαβούλευση με τους κοινωνικούς εταίρους και τις περιφέρειες, έτσι ώστε η εφαρμογή των προγραμμάτων να ξεκινήσει από την πρώτη μέρα έναρξής τους. Θα ενισχύσουμε τη ρευστότητα στην πραγματική οικονομία με αξιοποίηση των ευρωπαϊκών χρηματοδοτικών εργαλείων του «COSME», του «InnovFin», του «InvestEU» που μαζί με τη σωστή εκτέλεση του Προγράμματος Δημοσίων Επενδύσεων και το ΕΣΠΑ θα δώσουν την απαραίτητη πρόσβαση σε κεφάλαια των ελληνικών επιχειρήσεων. Σωστός και διαρκής συντονισμός με τα άλλα Υπουργεία, τις περιφέρειες και τους δήμους για σωστή σειρά προτεραιότητας έργων, διασφάλιση της ολοκλήρωσης του έργου, αλλά και σίγουρα διασφάλιση της απορρόφησης όλων των ευρωπαϊκών πόρων. Δημιουργία δεξαμενών τεχνικής βοήθειας από το ΕΣΠΑ και άλλες πηγές που θα τις χρησιμοποιήσουμε για την επιτάχυνση των επενδύσεων και των υποδομών και ενίσχυση της ανταγωνιστικότητας των μικρομεσαίων επιχειρήσεων. Αναμφισβήτητα η ανάκαμψη έχει αρχίσει και αυτό είναι η νομοτέλεια της αγοράς, αλλά έως σήμερα πρόκειται για μια μη χρηματοδοτούμενη ανάκαμψη κατά την ορολογία των οικονομολόγων και πρέπει το συντομότερο δυνατόν να γίνει χρηματοδοτούμενη στη σωστή κατεύθυνση και με γερές βάσεις. Η έκδοση του νέου επταετούς ομολόγου την περασμένη εβδομάδα και το επιτόκιο που διαμορφώθηκε δείχνει ότι οι αγορές πιστεύουν στο μέλλον της Ελλάδας και της διακυβέρνησης που έχω την τιμή να είμαι μέλος. Σας ευχαριστώ που με ακούσατε.
Τον λόγο έχει ο κ. Λάππας από τον ΣΥΡΙΖΑ.
Ευχαριστώ, κύριε Πρόεδρε. Καλοσωρίζουμε τους νέους Βουλευτές, άνδρες και γυναίκες. Θερμές ευχές από καρδιάς για καλή θητεία, με εποικοδομητικό τρόπο και αποτελεσματικό για τη χώρα και την κοινωνία. Κύριε Πρόεδρε, μου έκανε την τιμή ο Πρόεδρος του κόμματός μου να με ορίσει τομεάρχη δικαιοσύνης. Εκλέγομαι στην περιφέρεια του Νομού Καρδίτσας. Υπουργός Δικαιοσύνης είναι ο Κώστας Τσιάρας που εκλέγεται στον Νομό Καρδίτσας. Υφυπουργός Δικαιοσύνης είναι ο Δημήτρης Κράνης, ένα κορυφαίο στέλεχος των εφαρμοστών του δικαίου, τον οποίο γνώρισα πριν από τριάντα χρόνια ως Πρόεδρο Πρωτοδικών Καρδίτσας. Πολύ φοβάμαι ότι η υπόθεση της δικαιοσύνης έγινε υπόθεση Καρδίτσας, κάτι που μου θυμίζει, κύριε Δένδια, εκείνο το περίφημο του αείμνηστου Μιλτιάδη Έβερτ «Καρδίτσα, Καρδίτσα, Καρδίτσα». Αυτό το λέω ως εισαγωγή και είναι ήπιο, γιατί είμαι πολύ σκληρός έπειτα από τα όσα διάβασα και είδα για τον χώρο της δικαιοσύνης. Δεν είναι εδώ τώρα κανένας από τους Υπουργούς. Στις Προγραμματικές Δηλώσεις πραγματικά ήταν άγνωστη χώρα ο τομέας της δικαιοσύνης. Δεν υπάρχει καμμία απολύτως αναφορά. Ήταν μια terra incognita. Καμμία αναφορά στον χώρο της δικαιοσύνης. Το μόνο που υπάρχει είναι μια συνέντευξη του κ. Τσιάρα προχθές στα «ΝΕΑ», η οποία πραγματικά με εξέπληξε, για δύο λόγους: Πρώτον, γιατί τον Κώστα Τσιάρα τον ξέρω, τον γνωρίζω πολλά χρόνια, είναι φίλος μου και δεύτερον, συνεργαστήκαμε τέσσερα χρόνια στην επιτροπή «πόθεν έσχες». Είναι άνθρωπος με ήπιο λόγο, εποικοδομητικές προτάσεις και κυρίως αυτό που λέμε «ο στοχασμός του πολιτικού άνδρα». Διαβάζοντας τη συνέντευξη αυτή, πλέον ως Υπουργού Δικαιοσύνης, με εξέπληξε αρνητικά και θα σας πω αμέσως γιατί. Με άλλο πνεύμα και με άλλη διάθεση ανέβηκα στο Βήμα. Ακούστε τι λέει στη συνέντευξή του ο κ. Τσιάρας και πιστεύω να με ακούει από το γραφείου του και να με συγχωρέσει για τον τόνο: «Ως Κυβέρνηση είμαστε αποφασισμένοι να εξαντλήσουμε κάθε δικονομικό τρόπο, ώστε να επανορθώσουμε τη ζημιά που έχει συντελεστεί και να τροποποιήσουμε άμεσα τα προβληματικά άρθρα του Ποινικού Κώδικα που καλλιεργούν το αίσθημα της ανομίας». Ερωτώ: Ποια είναι αυτά τα άρθρα; Πώς διαπιστώθηκαν μέσα σε επτά μέρες, από έναν αρμόδιο Υπουργό που δεν πρόλαβε να κάτσει στην καρέκλα, τέτοια φαινόμενα ανομίας που έχουν την πηγή τους σε συγκεκριμένα άρθρα που την πυροδοτούν; Δεύτερον, επαναλαμβάνει ότι θα εκκινήσει από μηδενική βάση τη διαδικασία της επιλογής της νέας ηγεσίας της δικαιοσύνης. Το γνωστό θέμα! Τέλος πάντων, θα το δούμε αυτό στην Επιτροπή Θεσμών και Διαφάνειας στην οποία θα συμμετάσχει και ο ομιλών. Μίλησε για σύσταση ειδικών δικαστηρίων, προκειμένου να επιταχυνθούν οι υποθέσεις για τις επενδύσεις. Μάλλον εννοούσε ειδικά τμήματα με ειδικές διαδικασίες και όχι ειδικά δικαστήρια, αν αντιλαμβάνομαι καλά και αν με ακούει τώρα ο κ. Κράνης ως Υφυπουργός. Γιατί τα ειδικά δικαστήρια είναι ad hoc δικαστήρια που ιδρύονται για έναν συγκεκριμένο σκοπό και συνήθως σε έκτακτες πολιτικές περιστάσεις. Άρα μάλλον μιλάει για ειδικές διαδικασίες και όχι για ειδικά δικαστήρια. Σε ένα άλλο σημείο λέει: «Ακυρώθηκε επί της ουσίας ολόκληρη η διαδικασία επιλογής της ηγεσίας για την οποία κορυφαίοι συνταγματολόγοι - προσέξτε το παρακαλώ - της χώρας έκαναν λόγο για προκλητική περιφρόνηση του Συντάγματος». Κανένας σε αυτήν τη χώρα, όχι συνταγματολόγος, αλλά κανένας νομικός! Προκαλώ την ηγεσία του Υπουργείου Δικαιοσύνης να μας φέρει έστω μια άποψη, μια φράση που να λέει ότι ο τρόπος με τον οποίο επελέγη η ηγεσία της δικαιοσύνης, δηλαδή από τα interna corporis της Βουλής, όπως ορίζει το Σύνταγμα, που τελικά έπρεπε να επικυρωθεί από ένα προεδρικό διάταγμα και ποτέ δεν εξεδόθη, αποτελούσε προκλητική περιφρόνηση. Είναι βαριά έκφραση. Θα απηύθυνα και μια σύσταση στον πολύ νεότερό μου Υπουργό: Ο χώρος της δικαιοσύνης είναι ένας χώρος που καταυγάζεται από έναν ήπιο λόγο, που αμβλύνονται οι διαφορές και οι αντιθέσεις και κυρίως η αντιπαράθεση πρέπει να γίνεται με επιχειρήματα και μόνο επιχειρήματα, αλλιώς είναι αναποτελεσματική, άγονη και αντιπαράθεση εκτός θέματος. Και καταλήγει στο άρθρο ο Υπουργός για τις διατάξεις του Ποινικού Κώδικα: «Θα οδηγούσαν, αν εφαρμόζονταν» - που εφαρμόζονται ήδη - «σε μαζικές αποφυλακίσεις και αθρόες παραγραφές που προκαλούν το κοινό περί δικαίου αίσθημα των πολιτών». Μένω άναυδος! Άναυδος από τον λόγο ενός Υπουργού Δικαιοσύνης και ενός φίλου - το τονίζω. Περιμένω να ακούσω πόσες, ποιες και πού αφορούν οι μαζικές απολύσεις από τις φυλακές και οι αθρόες παραγραφές. Δεν ξέρω καμμία απόλυση και καμμία παραγραφή που έχει αποφασιστεί από αρμόδιο δικαστήριο ή δικαστικό όργανο με βάση τους νέους Ποινικούς Κώδικες. Να ακούσω μία και να δούμε εάν είναι μαζικές και αθρόες οι παραγραφές. Εν πάση περιπτώσει και ένα τελευταίο, κύριε Πρόεδρε, γιατί πέρασε ο χρόνος. Ο ΣΥΡΙΖΑ - λέει - επέδειξε προκλητική ανοχή απέναντι σε εγκληματίες, ακόμα και σε αμετανόητους τρομοκράτες. Η κυβέρνηση του ΣΥΡΙΖΑ επέδειξε ανοχή; Τι να πω! Πραγματικά μένω άναυδος, κύριε Πρόεδρε. Περίμενα έναν άλλο λόγο. Εγώ μόνο θα του πω ότι στο χώρο της δικαιοσύνης πρέπει να γεννιέται ένα αποτέλεσμα από αντιπαραθέσεις εποικοδομητικές. Γιατί αυτό είναι η νομική επιστήμη, ένας ατελείωτος διάλογος, μια εποικοδομητική αντιπαράθεση. «Εκ των διαφερόντων καλλίστην αρμονίαν», έλεγε ο Ηράκλειτος, ή αν θέλετε η βάση, ο πυρήνας της νομικής επιστήμης - και το Υπουργείο Δικαιοσύνης πρέπει να το ενστερνιστεί - είναι ο πυρήνας του τι είναι, σε όλη τη δυτική νομική σκέψη. Είναι αυτό που έλεγε στα «Ηθικά Νικομάχεια» ο Αριστοτέλης: «Πάντα γαρ ενδέχεται και άλλος έχειν». Για όλα τα πράγματα υπάρχει δεύτερη σκέψη, δεύτερη απόφαση, δεύτερη κρίση, δεύτερη τοποθέτηση. Είναι δυνατόν αυτή η μονομέρεια, αυτός ο αυστηρός λόγος, ο σκληρός, ο αδυσώπητος που είναι αντιπολιτευτικού χαρακτήρα να εκφωνείται από τον αρμόδιο Υπουργό της Δικαιοσύνης; Την απάντηση την πήρε ήδη από τους δικηγόρους. Εγώ θα έλεγα ότι πήρε την απάντηση και από μια τεράστια προσωπικότητα με την οποία μπορεί να έχουμε διαφορές όλοι σε πολιτικό επίπεδο, αλλά σε νομικό επίπεδο κανένας. Μιλάω για τον Βαγγέλη Βενιζέλο. Σε ένα άρθρο προχθές στην Εφημερίδα των Συντακτών - γιατί σκέφτεστε να κάνετε αναστολή, κύριοι του Υπουργείου Δικαιοσύνης - η επικεφαλίδα έλεγε: «Η αναστολή εφαρμογής του νέου Ποινικού Κώδικα θα προκαλέσει πολύ σοβαρό πρόβλημα». Και όταν μιλάμε για σοβαρό πρόβλημα που θα προκληθεί στον χώρο της δικαιοσύνης, των φυλακών, των δικαστηρίων της απονομής της δικαιοσύνης πρέπει να το σκεφτούν πολύ σοβαρά, να το μετρήσουν και να το ζυγίσουν με ψυχραιμία. Ο ζυγός της δικαιοσύνης δεν πρέπει να γέρνει υπερβολικά προς τη μια πλευρά, ούτε προς την άλλη. Ο ζυγός πρέπει να είναι σε μια ισορροπία. Και για να έχεις ισορροπία, πρέπει να είναι ισορροπημένος ο λόγος πρωτίστως - όχι ημών που είμαστε Αντιπολίτευση και έχουμε υποχρέωση να κάνουμε κριτική και αντιπολιτευόμαστε τα πεπραγμένα του κάθε Υπουργείου - του αρμόδιου Υπουργού. Αυτός πρέπει να πυροδοτεί ένα κλίμα ήπιου πολιτικού λόγου. Γιατί δεν είναι ένας τομέας όπως η προστασία του πολίτη ή της οικονομίας, όπου εκεί μπορεί να λέμε αντιπολιτευτικές κορόνες. Ο χώρος της δικαιοσύνης επιβάλει ψυχραιμία, σύνεση και ήπιο πολιτικό λόγο και κυρίως επιχειρήματα. Περιμένω, λοιπόν, στα ερωτήματα που διατύπωσα απαντήσεις. Και θα κλείσω, κύριε Πρόεδρε, με ένα τελευταίο. Δεν αρκεί η τοποθέτηση του Βαγγέλη Βενιζέλου για τη σκέψη που έχετε για να αναστείλετε τους Ποινικούς Κώδικες; Και εδώ θα ανοίξω μια παρένθεση. Με ακούνε οι νομικοί; Η αναστολή των Ποινικών Κωδίκων δεν παράγει κανένα έννομο αποτέλεσμα, γιατί πρέπει να ξέρουν - όσοι είναι νομικοί το γνωρίζουμε - ότι άπαξ και μια μέρα εφαρμοστεί ένας κώδικας, ένας νόμος επιεικέστερος, εφαρμόζεται για όλες που έχουν τελεσθεί μέχρι τη μέρα εκείνη. Τι νόημα έχει η αναστολή; Σας το λέει ο Βαγγέλης Βενιζέλος και σας το λέει και ο Πρόεδρος της Ολομέλειας του Δικηγορικού Συλλόγου της χώρας. Το τονίζει ρητά. Αυτό είναι το ένα θέμα. Δεύτερον, περιμένουμε μια απάντηση από τους αρμόδιους Υπουργούς της Δικαιοσύνης.
Κύριε Λάππα, θα πρέπει να ολοκληρώσετε.
Κλείνω με μια φράση, κύριε Πρόεδρε. Την υπαγωγή της σωφρονιστικής και της αντεγκληματικής πολιτικής την επομένη των εκλογών, 8-7-2019 με το προεδρικό διάταγμα 81 με έναν τρόπο κοινωνικοπολιτικού δαρβινισμού πριν από οποιαδήποτε διαβούλευση, χωρίς καμμία συνεννόηση, καμμία επαφή με κανέναν τομέα και φορέα που τους αφορούν - δικαστικοί υπάλληλοι, δικαστές, δικηγόροι, εφαρμοστές του δικαίου που υπάγονται στο Υπουργείο Προστασίας του Πολίτη…
Κύριε Λάππα, έχετε φτάσει τα οκτώμισι λεπτά.
Αυτό θα το βρούμε μπροστά μας όχι μόνο σε γενικό επίπεδο αλλά και σε ευρωπαϊκούς θεσμούς. Έχουν αποπεμφθεί χώρες από το Συμβούλιο της Ευρώπης, διότι έχουν υπαγάγει τη σωφρονιστική και αντεγκληματική πολιτική στο θέμα της δημόσιας τάξης και της ασφάλειας. Προσέξτε το αυτό. Είναι πάρα πολύ σοβαρό.
Κύριε Λάππα, έχετε φτάσει τα εννιά λεπτά.
Ολοκληρώνω, κύριε Πρόεδρε, σε δευτερόλεπτα. Η δικαιοσύνη είναι πρώτα δικαιοσύνη και δευτερευόντως ποινική ή αστική, κύριε Πρόεδρε.
Ο κ. Λάππας χρησιμοποίησε εννιά λεπτά. Τον λόγο έχει ο κ. Αναστασιάδης.
Ευχαριστώ, κύριε Πρόεδρε. Στο εξής ο κυβερνητικός λόγος θα είναι λιτός και αληθινός. Θα αποφεύγει τα πολλά επίθετα επιμένοντας στα ουσιαστικά. Κι από τον μέλλοντα χρόνο θα επιλέγει τον ενεστώτα της δράσης και του αποτελέσματος. Μέσα σ' αυτή τη φράση εμπεριέχεται το κεντρικό μήνυμα των προγραμματικών θέσεων του Πρωθυπουργού Κυριάκου Μητσοτάκη, όπως αυτές παρατέθηκαν στην προχθεσινή του ομιλία και περιέχουν πολιτικές, στόχους, συγκεκριμένα μέτρα και φυσικά χρονοδιάγραμμα. Κυρίες και κύριοι, ο ελληνικός λαός στις εκλογές της 7ης Ιουλίου έδωσε στη Νέα Δημοκρατία και τον Κυριάκο Μητσοτάκη ψήφο εμπιστοσύνης, ψήφο ελπίδας και προοπτικής. Αποδέχθηκε τη συμφωνία αλήθειας που εμείς του προτείναμε και μας έδωσε την εντολή να εργαστούμε σκληρά και αποτελεσματικά για να επιστρέψει ξανά στη χώρα μας η ελπίδα, η αισιοδοξία, η πρόοδος, η ευημερία και η ανάπτυξη. Να αναγεννηθεί ξανά η μεσαία τάξη, που τα τελευταία χρόνια, τα χρόνια της κρίσης πιέστηκε όσο ποτέ άλλοτε. Μας έδωσε την εντολή να φέρουμε νέες επενδύσεις στη χώρα, να βελτιώσουμε την καθημερινότητα όλων των πολιτών. Να νιώθουν οι πολίτες ασφαλείς στον τόπο τους και το σπίτι τους. Να έχουμε παιδεία που να μην παράγει ανέργους. Να έχουμε αναβαθμισμένες υπηρεσίες υγείας με εύκολη πρόσβαση για όλους τους πολίτες. Να πατάξουμε την γραφειοκρατία και την πολυνομία. Η ετυμηγορία του ελληνικού λαού είναι σαφής. Καλούμαστε να κλείσουμε τον κύκλο της κρίσης. Να πάμε τη χώρα μπροστά σε μια νέα εποχή με λιγότερους φόρους για τους πολίτες, με περισσότερες επενδύσεις, με πολλές και καλές νέες θέσεις εργασίας, με αποτελεσματικό κράτος που να προσφέρει ασφάλεια, παιδεία, πρόνοια και κοινωνικό κράτος για όλους. Με πολιτικό λόγο που θα στηρίζεται στην αλήθεια και τον ρεαλισμό. Με υπερήφανη εθνική φωνή. Η προχθεσινή ομιλία του Πρωθυπουργού ενίσχυσε αυτές τις θέσεις. Ενίσχυσε την αισιοδοξία που προκάλεσε το αποτέλεσμα των εκλογών της 7ης Ιουλίου αλλά και η άμεση σύνθεση της Κυβέρνησης, η άμεση στελέχωση του κράτους και η πρώτη πετυχημένη αντιμετώπιση των έκτακτων αναγκών που παρουσιάστηκαν στη χώρα. Απέδειξε ότι οι Προγραμματικές Δηλώσεις του Πρωθυπουργού αποτελούν πράγματι την επιτομή ενός ολοκληρωμένου και εφαρμόσιμου σχεδίου διακυβέρνησης. Το τι πρέπει να γίνει το περιέγραψε με σαφήνεια την ημέρα της ομιλίας του. Η άμεση μείωση του ΕΝΦΙΑ μεσοσταθμικά κατά 22% από φέτος, έναν χρόνο νωρίτερα από την αρχική δέσμευσή μας, θα λειτουργήσει ως πειστήριο αξιοπιστίας της Κυβέρνησης στις δεσμεύσεις τις. Η μείωση του φόρου στις επιχειρήσεις από το 28% στο 24% και στη συνέχεια στο 20%, η μείωση του φόρου στα μερίσματα από το 10% στο 5%, η αναστολή του ΦΠΑ στην οικοδομή και η αναστολή στο φόρο υπεραξίας στις αγορές και πωλήσεις, η μείωση των ασφαλιστικών εισφορών θα λειτουργήσουν ως μοχλός ανάπτυξης και θα δώσουν ώθηση στην οικονομία, σε νέες επενδύσεις και σε νέες θέσεις εργασίας προς όφελος όλων των Ελλήνων. Η πρόσληψη χιλίων πεντακοσίων αστυνομικών και η προμήθεια οχημάτων αλλά και λοιπού εξοπλισμού και οπλισμού, θα ενισχύσει τη δυνατότητα καλύτερης αντιμετώπισης της εγκληματικότητας και της παρανομίας και θα εμπεδώσει το αίσθημα ασφάλειας στους πολίτες. Η μείωση της φορολογίας από το 22% στο 9% για ετήσια εισοδήματα μέχρι 10.000 ευρώ θα ανακουφίσει τις αδύναμες κοινωνικές ομάδες κυρίως. Η καθιέρωση βεβαίως της ψήφου των Ελλήνων του εξωτερικού που εξαγγέλθηκε φέρνει πιο κοντά και πιο ενεργά στην πατρίδα τους συμπατριώτες μας από το εξωτερικό. Η πρόσληψη δύο χιλιάδων νοσηλευτών και ιατρικού προσωπικού θα βελτιώσει τις παρεχόμενες υπηρεσίες υγείας στον πολίτη. Κυρίες και κύριοι, η Κυβέρνηση της Νέας Δημοκρατίας και ο Πρωθυπουργός κ. Μητσοτάκης αναγνωρίζοντας τις πολυσύνθετες, πολλές και διαφορετικές ανάγκες της σύγχρονης κοινωνίας και με στόχο να δημιουργήσουμε ένα κράτος ευέλικτο και αποτελεσματικό, πραγματικό υπηρέτη του λαού υλοποιεί από την πρώτη κιόλας μέρα ένα ολοκληρωμένο σχέδιο διακυβέρνησης της χώρας και αντιμετώπισης των προβλημάτων. «Δεν θα μετρηθούμε με τους αντιπάλους μας, αλλά με τα πραγματικά προβλήματα και τις ανάγκες της κοινωνίας». Μέσα σε αυτή τη φράση του ο Πρωθυπουργός συμπύκνωσε τις προθέσεις του, την αποφασιστικότητά του και το κύριο ζητούμενο για τη χώρα και τους πολίτες. Εμείς στεκόμαστε αρωγοί σ΄ αυτή τη μεγάλη προσπάθεια που ξεκίνησε και θα συνδράμουμε με όλες μας τις δυνάμεις στην επιτυχία αυτής της προσπάθειας, γιατί η πρόοδος της χώρας είναι εθνική υπόθεση, γιατί πιστεύουμε ότι μπορούμε να τα καταφέρουμε. Σας ευχαριστώ πολύ.
Ο Υπουργός Εξωτερικών κ. Δένδιας έχει τον λόγο.
Σας ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα κατ' αρχάς να ευχηθώ σε όλους, και ιδίως στους νέους συναδέλφους, καλή κοινοβουλευτική θητεία. Κυρίες και κύριοι συνάδελφοι, στην εξωτερική πολιτική καταγράφεται ένα σημαντικό κεκτημένο της αντιπολίτευσης. Μετά το 1974 λήφθηκαν ιστορικές αποφάσεις για τον δυτικό και τον ευρωπαϊκό προσανατολισμό της χώρας. Οι αποφάσεις αυτές ισχύουν για διάστημα μισού αιώνα. Ενισχύθηκαν και δικαιώθηκαν ανεξαρτήτως της εναλλαγής στην εξουσία κομμάτων με τελείως διαφορετικές ιδεολογικές καταβολές. Η σύσφιξη της εθνικής ομοψυχίας και ομόνοιας επί των βασικών αυτών ρεαλιστικών παραμέτρων της εξωτερικής μας πολιτικής και η στράτευση της ελληνικής κοινωνίας στο πλαίσιο αυτό αποτελεί τον απαραίτητο παράγοντα της εθνικής επιβίωσης. Η Ελλάδα, κύριες και κύριοι συνάδελφοι, δεν έχει την υπαρξιακή πολυτέλεια των άλλων ευρωπαϊκών χωρών. Είναι το μόνο κράτος της Ευρωπαϊκή Ένωσης που αντιμετωπίζει πρόβλημα εθνικής ασφάλειας εξαιτίας της επιθετικότητας του εξ ανατολών γείτονα. Δεν πρέπει να ξεχνάμε ότι έναν χρόνο μετά το 2021 που θα γιορτάσουμε περήφανοι τα διακόσια χρόνια της νέας Ελλάδας είναι το 2022, η επέτειος των εκατό χρόνων από τη Μικρασιατική Καταστροφή, τη μεγαλύτερη καταστροφή του ελληνισμού. Το αιώνιο μνημείο που δείχνει πού οδηγεί με απόλυτη βεβαιότητα η διχόνοια και η αδυναμία συνεννόησης σε βάση ρεαλισμού. Η Κυβέρνηση Μητσοτάκη επιδιώκει να κατοχυρώσει το κεκτημένο της εθνικής συναίνεσης στις κύριες γραμμές της εξωτερικής μας πολιτικής. Δεν διεκδικεί το μονοπώλιο του πατριωτισμού. Θα διαβουλεύεται και θα ενημερώνει την Αντιπολίτευση. Θα σέβεται και θα ακούει την κριτική. Θα αγνοήσει, όμως, με αίσθημα εθνικής ευθύνης κάθε κραυγή πατριδοκαπηλίας και εθνικολαϊκιστικής έξαρσης. Κυρίες και κύριοι συνάδελφοι, η έξοδος από την κρίση αποτελεί ευκαιρία για επανεκτίμηση. Πολλές από τις παραδεδεγμένες αλήθειες έχουν πάψει πια να ισχύουν. Η ελληνική πολιτική, λοιπόν, καλείται να επανατοποθετηθεί εν όψει των νέων προκλήσεων. Υπό το κράτος των νέων συνθηκών οφείλουμε να εγκαταλείψουμε τη διανοητική μας νωχέλεια. Οφείλουμε να δούμε με ρεαλισμό το πέρας εποχής των δογμάτων της δεκαετίας του ΄80. Οφείλουμε να παραμερίσουμε την εξωτερική πολιτική της απραξίας. Οφείλουμε επίσης να υπερβούμε την εξωτερική πολιτική της επίπλαστης πολυδιάστατης ενεργητικότητας. Οφείλουμε να εγκαταλείψουμε την επανάπαυση στα ερμηνευτικά στερεότυπα περί πολιτισμικού δυϊσμού και περί κέντρου - περιφέρειας. Οφείλουμε να ενσωματώσουμε στην πολιτική μας τη σμίκρυνση του χώρου και του χρόνου που δημιουργεί η παγκοσμιοποίηση, να ενσωματώσουμε την αλλαγή του οικονομικού υποδείγματος του μεταβιομηχανικού νεωτερικού κράτους που οι αξίες δημιουργούνται κυρίως από υπηρεσίες και άυλα αγαθά. Απαιτείται να σχεδιάσουμε και να διαδραματίσουμε έναν ρόλο ενεργητικό και δραστήριο κατ' αρχήν στο πλαίσιο της Ευρωπαϊκής Ένωσης, ρόλο σημαντικό, διορατικό, με αυτοπεποίθηση, ρόλο που συντρίβει τα όρια της περιχαράκωσης του πένητος δανειολήπτη. Η Ευρωπαϊκή Ένωση είναι το πιο φιλόδοξο ιστορικό εγχείρημα ειρηνικής συνύπαρξης και συμπόρευσης λαών και κρατών στην ιστορία της ανθρωπότητας. Στο πλαίσιό της έχει αγκυροβολήσει ασφαλώς την Ελλάδα, αγνοώντας τη σκληρότατη τότε αντίδραση της Αντιπολίτευσης, η πολιτική οξύνοια και οξυδέρκεια του ιδρυτή της Νέας Δημοκρατίας, του Κωνσταντίνου Καραμανλή. [[Χειροκροτήματα από την πτέρυγα της Νέας Δημοκρατίας]] Στο πλαίσιο της Ένωσης, λοιπόν, αναπτύσσουμε περαιτέρω τις στενές σχέσεις με τους Ευρωπαίους εταίρους μας. Έχω ήδη συναντήσει πολλούς συναδέλφους μου Υπουργούς Εξωτερικών των ευρωπαϊκών κρατών, μεταξύ των οποίων τον Γάλλο, τον Ιταλό, τον Ισπανό, τον Ολλανδό συνάδελφό μου. Η διαχείριση των επιπτώσεων της ενδεχόμενης αποχώρησης του Ηνωμένου Βασιλείου από την Ευρωπαϊκή Ένωση - με ή χωρίς συμφωνία - είναι ένα πολύ σημαντικό θέμα για εμάς. Οι σχετικές εθνικές προετοιμασίες θα συνεχιστούν και θα ολοκληρωθούν. Σε ό,τι αφορά το Κυπριακό, το οποίο συζητάμε σαράντα πέντε χρόνια μετά την τουρκική εισβολή, να πω, κυρίες και κύριοι συνάδελφοι, ότι κατ' αρχάς αδικήσατε τον Πρωθυπουργό, τον Κυριάκο Μητσοτάκη. Οι Προγραμματικές Δηλώσεις της Κυβέρνησης εκτιμώνται στο σύνολό τους. Είναι παντελώς αδύνατον να κρίνονται μόνον αυτοτελώς. Αντιλαμβάνομαι βέβαια την ανάγκη αντιπολιτευτικού λόγου. Είναι στο πλαίσιο του κοινοβουλευτικού διαλόγου. Αρκεί όμως να μην είναι άδικος. Ούτως ή άλλως ξέρετε καλά ότι το Κυπριακό αποτελεί κορυφαίο εθνικό μέλημα, στρατηγική επιδίωξη της εξωτερικής πολιτικής της Ελλάδας. Ο μόνος τρόπος για την επίτευξη μιας αμοιβαία αποδεκτής και επωφελούς για την Κυπριακή Δημοκρατία λύσης είναι η επανέναρξη των διαπραγματεύσεων και η εξεύρεση λύσης επί τη βάσει των αποφάσεων του Συμβουλίου Ασφαλείας των Ηνωμένων Εθνών και της πλήρους εφαρμογής του κοινοτικού κεκτημένου. Αυτονόητες προϋποθέσεις της έναρξης των διαπραγματεύσεων είναι ο τερματισμός των παράνομων γεωτρήσεων και ερευνών, καθώς και η απομάκρυνση των πλοίων της Τουρκίας από την κυπριακή αιγιαλίτιδα ζώνη και την αποκλειστική οικονομική ζώνη. Απέναντι στην παρανομία εμείς θα συνεχίσουμε να προτάσσουμε με αυτοπεποίθηση τη διεθνή νομιμότητα. Έχω ήδη συναντηθεί επί μακρόν με τον Κύπριο συνάδελφό μου. Βρισκόμαστε από την πρώτη στιγμή σε στενή συνεργασία με την κυπριακή κυβέρνηση για τον καλύτερο δυνατό συντονισμό και ο Πρωθυπουργός της χώρας στις 29 του μηνός, συνοδευόμενος και από εμένα, θα πραγματοποιήσει την πρώτη επίσκεψή του στο εξωτερικό στην Κυπριακή Δημοκρατία. Σε ό,τι αφορά τις ελληνοτουρκικές σχέσεις, βασικός μας στόχος είναι η προώθηση μιας πολιτικής βασισμένης στις σταθερές αρχές της καλής γειτονίας, του σεβασμού του διεθνούς δικαίου και των διεθνών συνθηκών. Σε αυτό το πλαίσιο αφετηρία συνιστά η παραδοχή ότι η Ελλάδα και η Τουρκία μπορούν, αλλά και οφείλουν να συνεργαστούν στους τομείς εκείνους στους οποίους αυτό είναι εφικτό και αμοιβαία επωφελές. Προσπαθούμε να αναδείξουμε τις προοπτικές, χωρίς όμως να παραγνωρίζουμε και να ανεχόμαστε τα εμπόδια. Θα ήθελα όμως και πρέπει να το κάνω και από αυτό το Βήμα ξεκάθαρο, να καταστεί σαφές ότι γνώμονάς μας είναι το διεθνές δίκαιο που δεν ανέχεται προκλητικές ενέργειες, απειλές πολέμου ή μονομερείς διεκδικήσεις. Αυτό θα καταστεί απολύτως σαφές τόσο στη γείτονα χώρα, όσο και σε όλα τα διεθνή fora. Στο μέτρο δε που με επιλογή της η ευρωπαϊκή προοπτική της Τουρκίας καθίσταται λιγότερο ορατή, καθίσταται υποχρεωτική η διαμόρφωση από την πλευρά μας μιας πολιτικής που θα λαμβάνει υπόψιν της τη νέα αυτή πραγματικότητα. Όσον αφορά τα Βαλκάνια, απαιτείται να επανατοποθετηθούμε ως η σταθερή ευρωπαϊκή χώρα στα Βαλκάνια και όχι ως η βαλκανική χώρα στην Ευρώπη, όπως έλεγε ο αείμνηστος Κωνσταντίνος Μητσοτάκης, παράγων σταθερότητας, με γνώση και άποψη για τη ρευστή κατάσταση στα Δυτικά Βαλκάνια. Στόχος μας είναι η ενίσχυση του πολιτικού και οικονομικού αποτυπώματος της Ελλάδας, με σχέδια διασυνδεσιμότητας μέσα στην ευρύτερη περιοχή, η περαιτέρω αύξηση των εξαγωγών μας προς τις χώρες αυτές, αλλά και μέσω αυτών. Τα Βαλκάνια, κυρίες και κύριοι συνάδελφοι, δεν είναι ο προορισμός μας. Είναι όμως η γειτονιά μας. Θα είμαστε παρόντες στις εξελίξεις και θα διεκδικήσουμε τον ρόλο μας. Υποστηρίζουμε την ενταξιακή προοπτική των χωρών των Δυτικών Βαλκανίων. Παράλληλα, υπογραμμίζουμε ότι ο δρόμος προς την Ευρωπαϊκή Ένωση συνδέεται άρρηκτα με την τήρηση αυστηρής αιρεσιμότητας, βάσει των ιδίων των επιδόσεων των υποψηφίων χωρών. Σχετικά με τη Συμφωνία των Πρεσπών, είναι γνωστή η θέση μας. Την εκφράσαμε και ως Αξιωματική Αντιπολίτευση. Η συμφωνία έπρεπε να ολοκληρωθεί με επωφελέστερο τρόπο για τα εθνικά μας συμφέρονται. Σκοπός μας είναι να πράξουμε ό,τι είναι δυνατόν προκειμένου να μειωθούν οι αρνητικές συνέπειές της. Θα επιδιώξουμε την εμβάθυνση των σχέσεων με τον βόρειο γείτονά μας στο πλαίσιο της αμοιβαία επωφελούς συνεργασίας. Δεν θα ανεχθούμε όμως φαινόμενα μη πλήρους συμμόρφωσης. Μιλώντας για την τήρηση διεθνών δεσμεύσεων είναι ανάγκη να αναφερθώ στην Αλβανία. Είναι γνωστό ότι από τις δύο σημαντικές συμφωνίες που υπέγραψε με τη χώρα μας το 2009 μόνο μία - για την κατασκευή στρατιωτικών κοιμητηρίων και τον ενταφιασμό των πεσόντων μας το 1940- άρχισε να εφαρμόζει και μάλιστα πολύ πρόσφατα. Αναμένουμε την πλήρη εφαρμογή της. Η Αλβανία εξακολουθεί να μην έχει υλοποιήσει τις υποχρεώσεις της σε σχέση με τα μειονοτικά και περιουσιακά δικαιώματα της ελληνικής εθνικής μειονότητας. Γι' αυτό στο πλαίσιο της έναρξης των ενταξιακών διαπραγματεύσεων με την Αλβανία, για την οποία η Ευρωπαϊκή Ένωση έχει θέσει σαφή αιρεσιμότητα, θα συνεχίσουμε να παρακολουθούμε στενά την πλήρωση από την Αλβανία των πέντε καίριων προτεραιοτήτων. Θα συνεχίσουμε να παρακολουθούμε στενά τον έμπρακτο σεβασμό των ανθρωπίνων δικαιωμάτων όλων των πολιτών, συμπεριλαμβανομένων των περιουσιακών δικαιωμάτων της γηγενούς ελληνικής εθνικής μειονότητας. Ανατολική Μεσόγειος: Οι σημαντικές εξελίξεις που διαμορφώνονται στην Ανατολική Μεσόγειο ενισχύουν τη στρατηγική σημασία της Ελλάδας στην ευρύτερη περιοχή, μετατρέπουν τη χώρα μας στον ακροτελεύτιο κρίκο της δυτικής αλυσίδας προς Ανατολάς. Τα δύο τρίγωνα Ελλάδα - Κύπρος - Ισραήλ και Ελλάδα - Κύπρος - Αίγυπτος, καθώς και οι διμερείς συνεργασίες με άλλες χώρες της περιοχής, ενισχύουν τη συνεργασία της Δύσης με τις χώρες αυτές και αποτελούν παράγοντες σταθερότητας για την ευρύτερη περιοχή. Οι ελληνοαμερικανικές σχέσεις βρίσκονται σήμερα σε άριστο σημείο. Επισκέφτηκα ήδη τις Ηνωμένες Πολιτείες και είχα πολύ εποικοδομητικές συνομιλίες με τον Υπουργό Εξωτερικών Μάικ Πομπέο και τον σύμβουλο Ασφαλείας Τζον Μπόλτον. Προ ολίγου μάλιστα δέχτηκα στο Υπουργείο τον Αμερικανό Υφυπουργό κ. Ρίκερ σε συνέχιση των συζητήσεων με τον κ. Πομπέο. Οι εξελίξεις στην Ανατολική Μεσόγειο και τα Βαλκάνια, το αμερικανικό ενδιαφέρον για την περιοχή και η ενεργός εξωτερική πολιτική της χώρας μας δημιουργούν, κυρίες και κύριοι, προϋποθέσεις για πιο στενή συνεργασία με την αμερικανική πλευρά. Προετοιμάζουμε τη δεύτερη φάση του στρατηγικού διαλόγου, που θα διεξαχθεί το φθινόπωρο του 2019 στην Ελλάδα και συζητάμε όλα τα θέματα που αφορούν την αμυντική μας συνεργασία. Με τη Ρωσία είναι ευρύτατα γνωστό ότι η χώρα μας συνδέεται επί αιώνες με ιστορικούς δεσμούς, θρησκευτικούς και πολιτιστικούς. Η ειλικρινής φιλία παραδοσιακά ενώνει τους λαούς των δύο χωρών. Επιδιώκουμε την ενίσχυση της συνεργασίας μας. Με τη Λαϊκή Δημοκρατία της Κίνας θα επιδιώξουμε την περαιτέρω ανάπτυξη των ήδη στενών διμερών μας σχέσεων. Το παράδειγμα της επένδυσης στο λιμάνι του Πειραιά αποτελεί εφαλτήριο για μια ευρύτερη προοπτική επενδύσεων στη χώρα μας στον χώρο των υποδομών. Στην ευρύτερη περιοχή της Μέσης Ανατολής και της Βόρειας Αφρικής, η Ελλάδα έχει μια διαχρονική και σταθερά εξελισσόμενη παρουσία, όπως και στον Αραβικό Κόλπο. Θα την ενισχύσουμε περαιτέρω. Οι σχέσεις μας με το Ισραήλ οι οποίες συμβάλλουν αποφασιστικά στη σταθερότητα της περιοχής έχουν αποκτήσει, όπως όλοι ξέρετε, στρατηγικό χαρακτήρα. Θα εμβαθύνουμε και θα διευρύνουμε αυτές τις σχέσεις. Η παραδοσιακή μας σχέση με τον αραβικό κόσμο την τελευταία δεκαετία έχει εξελιχθεί. Ιδιαίτερα με χώρες όπως η Αίγυπτος, τα Ηνωμένα Αραβικά Εμιράτα, η Ιορδανία και ο Λίβανος έχουμε φτάσει σε ψηλό επίπεδο ωρίμανσης στα πεδία της πολιτικής, της οικονομικής και της πολιτιστικής συνεργασίας. Πιστεύουμε, όμως, ότι η φωνή της Ελλάδος πρέπει να ακούγεται και πέρα από τις χώρες αυτές. Το κέντρο βάρους του πλανήτη, το ξέρετε όλοι, έχει μετακινηθεί προς τα ανατολικά. Ο ευρύτερος χώρος του Ινδο - Ειρηνικού βρίσκεται αυτή τη στιγμή στο επίκεντρο του διεθνούς εμπορικού ενδιαφέροντος. Η Ελλάδα, ως ναυτιλιακή δύναμη και ως κόμβος και πύλη εισόδου των χωρών αυτών στην Ευρώπη, θα δώσει μεγαλύτερη ώθηση στη σύσφιξη των σχέσεων με όλα αυτά τα κράτη της περιοχής και θα εντάξουμε στο πλαίσιο του ενδιαφέροντός μας τις χώρες της Υποσαχάριας Αφρικής. Θα οικοδομήσουμε, τέλος, πάνω στις παραδοσιακά ιδιαίτερα φιλικές μας σχέσεις με αυτές των χωρών της Λατινικής Αμερικής και της Καραϊβικής. Στο σημείο αυτό θα ήθελα να κάνω μνεία στην αναγνώριση του Χουάν Γκουαϊδό ως μεταβατικού Προέδρου της Βενεζουέλας, μία κίνηση στην οποία προβήκαμε συμμεριζόμενοι τις θέσεις της συντριπτικής πλειονότητας των Ευρωπαίων εταίρων μας, αλλά και τις αντιλήψεις μας για τη δημοκρατία και τα ανθρώπινα δικαιώματα.
Κύριε Υπουργέ, χρειάζεστε πολύ χρόνο ακόμα;
Μπορώ να έχω δύο λεπτά ακόμα;
Έχετε πάρει ήδη δύο λεπτά παραπάνω.
Να πάρω άλλα δύο;
Άλλο ένα λεπτό θα σας δώσω.
Κυρίες και κύριοι, είναι σκληρός ο κύριος Πρόεδρος. Παρ' ότι μου δείχνει μία εύνοια διότι υπήρξε συνεργάτης μου στο Υπουργείο Ανάπτυξης, επανήλθε, κύριοι συνάδελφοι, στην «ΠΑΣΟΚική» σκληρότητα.
Πώς αλλάζουν τα δεδομένα!
Κυρίες και κύριοι συνάδελφοι, για να ανταποκριθεί στη νέα εποχή και να υπηρετήσει την έξοδο από την κρίση, το Υπουργείο Εξωτερικών γίνεται ένα σύγχρονο, διαφορετικό Υπουργείο. Καθίσταται πλέον, εκτός από φορέας άσκησης εξωτερικής πολιτικής για την προώθηση των εθνικών συμφερόντων και φορέας για την ενίσχυση της εξωστρέφειας. Δημιουργείται ένα τρίπτυχο πολιτικής και οικονομικής διπλωματίας που δεν υπήρχε μέχρι τώρα, οι οποίες θα επικουρούνται από την επικοινωνιακή διπλωματία. Αναδιατάσσουμε τις αντιπροσωπείες της χώρας στο εξωτερικό, ώστε να υπηρετούν το σύνολο της πολιτικής της χώρας, γιατί, κυρίες και κύριοι συνάδελφοι, πρέπει να συμφωνήσουμε όλοι ότι δεν χρειαζόμαστε πρεσβείες - σφραγίδες που δεν υπηρετούν τον στρατηγικό μας σχεδιασμό. Πιστεύουμε ότι με νέα εργαλεία και αντίληψη μπορούμε να ξεφύγουμε από την εσωστρέφεια και σ' αυτό το πλαίσιο η συμβολή του Ελληνισμού της Διασποράς θα είναι κύρια. Σημαντικό στοιχείο είναι η εξαγγελία του Πρωθυπουργού για την παροχή ψήφου στους απόδημους Έλληνες. Δεν θα αναφερθώ στα πολλά που θα έλεγα κατ' αρχάς για τον Απόδημο Ελληνισμό. Θέλω να πω απλώς, τελειώνοντας, κυρίες και κύριοι συνάδελφοι, ότι η Νέα Δημοκρατία, η νέα Κυβέρνηση και ο νέος Πρωθυπουργός ουδέποτε υπήρξαν οπαδοί μιας φοβικής Ελλάδας, μίας τειχισμένης Ελλάδας. Δεν υπήρξαμε οπαδοί μιας περίκλειστης Ελλάδας. Δεν υπήρξαμε κήρυκες μίας ανασφαλούς Ελλάδας, μίας παρακμάζουσας Ελλάδας. Δεν θα συμβιβαστούμε με μια μίζερη Ελλάδα, με μία καχύποπτη Ελλάδα, με μία απομονωμένη Ελλάδα. Πιστεύουμε βαθιά στα προσόντα του ελληνικού λαού, στα πλεονεκτήματα της γεωπολιτικής μας θέσης. Πιστεύαμε και πιστεύουμε σε μία Ελλάδα ευρωπαϊκή, σύγχρονη, φιλόξενη, ανοιχτή στην καινοτομία, ανεκτική, εξωστρεφή, νεωτερική, μία Ελλάδα φιλόδοξη, με αυτοπεποίθηση, μία Ελλάδα ανεξάρτητη και ισχυρή. Αυτήν την Ελλάδα θέλουμε να προάγουμε, μία λαμπερή και ακτινοβόλα Ελλάδα, μία νέα Ελλάδα διακοσίων ετών. Σας ευχαριστώ πολύ.
Ευχαριστούμε τον Υπουργό. Τον λόγο έχει ο κ. Γκόκας από το Κίνημα Αλλαγής.
Ευχαριστώ, κύριε Πρόεδρε. Κυρίες και κύριοι συνάδελφοι, να ευχηθώ με τη σειρά μου μια ουσιαστική και παραγωγική θητεία για το εθνικό Κοινοβούλιο και την Κυβέρνηση, για να υπηρετήσουμε, από τη θέση του φυσικά ο καθένας, τον εθνικό στόχο της πραγματικής και οριστικής εξόδου από την κρίση. Στη συζήτηση των Προγραμματικών Δηλώσεων της Κυβέρνησης, με βάση την ομιλία του Πρωθυπουργού, υπάρχει ασάφεια ως προς ένα ολοκληρωμένο σχέδιο ανάπτυξης, για την πρόκληση της οριστικής υπέρβασης της κρίσης μέσα από μια σταθερή πορεία παραγωγικής και οικονομικής ανασυγκρότησης της χώρας, μετά τις περιπέτειες βέβαια για τις οποίες την κύρια ευθύνη έχουν οι δύο περίοδοι του οικονομικού εκτροχιασμού. Δεν ακούσαμε από τον κ. Μητσοτάκη κάτι για την περίοδο 2004-2009, ούτε φυσικά ο κ. Τσίπρας αναφέρεται ποτέ με αυτοκριτική στη δική του περίοδο και ειδικότερα στο πρώτο καταστροφικό εξάμηνο και, φυσικά, στη συνέχεια με την αναποτελεσματική πολιτική μέσα από την προσέγγιση της διακυβέρνησης με κυρίαρχα στοιχεία τον λαϊκισμό, τη δημαγωγία και την καθεστωτική λογική. Και για ποια έξοδο από τα μνημόνια μιλάμε, κυρίες και κύριοι συνάδελφοι και ειδικότερα, κύριοι συνάδελφοι της Αξιωματικής Αντιπολίτευσης; Με τη διαχείριση της δημόσιας περιουσίας από το υπερταμείο για ενενήντα εννέα χρόνια που εσείς ψηφίσατε; Με τον έλεγχο της οικονομίας και τα πρωτογενή πλεονάσματα έως το 2060; Με το χρέος που σήμερα είναι 337 δισεκατομμύρια ευρώ και 182% του ΑΕΠ; Στα τεσσεράμισι χρόνια χάθηκαν δέκα έως έντεκα μονάδες αύξησης του ΑΕΠ με ευθύνη της Κυβέρνησης του ΣΥΡΙΖΑ. Πήγαμε πολύ πίσω. Από την άλλη μεριά, από τις Προγραμματικές Δηλώσεις της Κυβέρνησης προκύπτουν πολλά ερωτήματα σε βασικά ζητήματα που αφορούν την τύχη της πραγματικής οικονομίας. Υπάρχουν φυσικά και άλλα θέματα, για τα οποία με έχουν καλύψει με τις τοποθετήσεις τους οι συνάδελφοί μου από το Κίνημα Αλλαγής. Θέλω να επισημάνω από την πλευρά μου και εγώ το θέμα των υπέρογκων πρωτογενών πλεονασμάτων. Δεν έχουμε την πολυτέλεια να πάμε έως το 2022. Γιατί ξεχάσατε τι λέγατε πριν; Τι άλλαξε; Εμείς επιμένουμε στη μείωσή τους ως βασική προϋπόθεση για την ανάπτυξη. Από την άλλη μεριά, ο κ. Τσίπρας τα υπέγραψε και τώρα τελευταία, όταν έφτασε προ της εξόδου από την κυβέρνηση, παρουσιάζει μια δήθεν πρόταση για μείωση, προς διαπραγμάτευση. Όσοι, όμως, κυρίες και κύριοι συνάδελφοι, ασχολούνται με την πραγματική οικονομία γνωρίζουν ότι όλα βρίσκονται στο σημείο μηδέν. Οι μικρομεσαίοι και τα μεσαία στρώματα φτωχοποιήθηκαν, για να μοιραστούν όλοι μαζί τη φτώχεια. Η υπερφορολόγηση και οι φοροασφαλιστικές εισφορές δημιουργούν ασφυξία. Οι τράπεζες δεν χρηματοδοτούν την ανάπτυξη και η γραφειοκρατία αυξάνεται αντί να μειωθεί. Η ιδεοληψία της προηγούμενης Κυβέρνησης καθήλωσε τις επενδύσεις. Υπάρχουν τεράστιες επιβαρύνσεις στον αγροτικό τομέα με φόρους, αύξηση εισφορών, αύξηση του κόστους παραγωγής, αλλά και μειώσεις τιμών διάθεσης των προϊόντων, όπως χαρακτηριστικά συμβαίνει στην τιμή του γάλακτος. Οι αγρότες και οι κτηνοτρόφοι οδηγούνται στην εγκατάλειψη της δραστηριότητάς τους και η ύπαιθρος μαραζώνει. Επομένως, χρειάζονται σοβαρές πολιτικές για την ανάπτυξη, φυσικά με κράτος επιτελικό και όχι κράτος - λάφυρο, πελατειακό, όπως φάνηκε στην ατυχή διαδικασία ορισμού των Γενικών Γραμματέων. Χρειάζονται πολιτικές που θα φέρουν επενδύσεις, που θα στηρίξουν τον κόσμο της παραγωγής και της εργασίας, θα δημιουργούν θέσεις απασχόλησης και εργασίας με αξιοπρέπεια για τον πολίτη, με εισοδήματα για όλους και έσοδα για το κράτος, για να εφαρμόσει τις πολιτικές του και ειδικά σύγχρονες κοινωνικές πολιτικές. Πρέπει να είμαστε χώρα που παράγει, χώρα που μπορεί να κρατά τους νέους, το πιο παραγωγικό τμήμα του ανθρώπινου δυναμικού, στον τόπο τους. Κυρίες και κύριοι συνάδελφοι, ένας κρίσιμος τομέας που εξυπηρετεί καθοριστικά τις παραγωγικές δραστηριότητες και την ανάπτυξη είναι οι υποδομές και οι μεταφορές. Η παράταξή μας με τις κυβερνήσεις του ΠΑΣΟΚ έχει συνδέσει την παρουσία της με όλα τα μεγάλα έργα υποδομής της πατρίδας μας. Νέα μεγάλα έργα την προηγούμενη περίοδο διακυβέρνησης ΣΥΡΙΖΑ δεν είχαμε. Αντίθετα, μετά την καταγγελία και την καταψήφιση όλων των μεγάλων έργων την εποχή που ήταν Αντιπολίτευση, η συνέχεια περιλάμβανε καθυστερήσεις στην εκτέλεσή τους, επιβάρυνση στο κόστος χαρακτηριστικά των αυτοκινητοδρόμων με 500 εκατομμύρια ευρώ. Αλλά στο τέλος είχαμε κατάτμηση εγκαινίων με φιέστες κάθε λίγα χιλιόμετρα στους αυτοκινητοδρόμους. Βέβαια, υπάρχουν μεγάλα θέματα, τα οποία αναφέρθηκαν και από την τοποθέτηση του αρμόδιου Υπουργού Μεταφορών και Υποδομών. Θέλω να σταθώ στον δρόμο Πάτρα - Πύργος που ήταν έτοιμος προς δημοπράτηση. Κατατμήθηκε σε οκτώ εργολαβίες, πέντε συμβασιοποιημένες και τρεις που βρίσκονται κυριολεκτικά «στον αέρα». Και φυσικά όλο το έργο βρίσκεται «στον αέρα», γιατί καμμία εργασία δεν ξεκίνησε. Το τοπίο είναι θολό και σήμερα δεν ακούσαμε κάποια λύση από τον Υπουργό. Απλά φάνηκε ότι η Κυβέρνηση δεν είναι έτοιμη, δεν έχει σχέδιο για την αντιμετώπιση των αδιεξόδων στις εκκρεμότητες των τριών μεγάλων έργων και του Πάτρα - Πύργος και του Βόρειου Οδικού Άξονα της Κρήτης, αλλά και του Αμβρακίας - Ακτίου Πρέβεζας. Είναι, βέβαια, η περίπτωση του βόρειου οδικού άξονα Κρήτης χαρακτηριστική της λογικής προχειρότητας, με στόχο τη διαχείριση του χρόνου για εντυπώσεις χωρίς έργο, από την προηγούμενη κυβέρνηση. Ο κ. Σπίρτζης, πέρασαν τεσσεράμισι χρόνια χωρίς να προχωρήσει κάτι σε αυτό το έργο. Ξαναπήρε το Υπουργείο αυτήν την αρμοδιότητα, ενώ αυτή είχε ανατεθεί στον Οργανισμό Ανάπτυξης Κρήτης. Η Πρόεδρος του Κινήματος Αλλαγής διατύπωσε μία πρόταση που αφορά όλο το οδικό σύστημα της Κρήτης: Να μεταφερθεί ολόκληρη η αρμοδιότητα για το οδικό δίκτυο στην Περιφέρεια της Κρήτης. Το ερώτημα, λοιπόν, προς τον κ. Μητσοτάκη και τον κύριο Υπουργό είναι αν θα υιοθετήσουν αυτήν την πρόταση. [[Χειροκροτήματα από την πτέρυγα του Κινήματος Αλλαγής]] Φυσικά, υπάρχουν κι άλλα θέματα που αφορούν παρεμβάσεις στην περιφέρεια, αφορούν ολοκληρωμένα αναπτυξιακά έργα που στηρίζουν όλες τις δραστηριότητες σε κάθε περιοχή. Και θα ήθελα να αναφέρω ένα παράδειγμα ολοκληρωμένης παρέμβασης στον τομέα των υποδομών που θα μπορούσε να αντιστοιχεί σε κάθε περιφέρεια, χρησιμοποιώντας την ιδιαίτερη πατρίδα μου, την περιφέρεια της Ηπείρου και της Άρτας. Μένουν ως εκκρεμότητα, η ολοκλήρωση της Ιόνιας Οδού με το τμήμα ως την Κακαβιά, η σιδηροδρομική σύνδεση της Ηπείρου ως την Ηγουμενίτσα, οι κάθετοι άξονες της Ιόνιας Οδού μέχρι την Πρέβεζα και από το Άκτιο και από τη Φιλιππιάδα, αλλά υπάρχουν και έργα που αφορούν παραγωγικές περιοχές, όπως τα εγγειοβελτιωτικά έργα της πεδιάδας της Άρτας που έμειναν στάσιμα χωρίς χρηματοδότηση. Ανέφερε ο κύριος Υπουργός ότι υπάρχουν αντιπλημμυρικά έργα από την προηγούμενη κυβέρνηση σε εξέλιξη.
Σας παρακαλώ, να ολοκληρώσετε, κύριε Γκόκα.
Σας παρακαλώ, θα ήθελα μισό λεπτό, κύριε Πρόεδρε. Υπήρχε το έργο της αντιπλημμυρικής προστασίας της Άρτας, ενταγμένο στο ΕΣΠΑ από το 2014, για το οποίο ανατέθηκε η μελέτη, έναν μήνα πριν τις εκλογές. Για εμάς πεποίθηση αποτελεί ότι η ανάπτυξη περνά μέσα από πολιτικές αποκέντρωσης στην περιφέρεια και για αυτό έχουμε αντίστοιχο σχέδιο....
Κύριε Γκόκα, έχετε ξεπεράσει τα οκτώ λεπτά.
Τελειώνω με μία αναφορά στις μεταφορές, κύριε Πρόεδρε, όπου είναι «στον αέρα» η προκήρυξη για αγορά 750 λεωφορείων. Φυσικά, αυτός ο διαγωνισμός δεν μπορεί να προχωρήσει, είναι ασύμφορος. Υπάρχουν θέματα προσλήψεων προσωπικού, αντικατάστασης ανταλλακτικών. Υπάρχει το θέμα της ταλαιπωρίας των πολιτών και της απαίτησης για βελτιωμένες συγκοινωνίες με μικρότερο κόστος, όπως για την Αττική Οδό που δεν πρέπει να προχωρήσουμε στην αύξηση στα κόμιστρα. Και φυσικά θα πρέπει να λυθούν όλα τα ζητήματα. Περιμένουμε τα νομοσχέδια του αρμόδιου Υπουργού για να τοποθετηθούμε διεξοδικά.
Ολοκληρώστε, κύριε Γκόκα, σας παρακαλώ.
Κλείνοντας λέγω ότι η πολιτική μας και οι προτάσεις μας απέχουν από τη λογική και τις θέσεις που ακούστηκαν από την Κυβέρνηση. Θα είμαστε παρόντες με προτάσεις και διάθεση εποικοδομητικής συμβολής, με σοβαρή αντιπολίτευση, υπεύθυνη και προγραμματική. Είναι προφανές ότι καταψηφίζουμε τις Προγραμματικές Δηλώσεις και περιμένουμε νομοθετικές πρωτοβουλίες για να τοποθετηθούμε από την πλευρά μας σε κάθε θέμα εξειδικευμένα και συγκεκριμένα. Ευχαριστώ, κύριε Πρόεδρε και για την ανοχή σας.
Τον λόγο έχει ο κ. Βολουδάκης από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, μετράμε σήμερα πάνω από δέκα χρόνια κρίσης στην πατρίδα μας. Για να καταφέρουμε να γυρίσουμε πραγματικά σελίδα θα χρειαστεί να σκεφτούμε και να πράξουμε διαφορετικά από ό,τι έως σήμερα, διαφορετικά από τα συνηθισμένα. Καμμία χώρα της Ευρώπης δεν έχει υποστεί σε καιρό ειρήνης μείωση του εθνικού της προϊόντος κατά 25% σε λιγότερο από δέκα χρόνια. Στα χρόνια του ΣΥΡΙΖΑ στις οικονομικές διαστάσεις του δράματος ήρθαν να προστεθούν και άλλες, μία επίθεση στους θεσμούς της κοινοβουλευτικής δημοκρατίας, αλλά και μία ιδεολογικού χαρακτήρα επίθεση σε αρχές, αξίες και πεποιθήσεις σύμφυτες με την εθνική ταυτότητα των Ελλήνων. Είναι αλήθεια πως μετά από αυτά ο κόσμος αποζητά την κανονικότητα που έχασε. Ορθώς, όμως, ο Πρωθυπουργός επεσήμανε ότι δεν πρέπει να δούμε ως λύση την επιστροφή στην κανονικότητα, γιατί η κανονικότητά μας περιείχε πολλές από τις γενεσιουργές αιτίες της κρίσης. Υπάρχει, όμως, κι άλλος κατά την άποψή μου εξίσου σοβαρός λόγος για τον οποίο δεν πρέπει να στοχεύουμε σε μία απλή επιστροφή στην κανονικότητα. Φτάσαμε τόσο χαμηλά που μόνο η διαχειριστική επάρκεια, η νοικοκυροσύνη, αυτά που συνδέουν με την κανονικότητα δεν φτάνουν. Οι ακραίες συνθήκες απαιτούν και εξαιρετικές αρετές. Χρειαζόμαστε όραμα και έμπνευση. Θα χρειαστεί να δώσουμε τον αγώνα των ιδεών παράλληλα με τον αγώνα της πράξης, γιατί οι ιδέες γίνονται τελικά πολιτικές ή γίνονται σταδιακά νοοτροπίες και έτσι τελικά υλοποιούνται επηρεάζοντας την πορεία της ιστορίας. Η πατρίδα μας ιστορικά τα πιο μεγάλα της κατορθώματα τα πέτυχε μετά από περιόδους οικονομικής, πολιτικής και εθνικής καταρράκωσης. Μπορούμε ξανά και αυτό είναι το μεγάλο στοίχημα της Κυβέρνησης αυτής. Θα πω δύο λόγια πρώτα για την οικονομία. Τα φορολογικά μέτρα που εξαγγέλθηκαν στην Αίθουσα αυτή είναι η πρώτη ανάσα μιας κοινωνίας που επί χρόνια ταλαιπωρήθηκε από την υπερφορολόγηση, είναι η πρώτη κίνηση απελευθέρωσης των παραγωγικών δυνάμεων του τόπου σύμφωνα με το πρόγραμμα της Νέας Δημοκρατίας, για την ακρίβεια λίγο καλύτερα από το πρόγραμμα που υπεβλήθη στον λαό προς έγκριση. Πρέπει να δούμε και τα επόμενα βήματα. Συζητώντας για την κρίση συνήθως επικεντρωνόμαστε στη δημοσιονομική της διάσταση. Δεν πρέπει, όμως, να ξεχνάμε ότι η κρίση ήταν τόσο οξεία και τόσο μεγάλης διάρκειας γιατί προέκυψε από δύο ειδών ελλείμματα, αλληλοτροφοδοτούμενα μεν διαφορετικά δε: το δημοσιονομικό από τη μία και το έλλειμμα στο ισοζύγιο πληρωμών από την άλλη. Το πρώτο, το δημοσιονομικό, ανταποκρίνεται σχετικά άμεσα στην πολιτική. Το δεύτερο, το ισοζύγιο πληρωμών, είναι δυσκολότερο να αντιμετωπιστεί, προϋποθέτει παραγωγική ανασυγκρότηση της χώρας. Η χώρα μας πρέπει να ξαναγίνει παραγωγική στον πρωτογενή και τον δευτερογενή τομέα. Δεν αρκούν μόνο τα έσοδα από τον τουρισμό όσο κι αν η σημασία του είναι προφανής για την ελληνική οικονομία. Έχουμε υποστεί τραγική αποβιομηχάνιση, παρ' όλα αυτά λίγοι παρατηρούν ότι ακόμα και σήμερα τα έσοδα από τις εξαγωγές προϊόντων ως ποσοστό του ΑΕΠ είναι μεγαλύτερα από τα έσοδα από την εξαγωγή υπηρεσιών. Από την ελληνική βιομηχανία κυρίως μπορούμε να περιμένουμε τη βελτίωση του ισοζυγίου πληρωμών, αλλά και ποιοτικές νέες θέσεις εργασίας σε μεγάλη κλίμακα. Τα φορολογικά κίνητρα πρέπει να συνοδευτούν από τη διόρθωση των άλλων στρεβλώσεων που μειώνουν την ανταγωνιστικότητα της οικονομίας, από την άρση των στρεβλώσεων που αυξάνουν το κόστος της ενέργειας, από την άρση των γραφειοκρατικών εμποδίων στην αδειοδότηση των επιχειρήσεων. Η τέταρτη βιομηχανική επανάσταση έχει χαρακτηριστικά που μας ταιριάζουν πολύ περισσότερο από τα χαρακτηριστικά της βιομηχανίας σε παλαιότερα χρόνια. Στην τέταρτη βιομηχανική επανάσταση έχουν χώρο μικρομεσαίες επιχειρήσεις βασισμένες στην καινοτομία, τέτοιες που ήδη υπάρχουν και σιωπηλά ανθίζουν χάρη στην ελληνική ευρηματικότητα και ευελιξία, πολύ συχνά μάλιστα στην ελληνική περιφέρεια και στην Κρήτη και στα Χανιά. Όσον αφορά τον πρωτογενή τομέα η ανάγκη ανάταξής του ξεπερνά τα όρια της οικονομικής αναγκαιότητας, είναι προϋπόθεση για να συνεχιστεί κανονικά η ζωή στην ύπαιθρο. Κάθε γωνιά της πατρίδας μας πρέπει να μείνει ζωντανή. Και πρέπει εδώ να συμπληρώσουμε τα μέτρα της ΚΑΠ, την οποία πρέπει να εκμεταλλευτούμε βέβαια στο έπακρο, με μέτρα πολιτικής στοχευμένα στις δικές μας ιδιαιτερότητες, τις ιδιαιτερότητες του δικού μας πρωτογενούς τομέα με τον κατακερματισμένο κλήρο και τις πολύ συχνά ορεινές και ημιορεινές εκμεταλλεύσεις. Έρχομαι τώρα στο πεδίο της μάχης των ιδεών στο οποίο αναφέρθηκα. Στα χρόνια του ΣΥΡΙΖΑ επλήγησαν αρχές και αξίες που αποτελούν τον κορμό της εθνικής και συλλογικής μας ταυτότητας. Η ιδεοληψία του ΣΥΡΙΖΑ δεν μπορούσε να ανεχθεί την απλή πραγματικότητα που αναδεικνύει το άρθρο 3 του Συντάγματός μας που διαπιστώνει ποια είναι η επικρατούσα θρησκεία στην Ελλάδα. Δεν μπορούσε ακόμα να δεχθεί την αυτονόητη για τους περισσότερους Έλληνες αναγκαιότητα που εκφράζεται στο Σύνταγμα με την απλή και δυνατή διατύπωση ότι η οικογένεια ως θεμέλιο του έθνους τελεί υπό την προστασία του κράτους. Η επίθεση δεν εκδηλώθηκε μόνο στο πλαίσιο της συζήτησης για τη συνταγματική Αναθεώρηση, εκδηλώθηκε σε πολλά πεδία και η κοινωνία περιμένει από τη νέα Κυβέρνηση να θεραπεύσει και αυτές τις πληγές. Τελευταία, ο ΣΥΡΙΖΑ κατηγορεί τη Νέα Δημοκρατία για λαϊκισμό. Ακούγεται σαν ανέκδοτο, κυρίες και κύριοι συνάδελφοι και δεν θα ταίριαζε να ασχοληθεί κανείς με τέτοια σε αυτήν την Αίθουσα, χρήζει όμως κάποιας διευκρίνισης. Υποθέτω θα συμφωνήσουμε οι περισσότεροι ότι λαϊκισμός είναι η πρακτική τού να χρησιμοποιεί κανείς δημοφιλή ψευδή με σκοπό να υφαρπάξει την ψήφο των πολιτών. Τελευταία όμως εξαπλώνεται η χρήση του όρου λαϊκισμός και με μία άλλη έννοια. Για ορισμένους αποτελεί λαϊκισμό οποιαδήποτε αναφορά στην εθνική ταυτότητα, στην ανάγκη των πολιτών να διαφυλάξουν την ιστορική τους συνέχεια, τα σύνορα της πατρίδας τους, τη συλλογική τους ιδιοπροσωπία. Να με συγχωρείτε, αλλά το πρόβλημα όσων διατηρούν τέτοιες αντιλήψεις δεν είναι στην πραγματικότητα ο λαϊκισμός. Φοβούμαι ότι το πρόβλημα σε αυτή την περίπτωση για κάποιους είναι ο λαός. Τέτοιες αντιλήψεις συναντούμε σε ορισμένες περιπτώσεις και στην Ευρωπαϊκή Ένωση και στην ηγεσία πολλών χωρών και σε διεθνή μέσα ενημέρωσης. Ενισχυμένοι από τέτοιες αντιλήψεις, οι ισχυροί μας εταίροι δεν τσιγκουνεύονταν επαίνους για τον Αλέξη Τσίπρα και την κυβέρνησή του και τον ρόλο τους στη Συμφωνία των Πρεσπών, μια συμφωνία που ήταν και παραμένει εθνική ήττα, την οποία καλούμαστε να διαχειριστούμε. Δική μας ευθύνη και της Κυβέρνησης είναι να αντιπαλέψουμε τέτοιες αντιλήψεις. Είναι άλλωστε σαφές ότι η βάση που εξέλεξε την Κυβέρνηση αυτή δεν τις μοιράζεται. Ο δικός μας φιλελευθερισμός δεν είναι δογματικός, αναγνωρίζει και τη συλλογική ταυτότητα των πολιτών, έχει δε την ιστορική του ρίζα στον πατριωτικό φιλελευθερισμό του Ελευθερίου Βενιζέλου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό μόνο, κύριε Πρόεδρε, ακόμη. Οι Έλληνες έχουν εθνική ταυτότητα και πατρίδα με σύνορα. Απαιτούν τον σεβασμό και της μεν και των δε. Κλείνοντας, οφείλω μία σύντομη αναφορά σε ένα ζήτημα της Κρήτης, το οποίο ξεπερνά πλέον την τοπική διάσταση γι' αυτό και βρήκε τον δρόμο του στο Εθνικό Πρόγραμμα Υποδομών της Νέας Δημοκρατίας. Η Κρήτη είναι, πλέον, η τελευταία περιφέρεια της χώρας, η οποία δεν διαθέτει έναν αυτοκινητόδρομο της προκοπής. Στις τελευταίες εβδομάδες της κυβέρνησης του ΣΥΡΙΖΑ, οι Κρητικοί ακούσαμε μία σειρά από παραμύθια που προσπαθούσαν να δώσουν την εντύπωση ότι αύριο αποκτούμε νέο ΒΟΑΚ, στη βάση, όπως πολύ σωστά είπε ο Υπουργός Υποδομών, ενός σκίτσου και μιας ιδέας. Πρέπει να γίνει σαφές ότι στο ζήτημα αυτό δεν υπάρχει η δυνατότητα απώλειας ούτε μίας ημέρας. Ο Υπουργός Υποδομών πρέπει να ολοκληρώσει το συντομότερο τις σχετικές μελέτες και να προκηρύξει τα έργα. Χαιρετίζω την αναφορά του στην ανάγκη ενίσχυσης του Οργανισμού Ανάπτυξης Κρήτης, ο οποίος είναι απαραίτητο συμπλήρωμα της προώθησης των έργων του ΒΟΑΚ, όπως δεσμευτήκαμε και προεκλογικά οι αποφάσεις για την Κρήτη να λαμβάνονται στην Κρήτη.
Κύριε Βολουδάκη, έχετε ξεπεράσει τα οκτώ λεπτά. Σας παρακαλώ να ολοκληρώσετε.
Η Κυβέρνηση αυτή είναι σήμερα η ελπίδα της πατρίδας μας. Οι Προγραμματικές Δηλώσεις, όπως και τα πρώτα δείγματα γραφής πατούν στέρεα στο πρόγραμμα που προεκλογικά εξαγγέλθηκε. Δίνω, προφανώς, ψήφο εμπιστοσύνης στην Κυβέρνηση αυτή. Σας ευχαριστώ και για την ανοχή του χρόνου.
Ευχαριστούμε τον κ. Βολουδάκη. Τον λόγο έχει ο κ. Ιωάννης Ραγκούσης από τον ΣΥΡΙΖΑ.
Ευχαριστώ, κύριε Πρόεδρε. Τέσσερις πολύ απλές, σύντομες, καθαρές κουβέντες προς την Κυβέρνηση, ειδικά για τον τομέα προστασίας του πολίτη, αγαπητές και αγαπητοί συνάδελφοι. Πρώτη απλή και καθαρή κουβέντα. Δεν σας περιποιεί τιμή η προσπάθεια να σφετεριστείτε ή να υποβαθμίσετε το έργο των προκατόχων σας. Ειδικά όσοι από εσάς έχετε διατελέσει πρώην Υπουργοί, θα έπρεπε να μην είχατε ξεχάσει πόσο πολιτικά στερείται ηθικής μια τέτοια προσπάθεια. Αρκεί ενδεικτικά μόνο να αναφέρει κανείς ότι μιλήσατε για αύξηση στην εγκληματικότητα, αλλά τα επίσημα στοιχεία, τα οποία πλέον έχετε στη διάθεσή σας, σας διαψεύδουν. Βάλατε τον Πρωθυπουργό κατά την ανάγνωση των Προγραμματικών Δηλώσεων πομπωδώς να ανακοινώσει την απόκτηση νέων οχημάτων για τα Σώματα Ασφαλείας, αλλά αυτά ήδη παραλαμβάνονται, όπως ενώπιόν σας η κ. Γεροβασίλη ανακοίνωσε κατά την παράδοση του Υπουργείου και τόσα άλλα, όπως η πολιτική προστασία, η Πυροσβεστική, η μεταφορά των φυλακών Κορυδαλλού ή και η αξιοποίηση της έκτασης στα Λιπάσματα στη Δραπετσώνα, που θα έχουμε την ευκαιρία να συζητήσουμε το επόμενο διάστημα. Δεύτερη απλή και καθαρή κουβέντα. Κατά τη διάρκεια της ευτελούς και ανεύθυνης αντιπολίτευσης που ασκήσατε, επιδιώξατε να δημιουργήσετε μία ατμόσφαιρα ανασφάλειας στην ελληνική κοινωνία. Και η αλήθεια είναι πως αυτό το πετύχατε σε μεγάλο βαθμό. Παρουσιάσατε την Ελλάδα ως μία κινδυνεύουσα χώρα που έπρεπε να έρθετε εσείς για να τη σώσετε. Κερδοσκοπήσατε κομματικά επάνω στο δόγμα «νόμος και τάξη». Ακόμη και μετά την ανάληψη των καθηκόντων σας πορευτήκατε με σαλβινικής έμπνευσης δομικές κυβερνητικές αλλαγές. Διότι μόνο στον υπερδεξιό σαλβινικό κώδικα αξιών ανήκουν και οι απολύτως αντιεπιστημονικές σας επιλογές όπως να αστυνομικοποιήσετε τη σωφρονιστική πολιτική μιας χώρας του δυτικού πολιτισμού και του ευρωπαϊκού Διαφωτισμού, όπως η Ελλάδα. Κατά τη διάρκεια της ευτελούς και σαλβινικής σας αντιπολίτευσης επιτεθήκατε με δριμύτητα για να εκμεταλλευτείτε κομματικά κάθε θάνατο στις φυλακές, κάθε απόδραση από τις φυλακές, κάθε έκνομη ενέργεια αναρχικών, κάθε μολότοφ στα Εξάρχεια. Ταυτόχρονα, όμως, κάνατε το μοιραίο πολιτικό λάθος. Θέσατε πολύ ψηλά τον πήχη για εσάς τους ίδιους. Και μη γελιέστε, με βάση αυτόν τον πανύψηλο πήχη κρίνεστε και θα κρίνεστε από την ελληνική κοινωνία και ιδίως από τους πολίτες που κατατρομοκρατήσατε για όσο θα είσαστε Κυβέρνηση. Από την αρχή κιόλας της θητείας του ως Προέδρου της Νέας Δημοκρατίας, ο κ. Μητσοτάκης επαναλάμβανε τις εξής μυθώδεις δεσμεύσεις και ας φρόντισε να τις αποσιωπήσει στις Προγραμματικές του Δηλώσεις: «Θα τελειώσω με το άβατο των Εξαρχείων από τον πρώτο μήνα. Η ανοχή στα γκρουπούσκουλα παίρνει τέλος, έλεγε, στις 8 Ιουλίου». Αυτή ήταν η έβδομη ένοχη σιωπή του κ. Μητσοτάκη. Και ξέρετε, αγαπητές και αγαπητοί συνάδελφοι, γιατί δεν τόλμησε να επαναλάβει αυτές του τις δεσμεύσεις ούτε ο ίδιος ο κ. Μητσοτάκης ούτε και ο ίδιος ο Υπουργός του; Διότι τις ημέρες αυτές επί Κυβέρνησης Μητσοτάκη και υπουργίας Χρυσοχοΐδη δυστυχώς είχαμε ήδη δυο θανάτους στις φυλακές, δυο αποδράσεις από τις φυλακές Κασσάνδρας, χθες είχαμε την πρώτη έκνομη ενέργεια του «Ρουβίκωνα», και προχθές 20 Ιουλίου στις 03.40΄ τα ξημερώματα είχαμε επίθεση με μολότοφ εναντίον της διμοιρίας των ΜΑΤ στη Χαριλάου Τρικούπη χωρίς προσαγωγές, χωρίς συλλήψεις. Επειδή, όμως, εμείς δεν είμαστε σαν εσάς ούτε θέλουμε να γίνουμε θα δώσουμε τον ένα μήνα που ζήτησε ο κ. Μητσοτάκης. Ωστόσο από τις 10 Αυγούστου και μετά για κάθε μολότοφ που θα εκρήγνυται στα Εξάρχεια, για κάθε θάνατο ή απόδραση από τις φυλακές, για κάθε έκνομη ενέργεια του «Ρουβίκωνα» και για κάθε - ω μη γένοιτο - τρομοκρατική ενέργεια θα μπορούμε να εκδώσουμε ανακοίνωση στην οποία μονότονα θα μπορούμε να επαναλαμβάνουμε πως, αν ήμασταν σαν εσάς, σήμερα θα ζητούσαμε την παραίτησή σας. Ωστόσο να εξηγούμαστε για να μην σας μπερδέψουμε. Φροντίστε να μην έρθει η ώρα που θα εκδώσουμε κανονική ανακοίνωση για να ζητήσουμε την παραίτησή σας. Σας διαβεβαιώνουμε ότι αυτό θα συμβεί χωρίς δισταγμό, για λόγους υπεράσπισης του κράτους δικαίου, προστασίας του δημοσίου συμφέροντος, καθώς βεβαίως επίσης και των ανθρωπίνων δικαιωμάτων, τα οποία ούτε να διανοηθείτε ότι δεν θα τα σεβαστείτε στο ακέραιο. Τρίτη απλή και καθαρή κουβέντα. Πρώτη σας λέξη, πρώτη σας υπόσχεση ποια ήταν; Η αξιοκρατία. Πρώτη σας πράξη, πρώτη σας απόφαση διαμετρικά αντίθετη από την πρώτη σας υπόσχεση ποια ήταν; Η αναιτιολόγητη και αναξιοκρατική καρατόμηση του Αρχηγού της Ελληνικής Αστυνομίας, ενός αρχηγού που - προσέξτε - ήταν αυτός που αντικατέστησε τον κ. Τσουβάλα, που, ως γνωστόν, ο κ. Τσουβάλας ήταν ο Αρχηγός της ΕΛΑΣ στο Μάτι. Η δεύτερη πράξη σας ποια ήταν; Ο απολύτως αναξιοκρατικός και κομματικός διορισμός του κ. Τσουβάλα ως Γενικού Γραμματέα στο Υπουργείο Προστασίας του Πολίτη. Ειλικρινά, ποτέ άλλοτε στην πρόσφατη ελληνική ιστορία δεν κακοποιήθηκε πιο πολύ και πιο γρήγορα η έννοια και το νόημα της αξιοκρατίας. Αποδείξατε ότι δεν είστε οι φορείς της αξιοκρατίας. Είστε δυστυχώς οι φορείς της δεξιοκρατίας στην Ελλάδα του 2019 και αυτό είναι θλιβερό. Επίσης ανακοινώσατε χίλιες πεντακόσιες προσλήψεις αστυνομικών μέχρι τέλος του χρόνου. Αλήθεια, θα οργανώσετε έκτακτες πανελλαδικές εξετάσεις μέσα στο Φθινόπωρο ή θα τολμήσετε να γυρίσετε την Αστυνομία στο προβληματικό της χθες των πολλαπλών προελεύσεων των στελεχών της; Θα είναι αυτή μια σύγχρονη αντίληψη για την οργάνωση του ανθρώπινου δυναμικού στο ελληνικό κράτος; Αποφασίσατε να μας γυρίσετε πίσω στην εποχή της χωροφυλακής και της αγροφυλακής; Τέταρτη και τελευταία απλή κουβέντα και τελειώνω. Μέχρι πρόσφατα γνωρίζαμε τη διάκριση ανάμεσα στην πολιτική και την επικοινωνία. Πλέον με ορισμένες συγκεκριμένες επιπόλαιες πράξεις σας έχετε εισάγει τη διάκριση ανάμεσα στην πολιτική επικοινωνία και τον θεατρινισμό, τον κυβερνητικό σαλβινικό θεατρινισμό που δεν θα ήταν άξιος λόγου αν δεν ήταν ταυτόχρονα και επικίνδυνος για την κοινωνία και την πραγματική οικονομία. Και εξηγούμαι. Τριάντα εκατομμύρια και πλέον τουρίστες επιλέγουν την Ελλάδα ως προορισμό επειδή πιστεύουν, παράλληλα με ό,τι αγαπούν από αυτή τη χώρα, ότι είναι και ένας απολύτως ασφαλής τουριστικός προορισμός. Με ποια λογική και για ποια αναγκαιότητα βγάζετε ξαφνικά σε σημεία κορυφαίου τουριστικού ενδιαφέροντος πάνοπλους αστυνομικούς και διοχετεύετε αντίστοιχα τηλεοπτικά ρεπορτάζ κάνοντας αυτοδιαφήμιση; Με ποιο δικαίωμα εξομοιώνετε την Αθήνα με το Μπατακλάν στο Παρίσι ή και με άλλες πρωτεύουσες, που δέχτηκαν πράγματι βάναυσα τρομοκρατικά χτυπήματα; Με ποια λογική και για ποια αναγκαιότητα θέτετε, κατ' ουσίαν μόνοι σας, σε αμφισβήτηση την ασφάλεια της τουριστικής Ελλάδας; Και αν στέλνετε πάνοπλους αστυνομικούς στους στύλους του Ολυμπίου Διός πώς προστατεύετε τις Μυκήνες, τους Δελφούς, τη Βεργίνα, την Κνωσσό και τους άλλους χιλιάδες αρχαιολογικούς και τουριστικούς θησαυρούς ολόκληρης της χώρας; Επιτέλους, σοβαρευτείτε και αφήστε ήσυχο τον ασφαλέστατο ελληνικό τουρισμό. Σταματήστε τους επικίνδυνους επικοινωνιακούς θεατρινισμούς και κοιτάξτε ένα και μόνο πράγμα, πώς θα διαχειριστείτε τη βέβαιη και προεξοφλημένη αποτυχία σας να περάσετε πάνω από τον πανύψηλο πήχη, που εσείς οι ίδιοι θέσατε στα ζητήματα της ασφάλειας, εκμεταλλευόμενοι με τον χειρότερο τρόπο αυτό το αίσθημα για αυτήν την ανάγκη του ελληνικού λαού. Σας ευχαριστώ.
Προτού καλέσω την κυρία Υπουργό κ. Κεραμέως, έχω την τιμή να σας ανακοινώσω τη με αριθμό πρωτοκόλλου 11783/6714 από 22 Ιουλίου 2019 απόφαση του Προέδρου της Βουλής για τη συγκρότηση των Διαρκών Επιτροπών της Βουλής. Η σχετική απόφαση έχει αναρτηθεί στην «Κοινοβουλευτική Διαφάνεια» και θα καταχωρισθεί στα Πρακτικά της σημερινής συνεδρίασης.
Τον λόγο έχει η Υπουργός Παιδείας και Θρησκευμάτων κ. Νίκη Κεραμέως.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, με αίσθημα μεγάλης τιμής και ευθύνης βρίσκομαι σήμερα εδώ για να αναπτύξω τις προτεραιότητές μας και τις κυριότερες δράσεις που θα αναλάβουμε το προσεχές διάστημα στον τομέα της παιδείας. Με την ευκαιρία της πρώτης αυτής ομιλίας θα ήθελα να ευχαριστήσω θερμά, δημοσίως τον Πρωθυπουργό για την εξαιρετική τιμή να μου αναθέσει το κρίσιμο αυτό χαρτοφυλάκιο για το παρόν και το μέλλον των παιδιών μας και της χώρας μας. Επιτρέψτε μου αρχικά να αναφερθώ στους έξι βασικούς στόχους που διατρέχουν οριζόντια το πρόγραμμά μας. Στόχος πρώτος: μεγαλύτερη ελευθερία, μεγαλύτερη αυτονομία για σχολεία και πανεπιστήμια. Αξιοποιούμε τις μεγάλες δυνατότητες των εκπαιδευτικών μας, απελευθερώνουμε τον δυναμισμό τους. Δεύτερος στόχος: εξωστρέφεια και ουσιαστικότερη διασύνδεση με την αγορά εργασίας. Τρίτος στόχος: ίσες ευκαιρίες για όλους. Η παιδεία αποτελεί τον πλέον αποτελεσματικό μηχανισμό κοινωνικής κινητικότητας και κύριο μέλημά μας είναι να εξασφαλίσουμε ισότιμη πρόσβαση σε ποιοτικότερη εκπαίδευση για όλους. Τέταρτος στόχος: έμφαση και αξιοποίηση των νέων δεδομένων της ψηφιακής εποχής. Σε μία εποχή που η τεχνολογία αλλάζει ραγδαία και αλλάζει άρδην τις ζωές μας και την πραγματική οικονομία, ζητούμενο δεν είναι η πρόσβαση στη γνώση, ζητούμενο είναι η αποτελεσματικότερη επεξεργασία και αξιοποίηση της γνώσης. Αξιοποίηση της τεχνολογίας σε όλα τα επίπεδα της εκπαίδευσης, καλλιέργεια των αναγκαίων ψηφιακών δεξιοτήτων στους νέους μας. Πέμπτος στόχος: Δεν είναι μόνο να παραδώσουμε στην κοινωνία μορφωμένους νέους αλλά και πιο ολοκληρωμένους πολίτες, πολίτες που θα έχουν ανεπτυγμένες ήπιες δεξιότητες, που θα μπορούν να προσαρμόζονται σε ένα περιβάλλον που διαρκώς θα αλλάζει, που θα έχουν εξελιγμένους δείκτες συνεργασίας, αλληλοσεβασμού και αμοιβαιότητας. Στόχος λοιπόν είναι ενισχύσουμε τους δείκτες κοινωνικού κεφαλαίου, που θα δώσουν ώθηση στην κοινωνική και στην οικονομική ανάπτυξη. Έκτος στόχος: υιοθέτηση πολιτικών βάσει τεκμηρίωσης. Για να βελτιώσουμε τις εκπαιδευτικές διαδικασίες θα πρέπει να μπορούμε να τις μετρήσουμε και να τις αποτιμήσουμε. Είναι αναγκαίο λοιπόν να δώσουμε μεγαλύτερη έμφαση στα οικονομικά της εκπαίδευσης, στη μελέτη δηλαδή όλων των οικονομικών πτυχών της εκπαιδευτικής διαδικασίας, με έμφαση στο ανθρώπινο κεφάλαιο, ώστε να έχουμε τα κατάλληλα εργαλεία για να σχεδιάζουμε και να υλοποιούμε αποτελεσματικότερα. Κυρίες και κύριοι συνάδελφοι, στα τελευταία τεσσεράμισι χρόνια η παιδεία επλήγη από τη λογική της ήσσονος προσπάθειας, τον εξισωτισμό προς τα κάτω, τη δαιμονοποίηση της αριστείας. Η πορεία αυτή θα ανασχεθεί. Θα αποκατασταθούν οι αξίες της σκληρής δουλειάς, της αξιοκρατίας και της αριστείας. Και μιας και αναφέρομαι στην αριστεία, κυρίες και κύριοι, για εμάς η αριστεία δεν είναι ρετσινιά, για εμάς η αριστεία είναι στάση ζωής. Αριστεία είναι να προσπαθείς διαρκώς να υπερβαίνεις τον εαυτό σου, να επιδιώκεις καθημερινά να γίνεσαι καλύτερος. Συγκεκριμένα, όσον αφορά τις προγραμματικές μας θέσεις, ξεκινώντας από τα θεμέλια, από τη βάση της πυραμίδας προς τα πάνω, θα δώσουμε ιδιαίτερη έμφαση στην ενίσχυση της προσχολικής εκπαίδευσης και ήδη εργαζόμαστε σκληρά για να μπορέσει να γίνει πράξη η δίχρονη προσχολική εκπαίδευση, παρά τις σημαντικές ελλείψεις σε υποδομές που κληρονομήσαμε από την απερχόμενη κυβέρνηση. Συνεχίζοντας στην πρωτοβάθμια και δευτεροβάθμια εκπαίδευση, κεντρική μας επιδίωξη είναι να απελευθερώσουμε το σχολείο από τον ασφυκτικό εναγκαλισμό του Υπουργείου Παιδείας και να δείξουμε μεγαλύτερη εμπιστοσύνη στους εκπαιδευτικούς. Απλουστεύουμε μία σειρά από διαδικασίες για τη διοργάνωση εκπαιδευτικών δράσεων, όπως για παράδειγμα τη διενέργεια σχολικών εκδρομών και τη συμμετοχή σε διαγωνισμούς και ολυμπιάδες. Θωρακίζουμε θεσμικά τη σχολική μονάδα, αναβαθμίζουμε τον ρόλο του διευθυντή, προωθούμε ένα νέο σύστημα επιλογής στελεχών της εκπαίδευσης, αναδιοργανώνουμε τις δομές υποστήριξης του εκπαιδευτικού έργου, με γνώμονα δομές πιο κοντά στη φυσική σχολική μονάδα, με σταδιακή κατάργηση των υφιστάμενων υδροκέφαλων και συγκεντρωτικών δομών υποστήριξης και δίνουμε μεγαλύτερη ελευθερία στους εκπαιδευτικούς όσον αφορά στη διδασκαλία στην τάξη. Επενδύουμε περισσότερο στους εκπαιδευτικούς σημαίνει, κυρίες και κύριοι, και ότι θα τους προσφέρουμε τα κατάλληλα εργαλεία, προκειμένου να μπορέσουν να επιτελέσουν απρόσκοπτα το έργο τους. Εστιάζουμε, μετά από πολλά χρόνια, στην επιμόρφωση των εκπαιδευτικών. Προωθούμε ένα σύστημα αξιολόγησης ξεκινώντας από τις σχολικές μονάδες και εν συνεχεία προχωρώντας στους εκπαιδευτικούς, με αποκλειστικό στόχο την επιβράβευση των εκπαιδευτικών και τη βελτίωσή τους μέσω επιμόρφωσης. Καταγράφουμε συγκεκριμένες ανάγκες που υπάρχουν για εκπαιδευτικούς γενικής εκπαίδευσης ανά τη χώρα και επιλύουμε σταδιακά το μείζον θέμα των αναπληρωτών εκπαιδευτικών. Και ανακοινώνουμε σήμερα, κυρίες και κύριοι, τη μείωση των αποσπάσεων εκπαιδευτικών σε φορείς για να επιστρέψουν περισσότεροι εκπαιδευτικοί στις τάξεις. Στην ειδική αγωγή, προχωράμε ήδη στην επίσπευση της διαδικασίας πρόσληψης τεσσεράμισι χιλιάδων εκπαιδευτικών. Σε ένα τρίτο επίπεδο, διασφαλίζουμε πρόσβαση σε ποιοτικότερη εκπαίδευση για όλους τους μαθητές και εξοπλίζουμε με νέες δεξιότητες τους νέους μας. Επαναφέρουμε και ενισχύουμε τον θεσμό των πρότυπων και πειραματικών σχολείων. Μελετούμε ένα νέο συνεκτικό πρόγραμμα σπουδών, από το δημοτικό έως και το λύκειο. Το πρόγραμμα σπουδών θα εμπλουτιστεί και με νέες εκπαιδευτικές θεματικές, όπως εθελοντισμός, επιχειρηματικότητα, σεβασμός στον άλλον, προφύλαξη από φυσικές καταστροφές, διατροφή και υγιεινή. Ενισχύουμε την εκμάθηση ξένων γλωσσών και γνώσεων πληροφορικής. Δίνουμε έμφαση στην καλλιέργεια των λεγόμενων «ήπιων δεξιοτήτων» και των λεγόμενων «ψηφιακών δεξιοτήτων». Καθιερώνουμε τον σχολικό επαγγελματικό προσανατολισμό από το γυμνάσιο, ώστε τα παιδιά να είναι σε θέση να ανακαλύψουν από νωρίς τις πραγματικές κλίσεις, τις πραγματικές τους δεξιότητες. Στην ειδική αγωγή προσαρμόζουμε σταδιακά το εκπαιδευτικό μας σύστημα στην κατεύθυνση της πλήρους ανάπτυξης της ενταξιακής εκπαίδευσης. Δημιουργούμε προγράμματα σπουδών για τις σχολικές δομές ειδικής αγωγής και εκπαίδευσης κατάλληλα σταθμισμένα ως προς το είδος της αναπηρίας και των ειδικών εκπαιδευτικών αναγκών και ιδρύουμε προστατευμένα εργαστήρια μαθητείας και κατάρτισης. Ενισχύουμε τον αυτόνομο παιδαγωγικό ρόλο του λυκείου, με στοχευμένες παρεμβάσεις αναφορικά με το εθνικό απολυτήριο και τις προαγωγικές εξετάσεις από τάξη σε τάξη. Θεσπίζουμε νέο πλαίσιο για την ιδιωτική εκπαίδευση, με μεγαλύτερους βαθμούς ελευθερίας, για παράδειγμα όσον αφορά στην εκπόνηση πρόσθετων εκπαιδευτικών δραστηριοτήτων και προστατεύουμε παράλληλα τα εργασιακά δικαιώματα των εκπαιδευτικών. Βελτιώνουμε άμεσα στρεβλώσεις του ισχύοντος συστήματος εισαγωγής στην τριτοβάθμια εκπαίδευση και, σε βάθος χρόνου, χωρίς να αιφνιδιάζουμε τον εκπαιδευτικό κόσμο, επιφέρουμε ουσιαστικότερες αλλαγές, μετά από ενδελεχή έλεγχο με τους εμπλεκόμενους φορείς. Καθορίζουμε ελάχιστη βάση εισαγωγής στα τριτοβάθμια ιδρύματα, και από κει και πέρα τα ιδρύματα θα μπορούν να ορίζουν βάση εισαγωγής αυτή που θα επιλέξουν, υψηλότερη από την ελάχιστη βάση εισαγωγής. Όπως επίσης τα ιδρύματα, όπως ανακοίνωσε ήδη και ο Πρωθυπουργός, θα ορίζουν τον ετήσιο αριθμό των εισακτέων. Αλλάζουμε ριζικά την επαγγελματική εκπαίδευση και Διά Βίου Μάθηση. Στόχος μας η επαγγελματική εκπαίδευση από λύση ανάγκης για λίγους να γίνει συνειδητή επιλογή και εργαλείο απασχόλησης για πολλούς. Ενδεικτικά, ιδρύουμε πρότυπα επαγγελματικά λύκεια και προβλέπουμε ενεργότερο ρόλο των κοινωνικών εταίρων και σε τοπικό και σε περιφερειακό επίπεδο. Θεσπίζουμε νέο πλαίσιο λειτουργίας των επαγγελματικών σχολών μαθητείας. Στη Διά Βίου Μάθηση, παρέχεται η δυνατότητα πιστοποίησης γνώσεων και δεξιοτήτων σε κάθε ενδιαφερόμενο, στο πλαίσιο μη τυπικής και άτυπης μάθησης. Αναβαθμίζουμε τις δεξιότητες των ενηλίκων για τη βέλτιστη ένταξη ή επανένταξη στην αγορά εργασίας και τη μείωση του κοινωνικού αποκλεισμού. Έρχομαι, κυρίες και κύριοι συνάδελφοι, και στην Τριτοβάθμια Εκπαίδευση. Η μεταρρύθμιση στην Τριτοβάθμια Εκπαίδευση στοχεύει σε ακαδημαϊκά ιδρύματα πραγματικά αυτόνομα, αυτοδιοικούμενα, αξιολογούμενα, ανταγωνιστικά, εξωστρεφή, σε κοινό βηματισμό με την αγορά εργασίας. Ενδεικτικά: Όπως ξέρετε κι όπως έχει ήδη ανακοινωθεί, επιστρέφουμε τα πανεπιστήμια σε αυτούς που πραγματικά τους ανήκουν, δηλαδή στους φοιτητές, στους καθηγητές και στο διοικητικό προσωπικό, καταργώντας το κακώς εννοούμενο άσυλο. Οι δημόσιες Αρχές θα μπορούν να επεμβαίνουν αυτεπαγγέλτως για κάθε αξιόποινη πράξη που θα λαμβάνει χώρα εντός των ιδρυμάτων. Δεύτερον, θεσπίζουμε σύγχρονες και αποτελεσματικές δομές διοίκησης, με διακριτές και σαφώς καθορισμένες αρμοδιότητες. Τρίτον, καθιερώνουμε ανώτατο χρονικό όριο ολοκλήρωσης των προπτυχιακών σπουδών, ν+2, πλην εξαιρέσεων, κυρίως για λόγους υγείας. Τέταρτον, ενισχύουμε την αυτονομία και εξωστρέφεια των ιδρυμάτων. Απελευθερώνουμε τα προγράμματα μεταπτυχιακών σπουδών. Διευρύνουμε τη δυνατότητα δημιουργίας ξενόγλωσσων προπτυχιακών προγραμμάτων. Ενισχύουμε θερινά - χειμερινά σχολεία σε τομείς που η χώρα έχει συγκριτικό πλεονέκτημα, όπως στον πολιτισμό, όπως στη ναυτιλία, όπως τον τουρισμό. Αναπτύσσουμε εκπαιδευτικά προγράμματα εξ αποστάσεως σε προπτυχιακό και σε μεταπτυχιακό επίπεδο, με επένδυση στις νέες τεχνολογίες. Αξιοποιούμε τη δυνατότητα συμπράξεων δημόσιου και ιδιωτικού τομέα για την κάλυψη βασικών αναγκών των ιδρυμάτων, όπως για παράδειγμα κατασκευή φοιτητικών εστιών, που τόσο έχει ανάγκη η χώρα μας, μέσω των λεγόμενων ΣΔΙΤ. Εισάγουμε νέο θεσμικό πλαίσο για δωρεές προς τα ιδρύματα και για την υλοποίηση πατεντών και επιστημονικών ιδεών. Προχωρούμε στην απλοποίηση του πλαισίου λειτουργίας των ΕΛΚΕ, χωρίς να παραβιάζονται κανόνες διαφάνειας και λογοδοσίας. Επεκτείνουμε το θεσμό της πρακτικής άσκησης φοιτητών σε δημόσιους και ιδιωτικούς φορείς σε συναφή με τις σπουδές τους αντικείμενα. Πέμπτον, θωρακίζουμε την αρχή διασφάλισης και πιστοποίησης της ποιότητας στην Ανώτατη Εκπαίδευση, τη λεγόμενη ΑΔΙΠ και εισάγουμε διαδικασίες αξιολόγησης σε όλα τα επίπεδα. Η κρατική χρηματοδότηση προς τα Ανώτατα Ιδρύματα θα εξαρτάται από αντικειμενικά κριτήρια, όπως το κόστος σπουδών ανά φοιτητή, η διάρκεια των προγραμμάτων σπουδών, το μέγεθος και η γεωγραφική διασπορά του ιδρύματος, αλλά, κυρίες και κύριοι, η κρατική χρηματοδότηση θα συνδέεται και σε κάποιο βαθμό με τα αποτελέσματα της αξιολόγησης των ιδρυμάτων αυτών. Ο ακαδημαϊκός χάρτης της χώρας θα προκύπτει από την αξιολόγηση της ΑΔΙΠ και στη βάση συγκεκριμένων κριτηρίων, για να μην επαναληφθεί το καταστροφικό φαινόμενο ίδρυσης νέων τμημάτων και συγχωνεύσεων τμημάτων για την εξυπηρέτηση καθαρά ψηφοθηρικών σχεδιασμών και μικροπολιτικών συμφερόντων. Τέλος, σχετικά με τον τομέα των θρησκευμάτων, δόθηκε πρόσφατα η ευκαιρία και στον κύριο Πρωθυπουργό και σε μένα να αναπτύξουμε κάποιες πρώτες σκέψεις αναφορικά με τη νέα σκέψη που σκοπεύουμε να οικοδομήσουμε με την Εκκλησία, σεβόμενοι τους διακριτούς θεσμικούς ρόλους Πολιτείας και Εκκλησίας. Κυρίες και κύριοι, κάποιες από τις προγραμματικές μας θέσεις για την παιδεία απαιτούν χρήματα για να υλοποιηθούν και, ναι, θα επιδιώξουμε να αυξήσουμε τον κρατικό προϋπολογισμό για την παιδεία. Οι περισσότερες, όμως, παρεμβάσεις μας δεν απαιτούν χρήματα. Απαιτούν απλώς πολιτική βούληση και αλλαγή νοοτροπίας. Η Ελλάδα του αύριο είναι η Ελλάδα που επενδύει πρώτα στα παιδιά της, σχεδιάζει γι' αυτά, οραματίζεται με τόλμη, βελτιώνει διαδικασίες και υποδομές και διαμορφώνει τις συνθήκες για ένα ακόμα καλύτερο μέλλον από το δικό μας παρόν. Πιστεύουμε βαθιά, κυρίες και κύριοι, ότι το μέλλον μας περνά από τα σχολεία και τα πανεπιστήμια της χώρας μας. Είναι στο χέρι μας το αύριο. Γνωρίζοντας αυτή μας την ευθύνη, πιστεύοντας στα νέα παιδιά και στις δυνατότητες των εξαιρετικών λειτουργών της εκπαίδευσης, θα φτιάξουμε το νέο ελεύθερο σχολείο και πανεπιστήμιο. Αυτή είναι η αποστολή μας. Και σε αυτή την προσπάθεια είμαστε και θα είμαστε ανοιχτοί σε κάθε πρόταση, σε κάθε ιδέα, σε κάθε διάλογο. Θα δουλέψουμε σκληρά για να δώσουμε στα παιδιά μας το μέλλον που τους αξίζει. Σας ευχαριστώ πολύ.
Ευχαριστούμε, κυρία Υπουργέ. Το λόγο έχει ο κ. Συντυχάκης.
Ευχαριστώ, κύριε Πρόεδρε. Κυρίες και κύριοι, είναι προκλητικά φανερό, αλλά όχι μη αναμενόμενο, το γεγονός ότι η Κυβέρνηση της Νέας Δημοκρατίας συνεχίζει από εκεί που σταμάτησε ο ΣΥΡΙΖΑ. Οι πολιτικές τους μοιάζουν σαν μία σταγόνα νερό, χτίζοντας ο επόμενος εκεί που έχτισε ο προηγούμενος, ανεξάρτητα από επιμέρους διαφορές, μείγματα ή δοσολογίες. Αυτό ισχύει και για την τοπική διοίκηση, με την Κυβέρνηση να δίνει συνέχεια στα νομοθετήματα του «ΚΑΛΛΙΚΡΑΤΗ» του ΠΑΣΟΚ και του «ΚΛΕΙΣΘΕΝΗ» του ΣΥΡΙΖΑ. Η αλλαγή του εκλογικού νόμου στην τοπική αυτοδιοίκηση, με πρόσχημα την κυβερνησιμότητα των δήμων, οι όποιες σκιαμαχίες ανάμεσα σε Νέα Δημοκρατία και ΣΥΡΙΖΑ για το εκλογικό σύστημα, δεν μπορούν να κρύψουν τη στρατηγική τους συμπόρευση για την προσαρμογή του αστικού κράτους και της τοπικής διοίκησης στις ανάγκες της καπιταλιστικής ανάπτυξης, της επιχειρηματικότητας, στις αναγκαίες συνεργασίες των παρατάξεών τους για να λειτουργήσει το πολιτικό δίπολο στα δημοτικά και περιφερειακά συμβούλια. Αποδεικνύεται ότι δήμοι και περιφέρειες δρουν ως κρίκοι ενός ενιαίου κρατικού μηχανισμού έχοντας ακριβώς τον ίδιο στόχο, την περικοπή δαπανών για τις λαϊκές ανάγκες και την αποδέσμευση περισσότερων κεντρικών πόρων για την εξυπηρέτηση των επιχειρηματικών σχεδίων, σχέδιο που διαρκεί εδώ και είκοσι χρόνια και είναι δεσμευτικό για όλες τις κυβερνήσεις. Την ώρα που η κρατική χρηματοδότηση μειώνεται διαρκώς, το ύψος της οποίας καθορίζεται από το μεσοπρόθεσμο 2018-2022, τα μόνα έσοδα που αυξάνονται διαρκώς είναι τα ιδία έσοδα, δηλαδή τα τέλη και οι φόροι. Η Νέα Δημοκρατία διατηρεί τον ΕΝΦΙΑ, όπως έκανε άλλωστε και ο ΣΥΡΙΖΑ. Παραπλανά, όμως, όταν λέει ότι εξασφαλίζει τους απαραίτητους πόρους για τους ΟΤΑ ενισχύοντας τη φορολογική αποκέντρωση τους. Η μεταφορά του ΕΝΦΙΑ στους δήμους, ύψους 2 δισεκατομμυρίων, με παράλληλη μείωση της κρατικής επιχορήγησης, συνιστά σχέδιο μετατροπής του χαρατσιού σε ανταποδοτικό τέλος. Σε συνδυασμό με την αύξηση των αντικειμενικών αξιών των ακινήτων, θα πάρει την ανηφόρα, επιβαρύνοντας κι άλλο την τσέπη των λαϊκών οικογενειών. Ο ΕΝΦΙΑ, τελικά, ήρθε για να μείνει είτε ως φόρος απευθείας από τους δήμους είτε μέσω του κρατικού προϋπολογισμού. Αντίθετα, όμως, βασικά έργα αντιπλημμυρικής, αντιπυρικής και αντισεισμικής προστασίας, που αφορούν τη ζωή και την ασφάλεια του λαού, δεν τα αντέχει η ανάγκη κερδοφορίας των επιχειρηματικών ομίλων και οι δημοσιονομικοί περιορισμοί. Είναι μαθηματικά βέβαιο ότι θα θρηνήσει και πάλι θύματα ο λαός μας. Ο Πρωθυπουργός, προσδιορίζοντας την τοπική διοίκηση ως το πρώτο επίπεδο εξουσίας που εξασφαλίζει όσο κανείς άλλος την κοινωνική συνοχή, θέση που δεν αμφισβητεί ο ΣΥΡΙΖΑ ούτε το Κίνημα Αλλαγής - ΠΑΣΟΚ, επιδιώκει τη συγκατάθεση των λαϊκών οικογενειών για τη μεταφορά αρμοδιοτήτων από το κεντρικό κράτος στην τοπική διοίκηση, όπως η πρωτοβάθμια φροντίδα υγείας, η συνέχιση του δημοσιονομικού κορσέ στα οικονομικά των ΟΤΑ, την αποσύνδεση της κρατικής χρηματοδότησης στο όνομα της, δήθεν, αυτοτέλειας των δήμων, με τη σύσταση Ταμείου Τοπικής Αυτοδιοίκησης, το ξεπούλημα της ακίνητης περιουσίας, την προώθηση των ΣΔΙΤ, μπάζοντας στην κυριολεξία το κεφάλαιο σε έργα και υπηρεσίες που αφορούν τις λαϊκές ανάγκες, τον δανεισμό των δήμων από τις τράπεζες ως πηγή χρηματοδότησης. Τα παραπάνω αποτελούν το χαλί για να πατήσει το κεφάλαιο συνολικά στη λειτουργία της τοπικής διοίκησης. Το ΚΚΕ όχι μόνο δεν πρόκειται να δώσει τη συγκατάθεσή του στα σχέδια αυτά, αλλά θα κάνει αυτό για το οποίο το ψήφισε ο λαός. Από θέση πραγματικής λαϊκής αντιπολίτευσης, θα διεκδικήσει μαζί με τον λαό πλήρη κρατική χρηματοδότηση για τους ΟΤΑ, κατάργηση του ΕΝΦΙΑ, της ανταποδοτικότητας, της επιχειρηματικής δραστηριότητας των ΣΔΙΤ, με παράλληλη αύξηση της φορολόγησης του μεγάλου κεφαλαίου στο 45%, της φορολόγησης της μεγάλης ακίνητης περιουσίας, ακύρωσης πλειστηριασμών, φτωχών και άνεργων νοικοκυριών, κρατικό σχεδιασμό και χρηματοδότηση όλων των αναγκαίων έργων, πρόληψης και αντιμετώπισης φυσικών καταστροφών, έργων υποδομής και υπηρεσιών που προστατεύουν και ανακουφίζουν τον λαό, μονιμοποίηση των συμβασιούχων, χωρίς όρους και προϋποθέσεις, επαρκής στελέχωση όλων των κοινωνικών δομών με μόνιμη σταθερή δουλειά. Τέλος, κυρίες και κύριοι, επιτρέψτε μου λίγα λόγια για το μεταναστευτικό. Και σε αυτό το ζήτημα η Κυβέρνηση της Νέας Δημοκρατίας πιάνει το νήμα από εκεί που το άφησε ο ΣΥΡΙΖΑ. Ενισχύει την καταστολή και τον εγκλωβισμό προσφύγων και μεταναστών στα νησιά και στην υπόλοιπη Ελλάδα. Και εδώ νόμος και τάξη. Μεταφέρει αρμοδιότητες στο Υπουργείο Δημόσιας Τάξης. Επεκτείνει τα άθλια κέντρα υποδοχής και ταυτοποίησης, όπως καταμαρτυρούν τα καλά λόγια του κ. Χρυσοχοΐδη για το κολαστήριο της Μόριας. Καταργεί την εγκύκλιο για την προβληματική ούτως ή άλλως πρόσβαση προσφύγων στην ιατροφαρμακευτική περίθαλψη, μέσω της απόδοσης ΑΜΚΑ. Συνεχίζει τις εργασίες που είχαν ξεκινήσει επί ΣΥΡΙΖΑ για το νέο hot spot στη Σάμο. Ο καυγάς, λοιπόν, μεταξύ τους είναι σικέ. Διαφοροποιούνται μόνο στο μείγμα της καταστολής. Υλοποιούν τη συμφωνία Ευρωπαϊκής Ένωσης - Τουρκίας, τη Σέγκεν και το Δουβλίνο που εγκλωβίζει πρόσφυγες και μετανάστες, που ενθαρρύνει ΜΚΟ και διάφορα κυκλώματα που εκμεταλλεύονται πρόσφυγες και μετανάστες και ξεκοκαλίζουν τις ευρωπαϊκές χρηματοδοτήσεις, που δεν είναι τίποτε άλλο, παρά κονδύλια επιδότησης του εγκλωβισμού τους. Πάνω από όλα, όμως, συμμετέχουν ενεργά σε ιμπεριαλιστικούς οργανισμούς και πολέμους, συμφωνούν στον καπιταλιστικό δρόμο ανάπτυξης που προκαλούν τον ξεριζωμό εκατομμυρίων ανθρώπων και τον εφοδιασμό των καπιταλιστών με φθηνό εργατικό δυναμικό. Το ΚΚΕ θα πρωτοστατήσει στον αγώνα ενάντια στην συμφωνία Ευρωπαϊκής Ένωσης - Τουρκίας, στη Σέγκεν και στο Δουβλίνο, για να κλείσουν τα άθλια hot spots, για να μεταφερθούν οι αιτούντες άσυλο στην ηπειρωτική Ελλάδα και από εκεί στις χώρες προορισμού τους, για άδειες διαμονής, όσο ζουν και εργάζονται στην Ελλάδα, χωρίς παράβολα, εξουθενωτικές προϋποθέσεις και ταλαιπωρία, για ισότιμα δικαιώματα, για να ανοίξει ο δρόμος της ανατροπής του βάρβαρου συστήματος εκμετάλλευσης και ιμπεριαλιστικών πολέμων που ευθύνεται για τη φτώχεια, τη μετανάστευση και την προσφυγιά, για να ανοίξει επιτέλους ο δρόμος της πραγματικής ανατροπής με την εργατική τάξη, τον λαό στην εξουσία. Γίνεται, λοιπόν, φανερό από όλα τα παραπάνω ότι το ΚΚΕ καταψηφίζει τις Προγραμματικές Δηλώσεις. Ευχαριστώ, κύριε Πρόεδρε.
Και εμείς ευχαριστούμε. Τον λόγο έχει τώρα ο κ. Σταμενίτης από τη Νέα Δημοκρατία.
Κυρίες και κύριοι συνάδελφοι, αρχικά θα ήθελα να ευχηθώ καλή και παραγωγική θητεία στη νέα Κυβέρνηση, αλλά και στο νέο Κοινοβούλιο για το καλό της πατρίδας μας και όλων των Ελλήνων. Αγαπητοί συνάδελφοι, βρισκόμαστε δέκα χρόνια μετά την είσοδο της χώρας μας στην εποχή των μνημονίων, πέντε χρόνια μετά τη διενέργεια του δημοψηφίσματος και την επιβολή στην οικονομική ζωή του τόπου, τα capital controls και μόλις δύο εβδομάδες από την ανάδειξη του νέου Κοινοβουλίου και της νέας Κυβέρνησης, με Πρωθυπουργό τον Κυριάκο Μητσοτάκη. Τρεις βασικοί σταθμοί στην πορεία της χώρας μας τα τελευταία χρόνια. Δύο από αυτούς αποτελούν πρόσφατη ιστορία, αξιολογήθηκαν, μετρήθηκαν. Τα όσα περάσαμε είναι γνωστά. Ο τρίτος σταθμός, όμως, είναι πραγματικότητα που βιώνουμε σήμερα. Τώρα, δεν είναι ιστορία, είναι παρόν και μπορούμε να εργαστούμε, ώστε να γίνει ένα λαμπρό μέλλον. Ύστερα από δέκα χρόνια κρίσης, κουρασμένοι, αλλά όρθιοι, απογοητευμένοι αλλά και αισιόδοξοι οι Ελληνίδες και οι Έλληνες επέλεξαν τον Κυριάκο Μητσοτάκη και τη Νέα Δημοκρατία να είναι αυτοί που θα κλείσουν το κεφάλαιο των μνημονίων, της απαξίωσης της πολιτικής, του διχασμού, της οικονομικής εξαθλίωσης, του αισθήματος της διαρκούς ανασφάλειας που ταλαιπώρησε τον ελληνικό λαό. Στη μεγάλη αυτή πρόκληση η Κυβέρνηση και ο Πρωθυπουργός απαντούν θετικά. Η τομή του νέου μοντέλου διακυβέρνησης εντοπίζει το γεγονός ότι αντίθετα με την περίοδο χάριτος που ζητούσε η προηγούμενη Κυβέρνηση, που δικαιολογούσε μάλιστα στον εαυτό της τα τραγικά λάθη, τις παραλείψεις, τις αστοχίες της, ακόμα και τέσσερα χρόνια μετά την ανάληψη της διακυβέρνησης της χώρας, το νέο σχήμα, ο Πρωθυπουργός, έρχονται σαν να είναι έτοιμοι από πάντα να κάνουν τη δουλειά. Οι πρώτες κιόλας μέρες είναι ενδεικτικές. Δημιουργούν ελπίδα, αλλά και την πίστη ότι η Ελλάδα θα μπορέσει επιτέλους να κάνει το μεγάλο βήμα στο μέλλον. Το οργανόγραμμα πάνω στο οποίο θα βασιστεί το κυβερνητικό έργο, οι κοστολογημένες προτάσεις σε όλους τους τομείς, τα χρονοδιαγράμματα, η αξιολόγηση της επίτευξης των στόχων, εκτός από την πρακτική τους σημασία, έχουν και τεράστια συμβολική σημασία. Νοιώθουν πια οι Έλληνες ότι ναι, υπάρχουν και καλύτερα. Ότι τελικά δεν είναι όλοι ίδιοι, ότι μπορούμε να αλλάξουμε, αρκεί να το πιστέψουμε και να δουλέψουμε για αυτό. Κι αυτό είναι η μεγάλη παρακαταθήκη ήδη από τις πρώτες δέκα μέρες, σε μια χώρα που μάτωσε από υποσχέσεις, σε έναν λαό που ταλαιπωρήθηκε από τα ψέματα και τον άκρατο λαϊκισμό. Αγαπητοί συνάδελφοι, σήμερα δίνουμε ψήφο εμπιστοσύνης σε μια Κυβέρνηση που καταθέτει αμέσως τα νομοσχέδια που θα κάνουν τη ζωή μας καλύτερη. Έρχεται το πρώτο νομοσχέδιο που αφορά τη λειτουργία του κράτους, για ένα κράτος σύγχρονο και αποτελεσματικό, ευέλικτο, το οποίο θα υπηρετεί τους πολίτες και θα σέβεται τα χρήματά τους και αμέσως μετά έπεται το φορολογικό νομοσχέδιο που θα παρέχει άμεση ανακούφιση σε όλους τους πολίτες, με φοροελαφρύνσεις, τις οποίες αναλυτικά παρουσίασε ο Πρωθυπουργός το Σάββατο. Και προφανώς, δεν μένουμε σε αυτά. Προχωράμε σε νομοθετικές ρυθμίσεις για τη γεωργία, την παιδεία, την υγεία, τις υποδομές, τον πολιτισμό, την τεχνολογία, δείχνοντας με τον πιο απόλυτο και ξεκάθαρο τρόπο ποια Ελλάδα θέλουμε. Εδώ, θα ήθελα να σταθώ και σε ζητήματα που απασχολούν ιδιαίτερα τον τόπο μου, την Πέλλα, τα οποία ταλαιπωρούν πολλές δεκαετίες τους πολίτες της Πέλλας. Το πρώτο είναι οι εξαγγελίες του Υπουργού Αγροτικής Ανάπτυξης και Τροφίμων, του κ. Βορίδη, για την αναμόρφωση της νέας ΚΑΠ για τη στήριξη των εισοδημάτων των παραγωγών, αλλά και την αναθεώρηση του κανονισμού του ΕΛΓΑ ώστε να επιταχυνθεί η διαδικασία αποζημίωσης των παραγωγών και να γίνει δίκαιη και σύγχρονη. Το δεύτερο είναι οι υποδομές, τομέας στον οποίο ο νομός μας πονάει περισσότερο από κάθε άλλον. Μετά από αναμονή πολλών χρόνων βλέπουμε την κατασκευή αυτού του μεγάλου έργου, του δρόμου Θεσσαλονίκη - Γιαννιτσά - Έδεσσα στις πρώτες προτεραιότητες του προγράμματος για τις υποδομές, εξέλιξη που θα αποτελέσει το βασικό μας εργαλείο για περαιτέρω ανάπτυξη της περιοχής. Θα παρέχει ασφάλεια στις μετακινήσεις και θα βγάλει την Πέλλα από τη συγκοινωνιακή απομόνωση. Τέλος, το κομμάτι του πολιτισμού και του τουρισμού. Αναφέρω τον σχεδιασμό για ανάδειξη του πολιτιστικού προϊόντος της κεντρικής Μακεδονίας, μέσα από το τρίγωνο Πέλλα - Βεργίνα - Αμφίπολη, ώστε το όνομα Μακεδονία να γίνει πόλος έλξης για ξένους επενδυτές και επισκέπτες από όλον τον κόσμο, ένα μεγάλο πρότζεκτ που θα φέρει στο παγκόσμιο προσκήνιο ολόκληρη τη βόρεια Ελλάδα, τη Μακεδονία και την Πέλλα, έναν τόπο πλούσιο σε ιστορία και πολιτισμό. Εδώ, όμως, θα ήθελα να πω το εξής στους συναδέλφους του ΣΥΡΙΖΑ που ψάχνουν για δικαίωση, αλλά και σε όσους θέλουν να ξαναεκμεταλλευτούν ένα εξαιρετικής σημασίας ζήτημα. Κοιτάξτε, συνάδελφοι και συναδέλφισσες, εμείς δεν παραχωρήσαμε τη μακεδονική γλώσσα και μακεδονική εθνότητα στους Σκοπιανούς. Εσείς το κάνατε με τη Συμφωνία των Πρεσπών. Υποσχεθήκαμε και θα εργαστούμε να αμβλύνουμε τις αρνητικές συνέπειες της κακής συμφωνίας που εσείς ψηφίσατε. Και βέβαια, δεν πρόκειται να απεμπολήσουμε το δικαίωμα της χώρας μας για βέτο στην ενταξιακή πορεία των Σκοπίων στην Ευρωπαϊκή Ένωση που εσείς το κάνατε με την κακή συμφωνία. Ήμασταν και θα παραμείνουμε κατά της Συμφωνίας των Πρεσπών που είναι μια κακή συμφωνία, που δημιουργεί τεράστια οικονομικά και πολιτικά προβλήματα στη χώρα μας. Αγαπητοί συνάδελφοι, η παραγωγή έργου και τα απτά αποτελέσματα στην καθημερινότητα των πολιτών είναι το όπλο στη μάχη κατά του λαϊκισμού και της απαξίωσης της πολιτικής. Λίγα λόγια, πολλή δουλειά, περισσότερα έργα. Αυτή η Κυβέρνηση αποδεικνύει από πολύ νωρίς ότι το στοίχημα μπορεί να κερδηθεί, ότι η Ελλάδα μπορεί να μπει στο δρόμο της πολιτικής ομαλότητας, της υγειούς πολιτικής αντιπαράθεσης, της οικονομικής ανάπτυξης και της ελπίδας. Γι' αυτό και υπερψηφίζω τις Προγραμματικές Δηλώσεις. Δέκα χρόνια μετά την εκδήλωση της οικονομικής κρίσης οι Έλληνες αξίζουν την προοπτική ενός καλύτερου αύριο. Η Ελλάδα μας αξίζει να πάει μπροστά. Σας ευχαριστώ.
Ευχαριστούμε τον κ. Σταμενίτη και για τον χρόνο. Τον λόγο έχει ο κ. Ευριπίδης Στυλιανίδης από τη Νέα Δημοκρατία.
Κύριε Πρόεδρε, κυρίες και κύριοι συνάδελφοι, η δεύτερη ευκαιρία σε καθιστά πάντα δυνατότερο, εμπειρότερο και σε κάθε περίπτωση πιο έτοιμο να αναμετρηθείς με τις προκλήσεις των καιρών και τα προβλήματα της εποχής σου. Θέλω από το Βήμα της Βουλής των Ελλήνων με όλη μου την καρδιά να ευχαριστήσω τους αγαπημένους μου συμπατριώτες στη Ροδόπη για την αδιατάραχτη αγάπη και για την αδιάκοπη εμπιστοσύνη τους στο πρόσωπό μου. Αναδεικνύοντάς με για δέκατη φορά πρώτο Βουλευτή, μου δίνουν σήμερα την ευκαιρία, ξεπερνώντας τον παραλογισμό του εκλογικού νόμου, να επιστρέψω αποφασισμένος να συγκρουστώ, να διορθώσω και να συμπληρώσω ό,τι με βαθιά αυτοκριτική επεσήμανα πρωτίστως στον εαυτό μου και βεβαίως και στη δημόσια ζωή της πατρίδας μου. Συζητούμε σήμερα την εκκίνηση μιας νέα εποχής όπου την εμπειρία την υποκαθιστά η γνώση και τη γνώση η πληροφόρηση. Η ταχύτητα των αποφάσεων και των ενεργειών καθίσταται πλέον σημαντική παράμετρος της επιτυχίας. Η ευστοχία των επιλογών σε πρόσωπα, η αποτελεσματικότητα των εφαρμοσμένων πολιτικών, η κοστολόγηση σε χρήμα και χρόνο κάθε επιμέρους ενέργειας είναι στοιχεία που συμπληρώνουν τις προϋποθέσεις επιτυχίας. Η Κυβέρνηση του Κυριάκου Μητσοτάκη πιστεύω ότι από την πρώτη στιγμή επιδεικνύει αυτήν την ετοιμότητα και την ευστοχία. Και αυτό είναι ένα ελπιδοφόρο μήνυμα προς μια κοινωνία που εξέρχεται πληγωμένη μεν, περήφανη δε, από τη μεγαλύτερη κρίση που βίωσε η Ελλάδα μετά τον Β΄ Παγκόσμιο Πόλεμο, αλλά και προς μία αγορά η οποία βίωσε και συνεχίζει να βιώνει, την πιο σκληρή δοκιμασία της πραγματικής της οικονομίας. Τρία είναι τα πεδία στα οποία καλούνται να αναμετρηθούν τόσο η Κυβέρνηση όσο και το πολιτικό σύστημα γενικότερα. Πρώτον, είναι η ανασυγκρότησης του κράτους και ο επαναπροσδιορισμός της σχέσης κράτους - πολίτη μέσα σε ένα στέρεο περιβάλλον αποκατάστασης της κοινωνικής δικαιοσύνης. Δεύτερον, είναι η επανεκκίνηση της πραγματικής οικονομίας με στόχο την παραγωγή φρέσκου πλούτου για τη χώρα και τη δημιουργία νέων θέσεων εργασίας για τους πολίτες της. Τρίτον, είναι η ενίσχυση της εσωτερικής και της εξωτερικής ασφάλειας της χώρας, που θα επαναφέρει την Ελλάδα σε διεθνείς πρωταγωνιστικούς ρόλους και θα αξιοποιήσει τις αρετές των Ελλήνων καθώς και τα συγκριτικά πλεονεκτήματα της πατρίδας και του έθνους μας. Απαραίτητη προϋπόθεση για να επιτύχουμε είναι να συνεννοηθούμε μεταξύ μας, να εγκαταλείψουμε τις ιδεοληψίες και τους φανατισμούς τους παρελθόντος, τις άγονες αντιπαραθέσεις και με έναν γόνιμο διάλογο και ένα δημοκρατικό γρονθοκόπημα επιχειρημάτων να μάθουμε να συνθέτουμε και να δημιουργούμε. Δεν ψηλώνει, κυρίες και κύριοι, το πολιτικό του ανάστημα όποιος υβρίζει και κατηγορεί τους αντιπάλους του. Δεν κερδίζει τις στρατηγικές μάχες όποιος συκοφαντεί, διώκει και υπονομεύει τον άλλο. Δεν απασχολεί τις σελίδες της ιστορίας όποιος αντί να δημιουργεί, καταστρέφει και αντί να συνεννοείται και να ενώνει, διχάζει, λασπώνει και λοιδορεί. Η Κυβέρνησή μας σήμερα φιλοδοξεί όχι απλά να ξεκινήσει μία νέα περίοδο, αλλά να εγκαινιάσει μία νέα εποχή. Η κορύφωση αυτής της προσπάθειας δεν είναι άλλη από την αναθεώρηση του πολιτειακού χάρτη της χώρας. Η Αναθεωρητική Βουλή που ξεκινά τις εργασίες της, πρέπει να εκπέμψει ένα διαφορετικό, διακριτό και ισχυρό σήμα αλλαγής τόσο προς την ελληνική κοινωνία όσο και προς τη διεθνή κοινότητα. Το Σύνταγμα που θα αλλάξουμε, δεν είναι ένας απλός νόμος. Είναι η θεσμική κωδικοποίηση του αξιακού μας κώδικα, είναι η συνθετική έκφραση της διαχρονικής, αλλά και της σύγχρονης εθνικής και πολιτιστικής μας ταυτότητας που είναι απαραίτητη σε ένα συνεχώς και απρόβλεπτα μεταβαλλόμενο παγκοσμιοποιημένο περιβάλλον. Για τον λόγο αυτό οι πολιτικές δυνάμεις έχουν ιστορική ευθύνη αυτήν την ευκαιρία να την προσεγγίσουν με το βλέμμα τους στραμμένο όχι στις επόμενες εκλογές, αλλά στις επόμενες γενιές. Κύριε Πρόεδρε, θα ήθελα στο σημείο αυτό να ευχαριστήσω τον Πρωθυπουργό Κυριάκο Μητσοτάκη για την τιμή και την εμπιστοσύνη που έδειξε στο πρόσωπό μου, προτείνοντάς με να αναλάβω την Προεδρία της Επιτροπής Αναθεώρησης του Συντάγματος. Δεσμεύομαι ενώπιον της Εθνικής Αντιπροσωπείας ότι θα δώσω τον καλύτερο επιστημονικό και πολιτικό μου εαυτό. Κλείνοντας, κυρίες και κύριοι, επιτρέψτε μου δυο σκέψεις για την ιδιαίτερή μου πατρίδα, τη Θράκη και τη Ροδόπη. Πρέπει να γνωρίζετε ότι, όπως αποδεικνύει η ιστορία, αυτή η γη της ακριτικής Ελλάδας μπορεί, αν δεν προσέξουμε, να πυροδοτήσει το μεγαλύτερο, ίσως, σύγχρονο εθνικό ζήτημα. Μπορεί, όμως, με τις σωστές και τις συνετές πολιτικές να σηκώσει στην πλάτη της την ανασυγκρότηση της εθνικής οικονομίας, την αποκατάσταση της οικονομικής εξωστρέφειας, την εγγύηση της άμυνας και της ασφάλειας, την κατοχύρωση της ενεργειακής ασφάλειας ολόκληρης της Ευρώπης, την προστασία των ευρωπαϊκών συνόρων και φυσικά τη θωράκιση της σύγχρονης δημοκρατίας μέσα από την εδραίωση ενός μοντέλου ανοικτής δημοκρατικής κοινωνίας που σέβεται απόλυτα τα ανθρώπινα και μειονοτικά δικαιώματα. Επιδιώκοντας τη δημογραφική ενίσχυση της Θράκης, που αποτελεί τη βάση για κάθε πολιτική, καταθέτω σήμερα επιγραμματικά πέντε προγραμματικούς στόχους και ζητώ από την Κυβέρνηση την υλοποίησή τους. Πρώτον, την ενίσχυση του Δημοκριτείου Πανεπιστημίου με στόχο την αναβάθμισή του σε πόρους, διδάσκοντες και φοιτητές, μια που αυτό είναι η επιτυχέστερη διαχρονικά και διακομματικά επένδυση στην περιοχή της Θράκης. Δεύτερον, την άμεση στήριξη των αγροτών μας, που υπέστησαν ολική καταστροφή από τα πρόσφατα ακραία φαινόμενα και την ταχεία ανάπτυξη των αγροτικών υποδομών. Τρίτον, την άμεση καταβολή 300 εκατομμυρίων που οφείλει τα τελευταία χρόνια το ελληνικό κράτος στις επιχειρήσεις της περιοχής εξαιτίας του 12% για την επιδότηση εργαζομένων, κάτι που έγινε η αιτία να φύγουν οι επιχειρήσεις και να εκτιναχθεί η ανεργία. Τέταρτον, την αξιοποίηση των καθέτων αξόνων με στόχο τη στοχευμένη τουριστική ανάπτυξη τεσσάρων εποχών προς όφελος της τοπικής αγοράς. Και, πέμπτον, τη διεκδίκηση της μεταφοράς του κέντρου διοίκησης και εκπαίδευσης της «FRONTEX» από την Πολωνία στη Θράκη, στις υποδομές των Σχολών Αστυνομίας ώστε οι δέκα χιλιάδες ευρωπαίοι συνοριοφύλακες να εκπαιδεύονται στο πεδίο και έτσι να προστατεύουν όχι μόνο τα ευρωπαϊκά σύνορα, αλλά να δημιουργούν και αίσθημα ασφάλειας στην τοπική κοινωνία της ακριτικής περιοχής. Για όλα αυτά τα θέματα έχω έτοιμες προτάσεις, τις οποίες στο επόμενο διάστημα θα καταθέσω στους συναρμόδιους Υπουργούς. Κυρίες και κύριοι συνάδελφοι, έχω βαθιά ελπίδα ότι αυτή η Κυβέρνηση, η Κυβέρνηση του Κυριάκου Μητσοτάκη θα λειτουργήσει διαφορετικά, γρήγορα και αποτελεσματικά. Εμείς ως κοινοβουλευτικοί την εμπιστευόμαστε και θα τη στηρίξουμε, γιατί πιστεύουμε ότι οδηγός μας σε αυτό το διάστημα που ξεκινά, θα πρέπει να είναι αποκλειστικά το συμφέρον της πατρίδας. Σας ευχαριστώ πολύ.
Ευχαριστούμε. Τον λόγο έχει η κ. Αδαμοπούλου από το ΜέΡΑ25.
Ευχαριστώ, κύριε Πρόεδρε. Κυρίες και κύριοι συνάδελφοι, ο ελληνικός λαός μας έδωσε την ξεκάθαρη εντολή για ρεαλιστική ανυπακοή και δημιουργική αντιπολίτευση ενάντια στα μέτρα περιορισμού της ισχύος του ελληνικού κράτους με γνώμονα την ανάκτηση της κυριαρχίας του έναντι της δίχως σύνορα επικυρίαρχης ολιγαρχίας. Σκοπός μας δεν είναι απλά οι αφορισμοί και οι καταγγελίες, αλλά η ανάδειξη λύσεων. Επί των Προγραμματικών Δηλώσεων της Κυβέρνησης δεν υπήρξαν ουσιαστικές εξαγγελλίες σχετικά με το οξύτατο πρόβλημα της φτώχειας κάτω από το όριο της οποίας ζει το 46,3% των συμπολιτών μας λόγω μείωσης του ΑΕΠ και του διαθέσιμου εισοδήματος, ενώ παρατηρείται μετατόπιση της φτώχειας από τους ηλικιωμένους στα παιδιά και στα νεαρά ζευγάρια με τις γνωστές δημογραφικές συνέπειες από την ερημοποίηση της χώρας και από την ακραία χαμηλή γονιμότητα στην οποία έχει οδηγήσει. Δεδομένου ότι οι υψηλότεροι δείκτες φτώχειας αφορούν κυρίως παιδιά ηλικίας μέχρι δεκαεπτά ετών χωρίς πρόσβαση στη βασική εκπαίδευση και στο σύστημα υγείας, είναι επιτακτική ανάγκη η δημιουργία ενός διαφορετικού πλαισίου για μία βιώσιμη ανάπτυξη που δεν εξυπηρετεί τις ολιγαρχίες, τις οποίες φαίνεται να ευνοεί η Κυβέρνηση με τη στρατηγική δημοσίων επενδύσεων και ανάπτυξης, αλλά θα στοχεύει στη διασφάλιση της ανθρώπινης αξιοπρέπειας και στην ευημερία με προτεραιότητα τους νέους και στη μείωση των δεικτών ανεργίας. Το ΜέΡΑ25 έχει ήδη καταθέσει πρόταση για την ίδρυση ενός ταμείου καταπολέμησης της φτώχειας, χρηματοδοτούμενο μέσα από το δημόσιο εξωτραπεζικό σύστημα πληρωμών που προτείνουμε. Είναι συνταγματική, ηθική και κοινωνική μας υποχρέωση να διασφαλίσουμε την αξιοπρεπή διαβίωση σε όλους και όλες. Όσον αφορά στο φορολογικό: Ο επικεφαλής του Ευρωπαϊκού Μηχανισμού Σταθερότητας Κλάους Ρέγκλινγκ έχει ήδη επισημάνει, ότι το νομοσχέδιο μπορεί να περιλαμβάνει και δυσάρεστες εκπλήξεις, όπως αυτή που αφορά στη διεύρυνση της φορολογικής βάσης καθώς από το 2020 προβλέπεται μείωση του αφορολόγητου. Η διχοτόμηση του φορολογικού νομοσχέδιου εντάσσεται ακριβώς σε αυτό που το ΜέΡΑ25 έχει ήδη τονίσει, ότι όλες οι εξαγγελίες τελούν υπό την αίρεση της επίτευξης του στόχου 3,5% του ΑΕΠ ως πρωτογενές πλεόνασμα. Σημειωτέον ότι οι μειώσεις των φορολογικών συντελεστών, που έχει εξαγγείλει η Κυβέρνηση, προβλέπονται ίδιες για όλες τις ηλικίες, ενώ επ' ουδενί δεν θίγεται το θέμα της κατάργησης της 100% προπληρωμής φόρου που προτείνει το ΜέΡΑ25. Κοντολογίς, η Κυβέρνηση υπόσχεται ελαφρύνσεις, οι οποίες απαιτούν μια ρήξη με τους δανειστές, την οποία η Νέα Δημοκρατία δεν είναι σε θέση να κάνει. Κατά τρίτον, ο σεβασμός και η προστασία τόσο της δημιουργικής επιχειρηματικότητας, όσο και της μισθωτής εργασίας, αποτελούν τον βασικό πυλώνα της πολιτικής μας κουλτούρας. Είμαστε υπέρ ενός υγιούς ανταγωνισμού σε μια αγορά που με το υπάρχον θεσμικό πλαίσιο, την έξαρση της φοροδιαφυγής, την αποδυνάμωση των ελεγκτικών μηχανισμών και την ασφυξία των θεσμών δεν μπορεί να λειτουργήσει ομαλά. Εντός αυτού του πλαισίου εντάσσεται και το πριν από λίγες ημέρες εκδοθέν π.δ.84/2019, με το οποίο το Σώμα Επιθεώρησης Εργασίας υπάγεται πλέον στην Γενική Γραμματεία Εργασίας, στην Γενική Γραμματεία Διαχείρισης Κοινοτικών και Άλλων Πόρων, στη Γενική Διεύθυνση Εργασιακών Σχέσεων Υγείας και Ασφάλειας στην Εργασία, χάνοντας με αυτόν τον τρόπο την αυτονομία του, την ευελιξία του, δηλαδή την ικανότητα αυτοδιαχείρισης των ζητημάτων της εργασίας και συγκεκριμένα του ελέγχου και φροντίδας εφαρμογής του νομοθετικού πλαισίου προστασίας των εργαζομένων, ιδίως σε επιχειρηματικό πλαίσιο. Με αυτόν τον τρόπο εξισώνεται διοικητικά με γενικές διευθύνσεις. Γνωρίζοντας τα γραφειοκρατικά ζητήματα της δημόσιας διοίκησης, αντιλαμβάνεται κανείς το αρνητικό ζήτημα που δημιουργείται. Φυσικά, κάτι τέτοιο δεν μας κάνει εντύπωση, αφού ήδη με το π.δ.113/2014 καταργήθηκε η Διεύθυνση Υποστήριξης του συγκεκριμένου οργανισμού. Το ΜέΡΑ25 εισηγείται τη διατήρηση και την ενίσχυση της αυτονομίας του Σώματος Επιθεώρησης Εργασίας. Παρ' όλο που ο κ. Βεσυρόπουλος προκρίνει ότι στο νομοσχέδιο για το επιτελικό κράτος που θα εισαχθεί στη Βουλή αμέσως μετά την παροχή ψήφου εμπιστοσύνης στην Κυβέρνηση, θεσμοθετούνται θέσεις γενικών διευθυντών, πιστεύουμε ότι η έννοια της αυτονομίας σε οργανισμούς, όπως το Σώμα Επιθεώρησης Εργασίας, είναι αναπαλλοτρίωτη και πρέπει να κατοχυρωθεί ακόμη και στο Σύνταγμα. Και σε τελική ανάλυση, κάτι που φαίνεται να λειτουργεί στην Ελλάδα σήμερα, δεν πρέπει να καταργείται, αλλά να ενισχύεται και να θωρακίζεται. Στην ίδια κατηγορία με το προεδρικό διάταγμα υπάγεται το ΣΔΟΕ, αφού οι αρμοδιότητές του, οι θέσεις, το προσωπικό και οι εποπτευόμενοι φορείς του μεταφέρονται στη νέα Γενική Γραμματεία Φορολογικής Πολιτικής και Δημόσιας Περιουσίας. Κατά την άποψη του ΜέΡΑ25 η θέσπιση της αυτονομίας των συγκεκριμένων σωμάτων και η ενίσχυσή τους τόσο με πόρους όσο και με θεσμικά εργαλεία, είναι μονόδρομος. Κλείνοντας, δεν μπορούμε να μην αναφερθούμε στο ζήτημα του πανεπιστημιακού ασύλου. Η Νέα Δημοκρατία πιστή στις προεκλογικές δεσμεύσεις της περί ακραίου αυταρχισμού, μιλά για κατάργηση του ασύλου στηρίζοντας την αναγκαιότητα του μέτρου σε δύο αφηγήματα: ότι η δημοκρατία μας δεν έχει ανάγκη από το πανεπιστημιακό άσυλο και ότι η Αστυνομία δεν μπορεί να παρεμβαίνει σε αυτόφωρες κακουργηματικές πράξεις. Τίποτε από τα δύο δεν ευσταθεί και αυτό για τους εξής λόγους: Το πανεπιστήμιο αποτελεί πεδίο ιδεολογικών ζυμώσεων, ανταλλαγής προοδευτικών ιδεών, φυτώριο κοινωνικών και πολιτικών κινημάτων, χώρος ακαδημαϊκής διδασκαλίας και έρευνας. Συνεπώς είναι κατ' εξοχήν πεδίο έκφρασης του δημοκρατικού ιδεώδους, όπου ο διάλογος και η γόνιμη αντιπαράθεση ιδεών μπορεί να οδηγήσει, ως πυλώνας της δημοκρατίας, σε προοδευτικά συνθετικά αποτελέσματα. Όσο για το δεύτερο αφήγημα, σύμφωνα με το υπάρχον νομοθετικό πλαίσιο οι αστυνομικές αρχές μπορούν να παρέμβουν στην περίπτωση κακουργηματικών πράξεων χωρίς την άδεια της Συγκλήτου. Το θέμα της κατάργησης ή μη του ασύλου είναι θέμα συνταγματικό και νομικό και όχι πολιτικό ζήτημα. Συνεπώς ο λαός δεν έδωσε εντολή για κατάργηση του ασύλου, αλλά έδωσε εντολή για τήρηση του Συντάγματος. Σύμφωνα με τη νομική θεμελίωση του Αριστόβουλου Μάνεση το πανεπιστημιακό άσυλο είναι ένας συνταγματικός θεσμός συνυφασμένος με την ακαδημαϊκή διδασκαλία και το αυτοδιοίκητο των πανεπιστημίων. Για να το πούμε απλά, το πανεπιστημιακό άσυλο σημαίνει ως προς την ακαδημαϊκή ελευθερία ό,τι και το άσυλο κατοικίας ως προς το δικαίωμα του ιδιωτικού βίου, ότι κανείς, εκτός από τα υποκείμενα της ακαδημαϊκής ελευθερίας, διδάσκοντες και φοιτητές, δεν δικαιούται να εισέρχεται, και πολύ περισσότερο να παραμένει εντός του πανεπιστημίου, χωρίς πρόσκληση από τους συλλογικούς φορείς των διδασκόντων και των φοιτητών, αλλά και χωρίς άδεια από τις αυτοδιοικητικές του αρχές. Το άσυλο ισχύει έναντι όλων, πόσω μάλλον έναντι των ιδιωτικών εξουσιών που εισβάλουν χωρίς την άδεια των αυτοδιοικητικών αρχών, προβαίνοντας σε αξιόποινες πράξεις οι οποίες παραβιάζουν, πρωτίστως, τα εκ του Συντάγματος προστατευόμενα δικαιώματα του ασύλου. Δυστυχώς η πράξη έχει αποδείξει ότι η ευθύνη είναι, πρωτίστως, των πρυτανικών αρχών, που μέχρι σήμερα έχουν αποδείξει κατάφορη αδιαφορία και ατολμία να πάρουν πρωτοβουλία για να προκαλέσουν την επέμβαση της Αστυνομίας και των εισαγγελικών αρχών. Σε κάθε περίπτωση, επίσης, αρκεί κανείς να ρίξει μια ματιά σε περιοχές όπου δεν υπάρχει κανένα πανεπιστημιακό ίδρυμα από το κέντρο της Αθήνας μέχρι το Μενίδι, για να διαπιστώσει ότι δεν είναι το άσυλο…
Σας παρακαλώ, ολοκληρώστε.
Ολοκληρώνω, κύριε Πρόεδρε. …που εμποδίζει την αντιμετώπιση της εγκληματικότητας και της διακίνησης των ναρκωτικών, αλλά η έλλειψη πολιτικής βούλησης. Σας ευχαριστώ.
Ευχαριστούμε. Τον λόγο έχει ο Υπουργός Δικαιοσύνης κ. Τσιάρας.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, είναι κοινή ομολογία ότι παραλαμβάνουμε την ευθύνη διακυβέρνησης της χώρας σε μια κρίσιμη καμπή, ειδικά για τον ευαίσθητο τομέα της δικαιοσύνης, ο οποίος συνεχίζει να αποτελεί βασικό πυλώνα της Κοινοβουλευτικής Δημοκρατίας και του κράτους δικαίου, αλλά και ταυτόχρονα αποτελεί δείκτη προστασίας των πολιτών απέναντι στην κακοδιοίκηση, μοχλό πάταξης της διαφθοράς και εγγυητή των ανθρωπίνων δικαιωμάτων. Από κοινού με τον Υφυπουργό κ. Κράνη παραλαμβάνουμε το χαρτοφυλάκιο του Υπουργείου Δικαιοσύνης για να αντιμετωπίσουμε, κατά το δυνατόν αποτελεσματικά, τις χρόνιες παθογένειες του δικαστικού μας συστήματος: αφ' ενός τις καθυστερήσεις στην απονομή της δικαιοσύνης, που όλοι γνωρίζουμε ότι αναστέλλουν την αναπτυξιακή προσπάθεια της χώρας, ενώ ταυτόχρονα αποθαρρύνουν τους πολίτες και δυσχεραίνουν την πρόσβασή τους στη δικαιοσύνη και αφ' ετέρου την αντιμετώπιση της πολυνομίας, αυτή την πανσπερμία της νομοθεσίας η οποία παραμένει διάσπαρτη και εν πολλοίς δύσχρηστη. Αυτά είναι τα κομβικά προβλήματα που πλήττουν το κύρος της ίδιας της δικαιοσύνης στη συνείδηση της κοινής γνώμης και συχνά εξουδετερώνουν μεγάλο μέρος της αξίας των δικαστικών αποφάσεων. Ως Κυβέρνηση, σύμφωνα με τις κατευθύνσεις και τις οδηγίες του Πρωθυπουργού Κυριάκου Μητσοτάκη, έχουμε οριοθετήσει ένα συγκεκριμένο πλαίσιο δράσης, το οποίο προβλέπει μεταξύ άλλων: Τη σύσταση ειδικών τμημάτων στα δικαστήρια της χώρας, τα οποία θα αναλάβουν να εκδικάσουν ειδικές υποθέσεις, όπως υποθέσεις ανταγωνισμού, συμβάσεων, υποθέσεις οικογενειακού δικαίου, επιταχύνοντας τους ρυθμούς απονομής της δικαιοσύνης. Την αναμόρφωση του θεσμικού πλαισίου, ώστε να ενισχυθούν οι εναλλακτικές μέθοδοι επίλυσης διαφορών, όπως η διαμεσολάβηση και η διαιτησία. Την επέκταση της μηχανογράφησης και της ηλεκτρονικής διακυβέρνησης στο χώρο της δικαιοσύνης, με την ολοκλήρωση της δεύτερης φάσης του ολοκληρωμένου συστήματος για τη διαχείριση των δικαστικών υποθέσεων, το λεγόμενο ΟΣΔΔΥ - ΠΠ για όσους γνωρίζουν τον χώρο της δικαιοσύνης. Τη δημιουργία παρατηρητηρίου δικαιοσύνης με σκοπό τη συγκέντρωση και επεξεργασία αξιόπιστων στατιστικών στοιχείων που θα διευκολύνουν στη χάραξη μιας μακροχρόνιας πολιτικής και θα δίνουν την ευχέρεια διορθωτικών κινήσεων στην εκάστοτε πολιτική ηγεσία, προκειμένου να μην παρακωλύεται το έργο των δικαστών. Επίσης, προβλέπει την αποσυμφόρηση του συστήματος μέσω της στελέχωσης και του εξορθολογισμού της χωροταξικής κατανομής των δικαστηρίων. Τη στελέχωση των δικαστηρίων με δικαστές και δικαστικούς υπαλλήλους μέσω διαγωνισμού, ο οποίος θα συνδεθεί άμεσα με διαδικασίες διαρκούς επιμόρφωσης και εξειδίκευσης. Την ψήφιση νέου κώδικα δικαστικών και δικαστικών υπαλλήλων που θα διαμορφώνουν νέο πλέγμα θεσμών και θα κάνουν πράξη την προσωπική και λειτουργική ανεξαρτησία των λειτουργών της δικαιοσύνης. Την κωδικοποίηση της νομοθεσίας και την επιτάχυνση της ενσωμάτωσης των κοινοτικών οδηγιών στο εθνικό δίκαιο σε απόλυτη συνεργασία με τα εκάστοτε συναρμόδια Υπουργεία, προκειμένου η χώρα μας και να αποφεύγει τα αχρείαστα πρόστιμα, αλλά πολύ περισσότερο τις συστάσεις που αμαυρώνουν την εικόνα της στο εξωτερικό. Κυρίες και κύριοι συνάδελφοι, δεν υπάρχει αμφιβολία ότι η προσπάθεια μείωσης της δικαστικής ύλης τα προηγούμενα χρόνια, είχε ευεργετικά αποτελέσματα στην αποσυμφόρηση της δικαιοσύνης. Επιβάρυνε, όμως, δυσανάλογα την ελληνική κοινωνία, εμπεδώνοντας το αίσθημα της ατιμωρησίας και της ανομίας και, βεβαίως, αύξησε τελικά την παραβατικότητα, η οποία εδραίωσε στους Έλληνες πολίτες το αίσθημα της ανασφάλειας. Η νέα Κυβέρνηση καλείται σήμερα να λύσει μια περίπλοκη εξίσωση, μια εξίσωση που στο ένα σκέλος έχει την επιτάχυνση της απονομής της δικαιοσύνης και στο άλλο την αποκατάσταση της προσβασιμότητας και της εμπιστοσύνης των πολιτών στη Θέμιδα και τους λειτουργούς της. [[Στο σημείο αυτό την Προεδρικό Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Κυρίες και κύριοι συνάδελφοι, στα χέρια μας βρίσκονται ήδη δύο μεγάλες εκκρεμότητες που κληρονομήσαμε από την προηγούμενη κυβέρνηση. Η πρώτη αφορά στην επιλογή της ηγεσίας της δικαιοσύνης και η δεύτερη στη διόρθωση του νέου Ποινικού Κώδικα. Ως προς το πρώτο σκέλος, ο ίδιος ο Πρωθυπουργός, ο Κυριάκος Μητσοτάκης, έχει διασαφηνίσει στο πρώτο Υπουργικό Συμβούλιο πως θα αποκαταστήσουμε την ηρεμία στις τάξεις της δικαιοσύνης με τις επιλογές στη νέα της ηγεσία. Πυξίδα μας θα αποτελέσουν η αξιοκρατία και ο σεβασμός στην ιεραρχία των ανωτάτων λειτουργών της Θέμιδας. Ως προς τον νέο Ποινικό Κώδικα, η Κυβέρνηση είναι αποφασισμένη να προβεί στην άμεση διόρθωση των προβληματικών διατάξεων. Έχουμε ήδη ξεκαθαρίσει ότι οι τροποποιήσεις θα κινούνται στην κατεύθυνση της αυστηροποίησης του πλαισίου για τις με όρους απολύσεις καταδικασθέντων και του πλαισίου χορήγησης αδειών σε καταδικασμένους αμετανόητους τρομοκράτες. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, η αναθεώρηση του Ποινικού Κώδικα είναι - θέλω να το ξεκαθαρίσω και νομίζω ότι δεν χωρά καμμία αμφισβήτηση - ένα σπουδαίας σημασίας νομοθετικό εγχείρημα. Αυτή είναι η πραγματικότητα. Και νομίζω ότι είναι μια πραγματικότητα την οποία αποδέχονται όλοι. Και δεν θα μπω σε καμμία λογική πολιτικής αντιπαράθεσης, τουλάχιστον για σήμερα. Δυστυχώς, αυτό το σπουδαίο εγχείρημα θυσιάστηκε από την προηγούμενη κυβέρνηση στον βωμό ιδεοληπτικών προκαταλήψεων, για να δημιουργήσει τελικά - με τον τρόπο και τον χρόνο που προωθήθηκε - περισσότερα προβλήματα απ' όσα επιχείρησε να επιλύσει, καταρχήν γιατί περιλαμβάνει άρθρα, τα οποία ουσιαστικά είναι σχεδόν ανεφάρμοστα. Ξέρουμε, παραδείγματος χάριν, τις διατάξεις περί κοινωφελούς εργασίας. Έχει γίνει κάποια διαβούλευση με τους ΟΤΑ; Υπάρχει ένα θεσμικό πλαίσιο μέσα από το οποίο μπορεί να λειτουργήσει η συγκεκριμένη διάταξη; Επίσης, για τη δικαστική ποινική διαμεσολάβηση υπάρχει ετοιμότητα από την πλευρά των δικαστικών λειτουργών, προκειμένου να υποστηρίξουν μια τέτοια επιλογή; Όλα αυτά, όμως, είναι ζητήματα τα οποία θα τα δούμε σε πολύ μικρό χρονικό διάστημα. Από την άλλη πλευρά, υπάρχουν διατάξεις οι οποίες προκάλεσαν την έντονη αντίδραση διεθνών φορέων, του ΟΟΣΑ, της GRECO. Πριν από λίγες μέρες νομίζω ότι όλοι γίναμε κοινωνοί μιας τέτοιας εκδήλωσης πολύ συγκεκριμένων, θα σας έλεγα, κριτικών, οι οποίες όλοι γνωρίζουμε ότι αμαυρώνουν την εικόνα της χώρας μας διεθνώς. Κυρίες και κύριοι συνάδελφοι, στα κρούσματα αδιαφάνειας η Κυβέρνηση θα είναι αμείλικτη. Δεν θα επιδείξουμε καμμία ανοχή σε φαινόμενα διαφθοράς. Ήδη επεξεργαζόμαστε μια τολμηρή μεταρρύθμιση με τη δημιουργία της Εθνικής Αρχής Διαφάνειας, μια Αρχή στο πρότυπο των πιο επιτυχημένων διεθνώς αντιστοίχων φορέων, που θα αντιμετωπίζει αποτελεσματικά τον κατακερματισμό και τις επικαλύψεις των αρμοδιοτήτων που ενδημούν στο σημερινό θεσμικό πλαίσιο. Είναι ένας νέος φορέας, ο οποίος θα αναλαμβάνει το σύνολο των αρμοδιοτήτων των σημερινών ελεγκτικών μηχανισμών, με βασικό στόχο τον καλύτερο σχεδιασμό και συντονισμό των δράσεων, την αναβάθμιση των ελεγκτικών προτύπων και μεθοδολογιών και τη βελτίωση της αποτελεσματικότητας των ελεγκτικών μηχανισμών. Είναι ένας νέος μηχανισμός που δεν θα επιτρέπει ποτέ ξανά και σε κανέναν την εργαλειοποίηση της καταπολέμησης της διαφθοράς για μικροπολιτικές στοχεύσεις. Στον τομέα των ανθρωπίνων δικαιωμάτων πυξίδα της νέας Κυβέρνησης είναι η διαρκής ευθυγράμμιση της χώρας μας με τις αποφάσεις του Ευρωπαϊκού Δικαστηρίου Δικαιωμάτων του Ανθρώπου. Σε αυτό το πλαίσιο, στους στόχους της πολιτικής ηγεσίας του Υπουργείου Δικαιοσύνης εντάσσεται η επικαιροποίηση του εθνικού σχεδίου δράσης για τα ανθρώπινα δικαιώματα, για την αντιμετώπιση του ρατσισμού και της μισαλλοδοξίας, αλλά και την προστασία του παιδιού και των δικαιωμάτων του. Κυρίες και κύριοι συνάδελφοι, η ανεξάρτητη δικαιοσύνη που εγγυάται την καταπολέμηση της διαφθοράς, που διασφαλίζει την ισονομία και την ισοπολιτεία, αποτελεί βασική προτεραιότητα της Κυβέρνησης. Ξέρετε, όλο αυτό το διάστημα που προηγήθηκε, υπάρχει μια μεγάλη αμφισβήτηση από την πλευρά της ελληνικής κοινής γνώμης σε σχέση με τον ρόλο και την ανεξαρτησία της δικαιοσύνης. Χρέος μας είναι αυτήν την ανεξαρτησία της δικαιοσύνης, που είναι ένας απαράβατος όρος, να την επαναφέρουμε για να υπάρξει ηρεμία παντού, κυρίως να υπάρξει η αποκατάσταση της εμπιστοσύνης των πολιτών, να αισθανθούν ξανά ότι η δικαιοσύνη είναι ανεξάρτητη, ότι είναι αξιόπιστη και αποτελεσματική. Αυτός είναι ο στόχος μας. Αυτός είναι ο σκοπός που θα υπηρετήσουμε. Αυτό είναι το όραμά μας για μια δικαιοσύνη - δείκτη της ποιότητας, του πολιτισμού και της δημοκρατίας μας. Όλοι αναγνωρίζουμε ότι η δικαιοσύνη είναι ένας βασικός πυλώνας της δημοκρατίας. Έχει μεγάλη σημασία με επιλογές που θα στηρίζονται είτε από την πολιτική ηγεσία του Υπουργείου είτε από το ίδιο το Κοινοβούλιο, να αποδεικνύουμε ότι όντως πυλώνας της δημοκρατίας είναι η δικαιοσύνη. Σε αυτήν μας τη στόχευση, λοιπόν, οι πολίτες απαιτούν να ενώσουμε τις δυνάμεις μας, να ενώσουμε τις προσπάθειές μας όλες και όλοι μαζί. Διότι, κυρίες και κύριοι συνάδελφοι, η επιλογή της σύνθεσης και της κοινωνικής συναίνεσης, είναι εν τέλει ο δρόμος της προσπάθειας και της δημιουργίας, είναι ο πραγματικός δρόμος της προόδου, είναι ο δρόμος για μια δίκαιη και ισχυρή κοινωνία, είναι ο δρόμος που ήδη έχει προδιαγράψει ότι θα ακολουθήσει η σημερινή Κυβέρνηση. Σας ευχαριστώ πολύ.
Τον λόγο έχει ο κ. Σαντορινιός. Μετά τον κ. Σαντορινιό θα δώσουμε τον λόγο στον Κοινοβουλευτικό Εκπρόσωπο του ΚΚΕ κ. Παφίλη.
Κύριε Πρόεδρε, θα ήθελα τον λόγο.
Τι θέλετε, κύριε Λοβέρδο;
Ζητώ τον λόγο κατά το άρθρο 64 του Κανονισμού της Βουλής απλώς για να ρωτήσω κάτι τον κύριο Υπουργό.
Να είναι σύντομη, όμως, η ερώτηση, γιατί ενδεχομένως θα χρειάζεται απάντηση.
Ξέρω καλά τα καθήκοντά μου, κύριε Πρόεδρε.
Δεν σας εγκαλώ για κάποια παρατυπία. Απλώς σας λέω να είστε σύντομος. Θερμή παράκληση εκ των προτέρων στον Υπουργό, αν και εφόσον δώσει κάποια απάντηση, να είναι πολύ σύντομη, για να μη χάνουμε χρόνο. Κύριε Λοβέρδο, έχετε τον λόγο. Νομίζω ότι ένα λεπτό αρκεί.
Το ένα λεπτό με καλύπτει. Κύριε Υπουργέ, ακούγοντας και τον Πρωθυπουργό και εσάς σήμερα σε σχέση με τον Ποινικό Κώδικα και τον Κώδικα Ποινικής Δικονομίας, η αντιπολίτευση - τουλάχιστον εμείς - δεν έχει αντιληφθεί το πώς ακριβώς σκέφτεστε να παρεμβείτε. Έκανα χθες μια ολόκληρη αγόρευση. Δεν έχω χρόνο να την επαναλάβω. Βασικά, όμως, στοιχεία της αγόρευσής μου ήταν ότι θα πρέπει να απομονωθούν εκείνες οι διατάξεις, οι οποίες εμφανίζουν προβλήματα και να δοθεί χρόνος στη Βουλή για να μπορέσουμε να κάνουμε ορθές παρεμβάσεις. Δεν κατάλαβα, όμως, απ' αυτά που είπατε σήμερα αν θα ακολουθήσετε τη διαδικασία των κωδίκων και πάλι, που είναι μια μακρά και χρονοβόρα διαδικασία κατά το άρθρο 76 του Συντάγματος, ή αν θα φέρετε συγκεκριμένες σημειακές τροποποιήσεις. Επίσης, δεν έχουμε καταλάβει τον χρονικό ορίζοντα που έχετε για όλα αυτά. Τι ζητήσαμε χθες; Ζητήσαμε όταν φέρετε στη Βουλή το δικό σας νομοθέτημα, να έχουμε χρόνο. Η γνώμη μας είναι ότι δεν πρέπει να ακολουθήσετε τη διαδικασία των κωδίκων, αλλά τη διαδικασία των τροποποιήσεων του Ποινικού Κώδικα και του Κώδικα Ποινικής Δικονομίας.
Καλώς. Κύριε Υπουργέ, έχετε τον λόγο για ένα λεπτό. Πιστεύω ότι αρκεί.
Δεν θα χρειαστώ παραπάνω χρόνο, κύριε Πρόεδρε. Δέχομαι ως πολύ σωστή την παρέμβασή σας και τα ερωτήματά σας, κύριε Λοβέρδο. Βεβαίως, αντιλαμβάνεστε ότι η Κυβέρνηση έχει έναν προγραμματισμό μέσα από τον οποίο θα λειτουργήσει στο επόμενο χρονικό διάστημα. Δεν σας κρύβω ότι υπήρχε ένας γενικότερος προβληματισμός και σε σχέση με τα ερωτήματα τα οποία θέσατε. Σας λέω εκ των προτέρων ότι δεν μπορεί να ακολουθηθεί η διαδικασία των κωδικών. Είναι πολύ στοχευμένες οι παρεμβάσεις αυτές οι οποίες πρέπει να γίνουν και εννοείται ότι εμείς είμαστε αποφασισμένοι να ακολουθήσουμε όλη τη θεσμική διαδικασία η οποία προβλέπεται τουλάχιστον σε αυτή την εκδοχή.
Ευχαριστούμε τον κύριο Υπουργό. Κύριε Σαντορινιέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, τις μέρες αυτές βιώνουμε ένα θέατρο του παραλόγου. Ο ένας μετά τον άλλον, ο Πρωθυπουργός και οι αρμόδιοι Υπουργοί, ό,τι συγκεκριμένο ανακοινώνουν είναι έργα και δράσεις που η δική μας κυβέρνηση είτε υλοποίησε είτε έβαλε σε ράγες, ενώ σε σχέση με την πραγματική ατζέντα της νέας Κυβέρνησης το μενού έχει μόνο μισόλογα και ένοχες σιωπές. Έτσι και στον τομέα της ναυτιλίας και της νησιωτικής πολιτικής, η ομιλία του αρμόδιου Υπουργού ήταν μάλλον συγκεχυμένη και έμοιαζε να προσπαθεί να κρύψει την πραγματική ατζέντα της Κυβέρνησης. Δεν ακούσαμε τίποτα συγκεκριμένο για τα θέματα της ναυτεργασίας, της ακτοπλοΐας, της νησιωτικότητας, ενώ ακούσαμε τη σαφή στροφή στην πλήρη εκχώρηση της ναυτικής εκπαίδευσης και των περιφερειακών λιμανιών στους ιδιώτες άνευ όρων. Η αλήθεια, λοιπόν, είναι ότι η δική μας κυβέρνηση ήταν αυτή που άπλωσε ένα δίχτυ προστασίας στους ναυτικούς. Θεσπίσαμε πλαίσιο για την προστασία των εργαζομένων στην ακτοπλοΐα, το οποίο προβλέπει ακόμα και απαγορεύσεις απόπλου σε περίπτωση οφειλών προς τους ναυτικούς. Θεσπίσαμε πρόστιμο για την ανασφάλιστη ναυτική εργασία και για την παραβίαση των ορίων ανάπαυσης των ναυτικών, ενώ με τις συλλογικές συμβάσεις εργασίας που υπεγράφησαν, οι Έλληνες ναυτικοί έχουν δει εδώ και δύο συνεχόμενα χρόνια αυξήσεις του 2% ετησίως και βελτίωση των οργανικών συνθέσεων των πλοίων. Αλήθεια, ποιο είναι το πραγματικό σχέδιο της Κυβέρνησης για τη ναυτεργασία; Τι είναι αυτό το θολό «βελτίωση της απασχολησιμότητας των ναυτικών» που ακούσαμε; Στη ναυτική εκπαίδευση ακούσαμε για μια αναβαθμισμένη δημόσια ναυτική εκπαίδευση, κρύβοντας, όμως, την πραγματική ατζέντα της καθιέρωσης ιδιωτικής ναυτικής εκπαίδευσης, που νομοτελειακά θα οδηγήσει στην υποβάθμιση της δημόσιας εκπαίδευσης. Ανακοινώθηκαν ακόμη μια σειρά πρωτοβουλιών πάνω στο θέμα που ήδη, όμως, έχουν υλοποιηθεί ή έχουν δρομολογηθεί από τη δική μας κυβέρνηση. Η αλήθεια είναι ότι εμείς βάλαμε φρένο στην απαξίωση, την εγκατάλειψη της δημόσιας ναυτικής εκπαίδευσης, που είχε ξεκινήσει η προηγούμενη κυβέρνηση της Νέας Δημοκρατίας. Δημιουργήσαμε νέες σχολές, όπως η ΑΕΝ Καλύμνου, φτιάξαμε το ΚΕΣΕΝ Μακεδονίας που ξεκινά τον Σεπτέμβρη και ο Υπουργός μάς το ανακοίνωσε για δικό του έργο, ενισχύσαμε τις κτηριακές εγκαταστάσεις και τον εξοπλισμό των ΑΕΝ με πόρους άνω των 70 εκατομμυρίων ευρώ από το ΕΣΠΑ, από το Πρόγραμμα Δημοσίων Επενδύσεων και δωρεές του ναυτιλιακού κόσμου, προκηρύξαμε νέες θέσεις προσωπικού, όταν εσείς είχατε καταργήσει εκατόν ογδόντα θέσεις μέσα σε ένα βράδυ, εμπλουτίσαμε τα προγράμματα σπουδών μέσα από σημαντικές συνεργασίες με ξένα και ελληνικά πανεπιστημιακά ιδρύματα. Αναρωτιέμαι, γιατί δεν είπατε κάτι συγκεκριμένο, πέραν αυτών που έχουμε υλοποιήσει εμείς; Προφανώς γιατί έχετε πάρει απόφαση να δώσετε λάφυρο σε ιδιώτες και τη ναυτική εκπαίδευση. Αυτή είναι η κρυφή σας ατζέντα. Όσο για την ακτοπλοΐα, σας υπενθυμίζουμε ότι σας αφήνουμε ένα αναβαθμισμένο ακτοπλοϊκό δίκτυο, με αυξημένο προϋπολογισμό για τις άγονες γραμμές, ψηφιακά εργαλεία για την ανασυγκρότηση του δικτύου σε συνεργασία με το Εθνικό Μετσόβιο Πολυτεχνείο και μελέτη για την ανανέωση του στόλου σε συνεργασία με το Ναυτικό Επιμελητήριο, με χρήση ευρωπαϊκών και ιδιωτικών κονδυλίων. Ακούσαμε και τον Πρωθυπουργό να μιλάει για την επένδυση στα λιπάσματα Δραπετσώνας. Ας του πει κάποιος ότι εμείς επαναδιαπραγματευθήκαμε τη σύμβαση του ΟΛΠ με την οποία η έκταση επέστρεψε στην τοπική κοινωνία, γιατί η κυβέρνηση Σαμαρά την είχε παραχωρήσει στην «COSCO». Αυτή είναι η αλήθεια. Ακούσαμε, επίσης, ότι θα γίνουν μελέτες βιωσιμότητας για τα δέκα περιφερειακά λιμάνια. Ωστόσο, ήδη το ΤΑΙΠΕΔ σε συνεργασία με την κυβέρνησή μας έχει ξεκινήσει την αξιολόγηση των λιμανιών, προκειμένου να αναπτυχθούν κατά το διεθνές αποδεκτό πρότυπο των υποπαραχωρήσεων. Άρα, οι μελέτες αυτές είναι σε εξέλιξη. Μήπως ο Υπουργός εννοούσε ότι θα ζητήσει να αλλάξει το πλάνο αξιοποίησης με το πλήρες ξεπούλημα των λιμανιών; Εκεί, όμως, που πραγματικά ακούσαμε κενά λόγια τα οποία διέπρεψαν, ήταν στον τομέα των νησιωτικών πολιτικών. Είναι ένας τομέας που δεν βρήκε θέση στα πενήντα ένα χαρτοφυλάκια της νέας - ευέλικτη δεν τη λες - Κυβέρνησης. Η κυβέρνησή μας έθεσε στο επίκεντρο τη νησιωτικότητα και θεσμοθέτησε αναπτυξιακές νησιωτικές πολιτικές. Μιλήσατε για χρηματοδοτικό πλαίσιο με σκοπό τη στήριξη των υποδομών στα νησιά. Ξεχνάτε μήπως ότι εμείς για πρώτη φορά φέραμε τα ειδικά αναπτυξιακά για τα νησιά ύψους 101 εκατομμυρίων ευρώ για έργα υποδομών στα νησιά; Ακούσαμε τις εξαγγελίες για ενεργειακή αυτονομία των νησιών. Ωστόσο, κυρίες και κύριοι της Νέας Δημοκρατίας, η ιστορία έχει δείξει ότι η Νέα Δημοκρατία και η αυτονομία στα νησιά δεν έχουν συναντηθεί ποτέ. Γιατί εμείς ήμασταν αυτοί, που τερματίσαμε το αναχρονιστικό καθεστώς της υδροφόρας, εξασφαλίζοντας την υδατική αυτονομία στα νησιά με την εγκατάσταση αφαλατώσεων. Στο θέμα δε του μεταφορικού ισοδύναμου, έχω να σας πω ότι δεν έχετε καταλάβει τίποτα από τη λογική και τη στόχευση του μέτρου. Γι' αυτό και πια δεν προκαλεί απορία που τόσο η Νέα Δημοκρατία όσο και η νέα γραμματέας νησιωτικής πολιτικής από τη θέση της ως περιφερειάρχης, το πολέμησαν λυσσαλέα. Το χαρακτηρίσατε επιδοματική πολιτική και υπονοήσατε ότι είναι εμπόδιο στην υγιή επιχειρηματικότητα. Όμως, αν ρωτήσετε τις νησιωτικές επιχειρήσεις θα δείτε ότι είναι σύμμαχος στην ανάπτυξη και στην καταπολέμηση του ανταγωνιστικού μειονεκτήματος για το οποίο εσείς τόσα χρόνια δεν είχατε κάνει τίποτα. Ακούσαμε επίσης από τον Υπουργό για τα 200 εκατομμύρια ευρώ, που είχε εξασφαλίσει η προηγούμενη κυβέρνηση της Νέας Δημοκρατίας για τον εξοπλισμό του Λιμενικού Σώματος. Παρατήρησα, όμως, ότι στη γραπτή ομιλία που ανήρτησε στο site του Υπουργείου, δεν υπήρχε αυτή η αναφορά και καλά έκανε. Γιατί δεν είχατε εξασφαλίσει τίποτα, παρά μόνο ελπίδες. Εμείς προχωρήσαμε σε διαγωνισμούς ύψους άνω των 200 εκατομμυρίων ευρώ για την ανανέωση του εξοπλισμού του Λιμενικού Σώματος. Κυρίες και κύριοι συνάδελφοι, εμείς, τα παιδιά της ναυτιλίας και της νησιωτικής πολιτικής πορευτήκαμε έχοντας δύο βασικούς άξονες: τη δίκαιη ανάπτυξη και την υπεράσπιση του δημοσίου συμφέροντος. Αποδείξαμε πως πετύχαμε τους στόχους μας. Τώρα από τη θέση της Αξιωματικής Αντιπολίτευσης δεν θα αφήσουμε κανέναν να αποδομήσει το δίκτυ ασφαλείας που απλώσαμε για τους ναυτικούς μας. Δεν θα αφήσουμε στο έλεος των ανύπαρκτων πολιτικών τα νησιά μας. Δεν θα κλείσουμε τα μάτια στο ξεπούλημα των λιμανιών. Θα είμαστε εδώ με επιχειρήματα, με λόγο, ασκώντας την υποχρέωσή μας προς τον ελληνικό λαό. Ευχαριστώ.
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.
Δεν θέλω να μπω στον πειρασμό. Κύριε Σαντορινιέ, θα ζητήσετε πίσω τα δεκαεπτά αεροδρόμια, που πουλήσατε και τα άλλα λιμάνια; Το ότι βάλατε όλη τη δημόσια περιουσία στο υπερταμείο; Λοιπόν, αφήστε τα αυτά τα κόλπα. Και τι θα κάνετε, θα βάλετε το μαζικό κίνημα - που είσαστε ανύπαρκτοι - να παλέψει και που το κοιμίσατε τόσα χρόνια με την πολιτική σας; Τέλος πάντων δεν θέλω να συνεχίσω, αλλά τουλάχιστον λίγο μέτρο χρειάζεται. Όλες αυτές τις μέρες περίσσεψαν οι διακηρύξεις από την πλευρά της Κυβέρνησης και πολλών Βουλευτών της Νέας Δημοκρατίας περί νέας αρχής, νέας πραγματικότητας, «έκλεισε η περίοδος της κρίσης», «επιστροφή στην κανονικότητα», «βγήκαμε από τα μνημόνια» - εδώ βγαίνει ο ΣΥΡΙΖΑ και λέει ότι αυτός μας έβγαλε - , «είμαστε ελεύθεροι να καθορίσουμε τα του οίκου μας», «μπαίνουμε στη λεωφόρο της βιώσιμης ανάπτυξης» ή «της δίκαιης», όπως έλεγε ο ΣΥΡΙΖΑ - καπιταλιστική είναι πάντως και η μία και η άλλη - και καμμιά φορά αναρωτιόμαστε: Ζούμε σε έναν κόσμο μαγικό; Δηλαδή, έχουμε νέα αρχή, «αλλαγή σελίδας» όπως λέγεται, ή έχουμε εναλλαγή στην κυβερνητική εξουσία ενός άλλου κόμματος, που θα συνεχίσει, όπως και οι προηγούμενοι, θα πάρει τη σκυτάλη από εκεί που σταμάτησαν αυτοί; Θα συνεχίσει την αντιλαϊκή πολιτική και μάλιστα με μεγαλύτερη ένταση, γιατί τώρα το κεφάλαιο σκληρά απαιτεί πειθαρχία, για να μπορέσει να αυξήσει τα κέρδη του. Έχουμε αλλαγή σελίδας, αλλά στο ίδιο βιβλίο που είναι Ευαγγέλιο για όλους σας, πλην ΚΚΕ, σαν κόμματα εννοώ. Και το Ευαγγέλιο γράφει «καπιταλισμός», «Ευρωπαϊκή Ένωση», «μνημόνια», «βαρβαρότητα». Σε αυτό έχετε ορκιστεί όλοι και το υπηρετήσατε. Έχουμε νέα πραγματικότητα; Έκλεισε η περίοδος της κρίσης και πάμε στην κανονικότητα; Αλήθεια, ποιον δουλεύετε, ποιον κοροϊδεύετε; Δηλαδή θα ξαναδώσετε τους μισθούς που είχαν οι εργαζόμενοι; Θα ξαναδώσετε τις συντάξεις που είχαν οι εργαζόμενοι; Θα αυξήσετε τα κοινωνικά κονδύλια; Όχι, κουβέντα γι' αυτά! Και λέτε για κανονικότητα. Ποια είναι η κανονικότητα και η έξοδος από τα μνημόνια για να μην κοροϊδεύετε τον κόσμο; Επτακόσιοι πενήντα μνημονιακοί νόμοι. Πείτε μας ποιους θα καταργήσετε; Όσους κατήργησε και ο ΣΥΡΙΖΑ. Καινούργιους έφερε και καινούργιους θα φέρετε κι εσείς, ακόμα πιο σκληρούς και θα έχετε βέβαια και τη συναίνεση άλλων. Επομένως, αυτό που είναι κανονικότητα είναι αυτό που έχετε χτίσει όλοι μαζί γιατί όλοι ψηφίσατε τα μνημόνια και το πρώτο και το δεύτερο και το τρίτο. Είναι αυτό το θεσμικό πλαίσιο το οποίο τσακίζει, συντρίβει την εργατική τάξη, τα λαϊκά στρώματα, τους αυτοαπασχολούμενους, τη νεολαία, τις γυναίκες των λαϊκών στρωμάτων. Τους συντρίβει και τους συνέτριψε για δύο λόγους: Ο ένας για να πληρώσουν αυτή την κρίση όχι αυτοί που θησαύρισαν και θησαυρίζουν και κατά τη διάρκεια της κρίσης και ο δεύτερος για να διασφαλίσετε την ανάκαμψη των κερδών των επιχειρηματικών ομίλων του μεγάλου κεφαλαίου, όπως λέμε. Και εδώ αυτό που είδαμε και παλιότερα και τώρα, είναι καλλιστεία, ποιος θα κάνει τη χώρα πιο φιλική στην επιχειρηματικότητα. Καλλιστεία μεταξύ Νέας Δημοκρατίας, ΣΥΡΙΖΑ, Κίνημα Αλλαγής. Όμως και όλοι οι υπόλοιποι μήπως δεν είστε με την υγιή επιχειρηματικότητα; Και μάλιστα η Νέα Δημοκρατία τσίμπησε τώρα και την ορολογία από τον ΣΥΡΙΖΑ: «Υγιής επιχειρηματικότητα». Καλλιστεία με κριτή τον ΣΕΒ σε εργοδοτικές οργανώσεις, την Ευρωπαϊκή Ένωση, τα μονοπώλια, αυτούς που κατέχουν τον πλούτο. Είμαστε ελεύθεροι, είστε ελεύθεροι να κάνουμε τα του οίκου μας, όπως λέτε; Και τι θέλουν εδώ κάθε τρεις και λίγο όλοι οι έλεγχοι από την Ευρωπαϊκή Ένωση; Τι θέλουν τα τρίμηνα; Τι θέλουν τα ευρωπαϊκά εξάμηνα; Οι δεσμεύσεις για το 2060 ισχύουν ή όχι; Το κράτος έχει συνέχεια. Κλασσική θέση που την έχουμε ακούσει. Εσείς καταγγέλλατε το υπερταμείο σαν ξεπούλημα. Και ρωτάμε, θα το καταργήσετε; Όχι, γιατί το κράτος έχει συνέχεια. Εκεί που καταγγέλλατε τις Πρέσπες - εμείς για άλλους λόγους - λέτε τώρα δεν γίνεται, το κράτος έχει συνέχεια. Άρα, έχουμε αλλαγή σκυτάλης κι έχουμε και τις συστάσεις της Κομισιόν, οι οποίες μεταφράζονται πολύ απλά «κεφαλή δεξιά και βήμα χήνας». Ό,τι έχετε υπογράψει και ό,τι έχετε συμφωνήσει, θα τα εφαρμόσετε όλα. Και σε αυτό είστε όλοι σας συνυπεύθυνοι. Και δεν μπορεί να φύγει κανένας ούτε να ξεχάσει ότι το πρώτο, δεύτερο, τρίτο μνημόνιο, που συμπεριέλαβε και τα τρία, τα ψηφίσατε όλοι μαζί, όσοι τουλάχιστον ήσασταν εδώ στη Βουλή. Αυτό το τοπίο έχει δύο όψεις. Και ας σταματήσουν οι διάφορες ατάκες που λέγονται απ' όλες τις Κυβερνήσεις μέχρι τώρα ότι είμαστε Κυβέρνηση όλων των Ελλήνων. Αλήθεια, είστε όλων των Ελλήνων; Παράδεισος για τους επιχειρηματίες, κόλαση για τους εργαζόμενους. Έχει ταξικό και ιδεολογικό πρόσημο, όπως είχε και πριν η κυβέρνηση του ΣΥΡΙΖΑ, παρά τα «αριστερούλικα» που έλεγε, γιατί στην πράξη αυτή την πολιτική υπηρέτησε. Κόλαση για τους εργαζόμενους, φτώχεια, άγχος, δυστυχία, τρέξιμο από το πρωί μέχρι το βράδυ, φεύγουν στο εξωτερικό και από την άλλη είναι οι ζάμπλουτοι, αμύθητα πλούτη που συγκεντρώνονται σε λίγα χέρια. Επομένως, δεν είναι ουδέτερη ούτε η δική σας, η πολιτική της Νέας Δημοκρατίας, ούτε η προηγούμενη. Είναι μία σκληρά ταξική πολιτική απέναντι σε αυτούς που παράγουν τον πλούτο, προκλητική στη στήριξη των συμφερόντων του κεφαλαίου - και θα πω μερικά πράγματα - δηλαδή σε αυτούς που κλέβουν τον ιδρώτα και το αίμα των εργαζομένων. Και ξέρετε, ο πλούτος δεν παράγεται από την εξυπνάδα των καπιταλιστών. Παράγεται από την εκμετάλλευση των εργαζομένων, από την απλήρωτη εργασία, που μπορεί να έχει διαφορετικές μορφές σήμερα, αλλά παραμένει η ίδια κυριολεκτικά. Αυτούς υπηρετείτε. Ποιος είναι απέναντι σε αυτήν την πολιτική; Μόνο το ΚΚΕ. Και δεν το λέμε έτσι για να παινευτούμε. Λαϊκή αντιπολίτευση εμείς είμαστε και αυτό υποσχεθήκαμε στον λαό και στις εκλογές. Αγωνιζόμαστε σταθερά όλα αυτά τα χρόνια. Και όταν μας λέγατε γραφικούς, όταν λέγαμε ότι θα γυρίσει η ανθρωπότητα πίσω, σταθερά στο πλάι των εργαζομένων κατά των αντιλαϊκών μέτρων, δεν «μασήσαμε», δεν υποταχθήκαμε πουθενά. Μέσα κι έξω από τη Βουλή αυτό που μπορούμε να πούμε είναι ότι θα κάνουμε τα πάντα να οργανωθούν οι αγώνες του λαού, να βελτιώσουν τη θέση τους οι εργαζόμενοι για να ανοίξει επιτέλους ο δρόμος της πραγματικής ανατροπής, ο δρόμος του σοσιαλισμού που είναι αναγκαίος, επίκαιρος και ρεαλιστικός, γιατί εκφράζει τα συμφέροντα της συντριπτικής πλειοψηφίας του λαού. Η Κυβέρνηση της Νέας Δημοκρατίας, όπως και οι προηγούμενες - δεν λέω ονόματα γιατί θα ζητήσετε τον λόγο - σερβίρει το γνωστό παραμύθι της βιώσιμης ανάπτυξης ή της δίκαιης - καλά θα το πείτε κι εσείς σε λίγο, από τον ΣΥΡΙΖΑ αντιγράφετε μια χαρά, δίκαιη - λέει - και τσακίζει τον κόσμο - που λέει ότι ο λαός πλέον πρέπει να κάνει υπομονή, να συνεχίσει τις θυσίες και στο βάθος του χρόνου, στη Δευτέρα Παρουσία δηλαδή, όταν αυξηθούν τα κέρδη, όταν μεγαλώσουν οι επενδύσεις των επιχειρηματικών ομίλων θα ζήσουν όλοι καλά κι εμείς καλύτερα. Μύθος! Κατ' αρχάς, για τους σοβαρούς αναλυτές, βιώσιμη ανάπτυξη και καπιταλισμός δεν υπάρχει. Η ιστορία του καπιταλισμού είναι συνδεδεμένη - και δεν αλλάζει αυτό - με κρίσεις μεγάλες και πολύ μεγάλες. Και αυτό δεν αλλάζει και σήμερα. Ήδη υπάρχουν προβλέψεις - από αστούς, όχι από εμάς - ότι θα μπούμε σε έναν καινούργιο κύκλο κρίσεων. Άρα, αυτό το «βιώσιμη» είναι ανύπαρκτο. Βιώσιμη θα είναι για τους καπιταλιστές. Δεύτερον, δίκαιη ανάπτυξη; Μα είναι δυνατόν; Καπιταλιστική ανάπτυξη και δίκαιη; Δηλαδή θα έχουμε και πολλά κέρδη και καλούς μισθούς. Όπως λέτε κι εσείς «και πολλές επενδύσεις και καλοπληρωμένους μισθούς». Δεν γίνονται αυτά. Δεν συμβιβάζονται. Διότι για να υπάρχουν μεγάλα κέρδη, πρέπει να καθηλωθούν και να υπάρξει υπερεκμετάλλευση των εργαζομένων. Είναι ουτοπία. Και μάλιστα κάποιος Υπουργός είπε ότι έχει εμπεδωθεί στον ελληνικό λαό ότι η ανάπτυξη και οι δουλειές δημιουργούνται μόνο από τον ιδιωτικό τομέα και την υγιή επιχειρηματικότητα. Πρώτα πρέπει να πείτε ένα πολύ μεγάλο ευχαριστώ, εσείς που είστε γνήσιο κόμμα του καπιταλισμού, της αστικής τάξης - άλλοι προσχώρησαν γρήγορα - γιατί αυτά έλεγαν κι αυτοί. Διότι αυτοί είναι που έκαναν το εκκρεμές [[Στο σημείο αυτό κτυπάει προειδοποιητικά το κουδούνι του χρόνου λήξεως του κυρίου Βουλευτή]] Θα πάρω όλο τον χρόνο που μου αναλογεί, κύριε Πρόεδρε. Να τους ευχαριστήσετε πολύ, λοιπόν, όπως έγραψε κι ένας γνωστός δημοσιογράφος, «γιατί αυτή η Αριστερά κατάφερε να γυρίσει το εκκρεμές που έγερνε αριστερά», δηλαδή κάποιες κατακτήσεις που είχαν οι εργαζόμενοι, «να το φέρει προς το κέντρο και προς τα δεξιά». Τούτοι εδώ είπαν ότι ανάπτυξη μπορεί να γίνει μόνο από την υγιή επιχειρηματικότητα. Τα ίδια λέτε κι εσείς. Όμως, πώς έρχεται αυτή η ανάπτυξη στον κόσμο; Πρώτον, γενναία και προκλητική χρηματοδότηση, κίνητρα δισεκατομμυρίων. Από πού αλήθεια; Από τη φορολογία, από το μεγάλο κεφάλαιο; Όχι! Από την τσέπη, τον ιδρώτα και το αίμα του εργαζόμενου. Μαζεύετε τον κρατικό προϋπολογισμό, όπου αυτοί που έχουν πάνω από το 60% του ΑΕΠ συμμετέχουν με 5% και με 95% ο λαός και δίνετε κίνητρα, κυριολεκτικά τσάμπα και υπέρογκα ποσά - αυτό έγινε και παλαιότερα - στους επιχειρηματίες. Δεύτερον, προκλητικές φοροαπαλλαγές που υπήρχαν, συνεχίστηκαν και συνεχίζονται. Τι έγινε αυτά τα χρόνια; Έρχεται ο ΣΥΡΙΖΑ και λέει «μειώνω τη φορολογία των διανεμομένων κερδών» - και χωρίς όρους μάλιστα - «από 15% σε 10%» και τώρα η Νέα Δημοκρατία σε 5%. Αλήθεια - στον κόσμο απευθύνομαι - πώς αποδέχεστε αυτοί που είναι ζάμπλουτοι να πληρώνουν 5% φορολογία κι εσείς 22%; Πώς αποδέχεται και πρέπει να αποδέχεται ο εργάτης να πληρώνει 22% και ο βιομήχανος με τα κέρδη του να πληρώνει 5%; Έτσι γίνεται αυτή η ανάπτυξη, μείωση από 28% σε 20%. Κι έρχεται τώρα η Νέα Δημοκρατία και λέει θα το πάω στο 9%. Δεν βιαζόμαστε. Μπορεί να πείτε στο 9%, αλλά αν βάλετε και πέντε προϋποθέσεις που δεν θα τηρούνται, όπως ένα σπίτι στο χωριό ή δεν ξέρω κάτι άλλο, θα αποκλείονται Είναι η γνωστή τακτική που ακολούθησαν και οι προηγούμενοι. Τρίτον, μείωση των κοινωνικών δαπανών. Μειώθηκαν ή όχι όλα αυτά τα χρόνια οι κοινωνικές δαπάνες; Μειώθηκαν. Γιατί μειώθηκαν; Για να εξοικονομηθούν χρήματα πάλι για την ενίσχυση των επιχειρηματικών ομίλων και την πληρωμή του χρέους που δεν δημιουργήσαν οι μισθοί και οι συντάξεις που ήταν πολύ χαμηλοί, αλλά η αλόγιστη χρηματοδότηση, οι νατοϊκές δαπάνες, οι Ολυμπιακοί Αγώνες. Μείωση των κοινωνικών δαπανών για να εξοικονομηθούν χρήματα και για να ανοίξει ο δρόμος στους ιδιώτες για επενδύσεις. Μία τράπεζα το 2010 μάς έστελνε την έκθεσή της και έκανε συστάσεις στους επιχειρηματίες να επενδύσουν στον τομέα της υγείας που θα είναι ο πιο κερδοφόρος. Ανοίγετε τον δρόμο. Να ξέρει κι ο κόσμος τελικά τι γίνεται μ' αυτόν τον περιβόητο ιδιωτικό τομέα. Δεν μπορείς στο δημόσιο γιατί έχει ελλείψεις. Καίγεσαι. Πας στον ιδιωτικό. Πληρώνεις - δηλαδή ο εργαζόμενος -15% από την τσέπη σου. Τα υπόλοιπα ποιος τα πληρώνει; Το ασφαλιστικό ταμείο. Δηλαδή πάλι ο εργαζόμενος. Να πώς βγαίνουν τα κέρδη των μεγάλων μονοπωλιακών ομίλων. Λέτε ότι φέρνουν την ανάπτυξη. Κέρδη φέρνουν. Τρίτον. Γενικευμένες ιδιωτικοποιήσεις. Ο ΣΥΡΙΖΑ έκανε πρωταθλητισμό. Έβαλε και όλο το κράτος, όλη την Ελλάδα. Τώρα είστε πανέτοιμοι. Τι να πείτε τώρα; Έχετε να πείτε κάτι για τις ιδιωτικοποιήσεις; «Εμείς κάναμε καλές κι εσείς κακές»; Αφήστε το. Δεν περνάει. Τέλειωσε αυτό. Εσείς τα κάνατε μάλιστα και πολύ γρήγορα. Μα είναι δυνατόν; Όλα τα αεροδρόμια, τα λιμάνια τα βγάλατε όλα στο σφυρί. Ιδιωτικοποιήσεις, δηλαδή, προσφορά του ιδρώτα του λαού. Πρέπει να ξεκαθαρίσουμε κάτι. Λένε ότι το κράτος δεν μπορεί να κάνει επενδύσεις και δεν φέρνει ανάπτυξη. Ανάλογα τη φάση που βρίσκεται η ανάπτυξη του καπιταλισμού. Όταν, παραδείγματος χάριν, έφυγε η «POWER» κι όταν υπήρχε ανάγκη εξηλεκτρισμού της χώρας για να καλύψεις τις ανάγκες της βιομηχανίας κ.λπ., τι συνέβη ακριβώς; Η ΔΕΗ έγινε με τον ιδρώτα και το αίμα του ελληνικού λαού. Τότε ήταν κρατικοποιημένη αλλά και πάλι για τα μονοπώλια λειτουργούσε. Όταν φέρνει τα κέρδη τι κάνετε; Και το βάλατε και στο Σύνταγμα, για να μην πω τίποτα. Κρατάει τις υποδομές το κράτος, τη συντήρηση κ.λπ., που είναι ακριβές και δίνει το εμπόριο στους ιδιώτες. Ευχαριστούμε πολύ. Δηλαδή τα κέρδη τα σερβίρει από τον ιδρώτα του λαού που τα έφτιαξε. Έτσι λειτουργεί. Είτε με κρατικές, είτε με άλλες επιχειρήσεις για να μην πω και με τον ΟΤΕ και με άλλες. Τέταρτον, ξεζούμισμα των εργαζομένων. Εργασιακές σχέσεις γαλέρας, απλήρωτη εργασία, δίμηνα, τρίμηνα, δίωρα, τετράωρα, απολύσεις, εκβιασμοί. Έχει πάει κανένας Υπουργός Εργασίας, κανένας κυβερνητικός αιφνιδιαστικά σε ένα μεγάλο ξενοδοχείο; Έχετε πάει στη «ΛΑΡΚΟ» που λέτε ότι είναι και προνομιακή; Να κάτσετε μια μέρα μέσα για να μην μπορείτε να σηκωθείτε μια εβδομάδα από το πώς είναι το περιβάλλον. Έχετε πάει σε άλλους χώρους να δείτε τι ακριβώς συμβαίνει, τι απλήρωτα υπάρχουν; Και μιας και μιλάτε για ασφάλεια, επτάμισι χιλιάδες ήταν πέρυσι τα ατυχήματα. Ένας νεκρός κάθε πέντε μέρες. Κυριολεκτικά δολοφονημένος. Πάει για μεροκάματο και γυρίζει σκοτωμένος. Γι' αυτή την ασφάλεια θα ελέγξετε ποτέ τίποτα ή ο ΣΕΠΕ με διακόσιους δέκα υπαλλήλους θα ελέγχει διακόσιες χιλιάδες επιχειρήσεις; Καμαρώνετε κι από πάνω. Πέμπτον, αντεργατικό οπλοστάσιο. Πώς γίνεται εσείς οι φιλελεύθεροι αλλά και οι υπόλοιποι να βγάζετε το 99% των απεργιών παράνομες και καταχρηστικές; Μα τι γίνεται, δηλαδή; Αυτό είναι το αντεργατικό οπλοστάσιο. Επίσης, απολύσεις για συνδικαλιστική δράση. Απολύθηκε πρόεδρος του εργατικού κέντρου Λαυρίου προχθές στην επιχείρηση αδερφών Βλάχου - δεν λέμε ονόματα αλλά θα το πούμε - για συνδικαλιστική δράση. Γι' αυτό απολύθηκε. Και είναι εργαζόμενοι σε απεργία και απειλούνται. Ματς στην υπηρεσία των εργοδοτών. Όχι μία αλλά δύο φορές. Τα πληρώνει ο ελληνικός λαός και πήγαν και φύλαγαν την Χαλυβουργική. Πάνε απ' έξω όταν έχουν απεργίες. Τα ίδια και η αστυνομία. Έκτον, κατάργηση συλλογικών διαπραγματεύσεων. Νόμος Βρούτση, που έγινε Βρούτση - Αχτσιόγλου. Θυμάστε τι λέγατε, κύριε Τσακαλώτε, γι' αυτόν τον νόμο; Ότι είναι στημένα τα χαρτιά, ότι ωφελεί τους εργοδότες, ότι οι προϋποθέσεις που βάζει είναι η ανάπτυξη, η ανταγωνιστικότητα; Αυτά δηλαδή, που απαιτεί ο ΣΕΒ. Τον υλοποιήσατε. Αυτό είναι κατάργηση των συλλογικών διαπραγματεύσεων. Χτύπημα του δικαιώματος της απεργίας με τον νόμο που έφερε ο ΣΥΡΙΖΑ που απαιτεί πάνω από 50% του συνόλου των εργαζομένων για να κάνουν απεργία. Γιατί τον φέρατε; Ήταν μνημονιακή υποχρέωση; Όχι. Γιατί δεν τον καταργήσατε όταν κάναμε τροπολογία; Γιατί σας τον έφερε ο ΣΕΒ. Απαίτηση του ΣΕΒ ήταν αυτό. Ήρθε χθες κυριολεκτικά μαινόμενος ο κ. Βρούτσης, με ένα μίσος, με έναν τρόπο απίστευτο - εχθροί είναι οι εργαζόμενοι; Αυτοί δεν παράγουν τον πλούτο; - να μιλήσει για νέο συνδικαλιστικό νόμο ο οποίος θα προσπαθήσει - γιατί δεν περνάνε εύκολα αυτά - να δώσει ένα τελειωτικό χτύπημα στα εναπομείναντα συνδικαλιστικά δικαιώματα με πρόσχημα την υπεράσπιση αυτού που ονομάζουν οι εργαζόμενοι - κι έχουν δίκιο - συνδικαλιστική μαφία, που έχει κάτσει στον σβέρκο των εργαζομένων. Άνθρωποι που είναι μέτοχοι σε επιχειρήσεις και κάνουν τους εργαζόμενους. Στελέχη επιχειρήσεων που πάνε τους εργαζόμενους στην ουρά να ψηφίσουν αυτά που θέλουν οι επιχειρηματίες. Άνθρωποι που έχουν κάνει νοθείες και κομπίνες σε όλη την Ελλάδα. Κι αυτούς στηρίζει ο κ. Βρούτσης. Γιατί; Γιατί στήριξαν όλη τη βάρβαρη πολιτική που ακολουθήθηκε τα προηγούμενα χρόνια και επί ΠΑΣΟΚ και με τον δικό του νόμο, που μείωσε κατά 22% τον κατώτατο μισθό. Και μιλάει για κάθαρση. Σε ποιον τα λέει αυτά; Θα κάνουμε, λέει, ηλεκτρονικό μητρώο. Γιατί; Δεν τους ξέρει; Δεν ξέρει τον Κιτσούκη; Αφού τον διέγραψε από τη Νέα Δημοκρατία ο κ. Μητσοτάκης, γιατί οργάνωνε επίθεση κατά των Βουλευτών κι είναι επικεφαλής της ΔΑΚΕ. Να σας πω κι άλλα ονόματα; Δεν ξέρουν τον άλλον ότι είναι μέτοχος σε μεγάλες επιχειρήσεις; Δεν ξέρουν τα στελέχη σουπερμάρκετ κι άλλα που πιέζουν τους εργαζόμενους και τους έχουν από τον σβέρκο; Βάζουν τους εργαζόμενους να εκλέξουν τους ανθρώπους της εργοδοσίας, δηλαδή τους διευθυντές. Τώρα τον έπιασε κι ο πόνος, όπως έπιασε και τον ΣΥΡΙΖΑ με το 51% να ψηφίζουν ηλεκτρονικά για την απεργία όλοι οι εργαζόμενοι. Μπράβο. Αυτό θα πει δημοκρατία και συμμετοχή. Στο σπίτι, στον καναπέ. Είναι ο εργοδότης πάνω από το κεφάλι. Ψήφισε κατά της απεργίας. Όχι γενική συνέλευση, να ακούσει την επιχειρηματολογία, να ανταλλαγούν απόψεις, να υπάρξουν συγκρούσεις θετικές για τους εργαζόμενους. Όχι κάτι τέτοιο. Ηλεκτρονική ψηφοφορία λέτε. Όλα αυτά έχουν ένα πρόσημο. Νόμος είναι το δίκαιο του εργοδότη. Θα σας πρότεινα και στον κ. Βρούτση προσωπικά, να αλλάξει τον τίτλο του Υπουργείου κι από Υπουργείο Εργασίας να το πει Υπουργείο Εργοδοσίας. Μιλάτε για δημοκρατία όταν κάνατε το μεγαλύτερο νόμιμο ριφιφί με το PSI. Πήρατε 10 δισεκατομμύρια σε ένα βράδυ και τα δώσατε στις τράπεζες. Ρωτήσατε τους εργαζόμενους; Δικά τους δεν ήταν τα λεφτά; Κι έρχεται τώρα με μένος να τσακίσει ό,τι έχει απομείνει όρθιο. Δεν θα περάσει. Σας το λέμε εμείς. Πόλεμος θα γίνει. Κυριολεκτικά. Αν νομίζετε ότι οι εργαζόμενοι θα υποταχθούν τόσο εύκολα κάνετε μεγάλο λάθος. Αυτή είναι, λοιπόν, η βιώσιμη και δίκαιη ανάπτυξη που ονομάζεται καπιταλιστική βαρβαρότητα. Αυτήν υπερασπίζεστε όλοι σας, την υπηρετήσατε με διαφορετικές φράσεις κ.λπ.. Έρχεται τώρα ο Γιάνης Βαρουφάκης να μας πει για έναν ανθρώπινο καπιταλισμό. Η ουτοπία ήταν καλή κάποτε, το 1800, το 1600. Αλλά αυτό δεν μπορεί να υπάρξει. Κι επειδή θα διαψευστούν γρήγορα οι ελπίδες που καλλιεργείτε κι αυτό το κλίμα στον ελληνικό λαό έρχεται το δόγμα νόμος και τάξη, στο όνομα της ασφάλειας των πολιτών. Εμείς δεν υποτιμάμε. Το αντίθετο. Εμείς λέμε ότι η εγκληματικότητα είναι συνυφασμένη με το σύστημα. Αλλά ανεξάρτητα απ' αυτό λέμε ότι μοναδικός σκοπός της Ελληνικής Αστυνομίας πρέπει να είναι το χτύπημα του εγκλήματος και όχι των εργατικών αγώνων. Κι όσο θα πηγαίνουν προς τους εργατικούς αγώνες τόσο θα μεγαλώνει και θα δυναμώνει το έγκλημα.
Κύριε Παφίλη, ολοκληρώνετε.
Ολοκληρώνω. Ασφάλεια. Τι είναι ασφάλεια αλήθεια; Μόνο η εγκληματικότητα; Ασφάλεια δεν είναι να έχεις αξιοπρεπή μισθό; Δεν είναι να έχεις δουλειά; Δεν είναι να μην κινδυνεύεις να σκοτωθείς επειδή δεν υπάρχουν μέτρα ασφάλειας; Δεν είναι να έχεις υγεία, παιδεία, πολιτισμό; Σ' αυτά ανασφάλεια και ασφάλεια στα κέρδη. Κλείνω. Δώδεκα λεπτά συν έξι λεπτά και τρία λεπτά, εικοσιένα λεπτά. Έτσι πάει ο χρόνος. Ονειρεύτηκαν πολλοί την κατάργηση της αστικής πάλης. Όλοι σας υιοθετήσατε τη λογική των κοινωνικών εταίρων. Δηλαδή, συνέταιρος και ο εργάτης και ο βιομήχανος. Για παράδειγμα, 600 ευρώ ο εργάτης, 600.000.000 ο βιομήχανος. Συνέταιρος και ο ναυτεργάτης και ο εφοπλιστής. Δισεκατομμύρια ο εφοπλιστής, 7.000 σε εικοσιτετράωρη δουλειά, δεκατρείς και δεκατέσσερις μήνες ο ναυτεργάτης. Συνέταιρος. Φορολογία των πληρωμάτων μεγαλύτερη από τη φορολογία των εφοπλιστών. Δεν υπάρχουν αυτά. Κινητήρια δύναμη της κοινωνίας είναι η ταξική πάλη. Δεν καταργείται όσο υπάρχουν τάξεις. Εμείς θα κάνουμε τα πάντα για να δυναμώσει αυτή η πάλη μέχρι οι παραγωγοί του πλούτου να πάρουν αυτό που τους αξίζει, τον πλούτο που παράγουν. Όσο για την εξωτερική πολιτική, ένα σχόλιο. Όταν μίλαγε ο κ. Δένδιας, νόμιζα ότι άκουγα τον κ. Κατρούγκαλο. Πραγματικά, αν δεν έβλεπα, αυτό θα πίστευα. Ακριβώς τα ίδια! Εμείς δεν πρόκειται να δώσουμε συναίνεση ούτε μπορούμε να έχουμε κοινή εξωτερική πολιτική. Εμείς δεν υποτασσόμαστε ούτε δενόμαστε στο αμερικανονατοϊκό άρμα που ο ΣΥΡΙΖΑ το πήγε στα ύψη, το έβαλε στο πλυντήριο για να το βγάλει καθαρό. Εμείς θα συνεχίσουμε με τους λαούς, κόντρα στην ιμπεριαλιστική βαρβαρότητα, κόντρα στους πολέμους, για μια άλλη κοινωνία. Ευχαριστώ.
Τον λόγο έχει ο κ. Στύλιος από τη Νέα Δημοκρατία.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα ήθελα κατ' αρχάς να ευχηθώ σε όλες και όλους υγεία και δύναμη στο δύσκολο έργο που έχουμε μπροστά μας. Κυρίες και κύριοι συνάδελφοι, την 7η Ιουλίου δεν είχαμε απλώς μια πολιτική αλλαγή στην ιστορία του τόπου, δεν είχαμε μια ακόμα εναλλαγή εξουσίας στο πλαίσιο του νέου δικομματισμού. Είχαμε μια σαφή πολιτική εντολή από τους πολίτες για αλλαγή παραδείγματος διακυβέρνησης, μια εντολή για να περάσουμε επιτέλους από τη δεκαετία της συρρίκνωσης και του περιορισμού των εισοδημάτων στη δεκαετία της δημιουργίας και της ανάκαμψης, μια εντολή για να αφήσουμε οριστικά πίσω μας την τοξικότητα της προηγούμενης τετραετίας, να κλείσουμε οριστικά τις πληγές της κρίσης, τον διχασμό, την ακραία πόλωση, τον λαϊκισμό, το ψέμα και τις αυταπάτες. Αυτήν την εντολή ο ελληνικός λαός την έδωσε στη Νέα Δημοκρατία και όχι τυχαία. Η διακυβέρνηση δόθηκε αυτοδύναμα στη Νέα Δημοκρατία, γιατί, παρά τα λάθη του παρελθόντος, πολιτεύθηκε στη διάρκεια της κρίσης με αίσθημα ιστορικής ευθύνης και εθνικού καθήκοντος. Κυρίες και κύριοι συνάδελφοι, ως Αντιπολίτευση η Νέα Δημοκρατία την περίοδο 2015-2019 πολιτεύτηκε με αξιοπιστία, μίλησε με σαφήνεια και με λεπτομέρεια για την Ελλάδα της επόμενης μέρας, την Ελλάδα της συνέπειας μεταξύ λόγων και έργων, που κοιτάζει την ουσία και όχι τις εντυπώσεις, την Ελλάδα της παραγωγής, της ευημερίας, της δημιουργίας του πλούτου και της ευημερίας, την Ελλάδα της ανάκαμψης, της ανάπτυξης, της δουλειάς και της ασφάλειας, μια άλλη Ελλάδα που καμμιά σχέση δεν έχει με την Ελλάδα των χαμηλών προσδοκιών, της ήσσονος προσπάθειας, της υπερφορολόγησης, της αυτοθυματοποίησης και του μιζεραμπιλισμού, που δεν έχει καμμία σχέση με την Ελλάδα της φτώχειας και των επιδομάτων. Η Νέα Δημοκρατία και ο Κυριάκος Μητσοτάκης μίλησαν για την Ελλάδα των μεταρρυθμίσεων, της επιχειρηματικότητας, των ευκαιριών για όλους και αυτή η επιλογή επιβραβεύτηκε από τους πολίτες. Δεν είναι τυχαίο, κυρίες και κύριοι συνάδελφοι, ότι η Νέα Δημοκρατία είναι το μοναδικό κόμμα εξουσίας, που τα χρόνια της κρίσης στάθηκε όρθιο. Αποτελεί σήμερα τη μοναδική σταθερά του πολιτικού μας συστήματος. Είναι μια μεγάλη παράταξη, με βαθιές ρίζες στην κοινωνία και στον λαό μας. Κυρίες και κύριοι συνάδελφοι, ο ελληνικός λαός την 7η Ιουλίου απέδειξε ότι είναι μονιασμένος και με πρωτοφανή ωριμότητα μας έδειξε τον δρόμο, να πάμε μπροστά ενωμένοι, εκλέγοντας μία κυβέρνηση η οποία θα έχει διάρκεια τετραετίας. Έστειλε ένα ξεκάθαρο μήνυμα και στο εσωτερικό και στο εξωτερικό, στους επενδυτές, στους εταίρους, στους δανειστές, σε όλους. Έδωσε χρόνο στη νέα Κυβέρνηση να εργαστεί, να νομοθετήσει, να εφαρμόσει τις πρωτοβουλίες της και να αξιολογηθούν τα αποτελέσματά της στο τέλος της τετραετίας. Χρέος μας είναι να τιμήσουμε τη λαϊκή εντολή, να αποκαταστήσουμε το κύρος της δημοκρατίας και των θεσμών που θα υπηρετήσουν τους πολίτες και όχι τους πολιτικούς. Να δημιουργήσουμε ένα πλαίσιο ανάπτυξης με λιγότερους φόρους, με πολλές επενδύσεις για πολλές νέες και καλές δουλειές, μια ανάπτυξη, που θα φέρει καλύτερους μισθούς και υψηλότερες συντάξεις. Να αντιμετωπίσουμε τις χρόνιες παθογένειες στην οικονομία, στο ασφαλιστικό. Να απελευθερώσουμε τη χώρα από τα δεσμά του κρατισμού και να δώσουμε ευκαιρίες στους πολίτες να παραγάγουν πλούτο και ευημερία. Να δημιουργήσουμε ένα σύγχρονο και αποτελεσματικό κράτος που θα προσφέρει στον πολίτη εθνική άμυνα, ασφάλεια, αξιοπρεπή υγεία, σύγχρονη παιδεία, μοντέρνες υποδομές. Να γίνει η Ελλάδα ένα διεθνές κέντρο εκπαίδευσης και έρευνας αντιστρέφοντας το ρεύμα του brain drain. Να επενδύσουμε στον αγροτοδιατροφικό τομέα, την πρωτογενή παραγωγή και τη μεταποίηση, ενισχύοντας την ποιότητα, την εξωστρέφεια, τις εξαγωγές. Δεν μπορώ, κυρίες και κύριοι συνάδελφοι, να μην κάνω μία αναφορά στον Πρόεδρο Κυριάκο Μητσοτάκη όταν προεκλογικά από την Άρτα, την ιδιαίτερη πατρίδα μου, εξήγγειλε το αγροτικό πρόγραμμα της Νέας Δημοκρατίας. Ήταν μια συμβολική κίνηση για την ελληνική περιφέρεια, για την ελληνική επικράτεια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Να δουλέψουμε, κυρίες και κύριοι, με διαφάνεια, με λογοδοσία και μετρήσιμη αποτελεσματικότητα για να κερδίσει η πολιτική τη χαμένη αξιοπιστία της. Πρώτη και καλύτερη απόδειξη η σημερινή συζήτηση από την οποία αναδεικνύεται η ταύτιση των προεκλογικών εξαγγελιών με τις Προγραμματικές Δηλώσεις του Πρωθυπουργού Κυριάκου Μητσοτάκη και της Κυβέρνησης. Κυρίες και κύριοι συνάδελφοι, επιτρέψτε μου, απευθυνόμενος σε όλες και όλους τους συναδέλφους, σε όλες τις πτέρυγες της Βουλής των Ελλήνων, να σας θυμίσω τούτο: Παρά τις διαφορετικές πολιτικές μας καταβολές, τις διαφορετικές ιδεολογίες, την ίδια κοινωνία υπηρετούμε, στον ίδιο λαό λογοδοτούμε, για τον ίδιο σκοπό αγωνιζόμαστε όλοι, για την πρόοδο, για ένα καλύτερο μέλλον για τη νέα γενιά, για την ευημερία της πατρίδας μας. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτού]] Τελειώνω, κύριε Πρόεδρε. Η χώρα χρειάζεται ένα νέο κοινωνικό συμβόλαιο, μια νέα προσπάθεια με την ευθύνη και τη συμμετοχή όλων. Αυτή η προσπάθεια δεν μπορεί να μην στηρίζεται στις αξίες της αλήθειας, της συναίνεσης, του πραγματισμού και της καλής διάθεσης. Η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη είναι η ελπίδα του απλού ανθρώπου για μια καλύτερη ζωή. Αυτόν τον στόχο θα υπηρετήσουμε, γιατί μπορούμε καλύτερα και αξίζουμε καλύτερα. Υπερψηφίζω τις Προγραμματικές Δηλώσεις της Κυβέρνησης. Ευχαριστώ πολύ.
Τον λόγο έχει η κ. Μαριλίζα Ξενογιαννακοπούλου.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα ήθελα και εγώ να συγχαρώ όλους και όλες για την εκλογή σας και να ευχηθώ μια γόνιμη και δημιουργική κοινοβουλευτική θητεία. Μετά τις εκλογές η Κυβέρνηση της Νέας Δημοκρατίας παρέλαβε μία χώρα απελευθερωμένη από τα δεσμά των μνημονίων και της επιτροπείας, με ρυθμισμένο το χρέος, έχοντας ανακτήσει σταδιακά την κυριαρχία και τη δυνατότητα άσκησης ξανά πολιτικής. Μία χώρα με 37 δισεκατομμύρια ευρώ στα ταμεία, που εξασφαλίζουν την ανεξαρτησία και την ασφάλεια στην άσκηση της οικονομικής και κοινωνικής πολιτικής. Μία χώρα, που επιτέλους, κατόρθωσε ξανά μετά τα μνημόνια να αποκαταστήσει τις εργασιακές σχέσεις και τις συλλογικές διαπραγματεύσεις και να ακυρώσει στην πράξη το δεύτερο μνημόνιο. Μία χώρα που έχει κατοχυρώσει την ισχύ και τη θέση της σε ένα δύσκολο και μεταβαλλόμενο γεωπολιτικό πλαίσιο. Οι Προγραμματικές Δηλώσεις του Πρωθυπουργού, παρά τη μετριοπάθεια του λόγου, απέπνεαν σαφώς ένα στίγμα νεοφιλελευθερισμού, όπως και αυτά που δεν δήλωσε ή κάποιες εσκεμμένες ασάφειες, οι οποίες δεν έχουν αποσαφηνιστεί παρά τις δηλώσεις των Υπουργών στα αντίστοιχα θέματα. Αυτές οι ασάφειες υπάρχουν, κυρίως τα κοινωνικά ζητήματα και σε σχέση με το ασφαλιστικό σύστημα. Και φυσικά, πέραν των ασαφειών, έχουμε ένα πολύ αρνητικό δείγμα γραφής από τις πρώτες κιόλας μέρες της διακυβέρνησης Νέας Δημοκρατίας όσον αφορά στη λειτουργία του κράτους και της δημόσιας διοίκησης, που μας πάνε πίσω σε παλαιοκομματικές νοοτροπίες ελέγχου του κράτους και των δημοσίων υπηρεσιών. Θα ήθελα να κάνω μία διαπίστωση και να θέσω τρία ερωτήματα. Η διαπίστωση αφορά στη δημόσια διοίκηση. Πιστεύω ότι αυτό που ζήσαμε τις πρώτες δεκαπέντε ημέρες είναι κατ' αρχάς μία προσπάθεια υποβάθμισης και αποδυνάμωσης της στρατηγικής για τη δημόσια διοίκηση που πρέπει να έχει η χώρα μας ως σύγχρονο ευρωπαϊκό κράτος, ιδιαίτερα στην περίοδο αυτή μετά τα μνημόνια. Είδαμε στην ουσία τον κατακερματισμό του Υπουργείου Διοικητικής Ανασυγκρότησης. Εδώ, η κριτική δεν αφορά στην επανένωση με το Υπουργείο Εσωτερικών. Αυτή υπήρχε και παλαιότερα. Η κριτική έχει να κάνει με τον κατακερματισμό των αρμοδιοτήτων, χωρίς σχέδιο, χωρίς αξιολόγηση και κυρίως με την απώλεια του στρατηγικού επιτελικού χαρακτήρα που είχε συνολικά για τη λειτουργία της δημόσια διοίκηση. Η επιλογή σας αυτή αντανακλά τη δική σας άποψη περί δημοσίου και γι' αυτό αναφέρθηκα στη νεοφιλελεύθερη προσέγγισή σας. Αναφέρομαι επίσης στο προεδρικό διάταγμα που φέρατε, με το οποίο καταργείτε γενικές γραμματείες με αυθαίρετο τρόπο, χωρίς μελέτη, ενώ έχουν προηγηθεί τα προηγούμενα χρόνια πολύ σοβαρές προσπάθειες όσον αφορά στα ψηφιακά οργανογράμματα, στα περιγράμματα θέσης, όσον αφορά στην αναβάθμιση και ανασυγκρότηση ενός σύγχρονου δημόσιου τομέα, και πολύ περισσότερο στην κατάργηση κρίσιμων ελεγκτικών μηχανισμών. Άκουσα, κύριε Υπουργέ της Δικαιοσύνης, που αναφερθήκατε με σοβαρό και μετριοπαθή λόγο σε μία συνολική υπηρεσία περί ελέγχων και διαφάνειας. Όμως, εδώ έχουμε να κάνουμε με διαφορετικές υπηρεσίες. Όταν καταργείται η αυτονομία του ΣΕΠΕ, αυτό έχει άμεση επίπτωση στην αγορά εργασίας, όπως και όταν καταργείται το ΣΔΟΕ ή όταν καταργούνται οι ελεγκτές του περιβάλλοντος και πολλά άλλα τέτοια παραδείγματα.. Πιστεύω ότι οφείλετε να δώσετε συγκεκριμένες απαντήσεις σε όλα αυτά. Θα αναφερθώ στα τρία ερωτήματα: Πρώτον, ο Πρωθυπουργός ανέφερε ότι θα συγκροτηθεί ο θεσμός ενός υπηρεσιακού γραμματέα. Εσείς βάλατε πολιτικά πρόσωπα σε αυτές τις νέες Γενικές Γραμματείες των Υπουργείων. Το ερώτημα είναι τι αρμοδιότητες θα έχει. Στην ουσία έρχεστε να καταργήσετε μία θεσμική μεταρρύθμιση από το 2016 και μετά, μέσω του ΑΣΕΠ, όπου εκατοντάδες ενδιαφερόμενοι υποψήφιοι αυτή τη στιγμή είναι σε ένα τελικό στάδιο κρίσης. Παρεμβαίνετε, λοιπόν, χωρίς αξιολόγηση σε μια διαδικασία σε εξέλιξη που αφορά στελέχη του δημοσίου και του ιδιωτικού τομέα, και μάλιστα, χωρίς να λαμβάνετε υπ' όψιν ότι μια τέτοια πράξη θα έχει φυσικά και έννομες συνέπειες,καθώς παρεμβαίνετε σε μία ανεξάρτητη αρχή και σε μια διαδικασία σε εξέλιξη. Πολύ περισσότερο, μάλιστα, δεν διευκρινίζετε αν αυτός ο υπηρεσιακός γραμματέας θα λειτουργεί παράλληλα με τους πολιτικούς γραμματείς, άρα καταρρίπτεται και το αφήγημα περί λιγότερων μετακλητών που τόσα χρόνια κατηγορούσατε. Το δεύτερο κρίσιμο ερώτημα αφορά τις προσλήψεις. Δεν είπε ξεκάθαρα ο Πρωθυπουργός, δεν είπε ο Υπουργός Εσωτερικών τι θα γίνει. Θα εφαρμόσετε τον κανόνα «1 προς 1» στις προσλήψεις; Αναφέρατε - και καλώς - ότι θα συνεχιστεί ο προγραμματισμός των προσλήψεων, αυτό που θεσμοθετήσαμε πριν από μερικούς μήνες. Αναφέρατε αποσπασματικά - και καλώς - ότι θα συνεχίσετε την πρόσληψη των τεσσάρων χιλιάδων πεντακοσίων καθηγητών για την ειδική αγωγή και των δύο χιλιάδων τετρακοσίων για την υγεία. Καλώς! Αυτές όμως είναι αποσπασματικές δηλώσεις. Τι θα κάνετε με τις υπόλοιπες προσλήψεις του 2019, που έχουν εγκριθεί με τον κανόνα «1 προς 1» και αφορούν την πρόνοια, τα πανεπιστήμια, τη μετανάστευση, τους μηχανικούς, τα ΚΕΠ και τα στελέχη για την προστασία του περιβάλλοντος; Τι θα γίνει με όλες αυτές τις προσλήψεις; Πρέπει να δώσετε μία απάντηση και πρέπει να δοθεί σήμερα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό, παρακαλώ και κλείνω. Πρέπει, επίσης, να πείτε με σαφήνεια τι θα γίνει με τους συμβασιούχους του δημοσίου. Υπάρχει μια τεράστια ανησυχία. Προεκλογικά είχατε μιλήσει για απολύσεις. Θα αναφερθώ τώρα στο τρίτο ερώτημα, το οποίο είναι εξίσου κρίσιμο και δένει με όλα τα υπόλοιπα. Πώς θα καλύψετε με βάση τις διακηρύξεις που κάνατε περί φοροελαφρύνσεων που θα αρχίσουν άμεσα από το 2019, το κενό που θα υπάρχει δημοσιονομικά, το οποίο υπολογίζεται τουλάχιστον σε 1,8 δισεκατομμύρια ευρώ; Τίθεται σαφώς θέμα μειώσεων δαπανών. Πού θα γίνουν, κύριοι Υπουργοί της Κυβέρνησης; Πρέπει ο Πρωθυπουργός να δώσει μια σαφή απάντηση. Θα είναι μέσα από τη δραστική μείωση, όπως φαίνεται - και γι' αυτό υπάρχει η ασάφεια - των κοινωνικών επιδομάτων; Θα είναι μέσα από το «πάγωμα» των προσλήψεων, τις απολύσεις των συμβασιούχων και τη μνημονιακή επιστροφή του «1 προς 5»; Θα είναι μέσα από τη μείωση τελικά ή - και πιθανώς - την κατάργηση του αφορολόγητου; Οφείλει, λοιπόν, σήμερα στην Εθνική Αντιπροσωπεία ο Πρωθυπουργός να δώσει σαφείς απαντήσεις και στα τρία αυτά θέματα Ο ελληνικός λαός έδωσε στον ΣΥΡΙΖΑ ένα ισχυρό ποσοστό, για να είναι μία ισχυρή θεσμική και προγραμματική Αντιπολίτευση στη Βουλή, θετική και δημιουργική, αλλά ταυτόχρονα και μία μαχητική Αντιπολίτευση, προκειμένου να προασπίσουμε όπου χρειαστεί στους χώρους δουλειάς και στις τοπικές κοινωνίες το δημόσιο συμφέρον, τα εργασιακά δικαιώματα, τα δημοκρατικά και τα κοινωνικά δικαιώματα. Σας ευχαριστώ πολύ.
Συνεχίζουμε με τον κ. Ταγαρά από τη Νέα Δημοκρατία. Κυρίες και κύριοι συνάδελφοι, ώσπου να έρθει στο Βήμα ο κύριος συνάδελφος, έχω την τιμή να σας ανακοινώσω την υπ' αριθμόν πρωτοκόλλου 11789/6717 από 22 Ιουλίου 2019 απόφαση του Προέδρου της Βουλής για τη σύσταση και συγκρότηση της Ειδικής Μόνιμης Επιτροπής Θεσμών και Διαφάνειας. Επίσης, έχω την τιμή να σας ανακοινώσω την υπ' αριθμόν πρωτοκόλλου 11791/6719 από 22 Ιουλίου 2019 απόφαση του Προέδρου της Βουλής για τη σύσταση και συγκρότηση της Επιτροπής Κανονισμού της Βουλής. Ομοίως, έχω την τιμή να σας ανακοινώσω την υπ' αριθμόν πρωτοκόλλου 11792/6720 από 22 Ιουλίου 2019 απόφαση του Προέδρου της Βουλής για τη σύσταση και συγκρότηση της Επιτροπής Οικονομικών της Βουλής. Οι σχετικές αποφάσεις έχουν αναρτηθεί στην «Κοινοβουλευτική Διαφάνεια» και θα καταχωριστούν στα Πρακτικά της σημερινής συνεδρίασης.
Ορίστε, κύριε Ταγαρά, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, με τις Προγραμματικές Δηλώσεις της Κυβέρνησης αρχίζει μια νέα εποχή, μια εποχή ανάτασης και δημιουργίας. Δεν έχουμε το δικαίωμα καθυστερήσεων, γιατί απλά κανένας δεν μπορεί να περιμένει, γιατί απλά κανένας δεν αντέχει. Είναι ευθύνη όλων μας η δημιουργική συνεννόηση και συνεργασία, χωρίς αφορισμούς, λαϊκισμούς και ακρότητες. Δεν έχουμε την πολυτέλεια να αναφερόμαστε στο παρελθόν, παραμένοντας στο παρελθόν. Είναι η ώρα για ένα μεγάλο δημιουργικό άλμα στο μέλλον. Η ανακούφιση της κοινωνίας, η ασφάλεια, η σταθερότητα και η προοπτική που δίνει νόημα στη ζωή του καθενός είναι το στοίχημα που πρέπει να κερδίσουμε όλοι μαζί για όλες τις Ελληνίδες, για όλους τους Έλληνες. Οι στείρες αντιπαραθέσεις δεν βοηθούν. Είναι υποχρέωσή μας γρήγορα να πάρουμε αποφάσεις, που δίνουν λύσεις σε εκκρεμότητες του παρελθόντος και διαμορφώνουν πλαίσιο και κανόνες για ισόρροπη και δυναμική ανάπτυξη. Δεν μπορούμε εν ονόματι της προστασίας να απαγορεύουμε τα πάντα. Πρέπει να βρούμε την ισορροπία ανάμεσα στην ανάπτυξη που δημιουργεί θέσεις εργασίας και στην προστασία του περιβάλλοντος και του πολιτισμού μας. Γι' αυτό βάζουμε πλαίσιο και κανόνες στην ανάπτυξη, δημιουργώντας ταυτόχρονα μηχανισμούς ελέγχου τήρησης των κανόνων. Δεν μπορούμε, για παράδειγμα, στην επένδυση του Ελληνικού για τριάντα επτά στρέμματα δάσους που υπήρχαν πριν από εξήντα χρόνια, να αφαιρούμε τη δυνατότητα δημιουργίας ενός από τα μεγαλύτερα μητροπολιτικά πάρκα δύο χιλιάδων στρεμμάτων, στερώντας εβδομήντα χιλιάδες θέσεις εργασίας σε μια κοινωνία που έχει ξεπεράσει τα όριά της. Δημιουργούμε έναν ενιαίο ψηφιακό χάρτη σε μια βάση δεδομένων για όλα τα γεωχωρικά δεδομένα, για όλη τη δημόσια διοίκηση και τους πολίτες, με όλες τις θεσμικές γραμμές, με όλα τα απαραίτητα για την αδειοδότηση κάθε είδους επένδυσης. Στόχος είναι να μπορεί ο οποιοσδήποτε με το πάτημα ενός κουμπιού να πάρει ολοκληρωμένη και θεσμικά ασφαλή την πληροφορία για το τι επιτρέπεται, τι απαγορεύεται, με ποιους όρους και προϋποθέσεις. Σε αυτούς θα περιλαμβάνονται όροι δόμησης, χρήσεις γης, σχέδια πόλεων, ρυμοτομικές και οικοδομικές γραμμές, δάση και δασικές εκτάσεις, περιοχές περιβάλλοντος προστασίας, ζώνες αιγιαλού, παραλίας και λιμένα, υδατορέματα, αρχαιολογικοί χώροι και κάθε αντίστοιχη πληροφορία με ακριβή γεωγραφικά όρια. Στόχος μας είναι να κάνουμε πιο εύκολο και με μικρότερο κόστος στον καθένα να επιχειρήσει. Επιταχύνουμε επενδύσεις που λιμνάζουν. Απλοποιούμε το θεσμικό πλαίσιο, μειώνουμε το διοικητικό βάρος, τις διαδικασίες και τη γραφειοκρατία, σ' όποιον θέλει να ανοίξει ένα κατάστημα, να χτίσει, να δημιουργήσει μία καινοτόμο επιχείρηση, να φτιάξει ένα ξενοδοχείο ή μία βιομηχανία. Δημιουργούμε ένα κεντρικό σύστημα αδειοδότησης ενοποιώντας διάσπαρτες διαδικασίες, επιλύοντας νομοθετικές συγκρούσεις. Προχωρούμε δυναμικά στην μείωση των φορολογικών και ασφαλιστικών βαρών για να μην δημεύει το κράτος τον κόπο και την ανταμοιβή όσων δουλεύουν, για να απελευθερωθούν οι δημιουργικές δυνάμεις του τόπου μας. Κυρίες και κύριοι συνάδελφοι, αξιοποιούμε τις τεχνολογίες ως εργαλεία στην ψηφιακή εποχή όχι για να κάνουμε ηλεκτρονική την γραφειοκρατία, αλλά για να απλοποιήσουμε και να επιταχύνουμε διαδικασίες σε όφελος του πολίτη. Σε ό,τι αφορά τον πρωτογενή τομέα επισημαίνω την ανάγκη αλλαγής του θεσμικού πλαισίου του ΕΛΓΑ για να αισθάνεται ο αγρότης ότι αξίζει να πληρώνει για την ασφάλιση της παραγωγής του και το κράτος να καλύπτει το χαμένο εισόδημά του. Κυρίες και κύριοι συνάδελφοι, μετά από μία καταστροφή που διήρκεσε πολύ και κόστισε πολύ είναι ευθύνη και υποχρέωσή μας να αναβαθμίσουμε ποιοτικά το επίπεδο συνεννόησης και συνεργασίας συμβάλλοντας δημιουργικά για την επόμενη μέρα, να διαμορφώσουμε συνθήκες ώστε όποιος θέλει να ξεχωρίσει και να δημιουργήσει να του επιτρέπεται να μπορεί να το κάνει. Στόχος, κυρίες και κύριοι συνάδελφοι, δεν είναι να κερδίσουμε απλά τις εντυπώσεις, αλλά με το έργο μας να κερδίσουμε την κοινωνία, να της δώσουμε ανάσα και προοπτική δίνοντας νόημα και αξία στη ζωή του κάθε πολίτη. Το μήνυμα για τα παραπάνω το έδωσε ο Πρωθυπουργός μας, ο Κυριάκος Μητσοτάκης. Με αυτές τις παρατηρήσεις υπερψηφίζω τις Προγραμματικές Δηλώσεις και δίνω ψήφο εμπιστοσύνης στην Κυβέρνηση και εύχομαι ταυτόχρονα σε όλες και όλους τους συναδέλφους καλή και δημιουργική κοινοβουλευτική θητεία. Σας ευχαριστώ.
Τον λόγο έχει ο Υπουργός Εθνικής Άμυνας, κ. Νικόλαος Παναγιωτόπουλος
Ευχαριστώ, κύριε Πρόεδρε. Κυρίες και κύριοι Βουλευτές, πρώτα από όλα εύχομαι σε όλες και όλους καλή και γόνιμη κοινοβουλευτική θητεία. Στις εκλογές της 7ης Ιουλίου του 2019 ο ελληνικός λαός έδωσε καθαρή και ισχυρή εντολή στη Νέα Δημοκρατία και τον Πρωθυπουργό, Κυριάκο Μητσοτάκη, να εργαστούμε και να οικοδομήσουμε μία ισχυρή Ελλάδα, την Ελλάδα της κανονικότητας, την Ελλάδα της σταθερότητας, την Ελλάδα του κράτους δικαίου, την Ελλάδα της ανάπτυξης, την Ελλάδα της ευημερίας. Αποστολή μας να επαναφέρουμε τη χώρα μας στη θέση που της αξίζει, ώστε αυτή να ανακτήσει το διεθνές κύρος που της αναλογεί και να εδραιωθεί στο γεωπολιτικό περιβάλλον ως αξιόπιστη και ισχυρή δύναμη που προάγει την ασφάλεια και τη συνεργασία στην ευρύτερη περιοχή. Μετά τα τεσσεράμισι χρόνια της διακυβέρνησης ΣΥΡΙΖΑ και ΣΥΡΙΖΑ - ΑΝΕΛ το στοίχημα για την επαναφορά στην κανονικότητα δεν είναι μικρό, μεγάλο είναι. Η πίστη, όμως, ότι θα κερδηθεί εκπορεύεται από την ισχυρή πολιτική βούληση και έναν γνήσιο, βαθιά δημοκρατικό πατριωτισμό που μπορώ να σας βεβαιώσω ότι χαρακτηρίζει τόσο την Κυβέρνηση όσο και την Κοινοβουλευτική Ομάδα της Νέας Δημοκρατίας. Έχοντας συνειδητοποιήσει, λοιπόν, πλήρως αυτήν την κρίσιμη εθνική αποστολή αναλαμβάνω την ευθύνη της πολιτικής ηγεσίας των Ενόπλων Δυνάμεων της χώρας που μου ανατέθηκε από τον Πρωθυπουργό της χώρας. Η τιμή είναι εξαιρετικά μεγάλη και διαβεβαιώνω το Σώμα του ελληνικού Κοινοβουλίου ότι τόσο εγώ όσο και ο Υφυπουργός κ. Αλκιβιάδης Στεφανής, που παρίσταται, έχουμε πλήρη επίγνωση του ιερού χρέους που αναλαμβάνουμε τούτη την ώρα, προκειμένου οι Ένοπλες Δυνάμεις της χώρας να επιτελούν στο ακέραιο την αποστολή τους και προκειμένου κάθε Ελληνίδα και κάθε Έλληνας να νιώθουν ασφαλείς. Κυρίες και κύριοι συνάδελφοι, η χώρα μας βρίσκεται σε ένα δυναμικό πολιτικό και γεωοικονομικό περιβάλλον, αυτό της νοτιοανατολικής Ευρώπης και της ανατολικής Μεσογείου εντός του οποίου απαντώνται σχεδόν όλες οι σύγχρονες προκλήσεις ασφαλείας. Σε αυτό το περίπλοκο και ρευστό περιβάλλον προστίθενται και οι ευρύτερες προκλήσεις ασφαλείας που συναντώνται τόσο σε παγκόσμιο όσο και σε περιφερειακό επίπεδο επιδρώντας δυνητικά και επί της χώρας μας. Οι ακούσιες και εκούσιες μετακινήσεις πληθυσμών μεγάλης κλίμακας, η παράνομη μετανάστευση, οι τρομοκρατικές ενέργειες και η έξαρση του ακραίου θρησκευτικού φονταμενταλισμού, οι παράνομες διακινήσεις κάθε είδους, αλλά ιδίως και κυρίως οι παράνομες διακινήσεις ανθρώπων, το άλυτο μέχρι στιγμής αλλά ούτως ή άλλως εξαιρετικά δισεπίλυτο Μεσανατολικό, ο εντονότατος ανταγωνισμός για την αξιοποίηση πλουτοπαραγωγικών πηγών, ιδίως υδρογονανθράκων, η κλιματική αλλαγή που πρόσφατα άρχισε να βιώνει πλέον με σφοδρότητα και η χώρα μας, το οργανωμένο και διεθνοποιημένο έγκλημα, οι κυβερνοαπειλές είναι μερικές μόνο από τις σύγχρονες προκλήσεις που απαιτούν την πλήρη εγρήγορσή μας, καθόσον δύνανται να επηρεάσουν δυσμενώς την ασφάλεια της χώρας μας. Και μιας και μιλώ για προκλήσεις έρχομαι αναπόφευκτα στη σχέση μας με τη γείτονα Τουρκία και τις εξελίξεις στη νοτιοανατολική Μεσόγειο. Είναι αυτονόητο, κυρίες και κύριοι συνάδελφοι, ότι δεν μπορούμε, αλλά ούτε πρόκειται να ανεχθούμε παραβατικές συμπεριφορές οι οποίες αμφισβητούν ευθέως την εδαφική ακεραιότητα, τα κυριαρχικά μας δικαιώματα, αλλά και τις αρμοδιότητες, που απορρέουν από διεθνείς συμβάσεις και αποφάσεις διεθνών οργανισμών. Το Υπουργείο Εθνικής Άμυνας παρακολουθεί στενά τις ενέργειες και τη συμπεριφορά της Τουρκίας στην ευρύτερη περιοχή της ανατολικής Μεσογείου, μία συμπεριφορά που μας προβληματίζει σοβαρά, όπως άλλωστε προβληματίζει και τις χώρες της Ευρωπαϊκής Ένωσης, αλλά και άλλες χώρες οι οποίες παρακολουθούν τις παράνομες και καταχρηστικές ενέργειες της Τουρκίας εντός της Αποκλειστικής Οικονομικής Ζώνης της Κυπριακής Δημοκρατίας, δηλαδή ενός κράτους - μέλους της Ευρωπαϊκής Ένωσης. Εμείς, η Ελλάδα, στεκόμαστε με απόλυτη προσήλωση στο πλευρό της Κύπρου, επιδιώκουμε την ειρήνη και σχέσεις καλής γειτονίας με γνώμονα τον σεβασμό των εθνικών κυριαρχικών δικαιωμάτων και του διεθνούς δικαίου. Δεν προκαλούμε, αλλά δεν μας αρέσει και να προκαλούμαστε. Δεν εφησυχάζουμε, αλλά επαγρυπνούμε. Η ψυχραιμία μας και ο προσανατολισμός στην ειρηνική επίλυση των διαφορών μεταξύ κρατών δεν πρέπει να εκλαμβάνονται ως αδυναμία. Πιστεύουμε πως η δημιουργία και η κλιμάκωση των εντάσεων δεν είναι προς το συμφέρον καμμίας από τις δύο χώρες, ούτε βέβαια συμβάλλει στην προώθηση της ασφάλειας και συνεργασίας σε μία ήδη αρκετά ταραγμένη ευρύτερη περιοχή. Θα επιθυμούσαμε προφανώς η σχέση μας με την Τουρκία να εισέλθει σε μία νέα, σε μία άλλη φάση με τρόπο που να εξασφαλίζεται και όχι να διακινδυνεύεται η σταθερότητα στην περιοχή μας, τούτο όμως δεν εξαρτάται μόνο από εμάς. Ως Υπουργείο Άμυνας θα επιδιώξουμε τη διατήρηση ενός διαύλου επικοινωνίας με την Τουρκία, κυρίως με την υλοποίηση δραστηριοτήτων στο πλαίσιο εφαρμογής των μέτρων οικοδόμησης εμπιστοσύνης. Ελπίζουμε πραγματικά το ίδιο να επιδιώκει και η Τουρκία. Αναμένουμε έμπρακτες αποδείξεις για τις προθέσεις της, πλην όμως πολύ φοβούμαι ότι μέχρι στιγμής δεν τις έχουμε. Κυρίες και κύριοι συνάδελφοι, το Υπουργείο Εθνικής Άμυνας διαρθρώνει τις πολιτικές προτεραιότητες του σε πέντε βασικούς άξονες που υπηρετούν τη στρατηγική επιλογή του Πρωθυπουργού και της Κυβέρνησης για ασφάλεια στη χώρα. Άξονας πρώτος: Εξασφάλιση επάρκειας του αμυντικού εξοπλισμού. Ιδιαίτερη έμφαση θα δοθεί στην τεχνολογική υπεροχή του και στην αξιοποίηση των σύγχρονων πληροφοριακών συστημάτων και συστημάτων διοίκησης. Στόχος μας είναι η υλοποίηση στοχευμένων εξοπλιστικών προγραμμάτων που ήδη έχουν προσδιοριστεί από την ηγεσία των Ενόπλων Δυνάμεων και εξελίσσονται στη βάση βραχυπρόθεσμων, μεσοπρόθεσμων και μακροπρόθεσμων προτεραιοτήτων. Ο συνολικός αυτός σχεδιασμός θα εξασφαλίσει πρώτα τη διατήρηση και σταδιακά την επαύξηση της αποτρεπτικής ισχύος του αξιόμαχου και της ετοιμότητας των Ενόπλων Δυνάμεων της χώρας, διαρθρώνεται δε σε δύο επίπεδα. Το πρώτο επίπεδο έχει να κάνει με την αναβάθμιση και υποστήριξη των βασικών οπλικών συστημάτων σε Στρατό, Ναυτικό και Αεροπορία, σύμφωνα με τις ανάγκες, τον σχεδιασμό και τις προτεραιότητες που ορίσαμε από κοινού με τη στρατιωτική ηγεσία. Το δεύτερο επίπεδο αφορά στην πρόσκτηση οπλικών συστημάτων που θα αναβαθμίσουν την επιχειρησιακή δυνατότητα και τη λειτουργική ετοιμότητα και στα τρία όπλα των Ενόπλων Δυνάμεων. Εδώ έχουμε να κάνουμε με ένα επίπεδο πιο συγκεκριμένων αλλά και πιο άμεσων παρεμβάσεων. Άξονας δεύτερος: Αναδιοργάνωση της δομής των Ενόπλων Δυνάμεων. Αποβλέπει στην αύξηση της διαθεσιμότητας του έμψυχου δυναμικού μέσω της ενίσχυσης του αναγκαίου στρατιωτικού προσωπικού, καθώς και της θεσμοθέτησης ενός αντικειμενικού, σταθερού πλαισίου σταδιοδρομικής εξέλιξης και συστήματος αξιολόγησης, ώστε να εξασφαλίζεται η αξιοκρατική ιεραρχική εξέλιξη των στελεχών. Άξονας τρίτος: Εκσυγχρονισμός του υφιστάμενου νομοθετικού πλαισίου. Κύρια παρέμβαση θα είναι η αναθεώρηση του νόμου περί προμηθειών στις Ένοπλες Δυνάμεις, - όλου του νομοθετικού πλαισίου - ώστε να εξασφαλίζεται από τη μία όλη η απαραίτητη διαφάνεια, χωρίς εντυπώσεις ψευδοδιαφάνειας, όσο και η αναγκαία ευελιξία από την άλλη στο σύστημα προμηθειών, σε όλο το φάσμα των Ενόπλων Δυνάμεων. Άξονας τέταρτος: Ενίσχυση της εγχώριας αμυντικής βιομηχανίας ως ζωτικής σημασίας για την ασφάλεια εφοδιασμού και για τη διατήρηση των επιχειρησιακών δυνατοτήτων των Ενόπλων Δυνάμεων. Η ενίσχυση αυτή θα γίνει μέσω της ενθάρρυνσης των συμπράξεων της αμυντικής βιομηχανίας με τον ιδιωτικό τομέα, της υποστήριξης της αμυντικής έρευνας και τεχνολογίας σε συνεργασία με τα πανεπιστήμια και τα ερευνητικά ιδρύματα της χώρας. Είναι άξονας, θα έλεγα, κομβικής, στρατηγικής σημασίας και προοπτικής για τη χώρα. Άξονας πέμπτος: αναβάθμιση της στρατιωτικής εκπαίδευσης. Αναφέρομαι τόσο σε δράσεις για την αξιοποίηση της στρατιωτικής θητείας προς απόκτηση καθοριστικών προσόντων, ακόμα και για την είσοδο στην αγορά εργασίας από τους στρατεύσιμους και ανάπτυξη κρίσιμων δεξιοτήτων προς το σκοπό αυτό, αλλά και την ενίσχυση συνεργασίας των ανώτατων στρατιωτικών εκπαιδευτικών ιδρυμάτων και σχολών με τα ΑΕΙ, δηλαδή τα πανεπιστήμια της χώρας, και στην αξιοποίηση της σωρευτικής επιστημονικής γνώσης και εμπειρίας των δεξαμενών σκέψης, καθώς και με αντίστοιχες σχολές στο εξωτερικό, στο πλαίσιο διεθνών συνεργασιών. Κυρίες και κύριοι, οι πολιτικές του Υπουργείου Άμυνας θα βρίσκονται σε πλήρη στοίχιση και με τις ευρύτερες στρατηγικές κυβερνητικές επιλογές, όπως αυτές έχουν κωδικοποιηθεί στα επιμέρους σημεία που έθεσε προ ημερών ο Πρωθυπουργός. Το Υπουργείο στηρίζει και επιδιώκει συνέργειες και συντονισμένες πρωτοβουλίες με άλλα Υπουργεία, στο πλαίσιο της ολιστικής προσέγγισης που διέπει συνολικά το κυβερνητικό έργο. Ενδεικτικά, ως προς τη στρατηγική επιλογή της ενίσχυσης στην Ελλάδα σε έναν κόμβο που αλλάζει, για παράδειγμα, το Υπουργείο στοχεύει στην τόνωση και ενίσχυση της αμυντικής διπλωματίας ως βασικό εργαλείο ήπιας ισχύος, προς ενίσχυση, βέβαια, του ρόλου της συνολικής διπλωματίας της χώρας. Ήδη, στελέχη των Ενόπλων Δυνάμεων καταγράφουν ισχυρή παρουσία σε επίπεδο διεθνών οργανισμών και διμερών, αλλά και πολυμερών συνεργασιών, ιδιαιτέρως στη βάση της σχέσης στρατηγικής συνεργασίας με Κύπρο, Ισραήλ και Αίγυπτο, καθώς και με άλλα κράτη της ευρύτερης περιοχής των Βαλκανίων και της νοτιοανατολικής Μεσογείου. Αυτό το καθεστώς συνεχίζεται και ενισχύεται. Ως προς τη στρατηγική επιλογή της ποιοτικής δημόσιας υγείας για όλους τους Έλληνες, το Υπουργείο Εθνικής Άμυνας θα συμβάλει στη δημόσια υγεία - ήδη το κάνει - με τη βελτιστοποίηση των υπηρεσιών των στρατιωτικών νοσοκομείων και με τη διάθεση στρατιωτικών ιατρών σε κοινωνικές δράσεις. Προ ημερών διατέθηκε κατά πρώτη ημέρα ανάληψης των καθηκόντων μας ένας στρατιωτικός ιατρός στην Ακρόπολη. Έμφαση θα δοθεί και στην παροχή υπηρεσιών υγείας σε ακριτικές και απομακρυσμένες περιοχές, καθώς και στην άμεση ανταπόκριση στη διαχείριση κρίσεων υγείας. Χθες μόλις, άλλη μία φορά, ένα στρατιωτικό ελικόπτερο μετέφερε, έκανε διακομιδή δηλαδή, ασθενούς από ακριτική νησιωτική περιοχή προς το κέντρο. Περαιτέρω, ως προς τη στρατηγική επιλογή της αξίας στην ακίνητη περιουσία, στοχεύουμε στη βέλτιστη αξιοποίηση των περιουσιακών στοιχείων του ΥΠΕΘΑ μέσω της ενίσχυσης και απλοποίησης του ρόλου του Ταμείου Εθνικής Άμυνας διά της ορθολογιστικής διαχείρισης της περιουσίας που αυτό διαθέτει. Στόχος η αύξηση των πόρων για την άμυνα της χώρας. Στην ίδια φιλοσοφία εντάσσεται και η βελτιστοποίηση της λειτουργίας της Υπηρεσίας Αξιοποίησης Ακίνητης Περιουσίας Ενόπλων Δυνάμεων, ώστε το Υπουργείο Άμυνας να αποτελέσει, εκτός των άλλων, και αναπτυξιακό βραχίονα της εθνικής προσπάθειας. Και, τέλος, ως προς τη στρατηγική επιλογή της προστασίας του περιβάλλοντος - προσαρμογή στην κλιματική αλλαγή και βιώσιμη ανάπτυξη, στοχεύουμε στην αναβάθμιση της περιβαλλοντικής πολιτικής μέσω της έμφασης στην ενεργειακή αναβάθμιση και αυτονομία των υποδομών των Ενόπλων Δυνάμεων, την απεξάρτηση από ρυπογόνες μορφές ενέργειας και την υιοθέτηση βέλτιστων πρακτικών στη διαχείριση απορριμμάτων. Άλλωστε, κυρίες κύριοι συνάδελφοι, είναι γνωστό ότι η αποστολή των Ενόπλων Δυνάμεων δεν περιορίζεται μόνο στο επιχειρησιακό της έργο. Με υψηλό, όμως, αίσθημα ευθύνης και ευαισθησίας οι Ένοπλες Δυνάμεις προσφέρουν πολύπλευρο έργο προς το κοινωνικό σύνολο, θεμελιώνοντας δεσμούς με τις ευρύτερες κοινωνικές ομάδες. Αναλαμβάνουν μια πληθώρα δράσεων με σκοπό τη συνδρομή των υπολοίπων κρατικών φορέων, αλλά και τη στενότερη σύνδεση με το κοινωνικό σύνολο. Ως Κυβέρνηση, σκοπεύουμε να ενισχύσουμε με ουσιαστικό τρόπο δράσεις άμεσης συνεργασίας με την Πολιτική Προστασία για τον αναβαθμισμένο ρόλο της, όπως στην έρευνα και στη διάσωση, στις αεροδιακομιδές, στη δασοπυρόσβεση και τη δασοπροστασία, στην αντιμετώπιση φυσικών καταστροφών, σε εθνικό επίπεδο, σε συνεργασία με τα συναρμόδια Υπουργεία. Προ ημερών, πάλι στις πρώτες ώρες ανάληψης των καθηκόντων μας, οι νέοι ρυθμοί και οι νέες αποδοτικότητες φάνηκαν κατά την αντιμετώπιση της θεομηνίας στη Χαλκιδική. Τελικά, κυρίες και κύριοι, οι Ένοπλες Δυνάμεις είναι δίπλα στην κοινωνία γιατί το έμψυχο δυναμικό τους προέρχεται μέσα από την κοινωνία. Κάνοντας, λοιπόν, μια αναφορά σε αυτό το έμψυχο δυναμικό, θέλω να τονίσω ότι είμαστε ιδιαίτερα περήφανοι γι' αυτό. Οι άνδρες και οι γυναίκες των Ενόπλων Δυνάμεων λειτουργούν με προσήλωση, με αξιοπρέπεια, με απόλυτη αίσθηση καθήκοντος, με επαγγελματισμό. Η ποιοτική υπεροχή του προσωπικού μας, άλλωστε, διασφαλίζει αυτήν την ίδια την αποτρεπτική ισχύ των Ενόπλων Δυνάμεων και γι' αυτό χρέος μας είναι να σταθούμε δίπλα στο προσωπικό. Ως προς το σκοπό αυτό, σχεδιάζουμε λήψη σειράς μέτρων κοινωνικού χαρακτήρα για την αντιμετώπιση ζητημάτων που άπτονται και της καθημερινότητας στελεχών, αλλά και των οικογενειών τους, των συνθηκών διαβίωσης και της βελτίωσης του βιοτικού τους επιπέδου, σ' ένα ασφαλές, σύγχρονο, αλλά και ειδικό και ιδιαίτερο, όπως και να το κάνουμε, εργασιακό περιβάλλον. Παράλληλα, οφείλουμε ειδική μνεία και μέριμνα στους απόστρατους, έφεδρους και εθνοφύλακες. Είναι Έλληνες πατριώτες που υπηρέτησαν ή συνεχίζουν να υπηρετούν με προσήλωση και αίσθημα ευθύνης τις Ένοπλες Δυνάμεις και δι' αυτών την Ελλάδα. Αυτή τη συνολικά άριστη συμπεριφορά που επέδειξε το προσωπικό των Ενόπλων Δυνάμεων, παρά τις πρόσφατες συνθήκες δημοσιονομικής δυσκολίας, την αναγνωρίζουμε, την επαινούμε και πρόκειται να αποδείξουμε έμπρακτα αυτό το σεβασμό για το προσωπικό των Ενόπλων Δυνάμεων με την υλοποίηση του προγράμματός μας. Τέλος, ύψιστη προτεραιότητα δική μας, αναφορικά με όσα είπα, αποτελεί η διαφάνεια και λογοδοσία στη διαχείριση του δημόσιου χρήματος που διατίθεται για την αναβάθμιση και τον εκσυγχρονισμό των Ενόπλων Δυνάμεων. Θέλουμε κάθε Έλληνας πολίτης να γνωρίζει πού δαπανάται κάθε ευρώ στον τομέα της άμυνας και αυτές οι δαπάνες, όπου και όποτε πραγματοποιηθούν, θα γίνουν με απόλυτο σεβασμό στο υστέρημα του Έλληνα φορολογούμενου. Εν κατακλείδι, στοχεύουμε σε σύγχρονες, ισχυρές και αξιόμαχες Ένοπλες Δυνάμεις, με υψηλή αποτρεπτική ισχύ. Παρεμβαίνουμε δυναμικά στο παρόν ώστε να διαμορφώσουμε κατά τον καλύτερο τρόπο το μέλλον, όχι ως ουραγοί, αλλά ως δημιουργοί των εξελίξεων. Η προσπάθεια ήταν πάντα διαρκής και εντατική, απλά τώρα γίνεται εντατικότερη. Κυρίες και κύριοι Βουλευτές, όπως γίνεται σε κάθε χώρα που σέβεται τον εαυτό της, αλλά και αντιμετωπίζει σύγχρονες προκλήσεις ασφάλειας, έχουμε, ως πολιτική ηγεσία του Υπουργείου Εθνικής Άμυνας, το κρίσιμο, πατριωτικό καθήκον να φροντίσουμε ένα ξίφος. Το ξίφος της Ελλάδας είναι οι Ένοπλες Δυνάμεις της, είναι «η κόψη του σπαθιού η τρομερή». Και αν σε καιρό ειρήνης το ξίφος αυτό είναι στο θηκάρι, σε ταραγμένους καιρούς, όταν το χέρι έρχεται στη λαβή, τότε το ξίφος πρέπει να είναι ναι ακονισμένο, κοφτερό και αστραφτερό. Εύχομαι - πραγματικά το εύχομαι - το χέρι να παραμείνει στη λαβή και το ξίφος στο θηκάρι. Δεν είμαστε πολεμοχαρείς. Δεν πρέπει, όμως, να είμαστε και αμέριμνοι. Γι' αυτό και μεριμνώ, ομού με την υπόλοιπη πολιτική και στρατιωτική ηγεσία του Υπουργείου, ώστε το ξίφος της Ελλάδας, αυτό το ξίφος, να βρίσκεται στην κατάσταση που το περιέγραψα προηγουμένως. Αυτή είναι η δουλειά μας, αυτό είναι το καθήκον μας, να καταβάλουμε κάθε δυνατή προσπάθεια, με κάθε ικμάδα των δυνάμεών μας, με κάθε κόστος, να κρατήσουμε την κόψη του σπαθιού τρομερή. Σας ευχαριστώ.
Κύριε Πρόεδρε, μπορώ να έχω τον λόγο για να κάνω μία ερώτηση;
Ναι, κύριε Λοβέρδο, έχετε το λόγο.
Ευχαριστώ. Κύριε Υπουργέ, να σας κάνω μια ερώτηση. Είπατε πάρα πολλά. Συγκράτησα την αναφορά σας - ήταν λακωνική - για τα μέτρα οικοδόμησης εμπιστοσύνης και είπατε ότι «στην εξέλιξή τους θα…» κ.λπ.. Σε προεκλογική περίοδο, πριν τις ευρωεκλογές, είχαμε ένταση στο θέμα των σχέσεων μας με την Τουρκία για τα μέτρα οικοδόμησης εμπιστοσύνης και παραίτηση κρίσιμου στελέχους της ελληνικής αντιπροσωπείας μετά από την πρώτη σύσκεψη που έγινε με την τουρκική αντιπροσωπεία στην Αθήνα. Γιατί υπήρξε αυτή η κρίση; Υπήρξε αυτή η κρίση, διότι η Τουρκία αντί για μέτρα οικοδόμησης εμπιστοσύνης έθετε τα βασικά ζητήματα που χωρίζουν τις δύο χώρες στη νιοστή. Θα ήθελα μια λέξη παραπάνω, γιατί η αναφορά σας ήταν σαν να συνεχίζουμε στο πλαίσιο μιας κανονικότητας. Όλα τα κόμματα τότε είχαμε επισημάνει ότι υπάρχει πρόβλημα εκεί.
Ο κύριος Υπουργός έχει τον λόγο για να δώσει μία σύντομη απάντηση.
Φυσικά θα είμαι σύντομος, κύριε Πρόεδρε. Αυτό που ήθελα να καταστήσω αντιληπτό, εξαιρετικέ κύριε συνάδελφε, κύριε Λοβέρδο, είναι ότι η διατήρηση του διαλόγου για τα μέτρα οικοδόμησης εμπιστοσύνης μεταξύ των δύο χωρών είναι απλά η διατήρηση ενός ακόμα χαμηλής εντάσεως - θα έλεγα - καναλιού επικοινωνίας, ανάμεσα στις δύο χώρες. Αυτό και μόνο είναι η εξαγγελία μας στο πλαίσιο της ανάγνωσης των Προγραμματικών Δηλώσεων της Κυβέρνησης ότι προτιθέμεθα καλή τη πίστη να το κρατήσουμε ανοικτό, γιατί καλό είναι ακόμα και σε καιρούς έντασης αυτά τα κανάλια επικοινωνίας να διατηρούνται ανοικτά, χωρίς αυτό να συνεπάγεται κάποια διάθεση ενδοτικότητας ή υποχωρητικότητας ή θέση σε αμφιβολία φυσικά όλων των κυριαρχικών δικαιωμάτων που έχει η χώρα. Αυτό και μόνο προς το παρόν. Στο μέλλον και ανάλογα και με τη συμπεριφορά της γείτονος θα δούμε κατά πόσο και μέχρι ποιου σημείου θα πρέπει να κρατήσουμε, να αυστηροποιήσουμε, να ανοίξουμε, να κλείσουμε αυτά τα κανάλια. Ως γενική γραμμή, όμως, νομίζω ότι σε κάθε περίπτωση ένα τέτοιο κανάλι επικοινωνίας θα πρέπει προς το συμφέρον και των δύο χωρών να μένει ανοικτό. Σας ευχαριστώ.
Καλώς, ευχαριστούμε τον κύριο Υπουργό. Να δώσουμε τώρα τον λόγο στον κ. Απόστολο Πάνα από το Κίνημα Αλλαγής.
Κύριε Πρόεδρε, κυρίες και κύριοι Βουλευτές, επιτρέψτε μου πριν από την πρώτη τοποθέτησή μου ως νέος Βουλευτής, για πρώτη φορά στο ελληνικό Κοινοβούλιο, να ευχαριστήσω από τα βάθη της καρδιάς μου τους συμπολίτες μου στη Χαλκιδική που με τίμησαν με την ψήφο τους και με έστειλαν εδώ ως εκπρόσωπό τους. Θα ήθελα να τους πω ότι αισθάνομαι πλήρη και βαθιά την ευθύνη και θα προσπαθήσω με όλες μου τις δυνάμεις να ανταποκριθώ στις προσδοκίες τους. Ξεκινώντας θα ήθελα να πω δύο πράγματα για τη Χαλκιδική που πρόσφατα επλήγη από τη μεγάλη θεομηνία και ακόμη και σήμερα προσπαθεί να ανταπεξέλθει σε μια δύσκολη καθημερινότητα. Ιδιαίτερα στον αγροτικό τομέα υπήρχαν δραματικές καταστροφές και ανυπολόγιστες ζημιές που έχουν υποστεί πολλές αγροτικές καλλιέργειες που πλήττουν ανεπανόρθωτα την αγροτική οικονομία της Χαλκιδικής. Ζητώ, λοιπόν, να γίνουν όλες εκείνες οι απαραίτητες ενέργειες, προκειμένου να υπάρξει άμεση αποζημίωση και αποκατάσταση των πληγέντων. Εμείς ως Κίνημα Αλλαγής έχουμε καταθέσει συγκεκριμένη δέσμη προτάσεων για την ανακούφιση των πληγέντων. Βρεθήκαμε στις περιοχές αυτές και θα παρακολουθούμε το θέμα στενά. Κυρίες και κύριοι Βουλευτές, με τις εκλογές της 7ης Ιουλίου ο ελληνικός λαός άλλαξε τον πολιτικό χάρτη της χώρας και μέσα σε έντονη πόλωση έδωσε στο Κίνημα Αλλαγής 8,1%, ποσοστό που για εμάς μεταφράζεται στο ότι μας έδωσε εντολή και ρόλο για μια υπεύθυνη και εποικοδομητική αντιπολίτευση και αυτό θα πράξουμε. Μέσα σ' αυτό το πλαίσιο, ως τομεάρχης του Αγροτικού Κινήματος Αλλαγής, θα αναπτύξω τις θέσεις μας και τις προτάσεις μας για τον πρωτογενή τομέα, όπως τις έχουμε επεξεργαστεί με τους φορείς της αγροτοδιατροφικής παραγωγής και συμπεριλαμβάνονται στο σχέδιο «Ελλάδα». Κάθε έγκυρη μελέτη για τις πολιτικές που θα βγάλουν τη χώρα από την κρίση καταλήγει στο συμπέρασμα ότι η παραγωγή ανάταξη του αγροτικού τομέα καλείται να παίξει καταλυτικό ρόλο. Η πρωτογενής παραγωγή, δηλαδή ο αγροτοδιατροφικός τομέας αναδεικνύεται σε πυλώνα άμεσης ανάπτυξης. Θέλω με αυτό να καταστήσω σαφές, κύριοι της Κυβέρνησης, ότι για εμάς μετά από όσα ακούσαμε από τους αρμόδιους Υπουργούς για τον πρωτογενή τομέα τις προηγούμενες ημέρες μοναδικό κριτήριο κοινοβουλευτικού ελέγχου, θα αποτελέσει η αποτελεσματικότητα και η προώθηση λύσεων για το καλό του αγροτικού κόσμου και της υπαίθρου της χώρας. Γι' αυτό, λοιπόν, θα κρίνουμε αυστηρά, αλλά προγραμματικά και γίνομαι συγκεκριμένος. Ο πρωτογενής τομέας είναι κρίσιμος τομέας για τη συνολική ανάπτυξη της χώρας και ιδίως την ανάπτυξη της υπαίθρου, της διατροφικής ασφάλειας της χώρας και της κοινωνικής συνοχής. Αποτελεί, λοιπόν, στρατηγικό τομέα και γι' αυτό χρειάζεται σωστή και μακροπρόθεσμη στρατηγική. Με απλά λόγια, χρειάζεται συνεννόηση για μια εθνική στρατηγική που θα ξεπερνά τη θητεία μιας κυβέρνησης, πολύ δε περισσότερο τη θητεία μιας πολιτικής ηγεσίας. Το θέμα αυτό γίνεται το πλέον επίκαιρο με τη νέα ΚΑΠ για την οποία οι διαπραγματεύσεις θα ολοκληρωθούν το αμέσως επόμενο χρονικό διάστημα. Συγκεκριμένα και όχι αόριστα, η χώρα και οι αγρότες για να εισπράττουν τις κοινοτικές ενισχύσεις θα πρέπει να επιτυγχάνουν συγκεκριμένα αποτελέσματα σε μετρήσιμους στόχους βάσει εθνικού στρατηγικού σχεδίου ανάπτυξης του πρωτογενούς τομέα. Ρωτάμε, λοιπόν: Έχετε ήδη επεξεργαστεί τέτοιο σχέδιο; Μπορείτε να δεχθείτε τις προγραμματικές μας προτάσεις; Τελικά, είστε πραγματικά έτοιμοι για τη διαπραγμάτευση; Έχετε δει ποιοι είναι οι κίνδυνοι σ' αυτήν την κρίσιμη διαδικασία για τη χώρα και τους αγρότες; Εδώ είμαστε και θα τα αναδεικνύουμε με στοιχεία από τα πεπραγμένα των πολιτικών σας και της εφαρμογής τους. Έτσι, λοιπόν, θα σας κρίνουμε κατά πόσο θα φέρετε αποτελέσματα σε μια σειρά από παράγοντες που είναι κρίσιμοι για τον αγροτοδιατροφικό τομέα, όπως την ανυπαρξία τραπεζικής χρηματοδότησης, τις υπέρογκες και τιμωρητικές ασφαλιστικές και φορολογικές εισφορές, τη φορολόγηση των ενισχύσεων τη στιγμή που η κοινοτική χρηματοδότηση στην ΚΑΠ κινδυνεύει να μειωθεί κι άλλο στερώντας και άλλη ανταγωνιστικότητα από τους Έλληνες αγρότες, την αντιμετώπιση του μεγάλου κόστους παραγωγής, την αποδυνάμωση της ελληνικής κτηνοτροφίας, το μπάχαλο με τους δασικούς χάρτες, κάτι που ζήσαμε εμείς στη Χαλκιδική πολύ έντονα, το μπάχαλο και τον αιφνιδιασμό με την εξισωτική αποζημίωση, τις καθυστερήσεις στην καταβολή αποζημιώσεων από τον ΕΛΓΑ, αλλά και την αναδιοργάνωση του ΕΛΓΑ με νέο ασφαλιστικό κανονισμό για την αντιμετώπιση ζημιών από ακραία καιρικά φαινόμενα, όπως ζήσαμε πρόσφατα στη Χαλκιδική, την καθυστέρηση του Προγράμματος Αγροτικής Ανάπτυξης 2014-2020, τη διαχείριση του αρδευτικού νερού, την είσοδο νέων παράγωγων και επιχειρηματιών στον πρωτογενή τομέα και την παραγωγή τροφίμων, την απουσία της καινοτομίας και της ευφυούς γεωργίας, την ανυπαρξία ελέγχου της αγοράς και ιδιαίτερα τρόπου διακίνησης των ελληνικών προϊόντων, αλλά και το πάρτι των ελληνοποιήσεων, την ανυπαρξία στοιχειώδους ασφάλειας στα χωριά και κυρίως στα αγροκτήματα, την προστασία των φυσικών πόρων και του περιβάλλοντος σε στεριά και θάλασσα, την αναδιοργάνωσης των συνεταιρισμών και των ομάδων παραγωγών και την προώθηση των ενεργειακών ΚΟΙΝΣΕΠ των αγροτών, την προώθηση των πολιτικών για την αλιεία, την ύπαρξη πολιτικών μέτρων για την στήριξη των νησιωτικών περιοχών και ορεινών και μειονεκτικών, τη στήριξη της μεταποίησης και της διευκόλυνσης εξαγωγών, αλλά και συνεργασία του αγροτοδιατροφικού τομέα για τον τουρισμό, τέλος, τη βελτίωση όλων των παρεχόμενων υπηρεσιών στους πολίτες της υπαίθρου. Τελικά θα σας κρίνουμε γι' αυτό που εμείς στο Κίνημα Αλλαγής πιστεύουμε βαθιά, την αλλαγή του παραγωγικού μοντέλου, ώστε η ελληνική γεωργία να αποκτήσει ταυτότητα και από μία γεωργία χαμηλού κόστους να μετατραπεί σε μία γεωργία με βάση την ποιοτική παραγωγή. Γι' αυτό και επειδή δεν μας ικανοποίησαν οι προγραμματικές σας θέσεις όπως αναπτύχθηκαν, δεν παρέχουμε ψήφο εμπιστοσύνης στην Κυβέρνηση. Σας ευχαριστώ πολύ.
Τον λόγο έχει ο κ. Τζαβάρας από τη Νέα Δημοκρατία. Θα ακολουθήσει ο κ. Χαρίτσης και μετά η Υφυπουργός κ. Μιχαηλίδου.
Ευχαριστώ πολύ, κύριε Πρόεδρε. Κύριοι συνάδελφοι, κανένας δεν μπορεί να έχει αντίρρηση ότι η συζήτηση επί των Προγραμματικών Δηλώσεων της Κυβέρνησης του Κυριάκου Μητσοτάκη άρχισε και εξελίσσεται μέχρι τη στιγμή αυτή μέσα σε μία ατμόσφαιρα πρωτόγνωρης για την Αίθουσα αυτή κοινοβουλευτικής ευπρέπειας και πολιτικής ορθότητας. Εύχομαι αυτή η ατμόσφαιρα να είναι πηγαία και αυθεντική, να αποτελέσει τη βάση για τη δημιουργία ενός νέου πολιτικού κλίματος στα δημόσια πράγματα της χώρας, που θα διευκολύνει συνθέσεις και θα καταλήγει πάντα στην ανάδειξη της βέλτιστης πρότασης για την πρόοδο την ιστορική του τόπου. Και μιας και όλα ξεκινάνε από τον πολιτισμό, απ' ό,τι φαίνεται, γιατί ο πολιτισμός έχει τη δύναμη να μετατρέπει γνωστές καταστάσεις που ζούσαμε πριν, στις προηγούμενες θητείες μας στο κοινοβούλιο, αφιερώνω και εγώ αυτήν την πρώτη ομιλία μου στη συγκεκριμένη Βουλή στον πολιτισμό. Στον πολιτισμό από τον οποίο έχω περάσει και έχω θητεύσει στα έτη 2012 και 2013 και πάντα θα θυμάμαι ότι εάν υπάρχει μια άυλη παραγωγική δύναμη στην οποία οφείλει η Ελλάδα να επενδύσει αυτή δεν υπάρχει αμφιβολία ότι πρέπει να είναι ο μεγάλος, ο αξεπέραστος πολιτισμός της. Ως γνωστό, είμαι ένας άνθρωπος που επί επτά συνεχείς κοινοβουλευτικές θητείες έρχομαι από την Αρχαία Ολυμπία ως Βουλευτής της Ηλείας και ως άνθρωπος που ουσιαστικά η ζωή μου έχει συνδεθεί με τη δημιουργία καταστάσεων πολιτικών, επαγγελματικών, προσωπικών, οικογενειακών σ' αυτόν τον χώρο. Σε αυτόν τον χώρο που η ιστορία τον ευνόησε να είναι ένας από τους χώρους που διαθέτει το μεγαλύτερο, το πιο αναγνωρίσιμο τοπόσημο στον κόσμο για λογαριασμό της Ελλάδας. Σε αυτήν τη γη, λοιπόν, της Ολυμπίας, σ' αυτήν την παρθενική μήτρα που δεν άλλαξε και δεν μολέφθηκε και που δεν θα καταστραφεί ποτέ, εκεί, όπως λέει ο ποιητής, θα ξαναγεννηθεί το φως με όλες τις δυνατές επίκαιρες και μη αναφορές του. Γι' αυτό, λοιπόν, θεωρώ, ακολουθώντας το νήμα των λόγων του Πρωθυπουργού και της εκλεκτής Υπουργού Πολιτισμού, της κ. Λίνας Μενδώνη, έχουμε μια μοναδική ευκαιρία σ' αυτήν την περίοδο την κοινοβουλευτική, κάτω από άριστους οιωνούς κοινοβουλευτικής συνεννόησης, να προωθήσουμε ένα και μοναδικό εναρκτήριο διάβημα της Ελλάδας στον κόσμο μέσω και μέσα από τον πολιτισμό. Να πάρουμε την πρωτοβουλία και να καλέσουμε τους άλλους επτά γνωστούς πολιτισμούς που εκπροσωπούνται από ισάριθμα κράτη του κόσμου και να συμπήξουμε μία ομάδα που θα μπορούσαμε να την ονομάσουμε C8 κατά την αναλογία ή κατ' αντίβαρο προς το G8. Γιατί θεωρώ ότι αν υπάρχει μια χώρα που νομιμοποιείται να πάρει μια τέτοια πρωτοβουλία αυτή είναι η Ελλάδα. Γιατί στην Ελλάδα κανένας δεν μπορεί να μην αναγνωρίσει το προνόμιο το ιστορικό, το ποιητικό, το μεταφυσικό να ηγείται όλων εκείνων των προσπαθειών που ανά τους αιώνες έχουν λάβει χώρα και έχουν υλοποιηθεί ιστορικά ώστε να δώσουν μια καλύτερη, μια πιο όμορφη, μια πιο φιλοσοφημένη, μια πιο ανθρώπινη, μια πιο ειρηνική διάσταση στα ανθρώπινα. Έτσι, λοιπόν, θα ήθελα να προτείνω μία από τις πρώτες πρωτοβουλίες να είναι στην Αρχαία Ολυμπία, σε έναν χρόνο που θα τον προσδιορίσουμε, να καλέσουμε τις οκτώ μεγάλες χώρες, που εξακολουθούν να είναι απόγονοι και κληρονόμοι των μεγάλων πολιτισμών που και σήμερα ακόμα επηρεάζουν τη ζωή μας, να συγκεντρωθούν στην Αρχαία Ολυμπία γι' αυτό το καταστατικό συνέδριο μιας τέτοιας προσπάθειας. Πλην, όμως, σ' αυτό το εγχείρημα θα βρούμε δύο εμπόδια τα οποία δυστυχώς η πολιτική και η διοίκηση έχει προβάλει τις τελευταίες δεκαετίες. Το πρώτο είναι ότι η Ολυμπία Οδός, δυστυχώς, σταμάτησε στην Πάτρα, δεν έχει φτάσει μέχρι την Ολυμπία και όπως αντιλαμβάνεστε υπάρχει ένα ζήτημα προσβασιμότητας. Ο τεχνικός πολιτισμός δεν μπορεί να φτάσει μέχρι εκεί που είναι η πηγή του πολιτισμού στον οποίο όλοι σήμερα ομνύουμε και πιστεύουμε. Γιατί η προηγούμενη Κυβέρνηση, δυστυχώς, ακύρωσε τον διαγωνισμό τον οποίο η κυβέρνηση Σαμαρά είχε προκηρύξει. Το έργο αυτού του αυτοκινητοδρόμου θα είχε ολοκληρωθεί σήμερα εάν δεν είχε γίνει αυτή η κατάτμηση του συγκεκριμένου έργου με αποτέλεσμα σήμερα να καρκινοβατεί το έργο και να μην ξέρει ποτέ κανένας τι θα γίνει. Αλλά και το δεύτερο που θα ήθελα να επισημάνω είναι ότι εκεί υπάρχει και ένα άλλο τοπόσημο που είναι η λίμνη του Καϊάφα, που δυστυχώς και σήμερα ακόμα που μιλάμε, τους τελευταίους δύο μήνες, τα ιαματικά λουτρά εξακολουθούν να είναι κλειστά για λόγους που δεν μπορεί κανένας να εξηγήσει πλην ενδεχομένως για αιτίες που αφορούν στον κακό τρόπο λειτουργίας των υπηρεσιών της διοίκησης. Με αυτού, λοιπόν, του είδους τα προσκόμματα δεν μπορούμε να δώσουμε τη δυνατότητα στον πολιτισμό μας, σε αυτή την άυλη παραγωγική δύναμη, που ενδεχομένως να ισοδυναμεί με την αποτελεσματικότητα ενός πυρηνικού οπλοστασίου στην ειρήνη και στα έργα της ειρήνης, να του δώσουμε πρόσβαση στο να αναλάβει ένα μέρος από τα μεγάλα βάρη που μας έχει επισωρεύσει η κρίση. Γι' αυτό, λοιπόν, θεωρώ πάνω απ' όλα ότι έχουμε χρέος μέσα και μέσω από τον πολιτισμό να βρούμε όλες εκείνες τις δυνατότητες και τις δυνάμεις που χρειάζονται για να πάνε τον τόπο ένα βήμα πιο πέρα. Και μάλιστα δεν χρειάζεται αυτό να γίνεται στην Αθήνα. Ας έρθει το κοινωφελές ίδρυμα του Νιάρχου να κάνει ένα έργο μοναδικό, που αξίζει στην Αρχαία Ολυμπία, ένα ολυμπιακών προδιαγραφών αθλητικό κέντρο όπου εκεί κάθε χρόνο ή κάθε δύο χρόνια να συγκεντρώνονται αθλητές απ' όλα τα μέρη του κόσμου και κάτω από τη σάλπιγγα του Ερμή να έρχονται και να συμμετέχουν σε αθλητικές εκδηλώσεις που δεν θα κάνουν τίποτα άλλο από τον να διατρανώνουν το πνεύμα της ειρήνης και της συναδέλφωσης των λαών σε αθλήματα τα οποία δεν συμμετέχουν στο επίσημο πρόγραμμα των Ολυμπιακών Αγώνων ή σε αθλήματα τα οποία ήδη ποτέ δεν ενδιαφέρθηκαν αυτοί οι Ολυμπιακοί Αγώνες να τα εντάξουν στο πρόγραμμά τους, όπως είναι το άθλημα άλμα άνευ φοράς, το παγκράτιο, η ελληνορωμαϊκή πάλη, η οποία απορρίφθηκε. Αυτός είναι ένας στόχος εφικτός επάνω στον οποίο, σε αυτό το πνεύμα που διαμορφώνεται σήμερα στη Βουλή, στο πνεύμα της συνεννόησης και της ευπρέπειας, μπορούμε όλοι να αγωνιστούμε και να πετύχουμε πράγματα. Ευχαριστώ πολύ.
Ευχαριστώ. Επόμενος ομιλητής ο κ. Χαρίτσης από τον ΣΥΡΙΖΑ.
Ευχαριστώ, κύριε Πρόεδρε. Να ευχηθώ κατ' αρχάς και εγώ με τη σειρά μου καλή δύναμη και καλή θητεία σε όλους τους νεοεκλεγέντες αλλά και παλαιότερους Βουλευτές και Βουλευτίνες του ελληνικού Κοινοβουλίου. Ακούω με μεγάλο ενδιαφέρον τη συζήτηση που ξεκίνησε το Σάββατο το απόγευμα. Άκουσα και πριν και την τοποθέτηση του κ. Τζαβάρα και δεν μπορώ να μην ξεκινήσω με μία επισήμανση. Την επισήμανση για τη σαφή αλλαγή του κλίματος στην οποία αναφέρθηκε και ο κ. Τζαβάρας νωρίτερα σε σχέση με παλαιότερα. Αυτό το οποίο, όμως, δεν είπε ο Βουλευτής της Νέας Δημοκρατίας είναι ότι η αλλαγή αυτή του κλίματος οφείλεται ακριβώς στο γεγονός ότι πλέον οι πολίτες δεν έχουν την αίσθηση ότι η χώρα βρίσκεται στο χείλος της καταστροφής, δεν έχουν την αίσθηση ότι δεν ξέρουν τι θα τους ξημερώσει, δεν υπάρχει όλη αυτή η γενική αίσθηση ανασφάλειας η οποία επικρατούσε τα προηγούμενα χρόνια. Και δεν υπάρχει κατ' αρχάς πρώτα και κύρια βεβαίως χάρη στις θυσίες του ελληνικού λαού όλο το προηγούμενο διάστημα, αλλά βεβαίως και στις πολιτικές επιλογές που έκανε η Κυβέρνηση του ΣΥΡΙΖΑ τα τελευταία τεσσεράμισι χρόνια. Για πρώτη φορά, λοιπόν, μετά από δέκα χρόνια κρίσης μπορούμε να συζητήσουμε για το μέλλον της ελληνικής οικονομίας χωρίς τους περιορισμούς της μνημονιακής περιόδου, μπορούμε να κάνουμε διάλογο, μπορούμε να αντιπαρατεθούμε για το μοντέλο ανάπτυξης που θα ακολουθήσουμε τα επόμενα χρόνια και τις προτεραιότητες που πρέπει να θέσουμε. Μπορούμε να το κάνουμε αυτό γιατί έχουμε πλέον την μακροοικονομική και θεσμική αξιοπιστία, αλλά και το δημοσιονομικό προφίλ για να χαράξουμε το δικό μας μέλλον. Βεβαίως, δεν ισχυριζόμαστε ότι η δική μας κυβέρνηση έλυσε όλα τα προβλήματα. Κάθε άλλο. Όμως, αναντίρρητα η Ελλάδα είναι σήμερα σε μια πιο ελπιδοφόρα θέση, ακριβώς γιατί η κυβέρνηση του ΣΥΡΙΖΑ κατάφερε να πετύχει μια σειρά από στόχους που καμμιά κυβέρνηση στο παρελθόν δεν κατάφερε. Πρώτα και κύρια, βεβαίως, την έξοδο της χώρας από τα μνημόνια και την επιτροπεία, τη μεσοπρόθεσμη διευθέτηση του χρέους αλλά και το γεγονός ότι για πρώτη φορά μετά από πολλά χρόνια τα δημόσια ταμεία είναι γεμάτα. Αυτά είναι τα θετικά. Όμως, τώρα ξεκινούν και τα προβλήματα. Τα προβλήματα έχουν να κάνουν με το γεγονός ότι ενώ η χώρα έχει αποκτήσει πλέον πολύ σημαντικές δυνατότητες για το μέλλον, έχει κάνει αποφασιστικά βήματα προς το μέλλον, την ίδια στιγμή η νέα Κυβέρνηση βρίσκεται ιδεοληπτικά προσκολλημένη σ' ένα μοντέλο ανάπτυξης που αναπαράγει παθογένειες και οδήγησε ιστορικά τη χώρα σε μια πρωτοφανή οικονομική, κοινωνική και πολιτική, τελικά, κρίση. Θέλω να είμαι ειλικρινής. Σε κάθε κυβερνητική εναλλαγή περιμένουμε όλοι με αγωνία να ακούσουμε τις Προγραμματικές Δηλώσεις του Πρωθυπουργού. Περιμένει κάποιος ότι θα ακούσει τον Πρωθυπουργό της χώρας στην καλύτερή του στιγμή, εκεί που θα καταθέσει, αν θέλετε, το όραμά του για το μέλλον. Ακούγοντας τον κ. Μητσοτάκη το Σάββατο το βράδυ, δεν μπορούσα παρά να σκεφτώ ότι βρισκόμαστε αντιμέτωποι με ένα άλμα, δυστυχώς, προς τα πίσω, μια επιστροφή σε έναν γνώριμο πολιτικό λόγο, χωρίς, βεβαίως, την οξύτητα που τον διέκρινε όταν βρισκόταν στην αντιπολίτευση - δεν του χρειάζεται πλέον - έναν λόγο ο οποίος συνδυάζει παλαιοκομματικές δεσμεύσεις, ιδεοληπτικές διαβεβαιώσεις και φανταχτερά πυροτεχνήματα που σύντομα θα σβήσουν. Μάλλον θα έπρεπε να το αναμένουμε αυτό, γιατί είχαμε δυστυχώς προειδοποιηθεί. Είχαμε προειδοποιηθεί από τα πρώτα δείγματα της νέας Κυβέρνησης. Η Κυβέρνηση σιωπά επιδεικτικά για τους πυλώνες της κοινωνικής πολιτικής του ΣΥΡΙΖΑ, όπως, επίσης, σιωπά και για τις προγραμματισμένες και στοχευμένες ελαφρύνσεις που είχαμε δρομολογήσει από τους πρώτους μήνες του 2019. Αυτή η σιωπή μας ανησυχεί. Και μας ανησυχεί γιατί θυμόμαστε τους Βουλευτές της Νέας Δημοκρατίας και τον κ. Μητσοτάκη να απαξιώνουν και να περιφρονούν τα μέτρα στήριξης των αδυνάτων που υλοποίησε η κυβέρνησή μας, τις φοροελαφρύνσεις που ψηφίσαμε για τη μεσαία τάξη, τις προσλήψεις σε Παιδεία, Υγεία και αυτοδιοίκηση που δρομολογήσαμε το τελευταίο διάστημα. Ξέρω, βεβαίως, τι θα απαντηθεί από τη μεριά της Συμπολίτευσης. Θα πουν για τον ΕΝΦΙΑ και θα υποστηρίξουν ότι η μείωση εκεί είναι προπομπός για την πολιτική της Νέας Δημοκρατίας για μείωση των φόρων. Θα μπορούσα να καλωσορίσω το γεγονός ότι επί της αρχής υιοθετείτε το μοντέλο του ΣΥΡΙΖΑ στο θέμα αυτό, δηλαδή όχι της οριζόντιας αλλά της κλιμακωτής μείωσης του φόρου. Όμως, δεν μπορώ παρά να παρατηρήσω με έκπληξη ότι αποφασίσατε μείωση 10% για ιδιοκτησίες με αντικειμενική αξία άνω του ενός εκατομμυρίου ευρώ που έχει ως αποτέλεσμα τη σημαντική επιβάρυνση του προϋπολογισμού. Εκεί προκύπτει το ερώτημα: Πώς θα καλύψετε το δημοσιονομικό κενό από αυτή την σαφέστατα ταξικά προσδιορισμένη επιλογή; Μπορείτε να μας διαβεβαιώσετε ότι η μείωση του ΕΝΦΙΑ στη μεγάλη ιδιοκτησία δεν θα ακολουθηθεί από αντισταθμιστικά μέτρα λιτότητας για την κοινωνική πλειοψηφία; Φοβάμαι ότι δεν θα μπορέσετε και ο λόγος είναι πολύ απλός: γιατί εγκαταλείψατε τον στόχο της μείωσης των πρωτογενών πλεονασμάτων. Και αυτή η επιλογή οδηγεί σε ένα πεισματάρικο δεδομένο: το 2020 θα πρέπει να εξοικονομηθεί τουλάχιστον 1% του ΑΕΠ δηλαδή, περίπου 2 δισεκατομμύρια ευρώ. Πού θα βρείτε αυτά τα χρήματα; Και το πιο εξοργιστικό είναι ότι θα βρεθούμε σ' αυτό το αδιέξοδο, παρ' ότι η κυβέρνηση του ΣΥΡΙΖΑ σας είχε πλειοδοτήσει ένα πολύ σημαντικό εργαλείο. Απορρίψατε μέσα σε τέσσερις μόλις μέρες την πρωτοβουλία που αναλάβαμε για την κατάθεση 5,5 δισεκατομμυρίων από το μαξιλαράκι ασφαλείας στον Ειδικό Καταπιστευτικό Λογαριασμό - στον Escrow Account - έτσι ώστε να μειωθούν κατά 1% τα πλεονάσματα από το 2020 χωρίς να παραβιαστεί η συμφωνία. Εμείς με αυτό το σχέδιο ενισχύσαμε τις φοροελαφρύνσεις και τα μέτρα στήριξης των αδυνάμων. Έχει η χώρα μας την πολυτέλεια να εγκαταλείπει τα διαπραγματευτικά της όπλα πριν καν τα χρησιμοποιήσει; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, την ανοχή σας για ένα λεπτό. Προφανώς, η απάντηση της Νέας Δημοκρατίας είναι καταφατική και ο λόγος είναι απλός: Γιατί η λιτότητα είναι εγγενής στην ιδεολογία σας και στο έδαφος αυτό δεν υπάρχει λόγος διαπραγμάτευσης, δεν υπάρχει άγχος για την επιβάρυνση που θα επιφέρει η νέα δημοσιονομική τρύπα, δεν υπάρχει καμμία διαβεβαίωση για το μέλλον της κοινωνικής και αναπτυξιακής πολιτικής στη χώρα. Αυτό είναι το μοντέλο της Νέας Δημοκρατίας. Και το έχουμε ήδη δει τις πρώτες μέρες της διακυβέρνησής σας σε τρία πάρα πολύ κρίσιμα μέτωπα: Στην ενέργεια με τις διαρκείς αναφορές στην καταρρέουσα ΔΕΗ - είναι γνωστή η νεοφιλελεύθερη συνταγή, ξεπούλημα διά της απαξίωσης - στους πειραματισμούς που ακούμε δεξιά και αριστερά, αλλά όχι ακόμα σαφή θέση από τον Πρωθυπουργό για το ασφαλιστικό σύστημα, περί ιδιωτικοποίησης της επικουρικής ασφάλισης που θέτουν σε κίνδυνο τόσο το μέλλον εργαζομένων και συνταξιούχων αλλά και τη βιωσιμότητα του ίδιου του συστήματος, αλλά και στην λογική της νέας - που έρχεται, όμως, από το παρελθόν - ηγεσίας του Υπουργείου Εργασίας, που παραπέμπει σε ένα μοντέλο ανάπτυξης στηριγμένο στη χαμηλόμισθη και ελαστικοποιημένη εργασία. Εδώ θα μου επιτρέψετε και ένα τελευταίο σχόλιο, επειδή ακούμε συχνά τον κ. Μητσοτάκη και ακόμα πιο έντονα μετά την εκλογή του ως Πρωθυπουργός, να κατακεραυνώνει το λαϊκισμό ως τη μέγιστη παθογένεια της Μεταπολίτευσης. Και αναρωτιέμαι πραγματικά: Η στάση του κ. Μητσοτάκη στην τραγική καταστροφή στο Μάτι και στην εθνικά κρίσιμη διαπραγμάτευση των Πρεσπών δεν παραπέμπει στον ορισμό του λαϊκισμού και δεν συνιστά κυνική παραδοχή αυτού του γεγονότος, ότι σήμερα, μόλις δέκα μέρες μετά την εκλογή της νέας Κυβέρνησης, από τη μια αναγνωρίζετε τα οφέλη από τις Πρέσπες και την ίδια στιγμή τοποθετείτε τον κ. Τσουβάλα στη θέση το Γενικού Γραμματέα Δημόσιας Τάξης, του ίδιου του κ. Τσουβάλα του οποίου την κεφαλή επί πίνακι ζητούσατε πριν ακριβώς από έναν χρόνο; Κατά τη γνώμη μου, εδώ αποκαλύπτεται ο πυρήνας της στρατηγικής της Νέας Δημοκρατίας. Όσο βρισκόταν στην αντιπολίτευση, τσαλαβουτούσε στα βρώμικα νερά αντιπολιτευτικού και λαϊκιστικού λόγου, ξεσπάθωνε για την ακύρωση της Συμφωνίας των Πρεσπών, ανεχόταν στα συλλαλητήρια την άκρα δεξιά και τις κραυγές εκείνων που μιλούσαν για προδότες, κατέφευγε στην τυμβωρυχία για το Μάτι και τώρα που βρίσκεται στην Κυβέρνηση η Νέα Δημοκρατία επιθυμεί να εμφανιστεί ως ο πολέμιος του λαϊκισμού. Πρόκειται για μια ανεύθυνη, επικίνδυνη και κυνική στάση. Εμείς με την κυβερνητική εμπειρία που έχουμε πλέον στη διάθεσή μας, θα ασκήσουμε μαχητική και υπεύθυνη αντιπολίτευση, μαχητική ως προς το σκέλος της αταλάντευτης υπεράσπισης των συμφερόντων της κοινωνίας, υπεύθυνη με την έννοια ότι οι θέσεις μας θα έρχονται σε αντιπαράθεση με την Κυβέρνηση στη βάση στόχων και προτεραιοτήτων που θεωρούμε σημαντικές για την πορεία της χώρας και την ευημερία των πολιτών.
Σας παρακαλώ, ολοκληρώστε.
Τέλος, ο ΣΥΡΙΖΑ θα ασκήσει ενεργητική αντιπολίτευση καθώς σχεδιάζουμε ήδη τη λήψη πρωτοβουλιών, με τη συμμετοχή των πολιτών, για κρίσιμα ζητήματα που αφορούν την οικονομία, τους θεσμούς και το περιβάλλον. Κυρίες και κύριοι Βουλευτές, τα τελευταία τέσσερα χρόνια η Ελλάδα διένυσε μια μεγάλη και δύσβατη διαδρομή. Είναι απαραίτητο αυτή η πορεία να συνεχιστεί και να μη γυρίσουμε πίσω σε χρεοκοπημένες λογικές του παρελθόντος, στην άναρχη ανάπτυξη βασισμένη στην υποβάθμιση εργασίας και περιβάλλοντος, τη διασπάθιση δημόσιου χρήματος και την εκποίηση δημόσιων αγαθών. Μια τέτοια προοπτική θα μας βρει αταλάντευτα απέναντί τους. Δεν έχουμε την πολυτέλεια να γυρίσουμε πίσω για όλους τους λόγους του κόσμου, αλλά κυρίως γιατί η ελληνική κοινωνία έχει για πρώτη φορά, μετά από πολλά χρόνια, τη δυνατότητα να σκεφθεί για το μέλλον απαλλαγμένη από τον καταναγκασμό της κρίσης. Αυτή την κατάκτηση θα την υπερασπιστούμε μέχρι τέλους. Σας ευχαριστώ πολύ.
Τον λόγο έχει η Υφυπουργός Εργασίας και Κοινωνικών Υποθέσεων κ. Μιχαηλίδου.
Κυρίες και κύριοι Βουλευτές, η σημερινή συνεδρίαση είναι η πρώτη στην οποία μετέχω. Πριν απ' όλα νιώθω υποχρεωμένη να ευχαριστήσω τον Πρωθυπουργό για την τιμή που μου έκανε εμπιστευόμενός με και αναθέτοντάς μου τον τομέα με τους υψηλότερους πολλαπλασιαστές στην κοινωνία. Θα τιμήσω την εμπιστοσύνη του. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΔΗΜΗΤΡΙΟΣ ΒΙΤΣΑΣ]] Επιτρέψτε μου να θέσω ενώπιών σας το πρόγραμμά μας για θέματα πρόνοιας και κοινωνικής αλληλεγγύης για τα επόμενα χρόνια, πρόγραμμα που απορρέει από τις δεσμεύσεις του Πρωθυπουργού, αλλά και από το όραμά μας για μια δίκαιη και αποτελεσματική άσκηση κοινωνικής πολιτικής, τους κύριους άξονες και τα μέτρα που χρειάζονται για την υλοποίησή του, καθώς και τις προτεραιότητές μας για ουσιαστικές αλλαγές των κακώς κειμένων των προηγούμενων ετών, αλλά και όντας πιστοί στη βαθιά μας πεποίθηση για τη συνέχεια του κράτους, την ενίσχυση των θετικών μέτρων που παραλάβαμε στο Υπουργείο από την προηγούμενη διοίκηση. Την προγραμματική μας πολιτική επιγραμματικά περιγράφουμε με έναν οριζόντιο και τρεις κάθετους άξονες. Ο οριζόντιος: Το δημογραφικό μας πρόβλημα. Οι τρεις κάθετοι: Πρώτος, ενδυνάμωση το θεσμού της οικογένειας. Δεύτερος, ανάπτυξη στρατηγικού πλαισίου κοινωνικής πολιτικής. Τρίτος, ανεξάρτητη διαβίωση των ατόμων με ειδικές ανάγκες. Το δημογραφικό μας πρόβλημα: Τα τελευταία χρόνια όλες οι έρευνες δείχνουν πως είμαστε αντιμέτωποι με μια οδυνηρή πραγματικότητα. Στη χώρα μας κάθε χρόνο γεννιούνται λιγότεροι άνθρωποι από όσοι πεθαίνουν. Έχουμε εκατόν είκοσι πέντε θανάτους για ογδόντα οκτώ χιλιάδες γέννες. Σύμφωνα με την πρόσφατη έκθεση της Διακομματικής Επιτροπής της Βουλής, η μειωτική τάση του πληθυσμού είναι τέτοια ώστε κινδυνεύουμε σε τριάντα πέντε χρόνια ο πληθυσμός μας να συρρικνωθεί κατά το 1/4. Χρειαζόμαστε τώρα μια εθνική στρατηγική για το δημογραφικό που να υπερβαίνει κόμματα και πολιτικές. Σας θέλουμε όλους συμμέτοχους για να ενισχύσουμε το σύστημα πρόνοιας και υγείας, την κοινωνική συνοχή, το συνταξιοδοτικό, αλλά και το παραγωγικό μας δυναμικό, αναπτύσσοντας την αγορά εργασίας. Το δημογραφικό πρόβλημα δεν μπορεί να αντιμετωπιστεί παρά μόνο μέσα από μια κεντρική κυβερνητική οικογενειακή πολιτική. Πηγαίνω στον πρώτο κάθετο άξονα: Ενδυνάμωση του θεσμού της οικογένειας. Η οικογένεια συνεχίζει να είναι βασικό κύτταρο της κοινωνίας και ισχυρότατος παράγοντας κοινωνικής προστασίας μετά το οργανωμένο κράτος. Στοχεύοντας τη δράση μας στον θεσμό της οικογένειας, κινούμεθα σε δύο άξονες, παίρνοντας, ταυτόχρονα, μέτρα ποιοτικού και ποσοτικού χαρακτήρα. Μέτρα ποιοτικού χαρακτήρα: Διασφαλίζουμε πως όλα τα παιδιά έχουν θέσεις σε βρεφονηπιακούς σταθμούς. Ενισχύουμε το πρόγραμμα «Εναρμόνιση οικογενειακής και επαγγελματικής ζωής», έτσι ώστε όχι μόνο να αυξηθεί το διαθέσιμο εισόδημα σε κάθε οικογένεια - και εδώ έρχεται το ποιοτικό στοιχείο του μέτρου αυτού - αλλά και να αυξήσουμε τη συμμετοχή των γυναικών, των μητέρων στην αγορά εργασίας και να ενισχύσουμε την κοινωνικοποίηση των παιδιών σε νεαρότερη ηλικία, μιας και όλες οι έρευνες αυτό που δείχνουν είναι ότι όσο μικρότερα είναι τα παιδιά και εντάσσονται σε οργανωμένες δομές κοινωνικοποίησης, τόσο μεγαλύτερο και θετικότερο είναι το αντίκτυπο για το ανθρώπινο κεφάλαιο και το δυναμικό της χώρας. Μέτρα ποσοτικού χαρακτήρα: Εφαρμόζουμε παράλληλα τουλάχιστον τέσσερα μέτρα κοινωνικού χαρακτήρα. Πρώτον, καθιερώνουμε επίδομα ύψους 2.000 ευρώ για κάθε παιδί που γεννιέται στην Ελλάδα. Με αυτό το μέτρο αντιμετωπίζουμε τις αυξημένες ανάγκες του πρώτου καιρού μετά τη γέννηση, ώστε τα έξοδα αυτά να μην αποτελούν ανασχετικό παράγοντα, ειδικά για κάθε νέο ζευγάρι. Δεύτερον, αυξάνουμε το όριο του αφορολόγητου κατά 1.000 ευρώ για κάθε παιδί. Τρίτον, ενισχύουμε στοχευμένα το πρόγραμμα σχολικών γευμάτων. Τέταρτον, εξετάζουμε τη δυνατότητα χορήγησης πρόσθετων κίνητρων ειδικά για νεαρότερες οικογένειες, αυτές που η γυναίκα τεκνοποιεί πριν τα τριάντα της χρόνια, μιας και ξέρουμε ότι όσο νεαρότερη είναι η γυναίκα, τόσο υψηλότερη είναι η πιθανότητα να τεκνοποιήσει πάνω από ένα παιδί. Δεύτερος κάθετος άξονας: Ανάπτυξη στρατηγικού πλαισίου κοινωνικής πολιτικής. Το πλαίσιο κοινωνικής πολιτικής της χώρας είχε για δεκαετίες ένα κύριο χαρακτηριστικό: Σχετικά υψηλές κοινωνικές δαπάνες ως ποσοστό του ΑΕΠ, αλλά χαμηλή επίδραση στα ποσοστά της φτώχειας. Σύμφωνα με στοιχεία ΕΛΣΤΑΤ και ΕUROSTAT, την περίοδο 1995 με 2008 οι δαπάνες για κοινωνική προστασία μεταπήδησαν από το 20% στο 26% του ΑΕΠ, φτάνοντας έτσι τον μέσο όρο της Ευρωπαϊκής Ένωσης ενώ την ίδια περίοδο το ποσοστό της απόλυτης φτώχειας έμενε αμετάβλητο. Το κράτος, δηλαδή, προέβαινε σε ικανοποιητικές δαπάνες από ποσοτικής άποψης, αλλά δεν κατάφερνε να ενισχύσει, να ανακουφίσει τους πλέον ευάλωτους. Η καθιέρωση το 2014 του ελάχιστου εγγυημένου εισοδήματος από την κυβέρνηση της Νέας Δημοκρατίας, αντιμετώπισε αποφασιστικά αυτές τις στρεβλώσεις του συστήματος κοινωνικής προστασίας. Δυστυχώς η προηγούμενη κυβέρνηση, αν και το λοιδόρησε ως παγίδα φτώχειας, αρχικά αναστέλλοντας - αν θυμόμαστε όλοι - επί δύο χρόνια την καθολική γεωγραφική εφαρμογή του, στην πορεία όχι μόνο αποδέχθηκε την ορθότητά του, αλλά επιχείρησε και να το πιστωθεί πολιτικά ως δήθεν δικό της θεσμικό τέκνο. Ακόμα, όμως, και για την εφαρμογή του, δύσκολα θα μπορούσε να είναι υπερήφανη. Μπορούμε όλοι να θυμηθούμε τις εικόνες παντελούς έλλειψης οργάνωσης, τρομερής ταλαιπωρίας, μεγάλων ουρών όλων των δικαιούχων που προσέρχονταν στις υπηρεσίες των δήμων για την υποβολή των αιτήσεών τους. Το ελάχιστο εγγυημένο εισόδημα το 2014 αποτέλεσε την απαρχή της προσπάθειάς μας για δαπάνες κοινωνικής πολιτικής με σαφή στόχευση και απτά αποτελέσματα. Για τον λόγο αυτό το ενισχύουμε, έτσι ώστε οι σχετικές εγγεγραμμένες πιστώσεις στον προϋπολογισμό του 2020 να φτάσουν το ένα δισεκατομμύριο ευρώ από 850.000.000 ευρώ που είναι σήμερα. Επίσης - κάτι πολύ σημαντικό για την απορρόφησή του - επιδιώκουμε τη στόχευση στις πιο ευάλωτες πληθυσμιακές ομάδες, ώστε τα τμήματα του πληθυσμού που βρίσκονται κοντά στο όριο της απόλυτης φτώχειας, όπως οι μονογονεϊκές οικογένειες και οι οικογένειες με ανήλικα τέκνα, να λάβουν τη βοήθεια που χρειάζονται. Περνώ γρήγορα στον τρίτο κάθετο άξονα, την ανεξάρτητη διαβίωση των ατόμων με ειδικές ανάγκες. Στόχος μας είναι να κάνουμε πράξη την ανεξάρτητη διαβίωση και την αρχή προσβασιμότητας, θεμελιώδη ανθρώπινα δικαιώματα που κατοχυρώνονται στα άρθρα 19 και 9 της Σύμβασης των Ηνωμένων Εθνών. Έτσι έχουμε τρεις κύριες πολιτικές. Πρώτον, τη ρυθμιστική διασφάλιση πρόσβασης ατόμων με αναπηρία στη αγορά εργασίας και σε θέσεις υψηλής ευθύνης. Δεύτερον, την αναβάθμιση της ειδικής εκπαίδευσής τους σε συνεργασία με το Υπουργείο Παιδείας. Τρίτον, τη θεσμοθέτηση ειδικότητας προσωπικού βοηθού με πλήρη επαγγελματικά και ασφαλιστικά δικαιώματα. Αυτοί είναι οι κύριοι άξονες της προγραμματικής πολιτικής μας. Πριν κλείσω, θα με αφήσετε να κάνω μια μικρή αναφορά στους φορείς που εποπτεύονται από το Υπουργείο μας. Ήδη από τις πρώτες μέρες ανάληψης των καθηκόντων μας δεχόμαστε πλήθος αιτημάτων για παρέμβαση του Υπουργείου, ώστε να επιλυθούν πιεστικά προβλήματα ακόμα και ως προς τα στοιχειώδη για τη λειτουργία των εποπτευόμενων φορέων κοινωνικής πρόνοιας, όπως η πληρωμή εργαζομένων και η στέγαση των υπηρεσιών τους. Είναι κατανοητό οι δημοσιονομικοί περιορισμοί των τελευταίων ετών να έχουν επίπτωση στη λειτουργία των εποπτευόμενων φορέων. Αυτό, όμως, που δεν είναι κατανοητό, με δεδομένο αυτό το περιοριστικό χρηματοδοτικό πλαίσιο, είναι η προηγούμενη πολιτική ηγεσία να μην έχει επιχειρήσει έστω να λύσει προβλήματα οργανωτικής φύσεως των φορέων, τα οποία όχι απλά τους επιβαρύνουν, αλλά συχνά οδηγούν στην παράλυσή τους. Γνωρίζουμε ότι η πρόκληση είναι μεγάλη και δύσκολη. Όμως, όπως κάθε απαισιόδοξος βρίσκει τη δυσκολία σε κάθε ευκαιρία, έτσι και κάθε αισιόδοξος βρίσκει την ευκαιρία σε κάθε δυσκολία. Επειδή και αισιόδοξοι είμαστε, αλλά πρωτίστως πολύ εργατικοί, μην έχετε καμμία αμφιβολία ότι τη δουλειά θα την κάνουμε και θα την κάνουμε σωστά. Σας ευχαριστώ.
Κύριε Πρόεδρε, θα ήθελα τον λόγο.
Ο κ. Τσακαλώτος έχει τον λόγο.
Ευχαριστώ, κύριε Πρόεδρε. Θα ήθελα να ρωτήσω την κυρία Υπουργό δύο πράγματα. Το πρώτο είναι αν αυτό που είπατε για τα 2.000 ευρώ για κάθε παιδί - που δεν το είπε ο κύριος Πρωθυπουργός στην ομιλία του ή τουλάχιστον δεν το άκουσα - θα αρχίσει από το 2019, από το 2020 ή από το 2021. Δεύτερη ερώτηση: Αυτές οι 2.000 ευρώ είναι έξτρα, δηλαδή επιπλέον άλλων κοινωνικών δαπανών ή θα κόψετε από κάπου αλλού για να υπάρξει αυτό; Αν είναι να κόψετε, να μου πείτε από πού θα κόψετε. Επίσης, θέλω να θέσω μια διαφορετική ερώτηση για την οικογένεια που χρειάζεται στήριξη. Έχετε πρόθεση να συνεχίσετε με τις προσλήψεις για το «Βοήθεια στο Σπίτι», που εμείς έχουμε προωθήσει; Γιατί φαντάζομαι πως ως νέα γυναίκα και νέα Υπουργός δεν θα θέλατε - όπως ο κ. Μητσοτάκης - η γυναίκα να κάνει αυτή τη δουλειά για τους μεγάλους ανθρώπους. Δηλαδή, η γυναίκα, η οποία θα έχει ένα παιδί στο αριστερό χέρι, μια σκούπα στο δεξί χέρι και έναν υπολογιστή για να δουλεύει από το σπίτι, να κοιτάει και τους μεγάλους ανθρώπους. Ευχαριστώ πολύ.
Κυρία Υπουργέ, έχετε τον λόγο για ένα λεπτό για να απαντήσετε.
Ευχαριστώ τον κ. Τσακαλώτο. Νομίζω ότι η απάντηση και στις τρεις ερωτήσεις σας είναι «ναι», με μια μικρή υποσημείωση ως προς το πώς θέσατε την τελευταία. Δεν νομίζω ότι ο Πρωθυπουργός έχει καμμία τέτοια πρόθεση. Τουναντίον, γι' αυτό νομίζω ότι μου εμπιστεύτηκε αυτόν τον ρόλο.
Σχετικά με την κοστολόγηση;
Πηγαίνω στην πρώτη σας ερώτηση για τα 2.000 ευρώ και το πότε προϋπολογίζονται. Είμαστε σε συνεχή συνεργασία με τις αρχές του Υπουργείου για τον προϋπολογισμό του 2020. Όσο για το αν θα είναι έξτρα ή αν θα κόψουμε κάτι άλλο, η απάντηση είναι «όχι». Αυτή τη στιγμή είμαστε - προφανώς - σε συνεργασία και σε επικοινωνία με το Υπουργείο Οικονομικών. Αυτά δεν κόβουν κάτι άλλο. Είναι οριζόντια και είναι για κάθε γέννα. Όσο για το «Βοήθεια στο Σπίτι», όχι, δεν την περιορίζουμε και σε καμμία των περιπτώσεων δεν είναι πρόθεση του Πρωθυπουργού ή του επιτελείου του να βρίσκεται η γυναίκα στην κατάσταση την οποία περιγράφετε. Νομίζω ότι είμαστε …
Θα υπάρχουν αυτές οι θέσεις; Εμείς είχαμε πει γι' αυτούς που δεν ήταν μόνιμοι, μέσω ΑΣΕΠ να υπάρχουν τρεις χιλιάδες θέσεις για το «Βοήθεια στο Σπίτι». Ρωτάω αν έχετε πρόθεση να συνεχίσετε με αυτό.
Αυτό που μπορώ να σας πω σίγουρα είναι ότι δεν υπάρχει από τώρα πρόθεση αυτό να καταργηθεί. Σας ευχαριστώ.
Ο κ. Παπαναστάσης από το Κομμουνιστικό Κόμμα Ελλάδας έχει τον λόγο για έξι λεπτά.
Τα τελευταία χρόνια οι κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ εφαρμόζουν σταθερά μια πολιτική ασφυκτικής εμπλοκής της χώρας μας στους ιμπεριαλιστικούς ανταγωνισμούς, στα σχέδια του ΝΑΤΟ, των ΗΠΑ και της Ευρωπαϊκής Ένωσης. Σήμερα η σκυτάλη αυτής της καταστροφικής επιλογής βρίσκεται στα χέρια της Νέας Δημοκρατίας. Οι κυβερνήσεις αυτές, όπως και τα υπόλοιπα αστικά κόμματα, συνειδητά συσκοτίζουν τους τεράστιους κινδύνους που εμπεριέχει αυτή η πολιτική τους για τον ελληνικό λαό. Εξωραΐζουν παραπλανητικά τον ρόλο των ιμπεριαλιστικών οργανισμών. Για τον λόγο αυτό θα παραθέσω ορισμένα γεγονότα, αλλά και τις επιπτώσεις τους στον λαό μας. Το ΝΑΤΟ είναι το οπλισμένο χέρι του ευρωατλαντικού ιμπεριαλισμού κατά των λαών. Αυτό πλέον έχει αποδειχθεί στην πράξη. Ματωμένες είναι οι λέξεις «Γιουγκοσλαβία», «Αφγανιστάν», «Ιράκ», «Λιβύη», «Συρία» και άλλες. Τα προσχήματα για τις επεμβάσεις τους τα γνωρίζετε και τα συσκοτίζετε. Η ενεργειακή ασφάλεια, ο κυβερνοπόλεμος, η δήθεν αποκατάσταση της δημοκρατίας και άλλα, επικαλούνται την αντιμετώπιση της τρομοκρατίας. Ποιοι; Μα, αυτοί που δημιούργησαν, χρηματοδότησαν και εκπαίδευσαν τις τρομοκρατικές οργανώσεις, όπως ο ISIS, η Αλ Κάιντα και άλλες. Μήπως δεν το γνωρίζετε; Μήπως δεν το γνωρίζει ο κύριος Υπουργός των Εξωτερικών, όταν κομπάζει για τις επιτυχημένες συναντήσεις του με τη γραφειοκρατία του αμερικάνικου Υπουργείο Εξωτερικών; Τα τελευταία χρόνια το ΝΑΤΟ διευρύνθηκε συμπεριλαμβάνοντας την Αλβανία, το Μαυροβούνιο, τελευταία και τη Βόρεια Μακεδονία. Η ένταξη της τελευταίας είναι και ο λόγος της κατ' εντολήν του ΝΑΤΟ υπογραφής της Συμφωνίας των Πρεσπών με πρωτεργάτη την κυβέρνηση ΣΥΡΙΖΑ, αλλά και τη συγκαταβατική αντίρρηση της Νέας Δημοκρατίας. Επίσης, ενισχύεται η στρατιωτική αμερικανικονατοϊκή παρουσία στην ευρύτερη περιοχή της Μέσης Ανατολής, Βόρειας Αφρικής, Περσικού Κόλπου, Βαλκανίων, ανατολικής Μεσογείου, Αιγαίου αλλά και στην Ασία. Η Ευρωπαϊκή Ένωση, ως διακρατική ιμπεριαλιστική συμμαχία, εμπλέκεται πολύμορφα στον ενδοϊμπεριαλιστικό ανταγωνισμό. Ισχυρά κράτη - μέλη της συμμετέχουν δραστήρια στους πολέμους στην περιοχή Συρία, Λιβύη, υποσαχάρια Αφρική. Η Ευρωπαϊκή Ένωση είναι στενός σύμμαχος του ΝΑΤΟ με τη συνεργασία τους να ενισχύεται τα τελευταία χρόνια. Η Ευρωπαϊκή Ένωση, παρ' ότι αντιμετωπίζει το ΝΑΤΟ ως βασικό πυλώνα της ασφάλειας των καπιταλιστικών κρατών - μελών της, ετοιμάζει σταδιακά και τον ευρωστρατό της. Για τον λόγο αυτόν αξιοποιεί συμφωνίες, όπως η PESCO, στις οποίες με απόφαση της προηγούμενης κυβέρνησης του ΣΥΡΙΖΑ συμμετέχει και η Ελλάδα. H εμπλοκή της χώρας μας σ' αυτούς τους ιμπεριαλιστικούς σχεδιασμούς - άμεση και έμμεση - είναι αδιαμφισβήτητη. Δυστυχώς απόρροια αυτής της εμπλοκής είναι και ο προσανατολισμός του δόγματος χρήσης των ελληνικών Ενόπλων Δυνάμεων. Όταν η ελληνική εξωτερική πολιτική είναι προσανατολισμένη στη στήριξη των σχεδίων ΗΠΑ, ΝΑΤΟ και Ευρωπαϊκής Ένωσης, τότε και οι Ένοπλες Δυνάμεις της πατρίδας μας, βασικός πυλώνας στήριξης της εξωτερικής πολιτικής της, είναι προσανατολισμένες και στην υπηρέτηση αυτών των σχεδίων. Αυτό είναι μια εξαιρετικά επικίνδυνη επιλογή. Και είναι επικίνδυνη για τον λαό μας, φυσικά, γιατί απόρροια αυτής της εμπλοκής είναι η αναγκαστική διάσπαση της ισχύος των ελληνικών Ενόπλων Δυνάμεων σε δύο άξονες. Ο ένας προορίζεται να στηρίξει τους ιμπεριαλιστές. Ο άλλος, που υποβαθμίζεται δραματικά, σχετίζεται με τη δυνατότητα υπεράσπισης των συνόρων μας, των κυριαρχικών μας δικαιωμάτων. Και αυτά συμβαίνουν σήμερα όπου κυρίαρχη είναι η κορύφωση της τουρκικής επιθετικότητας. Επιπλέον, ακόμη και οι πρωτοετείς φοιτητές των στρατιωτικών παραγωγικών σχολών γνωρίζουν ότι από την ανάλυση του δόγματος χρήσης των Ενόπλων Δυνάμεων, των αποστολών τους, προσδιορίζονται και τα αναγκαιούντα οπλικά συστήματα, δηλαδή οι εξοπλισμοί αλλά και η εκπαίδευση του προσωπικού. Άρα και αυτά είναι προσαρμοσμένα στις ιμπεριαλιστικές ανάγκες. Γι' αυτό σπαταλούνται πολύτιμοι πόροι του κεφαλαίου «Ένοπλες Δυνάμεις» σε άσχετες περιοχές, Φινλανδία, Λιβύη και αλλού. Είναι εξαιρετικά επικίνδυνη για τον λαό, τους εργαζόμενους, τους άνεργους, τη νεολαία, η πρόθεση της Νέας Δημοκρατίας να ενσωματώσει στις αποστολές των Ενόπλων Δυνάμεων και την παροχή ασφάλειας στο σπίτι, στην πόλη και στη χώρα, δηλαδή να αναθέσει στις Ένοπλες Δυνάμεις και αστυνομικά καθήκοντα. Ο σχεδιασμός αυτός απορρέει από τη νατοϊκή οδηγία περί αντιμετώπισης των ασύμμετρων απειλών, μια οδηγία που στοχοποιεί άμεσα τους λαούς και την πάλη τους. Οι θέσεις αυτές πρέπει να καταδικαστούν από τον λαό αλλά και το προσωπικό των Ενόπλων Δυνάμεων. Η πλειοψηφία αυτού του προσωπικού προέρχεται από λαϊκές οικογένειες, θύματα και αυτοί της μέχρι σήμερα αντιλαϊκής πολιτικής του ΠΑΣΟΚ, ΣΥΡΙΖΑ και Νέας Δημοκρατίας. Τα συμφέροντά τους είναι κοινά με τους εργαζόμενους, τους φτωχούς αγρότες, τους συνταξιούχους. Κανένα συμφέρον δεν έχουν από τη συμμετοχή της πατρίδας μας στους πολεμικούς σχεδιασμούς των ΗΠΑ, ΝΑΤΟ, Ευρωπαϊκής Ένωσης και στις άλλες ιμπεριαλιστικές συμμαχίες. Το Κομμουνιστικό Κόμμα Ελλάδας θα συνεχίσει, δυναμώνοντας τον αγώνα του, κατά της εμπλοκής της χώρας μας στους ιμπεριαλιστικούς σχεδιασμούς για την ανάπτυξη της κοινής πάλης των λαών κατά των ιμπεριαλιστικών πολέμων. Θα συνεχίσει αδιάλειπτα να διεκδικεί την ικανοποίηση των δίκαιων αιτημάτων του προσωπικού των Ενόπλων Δυνάμεων. Θα ταχθεί με την πλευρά της αντίστασης απέναντι στην αντιλαϊκή επίθεση της αντεπίθεσης για τις σύγχρονες εργατικές λαϊκές ανάγκες. Τέλος, η δύναμη του Κομμουνιστικού Κόμματος Ελλάδας εκφράζει τη μόνη φιλολαϊκή διέξοδο, τον αγώνα για να γίνει ο λαός ιδιοκτήτης του πλούτου που παράγει για την εργατική εξουσία τον σοσιαλισμό.
Τον λόγο έχει ο κ. Τσαβδαρίδης από τη Νέα Δημοκρατία για έξι λεπτά.
Κύριε Πρόεδρε, κυρίες και κύριοι συνάδελφοι, εύχομαι κατ' αρχάς ολόψυχα καλή και παραγωγική θητεία σε όλες και σε όλους. Η Βουλή των Ελλήνων έχει ανάγκη την ουσιαστική και υπεύθυνη συμβολή μας, προκειμένου να ανταποκριθεί με επάρκεια στις απαιτήσεις των Ελλήνων πολιτών που ζητάνε από μας πολλή δουλειά, χαμηλούς τόνους και προπάντων λίγα λόγια και χειροπιαστές λύσεις στα προβλήματα της καθημερινότητας. Καλή επιτυχία εύχομαι και στην Κυβέρνησή μας, η οποία έχει μπροστά της ένα τιτάνιο έργο να επιτελέσει, τιτάνιο έργο συνέπεια των ανεπαρκών πολιτικών της προηγούμενης διακυβέρνησης, αλλά και των διαχρονικών προβλημάτων που απαιτούν πλέον λύσεις, τομές, τολμηρές μεταρρυθμίσεις. Όλοι εμείς στη Νέα Δημοκρατία, αισθανόμενοι απόλυτα τη βαριά ευθύνη του ρόλου μας, θα σταθούμε και αυτήν τη φορά στο ύψος των περιστάσεων. Θα κάνουμε ξανά αυτό που ποτέ δεν έπραξε ο κ. Τσίπρας και οι Βουλευτές του στα χρόνια της δικής τους θητείας στη διακυβέρνηση της χώρας. Εμείς θα κυνηγήσουμε την αριστεία, όχι, όμως, για να την τιμωρήσουμε, να τη λοιδορήσουμε και να την περιθωριοποιήσουμε, αλλά για να την προσεγγίσουμε ως δέσμευση εργατικότητας, μεθοδικότητας και πείσματος, να εμπνευστούμε από αυτήν, να τη θεωρήσουμε φάρο και ιδανική στάση ζωής. Κυρίες και κύριοι συνάδελφοι, οι καιροί αλλάζουν. Από τα χρόνια στα οποία το μόνο που αρίστευε ήταν ένας στείρος και λαϊκίστικος πολιτικός λόγος, που ποτέ δεν συνοδεύονταν από έργα, περνάμε στα χρόνια που ευελπιστούμε - και θα κριθούμε γι' αυτό - ότι θα αριστεύουν οι πράξεις και οι ορθολογικές πολιτικές. Η παρούσα Κυβέρνηση καλείται να αντιμετωπίσει ταχύτατα μια σειρά κομβικών ζητημάτων. Δεν ζητήσαμε και δεν θα πάρουμε περίοδο χάριτος. Τα προβλήματα δεν καταλαβαίνουν από καλοκαίρια. Ο Νομός Ημαθίας, από όπου προέρχομαι, βιώνει και αυτός, όπως και ολόκληρη η ελληνική επικράτεια, τα αδιέξοδα της οικονομικής κρίσης. Το άλλοτε κομβικό σημείο της οικονομικής, βιομηχανικής, εμπορικής και αγροτικής σύνδεσης της Ελλάδας με τα Βαλκάνια και την Ευρώπη πέρασε και περνάει ακόμη μια παρατεταμένη οικονομική κρίση που έχει αφήσει βαθιά τα σημάδια της στην κοινωνική, εμπορική και πολιτιστική ζωή. Η Ημαθία, ο πρώτος νομός πανελλαδικά σε παραγωγή ροδάκινων και ο δεύτερος σε παραγωγή μήλων, ένας νομός με πάνω από 65% αγροτικό πληθυσμό, απαιτεί λύσεις, κυρίαρχα για την ανάταση του πρωτογενούς τομέα. Γιατί οι επιπτώσεις της τετράχρονης πολιτικής του ΣΥΡΙΖΑ για τους αγρότες μας υπήρξαν δυστυχώς καταστροφικές. Η βαριά φορολόγηση, η εκτόξευση των ασφαλιστικών εισφορών και η γιγάντωση του κόστους παραγωγής, σε συνδυασμό με τις δυσμενέστατες συνέπειες από το ρωσικό εμπάργκο, έφεραν το απόλυτο αδιέξοδο. Παράλληλα οι πληγέντες αγρότες είχαν να αντιμετωπίσουν και την παροιμιώδη αβελτηρία του ΕΛΓΑ, ο οποίος στις μεγάλες καταστροφές όχι μόνο δεν προχώρησε σε άμεσες εκτιμήσεις αλλά πολύ περισσότερο αργεί υπερβολικά να καταβάλει τις αποζημιώσεις. Σε αυτό το σημείο θα ήθελα να ευχαριστήσω τη νέα ηγεσία του Υπουργείου Αγροτικής Ανάπτυξης που στην πρόσφατη θεομηνία στη βόρεια Ελλάδα ανταποκρίθηκε ταχύτατα. Με εντολή του Υπουργού κ. Βορίδη η ίδια η Υφυπουργός η κ. Αραμπατζή επισκέφθηκε αμέσως τις πληγείσες περιοχές του νομού μας. Οι εκτιμήσεις ξεκίνησαν ήδη, ο κρατικός μηχανισμός ανεβάζει επιτέλους στροφές και ευελπιστούμε σε γρήγορες και δίκαιες αποζημιώσεις. Με ιδιαίτερη ικανοποίηση η Ημαθία άκουσε τις Προγραμματικές Δηλώσεις του νέου Υπουργού Αγροτικής Ανάπτυξης, με στόχο την αύξηση της παραγωγής και της ανταγωνιστικότητας, τη δημιουργία προϊόντων υψηλών ποιοτικών προδιαγραφών και την παράλληλη αύξηση της απασχόλησης. Με την ίδια ικανοποίηση όμως η Ημαθία άκουσε τις Προγραμματικές Δηλώσεις και των άλλων Υπουργών με στόχο την ενθάρρυνση της επιχειρηματικότητας, την πάταξη της γραφειοκρατίας, την ενίσχυση των υποδομών, την τόνωση του τουρισμού και την αξιοποίηση του τεράστιου πολιτιστικού δυναμικού της ελληνικής περιφέρειας. Γιατί η Ημαθία δεν θα έπρεπε να είναι γνωστή μόνο για την αγροτική της παραγωγή. Ένα άλλο μεγάλο κεφάλαιο αφορά τις τεράστιες αναπτυξιακές δυνατότητες που μπορεί να δώσει ο τουρισμός και ο πολιτισμός σε συνεργασία με την υγιή επιχειρηματικότητα. Ο Νομός Ημαθίας αποτελεί ένα χαρακτηριστικό παράδειγμα μιας περιοχής της οποίας η τεράστια φυσική, πολιτιστική αλλά κυρίως αρχαιολογική κληρονομιά δεν έχουν επαρκώς ενταχθεί στον συνολικό τουριστικό σχεδιασμό που θα τονώσει την οικονομική και κοινωνική ανάπτυξή της. Οι υπέροχες παρακαταθήκες του αρχαιολογικού χώρου της Βεργίνας, της σχολής του Αριστοτέλη στη Νάουσα, αλλά και του Βήματος του Αποστόλου Παύλου στη Βέροια, τα δυο μεγάλα χιονοδρομικά κέντρα του Σελίου και των Τριών - Πέντε Πηγαδιών, το λίκνο του ποντιακού Ελληνισμού, η Παναγία Σουμελά, αλλά και οι εξαιρετικού κάλους βυζαντινές εκκλησίες και μοναστήρια, η γαστρονομική και οινολογική παράδοση του νομού αποτελούσαν και εν πολλοίς συνεχίζουν να αποτελούν άγνωστους τουριστικούς προορισμούς στο εξωτερικό. Είναι ως εκ τούτου κυρίαρχης σημασίας η ανάπτυξη εναλλακτικών μορφών τουρισμού που θα αναδεικνύουν και θα αξιοποιούν τα συγκριτικά πλεονεκτήματα της Ημαθίας: από τον αγροτουρισμό και τον οικοτουρισμό, μέχρι τον αρχαιολογικό, αθλητικό, συνεδριακό αλλά και εκκλησιαστικό τουρισμό και από την ιδιαίτερη και πλούσια παράδοση μέχρι τα μοναδικά ήθη και έθιμά της. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό θα ήθελα, κύριε Πρόεδρε. Κυρίες και κύριοι συνάδελφοι, για να φέρει η νέα Κυβέρνηση τα θετικά αποτελέσματα που προσδοκά ο ελληνικός λαός θα ασκήσει, ως οφείλει, τόσο θεσμικά όσο και απέναντι στην ιστορία της φιλελεύθερης παράταξης, μια δυναμική αλλά και εποικοδομητική διακυβέρνηση για οικονομική ανάπτυξη, για κοινωνική ανασύνταξη, εθνική θωράκιση και ισχυροποίηση. Και θα τα καταφέρει. Αυτό εξάλλου εγγυώνται οι βασικοί άξονες του μετρημένου και κοστολογημένου σχεδίου της Νέας Δημοκρατίας, όπως τους παρουσίασε ο ίδιος ο Πρόεδρός μας ο Κυριάκος Μητσοτάκης, με προεξάρχουσες πτυχές τη μείωση των φορολογικών συντελεστών και ασφαλιστικών βαρών για κάθε Ελληνίδα και κάθε Έλληνα, τη δημιουργία νέων και καλοπληρωμένων θέσεων απασχόλησης μέσα από μια έκρηξη ιδιωτικών επενδύσεων και μέσα από γενναία φορολογικά κίνητρα, την αναγέννηση της γεωργίας μας, όπως προείπα, μέσω της μείωσης των φορολογικών συντελεστών, της ενίσχυσης της ανταγωνιστικότητας και κυρίως μέσω της μετάβασης σε ένα νέο πρότυπο αγροτικής επιχειρηματικότητας που θα βασίζεται στην καινοτομία, αλλά και τη στοχευμένη αξιοποίηση των κοινοτικών κονδυλίων του νέου Προγράμματος Αγροτικής Ανάπτυξης, την αναβάθμιση της δημόσιας υγείας και της παιδείας μας με προσλήψεις σε νοσοκομεία και σχολεία και μέριμνα για τις ευπαθείς ομάδες συμπολιτών και την ειδική αγωγή, τη θωράκιση της ασφάλειας των πολιτών με προσλήψεις στην αστυνομία και ενίσχυση του ρόλου της επ' ωφελεία της κοινωνίας. Σ' αυτόν τον αγώνα για εθνική ανάκαμψη η Νέα Δημοκρατία είναι πρωταγωνίστρια και δυστυχώς ο ΣΥΡΙΖΑ έχει μείνει σε ρόλο κομπάρσου. Αλήθεια, κύριε Τσίπρα, μ' αυτά που είπατε το Σάββατο το βράδυ απ' αυτό εδώ το Βήμα ποιον προσπαθείτε να πείσετε; Γιατί ο κόσμος έχει πλέον απορρίψει τον λαϊκισμό, τις ιδεοληψίες και τις διχαστικές λογικές που στα χρόνια σας πότισαν τον πολιτικό λόγο και την πολιτική πρακτική. Τα «ή τους τελειώνουμε ή μας τελειώνουν» δεν ανήκουν στη νέα εποχή, κύριε Τσίπρα. Μένουν οριστικά στο παρελθόν, όπως δυστυχώς και ο προσανατολισμός της πολιτικής σας. Περιμένω να δω αν θα φτάσετε άραγε στο έσχατο σημείο πολιτικής ανευθυνότητας εσείς κι οι Βουλευτές σας καταψηφίζοντας της φορολογικές ελαφρύνσεις που πρότεινε ο Πρωθυπουργός.
Κύριε συνάδελφε, σας έδωσα δυο λεπτά. Μη μας τελειώσετε κι εσείς.
Τελειώνω, κύριε Πρόεδρε. Κυρίες και κύριοι συνάδελφοι, η Νέα Δημοκρατία θα κάνει πράξη αυτό που το όνομά της υποδηλώνει: Να οικοδομήσει τη νέα ελληνική δημοκρατία του 21ου αιώνα, γιατί πιστεύουμε στην Ελλάδα που δημιουργεί, στην Ελλάδα που παράγει και διακρίνεται. Γιατί πιστεύουμε στη δημοκρατία της αξιοκρατίας, στη δημοκρατία της τάξης, της ασφάλειας, του σεβασμού, της δικαιοσύνης. Πιστεύουμε στην έννοια της πατρίδας και της Εκκλησίας, γιατί τιμούμε τα ιερά και τα όσιά μας. Στη νέα σελίδα που γυρίζει για την πατρίδα μας δεν χρειαζόμαστε απλά όλοι μας. Χρειάζεται ο καλύτερος εαυτός όλων μας. Σας ευχαριστώ πολύ.
Ο συνάδελφος Βουλευτής της Νέας Δημοκρατίας κ. Δημήτριος Μαρκόπουλος ζητεί ολιγοήμερη άδεια απουσίας στο εξωτερικό από 26-7-2019 έως 29-7-2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει ο κ. Βασίλειος - Νικόλαος Υψηλάντης.
Ευχαριστώ πολύ, κύριε Πρόεδρε. Κυρίες και κύριοι Βουλευτές, δεν υπάρχει καμμία αμφιβολία ότι με τα αποτελέσματα των πρόσφατων εκλογών ο ελληνικός λαός δίνει το στίγμα της νέας εποχής που αναζητά για τη χώρα μας. Για πρώτη φορά άλλωστε μετά τη μεγάλη οικονομική κρίση που καταταλαιπώρησε τον λαό μας η εντολή του εκλογικού σώματος είναι ξεκάθαρη: Για τη Νέα Δημοκρατία να κυβερνήσει αυτοδύναμα, δίχως τις αγκυλώσεις και τις πολιτικές παραδοξότητες που βιώσαμε πρόσφατα. Για την Αντιπολίτευση, και ειδικά για την Αξιωματική Αντιπολίτευση, να υιοθετήσει τέτοιες πρακτικές που δημιουργούν προϋποθέσεις για γόνιμη κριτική και παρεμβάσεις που δεν θα τροφοδοτούν τεχνητές εντάσεις εντός και εκτός της Βουλής και δεν θα δυναμιτίζουν την πολιτική ομαλότητα, τη λειτουργία του δημοκρατικού μας πολιτεύματος και την προοπτική της χώρας. Αντιθέτως, θα σφυρηλατούν τον αναγκαίο δημοκρατικό άξονα για την πολιτική σταθερότητα και την εθνική προκοπή. Ο προγραμματικός λόγος της Κυβέρνησης του Κυριάκου Μητσοτάκη, όπως διαφάνηκε ξεκάθαρα και στη συζήτηση που διεξάγουμε, επικεντρώνεται στην υλοποίηση της εντολής αυτής με τη θεμελίωση μιας νέας κανονικότητας που αντιπαλεύεται τις παλιές παθογένειες, με μετρήσιμα αποτελέσματα βάσει των ενεργειών επί του προγράμματος που ενέκρινε στις εκλογές ο ελληνικός λαός για ρήξη με το παρελθόν, με ταχύτητα και με ακρίβεια για την αναγέννηση της μεσαίας τάξης, την απελευθέρωση όλων των παραγωγικών αναπτυξιακών δυνάμεων της χώρας μας και ιδιαίτερα της ελληνικής περιφέρειας, την παραγωγή πλούτου για όλους, την αλλαγή του μείγματος της οικονομικής πολιτικής αλλά και άλλων σημαντικών πολιτικών που έχουν επίκεντρο τον άνθρωπο, αξιόπιστα και αποτελεσματικά, με προσδιορισμένους και κοστολογημένους στόχους και μέσα που δεν αποσκοπούν μόνο στο σήμερα αλλά στη νέα Ελλάδα που βάζει για ορόσημο το 2021 που συμπληρώνονται διακόσια χρόνια από την Εθνική Παλιγγενεσία. Κι αν ήδη από τις πρώτες μέρες λειτουργίας της η Κυβέρνηση με την ετοιμότητα, τις ξεκάθαρες θέσεις και τις σωστές παρεμβάσεις ενισχύει την πεποίθηση ότι επιτέλους κάτι καλό μέλει να συμβεί στη χώρα μας, δεν ισχύει δυστυχώς το ίδιο για την Αντιπολίτευση και κυρίως για την Αξιωματική Αντιπολίτευση. Οι θέσεις και η ρητορική της καταδεικνύουν και πάλι ότι επανέρχεται στο θλιβερό παρελθόν της και βάζει σε άμεση εφαρμογή τον πολιτικό στρουθοκαμηλισμό. Οι ίδιοι, όπως φαίνεται, δεν θέλουν να μας αφήσουν να ξεχάσουμε την απώλεια τεσσεράμισι χρόνων, το περιβάλλον των καθημερινών πειραματισμών, την κατάσταση που δημιούργησαν, αφυδατώνοντας τα όνειρα των νέων και η οποία μετέτρεψε τη δίψα για μια καλύτερη ζωή σε απόγνωση, ότι προκάλεσαν τη φυγή των αρίστων από τη χώρα μας, ότι αδιαφόρησαν για την πραγματική οικονομία, ότι ύψωσαν τείχη στη λογική και επέβαλαν στον δημόσιο διάλογο την παραδοξολογία, ότι προσέβαλαν τον Έλληνα πολίτη με τη στρεβλή ανάγνωση της πραγματικότητας σε μια προσπάθεια να δημιουργήσουν μια εικονική πραγματικότητα με δήθεν απαντήσεις στα προβλήματα που οι ίδιοι δημιούργησαν. Ειδικά για τη νησιωτική Ελλάδα, κυρίες και κύριοι συνάδελφοι, στους κατοίκους του κάθε νησιού μας στο πέλαγος αυτό, που αποπνέει γνήσια ελληνικότητα, σε όλους τους ακρίτες συμπατριώτες μου στρέφω με σεβασμό αυτήν την ώρα τη σκέψη μου, σε όλους εμάς που τιμωρηθήκαμε από την Κυβέρνηση ΣΥΡΙΖΑ - ΑΝΕΛ με την κατάργηση των μειωμένων συντελεστών ΦΠΑ - το βασικότερο κοινοτικό κεκτημένο των νησιών μας - και την εκχώρησή του στους δανειστές, που θέλουμε, όμως, να ζήσουμε ισότιμα και με αξιοπρέπεια και που αναζητούμε τα αυτονόητα: γιατρούς, νοσηλευτές, ειδικούς για μια αιμοληψία και λήψη μιας ακτινογραφίας - όταν ένα παιδί, κύριε Πρόεδρε, χτυπάει το χέρι του, το έχει ανάγκη εκείνη τη στιγμή - , εκπαιδευτικούς και βέβαια συχνή συγκοινωνία και σύνδεση με το κέντρο και τα μεγάλα γειτονικά νησιά. Στρέφω τη σκέψη μου στα νησιά - εμβληματικούς τουριστικούς προορισμούς, όπως η Ρόδος και η Κως, που επιδιώκουν η τουριστική μεγέθυνση να συνοδευτεί με τα απαραίτητα έργα υποδομής, με αγωνία να υπάρξει επιτέλους ουσιαστική ανάπτυξη σε σχέση κυρίως με τους διεθνείς ανταγωνιστικούς προορισμούς. Η Κως, η πατρίδα του Ιπποκράτη, ο τρίτος τουριστικός προορισμός της χώρας, δεν είναι δυνατόν να μην διαθέτει μία σύγχρονη νοσοκομειακή μονάδα και ένα μεταπτυχιακού επιπέδου κέντρο που θα προσελκύει το ενδιαφέρον της παγκόσμιας ιατρικής κοινότητας. Δεν είναι δυνατόν η αλιεία στην Κάλυμνο να αντιμετωπίζεται εχθρικά και ο μεγαλύτερος αλιευτικός στόλος στο Αιγαίο σήμερα να βρίσκεται δίχως δουλειά και με τεράστια προβλήματα. Επίσης, η Λέρος, παρά τις δυνατότητες που έχει, να έχει μετατραπεί δίχως τον ελάχιστο ορθολογιστικό προγραμματισμό απλώς σε νησί - υποδοχέα ανθρώπινων ψυχών. Ο κατάλογος αυτός για τα νησιά μας δεν εξαντλείται βέβαια με τις αναφορές μου αυτές. Είναι όμως όλα αυτά στο πνεύμα της νησιωτικής πολιτικής στην οποία η Κυβέρνηση της Νέας Δημοκρατίας και ο Κυριάκος Μητσοτάκης έχουν δεσμευτεί να εγκύψουν και να αντιμετωπίσουν αποτελεσματικά. Τα Δωδεκάνησα και το Αιγαίο αξίζουν να είναι - και θα είναι - ψηλά στην πολιτική μας στρατηγική και στην αναπτυξιακή μας ατζέντα. Κυρίες και κύριοι συνάδελφοι, με θαρραλέα φωνή και προσέγγιση στην προάσπιση των εθνικών συμφερόντων, με ταπεινή αφοσίωση στις ανάγκες των πιο απομονωμένων περιοχών της πατρίδας μας, με προσήλωση στα αιτήματα της ομογένειας, με έμπρακτη αναγνώριση της νησιωτικότητας, με πάθος για την προστασία και ανάδειξη του παλαιού και σύγχρονου πολιτιστικού μας πλούτου, είμαστε έτοιμοι για τη μεγάλη μάχη για την Ελλάδα μας. Είναι αλήθεια ότι στην ιστορία της χώρας μας δύσκολα μπορεί να βρει κάποιος περιόδους κανονικότητας και σε καμμία περίπτωση δεν ήταν κανονικότητα αυτή η τελευταία που ζήσαμε. Όμως ήδη η αυτοδυναμία της νέας Κυβέρνησης, οι θέσεις που αναπτύχθηκαν, οι πρώτες μέρες διακυβέρνησης της χώρας από τον Κυριάκο Μητσοτάκη και βέβαια η σημερινή ψήφος εμπιστοσύνης προδιαγράφουν ότι γεννιέται μια νέα τέτοια περίοδος για τη χώρα μας. Στηρίζω το κυβερνητικό πρόγραμμα της Νέας Δημοκρατίας και δίνω ψήφο εμπιστοσύνης στον Κυριάκο Μητσοτάκη και στην Κυβέρνησή του για να οδηγήσει τη χώρα με ασφάλεια, συνέπεια και αισιοδοξία στο μέλλον των πολλών προσδοκιών και των μεγάλων προκλήσεων. Σας ευχαριστώ πολύ.
Τον λόγο έχει για δώδεκα λεπτά ο Υπουργός Ανάπτυξης και Επενδύσεων κ. Άδωνις Γεωργιάδης.
Ευχαριστώ πάρα πολύ, κύριε Πρόεδρε. Κυρίες και κύριοι συνάδελφοι, είναι πάντα σημαντική στιγμή στη ζωή ενός ανθρώπου να αναλαμβάνει ένα σημαντικό δημόσιο αξίωμα, το οποίο φέρει πολύ μεγάλες ευθύνες. Έχω σκοπό, όπως έκανα και τις δύο προηγούμενες φορές που η μοίρα μού έδωσε την ευκαιρία να αναλάβω τόσο μεγάλη ευθύνη σε ένα αξίωμα που επηρεάζει τις ζωές των συμπολιτών μου, να το διαχειριστώ με όσο μεγαλύτερη εργατικότητα, με όσο μεγαλύτερη συνέπεια και με όσο μεγαλύτερη ταχύτητα μπορώ. Δίνω ένα μικρό παράδειγμα από τη σημερινή επικαιρότητα. Πριν από δύο μέρες κάποιοι από τους εργαζόμενους της «CRETA FARM» με ενημέρωσαν ότι αυτή την εβδομάδα αυτή η εταιρεία θα έκλεινε και θα έμεναν όλοι τους - περίπου οκτακόσιοι άνθρωποι στο σύνολο - ςχωρίς δουλειά. Το Σάββατο αποφάσισα να αναλάβω πρωτοβουλία. Έφερα στο Υπουργείο - και ευχαριστώ τους εκπροσώπους των τεσσάρων συστημικών τραπεζών, ορισμένους από οικογενειακές υποχρεώσεις - διαδοχικά τους μετόχους, οι οποίοι όπως γνωρίζετε είναι στο μέσον μιας μεγάλης οικογενειακής διαμάχης. Χρησιμοποίησα όση πειθώ έχω - και στη συγκεκριμένη περίπτωση αποδείχθηκε πως έχω κάποια - και αυτό που δεν μπορούσε να γίνει επί σειρά μηνών έγινε πραγματικότητα. Σήμερα υπέγραψαν και οι δύο μέτοχοι το μνημόνιο συνεργασίας με τις τράπεζες που εξασφαλίζει την ομαλή χρηματοδότηση της εταιρείας, τη διασφάλιση των θέσεων εργασίας, την εξεύρεση στρατηγικού επενδυτή, για να συνεχίσει η εταιρεία. [[Χειροκροτήματα από την πτέρυγα της Νέας Δημοκρατίας]] Όταν ξεκίνησα αυτήν την άσκηση, μου έκανε εκπληκτική εντύπωση, κύριε Υπουργέ, ότι όλοι οι συριζαίικοι λογαριασμοί - με πρώτο και καλύτερο τον άτυπο εκπρόσωπό σας, τον κ. Βαξεβάνη - άρχισαν να με υβρίζουν στο διαδίκτυο γιατί λέει ο Υπουργός Ανάπτυξης και Επενδύσεων ασχολήθηκε με τη σωτηρία μιας εταιρείας. Θα ήθελα να σας ρωτήσω αν πιστεύετε ότι είναι καλό - εγώ λέω ότι είναι καλό - ο κ. Φλαμπουράρης να μπαίνει για να διασώσει τον «ΜΑΡΙΝΟΠΟΥΛΟ» με τη συμφωνία «ΣΚΛΑΒΕΝΙΤΗ» - «ΜΑΡΙΝΟΠΟΥΛΟΥ», αλλά είναι κακό ο Γεωργιάδης να διασώζει θέσεις εργασίας στην «CRETA FARM». Το λέω γιατί αυτοί σας εκπροσωπούν στο διαδίκτυο. Καταθέτω μόνο για τα Πρακτικά - γιατί θέλω να πω στους νέους συναδέλφους ότι στην πολιτική υπάρχουν και ωραίες στιγμές - το μήνυμα που μου έστειλε ο Πρόεδρος των εργαζομένων κ. Κακλιδάκης πριν από λίγο. Αναφέρει στο μήνυμά του: «Υπουργέ, καλησπέρα. Για το γεγονός και μόνο ότι μπήκες μπροστά και σήκωσες πάνω σου ένα τόσο σύνθετο πρόβλημα, εγώ ως εργαζόμενος του οργανισμού σε ευχαριστώ». Και με καλεί για αντικριστό αρνί στην Κρήτη. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν ηλεκτρονικό μήνυμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γι' αυτό είμαστε στην πολιτική, κυρίες και κύριοι, για να λύνουμε τα προβλήματα των ανθρώπων και όχι για να τσακωνόμαστε στο Κοινοβούλιο ή οπουδήποτε αλλού. Έρχομαι στο δεύτερο. Άκουσα εχθές με προσοχή τον κ. Τσακαλώτο και την ελαφρά ειρωνεία του για το αν ο Γεωργιάδης μπορεί να βελτιώσει τις επενδύσεις στην Ελλάδα και δη τις πράσινες επενδύσεις. Είναι καλόπιστο αυτό που λέτε. Εγώ σας αντιμετώπισα για τέσσερα χρόνια, όπως ξέρετε, καλόπιστα και προσδοκώ να με αντιμετωπίσετε με τον ίδιο τρόπο και εσείς. Σας αντιμετώπισα καλόπιστα, καίτοι δηλώνετε μαρξιστής και χρειάστηκε να είστε Υπουργός Οικονομικών σε μία καπιταλιστική οικονομία, πράγμα δύσκολο. Εγώ δηλώνω φιλελεύθερος, άρα παίζω σε πιο εύκολο γήπεδο. Καταθέτω, λοιπόν, στα Πρακτικά, επειδή η πολιτική ξέρετε είναι μετρήσιμο μέγεθος, το «Doing Business» της World Bank. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό παραλαμβάνω. Είναι η μεγαλύτερη έκθεση παγκοσμίως για τον δείκτη επιχειρηματικού περιβάλλοντος σε μία χώρα. Το δίνω για τα Πρακτικά για να ξέρει ο ελληνικός λαός τι ακριβώς παραλαμβάνει η Κυβέρνηση του Κυριάκου Μητσοτάκη και ο υποφαινόμενος Υπουργός στον τομέα των επενδύσεων. Σήμερα που μιλάμε η Ελλάδα βρίσκεται - αυτήν την Ελλάδα μάς παραδώσατε - στην εβδομηκοστή δεύτερη θέση. Τον περασμένο χρόνο έχασε και 0,12 μονάδες. Μας προσπερνούν - δεν αναφέρω όλες τις χώρες γιατί θα σας κουράσω - η Μολδαβία, το Μεξικό, η Ρουάντα, η Κένυα, το Μπαχρέιν, η Αλβανία και διάφορες άλλες χώρες. Είμαστε στην εβδομηκοστή δεύτερη θέση. Καταθέτω στα Πρακτικά τον δείκτη, γιατί θα μετρηθεί η επιτυχία μας, αν στον επόμενο δείκτη της «World Bank» έχουμε ανέβει και στο ranking ως προς τις άλλες χώρες και ως προς το σκορ, ως προς τη βαθμολογία, γιατί κάθε μεγάλος επενδυτής πριν αποφασίσει να πάει σε μία χώρα - αν δεν το ξέρετε - το πρώτο που «γκουγκλάρει» ψάχνοντας στο διαδίκτυο είναι αυτό, γιατί αυτό του λέει αν σε αυτήν τη χώρα θα ταλαιπωρηθεί, αν σε αυτήν τη χώρα θα κάνει τη δουλειά του ή αν σε αυτήν τη χώρα θα αντιμετωπίσει προβλήματα. Κύριε Παππά, αφήσατε - χαίρομαι που είστε ο «σκιώδης» Υπουργός μου, το θεωρώ καλό για μένα - μία χώρα που είναι περίπου είκοσι θέσεις κάτω από τη Ρουάντα. Δεν το λες αυτό και πολύ καλό σκορ για την Ελλάδα. Λυπάμαι πολύ που το λέω, και ελπίζω να μας αξιώσει ο Θεός να τα πάει πολύ καλύτερα. Όμως, για να γίνει αυτό, πρέπει να μπορούμε να συνεννοηθούμε ανθρώπινα σ' αυτή τη χώρα. Είπε ο κύριος Πρωθυπουργός στην ομιλία του - με συγχωρείτε, ο κ. Τσίπρας, είδατε η συνήθεια τι κάνει, ευτυχώς παύει να είναι Πρωθυπουργός - και με μία δόση ειρωνείας, κύριε Φίλη, «Τι κάνατε, κύριε Μητσοτάκη, με το που γίνατε Πρωθυπουργός; Μεταφέρατε τη Γενική Γραμματεία Έρευνας και Τεχνολογίας στο Υπουργείο Ανάπτυξης; Ο Γεωργιάδης θα κάνει τη δουλειά;». Το είπατε με μια ελαφρά ειρωνεία. Καταθέτω στα Πρακτικά το οργανόγραμμα της Κυβερνήσεως της Φινλανδίας. Φαντάζομαι ότι όλοι θα γνωρίζετε ότι η Φινλανδία είναι μια χώρα που κατά γενική ομολογία έχει το καλύτερο εκπαιδευτικό σύστημα στην Ευρωπαϊκή Ένωση… [[Χειροκροτήματα από την πτέρυγα της Νέας Δημοκρατίας]] …και είναι η πρώτη χώρα σε νεωτερικότητα και έρευνα στην Ευρωπαϊκή Ένωση εδώ και δεκαετίες. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μαντέψτε, κύριε Φίλη, κύριε Παππά, κύριε Τσακαλώτε και πείτε το στον κ. Τσίπρα. Η Γενική Γραμματεία Έρευνας και Τεχνολογίας, το αντίστοιχο δικό μας, είναι στο Υπουργείο Ανάπτυξης και Επενδύσεων της Φινλανδίας και όχι στο Υπουργείο Παιδείας. Άρα, δεν κάνουμε τίποτα περισσότερο παρά να κάνουμε το αυτονόητο, ότι στο τέλος δηλαδή η έρευνα για την τεχνολογία πρέπει να καταλήγει κάπου, δηλαδή στην αγορά και στην επιχειρηματικότητα. Δεν γίνεται για να λέμε μεταξύ μας πόσο σπουδαίοι είμαστε. Γίνεται για να διευρύνουμε τις επιχειρηματικές ευκαιρίες, να φτιάχνουμε θέσεις εργασίας, να παραγάγουμε εθνικό πλούτο. Αυτή είναι η κατεύθυνση και αυτή δίνει με αυτήν του την κίνηση ο Πρωθυπουργός Κυριάκος Μητσοτάκης στην έρευνα και στην τεχνολογία στην Ελλάδα. [[Χειροκροτήματα από την πτέρυγα της Νέας Δημοκρατίας]] Κι έρχομαι τώρα στο προκείμενο, δηλαδή τι σκοπεύουμε να κάνουμε γιατί ωραία είπαμε τι παραλαμβάνουμε - θα πω και στο τέλος με το ΕΣΠΑ τι παραλαμβάνουμε - αλλά πρέπει να πούμε και τι σκοπεύουμε να κάνουμε. Πρώτα από όλα, εγώ δεν μηδενίζω τι προσπαθήσατε να κάνετε εσείς. Πολλές από τις νομοθετικές πρωτοβουλίες του κ. Δραγασάκη ήταν προς τη σωστή κατεύθυνση - άλλωστε, αρκετές από αυτές τις υπερψήφισε τότε η Νέα Δημοκρατία και ελπίζω να έχουμε και εμείς ως Κυβέρνηση μια ανάλογη συμπεριφορά από εσάς - και πολλές από όσες είχε έτοιμες να ψηφίσει και δεν μπόρεσε να τις ψηφίσει, όπως για τα σήματα ή για το ΓΕΜΗ, σε έναν μεγάλο βαθμό θα τις παρουσιάσουμε. Θα αλλάξουμε, φυσικά, κυρίως ως προς το ΓΕΜΗ, τη δική μας πολιτική κατεύθυνση, που είναι η ταχύτερη αδειοδότηση. Εμείς θέλουμε όλα να γίνονται αυθημερόν και αμέσως και να μη χάνεται καθόλου χρόνος για τις επιχειρήσεις. Παρά ταύτα, ό,τι μπορεί να μείνει από προηγούμενο σχέδιο νόμου και το θεωρούμε προς τη σωστή κατεύθυνση, όχι μόνο θα παραμείνει αλλά θα σας πω και στην επιτροπή όταν έρθει, ποια ακριβώς είναι η δουλειά του κ. Δραγασάκη. Εγώ σε αντίθεση με εσάς και όπως κάνατε με τον νόμο περί των ανασφαλίστων της δικής μου θητείας στο Υπουργείο Υγείας, δεν θέλω να καπηλευτώ καμμία δουλειά κανενός προηγουμένου. Θεωρώ ότι είναι πολύ ωραίο στην πολιτική να το βλέπουμε ως μια σκυταλοδρομία που ο ένας παραλαμβάνει από τον προηγούμενο και όχι ως έναν αγώνα ο ένας να κοροϊδεύει περισσότερο τον λαό ως προς το τι έχει κάνει, αποκρύβοντας τι έκανε ο προηγούμενος. Σας λέω, όμως, ότι έχουμε δυο πολύ μεγάλους στόχους πέραν του αμέσως κατατεθέντος μέσα στις επόμενες εβδομάδες νομοσχεδίου, το οποίο θα επιταχύνει κάθε μορφή αδειοδότησης. Και το λέω ευθέως, για να ξέρετε τη φιλοσοφία του. Σε όποια φάση ελέγχου των φακέλων που λιμνάζουν στο Υπουργείο Ανάπτυξης, όπως την ένταξη στον αναπτυξιακό νόμο ή αξιολογήσεως των προτάσεων που επίσης λιμνάζουν στις υπηρεσίες για το ποια «πρότζεκτ», ποια επενδυτικά σχέδια μπορούν να ενταχθούν στον αναπτυξιακό νόμο ή σε άλλα επενδυτικά εργαλεία, θα χρησιμοποιήσουμε και θα νομοθετήσουμε γι' αυτό το «outsourcing», δηλαδή τις υπηρεσίες ιδιωτικής αγοράς, όσο περισσότερο μπορούμε για να τρέχουμε με πολύ μεγάλη ταχύτητα και τίποτα να μη μένει κολλημένο στην ελληνική γραφειοκρατία. Είναι αδιανόητο να θεωρούμε ότι αν κάποιος πάρει ένα χαρτί ότι έχει επιτελέσει το έργο του, που υπογράφεται από μια, για παράδειγμα, από τις μεγαλύτερες ελεγκτικές εταιρείες του πλανήτη, αυτό έχει μικρότερη αξία από ό,τι αν το ελέγξει μια δημόσια υπηρεσία σε ένα Υπουργείο. Άρα, λοιπόν, θα πάμε με το νομοσχέδιο πάρα πολύ γρήγορα στη χρήση των ιδιωτικών υπηρεσιών, για να κάνουμε σύμπραξη του δημόσιου με τον ιδιωτικό τομέα, ώστε να μη λιμνάζουν οι φάκελοι, να μη λιμνάζουν οι επενδύσεις, να τρέξουμε όσο μπορούμε γρηγορότερα. Αυτό θα γίνει εντός του Αυγούστου. [[Χειροκροτήματα από την πτέρυγα της Νέας Δημοκρατίας]] Θέτουμε, όμως και δυο μεγάλους πιο μακροπρόθεσμους στόχους. Ο πρώτος, κυρίες και κύριοι, είναι η δημιουργία σύντομα, σε μερικούς μήνες, ενός κεντρικού ηλεκτρονικού συστήματος αδειοδοτήσεων. Το είχατε προσπαθήσει εν μέρει. Όμως, αυτό έγινε εν μέρει. Εμείς δεν το θέλουμε εν μέρει. Θέλουμε όποιος Έλληνας θέλει να πάρει άδεια για οτιδήποτε σκαρφιστεί το κεφάλι του να κάνει σε αυτή τη χώρα, να πατάει ένα κουμπί, να μπαίνει σε μια βάση δεδομένων, αυτή η βάση δεδομένων να ενώνεται με όλες τις βάσεις δεδομένων του ελληνικού κράτους - από το Υπουργείο Υποδομών, από τα επιμελητήρια, από τις υπηρεσίες τομέων κοινής ωφελείας, από τα πάντα - και να ξέρει σε μια βάση με ένα κουμπί πώς θα παίρνει γρήγορα την άδεια που θέλει. Αυτό, λοιπόν, θα γίνει πολύ γρήγορα. Ξέρουμε να το κάνουμε. Αυτό, όμως, θα έχει την οριστική του κατάληξη, όπως πρέπει. Γι' αυτό θα χρειαστούμε περίπου δυο χρόνια από σήμερα. Θα σχεδιαστεί από τώρα, σε συνεργασία με το Τεχνικό Επιμελητήριο Ελλάδας, θα εφαρμοστεί πιλοτικά σε πέντε πόλεις της Ελλάδας άμεσα - ει δυνατόν και μέσα στο 2019- ενώ το πλήρες σύστημα θα είναι έτοιμο σε περίπου δυο χρόνια. Ποιο είναι αυτό; Είναι ο ενιαίος ψηφιακός χάρτης. Με το πάτημα ενός κουμπιού, όταν θα θέλει κάποιος να σκεφθεί αν θα αγοράσει ένα οικόπεδο για να κάνει μια επένδυση στο παραμικρό κομμάτι αυτής της χώρας, θα πατάει το κουμπί και θα βλέπει όρους και περιορισμούς δόμησης, χρήσεις γης, σχέδια πόλεων, ρυμοτομικές και οικοδομικές γραμμές, γεωτεμάχια κτηματολογίου, δάση και δασικές εκτάσεις, περιοχές του δικτύου «NATURA», ζώνες αιγιαλού, παραλίας και λιμένα, ύδατα, υδατορέματα, υγροτόπους, κόμβους πλαίσιων ποταμών και μεγάλων λιμνών, αρχαιολογικούς χώρους, ιστορικούς τόπους, παραδοσιακούς οικισμούς, προστατευόμενους χώρους. Με ένα κουμπί θα ξέρει τι όρους παραλαμβάνει με αυτό που θέλει να αγοράσει και να επενδύσει. Θα ξέρει αμέσως ότι θα παίρνει την άδεια, θα ξέρει αμέσως τα προβλήματα που θα βρει μπροστά του και θα σταθμίσει ο ίδιος το επιχειρηματικό ρίσκο για το αν θέλει να προχωρήσει ή όχι. Κάθε επενδυτής το πολύ σε δυο χρόνια από σήμερα όταν θα φτάνει σ' αυτήν τη χώρα θα ξέρει ακριβώς ποιο είναι το επιχειρηματικό περιβάλλον που δρα. Δεν θα έχει εκπλήξεις. Δεν θα τον ταλαιπωρεί η γραφειοκρατία. Αυτή είναι η κατεύθυνση που έχει δώσει στο Υπουργείο μας ο Πρωθυπουργός Κυριάκος Μητσοτάκης και αυτό σκοπεύουμε να κάνουμε. [[Χειροκροτήματα από την πτέρυγα της Νέας Δημοκρατίας]] Κύριε Πρόεδρε, θα χρειαστώ ακόμα δυο λεπτά. Και έρχομαι τώρα στο περίφημο Ελληνικό. Χαίρομαι που βλέπω μεταξύ μας την κ. Πέρκα και θέλω δημόσια να αναγνωρίσω ότι καταβάλατε πάρα πολύ μεγάλη προσπάθεια για να γίνει το Ελληνικό. Δεν έχω κανέναν λόγο να το αποκρύψω. Σας ευχαριστώ γι' αυτό, γιατί υπό μια έννοια αυτό που θα κάνουμε εμείς έρχεται σε συνέχεια αυτού που κάνατε εσείς. Πιστεύω ότι δεν είχατε όλο το κόμμα και όλη την Κυβέρνηση μαζί σας, γιατί βλέπω τώρα πως επειδή τρέχουμε και πιέζουμε, φυσικά λόγω του Πρωθυπουργού, αυτομάτως οι υπηρεσίες που καθυστερούσαν, γνωμοδοτούσαν αρνητικά, δεν έβγαζαν απόφαση, τώρα ξαφνικά βγάζουν απόφαση, υπογράφουν και προχωράμε πάρα πολύ γρήγορα. Αυτό είναι το πνεύμα που έφερε η νέα Κυβέρνηση. Γι' αυτό σας ενημερώνω ότι το Ελληνικό θα ξεκινήσει. Και θα ξεκινήσει φέτος, εντός του 2019… [[Χειροκροτήματα από την πτέρυγα της Νέας Δημοκρατίας]] …παρ' όλο που γνωρίζετε ότι είναι ασύνδετο έργο γιατί προϋποθέτει την έκδοση των κοινών υπουργικών αποφάσεων - πιστεύω ότι θα έχουν εκδοθεί και οι τρεις μέσα στον μήνα Αύγουστο - , τη διενέργεια διαγωνισμού για το καζίνο - προφανώς θα παραταθεί διότι μέχρι 31 Ιουλίου είναι αδύνατον να επιτευχθεί - τη διανομή σύμφωνα με τον νόμο και τη συμφωνία και στη συνέχεια την έναρξη του έργου. Διάβασα πάρα πολλά άρθρα - το γράφει ο άλλος ο Κλουζώ που έχετε, ο Κούλογλου - ότι θα φέρουμε, λέει, νέο νόμο για το Ελληνικό, για να αλλάξουμε τους όρους υπέρ της «LAMDA». Το κάνατε και πρωτοσέλιδο στην «ΑΥΓΗ». Ε, δεν θα το κάνουμε, κύριε Παππά. Η συμφωνία που ψηφίσατε θα τηρηθεί ακριβώς όπως την ψηφίσατε, με τη διαφορά ότι εμείς θα την τηρήσουμε, ενώ εσείς δεν μπορέσατε να την τηρήσετε. Αυτή είναι η μεγάλη μας διαφορά. Θα αναφερθώ λίγο στον κ. Βελόπουλο - δεν τον βλέπω εδώ - του οποίου κράτησα δυο επιχειρήματα που θα τα πω, γιατί δεν μπορώ να μην τα πω, επειδή είναι πολιτικός Αρχηγός. Το ένα είναι «Πού είδατε ουρανοξύστες πάνω στη θάλασσα που εμποδίζουν τον αέρα από τη θάλασσα να φτάσει μέσα στις πόλεις;». Καταθέτω για τα Πρακτικά φωτογραφίες από το Ντουμπάι που έχει μόνο ουρανοξύστες πάνω στη θάλασσα, όπως και από το Χονγκ Κονγκ που έχει μόνο ουρανοξύστες πάνω στη θάλασσα κ.λπ.. Ας μην πω πολλά, δεν φτάνει ο χρόνος. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το δεύτερο και πιο ωραίο επιχείρημα ήταν «Πώς σκεφθήκατε σε μια σεισμογενή περιοχή να φτιάξετε αυτούς τους δύο ουρανοξύστες;». Αυτό είπε ο κ. Βελόπουλος. Καταθέτω για τα Πρακτικά φωτογραφίες από το Σαν Φρανσίσκο που είναι η πιο σεισμογενής περιοχή του πλανήτη, πάνω στο ρήγμα του Αγίου Ανδρέα - δίνω μερικές φωτογραφίες από το Σαν Φρανσίσκο - όπως και από το Λος Άντζελες που είναι η δεύτερη πιο σεισμογενής περιοχή του πλανήτη. Θα σας καταθέσω και για το Λος Άντζελες. Επίσης υπάρχει και το Τόκιο, η τρίτη πιο σεισμογενής περιοχή του πλανήτη. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με συγχωρείτε, κύριοι συνάδελφοι, σας εύχομαι καλή επιτυχία στα νέα σας καθήκοντα, αλλά η συζήτηση σε αυτήν την Αίθουσα πρέπει να γίνεται σοβαρά, γιατί αν πιστεύετε στα αλήθεια ότι δεν χτίζονται ουρανοξύστες πάνω στη θάλασσα και δεν χτίζονται σε σεισμογενείς περιοχές, κατοικείτε σε άλλον πλανήτη και όχι σε αυτόν που λέγεται γη. Το λέω, για να είμαστε συνεννοημένοι. Άρα να κάνετε κριτική εκεί που πρέπει. Και ολοκληρώνω, κύριε Πρόεδρε. Τι παραλαμβάνουμε ως προς το ΕΣΠΑ, γιατί όπως έκαναν την επιχειρηματικότητα πρέπει να ξέρουμε και τι παραλαμβάνουμε. Λοιπόν, μέσος όρος απορρόφησης χωρίς το Πρόγραμμα Αγροτικής Ανάπτυξης είμαστε στο 24,5%. Πρόσεξε, όμως. Το 42% των έργων που έχουν μπει μέσα δεν έχουν καν ξεκινήσει, καθώς δεν έχουν καν συμβασιοποιηθεί. Έχει συμβασιοποιηθεί μόνο το 58% των έργων. Οι μεγάλοι δείκτες απορροφητικότητας που παρουσιάζατε είναι τελείως ψευδείς, όπως σίγουρα γνωρίζετε και προέρχονται από το γεγονός ότι η Ελλάδα για λόγους δημοσιονομικούς είχε πάρει έξτρα προκαταβολή για να μπορεί να φαίνεται στους δείκτες καλύτερα. Στην πραγματικότητα είμαστε ακριβώς - ζήτησα από τις υπηρεσίες να μου γράψουν τη θέση - σήμερα στη δέκατη ένατη θέση από τις είκοσι οκτώ σε απορροφητικότητα. Επαναλαμβάνω ότι είμαστε - αυτό παραλαμβάνουμε - στη δέκατη ένατη θέση ως τις είκοσι οχτώ και όσα λέγατε προηγουμένως...
Με ποιο κριτήριο;
Απορροφητικότητα και συμβασιοποίηση, δηλαδή πραγματική απορρόφηση. Σημειώστε ότι θέλουμε τρία χρόνια για να τελειώσει το ΕΣΠΑ, δηλαδή θα έπρεπε να ήμασταν τουλάχιστον στο 60% τώρα. Εν πάση περιπτώσει, όμως, το λέω για λόγους ιστορίας για να μας μην μας λέτε αύριο τι παραλάβαμε από εσάς, να ξέρει ο ελληνικός λαός ότι παραλάβαμε από εσάς στη θέση εβδομηκοστή δεύτερη επιχειρηματικότητας και στη θέση δέκατη ένατη απορροφητικότητας του ΕΣΠΑ και θα κριθούμε εάν θα ανεβούμε στη μια θέση και εάν θα ανεβούμε στην άλλη, γιατί επαναλαμβάνω ότι η πολιτική είναι θέμα μετρήσιμο. Και κλείνω μόνο με μία επί προσωπικού κουβέντα τώρα.
Σας παρακαλώ, κύριε Γεωργιάδη, να ολοκληρώσετε.
Δευτερόλεπτα θα χρειαστώ, κύριε Πρόεδρε. Όλο αυτό το πολιτισμένο κλίμα και αυτή η ιδέα μιας νέας μεταπολίτευσης που τραβάμε μία κόκκινη γραμμή στην κρίση και μας πηγαίνει όλους μπροστά και ο πολιτικός πολιτισμός που ευαγγελίζεται η νέα Κυβέρνηση δεν θέλω να περάσει στο μυαλό κανενός από εσάς ότι σημαίνει ότι ξεχνάμε τι έγινε σε αυτή τη χώρα. Όλες οι δεσμεύσεις μας για να ερευνηθούν οι σκευωρίες του παρελθόντος και όλες οι προσπάθειες που στήσατε - όχι όλοι σας, αλλά προφανώς ορισμένοι από εσάς, για να πλήξετε με λάσπη και με ψέματα τους πολιτικούς αντιπάλους - σας διαβεβαιώ θα διερευνηθούν μέχρι τελευταίας κεραίας. [[Χειροκροτήματα από την πτέρυγα της Νέας Δημοκρατίας]] Εύχομαι κανένας από εσάς να μην είναι μπλεγμένος. Αυτό δεν θα γίνει για λόγους ρεβανσισμού, θα γίνει για λόγους δημοκρατίας, γιατί είμαστε υποχρεωμένοι για τις μέλλουσες γενιές να ξεκαθαρίσουμε ότι όποιος στο μέλλον πολιτικός σκεφτεί να εργαλειοποιήσει τη δικαιοσύνη, να εφεύρει ψευδομάρτυρες και να στήσει ψευδείς κατηγορίες για να πλήξει πολιτικούς αντιπάλους θα έχει το τέλος που του αξίζει. Όλα, λοιπόν, θα γίνουν με τον θεσμικό τρόπο που πρέπει και όπως προβλέπει το Σύνταγμα. Να είστε καλά. Ευχαριστώ.
Κύριε Πρόεδρε, θα ήθελα τον λόγο επειδή αναφέρθηκε στον κ. Βελόπουλο.
Δεν μπορείτε εσείς. Όταν θα έρθει ο κ. Βελόπουλος θα πάρει τον λόγο. Άλλωστε δεν ήταν προσωπικό, ήταν μία αξιολογική κρίση επί της πολιτικής του κόμματος Ελληνική Λύση, Κυριάκος Βελόπουλος. Άλλωστε σε περίπου μισή ώρα με τρία τέταρτα ο κ. Βελόπουλος θα έχει τον λόγο.
Αναφέρθηκε προσβλητικά και αυτό μας ενόχλησε.
Σας παρακαλώ πολύ για να ολοκληρώσουμε. Τον λόγο έχει ο κ. Φάμελλος για έξι λεπτά και μετά ο κ. Φωτήλας για έξι λεπτά.
Κύριε Πρόεδρε, κυρίες και κύριοι Βουλευτές, θα μου επιτρέψετε να δώσω μία γρήγορη απάντηση στον κ. Γεωργιάδη. Κύριε Γεωργιάδη, κύριε Υπουργέ, δεν ξεχνάμε πράγματι τι έγινε σε αυτήν τη χώρα, γιατί δεν μπορούμε να ξεχάσουμε ποιος έβαλε την Ελλάδα στη χρεοκοπία και στα μνημόνια και δεν μπορούμε να ξεχάσουμε ποιοι δούλεψαν για να βγούμε από τα μνημόνια, γιατί αυτή είναι η κόκκινη γραμμή που τροποποιεί και την πολιτική λειτουργία. Θέλω, όμως, επίσης να σας βεβαιώσω ότι θα ανέβουμε σίγουρα στην έκθεση της World Bank, διότι εμείς οι ίδιοι έχουμε διαμαρτυρηθεί διότι η έκθεση αυτή δεν περιέχει μεγάλες μεταρρυθμίσεις που έγιναν από την κυβέρνησή μας τουλάχιστον τα τελευταία δύο χρόνια. Επίσης, πρέπει να σας πω ότι η χώρα μας είναι ήδη στις πρώτες εννέα χώρες στη μάχη για το ξέπλυμα του χρήματος, γιατί ήμασταν στην τρίτη κατηγορία. Ακόμη, να σας πω για αυτό που χειροκροτούσαν πολλοί συνάδελφοί σας ότι υπάρχει ήδη ενιαίο σύστημα γεωχωρικών δεδομένων, ανοιχτών δεδομένων και ηλεκτρονική περιβαλλοντική αδειοδότηση… [[Χειροκροτήματα από την πτέρυγα του ΣΥΡΙΖΑ]] …με όλα τα δεδομένα των δασικών χαρτών του Κτηματολογίου, του αιγιαλού, των χρήσεων γης, της Αρχαιολογίας και όλων των περιορισμών αλλά και των δυνατοτήτων ανάπτυξης. Εξαγγείλατε κάτι το οποίο υπάρχει ήδη με ειδική διεύθυνση στο Υπουργείο Περιβάλλοντος, όπως και ηλεκτρονική περιβαλλοντική αδειοδότηση που έχει μόνο ένα σημείο εξυπηρέτησης των επαγγελματιών και των επιχειρηματιών, αλλά και όλες τις περιβαλλοντικές επιδόσεις δημόσια για το κοινό. Δυστυχώς, παλιά περσινά ξινά σταφύλια, κύριε Γεωργιάδη. Κυρίες και κύριοι Βουλευτές, εύχομαι να έχουμε μία εποικοδομητική και προοδευτική κοινοβουλευτική περίοδο προς όφελος της χώρας και των πολιτών. Θα είμαστε συνεπείς στην εντολή των πολιτών, ιδιαίτερα εγώ και η συνάδελφός μου για τους πολίτες της Β΄ Θεσσαλονίκης, για προγραμματική και δυναμική Αντιπολίτευση, ώστε η Ελλάδα να μην πάει πίσω, να διασφαλιστούν όλα αυτά που κερδίσαμε και να συνεχιστεί σύντομα η πορεία προς την πρόοδο. Οφείλω, βέβαια να ομολογήσω ότι οι προβλέψεις για τη Θεσσαλονίκη και τη κεντρική Μακεδονία είναι δυσοίωνες, όταν η μόνη εξαγγελία δήθεν του κ. Μητσοτάκη είναι η ανάπλαση της έκθεσης που τη δουλεύουμε εδώ και δύο χρόνια. Τι να πω; Δυστυχώς, είμαστε μάρτυρες μιας πολιτικής εξαπάτησης που υλοποιεί η Νέα Δημοκρατία, στην οποία στηρίχθηκε και η εκλογή της, με τελικό στόχο βέβαια την ικανοποίηση περιορισμένων οικονομικών συμφερόντων με συμφωνίες που έγιναν πριν από τις εκλογές και τις είδαμε και στο Υπουργικό Συμβούλιο. Χαρακτηριστικό παράδειγμα είναι η στάση στο Μακεδονικό και στη Συμφωνία των Πρεσπών. Τι άλλο από πολιτική εξαπάτηση είναι οι διορισμοί, οι επιλογές του κ. Μαυρωτά, του Επιτρόπου του κ. Σχοινά, η λογοκρισία της συνομιλίας Μέι - Μητσοτάκη, οι δημόσιες καταγεγραμμένες δηλώσεις Βαρβιτσιώτη - Παναγιωτόπουλου; Τι άλλο από εξαπάτηση είναι να εξαγγέλλουν τις μειώσεις του ΕΝΦΙΑ που είναι νομοθετημένες και να αποκρύπτουν τις μειώσεις του ΕΝΦΙΑ για τα πάνω από ένα εκατομμύριο ευρώ εισοδήματα; Αυτή η εξαπάτηση, όμως, στο πεδίο της οικονομίας, της κοινωνίας και της δημοκρατίας περιλαμβάνει μόνο αναχρονιστικά και συντηρητικά εργαλεία, αναντίστοιχα με το ευρωπαϊκό κεκτημένο. Ακούμε πολλά για μεταρρυθμίσεις, κανονικότητα και αριστεία. Είναι, όμως, αριστεία ο διορισμός κομματικών στελεχών στα Υπουργεία χωρίς αξιολόγηση και διαφάνεια, η παραβίαση κανόνων περί αξιολόγησης στις θέσεις γενικών γραμματέων, η κατάργηση της Γραμματείας Υδάτων και της Επιθεώρησης Περιβάλλοντος, δηλαδή η υποτίμηση του δημόσιου αγαθού νερό, αλλά και η υποτίμηση που περιβαλλοντικού ελέγχου και του περιβαλλοντικού εγκλήματος; Αυτά είναι ξεκάθαρος αναχρονισμός. Είναι οπισθοχώρηση ως προς το ευρωπαϊκό κεκτημένο. Ψευδώς ομνύει ο κ. Μητσοτάκης στην πράσινη ανάπτυξη, απλά κομματικοποιεί το κράτος. Και όσον αφορά το Υπουργείο Περιβάλλοντος, θα περιμένουμε να δούμε πότε θα αποκτήσουν δικαίωμα υπογραφής οι γενικοί γραμματείς, γιατί ξέρουμε ότι έχετε ακόμα πολλά ελλείμματα. Εμείς τα τελευταία τεσσερισήμισι χρόνια προχωρήσαμε σε μεγάλες μεταρρυθμίσεις στο Υπουργείο Περιβάλλοντος και Ενέργειας, την πραγματική κανονικότητα και το υπόβαθρο προόδου. Δεν μπορώ να τις αναφέρω όλες, αλλά θα δώσω ορισμένες και περιμένουμε να δούμε τα έργα της Νέας Δημοκρατίας επί αυτών. Θέσαμε ως κεντρικό στοιχείο του αναπτυξιακού σχεδιασμού τη βιώσιμη ανάπτυξη, τους στόχους του ΟΗΕ και την κλιματική αλλαγή τροποποιώντας το στόχο για 1,5 C ως προς τη συμφωνία των Παρισίων. Ολοκληρώνουμε τους δασικούς χάρτες και το Κτηματολόγιο, κάτι που δεν τόλμησε καμμία κυβέρνηση να κάνει στο παρελθόν φοβούμενη το πολιτικό κόστος για να έχουμε ασφάλεια δικαίου, επενδύσεων, πολιτών και περιβάλλοντος. Παραδίδουμε πλήρες θεσμικό πλαίσιο χωρικού σχεδιασμού με εξασφάλιση πόρων για την ολοκλήρωση του σχεδιασμού, με ενιαίο σύστημα γεωχωρικών δεδομένων και ολοκληρωμένα περιφερειακά σχέδια ως υπόβαθρο ανάπτυξης. Έχουμε ήδη ηλεκτρονικές άδειες δόμησης, ηλεκτρονική πολεοδομία, πλατφόρμες που είχατε εξαγγείλει εδώ και δέκα χρόνια χωρίς να υλοποιηθούν ποτέ. Καθορίσαμε τις περιοχές NATURA, διασφαλίσαμε τη λειτουργία των φορέων περιβάλλοντος, δρομολογήσαμε τα προεδρικά διατάγματα και τα σχέδια διαχείρισης, αλλά και την εργασία. Έχουμε στρατηγική κυκλικής οικονομίας με την Ελλάδα στην πρώτη δεκάδα της Ευρώπης. Μας ικανοποιεί ότι ανακοίνωσε ο κ. Μητσοτάκης πρωτοβουλίες για τον περιορισμό των πλαστικών μιας χρήσης, ακολουθώντας τη δική μας επιλογή για τον περιορισμό της χρήσης της πλαστικής σακούλας, κάτι, που δεν τολμήσατε να κάνετε στο παρελθόν. Να σημειώσουμε, όμως, ότι εκτός από τα συγχαρητήρια χρειάζεται να αναλάβετε και σημαντικές ευθύνες στην κυκλική οικονομία και ιδιαίτερα την τιμολογιακή πολιτική που μειώνει τα δημοτικά τέλη. Προχωρούν εθνικά σχέδια λυμάτων και απορριμμάτων με δυόμισι δισεκατομμύρια εξασφαλισμένα από δημόσιους πόρους, έτσι ώστε να έχει χαμηλότερο κόστος ο πολίτης και να μην έχει πρόστιμα η Ελλάδα και καλό είναι να καταλάβετε ότι η Ευρωπαϊκή Ένωση δίνει προτεραιότητα στην ανακύκλωση και επίσης ότι δεν θα δεχτούμε κόλπα, τα οποία κάτω από το τραπέζι θα μεταφέρουν στους πολίτες μέσω ΣΔΙΤ ένα αχρείαστο χρηματοοικονομικό κόστος, όταν έχει αποδειχθεί ότι υπάρχουν και πόροι και άλλες λύσεις. Στην κλιματική αλλαγή και στον ενεργειακό σχεδιασμό η Ελλάδα απέκτησε για πρώτη φορά εθνικό σχέδιο με επενδύσεις 35 δισεκατομμυρίων μέχρι το 2030. Πλαίσιό μας είναι η κλιματικά ουδέτερη Ευρώπη το 2050, κάτι που η καινούργια Πρόεδρος, η Ούρσουλα φον ντερ Λάιεν, έχει ήδη πάρει θέση. Εμείς το έχουμε υποστηρίξει προ πολλού το σχέδιο της κλιματικής ουδετερότητας, εσείς όχι ακόμα. Περιμένουμε. Το σχέδιο στοχεύει στην καταπολέμηση της ενεργειακής φτώχειας, αλλά και στη δίκαιη μετάβαση με ανανεώσιμες πηγές ενέργειας, ηλεκτροκίνηση, διασύνδεση νησιών που ήταν κολλημένα και τα ξεκολλήσαμε, μείωση των ρύπων και των εκπομπών διοξειδίου του άνθρακα, εξοικονόμηση ενέργειας. Δημιουργήσαμε ένα διαφανές θεσμικό πλαίσιο για τις επενδύσεις στις ανανεώσιμες πηγές ενέργειας καταργώντας γκρίζες ζώνες και παραθυράκια, που οδήγησαν στην υπόθεση «HELLAS - ENERGA» που επιβάρυνε τη ΔΕΗ. Με αυτήν την κανονικότητα εμείς θέλουμε να πάμε. Εσείς, αναρωτιέμαι, αν είστε ακόμα με το κρατικοδίαιτο και παρασιτικό κεφάλαιο. Κληρονομήσαμε το 2015 ένα τεράστιο έλλειμμα του ειδικού λογαριασμού ΑΠΕ, περίπου 0,8 δισεκατομμύριο, τον οποίο παραλαμβάνεται σήμερα πλεονασματικό. Αντικαταστήσαμε το σύστημα των εγγυημένων τιμών με διαγωνισμούς που δίνουν ανταγωνιστικές τιμές και με έναν κύκλο επενδύσεων 3 δισεκατομμύρια σε ανανεώσιμες πηγές ενέργειας μέχρι το 2019. Για ποια επανεκκίνηση μιλάτε; Ξεκινήσαμε την αναθεώρηση του ειδικού χωροταξικού για τις ΑΠΕ, με στόχο να έχουμε τη σωρευτική περιβαλλοντική επίπτωση και η Ελλάδα είναι ήδη πρωτοπόρος μέσα στις δέκα πρώτες χώρες σε ηλεκτροπαραγωγή από ΑΠΕ. Έχουμε, ήδη, 30% ηλεκτροπαραγωγή από ΑΠΕ και πάμε στο 57% το 2030. Προχωρήσαμε στη θεσμοθέτηση των ενεργειακών κοινοτήτων, μια θεσμική καινοτομία η οποία δίνει παραγωγή από τα κάτω με τοπικές λύσεις υπεραξίας και εργασίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αναβαθμίσαμε τον γεωπολιτικό ρόλο της χώρας καθιστώντας την πύλη φυσικού αερίου για τη Νοτιοανατολική Ευρώπη και τα Βαλκάνια, το νότιο διάδρομο φυσικού αερίου, τον IGB, τον East Med, τον LNG στην Αλεξανδρούπολη, στη Ρεβυθούσα, αλλά και το Forum Φυσικού Αερίου στην Ανατολική Μεσόγειο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αποδείξαμε ότι γίνεται και αλλιώς με τις ιδιωτικοποιήσεις, ακυρώνοντας το σχέδιό σας για τον ΑΔΜΗΕ, μειώνοντας τον στρατηγικό επενδυτή στο 24% και ακυρώνοντας το σχέδιο για τη ΔΕΣΦΑ, παίρνοντας περισσότερο τίμημα, γιατί έχουμε πρωταρχικό μέλημα τον δημόσιο έλεγχο στα ενεργειακά δίκτυα, γιατί αυτό απαιτεί η παραγωγική ανασυγκρότηση, η εργασία και οι επενδύσεις. Σε αυτή την κατεύθυνση ολοκληρώσαμε και ρυθμίσεις για τη ΔΕΠΑ, με πλειοψηφικό μερίδιο δημοσίου και περιμένουμε να δούμε τη θέση σας. Κλείνω, κύριε Πρόεδρε, με το θέμα της ΔΕΗ, τη μεγαλύτερη ενεργειακή εταιρεία της χώρας, την οποία εσείς, συστηματικά, απαξιώνετε. Αυτό κάνατε όταν αποφασίσαμε την απόσχιση του ΑΔΜΗΕ. Αυτό κάνατε όταν διαπραγματευόμασταν την αποεπένδυση. Αυτό κάνατε όταν διαπραγματευόμασταν τον τραπεζικό δανεισμό, όταν η μετοχή δεχόταν κερδοσκοπικές πιέσεις. Τώρα επιλέγετε να κορυφώσετε την καταστροφολογία - με ποιον σκοπό άραγε; - σε ένα κρεσέντο καταστροφολογίας, συγκρίνοντας τη χρηματιστηριακή τιμή της ΔΕΗ με αυτή που είχε όταν ήταν ενιαία με τον ΑΔΜΗΕ, που αν αθροίσουμε τις αξίες είναι 1,1-1,3 δισεκατομμύριο; Μιλώντας, ψευδώς, για αύξηση ληξιπρόθεσμων οφειλών που γιγαντώθηκαν από το δικό σας χαράτσι και για την αύξηση 60% των τιμών το 2010-2014; Η πραγματικότητα είναι ότι αυξήθηκαν μόνο κατά 30% οι οφειλές. Λειτουργούσατε ως τρόικα του εσωτερικού, σε συνεννόηση με το εξωτερικό και αυτό συνεχίζεται όταν αναφέρεστε στις ζημιές της ΔΕΗ του 2018, αλλά αποκρύπτετε τα 400 εκατομμύρια ζημιές του 2008 που είχε κι αύξηση το ρεύμα 12%, τα 225 εκατομμύρια ζημιές το 2013, αλλά και ότι στις ζημιές του 2018 περιλαμβάνονται λογιστικά οι αποεπενδύσεις των λιγνιτικών μονάδων, η πρόβλεψη εθελούσιας συνταξιοδότησης, οι διεκδικήσεις τόκων και οι δικαστικές εκκρεμότητες. Αναρωτιέμαι, όμως, ποια συμφέροντα προτάσσετε με την εμμονή σας στην πώληση των ασημικών της ΔΕΗ. Εμείς ακυρώσαμε το δικό σας να καταστροφικό σενάριο της «μικρής» ΔΕΗ, που είχε απολύτως αβέβαια έσοδα κι ένα αβέβαιο μέλλον για τη μητρική ΔΕΗ. Στερούσε από την εταιρεία το υδροηλεκτρικό δυναμικό, με τεράστιο κόστος από το σημαντικότερο ανανεώσιμο πόρο. Γιατί το κάνατε αυτό; Να σας πω. Γιατί αποτέλεσε στρατηγική επιλογή των προηγούμενων κυβερνήσεων η ΔΕΗ να είναι ουραγός στις επενδύσεις ΑΠΕ στην Ελλάδα. Η ΔΕΗ το 2015 είχε μόνο το 1% των επενδύσεων σε ανανεώσιμες πηγές ενέργειας και δεν είχε κανένα στέλεχος.
Κύριε Φάμελλε, παρακαλώ ολοκληρώστε.
Ολοκληρώνω. Υπενθυμίζουμε ακόμα ότι παραπληροφορείτε όταν ξέρετε ότι η διάθεση μέσω ΝΟΜΕ συμπεριλαμβανόταν στο σχέδιό σας της «μικρής» ΔΕΗ και ειδικότερα της τέταρτης αξιολόγησης του 2014. Οι ΝΟΜΕ ήταν πρόταση της ΡΑΕ από το 2013. Εσείς, οι οπαδοί της ελεύθερης αγοράς, δεν ανοίξατε την αγορά ενέργειας, με αποτέλεσμα να πληρώνουμε τώρα όλη αυτή τη ζημιά και μάλιστα ανακοινώσατε τη λήξη ενός μέτρου, το οποίο λήγει έτσι κι αλλιώς το 2019. Εμείς πετύχαμε να μειωθεί το κόστος ενέργειας, να μειωθεί η ενεργειακή φτώχεια, να υπάρχει κοινωνικό τιμολόγιο, στήριξη της βιομηχανικής και αγροτικής παραγωγής, να μειωθεί ο δανεισμός. Δεν κλείνουμε τα μάτια σε σημαντικά προβλήματα που έχει η ΔΕΗ. Έχει, όμως, σχεδιαστεί μία ισχυρή αναπτυξιακή στρατηγική, με ανανεώσιμες πηγές ενέργειας, διείσδυση στα Βαλκάνια, νέα προϊόντα και υπηρεσίες στην αγορά φυσικού αερίου, έμφαση στην αξιοποίηση των νέων τεχνολογιών. Και δεν είναι άσκοπες οι ρυθμίσεις που έχουμε ετοιμάσει για τις ΥΚΩ προ του 2011, που σταμάτησαν από δικό σας νόμο και πρέπει να καλυφθούν από την πολιτεία, αλλά και την τιτλοποίηση και είσπραξη οφειλών.
Κύριε Φάμελλε, μιλάτε εννιά λεπτά.
Με ιδιαίτερο ενδιαφέρον περιμένουμε το δικό σας σχέδιο για τη ΔΕΗ. Ακούσαμε με ανησυχία την τοποθέτηση του κ. Μητσοτάκη για την ιδιωτικοποίηση των δικτύων του ΔΕΔΔΗΕ, του μόνου κερδοφόρου πόρου. Και ερωτώ: Πόσους πόρους μπορεί αποδοτικά να αντλήσει κάποιος από τη μόνη περιουσία της ΔΕΗ που αποδίδει κάθε χρόνο 350 εκατομμύρια καθαρά;
Κύριε Φάμελλε, θα κατηγορηθεί το Προεδρείο. Δεν το καταλαβαίνετε;
Ολοκληρώνω. Τελευταία σελίδα είναι, κύριε Πρόεδρε. [[Διαμαρτυρίες από την πτέρυγα της Νέας Δημοκρατίας]] Και θα στερήσει αυτό το δημόσιο όφελος με ιδιωτικοποίηση ενός φυσικού μονοπωλίου. Και ποια θα είναι η επόμενη για τη ΔΕΗ και του δανεισμού χωρίς αξίες και περιουσία; Πόσο κοντόφθαλμη και αναχρονιστική μπορεί να είναι η πολιτική σας; Κύριοι Υπουργοί, αν επιλέξετε την καταπολέμηση της ενεργειακής φτώχειας, τη στήριξη της παραγωγικής ανασυγκρότησης, ανταγωνιστικές και βιώσιμες τιμές, την αλλαγή ενεργειακού μείγματος, την κλιματική ουδετερότητα και τη δίκαιη μετάβαση, θα είμαστε μαζί σας. Αν, όμως, επιλέξετε να συμπεριφέρεστε ως τρόικα εσωτερικού με όρους όπως «δομικά μέτρα» και «εξορθολογισμός» που ακούγαμε από την άλλη μεριά του τραπεζιού στο «ΧΙΛΤΟΝ», θα είμαστε απέναντι. Ευχαριστώ πολύ.
Τον λόγο έχει ο κ. Φωτήλας από τη Νέα Δημοκρατία και μετά ο κ. Παππάς από τον ΣΥΡΙΖΑ.
Ευχαριστώ, κύριε Πρόεδρε. Ο κ. Φάμελλος, προφανώς, δεν έχει καταλάβει ότι δεν είναι πλέον Υπουργός. Οι χρόνοι είναι διαφορετικοί. Είναι Βουλευτής. Σε κάθε περίπτωση, κύριε Πρόεδρε, εύχομαι ολόψυχα σε σας, όπως και σε όλο το Σώμα, καλή επιτυχία στο έργο μας. Κυρίες και κύριοι συνάδελφοι, μέσα σε λίγες μόνο ημέρες η Κυβέρνηση του Κυριάκου Μητσοτάκη, πιστή στο προεκλογικό της πρόγραμμα για το οποίο ψηφίστηκε από τον ελληνικό λαό στις 7 Ιουλίου, έκανε τα πρώτα της βήματα, τόσο σε συμβολικό, αλλά και ουσιαστικό επίπεδο: Με σχέδιο για την άμεση ενίσχυση του κοινωνικού κράτους, μέσω προσλήψεων χιλιάδων γιατρών και νοσηλευτών στην υγεία, αλλά και στην παιδεία, με δασκάλους στην Ειδική Αγωγή. Με εμπέδωση αισθήματος ασφάλειας στους πολίτες, με ένστολους, επιτέλους, να περιπολούν τους δρόμους της Αθήνας και προσλήψεις νέων αστυνομικών. Με σχέδιο για τη διάσωση της ΔΕΗ από τον Υπουργό, τον κ. Χατζηδάκη, μία εταιρεία που παρέλαβε η προηγούμενη κυβέρνηση κερδοφόρα και την παραδίδει με ζημιά εκατοντάδων εκατομμυρίων. Αυτή είναι η αλήθεια, κύριε Φάμελλε. Όλα τα άλλα είναι «άλλα λόγια να αγαπιόμαστε». Με συγκεκριμένες ενέργειες από τον Υπουργό Ανάπτυξης, τον κ. Άδωνι Γεωργιάδη, τόσο για τη διάσωση της εταιρείας «CRETA FARM» που μόλις ακούσαμε, αλλά και για το όσο το δυνατόν πιο γρήγορο ξεμπλοκάρισμα του Ελληνικού. Με σχέδιο από τον κ. Βρούτση για επιτάχυνση της διαδικασίας απονομής εκατοντάδων χιλιάδων συντάξεων, που σκανδαλωδώς δεν προώθησε η προηγούμενη κυβέρνηση. Με απαγόρευση προσλήψεων συγγενών και συζύγων για όλα τα μέλη της Κυβέρνησης. Με εξάμηνη στοχοθεσία των Υπουργών ώστε πρώτοι αυτοί να αξιολογηθούν για το έργο τους. Όμως, έγιναν ενέργειες ακόμα και σε συμβολικό επίπεδο. Ο Πρωθυπουργός μας, ο Κυριάκος Μητσοτάκης, δεν παρέλαβε τις πανάκριβες «BMW», αυτές - θυμάστε - που θα πουλούσε ο κ. Τσίπρας το 2015 αμέσως μόλις ερχόταν στην εξουσία. Επιπλέον, έφυγαν οι κλούβες και τα ΜΑΤ από την Ηρώδου Αττικού, που ήταν μόνιμα εκεί σταθμευμένα, εδώ και τέσσερα χρόνια και αποτελούσαν όνειδος για τη δημοκρατία. Η χώρα, τέλος, κυρίες και κύριοι συνάδελφοι, δανείστηκε από τις αγορές με το πρωτοφανές χαμηλό επιτόκιο του 1,9%. Επιπλέον, στις Προγραμματικές του Δηλώσεις ο Πρωθυπουργός έβαλε τον πήχη ακόμα πιο ψηλά. Οι υποσχέσεις έγιναν αμέσως πράξη. Πώς το είπε ο Πρωθυπουργός; «Κωλοτούμπα προς τα πίσω». Προχωρούν, λοιπόν άμεσα οι δεσμεύσεις μας για τη μείωση του ΕΝΦΙΑ κατά 30%, μεσοσταθμικά, η μείωση της φορολογίας των επιχειρήσεων, αλλά και η μεγάλη βελτίωση της ρύθμισης των εκατόν είκοσι δόσεων για τα χρεωμένα νοικοκυριά και τις επιχειρήσεις. Όλες τις επιχειρήσεις! Αρκούν αυτά για να επιστρέψει η χώρα στην κανονικότητα και να γίνει μία σύγχρονη ευρωπαϊκή χώρα, όπως θέλει η μεγάλη πλειονότητα των πολιτών; Προφανώς και όχι. Η μάχη με τη μιζέρια και τον λαϊκισμό θα είναι μεγάλη και δεν έχει κριθεί ακόμα. Ήδη, για παράδειγμα, από την πρώτη στιγμή η Μείζονα, τώρα, Αντιπολίτευση άρχισε να μιλάει για «κομματικό κράτος της δεξιάς». Και βέβαια είναι αστείο να μιλάει ο μετρ του είδους ΣΥΡΙΖΑ και να καταγγέλλει τη Νέα Δημοκρατία για κομματικό κράτος. Όμως, το να ασκεί ο κ. Τσίπρας και ο κ. Τσακαλώτος κριτική για τα πρωτογενή πλεονάσματα στη Νέα Δημοκρατία, αυτοί που ψήφισαν, εφάρμοσαν και εν τέλει πανηγύριζαν για την επίτευξη πλεονασμάτων της τάξεως του 4,5%, αυτό πάει πραγματικά πολύ! Ούτε, βέβαια, μου προκάλεσε έκπληξη όταν ο κ. Τσακαλώτος, ανερυθρίαστα, συμφώνησε από το Βήμα αυτό με τον κ. Βαρουφάκη στη δήθεν ατζέντα της δεξιάς που έρχεται. Ξέχασαν βέβαια και ο κ. Τσακαλώτος και ο κ. Βαρουφάκης να μας πουν ότι κυβερνούσαν αγαστά, από κοινού με την ακροδεξιά στο Κοινοβούλιο και οδήγησαν τη χώρα στα βράχια το πρώτο εξάμηνο του 2015! Οι πολίτες δεν ξέχασαν. Τους λέω, όμως, όπως και στην υπόλοιπη Αντιπολίτευση που μίζερα φωνασκεί, ότι η μόνη ατζέντα που υπάρχει από την Κυβέρνηση είναι αυτή της λογικής και της προόδου, ατζέντα που επικράτησαν οι πολίτες στις 7 Ιουλίου, στέλνοντας τους λαϊκιστές στα έδρανα της Αντιπολίτευσης, Μείζονος και Ελάσσονος. Και όσο θα υλοποιείται το πρόγραμμα της Νέας Δημοκρατίας, θα αρχίσει να φαίνεται το πραγματικό δίπολο της επόμενης μέρας στη χώρα. Από τη μία θα είναι οι δυνάμεις της προόδου, της αλήθειας, της εργασίας, της δημιουργίας και από την άλλη, θα είναι οι δυνάμεις της οπισθοδρόμησης, του ψέματος, του λαϊκισμού. Η Κυβέρνηση της Νέας Δημοκρατίας θα κριθεί βέβαια εκ του αποτελέσματος. Εμείς ξέρουμε ότι δεν υπάρχει - και δεν θελήσαμε, άλλωστε - περίοδο χάριτος, αν και η κατάσταση που παρέλαβαν οι Υπουργοί στα Υπουργεία είναι πραγματικά απερίγραπτη. Όμως, δεν εξελέγημεν για να χαϊδέψουμε αυτιά ούτε για να ψάξουμε δικαιολογίες, αλλά για να κάνουμε ό,τι πρέπει ώστε να βελτιώσουμε τη ζωή των συμπολιτών μας όσο το δυνατόν συντομότερα. Και ξέρουμε ότι αυτά που θα καταφέρουμε θα είναι προϊόντα σκληρής και επίμονης δουλειάς. Γιατί οι θαυματουργές θεραπείες δεν υπάρχουν και η μεγάλη προσωπική νίκη του Κυριάκου Μητσοτάκη ήταν αυτή ότι με όπλα την αλήθεια και την πραγματικότητα νίκησε τις δυνάμεις του ψέματος και του λαϊκισμού και έπεισε τους Έλληνες ότι η πραγματική προκοπή έρχεται μόνο με όραμα, σχέδιο και σκληρή δουλειά. Οι αλλαγές για να γίνουν θέλουν χρόνο και συστηματική επίμονη εργασία. Εμείς, οι Βουλευτές της Νέας Δημοκρατίας, θα είμαστε παρόντες σε κάθε στιγμή στο Κοινοβούλιο. Θα συνεργαστούμε με τους Υπουργούς και τον Πρωθυπουργό μας για την καλύτερη υλοποίηση των δεσμεύσεών μας προς τον ελληνικό λαό και θα υπάρχει όταν χρειάζεται και δημιουργική κριτική απέναντί τους. Ξέρουμε ότι το έργο της Κυβέρνησής μας θα είναι δύσκολο. Η μάχη ενάντια στις δυνάμεις που δεν επιθυμούν την επιστροφή στην κανονικότητα θα είναι σκληρή. Άλλωστε, η δεκαετής σχεδόν κρίση υπήρξε αφορμή για να κτίσουν πολιτική καριέρα κόμματα και πολιτικοί που ακόμα είναι ισχυροί. Όμως, όσο και αν το επιδιώξουν, δεν θα το πετύχουν. Η Ελλάδα θα προχωρήσει μπροστά. Θα γίνει μία σύγχρονη, ισχυρή ευρωπαϊκή χώρα που θα σέβεται και θα φροντίζει όλους τους πολίτες της. Θα τα καταφέρουμε. Μπορούμε! Σας ευχαριστώ.
Ο κ. Παππάς από τον ΣΥΡΙΖΑ έχει τον λόγο για έξι λεπτά.
Ευχαριστώ, κύριε Πρόεδρε. Νομίζω ότι ο σχηματισμός της Κυβέρνησης είχε δύο ορόσημα, τα οποία σηματοδότησαν αλλαγή θέσης για το κόμμα της Νέας Δημοκρατίας. Και αναφέρομαι πρώτον, στην τοποθέτηση του κ. Τσουβάλα στη Γενική Γραμματεία Πολιτικής Προστασίας, πράγμα που σηματοδοτεί την κατάρρευση όλης της προπαγάνδας, η οποία εξαπολύθηκε ενάντια στην παράταξή μας γι' αυτήν την ανείπωτη τραγωδία, και βεβαίως στην τοποθέτηση του κ. Μαυρωτά στη θέση του Γενικού Γραμματέα Αθλητισμού, μαζί με τις δηλώσεις των κυβερνητικών στελεχών για το Μακεδονικό. Και για τα δύο αυτά ζητήματα νομίζω ότι μία συγγνώμη θα μπορούσε να ανεβάσει το επίπεδο του πολιτικού διαλόγου και του πολιτικού πολιτισμού. Πλέον, σχεδόν όλοι είμαστε με τις Πρέσπες και η Νέα Δημοκρατία συζητά με την Ελληνική Λύση εάν θα υπογράψουμε την παραπομπή του Κοτζιά και του Τσίπρα στα ειδικά δικαστήρια.
Ποιος; Πολύ Βελόπουλο ακούτε! Η Νέα Δημοκρατία δεν είπε τέτοιο πράγμα.
Επιτρέψτε μου να σας πω ότι με τις Προγραμματικές Δηλώσεις επιβεβαιώθηκε αυτό που εμείς δυστυχώς είχαμε προβλέψει προεκλογικά. Διότι η Νέα Δημοκρατία ακύρωσε τη μείωση των πλεονασμάτων που είχαμε πετύχει. Τα πλεονάσματα - και αυτό να το ακούν και οι νέοι συνάδελφοι της Νέας Δημοκρατίας - είχαν πέσει στην προτέρα κατάσταση στο 2,5%, με την αξιοποίηση μέρους του μαξιλαριού. Τι έρχεται και κάνει η Νέα Δημοκρατία μονομερώς; Τα ξανανεβάζει στο 3,5%. Γιατί; Για να αιτηθεί τη μείωσή τους και να αρχίσουμε πάλι να συζητάμε για προαπαιτούμενα. Αυτή είναι η πραγματικότητα. Αν κατάλαβε κάποιος κάτι από την τοποθέτηση του κ. Μητσοτάκη προχθές, είναι ότι οι φοροελαφρύνσεις θα έρθουν εάν και μόνο υπάρξει επιτυχία ως προς τη μείωση των πλεονασμάτων. Τα πλεονάσματα τα οποία εμείς πληρώσαμε και για το 2020 και για το 2021 και για το 2022 και η Νέα Δημοκρατία λέει ότι θα προσπαθήσει να πείσει να την αφήσουν να τα μειώσει για το '21 και το '22. Ίδωμεν! Εάν δεν μειωθούν τα πλεονάσματα, περικοπές. Θα σας έλεγα ότι αυτή η τοποθέτηση - διότι στις Προγραμματικές Δηλώσεις ενδεχομένως να είναι εύκολο - καθιστά πάρα πολύ ενδιαφέρουσα τη συζήτηση που θα γίνει και τον Σεπτέμβριο στη Διεθνή Έκθεση Θεσσαλονίκης και βεβαίως στον προϋπολογισμό, διότι στον προϋπολογισμό δεν μπορεί να κρυφτεί τίποτα. Εκεί θα φανεί τι θα κάνει η Νέα Δημοκρατία: και με τους μισθούς και τις συντάξεις και με τα επιδόματα και με τις δημόσιες επενδύσεις και με τη δέκατη τρίτη σύνταξη και με την εισφορά αλληλεγγύης και με την προκαταβολή φόρου. Εκεί, όλα θα πρέπει να είναι μετρημένα και καθαρά. Και τότε δεν θα μιλάμε στον αέρα. Επιτρέψτε μου, πριν πάω παρακάτω, να πω δυο λόγια για τις επισημάνσεις τις οποίες έκανε ο Υπουργός Οικονομίας. Ως προς την «CRETA FARM», κοιτάξτε να δείτε, βεβαίως και καλώς πρέπει οι κυβερνήσεις να έχουν ενεργό ρόλο για να διασώσουν θέσεις εργασίας. Προσέξτε, θέσεις εργασίας και όχι ιδιοκτησίας. Οι ιδιοκτησίες αν δεν είναι διατεθειμένες να βάλουν το χέρι στην τσέπη, θα πρέπει να παραμερίζουν. Αυτό έγινε στην περίπτωση «ΣΚΛΑΒΕΝΙΤΗ - ΜΑΡΙΝΟΠΟΥΛΟΥ» και αυτό είναι και το κριτήριο που θα μας κάνει και εμάς να τοποθετηθούμε σε ανάλογες περιπτώσεις. Δεύτερον, επικαλέστηκε ο κύριος Υπουργός την έκθεση του «IN BUSINESS». Θα του έλεγα να διαβάσει την εισαγωγή, όπου οι ίδιοι οι συγγραφείς σημειώνουν τις αδυναμίες της μεθόδου που χρησιμοποιούν. Λένε ότι η έρευνά τους αφορά μία συγκεκριμένη πόλη, αφορά συγκεκριμένες κατηγορίες επιχειρήσεων και άρα, δεν μπορεί το σύνολο των προβλημάτων που αντιμετωπίζουν οι επιχειρήσεις να καταγράφεται και να αξιολογείται. Η κατάταξη δε της χώρας ανεβαίνει και κατεβαίνει τέσσερις - πέντε θέσεις για όλα τα χρόνια της προηγούμενης διακυβέρνησης, αλλά υπάρχει και ένα χαρακτηριστικό σε αυτήν την έκθεση. Συστηματικά είναι οι σκανδιναβικές χώρες στην κορυφή της λίστας. Συστηματικά. Και αυτές δεν είναι χώρες οι οποίες έχουν ασπαστεί νεοφιλελεύθερα προτάγματα. Έχουν ισχυρό κοινωνικό κράτος, έχουν ισχυρή δημόσια παρέμβαση, έχουν ισχυρά δημόσια δίκτυα και αυτό το πλέγμα των πολιτικών είναι που διαμορφώνει θα σας έλεγα και ένα περιβάλλον όπου οι μεγάλες επενδύσεις μπορούν και πρέπει να γίνονται. Και επειδή άνοιξε η κουβέντα από ό,τι ακούσαμε και για τις ιδιωτικές ελεγκτικές, προσέξτε πότε και πώς τις αποθεώνουν μερικοί. Εμείς εδώ θα είμαστε και θα δούμε και το σχέδιο νόμου. Αλλά και τη «FOLLIE FOLLIE» ιδιωτική ελεγκτική την είχε ελέγξει. Και οι μεγάλες αμερικανικές ασφαλιστικές, οι οποίες κατέρρευσαν είχαν τις προηγούμενες μέρες εξασφαλίσει πιστοποιητικά βιωσιμότητας από τις τέσσερις μεγάλες αδελφές εταιρείες. Άρα, εδώ πρέπει να υπάρχει ένα μέτρο και μια πολύ μεγάλη προσοχή. Ως προς το ΕΣΠΑ, 103% οι δεσμεύσεις, 86% οι εντάξεις, 68% οι συμβάσεις, 30% οι δαπάνες. Καταφέραμε, επειδή είχαμε αναπτυξιακή στρατηγική, κυρίες και κύριοι Βουλευτές, και δεν τα αφήνουμε όλα στην τύχη, διότι δεν καταλάβαμε από τις Προγραμματικές Δηλώσεις του κ. Μητσοτάκη ποια είναι η αναπτυξιακή στρατηγική, για πρώτη φορά το ελληνικό κράτος να αποκτήσει με τη δική μας διακυβέρνηση αναπτυξιακή στρατηγική. Για πρώτη φορά έχουμε τις άμεσες ξένες επενδύσεις να σπάνε ρεκόρ δεκαετίας, για πρώτη φορά έχουμε και τις προβλέψεις της Κομισιόν να λένε ότι πάμε το 2020 για πρωτιά και βεβαίως προχωρήσαμε και άλλες στρατηγικές επενδύσεις σε διάφορους κλάδους. Δεν έχω πάρα πολύ χρόνο, αλλά δεν μπορούμε να ερχόμαστε εδώ και να λέμε ότι παραλάβαμε καμένη γη, κύριοι της Νέας Δημοκρατίας. Νομίζω ότι αυτό είναι η πρώτη φορά που το ακούσαμε στη συζήτηση. Δηλαδή, υπήρξε μια προσπάθεια να μηδενιστεί ένα έργο και λέω υπάρχει εθνική αναπτυξιακή στρατηγική. Δεκατρία αναπτυξιακά συνέδρια. Εθνική Ελληνική Αναπτυξιακή Τράπεζα. Διαφάνεια και κανόνες στον αναπτυξιακό νόμο. Ηλεκτρονική απλούστευση της αδειοδότησης. Πήραμε συγχαρητήρια από την Παγκόσμια Τράπεζα γι' αυτήν την πρωτοβουλία και για αυτήν τη λειτουργία. Τι έρχεστε και εξαγγέλλετε εδώ; Αυτό που ήδη υπάρχει και η παγκόσμια οικονομική κοινότητα λέει ότι καλώς το κάναμε και το πράξαμε και το καταφέραμε; Έχουμε θεσπίσει νέο νόμο για τις στρατηγικές επενδύσεις. Προχωρήσαμε το Κτηματολόγιο και τους δασικούς χάρτες. Αναμορφώσαμε το ΕΣΠΑ. Δημιουργήσαμε νέα στοχευμένα χρηματοδοτικά εργαλεία. Αυξήσαμε τις δαπάνες για την έρευνα εν μέσω κρίσης πάνω από το 1% του ΑΕΠ και βεβαίως, προχωρήσαμε και σε πολύ μεγάλα έργα για τον ψηφιακό μετασχηματισμό και του δημοσίου και της επιχειρηματικότητας και της πρωτογενούς παραγωγής και αυτό ακριβώς έγινε επειδή είχαμε προτεραιότητες και προσανατολισμό. Η αναπτυξιακή στρατηγική δεν μπορεί να αφεθεί στον ιδιωτικό τομέα. Ο ιδιωτικός τομέας μπορεί να εξυπηρετήσει μόνο τα μερικά του συμφέροντα και αυτό είναι μία συζήτηση, την οποία θα πρέπει εδώ να κάνουμε με ειλικρίνεια. Η ισχυρή δημόσια παρέμβαση, ο σοβαρός και απαρέγκλιτος προσανατολισμός για την ανάπτυξη είναι απαραίτητες προϋποθέσεις, για να είναι η ανάπτυξη βιώσιμη και δίκαιη, όχι να είναι μια ανάπτυξη που είναι επίπλαστη τα προηγούμενα χρόνια, η οποία απλώς θέτει τις βάσεις για τις καινούργιες κρίσεις. Τέλος, είναι απολύτως προφανές ότι η αποτίμηση του παρελθόντος θα είναι μέσα στα πολιτικά επίδικα. Τα συζητάμε και με ένταση εδώ πέρα και η αριστερά και η δεξιά το τι έχει συμβεί στο πρόσφατο - αλλά από ό,τι κατάλαβα και στο πιο μακρινό - παρελθόν και θα περίμενα εάν υπάρχουν δηλώσεις του τύπου ότι οι αντιστασιακοί στη χούντα ήταν ψυχικά ασθενείς, κάποιος αυτά τα στελέχη όταν εκστομίζουν τέτοιες ακρότητες να τα συνετίζει και να τα μαζεύει. Διότι στην κατοχή είχαμε δωσίλογους και αντιστασιακούς, στη χούντα επίσης είχαμε χουντικούς και αντιστασιακούς. Δεν ήμασταν μόνο εμείς αντιστασιακοί. Υπήρχαν και άνθρωποι από την κεντροδεξιά παράταξη που αντιστάθηκαν στη χούντα. Και ευτυχώς είδαμε και κάποιον από αυτούς να τραβάει το αυτί χαρακτηριστικά. Θα περιμέναμε, λοιπόν, και από την ηγεσία της Νέας Δημοκρατίας κάτι τέτοιο. Η εποχή που θα ζήσουμε και η επόμενη περίοδος θα έχει τέτοιου τύπου χαρακτηριστικά. Και, επειδή θα έχει χαρακτηριστικά εφαρμογής πολιτικών που εμείς θεωρούμε ότι θα αυξήσουν τις κοινωνικές ανισότητες και έχει και ένα πολιτικό συμπλήρωμα το οποίο είναι επικίνδυνο για τη δημοκρατία μας, οι προοδευτικές δημοκρατικές δυνάμεις θα βρεθούν μπροστά στην υποχρέωση να συντονίσουν τις δυνάμεις τους. Σε αυτή την υποχρέωση ο ΣΥΡΙΖΑ θα είναι πρωτοπόρος από τη θέση της Αξιωματικής Αντιπολίτευσης, της πιο ισχυρής δύναμης του προοδευτικού τόξου. Σας ευχαριστώ πάρα πολύ.
Τον λόγο έχει ο κ. Καμίνης από το Κίνημα Αλλαγής.
Κύριοι συνάδελφοι, το πρώτο καθήκον της Αντιπολίτευσης απέναντι σε μία κυβέρνηση είναι να την προσγειώσει, να την προφυλάξει από τον κίνδυνο μιας άκρατης ευφορίας και αισιοδοξίας, που συχνά ακολουθεί τη νίκη στις εκλογές. Τις τελευταίες ημέρες έχω ακούσει πολλές υποσχέσεις σε αυτήν εδώ την Αίθουσα και τις ακούσαμε με μεγάλη επιφύλαξη. Γιατί δυστυχώς το φαινόμενο της άκρατης αισιοδοξίας ήταν ευδιάκριτο ήδη κατά την προεκλογική περίοδο. Θυμάστε, άραγε, κύριοι συνάδελφοι της Νέας Δημοκρατίας, τον Πρωθυπουργό στις 11 Ιουνίου στην Πάτρα να δεσμεύεται ότι την πρώτη εβδομάδα της διακυβέρνησής σας θα ξεμπλοκάρατε με δύο υπουργικές αποφάσεις την επένδυση στο Ελληνικό; Μόλις τώρα ακούσαμε ότι η επένδυση θα αρχίσει ως το τέλος του έτους και ότι οι αποφάσεις ακόμα εκκρεμούν. Όλοι εδώ μέσα υπέχουμε ένα καθήκον αλήθειας απέναντι στον ελληνικό λαό. Επιτρέψτε μου να πω ότι στην περίπτωση της δικής σας παράταξης θα είναι εφεξής εντονότερο γιατί και εσείς οι ίδιοι έχετε αυτοδεσμευθεί, αφού προεκλογικά μας λέγατε συνεχώς ότι συνάπτετε ένα σύμφωνο αλήθειας με το εκλογικό σώμα. Αλλά αυτό το καθήκον αλήθειας δοκιμάζεται προπάντων όταν αγγίζει τον καταστατικό πυρήνα μιας πολιτικής παράταξης. Και, όμως, εσείς ενώ διατείνεστε ότι είστε η φιλελεύθερη παράταξη της χώρας σπεύσατε να υπαγάγετε απευθείας στον Πρωθυπουργό το Αθηναϊκό Πρακτορείο Ειδήσεων και την ΕΡΤ. Η φιλελεύθερη απάντηση, κυρίες και κύριοι συνάδελφοι, απέναντι στο χρόνιο πια πρόβλημα του ασφυκτικού ελέγχου της ΕΡΤ από την εκτελεστική εξουσία δεν μπορεί σήμερα πια παρά να είναι μόνο μία, δηλαδή η ανάθεση του διορισμού της διοίκησης και της εν γένει εποπτείας της λειτουργίας της σε μία ανεξάρτητη αρχή, εν προκειμένω στο Εθνικό Συμβούλιο Ραδιοτηλεόρασης. Ήρθε η ώρα πια να κόψουμε τον ομφάλιο λώρο που συνδέει τα κρατικά μέσα ενημέρωσης με την Κυβέρνηση. Εσείς αντί να κάνετε αυτό, συγκεντρώνετε τον έλεγχο των μέσων αυτών στα ενδότερα δώματα της εκτελεστικής εξουσίας, στο Πρωθυπουργικό Γραφείο. Κατά τα λοιπά, θα μου επιτρέψετε εκτός από μία σύντομη παρέκβαση για το πανεπιστημιακό άσυλο να αφιερώσω την αγόρευσή μου σε θέματα που αφορούν το Υπουργείο Προστασίας του Πολίτη του οποίου έχω και την ευθύνη ελέγχου εκ μέρους του Κινήματος Αλλαγής. Συμφωνώ βέβαια με την κρίση ότι χωρίς ασφάλεια δεν υπάρχουν δικαιώματα και ελευθερίες. Ισχύει, όμως και το αντίστροφο: Χωρίς δικαιώματα δεν υπάρχει ασφάλεια. Γιατί και σε αυτήν την περίπτωση επικρατεί τελικά το δίκαιο του ισχυρότερου. Υπάρχει, λοιπόν, πάντοτε ένα ευαίσθητο σημείο ισορροπίας από το οποίο δεν πρέπει να μας απομακρύνουν πρόσκαιρα φαινόμενα. Το τόνισα αυτό αμέτρητες φορές ως Δήμαρχος Αθηναίων, όταν έβλεπα την πόλη μου να παραδίδεται στο έλεος των μπαχαλάκηδων. Και προειδοποιούσα τότε ότι εάν δεν αντιδράσει έγκαιρα και αποτελεσματικά η πολιτεία ως κράτος δικαίου, ελλοχεύει ο κίνδυνος να περιπέσουμε από την ανομία στο άλλο άκρο, στην κατάργηση των εγγυήσεων της ελευθερίας. Ιδού, λοιπόν, το πρώτο παράδειγμα που είναι το πανεπιστημιακό άσυλο. Το άσυλο απορρέει αμέσως από το Σύνταγμα και μάλιστα όχι μόνον ως εγγύηση υπέρ της ελεύθερης πανεπιστημιακής έρευνας και διδασκαλίας, αλλά και ως απόρροια του πλήρως αυτοδιοίκητου - έτσι λέει το Σύνταγμα - των ανωτάτων εκπαιδευτικών ιδρυμάτων. Το γεγονός ότι τα τελευταία χρόνια εκδηλώνονται ανεπίτρεπτα φαινόμενα βίας και εκφυλισμού στα πανεπιστήμιά μας δεν επιτρέπεται να μας οδηγήσει στο άλλο άκρο. Υπάρχει μία διεθνής πρακτική τα ίδια τα πανεπιστήμια να αναλαμβάνουν υπεύθυνα τη φύλαξή τους. Αυτό πρέπει να εφαρμόσουμε και εδώ. Ο πρύτανης να υπέχει πλήρη αστική, ποινική και διοικητική ευθύνη όταν δεν καλεί την Αστυνομία ενώ πρέπει. Ακούσαμε ότι το Υπουργείο Προστασίας του Πολίτη ετοιμάζεται να προσλάβει χίλια πεντακόσια νέα άτομα. Κάποια από αυτά, λοιπόν, μετά την κατάλληλη εκπαίδευση να πάνε στα πανεπιστήμια. Αυτή είναι η σωστή πολιτική απέναντι στο άσυλο. Το ίδιο πνεύμα, όμως, διακρίνω και στα θέματα των φυλακών και της μετανάστευσης, και εδώ πονάει χέρι, κόψει κεφάλι. Εκχωρούμε το σύνολο των αρμοδιοτήτων σε ένα Υπουργείο, στο Υπουργείο Προστασίας του Πολίτη. Η μετανάστευση δεν είναι μόνο θέμα φύλαξης των συνόρων. Υπάρχουν και οι αλλοδαποί που διαμένουν νόμιμα στη χώρα. Η κοινωνική ένταξη των ανθρώπων αυτών προϋποθέτει ένα πολύ σύνθετο και μακράς πνοής στρατηγικό σχέδιο που εκ των πραγμάτων εμπλέκει επί μονίμου βάσεως σχεδόν όλα τα Υπουργεία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Πιστεύει κάποιος στα σοβαρά τη διαβεβαίωση του αρμόδιου Υπουργού ότι το τιτάνιο αυτό έργο μπορεί να αναληφθεί επιτυχώς από την άπαξ κάθε μήνα συνάντηση των γραμματέων των συναρμόδιων Υπουργείων; Το ίδιο πνεύμα πρυτάνευσε, όμως, και στο θέμα των σωφρονιστικών καταστημάτων. Ανομία πράγματι επικρατεί σε πολλές φυλακές της χώρας. Πρόσφατα είδαμε σε πανελλήνια θέαση να σφαγιάζεται ένας κρατούμενος από τους συγκρατούμενούς του. Την τριετία 2015-2018 πέθαναν στις φυλακές εκατόν τριάντα πέντε άνθρωποι. Ο Ρουβίκωνας, όμως, έκανε διαδήλωση για τα δικαιώματα σε άδεια του κ. Κουφοντίνα, ενός στυγερού δολοφόνου τρομοκράτη. Τίποτα γι' αυτούς τους ανθρώπους που πέθαναν στις φυλακές. Και μόλις προχθές κάποιος δύστυχος αυτοκτόνησε.
Πέθαναν ή δολοφονήθηκαν;
Πέθαναν ή δολοφονήθηκαν;
Δολοφονήθηκαν. Αλλά και εδώ η λύση δεν μπορεί να είναι η μετάθεση της αρμοδιότητας από το Υπουργείο Δικαιοσύνης στο Υπουργείο Προστασίας του Πολίτη. Θεμελιώδης αρχή του σωφρονιστικού μας συστήματος είναι η κοινωνική επανένταξη των κρατουμένων και δεν νομίζω, βέβαια, ότι το αρμοδιότερο Υπουργείο για να το πετύχει αυτό είναι το Υπουργείο Προστασίας του Πολίτη. Κυρίες και κύριοι συνάδελφοι, με αυτή τη Βουλή κλείνει ένας ιστορικός κύκλος. Η χώρα μας βρέθηκε πολλές φορές στο χείλος του γκρεμού κυρίως λόγω της ανευθυνότητας του πολιτικού συστήματος. Κατάφερε, όμως, με πολλές, μεγάλες θυσίες να σταθεί όρθια. Χρωστάμε στον ελληνικό λαό, και ιδίως σε όσους επωμίστηκαν δυσανάλογα βάρη, κυρίως στους νέους ανθρώπους που αναζητούν αλλού την τύχη τους, αλλά και σε αυτούς που έχουν παραμείνει εδώ, μια χώρα σύγχρονη, δίκαιη με ανοιχτούς οικονομικούς και πολιτικούς θεσμούς, μια χώρα που δίνει ευκαιρίες στην οποία ο καθένας και η καθεμιά μπορεί να δημιουργήσει, να δει τα όνειρά του να γίνονται πραγματικότητα, να προκόψει. Αυτή είναι η ευθύνη μας ως πολιτικό σύστημα και σε αυτήν οφείλουμε να ανταποκριθούμε. Σας ευχαριστώ.
Ο κ. Σπίρτζης από τον ΣΥΡΙΖΑ έχει τον λόγο για έξι λεπτά.
Ευχαριστώ, κύριε Πρόεδρε. Αξιότιμες κύριες και κύριοι συνάδελφοι, να ευχηθώ με τη σειρά μου σε όλους καλή παραγωγική δουλειά και υγεία και να ευχαριστήσω τους συμπολίτες μας και περισσότερο όσους μας τίμησαν και έδωσαν στον ΣΥΡΙΖΑ ένα πολύ μεγάλο ποσοστό για να είναι ο κύριος εκφραστής της προοδευτικής παράταξης. Θα ανταποκριθούμε στον ρόλο μας στο ακέραιο ως Αξιωματική Αντιπολίτευση. Είναι ανθρώπινο να έρχονται στη μνήμη μας οι εμπειρίες του 2015, όταν ψάχναμε κάθε ευρώ για να πληρωθούν μισθοί και συντάξεις, όταν κάναμε αγώνα για να υπάρχουν καύσιμα στα λεωφορεία και στα εργοτάξια. Η χώρα σήμερα είναι σε άλλη εποχή, μοιάζει να έχει περάσει ένας αιώνας σε κάθε τομέα της κοινωνικής και οικονομικής ζωής. Αγαπητοί συνάδελφοι της Κυβέρνησης, να σας ευχηθώ ολόψυχα καλή επιτυχία. Θα ήθελα να δηλώσω ότι εμείς δεν θα ακολουθήσουμε το πρότυπο της δικής σας αντιπολίτευσης, δεν θα ζητάμε κάθε εβδομάδα εκλογές, δεν θα διασπείρουμε ψεύτικες ειδήσεις, δεν θα βάζουμε τρικλοποδιές εντός και εκτός, αλλά θα είμαστε εδώ να στηρίξουμε την ελληνική κοινωνία, τις κοινωνικές κατακτήσεις, όλα όσα έφεραν τη χώρα έξω από τα μνημόνια σε άλλη εποχή και θα θυμίζουμε και τι λέγατε ως αντιπολίτευση. Παρακολουθώντας τις Προγραμματικές Δηλώσεις της Κυβέρνησης - παρακολουθώ ιδιαίτερα των Εσωτερικών και των Υποδομών - βγάζουμε μερικά συμπεράσματα. Πρώτον, σε πολλούς τομείς είτε δεν έχετε σχέδιο εφαρμοσμένης πολιτικής είτε θέλετε να το κρύψετε. Δεύτερον σιγά - σιγά επιστρέφετε στην πραγματικότητα και πρέπει να κάνετε πιο γρήγορα γιατί τα προβλήματα είναι εδώ και τρίτον, υπάρχουν κάποιες πρώτες κινήσεις και εξαγγελίες που εγείρουν πολλά ερωτήματα και ανησυχίες. Εδώ είμαστε, θα το ανακοινώσετε στη συνέχεια. Όμως, είναι ακόμη και ως σημειολογία αρνητική η μεταφορά της ΕΡΤ, του ΑΠΕ και της ΕΥΠ στον Πρωθυπουργό. Είναι σημαντικό και ανησυχητικό για τους αγώνες του φεμινιστικού κινήματος και των δικαιωμάτων να μεταφερθεί η Γενική Γραμματεία Ισότητας και το ΚΕΘΙ στο Υπουργείο Εργασίας. Η ενδοοικογενειακή βία, η διακίνηση και η εμπορεία γυναικών, η συμμετοχή των γυναικών στα κέντρα λήψης αποφάσεων δεν είναι εργασιακά θέματα και θα δείξει από τη λειτουργία στη συνέχεια. Επίσης, θα θέλαμε κάποιες διευκρινίσεις μιας και οι πολίτες λόγω του βεβαρημένου παρελθόντος της παράταξής σας ειδικά το 2014, όχι πριν τριάντα χρόνια, ανησυχούν και ανησυχούν ιδιαίτερα για το Υπουργείο Εσωτερικών. Οι ερωτήσεις είναι οι εξής: Θα τοποθετήσετε νέους διορισμένους Γενικούς Γραμματείς και θα σταματήσετε την ανοιχτή διαδικασία μέσω ΑΣΕΠ; Ποια τα βιογραφικά των νέων γενικών γραμματέων; Θα καταργήσετε τις Γενικές Γραμματείες των Υπουργείων, τις οριζόντιες και θα βάλετε υπηρεσιακό γενικό γραμματέα; Με ποια διαδικασία; Με τους υπάρχοντες γενικούς διευθυντές ή με νέους που θα ορίσετε προσωρινά, όπως το 2014; Ποιος ο συνολικός αριθμός των συνεργατών Κυβέρνησης, γενικών γραμματέων κ.λπ.; Θυμάστε τι μας λέγατε παρά τον περιορισμό που είχαμε κάνει. Τελικά η επιστροφή σας στην πραγματικότητα ακυρώνει την εξαγγελία του «ένα προς πέντε», δηλαδή χίλιες οχτακόσιες προσλήψεις τον χρόνο; Εμείς θα το δούμε θετικά να πάτε στο «ένα προς ένα» και βλέπουμε θετικά να συνεχίσετε τη δική μας πολιτική για προγραμματισμό. Όμως, όταν προωθούσαμε αυτά που είχε ανάγκη η χώρα λέγατε ότι κάναμε ρουσφέτια και διορισμούς. Τι θα κρατήσετε από τις μεγάλες μεταρρυθμιστικές τομές του ΣΥΡΙΖΑ και τι όχι; Αγαπητοί φίλοι, ανάπτυξη χωρίς επαρκές και αξιόπιστο δημόσιο τομέα δεν γίνεται. Πώς θα λειτουργήσουν οι δήμοι, τα Υπουργεία, οι φορείς; Ακούσαμε τη Νέα Δημοκρατία να λέει «οι δήμοι αναπτυξιακοί οργανισμοί». Χωρίς μηχανικούς, δικηγόρους, οικονομολόγους και στελέχωση πώς θα γίνει αυτό; Με δύο μηχανικούς ανά δήμο; Είναι γκρίζες ζώνες οι Προγραμματικές σας Δηλώσεις. Πώς θα λειτουργήσουν οι κοινωνικές δομές; Τι θα κάνετε με τις δεκάδες χιλιάδες συμβασιούχους; Τι θα κάνετε με την προκήρυξη τριών χιλιάδων μόνιμων στελεχών για το «Βοήθεια στο Σπίτι»; Είναι ερωτήματα που θα απαντήσετε. Και ενώ υπάρχουν αυτά τα προβλήματα για την τοπική αυτοδιοίκηση, ο Υπουργός Εσωτερικών, ο κ. Θεοδωρικάκος - συμπαθέστατος - χαρακτήρισε ως μέγιστο πρόβλημα την απλή αναλογική στους δήμους, ως χάος. Πότε δοκιμάστηκε; Τον Σεπτέμβριο ξεκινούν οι άνθρωποι να λειτουργούν με αυτό το σύστημα. Αυτό είναι το πρόβλημα της τοπικής αυτοδιοίκησης; Δεν αποτελεί προσβολή στη θέληση του ελληνικού λαού στις δημοτικές εκλογές αυτή η τοποθέτηση; Δεν είναι ώριμοι, δεν είναι υπεύθυνοι οι εκλεγμένοι από τον λαό δημοτικοί σύμβουλοι για να αποφασίσουν για τον δήμο τους; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Είναι άλλο η βελτίωση των διαδικασιών - θέλω δύο λεπτά, κύριε Πρόεδρε - και άλλο η καταστρατήγηση της δημοκρατικής έκφρασης του ελληνικού λαού. Και μιας και λέμε για απλή αναλογική, καλούμε τα κόμματα της Αντιπολίτευσης να γίνει μια αρχή συμπόρευσης και διαλόγου για τη διατήρηση του συστήματος της απλής αναλογικής στις εθνικές εκλογές. Από σήμερα, συνάδελφοι της Νέας Δημοκρατίας, δεν έχετε άλλοθι. Έχετε τη συντριπτική πλειοψηφία στους δήμους, στους περιφερειάρχες και έχετε την Κυβέρνηση. Περιμένουμε τις πράξεις σας. Το ίδιο και για τα σκουπίδια που έχει στοχοποιηθεί η Ρένα Δούρου. Να ενημερωθείτε για το τι γίνεται σε όλη την Ελλάδα, ποιο είναι το ευρωπαϊκό πλαίσιο, γιατί έχουμε φτάσει εδώ και ποιες είναι οι δικές σας ευθύνες από το 2015. Δύο λόγια για το Υπουργείο Υποδομών και Μεταφορών. Δεν θα μιλήσω για τον απολογισμό μας. Είναι μεγάλος, τον ξέρουν οι πολίτες και το ξέρει και η αυτοδιοίκηση, όπως και για τους αυτοκινητόδρομους και για τους σιδηρόδρομους, για τα αντιπλημμυρικά, για το μετρό. Όμως, θα τα φέρουμε για να υπάρχουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Άκουσα τον κ. Καραμανλή. Θα αρχίσω με τα θετικά. Είναι θετική η συνέχιση της πολιτικής μας και η στάση απέναντι στην αύξηση των διοδίων της Αττικής Οδού. Παρακαλώ να συνεχιστεί η πολιτική μας για όλους τους δημότες και η απαλλαγή των δημοτών του Δήμου Ωρωπού μέχρι να γίνει το ηλεκτρονικό σύστημα που έχει τελειώσει ο διαγωνισμός. Είναι θετικό ότι κατήγγειλε ο κ. Καραμανλής την κυβέρνηση Καραμανλή για τις μεγάλες εκπτώσεις στα έργα και στην Παραϊόνια, όταν καταργήθηκε ο μαθηματικός τύπος και πήγαμε στην απόλυτη μειοδοσία. Είναι θετικό ότι ο κ. Καραμανλής θέλει ένα εθνικό στρατηγικό σχέδιο υποδομών - μεταφορών. Να ενημερώσω ότι έχει γίνει, αναρτήθηκε και εγκρίθηκε από την Ευρωπαϊκή Επιτροπή. Έχει περιβαλλοντικά και είναι στο Υπουργείο και πρέπει να ενημερωθεί και είναι μέχρι το 2037. Έχει το όραμα να γίνει η Ελλάδα διεθνές κέντρο μεταφορών. Πάμε στα αρνητικά. Δεν υπάρχει όραμα, δεν υπάρχει στρατηγική. Άκουσα να γίνεται μια κουβέντα για τον ΒΟΑΚ και για την Πατρών - Πύργου. Και επειδή θέλετε να πείτε και για τον λαϊκισμό, θα συμβουλεύσω, λοιπόν, να μην παίζετε άλλο με την Κρήτη. Δεν βγαίνει τεχνοοικονομικά ένας διαγωνισμός για όλο τον ΒΟΑΚ, να ενημερωθείτε. Το ίδιο με την Πατρών - Πύργου. Εμείς αφήσαμε ενημερωτικά σημειώματα για όλα τα έργα και όφειλε η Κυβέρνηση να ξέρει ότι έχει ξεκινήσει σε πέντε έργα - να πάμε να τους τα δείξουμε εμείς, αν δεν μπορούν να τα βρουν - αλλά έχει γίνει μία απόκρυψη - όχι μία, αρκετές - ότι η εταιρεία που τόσο μας έχετε λασπώσει δεν πήρε έναν διαγωνισμό από τους τέσσερις που ήταν προσωρινός μειοδότης, ότι δεν είναι κατάτμηση γιατί έχει εγκριθεί από την Ευρωπαϊκή Επιτροπή, το Ελεγκτικό Συνέδριο, από παντού. Βέβαια, δεν είχατε χρηματοδότηση, δεν είχατε καταθέσει ούτε φάκελο μεγάλου έργου. Το 2014 είχατε έναν διαγωνισμό στημένο με ποσότητες οι οποίες ήταν στρεβλές και αποδείχθηκε στη συνέχεια. Μην πειραματίζεστε, κατά τη γνώμη μου, με τις υποδομές για επικοινωνιακούς λόγους, μην πανικοβάλλεστε, θα τα αντιμετωπίσετε όλα. Μην ακυρώνετε ξανά την αξιοπιστία της χώρας στην υλοποίηση και ολοκλήρωση έργων. Κουραστήκαμε πάρα πολύ για να οικοδομήσουμε και σε αυτόν τον τομέα την αξιοπιστία της χώρας. Μην κάνετε τα ίδια λάθη με το παρελθόν της παράταξής σας. Παρά ταύτα - και ολοκληρώνω - και για τις υποδομές και για τις μεταφορές, αλλά και συνολικά στην Κυβέρνηση, εύχομαι, παρά τα αρνητικά πρώτα δείγματα, να παραδώσετε μεγαλύτερο έργο για το καλό της χώρας και του ελληνικού λαού που μας κρίνει όλους και θα μας κρίνει όλους. Καλή επιτυχία σε όλους!
Για τον ΟΑΣΘ;
Κύριε Πρόεδρε, θα απαντήσω επειδή με ρώτησε, για ένα δευτερόλεπτο.
Συνεχίστε, απαντήστε, κύριε συνάδελφε, αλλά δεν πρέπει να γίνεται αυτό.
Όσον αφορά τον ΟΑΣΘ, τις άδειες οδήγησης, τα κυκλώματα στον ΟΑΣΑ με τα πλαστά εισιτήρια, δεν θα ανεχθούμε ούτε εμείς ούτε οι πολίτες τα κυκλώματα δεκαετιών που εξαρθρώσαμε. Ευχαριστώ πολύ.
Έχει ζητήσει τον λόγο επί προσωπικού ο κ. Βελόπουλος. Κύριε Βελόπουλε, σε τι συνίσταται το προσωπικό;
Αναφέρθηκε ο Υπουργός κ. Γεωργιάδης στο πρόσωπό μου, κύριε Πρόεδρε. Ο κ. Γεωργιάδης έκανε ένα μικρό ατόπημα. Συνέκρινε ανόμοια πράγματα. Διότι δεν μπορείς να συγκρίνεις Φεράρι με Ζάσταβα. Και τα δύο είναι αυτοκίνητα. Μας κατέθεσε μία σειρά πόλεων λέγοντάς μας ότι δεν έχουν πρόβλημα, επειδή έχουν ουρανοξύστες. Πρέπει, λοιπόν, να του υπενθυμίσω το εξής: Πρώτον, απέφυγε επιμελώς να μιλήσει για το καζίνο. Δεν ξέρω αν παίζει ο ίδιος. Κάποιοι προηγούμενοι Υπουργοί έπαιζαν στα καζίνο. Δεν πιστεύω, όμως, ότι το καζίνο είναι ανάπτυξη, κύριε Πρόεδρε. Τα καζίνο δεν είναι ανάπτυξη. Κλέβουν τον κόσμο. Είναι τζόγος αν το ξέρουμε καλά. Και υπάρχει και ο εθισμός. Ένα σχόλιο επ' αυτού θα ήθελα, ξεκινώντας. Δεύτερον, θα ήθελα να του πω ότι για το Σαν Φρανσίσκο, που ο ίδιος είπε ότι είναι σεισμογενής περιοχή, υπάρχουν δημοσιεύματα - τα έχω μπροστά μου - ότι οι δύο, τρεις ουρανοξύστες - θα τα αφήσω στα Πρακτικά για να τα διαβάσει και ο Υπουργός - ήδη βυθίζονται λόγω του σεισμογενούς πεδίου. Ακόμα, μας είπε, επίσης, για το Ντουμπάι. Δεν ήξερα ότι έχουμε σαράντα δύο βαθμούς θερμοκρασία στην Ελλάδα, κύριε Υπουργέ. Τα μπερδέψατε λίγο. Εγώ μίλησα για το μικροκλίμα. Είπα ότι οι ουρανοξύστες αλλάζουν το μικροκλίμα. Μας είπε για το Χόνγκ Κόνγκ ότι έχει ουρανοξύστες. Να του υπενθυμίσω, σύμφωνα με δημοσίευμα του «CNN», ότι είναι μία από τις πιο ρυπογόνες πόλεις λόγω των ουρανοξυστών. Επίσης, να του υπενθυμίσω ότι το ίδιο ισχύει για τη Σαγκάη. Αυτά τα λένε δημοσιεύματα, δεν είναι λόγια δικά μου. Κλείνοντας, λοιπόν, θα ήθελα να πω στον Υπουργό το εξής: Έχω εδώ μία σειρά πανεπιστημιακών μελετών για το μικροκλίμα, όπου υπάρχουν ουρανοξύστες. Θα σας τις προσκομίσω στα Πρακτικά να τις παραλάβετε. Πρόκειται για το Λονδίνο, τη Νέα Υόρκη, το Βερολίνο - που έχετε και μία συμπάθεια στο Βερολίνο εσείς της Νέας Δημοκρατίας, μην ξεχνιόμαστε - και διάφορες άλλες πόλεις. Ξέρετε τι λένε; Ακούστε: «Αέρας ταχύτητας σαράντα χιλιομέτρων ανάμεσα σε υψηλά κτήρια μπορεί να φτάσει εύκολα τα πενήντα πέντε χιλιόμετρα». Ο άνθρωπος περπατάει με δυσκολία στα εξήντα χιλιόμετρα. «Συνέπειες υψηλών κατασκευών: ισχυροί κάθετοι άνεμοι, φαινόμενα πίεσης, δυνατές ριπές αέρα ανάμεσα σε κτήρια, άπνοια σε χαμηλά σημεία των κατασκευών και ρύπους». Θα τα καταθέσω όλα στα Πρακτικά, κύριε Υπουργέ. Εγώ αναμένω να τα διαβάστε καλά, γιατί δεν είναι δικές μου μελέτες. Να τις μελετήσετε και να μας πείτε για το καζίνο. Είναι πολύ σημαντικό θέμα αυτό. Ευχαριστώ πολύ.
Κύριε Πρόεδρε, θα ήθελα τον λόγο για να απαντήσω στον κ. Βελόπουλο.
Μισό λεπτό, κύριε Γεωργιάδη. Θα σας δώσω τον λόγο για να απαντήσετε, διότι έχουμε κάποιο χρόνο. Απλώς, για το μέλλον της συζήτησης στην Ολομέλεια, θα πρέπει να τονίσω ότι με βάση και τον Κανονισμό της Βουλής - το ξέρετε, δεν είστε πρώτη φορά Βουλευτής - επιστημονικές αντιδικίες, διαφορές σε πολιτικές τοποθετήσεις δεν συνιστούν προσωπικό θέμα. Έχουμε χρόνο, όμως, τώρα και θα συζητήσουμε ακόμα και για το πόσο ύψος πρέπει να έχουν οι ουρανοξύστες κ.λπ.. Ορίστε, κύριε Γεωργιάδη, έχετε τον λόγο.
Ευχαριστώ πολύ, κύριε Πρόεδρε. Κύριε Πρόεδρε, δεν είχε κανένα χαρακτήρα προσωπικού η αναφορά μου. Είστε Πρόεδρος κοινοβουλευτικού κόμματος, είμαι Υπουργός της Κυβερνήσεως και είμαι υποχρεωμένος να απαντάω στα ερωτήματα που θέτετε, γιατί έτσι εγώ αντιλαμβάνομαι τους κανόνες της δημοκρατίας. Εν τάχει, έρχομαι στο θέμα των καζίνο. Μπορείτε να διαφωνείτε με το καζίνο. Και είναι δικαίωμά σας να το κάνετε. Η απόφαση της Κυβερνήσεως - και της προηγουμένης Κυβερνήσεως - είναι να γίνει καζίνο. Υπάρχουν ανησυχίες από τη λειτουργία ενός καζίνο στην Αττική; Προφανώς και υπάρχουν. Γι' αυτό θα γίνει υπό τους όρους που προβλέπει η ευρωπαϊκή νομοθεσία, η οποία, σας διαβεβαιώ, έχει εξαιρετικά αυστηρά όρια για τους εθισμούς και για τις όποιες άλλες κοινωνικές επιπτώσεις. Όμως, πρέπει να σας πω ότι ένα τέτοιο καζίνο σε έναν τέτοιο χώρο δεν έχει ως στόχο να επιβιώσει από την εγχώρια αγορά. Έχει ως στόχο να επιβιώσει από τους τουρίστες υψηλού εισοδήματος που θα προσελκύσει το συγκεκριμένο θέρετρο. Αν μείνει στην εγχώρια αγορά θα είναι ένα μικρό και ασήμαντο καζίνο. Αυτό που πάει να φτιαχτεί εκεί είναι ένας πραγματικός πόλος τουριστικής ανάπτυξης σε συνδυασμό με μαρίνες και με ξενοδοχείο. Άρα, λοιπόν, μιλάμε για κάτι πολύ μεγάλο. Και ναι, αγαπητέ, κύριε Πρόεδρε, έχουμε περιπτώσεις τέτοιου είδους πόλεων - δεν θα αναφερθώ περαιτέρω για να μην αντιδικήσουμε - που γύρω από ένα καζίνο έχουν αναπτύξει πολύ ισχυρές οικονομίες. Το ίδιο θέλουμε να κάνουμε και εμείς στο Ελληνικό. Ως προς τους ουρανοξύστες, νομίζω ότι δεν θα αντιδικήσουμε, αγαπητέ, κύριε Πρόεδρε, περαιτέρω. Μιλάμε για δύο ουρανοξύστες, Παρά ταύτα, θέλω να σας πω ότι όσον αφορά τις πόλεις που αναφέρατε και τις ταχύτητες των ανέμων που αναφέρατε - είδα ότι είχατε βάλει στο Twitter ένα βίντεο με μία σχετική επιστημονική μελέτη - , θα ήθελα να σας πω ότι για όλα τα θέματα μπορεί να υπάρχει οποιοδήποτε είδος επιστημονικής μελέτης. Σας θυμίζω ότι είμαστε σε μία χώρα που καταστράφηκε ο Βωβός και ο Παναθηναϊκός για έναν δήθεν κορμοράνο που δεν βρέθηκε ποτέ. Σας λέω, όμως, ότι ναι, όλες οι μεγάλες ανεπτυγμένες οικονομίες του πλανήτη χτίζουν και ουρανοξύστες. Τι να κάνουμε τώρα; Αν θέλετε εσείς να κυβερνήσετε και να πείτε «απαγορεύει ο Βελόπουλος και η Ελληνική Λύση τους ουρανοξύστες», είναι πολύ ενδιαφέρον θέμα, να το θέσετε στο κυβερνητικό σας πρόγραμμα. Εμείς, αγαπητέ, κύριε Πρόεδρε, επιτρέπουμε τους ουρανοξύστες και δεν έχουμε κανένα πρόβλημα να υπάρξουν. Και αν κάποιος έχει πρόβλημα βαδίσματος επειδή θα υπάρχει ένας ουρανοξύστης, θα πάμε εκεί να τον βοηθήσουμε. Ευχαριστώ πολύ.
Είναι πάντα πολύ ευχάριστο - και το λέω μόνο από χιούμορ - να ακούς δύο φιλόλογους να μιλούν για έργα πολιτικού μηχανικού. Φιλόλογος δεν είστε, κύριε Βελόπουλε;
Ιστορία - Αρχαιολογία σπούδασα, κύριε Πρόεδρε. Ο κ. Γεωργιάδης ξέχασε την Ακρόπολη…
Συνεχίζουμε με τον κατάλογο των ομιλητών. Τον λόγο έχει ο κ. Λεωνίδας Στολτίδης από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Κυρίες και κύριοι συνάδελφοι, χθες το βράδυ, ο Υπουργός Εργασίας, γνωστός από τα παλιά με τις αξέχαστες επιτυχίες, όπως τη μείωση των μισθών κατά 22% και 32% με νομοθετική ρύθμιση, αλλά και την κλοπή δισεκατομμυρίων από τα ασφαλιστικά ταμεία που τα έδωσε στις τράπεζες με το περίφημο «κούρεμα» του PSI υπερασπίστηκε τις βρωμιές και τη δυσωδία της γνωστής ηγετικής ομάδας της ΓΣΕΕ που οι εργαζόμενοι την ονομάτισαν «συνδικαλιστική μαφία». Οι ηλεκτρονικές ψηφοφορίες και τα ηλεκτρονικά μητρώα προφανώς δεν θα βελτιώσουν τη διεκδικητική συνδικαλιστική δράση των εργαζομένων, δεν θα αποτρέψουν τη συμμετοχή εργοδοτών και νόθων αντιπροσώπων στις εργατικές διαδικασίες. Με την υποκριτική αναφορά σε δημοκρατικές διαδικασίες αποκρύπτεται το μίσος για την ενεργή και άμεση συμμετοχή των εργαζομένων στις μαζικές συλλογικές διαδικασίες και τις μορφές πάλης που οι ίδιοι επιλέγουν κάθε φορά να χρησιμοποιούν. Η Νέα Δημοκρατία πατάει πάνω στον απεργοκτόνο νόμο που έφερε η κυβέρνηση του ΣΥΡΙΖΑ που τον ψήφισαν αγκαλιά όλοι μαζί στη Βουλή. Είναι ο νόμος που δυσκολεύει τη συνδικαλιστική δράση και τις προϋποθέσεις για προκήρυξη απεργίας, χτυπάει την εργατική τάξη στο πρωτοβάθμιο επίπεδο οργάνωσης μέσα στην επιχείρηση, δηλαδή εκεί που εκφράζονται πιο έντονα η εργοδοτική τρομοκρατία, η αυθαιρεσία, οι απειλές και οι πιέσεις. Η ΓΣΕΕ τότε και με δήλωση του Προέδρου της πως η απεργία έχει φάει τα ψωμιά της, όχι μόνο αρνήθηκε να πάρει απόφαση για απεργία, προσπαθώντας να επιβάλει σιγή νεκροταφείου, αλλά παράλληλα σιγόνταρε. Με τις δηλώσεις του χθες, ο Υπουργός θέλησε να παρέμβει με το καλημέρα στις διαδικασίες του εργατικού συνδικαλιστικού κινήματος. Το ξεκαθαρίζουμε με τη σειρά μας και εμείς από νωρίς: Να μην το τολμήσουν. Οι εργασιακές σχέσεις έχουν ανατραπεί με τους νόμους που έχουν ψηφίσει οι κυβερνήσεις, ιδιαίτερα τα χρόνια της κρίσης. Είναι στρατηγική επιλογή της Ευρωπαϊκής Ένωσης του κεφαλαίου και των κυβερνήσεων που τους υπηρετούν. Οι ανατροπές αυτές δεν έχουν τέλος. Η κάλπικη αντιπαράθεση προεκλογικά μεταξύ του ΣΥΡΙΖΑ και της Νέας Δημοκρατίας προσπάθησε να κρύψει τη δέσμευση που έχουν όλα τα κόμματα του τρίτου μνημονίου για την επέκταση και την απελευθέρωση της επταήμερης λειτουργίας των κλάδων και των επιχειρήσεων που μέχρι σήμερα επιτρέπεται να λειτουργούν επτά μέρες. Είναι συντριπτικό το χτύπημα σε ό,τι απέμεινε από εργασιακά δικαιώματα και εκτίναξη της εκμετάλλευσης η θεσμοθέτηση από τον ΣΥΡΙΖΑ της συλλογικής σύμβασης εργασίας στα ξενοδοχεία για συνεχόμενη δουλειά για όλη τη σεζόν, το άνοιγμα των καταστημάτων τριάντα δύο Κυριακές τον χρόνο, η δωδεκάωρη δουλειά στους νοσοκομειακούς γιατρούς, η δουλειά για έως και δώδεκα συνεχόμενες μέρες. Οι κλαδικές συλλογικές συμβάσεις εργασίας που διαμορφώνουν τους όρους αμοιβής και εργασίας των εργαζομένων και αποτελούν κατάκτηση του εργατικού κινήματος έχουν ανατραπεί από τους μνημονιακούς νόμους και τις δεσμεύσεις απέναντι στους επιχειρηματικούς ομίλους. Η Νέα Δημοκρατία με τον ίδιο Υπουργό Εργασίας, τον κ. Βρούτση, είχε νομοθετήσει την κατάργησή τους. Ακολούθησε μετά το δώρο του ΣΥΡΙΖΑ στις εργοδοτικές ενώσεις να μπορούν να μη δίνουν το μητρώο μελών τους, μπλοκάροντας έτσι την επέκταση μιας κλαδικής συλλογικής σύμβασης εργασίας ή το να μένουν εκτός συλλογικής σύμβασης εργασίας χιλιάδες εργαζόμενοι που εργάζονται σε καθεστώς ευελιξίας: ενοικιαζόμενοι εργολαβικοί, εργαζόμενοι σε διάφορες θυγατρικές. Η Κυβέρνηση της Νέας Δημοκρατίας θα βρει απέναντι το εργατικό κίνημα και τις διεκδικήσεις του, θα βρει απέναντί τους κλάδους και τον αγώνα για υπογραφή κλαδικών συμβάσεων. Παρά τις μειωμένες απαιτήσεις, την απογοήτευση των εργαζομένων, το Κομμουνιστικό Κόμμα Ελλάδας θα πρωτοστατήσει για να εμπνεύσει και να συμβάλει στην ανασύνταξη του κινήματος που θα οργανώσει τον αγώνα ενάντια στην αντεργατική πολιτική για την ανάκτηση των απωλειών, για τη διεκδίκηση των σύγχρονων αναγκών. Το κόμμα μας θα αποτρέψει κάθε παρέμβαση στο κίνημα, όπως έκανε και στο παρελθόν. Το Κομμουνιστικό Κόμμα Ελλάδας θα δώσει όλες του τις δυνάμεις για την οργάνωση της αντεπίθεσης του εργατικού λαϊκού κινήματος, για την ισχυροποίηση της συμμαχίας απέναντι στα μονοπώλια και την εξουσία τους. Η υποταγή δεν θα περάσει. Η ταξική πάλη θα δυναμώνει μέχρι να απελευθερωθεί η εργατική τάξη από τη δικτατορία του κεφαλαίου. Και μία κουβέντα για τους ναυτεργάτες. Αυτά που έθεσε ο Υπουργός Ναυτιλίας της Νέας Δημοκρατίας και ο εκπρόσωπος του ΣΥΡΙΖΑ είναι άκρως προκλητικά, γιατί οι ναυτεργάτες δουλεύουν με άθλιους εργασιακούς όρους, με εντατικοποίηση, χωρίς μέτρα προστασίας για τη ζωή τους, χωρίς συλλογικές συμβάσεις εργασίας, με τσακισμένους μισθούς και συντάξεις, με ανεργία που σπάει κόκκαλα. Η Κυβέρνηση της Νέας Δημοκρατίας, πάνω στον δρόμο του ΣΥΡΙΖΑ, υπηρετεί κι αυτή τα συμφέροντα του εφοπλιστικού κεφαλαίου με τεράστιες φοροαπαλλαγές και χαρατσώματα στον λαό. Υπάρχει τεράστια κερδοφορία και αύξηση στόλου από την υπερεκμετάλλευση των ναυτεργατών που τους πετάνε έξω από τα καράβια. Η πολιτική σας διατηρεί τη ναυτική εκπαίδευση σε στρατιωτικό καθεστώς, υποβαθμισμένη, μακριά από τις ανάγκες των σπουδαστών. Γι' αυτό λέμε στους εκπροσώπους της Νέας Δημοκρατίας, του ΣΥΡΙΖΑ και του Κινήματος Αλλαγής που κυβέρνησαν, να αφήσουν τα «σάπια». Το Κομμουνιστικό Κόμμα Ελλάδας θα συνεχίσει τον αγώνα μαζί με τους ναυτεργάτες, όπως και με τους υπόλοιπους εργαζόμενους των άλλων κλάδων. Ευχαριστώ, κύριε Πρόεδρε.
Κι εγώ ευχαριστώ. Θα σας πω τώρα πώς θα συνεχιστεί η συζήτηση. Θα δώσω τον λόγο στον Υπουργό Περιβάλλοντος και Ενέργειας, τον κ. Χατζηδάκη. Μετά θα πάρουν τον λόγο ο κ. Λοβέρδος και ο κ. Τσακαλώτος, για τρία λεπτά ο καθένας. Μετά θα μιλήσει ο κ. Αρσένης, μετά ο Αντιπρόεδρος της Κυβέρνησης, ο κ. Πικραμμένος και μετά με αντίθετη σειρά οι επικεφαλής των κομμάτων. Αυτή θα είναι η διαδικασία. Κύριε Χατζηδάκη, έχετε τον λόγο.
Κύριε Πρόεδρε, είχατε πει ότι θα κάνετε έναν κύκλο μόνο και δεν θα μιλούσαμε οι εκπρόσωποι, αλλά αφού βάλατε και δεύτερο γύρο, θα πάρουμε κι εμείς τον λόγο για λίγα λεπτά, μετά τους συναδέλφους.
Για δύο - τρία λεπτά, δεν έχω καμμία αντίρρηση να μιλήσουν οι Κοινοβουλευτικοί Εκπρόσωποι, αφού θέλουν, πριν τους επικεφαλής τους.
Εγώ δεν ήθελα, αλλά αφού δώσατε τον λόγο στους δύο…
Έχω κι εγώ τρία λεπτά, κύριε Πρόεδρε.
Δεν έχω καμία αντίρρηση.
Ευχαριστούμε πολύ.
Δεν υπάρχει κάποιο ζήτημα, άλλωστε θα προεδρεύει ο κ. Τασούλας που είναι ικανότατος σε αυτά. Κύριε Χατζηδάκη, έχετε τον λόγο.
Κύριε Πρόεδρε, κυρίες και κύριοι συνάδελφοι, αυτή θα είναι μία ομιλία χωρίς πρόλογο, διότι λόγω ελλείψεως χρόνου θα προσπαθήσω να επικεντρωθώ στα ουσιώδη και καθώς τα θέματα που έχω να αναφερθώ είναι πολλά και θεωρώ πολύ ενδιαφέροντα, θα παρακαλούσα για μία ανοχή, προκειμένου οι Έλληνες πολίτες να πληροφορηθούν όσο πληρέστερα γίνεται ποιες είναι οι προθέσεις της Κυβερνήσεως. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Θα ξεκινήσω με τα ζητήματα του περιβάλλοντος και της χωροταξίας, στα οποία ομολογώ ότι δεν θα είμαι τόσο αναλυτικός όσο θα ευχόμουν, ακριβώς λόγω του περιορισμού του χρόνου. Εν πάση περιπτώσει, θα προσπαθήσω να κάνω το καλύτερο. Ως Υπουργείο ο κεντρικός μας άξονας είναι η στροφή φυσικά σε ένα μοντέλο βιώσιμης ανάπτυξης. Προς αυτή την κατεύθυνση υιοθετούμε μία ολιστική προσέγγιση που θα μας επιτρέψει να συμβάλλουμε στην αντιμετώπιση της κλιματικής αλλαγής - θα ήμασταν αλλού ως Κυβέρνηση αν δεν βλέπαμε αυτό το θέμα - και να πιάσουμε τους στόχους της Ευρωπαϊκής Ένωσης και φυσικά της Συμφωνίας των Παρισίων. Δίνουμε ιδιαίτερη έμφαση στις πράσινες επενδύσεις, στην προώθηση της οικοκαινοτομίας και στη δημιουργία πολλών χιλιάδων νέων ποιοτικών θέσεων εργασίας σε αυτό τον τομέα, διότι έχει έρθει η ώρα να συνειδητοποιήσουμε ότι η προστασία του περιβάλλοντος μπορεί να γίνει καταλύτης για την ανάπτυξη και όχι εμπόδιο. Μάλιστα, κάποια από τα μεγάλα projects στα οποία αναφέρθηκε ο Πρωθυπουργός αφορούν σε μεγάλο βαθμό και το δικό μας Υπουργείο. Παράλληλα, προωθούμε τη μετάβαση στην κυκλική οικονομία, δηλαδή σε ένα μοντέλο παραγωγής και κατανάλωσης με βάση την επαναχρησιμοποίηση και την ανακύκλωση των υλικών. Αυτή η στροφή πέραν της θετικής επίδρασης στο περιβάλλον, ξέρουμε από πρόσφατες μελέτες ότι μπορεί να δημιουργήσει δεκαέξι χιλιάδες θέσεις εργασίας στην Ελλάδα στο άμεσο μέλλον. Σε αυτό το πλαίσιο γνωρίζουμε, δυστυχώς, ότι στην ανακύκλωση οι επιδόσεις της χώρας μας ήταν και παραμένουν απογοητευτικές. Παρ' όλες τις εξαγγελίες της προηγούμενης κυβέρνησης, η ανακύκλωση κόλλησε τα προηγούμενα τέσσερα χρόνια στο 18%, ενώ ο κοινοτικός στόχος είναι 50% του χρόνου και ο κοινοτικός μέσος όρος μέσος όρος τώρα είναι 46%. Νομίζω ξεπερνούμε μόνο δύο άλλες κοινοτικές χώρες. Απαραίτητο βήμα για να αντιστρέψουμε αυτή την κατάσταση είναι να προωθήσουμε εντατικά τη διαλογή στην πηγή σε χωριστά ρεύματα, ξεκινώντας από την προώθηση των καφέ κάδων, όπως υποστηρίζουν και οι περισσότερες περιβαλλοντικές οργανώσεις, δηλαδή κάδους για τα οργανικά απόβλητα, πράγμα στο οποίο θα δώσουμε ιδιαίτερη έμφαση. Θέλω να σταθώ στην πλαστική ρύπανση που επηρεάζει ιδιαίτερα τις θάλασσές μας. Όπως έχει πει ο Πρωθυπουργός, η Ελλάδα έχει τη δυνατότητα να γίνει πρωτοπόρος στη Μεσόγειο στη μάχη κατά του πλαστικού και αυτό θα επιδιώξουμε υιοθετώντας τη σχετική ευρωπαϊκή οδηγία. Είναι σαφής η αναφορά του Πρωθυπουργού για την κατάργηση των πλαστικών μιας χρήσης μέχρι το 2021. Γνωρίζουμε, επίσης, ότι ένα ζήτημα ύψιστης σημασίας είναι η ολοκληρωμένη διαχείριση αποβλήτων, εστιάζοντας ιδιαίτερα στις συμπράξεις δημόσιου και ιδιωτικού τομέα σε συνεργασία με το Υπουργείο Ανάπτυξης. Ως Υπουργός είχα συμβάλει προσωπικά σε τέτοιου είδους πρωτοβουλίες, όπως στην Ήπειρο, στις Σέρρες, στην Ηλεία, στη δυτική Μακεδονία. Πραγματικά λυπάμαι που η προηγούμενη περιφερειάρχης Αττικής ακύρωσε αντίστοιχα σχέδια στη μεγαλύτερη περιφέρεια της χώρας και έτσι τώρα στην Ήπειρο, για παράδειγμα, ή στη δυτική Μακεδονία το θέμα έχει λυθεί, ενώ στην Αττική μάς απειλούν λόφοι με σκουπίδια. Στο ίδιο θέμα εξετάζουμε την εφαρμογή ενεργειακά αποδοτικών τεχνικών με στόχο την ανάκτηση ενέργειας από απόβλητα, ώστε να είμαστε στην πρώτη γραμμή της καινοτομίας, υιοθετώντας καλές πρακτικές από χώρες, όπως για παράδειγμα η Φινλανδία, διότι υπάρχουν ιδεοληψίες στη χώρα μας ακόμα και σήμερα που αγνοούν τι γίνεται στις άλλες προηγμένες ευρωπαϊκές χώρες. Ένα ζήτημα στο οποίο εστιάζουμε ιδιαίτερα είναι οι μεγάλες καθυστερήσεις στις περιβαλλοντικές αδειοδοτήσεις που αποτελούν σημαντικό εμπόδιο στην προσέλκυση επενδύσεων, συμπεριλαμβανομένων και των ανανεώσιμων πηγών ενέργειας. Έχουμε προετοιμάσει σχετικό νομοσχέδιο, το οποίο υποθέτω θα ενταχθεί στο ευρύτερο αναπτυξιακό νομοσχέδιο της Κυβέρνησης για την απλοποίηση και επιτάχυνση των διαδικασιών στο πλαίσιο της σχετικής ευρωπαϊκής οδηγίας. Παράλληλα, προωθούμε με ταχύτητα την ολοκλήρωση του Κτηματολογίου, για το οποίο, κυρίες και κύριοι του ΣΥΡΙΖΑ, αναγνωρίζω ότι έχει γίνει πρόοδος. Δίνουμε, επίσης, ιδιαίτερη έμφαση στις προστατευόμενες περιοχές και ιδιαίτερα στις περιοχές «NATURA» που μπορεί να αποτελέσουν πρότυπα βιώσιμης ανάπτυξης. Στα δάση επικεντρωνόμαστε στην ολοκλήρωση των δασικών χαρτών, για τους οποίους έχουν γίνει βήματα προς τα μπρος, με επίσπευση των διαδικασιών επίλυσης αντιρρήσεων και θέτουμε τις προδιαγραφές για σύγχρονα αντιπυρικά σχέδια. Στη χωροταξία και την πολεοδομία βασικός μας στόχος είναι η βιώσιμη χωρική ανάπτυξη. Δρομολογούμε την άμεση απεμπλοκή εμβληματικών επενδύσεων που καθυστερούν αδικαιολόγητα, όπως είναι το Ελληνικό. Προχωράμε στη ριζική απλοποίηση της νομοθεσίας και των διαδικασιών σχεδιασμού και αδειοδότησης και καθορίζουμε χρήσεις γης σε όλη τη χώρα, ούτως ώστε να γνωρίζει ο καθένας πού μπορεί να ασκήσει κάποια συγκεκριμένη δραστηριότητα με ασφάλεια δικαίου. Δεν θα μείνουμε σε κάποιες θεωρητικές εξαγγελίες. Προς αυτή την κατεύθυνση θα εφαρμόσουμε ένα πρόγραμμα εκπόνησης τοπικών χωρικών σχεδίων, σε επίπεδο δήμου δηλαδή, με στόχο την κάλυψη με χρήσεις γης άνω του 70% στο τέλος της τετραετίας. Προχωρώ με τα θέματα διεθνούς ενεργειακής πολιτικής που βρίσκονται στην κορυφή της ατζέντας του Υπουργείου Περιβάλλοντος και Ενέργειας. Η βασική μας στόχευση είναι να βελτιστοποιήσουμε την ενεργειακή ασφάλεια της χώρας, καθώς σήμερα έχουμε πλήρη εξάρτηση από εισαγόμενους υδρογονάνθρακες, οι οποίοι καλύπτουν πάνω από τα 2/3 του ενεργειακού μας ισοζυγίου. Επαναλαμβάνω ότι είναι εισαγόμενοι υδρογονάνθρακες. Αυτό θα το μεταβάλλουμε με τις υποδομές και τη βοήθεια των ενεργειακών μας εταίρων, ώστε να μεγιστοποιήσουμε τη διαφοροποίηση πηγών και οδεύσεων στην εισαγωγή των υδρογονανθράκων πέρα από την ανάπτυξη των ανανεώσιμων πηγών ενέργειας, που, επίσης, θα επιδιώξουμε δυναμικά. Στο πλαίσιο αυτό εντάσσονται η ολοκλήρωση του ΤΑΠ και του πολύπαθου IGB, του συνδετήριου, δηλαδή, με τη Βουλγαρία, η προώθηση νέων υποδομών εισαγωγής LNG, υγροποιημένου αερίου, ιδιωτικές επενδύσεις όπως η λεγόμενη FSRU στην Αλεξανδρούπολη και η υποθαλάσσια δεξαμενή φυσικού αερίου στην Καβάλα, η προώθηση του IGI Poseidon και η υλοποίηση του αγωγού East Med, παράλληλα με τη στερέωση της στρατηγικής μας συνεργασίας με παραδοσιακούς ενεργειακούς μας εισαγωγείς. Εμβαθύνουμε περαιτέρω τις στρατηγικές μας συνέργειες αφενός προς τη νοτιοανατολική και παρευξείνια Ευρώπη, με έμφαση στην τετραμερή συνεργασία με τη Σερβία, τη Ρουμανία και τη Βουλγαρία και αφ' ετέρου προς τη Νοτιοανατολική Μεσόγειο και την εμπέδωση περαιτέρω περιφερειακής συνεργασίας σε θεσμικό επίπεδο με Κύπρο, Ισραήλ και Αίγυπτο. Θα είμαι μεθαύριο στο Κάιρο, παρουσία και του Αμερικανού Υπουργού Ενέργειας, για να συζητήσουμε ακριβώς αυτά τα θέματα. Για εμάς η ενέργεια είναι και εξωτερική πολιτική, καθώς επιδιώκουμε η Ελλάδα να αναδειχθεί σε πυλώνα σταθερότητας, ασφάλειας και ευημερίας μέσα σε μια ασταθή περιοχή. Κυρίες και κύριοι, έρχομαι τώρα στο πλέον επείγον ζήτημα, που είναι, βεβαίως, το σχέδιο διάσωσης της ΔΕΗ. Η κυβέρνηση των ΣΥΡΙΖΑ - ΑΝΕΛ έφτασε την επιχείρηση στα όρια της κατάρρευσης. Εγκαταλείψατε από ιδεοληψία το μοντέλο της μικρής παράλληλης ΔΕΗ, με μείωση του αρχικού μεγέθους της κατά το 1/3, αλλά και τη συνεπαγόμενη φυσικά με το σχέδιο αυτό εισροή ρευστότητας στο ταμείο της επιχείρησης, για να μπορεί να κινηθεί και να μπορεί να χρηματοδοτήσει τις επενδύσεις της. Και συμφωνήσατε, τι; Εδώ μιλούν οι αριθμοί. Μιλάει η πραγματικότητα. Συμφωνήσατε στη μείωση του μεριδίου αγοράς της ΔΕΗ από το 90% στο 50%, χωρίς η ΔΕΗ να έχει το παραμικρό οικονομικό αντάλλαγμα. Από το 2015 και μετά τα στελέχη της επιχείρησης δουλεύουν για να χάσουν πελάτες. Πρόκειται για μια τραγελαφική ρύθμιση, διά της οποίας φέρατε την εταιρεία σε ακραία κατάσταση. Με τα περιβόητα ΝΟΜΕ, δηλαδή τις δημοπρασίες ηλεκτρικού ρεύματος που υιοθέτησε η Κυβέρνηση ΣΥΡΙΖΑ, η επιχείρηση δουλεύει για να μειωθούν οι πελάτες της προς όφελος τίνος; Των ανταγωνιστών της, των μεγάλων συμφερόντων, εναντίον των οποίων ξιφουλκούσατε και ξιφουλκείτε, καθώς αναγκάζεται να πουλάει κάτω του κόστους με ζημιές που αθροιστικά όλα αυτά τα χρόνια, τα χρόνια του ΣΥΡΙΖΑ, εξαιτίας μόνο των δημοπρασιών φτάνουν και ξεπερνούν τα 600 εκατομμύρια ευρώ. Αυτό είναι κόστος ΣΥΡΙΖΑ στη ΔΕΗ. Η μετοχή της εταιρείας έχασε επί των ημερών σας πάνω από το 80% της χρηματιστηριακής της αξίας. Καταθέτω στα Πρακτικά τον σχετικό πίνακα για να μην υπάρχουν αμφισβητήσεις μέσα στην Αίθουσα.
Όμως, ένα κομμάτι έφυγε.
Κάποιος λόγος θα είναι που χάθηκε το 80% της χρηματιστηριακής της αξίας, ενώ αντίστοιχα, κύριε Τσακαλώτο, στα ΕΛΠΕ ή στην ΕΥΔΑΠ, που ήσασταν, επίσης, εσείς κυβέρνηση, δεν συνέβη το ίδιο, διότι προφανώς στη ΔΕΗ κάνατε τραγικούς χειρισμούς. Και αυτό είναι αναντίρρητο. Αν δεν σας πείθω, θέλω να σας πω τι έχει συμβεί τις τελευταίες μέρες, μετά τις Ευρωεκλογές. Κατέβηκε η ΔΕΗ από τα 7 ευρώ στο 1,3 ευρώ επί ΣΥΡΙΖΑ. Από τις 23 Μαΐου, λοιπόν, που η τιμή ήταν στα 1,3 ευρώ, μέχρι σήμερα η τιμή πήγε στα 2,4. Δηλαδή, από το 1,3 ευρώ στο 2,4 σήμερα. Σημειώθηκε άνοδος λόγω της προοπτικής νίκης και της νίκης της Νέας Δημοκρατίας, του σχηματισμού της Κυβέρνησης Μητσοτάκη περίπου 80% με 90%. Το καταθέτω στα Πρακτικά. [[Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και αυτό δεν αντέχω να μην το συνδυάσω με ένα σχόλιο που ακούω συχνά και το έκανε και ο Πρωθυπουργός, ότι ήρθε ο Χατζηδάκης, ο οποίος ασχολήθηκε με την «Ολυμπιακή», απαξίωσε την «Ολυμπιακή» - η απαξίωση ήταν ότι σταματήσαμε να πληρώνουμε ένα εκατομμύριο την ημέρα, βεβαίως, αυτό είναι η απαξίωση της «Ολυμπιακής» - και το ίδιο θα απαξιώσει τη ΔΕΗ. Μα, εγώ από τότε που ανέλαβα Υπουργός Ενέργειας και κάνω αυτές τις δηλώσεις για την κατάσταση της ΔΕΗ, η τιμή ανεβαίνει. Πώς το εξηγείτε; Διότι ακριβώς οι αγορές, οι επενδυτές έχουν εμπιστοσύνη στη νέα Κυβέρνηση της Νέας Δημοκρατίας. [[Χειροκροτήματα από την πτέρυγα της Νέας Δημοκρατίας]] Και συνεχίζω με τις λιγνιτικές μονάδες, αν δεν σας πείθουν τα ΝΟΜΕ και η χρηματιστηριακή αξία. Ορισμένοι τις θεωρούσαν πετράδια της ΔΕΗ, όταν η Κυβέρνηση ΣΥΡΙΖΑ ξεκίνησε τη διαδικασία ιδιωτικοποίησής τους. Κυρίες και κύριοι συνάδελφοι, δύο απόπειρες έγιναν επί ΣΥΡΙΖΑ για την ιδιωτικοποίηση των λιγνιτικών μονάδων και δεν βρέθηκε ενδιαφερόμενος. Και δεν βρέθηκε ενδιαφερόμενος ούτε τη δεύτερη φορά που δεν υπήρχε κατώφλι προς τα κάτω. Ήταν μια ειδική διαδικασία που συμφωνήθηκε με την επιτροπή μήπως και πουληθούν. Δεν πουλήθηκε καμμία λιγνιτική μονάδα, γιατί; Γιατί προφανώς έχουν απαξιωθεί πλήρως και κάποιος κυβερνούσε τη χώρα τα τελευταία τεσσεράμισι χρόνια. Δεν σας πείθει και αυτό; Θα σας πω για τον ορκωτό λογιστή. Είναι εισηγμένη εταιρεία η ΔΕΗ. Έχουμε, λοιπόν, την έκθεση της «ERNST & YOUNG», την ετήσια έκθεση του 2018, που εξεδόθη πριν από μερικούς μήνες, η οποία αναφέρει αυτολεξεί ότι η κατάσταση αυτή της εταιρείας οδηγεί σε «σημαντική αμφιβολία σχετικά με τη δυνατότητα της εταιρείας και του ομίλου να συνεχίσουν τη δραστηριότητά τους». Μιλάει, δηλαδή, ο ορκωτός ελεγκτής ανοιχτά για πρόβλημα βιωσιμότητας της εταιρείας. Τι παραπάνω θέλετε για να πειστείτε ότι η ΔΕΗ είναι σε τραγική κατάσταση; Ιδού η έκθεση του ορκωτού ελεγκτή της «ERNST & YOUNG», την οποία καταθέτω στα Πρακτικά. [[Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Χατζηδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο ΣΥΡΙΖΑ, επομένως, πρέπει να κάτσει και να αναλογιστεί τις ευθύνες του για την καταστροφική συμφωνία της μισής ΔΕΗ, να απολογηθεί στους καταναλωτές και στους φορολογούμενους, να μην προκαλεί τη νοημοσύνη των Ελληνίδων και των Ελλήνων ισχυριζόμενος ότι η ΔΕΗ δεν έχει τάχα πρόβλημα. Το επόμενο βήμα είναι να ισχυριστείτε ότι δεν λέγομαι Κωστής Χατζηδάκης. Ε, κάποια στιγμή πρέπει να συνεννοηθούμε για τα στοιχειώδη! Κυρίες και κύριοι συνάδελφοι, η κατάσταση στη ΔΕΗ είναι αυτή που παρουσίασα. Γι' αυτό άλλωστε αυτήν εδώ την ώρα δεν υπάρχει, παρά τη δική μας επιθυμία, στρατηγικός επενδυτής. Δεν μπορεί να λειτουργήσει το σενάριο της μικρής ΔΕΗ. Δεν μπορεί να εφαρμοστεί ένα πλάνο καλής και κακής ΔΕΗ, γιατί δεν μπορούν οι φορολογούμενοι να πληρώσουν το κόστος μιας κακής ΔΕΗ που θα ήταν περίπου 5 δισεκατομμύρια για τα επόμενα χρόνια. Άρα αυτό που απομένει είναι ένα σχέδιο για τη διάσωση της ΔΕΗ. Από πλευράς μου διαβεβαιώνω προς πάσα κατεύθυνση πως με βάση τις οδηγίες του Πρωθυπουργού, του κ. Μητσοτάκη, ήρθα εδώ για να συμβάλω στη σωτηρία της ΔΕΗ προς όφελος των καταναλωτών, των εργαζομένων, της επιχείρησης και της εθνικής οικονομίας. Γι' αυτό και το σχέδιο διάσωσης της ΔΕΗ που έχουμε εκπονήσει κινείται σε δύο άξονες: αφ' ενός μέτρα στήριξης της επιχείρησης, αφ' ετέρου μέτρα εξυγίανσης. Ως προς τα μέτρα στήριξης, πρώτον, εμείς σε αντίθεση με τη μισή ΔΕΗ του κ. Τσίπρα θα παλέψουμε για μια μεγαλύτερη και ισχυρή ΔΕΗ, θα διαπραγματευτούμε για να μεγαλώσει η ΔΕΗ, για να ανέβει το μερίδιό της, γιατί μόνο έτσι μπορεί να επιτελέσει τον αναπτυξιακό της ρόλο, διότι το 50%, το οποίο συμφωνήσατε, σημαίνει πως πρέπει να χάσει μέσα σε τέσσερα χρόνια τέσσερα εκατομμύρια πελάτες, τέσσερα εκατομμύρια καταναλωτές. Αυτός ήταν ο ΣΥΡΙΖΑ και αυτή είναι η Νέα Δημοκρατία. Δεύτερον - και είναι πολύ συγκεκριμένο - , επιδιώκουμε, κυρίες και κύριοι, την κατάργηση των ΝΟΜΕ, την κατάργηση αυτών των δημοπρασιών στις οποίες η ΔΕΗ παράγει ακριβά και πουλάει φτηνά, κάτω του κόστους της, δουλεύοντας ουσιαστικά υπέρ των ανταγωνιστών και των ποικιλώνυμων συμφερόντων που κάθε τρεις και λίγο καταγγέλλετε. Αυτά, η Κυβέρνηση του Κυριάκου Μητσοτάκη, θα τα καταργήσει. [[Χειροκροτήματα από την πτέρυγα της Νέας Δημοκρατίας]] Τρίτον, φροντίζουμε ώστε με τον προσφορότερο τρόπο να κλείσει το θέμα των τελών για τις υπηρεσίες κοινής ωφέλειας και τα χρήματα αυτά να αποδοθούν στη ΔΕΗ, διότι θα αποτελέσουν μία σημαντική ένεση ρευστότητας εδώ που έχει φτάσει η επιχείρηση. Τέταρτον, το ίδιο θα κάνουμε κατόπιν συνεννοήσεως με τις ευρωπαϊκές αρχές και για τους πόρους από τα λεγόμενα «αποδεικτικά διαθεσιμότητος ισχύος», που επίσης πρέπει να αποδοθούν άμεσα. Πέμπτον, ενθαρρύνουμε τη μετάβαση της ΔΕΗ προς τις ανανεώσιμες πηγές ενέργειας, για λόγους περιβαλλοντικούς, αλλά και για να στηρίξουμε την ίδια την επιχείρηση λόγω των εξελίξεων με την αγορά του διοξειδίου του άνθρακα και την ασφάλεια του ενεργειακού εφοδιασμού. Προσέξτε, κυρίες και κύριοι συνάδελφοι, κάτι το οποίο με εντυπωσίασε, όταν είδα τα στοιχεία. Το μερίδιο αγοράς που σήμερα κατέχει η ΔΕΗ, με μία κυβέρνηση που είχε σημαία της το περιβάλλον, στις ανανεώσιμες πηγές ενέργειας πόσο είναι, λέτε; Είναι 2,9%. Η βασική ηλεκτρική επιχείρηση της χώρας στις ανανεώσιμες πηγές ενέργειας έχει ένα εξευτελιστικά χαμηλό ποσοστό! Και μετά ο ΣΥΡΙΖΑ κουνάει το δάχτυλο. Δεν έχει γίνει καμμία επένδυση στις ΑΠΕ, καμμία ουσιαστική επένδυση την τελευταία πενταετία. Δεύτερον, παράλληλα με το πρόγραμμα μετασχηματισμού της ΔΕΗ, δρομολογούμε τη μεταφορά των παγίων της διανομής της ΔΕΗ στον ΔΕΔΔΗΕ. Στόχος είναι, όπως είπε ο Πρωθυπουργός, η μερική ιδιωτικοποίηση του ΔΕΔΔΗΕ, με την προσέλκυση αξιόπιστων επενδυτών που ειδικεύονται στα δίκτυα. Έτσι θα αναδειχθεί η κρυμμένη αξία του ΔΕΔΔΗΕ και η ΔΕΗ θα έχει ξεκάθαρο ταμειακό όφελος από τη μερική ιδιωτικοποίησή του. Τρίτον, εξορθολογίζουμε την τιμολογιακή πολιτική της ΔΕΗ. Προσέξτε, όμως. Η στήριξη των εσόδων της ΔΕΗ θα εξισορροπηθεί απολύτως για τους καταναλωτές, αφ' ενός μέσω της πρόσφατης μείωσης του φόρου προστιθέμενης αξίας - που έγινε πράγματι από την προηγούμενη κυβέρνηση - και αφ' ετέρου μέσω της περαιτέρω μείωσης του ΕΤΜΕΑΡ, δηλαδή των χρημάτων που πληρώνουν οι καταναλωτές για τις ανανεώσιμες πηγές ενέργειας, διότι ο λογαριασμός του ΕΤΜΕΑΡ έχει υπολογιστεί πως θα έχει πλεόνασμα περίπου 200 εκατομμύρια ευρώ. Άρα η ΔΕΗ ενισχύεται με την αναπροσαρμογή των τιμολογίων, αλλά οι καταναλωτές δεν θα επιβαρυνθούν τελικά στους λογαριασμούς που θα πληρώσουν και αυτό είναι δέσμευση της Κυβέρνησης. Με αυτόν τον τρόπο τελειώνει και η φιλολογία όλων των τελευταίων ημερών!
Κύριε Υπουργέ, έχετε μία εικόνα πόσα λεπτά θα χρειαστείτε;
Λίγα, κύριε Πρόεδρε. Είμαι προς το τέλος της ομιλίας μου. Τέταρτον, αντιμετωπίζουμε διαρθρωτικές αδυναμίες της ΔΕΗ, προχωρώντας σε στοχευμένες εθελούσιες εξόδους του προσωπικού, ώστε να επιλυθούν ουσιώδη προβλήματα στη διαχείριση ανθρώπινων πόρων και να έχουμε μία δίκαιη μετάβαση στη νέα εποχή. Πέμπτον, ενισχύουμε τη ρευστότητα της επιχείρησης, κυνηγώντας τα μεγάλα ψάρια και εισπράττοντας από τους στρατηγικούς κακοπληρωτές. Μόλις εξήντα χιλιάδες καταναλωτές χρωστούν περίπου 800 εκατομμύρια στην εταιρεία. Για τους κοινωνικά αδύναμους συμπολίτες μας, θα υπάρχει πάντοτε ειδική μέριμνα, εναρμονισμένη άλλωστε με τις πρακτικές της Ευρωπαϊκής Ένωσης. Παράλληλα, είναι σε εξέλιξη η τιτλοποίηση ληξιπρόθεσμων οφειλών, άλλη μία σημαντική ένεση ρευστότητας προς την εταιρεία. Όλα αυτά είναι ενταγμένα σε ένα καινούργιο business plan της επιχείρησης, το οποίο θα εφαρμοστεί φυσικά από τη νέα διοίκηση της εταιρείας, η οποία θα οριστεί με βάση όλες τις νόμιμες διαδικασίες εντός της εβδομάδος, ελπίζω. Όλο αυτό το business plan θα είναι σε εναρμονισμό με τη σταδιακή μετάβαση της εταιρείας στη μετά - λιγνίτη εποχή. Αυτά, λοιπόν, είναι τα μέτρα στήριξης, αλλά και τα μέτρα εξυγίανσης που δρομολογούμε για τη ΔΕΗ. Αυτό είναι το στοίχημα για μας. Φυσικά η ενεργειακή μας πολιτική είναι πολύ ευρύτερη και σε αυτή περιλαμβάνονται η περαιτέρω ιδιωτικοποίηση του ΑΔΜΗΕ, η απελευθέρωση και η ενίσχυση της αγοράς ενέργειας, η επιτάχυνση της αξιοποίησης υδρογονανθράκων - γι' αυτό και θα φέρουμε αμέσως στη Βουλή τις νέες συμβάσεις για τα τέσσερα οικόπεδα που υπολείπονται - , η αντιμετώπιση της εκκρεμότητας με τα ΕΛΠΕ σε συνεννόηση με το ΤΑΙΠΕΔ, η αποκρατικοποίηση της ΔΕΠΑ, η αξιοποίηση επίσης του ορυκτού και μεταλλευτικού μας πλούτου, με έμφαση στην περίπτωση των Σκουριών της Χαλκιδικής, όπου δίνουμε προτεραιότητα, οι πολιτικές για την ηλεκτροκίνηση, τους συσσωρευτές και την εξοικονόμηση ενέργειας με νέα προγράμματα, παράλληλα προς το «Εξοικονομώ κατ' οίκον», η ενίσχυση της αγοράς των ΑΠΕ και η ολοκλήρωση των ηλεκτρικών διασυνδέσεων των νησιών, ιδίως δε της Κρήτης, όπου διαβεβαιώνω πως θα υλοποιηθεί με όποιον τρόπο κριθεί προσφορότερος, αλλά σε κάθε περίπτωση το ταχύτερο δυνατόν. Είχαμε μπλακάουτ στο Λασίθι πριν από δέκα - δεκαπέντε μέρες. Κυρίες και κύριοι, αυτές είναι οι βασικές γραμμές της πολιτικής μας για το περιβάλλον και την ενέργεια. Δεν σας μίλησα με κοσμητικά επίθετα, προσπάθησα να σας παρουσιάσω την ουσία της πολιτικής μας. Ακολουθούμε σύγχρονες ευρωπαϊκές πολιτικές και προσπαθούμε να αντιμετωπίσουμε τα προβλήματα όχι με μαγικές συνταγές, αλλά με ένα πνεύμα κοινής λογικής. Πάνω από όλα, να ξέρετε ότι θα ασχοληθούμε με όλα αυτά τα προβλήματα με ένα πνεύμα υγιούς πατριωτισμού. Το να σωθεί η ΔΕΗ είναι προσφορά τελικά προς την πατρίδα μας, αλλά και το να είναι παρούσα στη σύγχρονη ενεργειακή αγορά η χώρα είναι επίσης το εθνικό μας καθήκον. Το ίδιο όμως, καθήκον απέναντι στα παιδιά μας πρωτίστως, είναι μία πολιτική βιώσιμης ανάπτυξης σε σχέση με το περιβάλλον και τη χωροταξία. Αυτή είναι η πολιτική μας και αυτήν την πολιτική δεσμευόμαστε να εφαρμόσουμε. Ευχαριστώ πολύ.
Έχει συμφωνηθεί με το Προεδρείο να μιλήσουν ορισμένοι εκ των Κοινοβουλευτικών Εκπροσώπων που εζήτησαν τον λόγο, το πολύ για ένα τρίλεπτο. Παρακαλώντας να τηρηθεί αυτό, ξεκινάμε από τον κ. Λοβέρδο, ο οποίος το ζήτησε πρώτος. Κύριε Λοβέρδο, έχετε τον λόγο.
Ευχαριστώ πάρα πολύ, κύριε Πρόεδρε. Δεν είναι η ώρα, με την Αίθουσα γεμάτη, να απευθυνθούμε στον Υπουργό, όπως θα μπορούσαμε να κάνουμε αν είχε μιλήσει νωρίτερα. Δεν θέλω λοιπόν, να καταχραστώ του χρόνου και της υπομονής των συναδέλφων. Θέλω, όμως, να περιοριστώ σε δύο ερωτήματα. Το ένα απευθύνεται στον Υπουργό, τον κ. Χατζηδάκη και το άλλο στον άλλο Υπουργό που μίλησε πριν από λίγο, τον κ. Γεωργιάδη. Έχουμε διαβάσει τις προηγούμενες μέρες, που γίνεται συζήτηση για τη ΔΕΗ και ακούσαμε τώρα τον Υπουργό να μιλά για μερική ιδιωτικοποίηση των δικτύων. Κύριε Χατζηδάκη, η ιδιωτικοποίηση των δικτύων σημαίνει ιδιωτικοποίηση της παροχής του ηλεκτρικού ρεύματος στους πελάτες της εταιρείας. Χθες στην ομιλία του ο κ. Αρβανιτίδης, έχοντας υπ' όψιν του αυτή τη φιλολογία, αναρωτήθηκε πώς θα γίνει αυτό. Θα διαιρέσετε τη χώρα στα τέσσερα, στα δύο; Πώς; Η μερική ιδιωτικοποίηση για κάποιον, όπως εμείς, που είναι επιφυλακτικός στην ιδιωτικοποίηση των δικτύων - και που αν θυμάμαι καλά το σχέδιο της μικρής ΔΕΗ δεν περιελάμβανε κάτι τέτοιο - επιβάλλει να σας ερωτήσουμε πώς την έχετε σκεφτεί. Βέβαια, μεγαλύτερη ανάλυση θα γίνει στην Επιτροπή Παραγωγής και Εμπορίου, όπου πρέπει να συγκαλέσετε μαζί με την Επιτροπή των Οικονομικών. Διότι, εάν γλιστρήσει η ΔΕΗ, γλιστράει το πιστωτικό σύστημα της χώρας. Είναι το μεγάλο πρόβλημα της χώρας αυτό. Εκεί θα έχουμε την ευκαιρία να συζητήσουμε διεισδυτικότερα. Κύριε Γεωργιάδη, μιλήσατε για το ΕΣΠΑ. Μου φέρατε στο μυαλό τον κ. Κωνσταντινόπουλο στην Αίθουσα αυτή, απέναντι στους Υπουργούς της προηγούμενης κυβέρνησης, να καταγράφει τις αδυναμίες εφαρμογής του ΕΣΠΑ. Σιγούσε το κόμμα σας τότε. Στην Αίθουσα αυτή δεν μιλούσε. Παρουσίαζε η κυβέρνηση τους δικούς της δείκτες και ο κ. Κωνσταντινόπουλος έδινε τους δείκτες με τα κριτήρια που είπατε: Απορροφητικότητα, με την έννοια της καταβολής και της συμβασιοποίησης, όχι γενικότητες. Αναφερθήκατε σε έναν πίνακα που μας δείχνει στη δέκατη ένατη θέση. Η προηγούμενη κυβέρνηση κόμπαζε για κάτι καλύτερο. Δεν το καταθέσατε όμως. Σας παρακαλώ πάρα πολύ να το καταθέσετε, για να ξέρουμε για τι μιλάμε και για τι θα μιλάμε τους επόμενους μήνες. Και, τέλος, αναφερθήκατε στο μεγάλο πρόβλημα της ελληνικής οικονομίας που είναι οι αδειοδοτήσεις. Θυμάμαι το 2013 τη δική μας κυβέρνηση που συγκυβερνούσαμε να αποτυγχάνει. Θυμάμαι το 2016 έναν Υπουργό ολίγων μηνών που είχε ένα χαρακτηριστικό, κυρίες και κύριοι Βουλευτές. Μπορούσε να κάνει δύο πράγματα ταυτοχρόνως και να κοιμάται και να νυστάζει. Του λέγαμε ότι δεν είναι δυνατόν να μας μιλάς για κατάργηση των αδειοδοτήσεων χωρίς να αναφέρεσαι στην έναρξη λειτουργίας των επιχειρήσεων. Εσείς, λοιπόν, σήμερα εδώ κάνατε πάλι μια αναφορά στο πόσο θα τεκμηριώνει τις προοπτικές του ένας επιχειρηματίας με αυτά που έχετε οργανώσει, αλλά για την άδεια λειτουργίας της επιχείρησης δεν είπατε λέξη. Το κομβικό σημείο επί έξι χρόνια γι' αυτή την Αίθουσα είναι η άδεια λειτουργίας, δεν είναι η αδειοδότηση, η οποία μπορεί να παρέχεται, αλλά η άδεια λειτουργίας δεν παρέχεται και χρειάζονται μια σειρά από επόμενες ενέργειες. Συνεπώς, πρέπει να αναφερθείτε και σε αυτό.
Προτείνω οι Υπουργοί να απαντήσουν συνολικά στους Κοινοβουλευτικούς Εκπροσώπους, ώστε να διευκολυνθεί ο καλπασμός μας προς τις ομιλίες των αρχηγών. Τον λόγο έχει ο κ. Τσακαλώτος από τον ΣΥΡΙΖΑ.
Ευχαριστώ, κύριε Πρόεδρε. Μία μικρή ανοχή θα ήθελα, γιατί ήμουν άπειρος και ήμουν ο μόνος που μίλησα μόνο δέκα λεπτά και δεν εξάντλησα το πεντάλεπτο και το τρίλεπτο, ενώ οι άλλοι μίλησαν για δεκαοκτώ λεπτά. Μόνο γι' αυτό, ένα - δύο λεπτά παραπάνω. Κύριε Χατζηδάκη, θα ήθελα να συζητήσουμε για τη ΔΕΗ, αλλά χωρίς διαστρεβλώσεις. Το 2015 ήταν η ΔΕΗ μαζί με τον ΑΔΜΗΕ και δεν μπορείτε να συγκρίνετε την τιμή της ΔΕΗ στη χρηματαγορά με τη χρηματοπιστωτική της αξία τώρα το 2019, γιατί αυτά είναι τελείως διαφορετικά πράγματα. Δεν είναι σωστό αυτό που κάνετε. Η χρηματοπιστωτική της αξία ήταν 1,2 δισεκατομμύριο και τώρα είναι 1,5 δισεκατομμύριο. Άρα, δεν είναι σωστό αυτό. Όπως δεν είναι σωστό να μιλάτε για ΑΠΕ, όταν δεν υπήρχε στη ΔΕΗ ούτε ένας σύμβουλος για ΑΠΕ επί ημερών σας και όταν δεν υπήρχε καν business plan, για να μπορούμε να το συζητήσουμε. Είναι, κύριε Πρόεδρε, πολλά πράγματα που δεν κατάλαβα από τις τρεις μέρες της συζήτησης. Δεν κατάλαβα τι θεωρεί η Κυβέρνηση ως δημοσιονομικό χώρο για το 2020. Δεν κατάλαβα πόσο θεωρείτε ότι κοστίζουν τα φορολογικά σας μέτρα που ανακοίνωσε ο Πρωθυπουργός για το 2020. Δεν κατάλαβα ποιες δαπάνες από τις δικές μας δαπάνες θα μείνουν και ποιες δαπάνες δεν θα μείνουν, για παράδειγμα για τη σύνταξη που δώσαμε. Δεν κατάλαβα από τις δικές σας δαπάνες που υποσχεθήκατε ποιες θα μείνουν. Η κ. Μιχαηλίδου, για παράδειγμα, μας είπε ότι ισχύουν και τα 2.000 ευρώ για κάθε παιδί - που δεν το είπε ο κύριος Πρωθυπουργός στην ομιλία του - αλλά ισχύουν και οι προσλήψεις για το πρόγραμμα «Βοήθεια στο σπίτι». Άρα δεν ξέρω ούτε από τη μεριά της φορολογίας ούτε από τη μεριά των δαπανών την κοστολόγηση και δεν ξέρω τι θεωρείτε ότι μπορείτε να ξοδέψετε το 2020. Δεν ξέρω δηλαδή αν μία υπόσχεση είναι καινούργια δαπάνη ή θα πρέπει να ισοβαθμιστεί και να υπάρχει κάποια άλλη που κόβεται. Ελπίζω να έχουμε κάποια ενημέρωση γι' αυτά. Για να μη θεωρείτε, όμως, όπως η κ. Μιχαηλίδου, ότι εμείς του ΣΥΡΙΖΑ εκτός από ψυχολογικό έλλειμμα, έχουμε και έλλειμμα νοημοσύνης, να σας πω τι κατάλαβα. Κατάλαβα ότι η καταστολή, ο νόμος και η τάξη είναι βασική σας αρχή. Μάλιστα, κάθε Βουλευτής που ήθελε να πάρει ένα χειροκρότημα παραπάνω έλεγε κάτι για τον νόμο, τον «Ρουβίκωνα», τις φυλακές και έπαιρνε ένα μεγάλο χειροκρότημα, πολύ παραπάνω από οποιαδήποτε άλλη πρόταση. Και κατάλαβα, όμως, και ένα δεύτερο πράγμα που αφορά την ταξικότητα. Τα τελευταία δύο χρόνια, κάθε φορά που εγώ μιλούσα για ταξική μεροληψία, μου λέγατε πόσο απαράδεκτο είναι αυτό και ότι είμαστε όλοι Έλληνες και πρέπει όλοι να πηγαίνουμε μαζί και τι είναι αυτά για την ταξική μεροληψία. Για το πρώτο οικονομικό μέτρο, απ' ό,τι κατάλαβα εγώ, που θα έρθει στη Βουλή, για τον ΕΝΦΙΑ, καταργείτε το 10% που δώσαμε εμείς και θα δώσετε 20% παραπάνω. Good news μέχρι τώρα. Ποια είναι τα bad news; Ότι μία φτωχή περιουσία στο Περιστέρι θα κερδίσει 100 ευρώ, αλλά για πάνω από ένα εκατομμύριο που εμείς δεν δίναμε τίποτα στην πτώση, θα κερδίσουν 600 ευρώ από αυτό. Αυτή είναι ταξική πολιτική. Και τελειώνω με την εξής σκέψη για την ταξική μεροληψία. Όσον αφορά την ταξικότητα, για να μην πω και τοξικότητα, ούτε ο Αλέξης Τσίπρας ούτε εγώ ούτε Κοινοβουλευτική μας Ομάδα είναι άξιοι να δέσουν τα κορδόνια του ενός παπουτσιού του κ. Μητσοτάκη σε ό,τι αφορά τη δική σας ταξική πολιτική. Γι' αυτό είμαι απόλυτα σίγουρος και να το ακούσει και το ΚΚΕ αυτό. Θα δούμε μία ταξική μεροληψία που δεν έχουμε δει ποτέ ξανά στο παρελθόν. Ευχαριστώ πολύ.
Τον λόγο έχει ο κ. Λιβανός, Κοινοβουλευτικός Εκπρόσωπος της Νέας Δημοκρατίας.
Κύριε Πρόεδρε, η αστική μας ευγένεια δεν μας επιτρέπει να μπούμε στην ανάλυση αυτή περί ταξικότητας, κύριε Τσακαλώτε, γιατί οι περισσότεροι από εμάς δεν την καταλάβαμε και νομίζω ότι δεν την καταλαβαίνει και ο ελληνικός λαός.
Θα την καταλάβει, να είστε σίγουρος.
Εδώ είμαστε. Μην φεύγετε, θέλω να σας πω και κάτι άλλο που είπατε προχθές, κύριε Τσακαλώτε. Η συζήτηση, νομίζω, με την ασφαλή πλοήγηση του Προεδρείου πήγε εξαιρετικά καλά, σε ήπιο κλίμα, με κάποιες ασήμαντες εξαιρέσεις. Εύχομαι ο γόνιμος διάλογος που έγινε - μίλησαν πολλοί Βουλευτές, μίλησαν σχεδόν όλοι όσοι ζήτησαν τον λόγο, εκτός από αυτούς που εξελέγησαν για πρώτη φορά - να αφήσει όλους εμάς να φύγουμε από εδώ με καλές εντυπώσεις αφ' ενός και αφ' ετέρου, με πιο προχωρημένες σκέψεις και να μην φύγουμε με ό,τι ακριβώς ήρθαμε μέσα σε αυτή την Αίθουσα. Η Κυβέρνηση είχε μία πρακτική που ήταν πολύ εμφανής. Επέτυχε τη σύμπτυξη της πολιτικής διάστασης, του αναπτυξιακού οράματος και της τεχνοκρατικής προσέγγισης του προγράμματος της. Άσχετα από το αν υπάρχουν άλλες απόψεις - και αυτές είναι αποδεκτές - , κατατέθηκαν πολύ συγκεκριμένα προγράμματα και εν αντιθέσει με αυτό που είπε ο κ. Σπίρτζης, και επιχειρησιακά όπου χρειάζεται. Η κριτική που επαναλήφθηκε για ελλείμματα στην πρωτομιλία του Πρωθυπουργού είναι σαφώς και κατάφωρα άδικη. Οι Προγραμματικές Δηλώσεις - και αυτό το καταλαβαίνουμε όλοι μετά από τρεις μέρες - κρίνονται στο σύνολό τους στο τέλος. Τώρα που μίλησαν, λοιπόν, όλοι οι Υπουργοί, ολοκληρώνονται και τώρα μπορεί να γίνει η κριτική για έλλειμμα σε αυτά τα οποία είπε ο κ. Μητσοτάκης την πρώτη μέρα. Ήταν άδικη, λοιπόν, και πρόωρη αυτή η κριτική, αλλά αντιληπτή για τις ανάγκες της Αντιπολίτευσης. Θα σταθώ μόνο σε μία πολιτική αιχμή που δεν θα απαντηθεί από τους Υπουργούς που θα απαντήσουν σε αυτά τα οποία είπαν οι δύο Κοινοβουλευτικοί Εκπρόσωποι πριν και βεβαίως, δεν θα απαντηθούν και από τον Πρωθυπουργό. Οι περισσότερες βασικές πολιτικές ομιλίες που άκουσα αυτές τις τρεις μέρες και κυρίως αυτή η πρωτομιλία του κ. Τσακαλώτου, που παρά τη δική του αστική ευγένεια, δεν ήθελε να ακούσει αυτό που ήθελα να του πω, είχαν μια, για να χρησιμοποιήσω την έκφραση του κ. Τσίπρα, εσωκομματική απεύθυνση. Πρακτικά δεν απευθύνονταν σε εμάς, αλλά στο ακροατήριο του ΣΥΡΙΖΑ. Ήταν καθαρά αριστερές ομιλίες που δεν αφορούν όχι μόνο εμάς, αλλά δεν αφορούν και όλη την κοινωνία. Η οικειοποίηση, όμως, της δημοκρατικότητας ως στοιχείο μόνο της Αριστεράς, έναντι της δικής μας παράταξης, δεν είναι αποδεκτή. Η κατηγορία, λοιπόν, για αντιδημοκρατικότητα της παράταξής μας επιστρέφεται όπως ήρθε. Οι αρχές και οι αξίες, οι αγώνες για τη δημοκρατία δεν μονοπωλούνται από κανέναν. Η παράταξή μας και οι άνθρωποί της ήταν, είναι και θα είναι βασικός πυλώνας αυτής της Ελληνικής Δημοκρατίας. Όσον αφορά στο κατακριτέο για εσάς, το οποίο όντως έχει λεχθεί και είναι η βάση μας: «Πρώτα θα βάλουμε τάξη στο σπίτι μας», ο κ. Τσακαλώτος μάλιστα το είπε αγγλιστί «put the house in order» είπε, σαν να ήμασταν στην Belgravia του Λονδίνου, σας φαίνεται δεξιό, κακό, αναχρονιστικό. Σας απαντάμε λοιπόν με πίστη και υπερηφάνεια ότι και στα χωριά μας και στο Μεσολόγγι από όπου προέρχομαι και εγώ και σε όλα τα χωριά της Ελλάδας νομίζω το «house in order» το θέλουν και οι Ελληνίδες και οι Έλληνες. Όλοι οι νοικοκυραίοι, οι εργατικοί άνθρωποι, οι δημοκρατικοί και κυρίως οι λογικοί πολίτες αυτής της χώρας, αλλά και άλλων χωρών καταλαβαίνουν αυτό που δεν καταλαβαίνετε εσείς, ότι πρώτα τακτοποιείς το σπίτι σου και μετά βγαίνεις από αυτό για να ζητήσεις και τα παραπάνω. Σας ευχαριστώ.
Και κλείνουμε με τους Κοινοβουλευτικούς Εκπροσώπους, με τον κ. Γρηγοριάδη από το κόμμα ΜέΡΑ25.
Κύριε Πρόεδρε, έχω ζητήσει και εγώ τον λόγο.
Εσείς θα πάρετε τον λόγο αμέσως μετά τον κ. Γρηγοριάδη. Ορίστε, κύριε Γρηγοριάδη, έχετε τον λόγο.
Σας ευχαριστώ πολύ, κύριε Πρόεδρε. Κυρίες και κύριοι Βουλευτές, χθες έχοντας την τιμή να μιλήσω για πρώτη φορά εδώ στο Εθνικό μας Κοινοβούλιο, τόλμησα μία - θα έλεγε κανείς - βλάσφημη παρομοίωση. Παρομοίασα αυτόν τον ιερό χώρο που βρισκόμαστε όλοι μας με ένα τεράστιο θέατρο όπου τα τελευταία δέκα χρόνια, είπα, παίζεται σχεδόν αποκλειστικά θέατρο του παραλόγου. «Πριν αλέκτωρ λαλήσει τρις», είκοσι λεπτά αφ' ότου τέλειωσα την ομιλία μου, φρόντισε να επιβεβαιώσει πλήρως τους ισχυρισμούς μου ο Βουλευτής του Κινήματος Αλλαγής κ. Κωνσταντόπουλος, λέγοντας μπροστά σε όλους ότι ο κ. Βαρουφάκης είναι περίπου υπεύθυνος - μαζί με τον ΣΥΡΙΖΑ βέβαια, δεν είπε ότι είναι μόνος του - για το τρίτο και επαχθέστερο μνημόνιο που έχει ζήσει η χώρα μας. Σημειώνω μόνο ότι, όπως όλοι ξέρετε, ο κ. Βαρουφάκης ουδέποτε ψήφισε αυτό το μνημόνιο, ενώ το κόμμα του κ. Κωνσταντόπουλου - φαντάζεστε, το ξέρετε όλοι - το ψήφισε ωραιότατα αυτό το τρίτο μνημόνιο, όπως είχε ψηφίσει και το δεύτερο, όπως είχε φέρει το κόμμα από το οποίο προέρχεται το κόμμα του κ. Κωνσταντόπουλου και το πρώτο μνημόνιο που ήταν και η αιτία όλης αυτής της καταστροφής που ζούμε. Αυτό ήταν το πρώτο που ήθελα να πω. Το δεύτερο που θα ήθελα να πω είναι ότι παρακολουθώ, ενεός θα έλεγα, έκπληκτος τουλάχιστον, Υπουργούς, αξιόλογους ανθρώπους που έχουν πολύ μεγάλες γνώσεις στο αντικείμενό τους τρεις - τέσσερις μέρες τώρα να περιγράφουν ενδελεχώς τα πολύπλευρα, φιλόδοξα, πολυσχιδή σχέδιά τους για τα επόμενα τέσσερα χρόνια και αναρωτιέμαι: Δεν τους έχει ενημερώσει κανείς ότι αυτές είναι αποφάσεις που θα παρθούν έξω από την Ελλάδα, για το εάν θα υλοποιηθούν εννοώ όλα αυτά τα σχέδια; Και το αναρωτιέμαι έχοντας πολύ σοβαρή επιχειρηματολογία για να το υποστηρίξω. Όπως όλοι ξέρετε, δεν υπάρχει κανένας δημοσιονομικός χώρος για να πραγματοποιηθούν όλα αυτά τα σχέδια. Αυτός ο δημοσιονομικός χώρος λοιπόν πού θα βρεθεί, αφού έχει ήδη δεσμευθεί η Κυβέρνηση ότι η ρήξη είναι κάτι στο οποίο δεν θα τολμήσει ποτέ να φτάσει; Χωρίς ρήξη δεν υπάρχει ποτέ καμία πιθανότητα να βρεθεί αυτός ο δημοσιονομικός χώρος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω να κλείσω, λοιπόν, λέγοντας ότι θυμήθηκα τη ρήση του προπάτορα της συντηρητικής παράταξης της Ελλάδας, του μεγάλου Κωνσταντίνου Καραμανλή, ότι έχω την αίσθηση και εγώ σήμερα ότι όλη η χώρα τείνει σιγά - σιγά να μεταβληθεί σε ένα απέραντο φρενοκομείο. Σας ευχαριστώ πολύ που με ακούσατε.
Κύριε Βιλιάρδο, μισό λεπτό να κάνω μία ανακοίνωση και αμέσως θα πάρετε τον λόγο που δικαιούσθε. Ήλθαν στο Προεδρείο δύο επιστολές από τον Πρόεδρο της Νέας Δημοκρατίας και τον Πρωθυπουργό κ. Κυριάκο Μητσοτάκη. Με την πρώτη λέει τα εξής: «Σας γνωρίζω ότι Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας ορίζεται ο κ. Λιβανός Σπυρίδων - Παναγιώτης (Σπήλιος) και Αναπληρωτές του οι: Μπούγας Ιωάννης, Μπουκώρος Χρήστος και Ράπτη Ζωή». Και μία επιστολή πάλι προς το Προεδρείο του Πρωθυπουργού και Προέδρου της Νέας Δημοκρατίας κ. Μητσοτάκη Κυριάκου: «Σας γνωρίζω ότι αναπληρωτές Γενικοί Γραμματείς από την Κοινοβουλευτική Ομάδα της Νέας Δημοκρατίας ορίζονται οι κάτωθι Βουλευτές: Ιατρίδη Τσαμπίκα (Μίκα), Καραμανλή Άννα, Κελέτσης Σταύρος, Κέλλας Χρήστος, Σενετάκης Μάξιμος και Τσαβδαρίδης Λάζαρος». Οι επιστολές αυτές θα καταχωρισθούν στα Πρακτικά της σημερινής συνεδρίασης.
Παρακαλώ τον κ. Βιλιάρδο να λάβει τον λόγο ως Κοινοβουλευτικός Εκπρόσωπος της Ελληνικής Λύσης.
Σας ευχαριστώ πολύ, κύριε Πρόεδρε. Εγώ δεν θα αναφερθώ σε αυτά που είπαν οι Υπουργοί, γιατί είναι καλύτερα να τους κρίνει κανείς από τις πράξεις τους, αργότερα δηλαδή, και όχι από τα λόγια που έχουν πει. Ήδη έχουμε ακούσει πάρα πολλά «θα», πολλές υποσχέσεις, οπότε νομίζω είναι καλύτερα να περιμένουμε, εκ του αποτελέσματος άλλωστε θα κριθούν, όπως και οι υπόλοιποι. Προτιμώ, λοιπόν, να αναφερθώ σε αυτό που ξέχασα την προηγούμενη φορά, που δεν πρόλαβα μάλλον να συμπληρώσω την προηγούμενη φορά, ορισμένες από τις λύσεις που προτείνει η Ελληνική Λύση για την Ελλάδα, ούτως ώστε να μπορέσει να ξεφύγει από την κρίση. Η μία από αυτές είναι ένας ισολογισμός του κράτους έτσι ώστε οι πολίτες να γνωρίζουν από τη μία πλευρά τι έχουν στην κατοχή τους και από την άλλη τι οφείλουν, όχι μόνο τι οφείλουν. Ο ισολογισμός αυτός θα ήταν καλά να υπάρχει στο διαδίκτυο, έτσι ώστε οι πολίτες να είναι πάντοτε ενημερωμένοι, όπως συμβαίνει εάν θυμάμαι καλά μόνο σε μία χώρα, στη Νέα Ζηλανδία. Το δεύτερο είναι ένα διπλογραφικό λογιστικό σύστημα στο δημόσιο, με τα διεθνή λογιστικά πρότυπα, έτσι ώστε να μην αναρωτιόμαστε κάθε φορά αν τα χρέη που παρουσιάζονται από το κράτος είναι πραγματικά ή όχι. Το τρίτο και το βασικότερο είναι το σταμάτημα των ιδιωτικοποιήσεων. Πρέπει να σταματήσουν αμέσως οι ιδιωτικοποιήσεις, όχι επειδή είμαστε εναντίον, αλλά επειδή θεωρούμε ότι πρέπει πρώτα οι επιχειρήσεις να ανακτήσουν την πραγματική τους αξία και μετά να τις πουλήσει το κράτος. Φυσικά, πρέπει να εξαιρούνται οι κοινωφελείς επιχειρήσεις, όπως η ΔΕΗ, η ΕΥΔΑΠ και άλλες και οι στρατηγικές επιχειρήσεις. Το επόμενο είναι η υιοθέτηση του αμερικανικού συστήματος εσόδων - εξόδων για τη φορολόγηση. Νομίζουμε ότι είναι πολύ πιο έντιμο σύστημα και ότι μπορεί κανείς να φορολογείται δικαιότερα έτσι. Το πέμπτο κομμάτι είναι η κατάργηση των τεκμηρίων, επειδή η φορολόγηση με τεκμήρια γνωρίζουμε όλοι ότι είναι πάρα πολύ άδικη. Επόμενο είναι ο περιορισμός του φορολογικού κώδικα σε πενήντα - εξήντα σελίδες, όπως συμβαίνει σε προηγμένες χώρες για να μπορεί ο επιχειρηματίας να καταλαβαίνει τα λογιστικά του. Επόμενο έχουμε τη μείωση της προκαταβολής φόρου στο 50%. Το 100% που άφησε η Νέα Δημοκρατία δεν θα έπρεπε να το κάνει, άρα θα πρέπει να το μειώσει αμέσως στο 50%. Το 100% προκαταβολή φόρου είναι υπερβολικό. Μετά, θα πρέπει να αποφασιστεί η αναστολή του ΕΝΦΙΑ για κτήρια που δεν είναι ενοικιασμένα, για το διάστημα που δεν είναι ενοικιασμένα. Δεν είναι δίκαιο να πληρώνει ΕΝΦΙΑ ο ιδιοκτήτης για ένα ακίνητο το οποίο δεν έχει ενοικιάσει. Μετά, έχουμε την ίδρυση ενός οργανισμού διαχείρισης κόκκινων δανείων, όπως οι Ηνωμένες Πολιτείες το 1933 με έναν οργανισμό, τον οποίο διαχειρίστηκαν πολύ σωστά το πρόβλημα, το έλυσαν και μετά από είκοσι χρόνια έκλεισε η εταιρεία με κέρδη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και τελευταίο, θεωρούμε δίκαιο και πρέπει να επιβληθεί το εξής: Όταν ο ιδιοκτήτης, ο οποίος οφείλει το σπίτι του, το παραδίδει πίσω στην τράπεζα, γιατί δεν μπορεί να πληρώσει τις δόσεις, τότε θα πρέπει το υπόλοιπο του δανείου του να μηδενίζεται. Σας ευχαριστώ πολύ.
Στους Κοινοβουλευτικούς Εκπροσώπους θα απαντήσουν δύο Υπουργοί από την Κυβέρνηση, ο κ. Χατζηδάκης και ο κ. Γεωργιάδης, από δύο λεπτά ο καθένας, ξεκινώντας από τον κ. Χατζηδάκη. Κύριε Χατζηδάκη, έχετε τον λόγο.
Δύο σύντομες απαντήσεις, πρώτα στον κ. Λοβέρδο: Κύριε Λοβέρδο, αυτό που προτείνουμε για τον ΔΕΔΔΗΕ γίνεται στις περισσότερες χώρες της Ευρώπης. Υπάρχουν διαφορετικά μοντέλα. Προφανώς θα τοποθετηθούν σύμβουλοι ιδιωτικοποίησης οι οποίοι θα προτείνουν τις λύσεις για να μεγιστοποιηθεί το όφελος της ΔΕΗ. Προφανώς αυτό γίνεται προκειμένου να στηριχθεί η επιχείρηση, να ενισχυθεί η ρευστότητά της, να μπορέσει να προχωρήσει μπροστά. Και, βεβαίως, δεν θα έχει καμία επίπτωση στους καταναλωτές. Οι εταιρείες αυτές που ασχολούνται με τα δίκτυα διανομής εισπράττουν ένα διόδιο το οποίο είναι ρυθμιζόμενο από τη ΡΑΕ, έτσι γίνεται σας είπα σε πολλές ευρωπαϊκές χώρες, και αυτό κοντολογίς είναι και το μοντέλο του ΑΔΜΗΕ που προχώρησε επί ΣΥΡΙΖΑ, με τον τρόπο που προχώρησε. Το μοντέλο του 2014, της Μικρής ΔΕΗ δεν μπορεί να εφαρμοστεί, διότι το 2014 η ΔΕΗ είχε κέρδη 90.000.000 ευρώ. Σήμερα η ΔΕΗ έχει ζημίες 900.000.000 ευρώ, πρέπει να αναζητούμε τρελούς για να έλθουν να πάρουν τη ΔΕΗ έτσι όπως είναι, είτε είναι κανείς υπέρ της ιδιωτικοποίησης είτε είναι εναντίον της ιδιωτικοποίησης. Και προχωρώ στον κ. Τσακαλώτο. Κύριε Τσακαλώτο, προσπάθησα να είμαι δίκαιος. Μίλησα μόνος μου για το Κτηματολόγιο και την πρόοδο που είχε και κάθεται δίπλα σας ο κ. Φάμελλος, ο οποίος ήταν στο Υπουργείο που είχε αρμοδιότητα ο κ. Σταθάκης. Μίλησα για τους δασικούς χάρτες, όπου επίσης υπήρχε πρόοδος. Δεν έχω λόγο να το κρύψω και χαίρομαι που υπήρχε, γιατί έχω λιγότερα προβλήματα ως προς αυτό. Στη ΔΕΗ αυτό που έγινε δεν το χωράει ανθρώπου νους. Δηλαδή, αυτό το μοντέλο να συμφωνήσετε να πέσει από το 90% στο 50% της αγοράς μέσα σε πέντε χρόνια, με μηδέν ευρώ αντάλλαγμα και με τους υπαλλήλους να δουλεύουν για να χάσουν πελάτες δεν υπάρχει ως παγκόσμιο προηγούμενο. Θα γραφτεί στα βιβλία των ρεκόρ Γκίνες. Πραγματικά, ακόμα και τώρα που το λέω εκπλήσσομαι ακόμα μια φορά. Καταλαβαίνω ότι έχετε το δυσάρεστο καθήκον να υπεραμυνθείτε μιας πολιτικής που εσείς ο ίδιος δεν χειριστήκατε προφανώς, αλλά δεν υπάρχει λόγος να επιμένετε την ώρα που πάει να πέσει από το 90% στο 50% χωρίς οικονομικό αντάλλαγμα, που η μετοχή της έχασε επί των ημερών σας πάνω από 80%, που οι λιγνιτικές μονάδες δεν πουλήθηκαν, που η «Ernst & Young», ο ορκωτός ελεγκτής, βγήκε και μίλησε ανοιχτά για βιωσιμότητα. Ε, τι άλλο πια να συζητάμε; Νομίζω ότι είναι καλύτερα στην πολιτική ζωή, όταν κάνουμε κάποια λάθη, να τα παραδεχόμαστε, να υποστηρίζουμε τα σωστά και τα λάθη να προσπαθούμε να τα διορθώσουμε. Δεν έχει νόημα, κύριε Τσακαλώτο. Αυτή η ιστορία ότι δεν έχει πρόβλημα η ΔΕΗ και είναι στη φαντασία του Χατζηδάκη, με συγχωρείτε, αλλά είναι πέραν πάσης λογικής.
Παρακαλώ, κύριε Γεωργιάδη, έχετε και εσείς τον λόγο για δύο λεπτά.
Ευχαριστώ πολύ, κύριε Πρόεδρε. Αγαπητέ κύριε Λοβέρδο, ως προς τον πίνακα του ΕΣΠΑ, δεν τον κατέθεσα, γιατί το είπα - ίσως δεν ακούστηκε - ότι είναι οι δικές μου σημειώσεις βάσει της όποιας ενημέρωσης είχα από την υπηρεσία. Θα μου κάνουν μια γραπτή ερώτηση και θα καταθέσω από την υπηρεσία τον επίσημο πίνακα. Η θέση που είναι η Ελλάδα σήμερα είναι η θέση 19 στην απορρόφηση, διότι η προηγούμενη κυβέρνηση έκανε δύο πράγματα. Πρώτον, παρουσίαζε το σύνολο των προγραμμάτων που είχε βάλει στο ΕΣΠΑ ως απορρόφηση. Ένα από αυτά, το 58% έχει νόμιμες δεσμεύσεις, δηλαδή συμβάσεις, ενώ το 42% δεν έχει νόμιμες συμβάσεις, είναι τελείως στον αέρα και έχει χρησιμοποιήσει το επιπλέον κονδύλι της έξτρα προκαταβολής που κατ' εξαίρεση η Ελλάδα έχει πάρει για δημοσιονομικούς λόγους ως δείκτη απορροφητικότητας και έτσι ανέβαζε την απορροφητικότητα και έλεγε ότι είναι στην πρώτη θέση. Είμαστε στη θέση 19. Αυτή είναι η επίσημη απάντηση της υπηρεσίας. Είμαστε πάρα πολύ χαμηλά και μένουν μόνο τρία χρόνια. Μιλάμε για μεγάλη αποτυχία, για να μιλάμε σοβαρά. Ως προς την άδεια λειτουργίας που είπατε, έχετε απόλυτο δίκιο. Εγώ, επειδή δεν θέλω να κάνω εύκολους εντυπωσιασμούς ούτε στη Βουλή ούτε στην κοινή γνώμη και επειδή είμαι πρακτικός άνθρωπος, πράγματι ο νόμος που θα φέρουμε μέσα στον Αύγουστο θα έχει πολύ μεγάλη επιτάχυνση ως προς την αδειοδότηση. Ήδη έχει μειωθεί ο χρόνος της αδειοδότησης στην Ελλάδα, αλλά θα γίνει ακόμη πιο πολλή η μείωση, διότι θα πάμε στο ΓΕΜΗ αυτόματη εγγραφή με το πάτημα ενός κουμπιού και μετά θα γίνεται εκ των υστέρων ο έλεγχος από τα επιμελητήρια κ.ο.κ.. Λύνει αυτό την πραγματική έναρξη λειτουργίας μιας επιχείρησης, που είναι το ερώτημά σας; Έρχομαι πρώτος και σας λέω ότι όχι. Εγώ, ας πούμε, τις προηγούμενες μέρες έκατσα και πήρα τηλέφωνο ανθρώπους που τις τελευταίες μέρες πήγαν να κάνουν ΙΚΕ στην Ελλάδα, γιατί θέλω να μάθω σήμερα ποια είναι η πραγματική έναρξη μιας επιχείρησης. Παραδείγματος χάριν, έχω μάθει - και είναι ένα θέμα που το θέτω αύριο στους επικεφαλής των τραπεζών με τους οποίους έχω συνάντηση - ότι για να πάρεις το POS, που είναι απαραίτητο για να ξεκινήσει μια ΙΚΕ, θες τριανταπέντε με σαράντα μέρες. Άρα, τι να το κάνω εγώ που παίρνεις άδεια σε τέσσερις ή πέντε ή έξι μέρες, όταν στην πραγματικότητα η επιχείρηση θέλει σαράντα και πενήντα μέρες για να λειτουργήσει; Άρα, έχετε απόλυτο δίκιο. Ήδη, όμως, σας λέω ως επισπεύδων ότι έχουμε ξεκινήσει σχέδιο για να μειώσουμε και αυτούς τους χρόνους. Εμένα δεν με ενδιαφέρει να κάνω αυτό που έκανε ο κ. Φάμελλος, που ήρθε και είπε «τα είχαμε φτιάξει όλα και είναι έτοιμα». Πηγαίνετε, κύριε Φάμελλε, και κάντε μια επιχείρηση και πατήστε ένα κουμπί και βρείτε τις χρήσεις γης σε κάθε περιοχή της Ελλάδας. Τις τελευταίες δέκα μέρες της ζωής μου έχω ουρά επενδυτών στην Ελλάδα που δεν μπορούν να βγάλουν άκρη σε κανένα σημείο πώς θα πάρουν άδεια. Ασχολούμαι τη μισή μέρα της ζωής μου για αυτό. Ο κ. Φάμελλος ήρθε και μας είπε πόσο ωραία λειτουργεί το σύστημα. Δεν λειτουργεί ωραία, κύριε Φάμελλε. Για να μην αντιδικούμε στη Βουλή, κάντε αύριο μια επένδυση να δείτε ποια είναι η πραγματικότητα στην Ελλάδα. Επαναλαμβάνουμε, να μην κοροϊδευόμαστε μεταξύ μας. Προς τον κ. Τσακαλώτο, αγαπητέ κύριε Υπουργέ, με εσάς με ενδιαφέρον κάνουμε μια ιδεολογική συζήτηση καλή, υψηλού επιπέδου. Εσείς έχετε δηλώσει μαρξιστής. Εγώ το σέβομαι. Προφανώς διαφωνώ. Είναι δυνατόν να κατηγορείτε εσείς εμάς για ταξικότητα; Εσείς προσωπικά ως Τσακαλώτος μαζί με τον κ. Κατρούγκαλο - δεν βλέπω τον άλλο Καππαδόκη - είχατε βάλει ότι όποιος έβγαζε 20.000 ευρώ στην Ελλάδα, φόρο, προκαταβολή και ΕΦΚΑ να πληρώνει 17.000 ευρώ, δηλαδή να ζει με, περίπου, 300 ευρώ τον μήνα. Προκαταβολή του φόρου, φόρος και ΕΦΚΑ, ακριβώς για να του μείνουν λιγότερα από 3.000 ευρώ για την ακρίβεια. Είστε ο πιο ταξικός Υπουργός που πέρασε από την Ελλάδα, στην ιστορία της Ελλάδας, από την ίδρυση του ελληνικού κράτους. Άρα, με συγχωρείτε, αλλά εμείς - και το έχουμε πει από την πρώτη στιγμή - ερχόμαστε για όλους τους Έλληνες. Η ανάπτυξη που ονειρευόμαστε είναι για όλους τους Έλληνες. Κανένας δεν θα μείνει πίσω. Όλοι θα κερδίσουν από την πρόοδο της Ελλάδος. Αυτή είναι η δική μας βούληση. Τώρα ως προς τον κ. Γρηγοριάδη, δεν χρειάζεται να πω κάτι. Τα λέτε εκεί μεταξύ σας. Ευχαριστώ πολύ.
Καλείται στο Βήμα ο Βουλευτής του κόμματος ΜέΡΑ25 κ. Κρίτων Αρσένης, διά του οποίου αισίως κλείνει ο κύκλος των ομιλητών Βουλευτών, φτάνοντας τον αριθμό 108.
Κύριε Πρόεδρε, μπορώ να διευκρινίσω κάτι στον κύριο Υπουργό για μερικά δευτερόλεπτα;
Έχει λάβει τον λόγο ο κ. Αρσένης.
Ευχαριστώ πολύ, κύριε Πρόεδρε. Κύριε Χατζηδάκη, υπάρχει αυτή τη στιγμή αυτό το πινγκ - πονγκ με τον ΣΥΡΙΖΑ για το αν είναι ελλειμματική ή όχι και πώς έγινε η ΔΕΗ. Δεν καταλαβαίνω. Είναι σαν να αποκρύπτεται. Εσείς δεν θα την ιδιωτικοποιούσατε, είτε ήταν ελλειμματική είτε ήταν πλεονασματική; Κυρίες και κύριοι συνάδελφοι, στο ΜέΡΑ25 πιστεύουμε ότι στη Βουλή αυτή θα πρέπει να υπάρχει ως υψηλή προτεραιότητα η νομοθέτηση μέτρων για την αντιμετώπιση της κλιματικής αλλαγής. Θα μου πείτε όλοι ότι ναι, συμφωνούμε για την κλιματική αλλαγή. Πώς, όμως, θα αντιμετωπίσουμε την κλιματική αλλαγή; Με εξορύξεις υδρογονανθράκων; Κάνοντας αυτό που την προκαλεί; Δεν υπάρχει μια αντίφαση; Δεν είναι υποκριτικό; Θα μου πείτε ότι μπορεί να τα εξορύξουμε εμείς και να τα πουλάμε σε άλλους για να τα καίνε. Δεν είναι αυτό υποκριτικό; Πρέπει να επιλέξετε: ΄Η αντιμετώπιση της κλιματικής αλλαγής ή εξόρυξη υδρογονανθράκων. Ξέρουμε πολύ καλά τι θα επιλέξετε. Όμως, μη μιλάτε για κλιματική αλλαγή. Μη μιλάτε για περιβάλλον. Μας λέτε ότι είναι εμβληματικές οι επενδύσεις στις εξορύξεις υδρογονανθράκων. Είπε και ο κ. Χατζηδάκης ότι θα τις προωθήσει. Οι εξορύξεις χρυσού - όπως ανέφερε και ο κ. Χατζηδάκης - και το Ελληνικό είναι πράγματι εμβληματικές. Είναι εμβληματικές για την καταστροφή του περιβάλλοντος. Είναι εμβληματικές για τα ελάχιστα έσοδα στα δημόσια ταμεία. Είναι εμβληματικές για το κόστος στην τοπική οικονομία. Μας αναφέρει ο κ. Χατζηδάκης και ο Πρωθυπουργός ότι η Νέα Δημοκρατία θα δώσει έμφαση στην κυκλική οικονομία και εμείς συμφωνούμε. Όμως, πείτε μας πώς εφαρμόζεται η κυκλική οικονομία στις εξορύξεις υδρογονανθράκων, πώς εφαρμόζεται η κυκλική οικονομία στις εξορύξεις χρυσού. Δεν γίνεται να εφαρμοστεί. Κύριε Πρωθυπουργέ, ξέρω προσωπικά ότι έχετε ευαισθησία στο περιβάλλον. Αυτή η ευαισθησία, όμως, δεν αποτυπώνεται στις Προγραμματικές Δηλώσεις. Το περιβάλλον είναι ένα περιφερειακό θέμα χαμηλής προτεραιότητας από αυτά που διαβάζουμε. Αν αλλάξετε στάση, εμείς, στο ΜέΡΑ25, θα σας στηρίξουμε. Αν φέρετε το σταμάτημα των εξορύξεων στους υδρογονάνθρακες και του χρυσού, θα το ψηφίσουμε. Τι κληρονομιά, όμως κουβαλάτε; Κουβαλάτε την κληρονομιά του κ. Σαμαρά, που έδωσε την εντολή η εξόρυξη χρυσού στις Σκουριές να γίνει πάση θυσία. Ποιοι, λοιπόν, θυσιάστηκαν; Θυσιάστηκαν τετρακόσιοι πενήντα γυναίκες και άντρες, κάτοικοι της Ιερισσού και της ανατολικής Χαλκιδικής, οι οποίοι βρέθηκαν υπόδικοι με τον αντιτρομοκρατικό νόμο για σύσταση εγκληματικής οργάνωσης. Γιατί; Διότι θέλησαν να προστατέψουν το δάσος τους, το νερό τους, την τοπική οικονομία τους και την υγεία των παιδιών τους και των ίδιων. Ανυπόστατες κατηγορίες, αθωώθηκαν βεβαίως, αλλά ήταν όμηροι για να μη μπορούν να ανέβουν στο βουνό να προστατεύσουν το δάσος τους, το νερό τους. Θέλετε να λυγίσετε αυτό το κοινωνικό κίνημα. Ο φόβος δεν κέρδισε, το κίνημα δεν διαλύθηκε. Όμως φοβάμαι ότι αυτές οι πρακτικές θα εφαρμοστούν και απέναντι στις εξορύξεις χρυσού που θα προωθήσετε και στον Έβρο, στις εξορύξεις λιγνίτη σε Δράμα και Σέρρες, στις εξορύξεις πετρελαίου και υδρογονανθράκων στο Ζαγόρι, στην Ήπειρο, στο Ιόνιο και στην Κρήτη. Εμείς σαν ΜέΡΑ25 δεν θα σας το επιτρέψουμε αυτό το πράγμα. Θα σταθούμε σε αυτή την Αίθουσα και θα ονοματίζουμε κάθε παραβίαση ανθρωπίνων δικαιωμάτων που γίνεται απέναντι στα κινήματα. Επανέρχεστε στο «πέντε αποχωρήσεις για μία πρόσληψη», δηλαδή σε αυτό το μέτρο που μας οδήγησε στο να είναι η υπηρεσία των επιθεωρητών περιβάλλοντος κατά 70% υποστελεχωμένη. Τι σημαίνει αυτό; Σημαίνει αδυναμία ελέγχου και εφαρμογής της περιβαλλοντικής νομοθεσίας. Κύριε Μητσοτάκη, στην εκλογική σας περιφέρεια που είναι και η δικιά μου περιφέρεια, η Δυτική Αθήνα, υπάρχει μία αυξανόμενη ρύπανση στο Θριάσιο, η οποία μεταφέρεται και υποβαθμίζει την ποιότητα ζωής των κατοίκων της δυτικής Αθήνας. Οι πολίτες προσέφυγαν στους επιθεωρητές περιβάλλοντος, οι οποίοι τους είπαν σε προσωπικό επίπεδο ότι δεν μπορούν να εξετάσουν τις καταγγελίες τους, γιατί δεν έχουν προσωπικό. Κύριε Μητσοτάκη, η εκλογική σας περιφέρεια που είναι και δική μου περιφέρεια, η δυτική Αθήνα, υποφέρει από την - στην πράξη - ανεξέλεγκτη χωματερή της Φυλής. Αντί, όμως, να φέρετε ένα ολοκληρωμένο σύστημα ανακύκλωσης, κομποστοποίηση και τοπική διαχείριση των απορριμμάτων, τι θέλετε να φέρετε; Την ιδιωτικοποίηση των απορριμμάτων μέσω των ΣΔΙΤ, που θα οδηγήσουν στην καύση με τρομερό οικονομικό κόστος για τη μέση οικογένεια και για το περιβάλλον. Κύριε Μητσοτάκη, στην εκλογική σας περιφέρεια που είναι και δική μου, στη δυτική Αθήνα, ο μητροπολιτικός ναός Λαμίας διεκδικεί σε δεύτερο βαθμό 7.500 στρέμματα από την πόλη του Περιστερίου και την Πετρούπολη. Το πρότυπο σχολείο που τάζετε στο Περιστέρι, μπορεί να χαθεί μέσα σε αυτό τα στρέμματα, όπως και τριάντα πέντε χώροι πρασίνου, δρόμοι, αλλά και πλέον των διακοσίων οικοδομικά τετράγωνα, όπου μένουν χιλιάδες συμπολίτες μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, με το εξής: Κύριε Μητσοτάκη, άκουσα να λέτε ότι δύο είναι οι απειλές για την Ελλάδα, η κλιματική αλλαγή και η μετανάστευση. Οι κατατρεγμένοι από πολέμους, ακραία φτώχεια και ακραία καιρικά φαινόμενα είναι η απειλή για την Ελλάδα;
Αυτό δεν είναι μετανάστευση. Είναι προσφυγιά. Άλλο το ένα, άλλο το άλλο. Άλλο ο μετανάστης, άλλο ο πρόσφυγας.
Ο πόνος του άλλου είναι ο κίνδυνος για την Ελλάδα; Ήταν κίνδυνος οι παππούδες και οι γιαγιάδες μας, τα θύματα της βίας στη Μικρά Ασία, την κατοχή και τον εμφύλιο; Ο κίνδυνος για την Ελλάδα δεν είναι μετανάστευση. Ο κίνδυνος είναι η κλιματική αλλαγή, ο λαϊκισμός και η ξενοφοβία. Εμείς αυτές τις Προγραμματικές Δηλώσεις δεν θα τις υπερψηφίσουμε.
Καλείται στο Βήμα ο Αντιπρόεδρος της Κυβερνήσεως κ. Παναγιώτης Πικραμμένος.
Κύριε Πρόεδρε, κυρίες και κύριοι Βουλευτές, είναι μεγάλη η συγκίνηση αλλά και μεγάλη η χαρά που βρίσκομαι στο Βήμα του ελληνικού Κοινοβουλίου και πάλι. Αυτή τη φορά όμως, βρίσκομαι στο Βήμα αυτό ως εκλεγμένος Βουλευτής με το ψηφοδέλτιο Επικρατείας του κόμματος της Νέας Δημοκρατίας. Και θέλω να πω ότι αντιλαμβάνομαι πλήρως το βάρος της ευθύνης που μου ανήκει και ότι υπόσχομαι να υπηρετήσω την εντολή που μου έδωσε ο ελληνικός λαός με όλες μου τις δυνάμεις. Κυρίες και κύριοι Βουλευτές, η προσωπική μου διαδρομή και η εμπειρία μου επιβάλλει να επισημάνω πόσο σημαντικό είναι για μια κοινωνία και μια χώρα η ορθή και αντικειμενική λειτουργία των θεσμών, η ανεξαρτησία της δικαιοσύνης, το κράτος δικαίου, η προστασία των δικαιωμάτων. Είναι οι αρχές που διέπουν μια σύγχρονη και φιλελεύθερη δημοκρατία και υπηρετούν ταυτόχρονα τον πυρήνα των δικαιωμάτων του ανθρώπου. Οι θεσμοί είναι ο πραγματικός πλούτος μιας χώρας. Γι' αυτό και βλέπουμε χώρες με πενιχρές φυσικές πηγές πλούτου, αλλά ισχυρούς θεσμούς να ευημερούν, ενώ αντίθετα χώρες με πλούσιους φυσικούς πόρους αλλά αδύναμους θεσμούς να δυστυχούν. Δεν είναι ανάγκη να σας αναφέρω παραδείγματα. Η Ελλάδα μας δεν στερείται των θεσμών ενός σύγχρονου και δημοκρατικού κράτους. Διαθέτει διακριτές εξουσίες, ενισχυμένο πλέγμα από ανεξάρτητες αρχές και θωράκιση των δικαιωμάτων από κινδύνους επιβουλής τους. Η θέση της Ελλάδας στην ευρωπαϊκή οικογένεια συνιστά αυξημένη εγγύηση θεσμικής σταθερότητας και δημοκρατίας. Οφείλουμε ωστόσο να αναγνωρίσουμε ότι κατά τα τελευταία έτη το κύρος των θεσμών επλήγη και αυξήθηκε η έλλειψη εμπιστοσύνης των πολιτών προς αυτούς. Όμως, ακούγοντας τον Πρωθυπουργό στις τελευταίες Προγραμματικές Δηλώσεις ένιωσα πραγματικά χαρά και υπερηφάνεια, γιατί μίλησε στην καρδιά μας. Έδωσε τις κατευθύνσεις μιας Κυβέρνησης που θα υπηρετήσει τον πολίτη και που υπόσχεται αξιοκρατία, αριστεία, λειτουργία του κράτους δικαίου, οικονομική προκοπή και ανακούφιση στα βάρη του Έλληνα πολίτη. Κυρίες και κύριοι, στη διάρκεια της κρίσης έγιναν προσπάθειες σε πολλούς τομείς οργάνωσης του κράτους και κυρίως στα δημοσιονομικά. Έγιναν θετικά βήματα. Αντίθετα, όμως, στο επίπεδο της θεσμικής λειτουργίας βιώσαμε κλυδωνισμούς και προβλήματα. Παρά τη μεγάλη πίεση, παρά τις δυσκολίες και τα προβλήματα που αντιμετωπίσαμε - και οι περισσότεροι πολίτες εξακολουθούν ακόμη να αντιμετωπίζουν - υπήρξαν στιγμές που οι θεσμοί και ειδικότερα η δικαιοσύνη, λειτούργησαν αποτελεσματικά. Δυστυχώς, όμως, δεν λειτούργησαν πάντα έτσι και αυτό πρέπει να το ψάξουμε και να βρούμε τι πράγματι έχει συμβεί. Πρώτη προτεραιότητά μας, λοιπόν, είναι να θωρακίσουμε τους θεσμούς, διότι η καλή λειτουργία τους εξυπηρετεί όχι μόνο την ανάπτυξη αλλά και την κοινωνική ευημερία. Ο σεβασμός και η αυτοσυγκράτηση πρέπει να κυριαρχήσει και εντός του Κοινοβουλίου, όπως ταιριάζει σε ένα υγιές αντιπροσωπευτικό κοινοβουλευτικό σύστημα. Η Βουλή δεν είναι μόνο τα πρόσωπα που τη συγκροτούν, οι εκλεγμένοι Βουλευτές, το Προεδρείο, οι Αρχηγοί των Κοινοβουλευτικών Ομάδων, αλλά και ένα σύνολο κανόνων οργάνωσης, λειτουργίας, εξουσιών, αρμοδιοτήτων και λοιπά. Μία πραγματικά αντιπροσωπευτική και φιλελεύθερη δημοκρατία παράγει κανόνες δικαίου, οι οποίοι πρέπει πρώτα απ' όλα να εφαρμόζονται και να προστατεύουν ικανοποιητικά τα δικαιώματα των πολιτών, αλλά όχι μόνο αυτών. Είναι η πολιτεία που πρέπει να προστατεύσει, επίσης ικανοποιητικά, και όσους δεν ακούγονται, όσους δεν έχουν τη δύναμη να επηρεάσουν τους κανόνες, όσους θα ζήσουν μετά από εμάς στη χώρα αυτή και στο φυσικό και πολιτιστικό περιβάλλον που θα τους κληροδοτήσουμε. Αλλά και όσους βρέθηκαν στην επικράτεια μας από τύχη ή από ανάγκη. Εάν σε ένα κράτος υπάρχουν θεσμοί αλλά δεν προστατεύουν αποτελεσματικά τα δικαιώματα των πολιτών, όταν δηλαδή δεν υπάρχει κράτος δικαίου, μπορούμε άραγε να μιλάμε για δημοκρατία; Στη διάρκεια των προηγούμενων χρόνων βιώσαμε μία παραγωγή νομοθετικών και κανονιστικών ρυθμίσεων χωρίς προηγούμενο, έναν καταιγισμό πραγματικά λεπτομερειακών ρυθμίσεων για κάθε πεδίο της δημόσιας δράσης, που μπορεί ακόμη και να έρχονται σε αντίθεση μεταξύ τους. Σας ερωτώ, λοιπόν: Έγινε έτσι καλύτερη η καθημερινή ζωή των πολιτών; Εφαρμόστηκαν καν οι ρυθμίσεις, οι οποίες θεσπίστηκαν; Μήπως οι πολίτες αυτής της χώρας έγιναν αυτομάτως καλύτεροι; Νομίζω ότι γνωρίζετε την απάντηση. Χωρίς τους κανόνες, γραπτούς και άγραφους που συγκροτούν τους ενοποιητικούς δεσμούς μιας κοινωνίας, οποιαδήποτε προσπάθεια εφαρμογής κανονιστικού πλαισίου αποβαίνει μάταιη. Κυρίως, όμως, και για αυτόν τον λόγο πρέπει να φροντίσουμε να πάψει η ανομία, η κακονομία, η περιφρόνηση του Έλληνα πολίτη. Πρέπει να ενσκήψουμε στα προβλήματά του και να κοιτάξουμε να τα λύσουμε. Πρέπει να ξανακερδίσουμε την εμπιστοσύνη του Έλληνα πολίτη. Είναι καθήκον της πολιτικής αυτές οι παθογένειες να αλλάξουν, αρχίζοντας, κύριε Πρόεδρε, από αυτήν την Αίθουσα, από εμάς τους ίδιους. Κυρίες και κύριοι Βουλευτές, ο Πρωθυπουργός έθεσε τις βάσεις να προχωρήσει η χώρα στη σωστή κατεύθυνση με τις Προγραμματικές Δηλώσεις. Η Ελλάδα έχει ανάγκη σήμερα από μια ανασυγκρότηση σε όλους τους τομείς, ώστε να κάνει το μεγάλο άλμα στο αύριο. Η κοινωνία έχει ανάγκη από ένα όραμα που όχι μόνο θα την εμπνέει, αλλά θα διασφαλίζει συγχρόνως και τη συνοχή της. Οι θεσμοί χρειάζονται εκσυγχρονισμό και ορθολογική αναθεώρηση. Και βεβαίως, η οικονομία χρειάζεται να προχωρήσει σε μια δυναμική ανάπτυξη. Έμφαση, λοιπόν, σε μια σύγχρονη Ελλάδα. Επικέντρωση των πόρων και των προσπαθειών στην αλλαγή του υποδείγματος, στη γνώση και διευκόλυνση της παραγωγής μέσω μιας σύγχρονης εκπαίδευσης και μιας αποτελεσματικής διοίκησης και δικαιοσύνης. Χρειαζόμαστε μια λειτουργική δημοκρατία που θα εγγυάται την πολιτική σταθερότητα, που θα απελευθερώσει το σπουδαίο ανθρώπινο δυναμικό της χώρας, ώστε να μπορεί το δυναμικό αυτό να δημιουργεί εδώ και όχι να αναζητά καλύτερη τύχη στο εξωτερικό. Πρέπει τα παιδιά μας να γυρίσουν πίσω και πρέπει οι απόδημοι Έλληνες να αποκτήσουν με την ψήφο τους τον λόγο που τους ανήκει στα ελληνικά πράγματα. Κυρίες και κύριοι, αυτή η Βουλή είναι αναθεωρητική. Η αναθεωρητική διαδικασία είναι μια ευκαιρία ευρυτέρων συναινέσεων, ξεκινώντας από την αναβάθμιση της ποιότητας και τον εξορθολογισμό της κοινοβουλευτικής λειτουργίας. Είναι στο χέρι μας, λοιπόν, να μπορέσουμε επιτέλους να πούμε ότι οι καλές εποχές είναι μπροστά μας και όχι πίσω μας. Το οφείλουμε αυτό στα παιδιά μας, που πρέπει να τους αφήσουμε μια καλύτερη πατρίδα. Το οφείλουμε όμως και στους εαυτούς μας, που πρέπει να έχουμε τη φιλοδοξία να συνδέσουμε τα δικά μας ονόματα με την αναγέννηση της χώρας. Και σας διαβεβαιώνω, κυρίες και κύριοι, ότι αυτό θα το πράξουμε. Σας ευχαριστώ πολύ.
Κυρίες και κύριοι συνάδελφοι, πριν προχωρήσουμε στις ομιλίες των πολιτικών Αρχηγών, διά των οποίων ολοκληρώνονται οι τριήμερες Προγραμματικές Δηλώσεις, θα ήθελα να σας παρακαλέσω για το εξής: Αύριο συμπληρώνεται ένα έτος από την άκρως θλιβερή επέτειο της τραγωδίας στο Μάτι. Αύριο δεν έχουμε Ολομέλεια. Αύριο έχουμε τις εκλογές των προεδρείων των επιτροπών. Ήθελα να σας παρακαλέσω, ως μια πράξη ελάχιστου συμβολισμού και ελάχιστου φόρου τιμής στη μνήμη των τραγικών θυμάτων αυτής της τραγωδίας, η νέα Βουλή να τηρήσει ενός λεπτού σιγή. [[Στο σημείο αυτό τηρείται στην Αίθουσα ενός λεπτού σιγή]] Αιωνία τους η μνήμη! Καλείται στο Βήμα ο κ. Γιάνης Βαρουφάκης, Πρόεδρος του Κόμματος ΜέΡΑ25.
Κύριε Πρόεδρε, κυρίες και κύριοι συνάδελφοι, μιας και εντελώς τυχαία μου έπεσε ο κλήρος να μιλήσω αμέσως μετά τη σιγή ενός λεπτού, να εκφράσουμε κι εμείς εκ μέρους του ΜέΡΑ25 την αλληλεγγύη μας στους συγγενείς και στα θύματα της τραγωδίας πέρυσι. Κύριε Πρόεδρε, κύριε Πρωθυπουργέ, κυρίες και κύριοι, προφανώς το ΜέΡΑ25 δεν πρόκειται να υπερψηφίσει τις Προγραμματικές Δηλώσεις. Ο λόγος είναι - παραφράζοντας τον Μάρκο Αντώνιο - ότι δεν δημιουργήσαμε το ΜέΡΑ25, δεν μπήκαμε στη Βουλή για να τιμήσουμε τον λαϊκισμό των κυβερνώντων, των διαχρονικά κυβερνώντων. Εισήλθαμε στη Βουλή για να θάψουμε τον λαϊκισμό, έναν λαϊκισμό που, για να μην πάμε πολύ μακριά, ο ελληνικός λαός θυμάται την εποχή του σημιτικού ΠΑΣΟΚ, μια εποχή που χτιζόταν η μεγαλύτερη φούσκα τόσο ιδιωτικού όσο και δημόσιου χρέους στην ευρωζώνη και ο ελληνικός λαός άκουγε τα περί σκληρού πυρήνα της ευρωζώνης. Κατόπιν είχαμε τον λαϊκισμό της καραμανλικής Νέας Δημοκρατίας. Λίγο πριν σκάσει η «LEHMAN BROTHERS» και εμφανιστούν οι φούσκες στη χώρα μας που ήταν ο προπομπός της ακολουθίας πτωχεύσεων τραπεζών και κρατών σε όλη την Ευρωζώνη, ακούγαμε το παραμύθι περί θωρακισμένης ελληνικής οικονομίας. Και μετά, όταν έσκασαν οι φούσκες, είχαμε την απαρχή του μνημονιακού λαϊκισμού, το αφήγημα ότι μετά το κουκούλωμα της μεγαλύτερης χρεοκοπίας στην ιστορία, με το μεγαλύτερο δάνειο σε απόλυτες τιμές που έχει δοθεί στο πιο πτωχευμένο κράτος της Ευρώπης, υπό όρους συρρίκνωσης των εισοδημάτων, που δεν ήταν ικανά πριν συρρικνωθούν να αποπληρώσουν το χρέος - πώς θα ήταν ικανά να αποπληρώσουν το χρέος μετά τη συρρίκνωσή τους, λόγω της σκληρής λιτότητας τόσο του παλαιού όσο και του καινούργιου δημόσιου χρέους; - , ο μνημονιακός λαϊκισμός πήρε τη μορφή του αφηγήματος ότι τη λιτότητα θα τη διώξει η ανάπτυξη που θα φέρει λιτότητα. Μιλήσατε, κύριοι συνάδελφοι της Νέας Δημοκρατίας - και το εύχομαι να το πετύχετε - για νέο κεφάλαιο, για νέα αρχή, για επιστροφή στην κανονικότητα. Δυστυχώς, τα δεδομένα - δεν μιλάω για τις προθέσεις σας, αλλά για τα δεδομένα - δεν μας επιτρέπουν να σκεφτούμε έτσι. Απλά ανοίγει ένα νέο κεφάλαιο στη μνημονιακή διαδικασία, σε αυτό που εμείς στο ΜέΡΑ25 ονομάζουμε «χρεοδουλοπαροικία η Ελλάς». Δεν είναι κριτική αυτή. Αν θέλετε, είναι οι πρώτες μέρες της Κυβέρνησής σας, έχετε και την αλληλεγγύη μας, όποτε φαντάζομαι είχαμε και εμείς τουλάχιστον από τον κ. Σταϊκούρα, ο οποίος μου την εξέφρασε όταν γνωριστήκαμε τον Γενάρη του 2015, γιατί η χώρα μας είναι πιασμένη σε αυτήν τη σκοτοδίνη του χρέους, της λιτότητας. Ξέρετε, το 2018 και φέτος το πρώτο εξάμηνο ποιο είναι το επίπεδο των καθαρών επενδύσεων; Να σας πω; Είναι μείον 4,6% του ΑΕΠ των καθαρών επενδύσεων. Αυτό παραλαμβάνετε. Αφήστε τα χρηματιστήρια, αφήστε τις τιμές των ομολόγων και τα επιτόκια. Η ουσία είναι ότι περνάμε τον δέκατο χρόνο αρνητικών επενδύσεων σε αυτή τη χώρα και τίποτα δεν προϊδεάζει ότι θα φύγουμε απ' αυτό. Κάνατε κάποιες εξαγγελίες. Εμείς κάναμε έναν υπολογισμό τις τελευταίες ημέρες για να δούμε τι σημαίνει αυτό δημοσιονομικά. Υπολογίζουμε ότι είναι γύρω στο 1,8 με 1,9 δισεκατομμύρια οι παροχές, οι φοροαπαλλαγές. Από τον ΕΝΦΙΑ υπολογίζουμε γύρω στα 680 εκατομμύρια - πείτε μου εάν έχω δίκιο ή όχι - από την εισφορά αλληλεγγύης γύρω στα 308 εκατομμύρια, από το τέλος επιτηδεύματος 193 εκατομμύρια, από τον φόρο νομικών προσώπων γύρω στα 690 εκατομμύρια. Είναι συνολικά γύρω στα 1.870-1.900 εκατομμύρια. Εάν προσθέσετε και τις δαπάνες - που καλώς θα κάνετε να κάνετε και ιδίως τις προσλήψεις εκπαιδευτικών, νοσηλευτών, ιατρών, εμείς θα τις χειροκροτήσουμε - , βγαίνει το πρωτογενές πλεόνασμα για το 2019, εάν συνεχιστεί έτσι και το πρώτο ήμισυ του 2020, να πέφτει γύρω στο 1,5-1,6%. Παράλληλα όμως, έχετε δεσμευθεί για το 3,5%. Πώς θα το πιάσετε; Και εδώ δεν είναι θέμα διαφωνίας μεταξύ μας, γιατί εμείς οι οικονομολόγοι ξέρουμε πολύ λίγα πράγματα περί της πραγματικής οικονομίας, ας είμαστε ειλικρινείς. Ένα από τα λίγα που γνωρίζουμε και το γνωρίζουμε καλά, είναι κάτι το οποίο ισχύει αξιωματικά και γι' αυτό το γνωρίζουμε. Γνωρίζουμε, λοιπόν, ότι το πρωτογενές πλεόνασμα πάντοτε ισούται με τις καθαρές υπερβάλλουσες επενδύσεις μείον το έλλειμμα τρεχουσών συναλλαγών. Αυτό είναι δεδομένο. Το έλλειμμα τρεχουσών συναλλαγών τα τελευταία δύο χρόνια έχει ανέβει πάλι, έχει πάει γύρω στο 3% - στο 2,1% ήταν σήμερα το πρωί που κοίταζα - , το οποίο σημαίνει ότι για να πετύχετε τον στόχο του 3,5% του πρωτογενούς πλεονάσματος, με αυτές τις φοροαπαλλαγές, που καλά κάνετε και τις κάνετε, τι πρέπει να συμβεί; Πρέπει οι καθαρές επενδύσεις να αυξηθούν πολύ πιο γρήγορα απ' ό,τι το έλλειμμα τρεχουσών συναλλαγών. Αυτό δεν έχει γίνει ποτέ στην ιστορία του καπιταλισμού. Όταν έχεις φοροαπαλλαγές, ποτέ δεν αυξάνονται οι καθαρές επενδύσεις πιο γρήγορα. Μπορεί να αυξηθούν, αλλά πρέπει να αυξηθούν πιο γρήγορα από το έλλειμμα των τρεχουσών συναλλαγών. Με άλλα λόγια, αυτό που έχετε κάνει, αποδεχόμενοι το 3,5% του στόχου και με τις απαλλαγές και τις περαιτέρω δαπάνες, είναι ότι έχετε δημιουργήσει για τον εαυτό σας έναν κινούμενο στόχο, έναν στόχο που αξιωματικά και νομοτελειακά θα κινείται πιο γρήγορα απ' ό,τι εσείς ή απ' ό,τι η ελληνική οικονομία. Και τότε είναι το ερώτημα, κύριε Σταϊκούρα, κύριοι συνάδελφοι: Ποια ρήξη θα κάνετε; Με τους δανειστές, οι οποίοι θα επιμένουν σε νέα ισοδύναμα μέτρα, για να ξανανεβάσετε το πρωτογενές πλεόνασμα στο 3,5%, ή με τον ελληνικό λαό; Το αφήνω να αιωρείται το ερώτημα. Νομίζω ότι όλοι μπορούμε να το απαντήσουμε και δεν κατηγορώ μόνο εσάς και οι σύντροφοι του ΣΥΡΙΖΑ ακριβώς το ίδιο έκαναν. Το ΠΑΣΟΚ έκανε ακριβώς το ίδιο. Το μνημονιακό τόξο ξεκινάει με το αξίωμα ότι νυν υπέρ πάντων η τήρηση των στόχων και το «ναι σε όλα» στους δανειστές. Μία μικρή παρένθεση ενισχυτικά προς εσάς, πέραν της κριτικής. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του Γραμματέα του ΜέΡΑ25]] Με έχουν πληροφορήσει από τη Γραμματεία, κύριε Πρόεδρε, ότι έχω γύρω στα δεκαπέντε λεπτά στο σύνολο.
Έχετε οκτώ λεπτά. Θα υπάρξει μία ανοχή.
Πείτε μου ακριβώς πόση είναι η ανοχή, γιατί δεν θέλω να υπερβώ την ανοχή σας.
Η ανοχή είναι κάτι το ευέλικτο, αλλά...
Δεν θέλω ευελιξία. Αρκετή ευελιξία της αγοράς είχαμε έως τώρα.
Εγώ το βλέπω προς τα κάτω, εσείς προς τα πάνω. Θα τα βρούμε. Συνεχίστε.
Όχι, γιατί εάν είναι, να μην προβώ στη συμβουλή μου προς τον κ. Σταϊκούρα. Κύριε Σταϊκούρα, πάρτε για παράδειγμα τον ΕΝΦΙΑ, αυτές τις μειώσεις που κάνετε. Εγώ καθαρά από πολιτικής και ιδεολογικής πλευράς διαφωνώ απόλυτα. Δεν βλέπω, γιατί οι υψηλές ιδιοκτησίες πρέπει να έχουν μείωση. Θα έπρεπε να έχουν αύξηση. Είναι χαμηλά τα ποσοστά του ΕΝΦΙΑ για τις υψηλές ιδιοκτησίες. Εμείς που μπορούμε να πληρώνουμε, πρέπει να πληρώνουμε πιο πολλά και πρέπει να είναι 0% ο ΕΝΦΙΑ για όλους όσους δεν μπορούν να εξυπηρετήσουν ούτε καν το κόστος της απόσβεσης του κτηριακού τους κεφαλαίου. Το ίδιο και για τη φορολογία των νομικών προσώπων των επιχειρήσεων. Δεν είναι δυνατόν, όταν έχουμε ολιγοπωλιακά σουπερμάρκετ, να τους μειώσετε τον φόρο της επιχείρησης από 28% -29% στο 20%, ιδίως πριν η Επιτροπή Ανταγωνισμού κάνει κάτι για τις απαράδεκτες ολιγοπωλιακές πρακτικές των μεγάλων επιχειρήσεων. Εμείς, ως ΜέΡΑ25, προτείνουμε να είναι 15% ο φόρος για τις πολύ μικρές επιχειρήσεις, 20% για τις μεσαίες και ας μείνει εκεί που είναι. Καταργήστε την προπληρωμή φόρου, εάν θέλετε να βοηθήσετε τις μεγάλες επιχειρήσεις. Αυτό είναι το ιδεολογικό, όμως, κομμάτι και εδώ που διαφωνούμε. Τώρα, όμως, έρχεται η συμβουλή. Εάν πάτε στις Βρυξέλλες και τους πείτε «φλατ» 20%, θα εισπράξετε ένα τεράστιο «nein», όχι γιατί ιδεολογικά πρόσκεινται στο ΜέΡΑ25 και όχι σε εσάς, αλλά γιατί ένα πράγμα τους φοβίζει, δύο λέξεις: Ματέο Σαλβίνι. Ο Σαλβίνι έχει αυτή την πολιτική και ο Σαλβίνι χρησιμοποιεί αυτήν την πολιτική, της μείωσης οριζόντια των φόρων, προς μία ρηγκανική κατεύθυνση, γιατί; Πρώτον, γιατί εξυπηρετεί τα δικά του πολιτικά συμφέροντα και δεύτερον - και αυτό έχει πάρα πολύ μεγάλη σημασία - γιατί είναι ο τρόπος του να διεμβολίσει την Ευρωπαϊκή Ένωση, την Ευρωζώνη, γιατί το όνειρο του κ. Σαλβίνι είναι το Italexit και το ξέρετε αυτό. Οπότε, εάν εσείς πάτε με τα ίδια νούμερα που πηγαίνει ο κ. Σαλβίνι, νομίζω ότι θα έχετε προβλήματα. Αυτή είναι μία φιλική συμβουλή. Και μια άλλη φιλική συμβουλή. Ξέρετε πολύ καλά ότι το οπλοστάσιο του κ. Ντράγκι τελείωσε. Τετέλεσται! Η κ. Λαγκάρντ θα έχει ένα τεράστιο πρόβλημα, ότι θα έχει αντικαταστήσει τον κ. Ντράγκι, που θεωρείται ότι έσωσε το ευρώ μέσα από την ποσοτική χαλάρωση, αλλά δυστυχώς τα όπλα της ποσοτικής χαλάρωσης δεν μπορούν να λειτουργήσουν πλέον, γιατί έχουν ξεμείνει από γερμανικά ομόλογα. Αντί να πάτε να ζητήσετε την ένταξη των ελληνικών μας ομολόγων στην ποσοτική χαλάρωση, εγώ θα σας πρότεινα, το ΜέΡΑ25 προτείνει, το DiEM25 πανευρωπαϊκά, να ζητήσετε κάτι διαφορετικό. Αντί για την ποσοτική χαλάρωση του κ. Ντράγκι και της κ. Λαγκάρντ, να ζητήσετε κάτι εντελώς διαφορετικό, να ζητήσετε μεγάλη έκδοση ομολόγων της Ευρωπαϊκής Τράπεζας Επενδύσεων για όλες τις χώρες της Ευρωζώνης και για την Ευρωπαϊκή Ένωση γενικότερα, που να υποστηρίζονται από την Κεντρική Τράπεζα, όπως κάνει έτσι κι αλλιώς, αλλά να γίνει σε πολύ μεγαλύτερο βαθμό. Είναι ο μοναδικός τρόπος να πετύχετε μία συναίνεση εντός της Ευρωζώνης. Κλείνω αυτό το κεφάλαιο, που, εάν θέλετε, υπάγεται στις συμβουλές. Η ρήξη με τους δανειστές είναι, λοιπόν, δεδομένη, γιατί η αριθμητική του πρωτογενούς πλεονάσματος είναι τέτοια. Όταν θα κάνετε τη ρήξη με τον ελληνικό λαό, οι ανισότητες που θα δημιουργήσετε θα είναι ακόμα μεγαλύτερες από τις υπάρχουσες απαράδεκτες, απάνθρωπες ανισότητες. Την ίδια στιγμή θα κάνετε δωράκια - το έχετε πει εσείς οι ίδιοι - στην παρασιτική μας ολιγαρχία. Την ίδια στιγμή βλέπουμε να μας έρχεται η ιδιωτικοποίηση του νερού. Μιλήσετε εσείς οι ίδιοι για την ιδιωτικοποίηση της ΔΕΗ. Κύριε Χατζηδάκη, θα ήθελα να μου κάνετε μία χάρη. Σας παρακαλώ, μην ξαναναφερθείτε ποτέ ως κάτι θετικό για εσάς ότι τη δική σας περίοδο ή λόγω της εκλογής σας αυξήθηκε η τιμή της μετοχής της ΔΕΗ. Αυτό δεν είναι σωστό και θα σας θυμίσω κάτι. Θυμάστε την «ENRON», θυμάστε τη «LEHMAN BROTHERS»; Μερικά εικοσιτετράωρα πριν κλείσουν, όταν ανακοινώθηκε η πώλησή τους, ανέβηκε η μετοχή. Τα χρηματιστήρια λειτουργούν με τους δικούς τους κανόνες. Δεν σημαίνει τίποτα για τη βιωσιμότητα της επιχείρησης. Η ιδιωτικοποίηση που έφερε ο ΣΥΡΙΖΑ, η μερική ιδιωτικοποίηση, η ουσιαστική παραχώρηση προσόδων της ΔΕΗ σε ιδιώτες υπό την πίεση της τρόικας, ήταν ο λόγος για την απαξίωση της ΔΕΗ, αλλά επιφυλάσσομαι να μιλήσω άλλη στιγμή για αυτά. Αυτό που μας θορυβεί ως ΜέΡΑ25 είναι ότι ο συνδυασμός της αποτυχίας της δημοσιονομικής σας πολιτικής, για την οποία ευθύνεται το 3,5%, η όξυνση των κοινωνικών εντάσεων, του ταξικού πολέμου εναντίον των αδύναμων και παράλληλα, ο πολιτισμός μιας παρασιτικής ολιγαρχίας θα οδηγήσουν σ' έναν συνδυασμό καταστολής και περαιτέρω μετανάστευσης των παιδιών μας. Και να το πω απλά: Τελικά, προσφέρετε στον ελληνικό λαό θεάματα χωρίς άρτο και θεάματα πολύ δυσάρεστα. Εμείς θα είμαστε εδώ, καλή τη πίστει, και συμβουλές να δίνουμε στον βαθμό που έχουν κάποια αξία για εσάς και για να σας κάνουμε την πιο σκληρή αντιπολίτευση που υπάρχει, που μπορεί να υπάρξει. Θα είμαστε εδώ, για να αποκαλύπτουμε ακόμα και τη σκοτεινή πλευρά των θετικών που προτείνετε. Εμείς ζούμε με το όνειρο να έρχεστε και να προτείνετε πράγματα, τα οποία είναι θεραπευτικά για τη χώρα. Είπατε κάτι πάρα πολύ σωστό, κύριε Μητσοτάκη: ψήφος στους απόδημους. Έχω ζήσει είκοσι εννέα χρόνια στο εξωτερικό. Η κόρη μου μεγαλώνει αυτή τη στιγμή που μιλάμε στην Αυστραλία. Δεν μπορώ, παρά να χειροκροτήσω την ψήφο στους αποδήμους. Όμως, κύριε Μητσοτάκη, πώς θα τους δώσετε την ψήφο; Θα ψηφίζει επιστολικά ή στα προξενεία ένας άνθρωπος που έχει να πάει στην Καστοριά από το 1950 για την περιφέρεια Καστοριάς; Θέλετε να ενισχύσετε τη διασπορά μας; Θέλετε να τους κάνετε να ενταχθούν ως Έλληνες καλύτερα στη χώρα τους και ταυτόχρονα στο ελληνικό Κοινοβούλιο; Τότε θα πρέπει να δημιουργήσετε περιφέρειες βόρειας Αμερικής, νότιας Αμερικής, βόρειας, κεντρικής Ευρώπης, να εκλέγονται, αφού έχουν πολιτογραφηθεί σε αυτές τις περιφέρειες και να έρχονται εδώ στο Κοινοβούλιο και να εκπροσωπούν τη δυτική Αυστραλία, τον βόρειο Καναδά - αν και δεν πιστεύω να υπάρχει τέτοια περιφέρεια, καταλαβαίνετε όμως τι λέω - τη Νέα Ζηλανδία. Τότε εμείς θα υπερψηφίσουμε. Αν απλά τους χρησιμοποιείτε ως ψηφοφόρους που ψηφίζουν σε περιφέρειες με τις οποίες δεν έχουν πλέον επαφή, θα είμαστε κάθετα εναντίον σας. Ο Υπουργός Ψηφιακής Πολιτικής μίλησε για ψηφιοποίηση. Το επικροτούμε, αλλά ο διάβολος ζει στη λεπτομέρεια. Μίλησε για G - Cloud. Σε ποιον θα ανήκει αυτό; Στη «Google»; Σε κάποια από τις μεγάλες εταιρείες που γνωρίζουμε πάρα πολύ καλά ότι ούτε μπορούμε να τους εμπιστευτούμε τα δεδομένα του λαού μας και του κράτους μας ούτε και πρέπει να τους εκχωρήσουμε το έργο, το οποίο θα πρέπει να παραχθεί λογισμικά εδώ στη χώρα από δικά μας startups, από δικές μας εταιρείες; Μιλήσατε για 5G δίκτυα. Ποια είναι η θέση σας για τη «HUAWEI»; Η «HUAWEI» αυτή τη στιγμή αποτελεί το κέντρο των γεωπολιτικών συγκρούσεων. Είναι η μοναδική εταιρεία που έχει τη δυνατότητα να μας δώσει αυτή την τεχνολογία, αλλά ο κ. Τραμπ κάνει πόλεμο μαζί της. Εσείς ποια θέση θα κρατήσετε; Μιλήσατε για αυτοπληροφόρηση του δημοσίου.
Κύριε Βαρουφάκη, μιλήσατε για δεκαπέντε λεπτά.
Κλείνω, κύριε Πρόεδρε.
Ωραία.
Μιλήσατε για αυτοπληροφόρηση του δημοσίου. Θα νομοθετήσετε την απαγόρευση σε δημόσιο υπάλληλο να ζητάει από πολίτη πληροφορία που έχει το δημόσιο; Μόνο τότε θα λειτουργήσει. Για να κλείσω, εμείς θα είμαστε εδώ για να αποκαλύπτουμε την ταξική δυστοπία που θα φέρει η αποτυχία που είναι προδιαγεγραμμένη λόγω της μνημονιακής Ελλάδας. Εμείς θα είμαστε εδώ γιατί η ρήξη θα γίνει. Και όταν θα γίνει η ρήξη, εμείς θα πάρουμε το μέρος των πολλών, θα πάρουμε το μέρος των θυμάτων της κρίσης τόσο στην Ελλάδα όσο και στη Γερμανία όσο και στη Γαλλία. Γιατί η κρίση που ξεκίνησε εδώ το 2008-2010 μεταφέρθηκε μέσα από το δικό μας το μνημόνιο σε ολόκληρη την Ευρωπαϊκή Ένωση και αυτή τη στιγμή η πλειοψηφία των πολιτών σε όλες τις χώρες υποφέρουν. Σας ευχαριστώ πάρα πολύ.
Ευχαριστούμε τον κ. Βαρουφάκη. Καλείται στο Βήμα ο κ. Κυριάκος Βελόπουλος, Πρόεδρος της Κοινοβουλευτικής Ομάδος Ελληνική Λύση.
Κύριε Πρόεδρε, μια ελαστικότητα στον χρόνο θα την έχουμε κι εμείς, ε; Βλέπω ότι έφυγε ο κύριος Πρωθυπουργός. Κυρίες και κύριοι συνάδελφοι, ακούγοντας τον Έλληνα Πρωθυπουργό και αποσαφηνίζοντας τα μηνύματα που μας πέρασε, άκουσα εβδομήντα έξι «θα». Ξέρετε, όταν έχουμε Προγραμματικές Δηλώσεις με τα «θα» δεν μπορείς να συναινέσεις ούτε να υπερψηφίσεις. Όταν «θα» δούμε λοιπόν αυτά που «θα» κάνετε, θα συζητήσουμε. Ήταν εβδομήντα έξι για την ακρίβεια «θα». Ξεκινώ έτσι. Ακόμη περιμένω είκοσι Βουλευτές του ελληνικού Κοινοβουλίου για την περιβόητη, περιώνυμη μήνυση στον κ. Κοτζιά. Και δεν θέλουμε να πάμε στο δικαστήριο τον άνθρωπο. Εγώ δεν λέω ότι είναι προδότης ο κ. Κοτζιάς. Μην τα μπερδεύουν ορισμένοι. Όμως το ρητορικό ερώτημα που γεννάται είναι: Προδόθηκε η Μακεδονία; Οι νεοδημοκράτες Βουλευτές προεκλογικά έλεγαν ότι προδόθηκε η Μακεδονία, ότι κακώς έγινε η συμφωνία. Να δούμε λοιπόν - γιατί ο εξαίρετος νομικός κ. Βορίδης μού είπε ότι ξέρω τα νομικά - αν πρέπει να συζητήσουμε τελικά το τι έγινε. Τα υπόλοιπα είναι θέμα της δικαιοσύνης. Να έρθει στη Βουλή, να μάθει ο ελληνικός λαός γιατί βιάστηκε ο ΣΥΡΙΖΑ να κλείσει το θέμα των Σκοπίων. Ποιος είναι ο λόγος. Χρειαζόμαστε, λοιπόν, πολύ απλά - και το ξέρετε πολλοί από εσάς - υπογραφή, γιατί μετά θέλουμε εκατόν πενήντα έναν Βουλευτές για να πάμε σε αυτό που λέγατε, κύριε Βορίδη, εχθές το πρωί. Θέλουμε να μάθουμε επιτέλους για ποιον λόγο βιάστηκε ο Κοτζιάς. Θέλω είκοσι από εσάς. Δεν θέλω παραπάνω. Έστω είκοσι, είκοσι πέντε άτομα, ρε παιδί μου, για τη Μακεδονία. Να μη μάθουμε; Κι επειδή λέχθηκαν πολλά στο Κοινοβούλιο, κύριε Πρόεδρε, κυρίες και κύριοι συνάδελφοι, ελέχθη από τους νεοδημοκράτες Βουλευτές ότι ουδέποτε η Νέα Δημοκρατία είπε ότι θα ακυρώσει τη συμφωνία. Ψέμα! Δυστυχώς ψεύδεστε. «ΚΑΘΗΜΕΡΙΝΗ», 22-1-2019. Διαβάζω: «Η Νέα Δημοκρατία θα κάνει ό,τι μπορεί για να ακυρώσει τη συμφωνία των Πρεσπών», Κυριάκος Μητσοτάκης. Καταθέτω το έγγραφο. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δήλωση κορυφαίου Υπουργού της Νέας Δημοκρατίας στο 1ο Ετήσιο Οικονομικό Φόρουμ στις 10 Σεπτεμβρίου του 2018. «Στις εκλογές, αν κερδίσει ο ΣΥΡΙΖΑ, θα έχει το πολιτικό δικαίωμα να κυρώσει τη συμφωνία. Αν κερδίσει η Νέα Δημοκρατία, θα έχει το πολιτικό δικαίωμα να την ακυρώσει». Είναι κορυφαίος Υπουργός. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θέλετε κι άλλες δηλώσεις; Έχω εδώ σειρά δηλώσεων. [[Θόρυβος στην Αίθουσα]] Ακούστε λίγο, συνάδελφοι δημοσιογράφοι. Μέμφεστε εμάς ότι ουδέποτε Υπουργός σας είπε ότι θα ακυρώσει τη συμφωνία. Μην τα μπερδεύετε. Αυτό ελέχθη. Γράφτηκε στα Πρακτικά. Και δεν θέλω να εκθέσω τον συνάδελφο που το είπε τρεις φορές σε εμένα. Είστε με τα καλά σας; Βάζετε τον Δημήτριο Σκάλκο Γενικό Γραμματέα Δημοσίων Επενδύσεων και ΕΣΠΑ; Ξέρετε ποιος ήταν ο Σκάλκος; Να σας διαβάσω εγώ. Το κόμμα στο οποίο βρισκόταν συμμάχησε ως Φιλελεύθερη Συμμαχία με το Ουράνιο Τόξο. Θα καταθέσω το δημοσίευμα. Ας μας απαντήσει η Κυβέρνηση, η επιλογή αυτή είναι συνειδητή; Συμμάχησε με το Ουράνιο Τόξο που μιλάει για μακεδονική μειονότητα και τον βάζετε Γενικό Γραμματέα; Πείτε μου εσείς τη λέξη που χαρακτηρίζει αυτή την επιλογή. Κακή, εγκληματική, εθνικά επιζήμια. Δεν το πάω παρακάτω. Παραδίδω στα Πρακτικά το κείμενο. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχω εδώ μια επιστολή κορυφαίων νομικών, συνταγματολόγων, ιστορικών προς τον Πρωθυπουργό με όλες τις ασάφειες της Συμφωνίας των Πρεσπών. Γιατί ο Πρωθυπουργός δεν καλεί αυτούς ανθρώπους για να ακυρωθεί η περιβόητη, περιώνυμη συμφωνία; Του έστειλαν επιστολή. Πού την έθαψαν; Στα συρτάρια; Κάπου βρίσκεται. Την καταθέτω και αυτή για ακόμη μία φορά. Είναι μια ανοιχτή επιστολή καθηγητών. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Φίλες και φίλοι, επειδή ο χρόνος δεν είναι πολύς, σήμερα άκουσα τον κ. Πάιατ, ο όποιος βέβαια αλώνιζε το πρωί εδώ στη Βουλή. Δικαίωμά του. Οι Αμερικανοί είναι φίλοι μας. Μην το ξεχνάμε αυτό, όπως και οι Γερμανοί. Εγώ δεν είμαι ούτε αντιαμερικανός ούτε φιλοαμερικανός. Πρώτα από όλα και πάνω από όλα είμαι Έλληνας. Αγαπάω την πατρίδα μου και υπολείπονται τα υπόλοιπα. [[Χειροκροτήματα από την πτέρυγα της Ελληνικής Λύσης]] Ο κ. Πάιατ, λοιπόν, μας είπε σήμερα το εξής αμίμητο. Έχω τη δήλωσή του εδώ. Είπε ότι η μόνη ελληνική περιοχή με εθνική κυριαρχία ουσιαστικά είναι το Ιόνιο. Αυτή είναι η συνέντευξή του. Λέει, λοιπόν: «Κανείς δεν αμφισβητεί τη θάλασσα δυτικά της Κρήτης ή του Ιονίου». Αμφισβητεί το ανατολικό Αιγαίο, νότιο μέρος της Κρήτης. Το αποδέχεται η Κυβέρνηση αυτό; Έβγαλε μια ανακοίνωση - πρέσβης είναι ρε παιδιά, δεν είναι Υπουργός Εξωτερικών μιας χώρας - να πει ρε παιδί μου, τι λέει ο άνθρωπος; Το είπε, κύριε Βορίδη, μην αναρωτιέστε. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχω εδώ τον κ. Δένδια, τον οποίο τιμώ ως πρόσωπο, ο οποίος ξέρει πάρα πολύ καλά ελληνικά, όπως και αγγλικά. Ρώτησα αν στο «BLOOMBERG» είπατε αυτό που γράφτηκε: «Θέλουμε να συνεργαστούμε με την Τουρκία για γεωτρήσεις και φυσικούς πόρους». Ρώτησα και θέλω διάψευση ή επιβεβαίωση. Ακόμα την περιμένω. Σήμερα, μιλώντας, κύριε Δένδια, εσείς προσωπικά για την Αλβανία, είπατε ότι δεν έχουμε διμερείς διαφορές. Έχουμε με την ΑΟΖ, κύριε Δένδια, που ενώ η Ντόρα Μπακογιάννη - και πολύ εύστοχα - το 2009 συμφώνησε με την Αλβανία, προσέφυγαν στο συνταγματικό δικαστήριο και ακύρωσαν τη διμερή συμφωνία οι Αλβανοί με το έτσι θέλω. Πώς δεν έχουμε διαφορές; Τα διαπόντια νησιά που έχουν μια τεράστια ενέργεια, φυσικό αέριο, οικόπεδο 1, οικόπεδο 2, για τα οποία γίνεται μεγάλη κουβέντα. Έχουμε διαφορές με τη Χειμάρρα. Καταπατούν ελληνικές εκτάσεις, διώκουν τους Βορειοηπειρώτες. Μα, έχουμε διαφορές. Δεν λέμε να μαλώσουμε με αυτούς. Λέμε, όμως, όχι πάση θυσία. Δεν ισχύει. Δεν μπορεί. Δεν μπορεί να είμαστε πάντα και δαρμένοι και βρεγμένοι εμείς οι Έλληνες. Κάτι δεν στέκει καλά. Εδώ είναι η συνέντευξη του κ. Δένδια. Την καταθέτω για τα Πρακτικά και περιμένω μια απάντηση. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πάμε στο μεγαλύτερο πρόβλημα, φίλες και φίλοι. Για εμάς το μεγαλύτερο πρόβλημα είναι ότι πεθαίνει η Ελλάδα και πεθαίνουν οι Έλληνες. Δεν γεννάμε. Δεν γεννιούνται Έλληνες. Δεν στηρίζουμε την ελληνική οικογένεια. Δεν αντιλαμβάνομαι την αγάπη κάποιων για τον Χασάν, τον Ιμπραήμ - γιατί είμαστε φιλάνθρωποι όλοι - και να μην βλέπουν ότι ο Έλληνας δεν γεννάει πλέον. Τι πρέπει να κάνουμε; Να αντιγράψουμε ευρωπαϊκά μοντέλα. Θα δώσω ένα παράδειγμα μιας χώρας που πολλοί εδώ μέσα μπορεί να μην θέλετε να την ακούσετε, αλλά υπάρχει και ο πρόεδρος της και αυτός που την κυβερνάει. Είναι η Ουγγαρία. Από πρόπερσι, που άρχισε να ισχύει σιγά - σιγά το μέτρο, αυξήθηκαν οι γεννήσεις. Δεν θέλετε να γεννηθούν Έλληνες; Πεθαίνει η Ελλάδα. Και δεν είναι μόνο ότι πεθαίνουν οι Έλληνες, αλλά είναι και ένα άλλο θέμα. Είναι το θέμα του ασφαλιστικού. Αν δεν έχεις εργαζόμενους, δεν μπορείς να έχεις ασφαλιστικές εισφορές. Αν δεν γεννάς Έλληνες, δεν έχεις εργαζόμενους. Αυτά είναι αυτονόητα, είναι συγκοινωνούντα δοχεία. Θα δουλεύει ο ογδοντάχρονος; Πού; Ή θα δουλεύουν οι ελάχιστοι για να ταΐζουν τους συνταξιούχους; Και αυτό το λέω κυρίως για το οικονομικό επιτελείο της Κυβερνήσεως. Αντιγράψτε πετυχημένες συνταγές. Αυτό εδώ που βλέπετε είναι το γράφημα γεννήσεων και θανάτων. Άρχισαν να πέφτουν εδώ και να ανεβαίνουν οι θάνατοι. Τελειώνει η Ελλάς. Δεν πρέπει να βρούμε μέριμνα; Λέει «τι είναι δύο χιλιάρικα για τη γέννα;». Κύριε Δένδια, τα δύο χιλιάρικα για τη γέννα έχουν φύγει στο νοσοκομείο. Τα λεφτά έφυγαν. Λέει «χίλια ευρώ αύξηση στο αφορολόγητο». Ο Χριστός και η Παναγία και μόνο που το συζητάμε! Το παιδί είναι τεκμήριο. Αν έχεις παιδί, πρέπει να δηλώσεις παραπάνω εισόδημα, αντί να το φοροαπαλλάξεις συνολικά, γιατί γεννιούνται Έλληνες. Εν πάση περιπτώσει, γεννάει πολίτες, για να μη λέω «Έλληνες» και ενοχλούνται κάποιοι. Γεννιούνται άνθρωποι. Εδώ, είναι το κίνητρο που πρέπει να δώσει η πολιτεία μας, η Ελλάδα μας για το αύριο, για το μέλλον. Κυρίως πρέπει να στηρίξουμε τη γυναίκα, την εργαζόμενη γυναίκα. Πρέπει να της δώσουμε δυνατότητες να κάνει κι αυτή παιδί και να τη βοηθήσουμε. [[Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης]] Φίλες και φίλοι, πάμε στα δύσκολα: άσυλο. Κύριοι, μαζί σας. Άσυλα υπάρχουν των ανιάτων. Άσυλα πανεπιστημιακά σε μια δημοκρατία δεν χωρούν. Η δημοκρατία είναι από μόνη της ένα μεγάλο άσυλο ανταλλαγής απόψεων και ιδεών. Δεν καταλαβαίνω την εμμονή κάποιων με το άσυλο. Δεν καταλαβαίνω, γιατί να αφήνουμε τον έμπορο ναρκωτικών να τριγυρίζει στο πανεπιστήμιο. Δεν καταλαβαίνω, γιατί πρέπει το παραεμπόριο να γίνεται μπροστά στην πόρτα των πανεπιστημίων. Δεν καταλαβαίνω, γιατί πρέπει να αποφασίσει ο πρύτανης, που φοβάται για τη ζωή του, εάν θα πρέπει να αρθεί το άσυλο ή όχι. Και δεν μου αρέσει να πρέπει να καρφώνει ο πολίτης στο τηλέφωνο και να λέει «πηγαίνετε μέσα». Όχι, αυτό πρέπει να το κάνει η πολιτεία, κύριε Υπουργέ. Η πολιτεία θα επιβάλλει τον νόμο και την τάξη και ας μην αρέσει αυτό. Στη δημοκρατία υπάρχει και νόμος και τάξη. Τελεία και παύλα! Σε όποιον αρέσει! [[Χειροκροτήματα από την πτέρυγα της Ελληνικής Λύσης]] Επιτέλους, άκουσα και κάτι καλό από την κ. Κεραμέως. «Τέρμα οι αιώνιοι φοιτητές». Μαζί σας είμαστε και σε αυτό. Ο άλλος είναι ογδόντα χρόνων και είναι φοιτητής. Ας πάει στο ανοιχτό πανεπιστήμιο. Δεν είναι κακό. Είμαστε μαζί του. Δεν μπορεί, όμως, να είσαι είκοσι χρόνια φοιτητής στο τέταρτο έτος. Αυτό δεν γίνεται σε καμμία χώρα του κόσμου. Τι να κάνουμε τώρα; Να το αλλάξουμε εδώ; Πάμε και στο μείζον θέμα. Έχω μπροστά μου μία έρευνα ενός φορέα για το γνωστό «PLAZA». Ακούστε τι έχει γίνει στο «PLAZA». Έχουμε τέσσερα χρόνια επί τρεις χιλιάδες μετανάστες και για τον καθέναν έπαιρναν 15 ευρώ, λέει, την ημέρα. Έχουμε τρεις χιλιάδες μετανάστες επί 15 ευρώ επί τέσσερα χρόνια. Οι κύριοι αυτοί έκαναν 65.700.000 ευρώ μπίζνα. Διότι οι μη κυβερνητικές οργανώσεις είναι μπίζνες. Αυτή είναι η αλήθεια. Υπάρχει ο Χανς, ένας φίλος μου από τη Γερμανία - το λέω συνεχώς, γιατί Γερμανία μεγάλωσα εγώ - στη Λέσβο, ο οποίος παίρνει 2.600 ευρώ. Τι κάνει ο άνθρωπος; Είναι αχθοφόρος μεταναστών. Εφόσον υπάρχουν οι μετανάστες ή οι λαθροεισβολείς για εμένα, οι δήθεν πρόσφυγες, αυτός δουλεύει και πληρώνεται. Πού θα τα βρει τα λεφτά αυτά; Και περνάει ωραία στη θάλασσα και τρώει τα ψαράκια του τα φθηνά. Αυτή η μπίζνα, λοιπόν, πρέπει να σταματήσει. Και θα σας πω τώρα πώς σταματάει. Θέλεις να είσαι φιλάνθρωπος; Πάρε δέκα ανθρώπους σπίτι σου. Θέλεις να είσαι αλληλέγγυος; Πάρε πέντε ανθρώπους σπίτι σου. Μη μου φορτώνεις, όμως, τον κρατικό προϋπολογισμό με δισεκατομμύρια ευρώ από την τσέπη των Ελλήνων. Να υπάρξει απαγόρευση των μη κυβερνητικών οργανώσεων στη χώρα, όπως ισχύει και σε άλλες ευρωπαϊκές χώρες. Να υπάρξει απαγόρευση, έλεγχος! [[Χειροκροτήματα από την πτέρυγα της Ελληνικής Λύσης]] Διότι δεν μπορεί ο κ. Σόρος να κάνει τα κουμάντα του στην Ελλάδα, επειδή έχει αντιπροσωπείες εδώ και κάνουν ό,τι θέλουν. Να ελέγχονται από ανεξάρτητους φορείς, από το κράτος κυρίως. Επίσης, τέρμα τα επιδόματα. Όταν δίνετε στον Αφγανό τη δυνατότητα να σκέφτεται ότι θα έχει δωρεάν ρεύμα, δωρεάν τηλέφωνο, σπίτι για να μείνει και 400 ευρώ τον μήνα για κάθε παιδί, εδώ είναι ο παράδεισος! Εδώ θα έρθει. Αν του κόψουμε τα επιδόματα όμως, δεν πρόκειται να έρθει. Είναι απλά τα πράγματα. Διότι αυτό σημαίνει και αποτροπή και πρόληψη. Κυρίες και κύριοι συνάδελφοι, από πότε ο Αφγανός και ο Πακιστανός έγιναν πρόσφυγες; Δεν το κατάλαβα εγώ. Από πότε ο Αφγανός και ο Πακιστανός είναι πρόσφυγες; Οτιδήποτε άλλο είναι πλην από πρόσφυγες. Η Γενεύη και ο ΟΗΕ λένε συγκεκριμένα πράγματα για το πότε είναι κάποιος πρόσφυγας. Γιατί πρέπει να τα αλλάξουμε όλα και να τα βαφτίζουμε όπως θέλουμε εμείς; Για πείτε μου. Για ποιον λόγο; Αν υπάρχει ένας λόγος σοβαρός, να δεχθώ εγώ το παράλογο των επιχειρημάτων. Δεν υπάρχει όμως. Άκουσα τον Υπουργό, τον κ. Χρυσοχοΐδη, τον οποίο τον συμπαθώ. Δεν περίμενα, όμως, ποτέ νεοδημοκράτες να χειροκροτούν έναν πρώην πασόκο, με την καλή έννοια του όρου. Το χειροκρότημα από τη Νέα Δημοκρατία στον κ. Χρυσοχοΐδη ήταν τόσο έντονο που ούτε στον Πρωθυπουργό δεν ήταν. Ας δούμε τι μας είπε, λοιπόν, ο κ. Χρυσοχοΐδης. Για μένα κακώς η αστυνομία φυλάει τα σύνορα. Ακούστε, λοιπόν, τι μας είπε: «Καλώς η αστυνομία φυλάει τα σύνορα». Από πού και ως πού φυλάει τα σύνορα η Αστυνομία; Δεν κατάλαβα εγώ. Εγώ ξέρω ότι ο στρατός φυλάει τα σύνορα. Λέει: «Η Αστυνομία φυλάει τα σύνορα και πρέπει να τα φυλάει». Είπε και κάτι άλλο, το οποίο είναι σημαντικό: «Για εμάς η μεταναστευτική πολιτική είναι εξωτερική πολιτική». Δεν το καταλαβαίνω αυτό που είπε ο Υπουργός. Όπως δεν κατάλαβα γιατί δεν μίλησε για το πολύ απλό. Κάποιοι ενοχλήθηκαν γιατί κάναμε μια δήλωση. Εγώ θα την επισημάνω ακόμη μία φορά: Για εμάς, για την Ελληνική Λύση, ο δουλέμπορος ψυχών, επτάχρονων παιδιών που βουλιάζει τη βάρκα και το επτάχρονο παιδί βουλιάζει και πεθαίνει, ο έμπορος ναρκωτικών και ο παιδεραστής μία ποινή δικαιούται και το λέει εδώ: ισόβια! Όταν λέμε όμως ισόβια, εννοούμε ισόβια. Να μην ξαναβγεί ποτέ ο παιδεραστής από τη φυλακή. [[Χειροκροτήματα από την πτέρυγα της Ελληνικής Λύσης]] Και ρωτήστε τους γονείς που υπέστησαν τη βάσανο αυτή. Είχα γείτονα που είχε το παιδί του πρόβλημα για δεκαπέντε χρόνια. Αυτός σας λέω. Τίποτα περισσότερο και τίποτα λιγότερο. Η πολιτεία πρέπει να παρεμβαίνει στα ορθά. Κλείνοντας τη σημερινή μου ομιλία, θέλω να επισημάνω ότι μαθαίνω κάποια περίεργα πράγματα. Ακούγεται ότι θέλετε να ακυρώσετε τον δρόμο της Πάτρας προς τον Πύργο. Έχουν γίνει συμβάσεις αν δεν κάνω λάθος με έκπτωση 50%. Εύχομαι να μην ισχύει ότι θα τις ακυρώσετε για να τις δώσετε στους γνωστούς νταβατζήδες που λέγατε στο παρελθόν. Διότι αν ακυρωθεί αυτός ο δρόμος, επειδή υπάρχει ο Καλογρίτσας, ο άνθρωπος του ΣΥΡΙΖΑ, όπως λέτε - έχετε ένα δίκιο ότι ιδεολογικοπολιτικά είχε σχέση με τον ΣΥΡΙΖΑ - θα πάμε σε κάποιους άλλους ανθρώπους που κατά το παρελθόν τους αποκαλούσε ο πρώην Πρωθυπουργός «νταβατζήδες». Μην πάτε εκεί. Μαθαίνω επίσης ότι στον αυτοκινητόδρομο Λαμία - Ξυνιάδα έγινε ανάθεση σε μία εταιρεία, την «ΤΕΡΝΑ» - δεν ξέρω αν ισχύει - με μηδενική έκπτωση και 300.000.000 ευρώ. Για ψάξτε το, κύριε Υπουργέ. Κύριε Σταϊκούρα, ψάξτε το λίγο. Αυτά είναι απλά παραδείγματα κακής περπατησιάς στην αρχή. Κλείνοντας, θα ήθελα να πω για την αγροτική οικονομία. Έχω εδώ μια έκθεση. Είμαστε το μοναδικό κράτος στον κόσμο, φίλες και φίλοι, το οποίο θέλει να ξηλώσει το δικό του ελαιόδεντρο. Θέλει να ξηλώσει το δικό του αμπέλι. Αφήσαμε τους Κινέζους να παράγουν ελαιόλαδο τα τελευταία τρία χρόνια. Φτάνει σήμερα, κυρίες και κύριοι, μια έκθεση της «McKINSEY» που είναι μερικών ετών - δεν είναι σημερινή, την ξέρουν και οι παλαιότεροι Υπουργοί - η οποία λέει ότι πρέπει να καταργηθούν τα ελαιοτριβεία στην Ελλάδα και ότι πρέπει να υπάρχουν τρεις πολυεθνικές. Αυτή η έκθεση που θα επιβληθεί σε λίγο καιρό θα είναι ο θάνατος των ελαιοπαραγωγών της χώρας και ελαιοτριβείων. Καταθέτω στα Πρακτικά την έκθεση. [[Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θέλω να σκεφτείτε σοβαρά. Το λάδι μάς δίνει 500.000.000 ευρώ. Μη δολοφονούμε την ελληνική ελιά των χιλιάδων ετών, γιατί θα τα βρούμε μπροστά μας όλα αυτά. Η ελληνική ελιά, το ελληνικό αμπέλι, η ελληνική αγροτιά είναι η ατμομηχανή μας. Χρειαζόμαστε αγροτοβιομηχανία με νέες ποιοτικές καλλιέργειες. [[Χειροκροτήματα από την πτέρυγα της Ελληνικής Λύσης]] Κλείνοντας, θέλω να πω για ακόμη μία φορά. Φίλες και φίλοι, αν δεν έχεις τράπεζα σπόρων δεν υπάρχει αγροτική οικονομία. Ας αποφασίσει ο Υπουργός ο κ. Βορίδης να κάνει μια επιστημονική ομάδα, να δημιουργήσουμε τράπεζα ελληνικών σπόρων στη χώρα μας. Δυστυχώς, δεν αντιλαμβανόμαστε τα αυτονόητα. Αφού ευχαριστήσω τον κύριο Πρόεδρο, να πω το εξής: Από το πρωί, ένα κανάλι, ο «ΣΚΑΪ» - δεν κρύβομαι εγώ - βρήκε αφορμή από μία λεκτική αστοχία να επιτεθεί σε εμάς προσωπικά. Αυτό το κάνει συνεχώς. Το κάνουν κάποιοι εκ των δημοσιογράφων, όχι όλοι. Θα τους πω ότι εγώ σφουγγαρίστρα του Λάτση και του κάθε Λάτση δεν θα γίνω ποτέ στη ζωή μου. Στο θέμα του Ελληνικού είμαστε απέναντι, γιατί έχουμε άποψη για την επένδυση. [[Χειροκροτήματα από την πτέρυγα της Ελληνικής Λύσης]] Αυτές δεν είναι επενδύσεις. Επένδυση είναι αυτή που έκανε η Γερμανία στην Τουρκία για τη «VOLKSWAGEN». Αυτό είναι παραγωγή πλούτου. Το άλλο είναι καζίνο. Το άλλο είναι για έξι χρόνια. Αυτά δεν είναι επενδύσεις, κύριοι. Θέλετε να φέρετε επενδύσεις; Στηρίξτε τον Έλληνα επιχειρηματία, τον μικρομεσαίο, τον απλό επιχειρηματία, τον Έλληνα που αγαπάει την Ελλάδα και την πατρίδα. Διότι εμείς λέμε πάντοτε: Πρώτα ο Έλληνας, πρώτα η Ελλάδα! Ευχαριστώ πολύ.
Καλείται στο Βήμα ο κ. Δημήτριος Κουτσούμπας, Πρόεδρος της Κοινοβουλευτικής Ομάδος του Κομμουνιστικού Κόμματος Ελλάδας.
Κυρίες και κύριοι, το ΚΚΕ προεκλογικά έλεγε ότι η κυβερνητική εναλλαγή δεν θα σημάνει και ουσιαστική αλλαγή πολιτικής, αλλά απλή αλλαγή σκυτάλης ανάμεσα στον ΣΥΡΙΖΑ και τη Νέα Δημοκρατία. Πλέον και μετά από αυτή τη διήμερη - και όχι επί της ουσίας τριήμερη - συζήτηση που έχουμε εδώ στη Βουλή υπάρχουν πολλές περισσότερες, όχι απλά ενδείξεις, αλλά αποδείξεις για την ορθότητα αυτής της εκτίμησης. Και δεν πρόκειται να αλλάξει αυτή την εκτίμηση μια πιθανή κοκορομαχία σήμερα, αύριο ή μεθαύριο, που συνήθως στήνεται για ξεκάρφωμα, για αποπροσανατολισμό του λαού. Άλλωστε, στο άμεσο μέλλον μάλλον θα υπάρξουν ακόμη περισσότερες τέτοιες αποδείξεις. Η νέα Κυβέρνηση είναι ήδη έτοιμη να ανταποκριθεί στις απαιτήσεις του μεγάλου κεφαλαίου και της Ευρωπαϊκής Ένωσης για νέα, πιο δραστικά μέτρα στήριξης της κερδοφορίας και εφαρμογής του σκληρού προγράμματος των περιβόητων θεσμών. Η Κυβέρνηση της Νέας Δημοκρατίας θα ακολουθήσει κατά συνέπεια την ίδια πολιτική σε όλους τους βασικούς άξονες. Η ενεργή συμμετοχή σε ιμπεριαλιστικούς σχεδιασμούς στην περιοχή με τις επικίνδυνες δεσμεύσεις του ΝΑΤΟ και των Ηνωμένων Πολιτειών της Αμερικής, καθώς και η λήψη νέων αντιλαϊκών οικονομικών μέτρων με βάση τα μεταμνημονιακά προαπαιτούμενα - δεσμεύσεις στις οποίες έχουν συμφωνήσει, θα επιδεινώσουν την κατάσταση σε όλους τους τομείς της ζωής του λαού μας. Άλλωστε, και οι Υπουργοί της νέας Κυβέρνησης της Νέας Δημοκρατίας στην πλειοψηφία τους είναι γνωστά, δοκιμασμένα στελέχη στην υλοποίηση αντιλαϊκών πολιτικών. Σήμερα επανέρχονται βρίσκοντας στρωμένο το έδαφος με αντιλαϊκούς νόμους και αποφάσεις από την προηγούμενη κυβέρνηση ΣΥΡΙΖΑ, ενώ άλλοι διετέλεσαν στελέχη του ΣΕΒ και άλλων μεγάλων εργοδοτικών οργανώσεων. Το νέο, πιο τεχνοκρατικό μοντέλο διακυβέρνησης που εξήγγειλε ο κ. Μητσοτάκης ουσιαστικά προωθεί την επιτάχυνση και τον πιο αποτελεσματικό έλεγχο στο αντιλαϊκό έργο που παραδίδει η προηγούμενη κυβέρνηση. Για παράδειγμα, η υπαγωγή του τομέα της μεταναστευτικής πολιτικής στο Υπουργείο Προστασίας του Πολίτη αποδεικνύει ότι και η νέα Κυβέρνηση θα συνεχίσει και θα εντείνει την αντιμετώπιση των προσφύγων και μεταναστών με όρους καταστολής. Γιατί τι άλλο πέρα από καταστολή είναι τα στρατόπεδα συγκέντρωσης τύπου Μόριας, τα οποία πρέπει να κλείσουν αμέσως; Το ίδιο είναι, επίσης, η απαγόρευση των προσφύγων να πάνε στις χώρες προορισμού τους, αφού οι άνθρωποι αυτοί δεν θέλουν να μείνουν στην Ελλάδα. Το ίδιο είναι οι καθυστερήσεις στις διαδικασίες χορήγησης ασύλου και άλλα αρκετά που η προηγούμενη κυβέρνηση υλοποίησε στο πλαίσιο της αντιδραστικής συμφωνίας Ευρωπαϊκής Ένωσης - Τουρκίας και η σημερινή, από ό,τι ακούσαμε, πιστά συνεχίζει, παρά τις κάποιες φραστικές διαφοροποιήσεις. Τι άλλο, εκτός από καταστολή, είναι η προώθηση της κατάργησης του πανεπιστημιακού ασύλου που πάει χέρι - χέρι με ένα πανεπιστήμιο - επιχείρηση που προώθησαν σταδιακά όλες οι μέχρι σήμερα κυβερνήσεις και τις οποίες συνδράμουν οι διάφορες ομάδες, τα διάφορα κυκλώματα ως ενεργούμενα διαφόρων μηχανισμών, προκειμένου να παίρνονται νέα μέτρα καταστολής και περιορισμού των πραγματικών λαϊκών ελευθεριών; Την ίδια στιγμή, όλοι αυτοί που έχουν στοχοποιήσει το άσυλο, ανάμεσά τους εκτός από τους κυβερνητικούς Βουλευτές και Βουλευτές του ΣΥΡΙΖΑ, δεν λένε κουβέντα για ολόκληρες περιοχές της Αθήνας, της Αττικής, όλης της Ελλάδας με έξαρση της εγκληματικότητας, στις οποίες περιοχές ούτε πανεπιστημιακά ιδρύματα υπάρχουν ούτε πανεπιστημιακό άσυλο. Φυσικά από τις προγραμματικές εξαγγελίες της Κυβέρνησης δεν θα μπορούσε να λείψει και η αναφορά στην περιβόητη στρατηγική συμμαχία Ελλάδας - Ηνωμένων Πολιτειών Αμερικής. Αν και στον τομέα αυτό, όπως και σε άλλους, η κυβέρνηση του ΣΥΡΙΖΑ έχει ανεβάσει πολύ ψηλά τον πήχη. Εκείνοι που μέχρι χθες υποτίθεται πως σκοτώνονταν, αφού τάχα τους χώριζε χάος, είδαμε εδώ μέσα να ανταλλάσσουν αβρότητες για το σημαντικό έργο που παραλαμβάνουν και παραδίδουν, για την ανάγκη εθνικής συνεννόησης στα μεγάλα και κρίσιμα που δεν προσφέρονται για κομματικές αντιπαραθέσεις, λένε, και άλλα τέτοια «αγαπησιάρικα». Η φράση που ακούγεται μετεκλογικά περισσότερο από τους Υπουργούς της Νέας Δημοκρατίας ότι: «Δεν ήρθαμε για να γκρεμίσουμε, αλλά για να χτίσουμε πάνω στα θετικά της προηγούμενης κυβέρνησης», δίνει και το στίγμα τους. Το κοντέρ όχι μόνο δεν μηδενίζει για τα λαϊκά στρώματα τα προβλήματα με την κυβερνητική εναλλαγή, αλλά η κάθε επόμενη κυβέρνηση έρχεται να χτίσει πάνω στο αντιλαϊκό έργο της προηγούμενης, να σηκώσει ακόμα ψηλότερα το αντιλαϊκό οικοδόμημα με βάση το ίδιο αρχιτεκτονικό σχέδιο των επιχειρηματικών ομίλων και της άρχουσας τάξης στο όνομα της συνέχειας - υποτίθεται - του κράτους. Την επόμενη μέρα, λοιπόν, είναι εδώ πρώτα από όλα ο καπιταλιστικός ανταγωνισμός, η εκμετάλλευση, δηλαδή όλα αυτά από τα οποία απορρέουν και τα μνημόνια διαρκείας, οι ευρωενωσιακές αντιλαϊκές δεσμεύσεις που οδηγούν μόνο σε μεγαλύτερη χρεοκοπία του λαού. Αυτή τη στρατηγική έχουν ο ΣΥΡΙΖΑ, η Νέα Δημοκρατία, μαζί με άλλα κόμματα που ετοιμάζονται να παίξουν τον ρόλο συμπληρώματος και αρωγού σε πιθανές δυσκολίες που θα έχει το δίπολο, αφού πρώτα βέβαια έπαιξαν ως έναν βαθμό πετυχημένα τον ρόλο του αναχώματος στη γνήσια ριζοσπαστικοποίηση, στην πραγματική πρόοδο, στην πιο μεγάλη, δηλαδή, ενίσχυση του ΚΚΕ. Η Κοινοβουλευτική Ομάδα του Κομμουνιστικού Κόμματος Ελλάδας βρίσκεται σταθερά στο πλευρό του λαού με αποκλειστικό κριτήριο την υπεράσπιση των συμφερόντων του, την πραγματική ανακούφιση του, την αλληλεγγύη, την ανάκτηση οικονομικών απωλειών που είχε ο λαός μας στη διάρκεια της οικονομικής κρίσης, τη διεκδίκηση σύγχρονων αναγκών. Θα συνεχίσουμε μέσα στους καθημερινούς αγώνες, στις μάχες που έχουμε μπροστά μας, έτσι ώστε μέσα από αυτή την προσπάθεια να αυξηθούν οι εστίες αντίστασης, να είναι ριζωμένες σε κάθε χώρο δουλειάς, να αναπτύσσεται η κοινωνική συμμαχία, η ενότητα μισθωτών εργαζομένων, αυτοαπασχολούμενων αγροτών, επαγγελματιών, βιοτεχνών, εμπόρων, επιστημόνων, καλλιτεχνών, ανθρώπων από τον χώρο της εκπαίδευσης, της υγείας, του πολιτισμού, του αθλητισμού. Συνεχίζουμε τη μάχη να αγκαλιάζει πιο πλατιά αυτό το κίνημα τις γυναίκες και τους νέους και τις νέες. Η Κοινοβουλευτική Ομάδα του ΚΚΕ θα φέρει στη Βουλή τις διεκδικήσεις όλων αυτών. Αυτό θα κάνουμε με συνέπεια, όπως κάναμε και όλα αυτά τα τέσσερα χρόνια με δεκάδες τροπολογίες και προτάσεις νόμου τις οποίες απέρριπταν χέρι - χέρι ΣΥΡΙΖΑ, Νέα Δημοκρατία και Κίνημα Αλλαγής, την ώρα που ψήφιζαν το ένα μετά το άλλο τα «δωράκια» για τους λίγους. Με νέες προτάσεις νόμου και τροπολογίες, το ΚΚΕ θα συνεχίσει να διεκδικεί μέτρα προστασίας των ανέργων, αλλά και σταθερή δουλειά με δικαιώματα, κατάργηση ελαστικών εργασιακών σχέσεων, όρους υγιεινής και ασφάλειας στους χώρους δουλειάς, κατάργηση όλων των νόμων που απελευθερώνουν τις απολύσεις, καταργούν την κυριακάτικη αργία, απελευθερώνουν το ωράριο, κατάργηση του νόμου που βάζει εμπόδια στο δικαίωμα της απεργίας και όχι διεύρυνση των εμποδίων, κάνοντας μάλιστα και ηλεκτρονικό φακέλωμα των συνδικαλιστικών οργανώσεων και όσων ψηφίζουν, όπως ξεδιάντροπα εξήγγειλε η Κυβέρνηση διά του αρμόδιου γνωστού και μη εξαιρετέου Υπουργού της. Υπενθυμίζω ότι μόλις τον Μάιο το ΚΚΕ είχε καταθέσει τροπολογία για την κατάργηση της διάταξης που «χτυπά» το δικαίωμα στην απεργία και μαζί όλοι σας, Νέα Δημοκρατία και ΣΥΡΙΖΑ, την είχατε απορρίψει. Ιδιαίτερα για τους επαγγελματίες, βιοτέχνες και εμπόρους το ΚΚΕ θα απαιτήσει την άμεση ανακούφιση τους από τη «θηλιά» των χρεών και των πλειστηριασμών. Για τους αγρότες κρίσιμο ζήτημα για την επιβίωσή τους είναι η μείωση του κόστους της αγροτικής και κτηνοτροφικής παραγωγής με μείωση δαπανών για το πετρέλαιο κίνησης, για την άρδευση και άλλων δαπανών για υποδομές με κατώτατες εγγυημένες τιμές, η προστασία της παραγωγής από κάθε καταστροφή και πλήρη αποζημίωση στους αγρότες και κτηνοτρόφους. Το Κομμουνιστικό Κόμμα Ελλάδας ιεραρχεί ως ξεχωριστό ζήτημα τη διεκδίκηση δημόσιας, καθολικής, υποχρεωτικής, κοινωνικής ασφάλισης όπου κανένας εργαζόμενος δεν θα είναι ανασφάλιστος. Απαιτεί την κατάργηση του νόμου Κατρούγκαλου, πάνω στον οποίον πατά η Κυβέρνηση της Νέας Δημοκρατίας για τις νέες αντιασφαλιστικές τις πολιτικές. Απαιτεί την αποκατάσταση του ΕΚΑΣ, των συντάξεων χηρείας και αλλά. Η άγρια φορολογία έχει γονατίσει τα εργατικά λαϊκά νοικοκυριά, γι' αυτό και μέσα στη Βουλή η κοινοβουλευτική μας ομάδα θα επιμείνει σε όσα είπαμε αναλυτικά στην πρωτολογία μας. Για τον χώρο της υγείας και της πρόνοιας η θέση μας για δημόσια και δωρεάν ιατροφαρμακευτική περίθαλψη και νοσοκομειακή περίθαλψη, παροχή υπηρεσιών πρόνοιας σημαίνει πρώτα απ' όλα μόνιμη και πλήρη, αποκλειστική απασχόληση του ιατρικού και του νοσηλευτικού προσωπικού με προσλήψεις μόνιμου προσωπικού, που δεν φτάνουν, βέβαια, όσα εξαγγέλθηκαν. Ταυτόχρονα διεκδικούμε αύξηση των δαπανών για την πρόνοια, τα επιδόματα και τις συντάξεις αναπηρίας, δουλειά για όλους τους ικανούς προς εργασία ανάπηρους, πλήρεις και δωρεάν θεραπείες, φάρμακα, εξετάσεις, τεχνολογικά βοηθήματα για όλους τους ανάπηρους χρόνια πάσχοντες, δημόσιες και δωρεάν δομές διάγνωσης, εκπαίδευσης και αποκατάστασης των παιδιών με αναπηρία και μαθησιακές δυσκολίες. Διεκδικούμε παιδικούς σταθμούς για όλα τα παιδιά με κατάργηση τροφείων. Στον ευαίσθητο χώρο της παιδείας όλες μας οι διεκδικήσεις συμπυκνώνονται στο εξής: Ολοκληρωμένη μόρφωση για όλα τα παιδιά σε όλες τις βαθμίδες, αποκλειστικά δημόσια δωρεάν σχολεία και σχολές χωρίς καμμία επιχειρηματική δραστηριότητα, πλήρως στελεχωμένα με μόνιμο προσωπικό όλων των ειδικοτήτων και κρατική χρηματοδότηση που να καλύπτει αυτές τις ανάγκες. Δεν ανεχόμαστε να υπάρχει κανένα κενό σε εκπαιδευτικούς σε όλες τις βαθμίδες. Διεκδικούμε άμεσες προσλήψεις με μόνιμο προσωπικό, ώστε να καλύπτονται όλα τα κενά σε σχολεία και πανεπιστήμια με το απαιτούμενο προσωπικό όλων των ειδικοτήτων. Τα ζητήματα της προστασίας της ανθρώπινης ζωής βρίσκονται ξανά, δυστυχώς με τραγικό τρόπο, στην επικαιρότητα. Ήταν η Χαλκιδική πρόσφατα, ήταν το Μάτι πέρσι, η Μάνδρα, αύριο δυστυχώς κάτι άλλο. Η κλιματική αλλαγή δεν μπορεί να γίνεται το άλλοθι για να κρυφτούν οι τεράστιες ευθύνες για την έλλειψη των αναγκαίων μέτρων και υποδομών διαχρονικά, με βάση τις δυνατότητες που παρέχει η ίδια η ανάπτυξη της επιστήμης και της τεχνολογίας, για να προστατευτεί η ζωή του λαού μας. Όπως και στην προηγούμενη κοινοβουλευτική περίοδο, έτσι και σ' αυτή, το ΚΚΕ θα εναντιωθεί σε κάθε προσπάθεια περιορισμού λαϊκών ελευθεριών των κοινωνικών δικαιωμάτων. Θα καταθέσουμε συγκεκριμένες προτάσεις για τη διεύρυνσή τους. Ταυτόχρονα, θα συνεχίσουμε με όλους τους τρόπους να αντιπαλεύουμε τον ρατσισμό απέναντι στους πρόσφυγες, στους μετανάστες, αλλά και σε όλους τους ανθρώπους που κάνουν διαφορετικές επιλογές στη ζωή τους. Το θετικό γεγονός ότι η ναζιστική Χρυσή Αυγή έμεινε εκτός Βουλής δεν θα πρέπει να οδηγήσει τη Βουλή σε υποτίμηση του φασισμού, όπως, επίσης, και το γεγονός ότι ένα ποσοστό της μετακινείται σε άλλα κόμματα και σε συγγενείς ιδεολογικά και πολιτικά χώρους της ακροδεξιάς. Εν όψει των αλλαγών στον Ποινικό Κώδικα, ζητάμε να επανέλθει το προηγούμενο αυστηρότερο πλαίσιο ποινής για τη διεύθυνση εγκληματικής οργάνωσης που σχετίζεται και με τη δίκη της Χρυσής Αυγής, που τη μείωσε η κυβέρνηση ΣΥΡΙΖΑ, παρά το γεγονός ότι ήδη η ζημιά αυτή έγινε και οι ναζιστές εγκληματίες θα κριθούν με απαράδεκτα ευνοϊκότερους όρους. Στη συζήτηση για τη συνταγματική Αναθεώρηση η Κοινοβουλευτική Ομάδα του ΚΚΕ έχει καταθέσει συγκεκριμένες προτάσεις και θα επιμείνει, γιατί είναι προτάσεις που προστατεύουν τα κυριαρχικά δικαιώματα της χώρας μας, διευρύνουν τα κοινωνικά, συνδικαλιστικά και πολιτικά δικαιώματα. Οι προτάσεις του ΚΚΕ αφορούν, εκτός των άλλων, στην κατάργηση προνομίων όπως αυτά που έχει το εφοπλιστικό κεφάλαιο, στην προστασία του φυσικού πλούτου και των κοινωνικών αγαθών, με την απαγόρευση εκχώρησης της ιδιοκτησίας τους σε ιδιώτες. Αφορούν, επίσης, υπερώριμα αιτήματα, όπως την πλήρη κατάργηση του άρθρου 86, ώστε να μπορεί να διώκονται οι Υπουργοί όπως όλοι οι πολίτες, όπως και το να μη διορίζεται η ηγεσία των ανωτάτων δικαστηρίων από την εκάστοτε κυβέρνηση. Όλα τα παραπάνω είναι ένα μικρό δείγμα όσων θα παλέψει το ΚΚΕ μέσα και έξω από τη Βουλή στους δρόμους του αγώνα. Αυτή η συνεπής στάση του ΚΚΕ δεν είναι ούτε εύκολη ούτε εκ του ασφαλούς, όπως λένε άλλα κόμματα. Η εργατική λαϊκή αντιπολίτευση του ΚΚΕ είναι πολύ σύνθετο καθήκον, απαιτεί μεγάλες θυσίες και ευθύνες. Αυτή είναι, όμως, η μόνη η στάση που μπορεί να ασκήσει πίεση με θετικά μέτρα για τον λαό, να βάλει εμπόδια σε αντιδραστικά μέτρα της Κυβέρνησης, των μηχανισμών της μεγαλοεργοδοσίας, που μπορεί να ανοίξει τελικά τον δρόμο ριζικών αλλαγών και ανατροπών. Και ας μη μας λένε πού θα βρούμε τα ισοδύναμα, από πού θα αντληθούν οι πόροι για να γίνουν όλα αυτά. Μειώστε τις δαπάνες για τις επιχειρησιακές ανάγκες και μόνο του ΝΑΤΟ. Κάθε χρόνο 4 δισεκατομμύρια πάνε όχι για την άμυνα της χώρας, αλλά για πολεμικές επιχειρήσεις του ΝΑΤΟ, χώρια οι συνεχείς στρατιωτικές ασκήσεις, οι υπερπτήσεις για την προστασία τάχα της γείτονος Βόρειας Μακεδονίας μετά τη νατοϊκής έμπνευσης επαίσχυντη Συμφωνία των Πρεσπών, με τεράστιο καθημερινό οικονομικό κόστος. Φορολογήστε τους εφοπλιστές που δεν πληρώνουν ουσιαστικά τίποτε, όπως και άλλα τμήματα του μεγάλου κεφαλαίου. Αφήστε τους χωρίς δωράκια και θα βρεθούν και κάποια λεφτά για τον λαό, ώστε να μην παριστάνουν και όλοι αυτοί εκ του ασφαλούς τους φιλάνθρωπους χορηγούς σε αυτά που έχει υποχρέωση να κάνει το κράτος. Διεκδικήστε, επιτέλους, τις γερμανικές επανορθώσεις. Αυτά που ζητάνε όλοι, που παλεύει η επιτροπή για τις γερμανικές αποζημιώσεις και επανορθώσεις μην τα χαρίζετε στους Γερμανούς καπιταλιστές και ιμπεριαλιστές . Διαγράψτε μονομερώς το δυσβάστακτο χρέος, για το οποίο δεν ευθύνεται καθόλου, μα καθόλου, ο ελληνικός λαός, αλλά οι πολιτικές σας, η ευρωπαϊκή σας πειθαρχία και εποπτεία, ο ευρωπαϊκός σας προσανατολισμός και μια σειρά τόσα άλλα, που τα ξέρετε και τα ξέρει ο ελληνικός λαός. Το ΚΚΕ έχει επεξεργασμένο σχέδιο και για το σήμερα και για το αύριο. Κυρίως, όμως, πρέπει να συμφωνήσουμε στο ότι η Ελλάδα έχει έμπειρο εργατικό τεχνικό επιστημονικό δυναμικό, έχει τεράστιες παραγωγικές δυνατότητες στον βιομηχανικό και τον αγροτικό τομέα, που μπορούν να εξασφαλίσουν λαϊκή ευημερία, ικανοποίηση σύγχρονων αναγκών. Αυτές, όμως, οι δυνατότητες σήμερα παραμένουν αναξιοποίητες, γιατί δεν αποτελούν, βλέπετε, συγκριτικά πλεονεκτήματα, δεν προσφέρονται, δηλαδή, για το μεγάλο και γρήγορο κέρδος των καπιταλιστών. Αυτές οι δυνατότητες υπονομεύονται και από τους ευρωενωσιακούς περιορισμούς και καταμερισμούς. Αυτό είναι το βασικό πολιτικό πρόβλημα της χώρας και μπορεί να λυθεί, κατά την άποψή μας, με την κοινωνική ιδιοκτησία, με τον κεντρικό επιστημονικό σχεδιασμό της οικονομίας και των υπηρεσιών, με την πραγματική εργατική λαϊκή συμμετοχή στα όργανα διεύθυνσης και εξουσίας, την αποδέσμευση από ιμπεριαλιστικές συμμαχίες και την ισότιμη συνεργασία σε όλους τους τομείς με όλους τους λαούς, με όλες τις χώρες του κόσμου. Αυτό το σχέδιο είναι το μόνο που πραγματικά συμφέρει τον λαό, γιατί μπορεί να ικανοποιήσει αυτές τις ανάγκες του. Για όλους αυτούς, λοιπόν, και άλλους, τους λόγους, που σας ανέπτυξε η Κοινοβουλευτική Ομάδα του ΚΚΕ, οι Βουλευτές μας, αυτές τις μέρες, το ΚΚΕ δεν δίνει ψήφο εμπιστοσύνης σε αυτή την Κυβέρνηση.
Καλείται στο Βήμα η κ. Φώφη Γεννηματά, Πρόεδρος της Κοινοβουλευτικής Ομάδος του Κινήματος Αλλαγής. Κυρία Γεννηματά, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, μετά τον Πρωθυπουργό και οι αρμόδιοι Υπουργοί της Κυβέρνησης επέλεξαν να κρατήσουν κλειστά χαρτιά. Όμως, για να βγει η Ελλάδα οριστικά από την κρίση, χρειάζονται καθαρές απαντήσεις και συγκεκριμένες δεσμεύσεις, κύριε Μητσοτάκη. Η χώρα χρειάζεται όσο ποτέ ένα συγκεκριμένο σχέδιο ελληνικής ταυτότητας και ιδιοκτησίας, μέσα από το οποίο θα μπορέσει να ανακτήσει την αξιοπιστία της, την εμπιστοσύνη της και τελικά τη χαμένη της κυριαρχία, ένα σχέδιο από το οποίο θα ωφεληθεί η μεγάλη πλειοψηφία του ελληνικού λαού. Σε μια χώρα που οι άνθρωποι βασανίζονται πραγματικά από τις ανισότητες δεν χωράει η θεωρία του τέλους των ιδεολογιών. Μας είπατε ότι η πολιτική σας δεν έχει πρόσημο. Έχει - και το ξέρετε - και είναι βαθιά συντηρητικό, με λίγο από λαϊκή Δεξιά. Κάθε κυβέρνηση, κύριε Πρωθυπουργέ, ενδιαφέρεται για την αποτελεσματικότητα. Ποιος είναι όμως ο δικός σας στόχος; Να αυξήσουν κάποιοι απλά τα κέρδη τους; Οι πολιτικές σας δεν είναι ανεξάρτητες από την ιδεολογία σας. Ιδεολογία και αποτέλεσμα για μας συμβαδίζουν, πηγαίνουν μαζί, έτσι ώστε να είναι δίκαιη η διανομή του όποιου αποτελέσματος. Ο πυρήνας της ομιλίας σας ήταν οι φορολογικές ελαφρύνσεις, οριζόντιες και άμεσες. Είναι αλήθεια ότι οι φόροι που επιβλήθηκαν από την Κυβέρνηση των ΣΥΡΙΖΑΝΕΛ είναι δυσβάσταχτοι και καθήλωσαν την οικονομία σε μία διαρκή στασιμότητα και, βεβαίως, οδήγησαν και σε υψηλή ανεργία. Σήμερα έχουμε τις δικές σας οικονομικές εξαγγελίες. Και θέλω να σας θέσω τρία ερωτήματα: Πρώτον, πού είναι το σχέδιό σας ότι οι μειώσεις φόρων που ανακοινώσατε - και μένει να τις δούμε στα νομοσχέδια - οδηγούν σε επενδύσεις; Κάνετε φοροελαφρύνσεις. Σωστά, συμφωνούμε ότι πρέπει να γίνουν. Το ζήτημα όμως, είναι πως κρατάτε υψηλούς στόχους για πρωτογενή πλεονάσματα. Άρα, τελικά, θα υπάρξει ο αναγκαίος δημοσιονομικός χώρος για να εφαρμοστούν οι εξαγγελίες σας ή θα έχουμε το επόμενο διάστημα νέες περικοπές, νέες περικοπές και στα νοσοκομεία, που οδηγήθηκαν το προηγούμενο διάστημα σε κατάρρευση από τις πολιτικές του ΣΥΡΙΖΑ και νέες δραστικές μειώσεις στο Πρόγραμμα Δημοσίων Επενδύσεων, όπως βέβαια και νέες περικοπές στις κοινωνικές δαπάνες συνολικότερα, ό,τι δηλαδή έκανε το προηγούμενο διάστημα η κυβέρνηση ΣΥΡΙΖΑΝΕΛ; Προχωράτε χωρίς πειστική πρόβλεψη για το πώς θα πυροδοτήσετε την πολυπόθητη ανάπτυξη. Επισημαίνω, κύριε Μητσοτάκη, ότι ο Πρόεδρος του ESM κ. Ρέγκλινγκ τις προηγούμενες μέρες προειδοποίησε δημόσια ότι, για να έχει αντίκτυπο στην ανάπτυξη η δημοσιονομική χαλάρωση, πρέπει ο δημοσιονομικός χώρος που εξοικονομείται να πηγαίνει όχι μόνο σε φοροελαφρύνσεις - που πρέπει να πάει - , αλλά και σε επενδύσεις. Εσείς έχετε κάποια πρόταση ενίσχυσης των δημοσίων επενδύσεων, των υποδομών, των εξαγωγικών επιχειρήσεων και της παραγωγής ή απλώς περιμένετε το θαύμα, όπως οι φόροι που μειώνετε να ειδοποιήσουν την ανάπτυξη να καταφθάσει με κάποιον μαγικό τρόπο; Πώς θα αποφύγετε, κύριε Πρωθυπουργέ, το φιάσκο του 2006, που και τότε η Νέα Δημοκρατία ελάττωσε τη φορολογία των επιχειρήσεων και τους φόρους περιουσίας, αλλά ανάπτυξη δεν εμφανίστηκε; Αυξήθηκαν μόνο τα εταιρικά κέρδη, μειώθηκαν τα έσοδα και μετά πήραμε τον κατήφορο. Το δεύτερο ερώτημα που αφήσατε στην τύχη του είναι το υπερταμείο. Η κυβέρνηση των ΣΥΡΙΖΑΝΕΛ, που κατά τα άλλα μάχεται τον νεοφιλελευθερισμό και το Διεθνές Νομισματικό Ταμείο, το επέβαλλε, παραχωρώντας δημόσια περιουσία για ενενήντα εννέα χρόνια στους δανειστές. Τι ακριβώς σκοπεύετε να κάνετε; Θα το διατηρήσετε ως απόδειξη της δικής σας συμμόρφωσης στους δανειστές ή θα το αλλάξετε; Ο χαρακτήρας του υπερταμείου είναι απαξιωτικός και είναι ακραίος, ακόμα και για όρους αποικιοκρατίας. Χρειάζεται να πάρουμε ξανά τον εθνικό έλεγχο του υπερταμείου και να πάψει να λειτουργεί ως ένας λογαριασμός υποθήκης της δημόσιας περιουσίας. Στόχος πρέπει να είναι η εξέλιξή του σε ένα ταμείο εθνικής περιουσίας. Τα έσοδά του και όχι τα περιουσιακά του στοιχεία, πρέπει να κατευθύνονται σε τρεις τομείς: κατά ένα μέρος σε εξόφληση του δημόσιου χρέους, κατά ένα άλλο μέρος σε επενδύσεις στον τομέα της ενέργειας και της κλιματικής αλλαγής και ένα τρίτο μέρος, ένα σημαντικό μέρος, σε αποταμίευση, ως προίκα για το ασφαλιστικό σύστημα, για τις μέλλουσες γενιές, για τα νέα παιδιά, δηλαδή, σήμερα, που θα χρειαστούν αύριο αξιόπιστο ασφαλιστικό σύστημα. Μια άλλη μεγάλη παράλειψή σας στις Προγραμματικές σας Δηλώσεις είναι η πλήρης απουσία κάθε μέριμνας και πρόνοιας για τους εργαζόμενους, όχι μόνο γι' αυτούς που συνεχίζουν να εργάζονται και πρέπει να δουν τις αμοιβές τους να βελτιώνονται - θα μιλήσω αμέσως μετά γι' αυτό - , αλλά και για όσους έχασαν τις δουλειές τους κατά τη διάρκεια της κρίσης. Πολλοί από αυτούς παραμένουν απλήρωτοι, ενώ την ίδια στιγμή οι ιδιοκτήτες των επιχειρήσεων που πτώχευσαν και την περιουσία τους διατηρούν και τη ζωή τους απολαμβάνουν. Κύριε Πρωθυπουργέ, το φαινόμενο του πτωχευμένου πλούσιου είναι πρόκληση για τους εργαζόμενους, για τους ανέργους και μεγάλη αδικία για τις συνεπείς επιχειρήσεις και την υπεύθυνη επιχειρηματικότητα. Μόνο με αυστηρό καταλογισμό ευθυνών και κατάσχεση των δολίως διαφυγόντων περιουσιακών στοιχείων μπορεί να θεμελιωθεί ένα υπεύθυνο εταιρικό πλαίσιο, που είναι αξιόπιστο και ελκυστικό για νέες πρωτοβουλίες και επενδύσεις. Σε αυτό το θέμα έχετε υποχρέωση να τοποθετηθείτε κι εμείς θα παρακολουθούμε και θα πιέζουμε διαρκώς. Χωρίς τους εργαζόμενους δικαιωμένους στην Ελλάδα, καμμία σοβαρή προσπάθεια για ανάπτυξη δεν μπορεί να επιτύχει. [[Χειροκροτήματα από την πτέρυγα του Κινήματος Αλλαγής]] Δεν ακούσαμε και κανένα σχέδιο αποκατάστασης των εισοδημάτων. Πολύ λίγα ακούστηκαν για τους εργαζόμενους, για τους άνεργους, για τους συνταξιούχους και για τους αναπήρους. Επαναλαμβάνω τα ερωτήματα που έμειναν αναπάντητα και ακάλυπτα και από τους Υπουργούς σας. Επιμένετε στις εξαγγελίες σας για την καταστρατήγηση των κλαδικών συμβάσεων και την αφαίρεση εργασιακών δικαιωμάτων; Θα ισχύσει, ναι ή όχι, η υποχρεωτικότητα και η καθολική εφαρμογή των κλαδικών συμβάσεων; Θα επανέλθει, ναι ή όχι, η ευθύνη καθορισμού της αύξησης του κατώτερου μισθού στους κοινωνικούς εταίρους, με την Εθνική Γενική Συλλογική Σύμβαση Εργασίας; Ποια είναι τα μέτρα σας για να βρουν οι άνεργοι δουλειά; Θα υιοθετήσετε την πρότασή μας για φορολογικά κίνητρα στις επιχειρήσεις; Θα υιοθετήσετε την πρότασή μας για να στηρίξουμε τα νέα παιδιά, έτσι ώστε για τρία χρόνια, όταν ξεκινούν την επαγγελματική τους δραστηριότητα, να απαλλάσσονται από φόρους και εισφορές; Ισχύουν, ναι ή όχι, οι απαράδεκτες δηλώσεις Βουλευτών σας για τη μετατροπή του ασφαλιστικού συστήματος σε κεφαλαιοποιητικό; Είναι πρόταση που αποδομεί πλήρως τον δημόσιο και κοινωνικό χαρακτήρα της ασφάλισης. Δεν απαντήσατε ούτε στις προτάσεις της ΕΣΑΜΕΑ. Ζητάμε συγκεκριμένες δεσμεύσεις. Όπισθεν ολοταχώς και στη διακυβέρνηση. Μετά τη μικρή και ευέλικτη Κυβέρνηση με τους πενήντα έναν Υπουργούς, προστέθηκαν πενήντα δύο γενικοί γραμματείς με απόφαση Πρωθυπουργού και μετά τις αντιδράσεις, προστέθηκε άλλο ένα επίπεδο διοίκησης. Παρά τις διακηρύξεις σας, είναι φανερό ότι στηρίζετε μία χαρά το πελατειακό κράτος, γιατί στηρίζεστε σε αυτό. Ξεκινάτε λάθος, κύριε Μητσοτάκη. Τίποτα δεν θα αλλάξει σε αυτή τη χώρα εάν δεν σπάσουμε αυτό το απόστημα. Για την αυτοδιοίκηση και την αποκέντρωση ακούστηκαν πάρα πολύ λίγα, παρ' όλο που είναι η ώρα να κάνουμε μία μεγάλη επανάσταση και μία οριστική τομή. Θα πρέπει οι αρμοδιότητες να μεταφερθούν στους δήμους και τις περιφέρειες που αφορούν την καθημερινότητα του πολίτη, να αποκτήσουν οι περιφέρειες αναπτυξιακή ταυτότητα και καθοριστικό ρόλο και στην ανάπτυξη, αλλά και οι δήμοι στην κοινωνική πολιτική. Έχουμε σοβαρές επιφυλάξεις για το τι θα δούμε το επόμενο διάστημα, γιατί η παράταξή σας ήταν ιστορικά απέναντι σε όλες τις μεγάλες τομές και αλλαγές που έγιναν σε αυτόν τον χώρο. Επανέρχομαι στη μεταφορά των αρμοδιοτήτων των φυλακών στο Υπουργείο Προστασίας του Πολίτη, γιατί δεν είναι απλά μία συντηρητική οπισθοδρόμηση. Είναι και ενάντια στο ευρωπαϊκό κεκτημένο και ειδικά ενάντια στους ευρωπαϊκούς σωφρονιστικούς κανόνες του 2006 του Συμβουλίου της Ευρώπης, κανόνες που έχει συνυπογράψει η χώρα μας και οι οποίοι ορίζουν ρητά ότι οι φυλακές αποτελούν ευθύνη των δημόσιων αρχών κεχωρισμένων από τις υπηρεσίες στρατιωτικής και αστυνομικής έρευνας. Δεν ακούσαμε κανένα σχέδιο ανασυγκρότησης του κοινωνικού κράτους. Υπάρχει έλλειψη εξειδικευμένου σχεδιασμού στην υγεία. Η αναγκαιότητα για την ουσιαστική αναβάθμιση της δημόσιας υγείας χάνεται στα απόνερα της υποχρηματοδότησης και περιορίζεται, απ' ό,τι καταλαβαίνουμε, σε απλή διαχείριση της καθημερινότητας. Όμως, επισημαίνουμε εδώ το τεράστιο πρόβλημα που έχει δημιουργηθεί στην πρωτοβάθμια φροντίδα υγείας από τους πειραματισμούς του ΣΥΡΙΖΑ, οι οποίοι οδήγησαν πραγματικά σε χρεοκοπία την πρωτοβάθμια και χρειάζεται άμεση αντιμετώπιση το πρόβλημα. Και μια παρατήρηση. Το εγγυημένο κοινωνικό εισόδημα είναι βασική προτεραιότητα για την κοινωνική ένταξη και συνοχή και για την αντιμετώπιση της ακραίας φτώχειας. Δεν είναι μια πολιτική της Νέας Δημοκρατίας, όπως ειπώθηκε από τον αρμόδιο Υπουργό. Εδώ τουλάχιστον είναι πολλοί αυτοί που γνωρίζουν ότι ήταν πολιτική της παράταξής μας, την οποία υλοποίησε ο Βασίλης Κεγκέρογλου, όταν είχε τη σχετική αρμοδιότητα. [[Χειροκροτήματα από την πτέρυγα του Κινήματος Αλλαγής]] Σήμερα, λοιπόν, πρέπει να γίνουν αλλαγές, ώστε να μην απαγορεύεται για ένα διάστημα στους ανθρώπους που λαμβάνουν επίδομα, η νόμιμη εργασία και, κυρίως, το ΚΕΑ αλλά και το επίδομα ανεργίας να μετατραπούν σε επίδομα εργασίας για την εργασιακή επανένταξή τους στον ιδιωτικό τομέα, τον κοινωνικό, αλλά και την αυτοδιοίκηση. Κανένα σχέδιο δεν ακούσαμε για τον πρωτογενή τομέα και τον αγροτικό κόσμο. Δεν ακούσαμε δεσμεύσεις για τη μείωση της φορολογίας στο 13%, για το ασφαλιστικό τους, για τη μείωση του κόστους παραγωγής, για τη σύνδεση της παραγωγής με τη μεταποίηση. Όμως, η πρωτογενής παραγωγή, τα αγροτικά μας προϊόντα είναι τα κύρια όπλα μας για την ανάπτυξη, την εξωστρέφεια και, τελικά, την έξοδο από την κρίση. Να επισημάνω, επίσης, κύριε Πρωθυπουργέ, την κύρια προτεραιότητα της χώρας στην Ευρωπαϊκή Ένωση για τους επόμενους μήνες, που είναι η διαπραγμάτευση του νέου δημοσιονομικού πλαισίου του προϋπολογισμού, όπου εντάσσεται και η αναθεώρηση της ΚΑΠ. Δεν ακούσαμε ολοκληρωμένο σχέδιο για τη διάσωση της ΔΕΗ. Θα μιλήσετε στο μέλλον, από ό,τι κατάλαβα, αφού ακούσετε και τους αρμόδιους συμβούλους που θα προσλάβετε. Εκφράζουμε την αντίθεσή μας στις εξαγγελίες για πώληση σε ιδιώτες των δικτύων της ενέργειας. Και μην ξεχνάτε ότι ο ΔΕΔΔΗΕ είναι μονοπώλιο και τα δίκτυά του εξασφαλίζουν την καθολική πρόσβαση των πολιτών στο δημόσιο αγαθό της ηλεκτρικής ενέργειας. Χρειάζεται ολοκληρωμένο σχέδιο διάσωσης και εξυγίανσης της ΔΕΗ, που δεν θα οδηγήσει σε περιπέτειες τον απλό καταναλωτή. Το επαναλαμβάνουμε σχεδόν καθημερινά. Τέλος, δεν ακούσαμε τίποτα, κύριε Μητσοτάκη, για τους νέους εθνικούς στόχους. Πώς θα χειριστείτε τα εθνικά θέματα που βρίσκονται σε εξέλιξη; Για το Κυπριακό δεν μας είπατε απολύτως τίποτα. Για τον αναθεωρητισμό της Τουρκίας και τις νέες προκλήσεις και απειλές, για τα ενεργειακά αποθέματα στην Ανατολική Μεσόγειο και τη νέα γεωπολιτική σημασία της περιοχής, για την κλιματική αλλαγή δεν μας είπατε τίποτα. Δεν χρειάζονται εδώ ημίμετρα και επιμέρους επιλογές, αλλά και εκτεταμένη αναδιάρθρωση του μοντέλου παραγωγής και κατανάλωσης. Δεν μας είπατε τίποτα για τη φθίνουσα δημογραφική πορεία του Ελληνισμού, με τη χαμηλή γεννητικότητα και την εκτεταμένη μετανάστευση των νέων, παράλληλα. Κυρίες και κύριοι Βουλευτές, αν νομίζει ο κ. Βορίδης ότι θα ενοχληθώ επειδή με αποκάλεσε χθες «πασιονάρια», κάνει μεγάλο λάθος. Θα συνεχίσω με μεγάλο πάθος να υπερασπίζομαι το κοινωνικό κράτος, τα εργασιακά δικαιώματα, τα δημόσια αγαθά, τις ίσες ευκαιρίες για όλους και την κατάργηση όλων των διακρίσεων και των ανισοτήτων… [[Χειροκροτήματα από την πτέρυγα του Κινήματος Αλλαγής]] …γιατί αυτή είναι η παρακαταθήκη της παράταξής μας, γιατί αυτό επιβάλλουν η σοσιαλιστική μας ιδεολογία και οι αρχές του πολιτικού φιλελευθερισμού. Όπως αντισταθήκαμε ακριβώς στον λαϊκισμό του ΣΥΡΙΖΑ, έτσι θα σταθούμε απέναντι στη Δεξιά και τις ακροδεξιές συνιστώσες της. Θα ασκήσουμε αντιπολίτευση μαχητική, προγραμματική και υπεύθυνη. Θα ασκήσουμε μαχητική αντιπολίτευση, ώστε να εκφράζεται πραγματικά μέσα και έξω από τη Βουλή η φωνή των εργαζομένων, των συνταξιούχων, των μικρομεσαίων, των αγροτών, της γυναίκας, των νέων ανθρώπων, απέναντι στις πολιτικές με τις οποίες διαφωνούμε και πάντα υπερασπιζόμενοι ιδιαίτερα τους πιο αδύναμους. Θα ασκήσουμε προγραμματική αντιπολίτευση, με την προβολή αλλά και τη διεκδίκηση των δικών μας επεξεργασμένων εναλλακτικών θέσεων και προτάσεων, προτάσεις και θέσεις που έχουν συζητηθεί με την ελληνική κοινωνία. Δεν είναι αποσπασματικές. Αποτελούν μέρος του ολοκληρωμένου προγράμματός μας, το «Σχέδιο Ελλάδα». Και τέλος, θα ασκήσουμε υπεύθυνη αντιπολίτευση, γιατί εμείς δεν διστάζουμε να υπερψηφίσουμε ό,τι είναι αναγκαίο για τον τόπο και τον ελληνικό λαό. Το αποδείξαμε αυτό και όλο το προηγούμενο διάστημα και θα συνεχίσουμε ακριβώς στον ίδιο δρόμο, με πίστη στην ανάγκη εθνικής συνεννόησης για όλα τα μεγάλα θέματα του τόπου, για τα εθνικά θέματα, για τη διαπραγμάτευση με τους εταίρους - αρκεί να δούμε και από εσάς διάθεση να την προχωρήσετε επιτέλους αυτή τη διαπραγμάτευση και να μην πάει στις ελληνικές καλένδες - και, βεβαίως, για την ολοκλήρωση της συνταγματικής Αναθεώρησης και να δούμε και πώς θα φτάσουμε σε ένα δίκαιο και αναλογικό εκλογικό σύστημα. Περιμένουμε και γι' αυτό να δούμε τις προτάσεις σας. Το επαναλαμβάνω ότι λευκή επιταγή για τίποτα δεν πρόκειται να δοθεί. Κλείνοντας, θέλω να κάνω μια επισήμανση - προειδοποίηση προς κάθε κατεύθυνση, για να υπάρχουν καλοί λογαριασμοί. Αρκετά με το bullying στο Κίνημα Αλλαγής και τα στελέχη του. Αρκετά με τα κατευθυνόμενα κέντρα και με όλους τους εγκάθετους, που συκοφαντούν συστηματικά το Κίνημα Αλλαγής και τις θέσεις που εμείς εκφράζουμε όλο αυτό το διάστημα. Θα έχουν πολύ άσχημα ξεμπερδέματα μαζί μας, γιατί έχουμε σκοπό να τους ξεμπροστιάσουμε. Και, κύριε Μητσοτάκη, σας προτείνω να βγάλετε από την πρίζα τη μονταζιέρα του Μαξίμου, που τη βρήκατε εκεί - από ό,τι κατάλαβα, παρέμεινε - , γιατί φαίνεται να εξακολουθεί να λειτουργεί ακόμα και τις πρώτες μέρες δικής σας θητείας. Σήμερα, το Κίνημα Αλλαγής καταψηφίζει, για όλους τους λόγους που η Κοινοβουλευτική μας Ομάδα ανέπτυξε αυτές τις μέρες, τις Προγραμματικές Δηλώσεις της Κυβέρνησης. Από αύριο ξεκινά για εμάς μια νέα ημέρα, μια ημέρα με μια καινούργια προσπάθεια, για την Ελλάδα και τους Έλληνες, για την ενότητα του ελληνικού λαού, γιατί μονάχα έτσι μπορούμε να εξασφαλίσουμε την αξιοπρέπεια για όλους. Σας ευχαριστώ πολύ.
Καλείται στο Βήμα ο κ. Αλέξης Τσίπρας, Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς.
Σας ευχαριστώ, κύριε Πρόεδρε. Κυρίες και κύριοι συνάδελφοι, έχει ιδιαίτερο ενδιαφέρον αυτή η τριήμερη συζήτηση επί των Προγραμματικών Δηλώσεων, διότι παρακολουθούμε έναν πολιτικό διάλογο να διεξάγεται σε ένα τελείως διαφορετικό κλίμα από αυτό που συνηθίσαμε τα προηγούμενα τεσσεράμισι χρόνια. Και, συνήθως, το πολιτικό κλίμα οξύνεται με πρωτοβουλία της αντιπολίτευσης. Βλέπουμε, όμως και από την πλευρά των σημερινών Βουλευτών της Συμπολίτευσης και των Υπουργών, ένα διαφορετικό κλίμα - οφείλω να το ομολογήσω αυτό - και μια διαφορετική στάση σε ό,τι αφορά τον πολιτικό τους λόγο. Ενδεχομένως, θα μπορούσε κανείς να μιλήσει για μια ολική μεταμόρφωση για συγκεκριμένα πρόσωπα. Διότι μας έχει κάνει εντύπωση η μετατροπή των ύβρεων και των κραυγών σε μια, θα έλεγα, θεσμική αταραξία. Μακάρι, κύριοι της κυβερνώσας παράταξης, αυτή η μεταμόρφωσή σας να συνιστά ένα δείγμα έμπρακτης μεταμέλειας και στροφής στον πολιτικό πολιτισμό. Το βλέπω, όμως, σχετικά δύσκολο αυτό. Τώρα, ξέρετε, κάνω πολλή παρέα με τον κ. Τσακαλώτο και μου έχει μάθει και βρετανικές παροιμίες. Μία εξ αυτών λέει: «You cannot teach an old dog new tricks». Σας παρακολουθώ, λοιπόν, αυτές τις μέρες. Σας παρακολουθούμε, αλλά θα δούμε στην πορεία αν αυτή η μεταμόρφωση είναι ουσιαστική. Όμως, επιτρέψτε μου να ξεκινήσω με μια πολύ ουσιαστική παρατήρηση σε σχέση με ορισμένες συνεντεύξεις σας, κύριε Μητσοτάκη, και τον πολιτικό σας λόγο εδώ στη Βουλή, αλλά κυρίως σε ορισμένες συνεντεύξεις σας σε διεθνή μέσα ενημέρωσης, που βγαίνετε και λέτε διαρκώς ότι νικήσατε τον λαϊκισμό και την ακροδεξιά. Για την ακροδεξιά ας το πάρω ως κακόγουστο αστείο, με τόσα στελέχη που έχετε δίπλα σας από τον πρώην Λαϊκό Ορθόδοξο Συναγερμό. Όμως, θα ήθελα να πω δυο λόγια για τη διαρκή σας αναφορά στον λαϊκισμό. Πιστεύω ότι αξίζει να σταθούμε λίγο παραπάνω και το λέω αυτό, διότι σε αυτή εδώ την Αίθουσα, αλλά και έξω από αυτή, εδώ και τριάμισι χρόνια τα έχουμε ακούσει όλα. Ζητάτε εκλογές επί τριάμισι συναπτά έτη. Κάθε φορά που δίναμε κρίσιμες μάχες στο εξωτερικό για να κλείσουμε δύσκολες αξιολογήσεις προεξοφλούσατε ότι θα αποτύχουμε. Γυρνούσατε δεξιά και αριστερά και λέγατε ότι καταστρέφουμε την οικονομία και ρίχνουμε τη χώρα στα βράχια, ενώ γνωρίζατε καλά ότι μέσα από μια πολύ δύσκολη προσπάθεια που κάναμε βάζαμε σε ράγες μια εκτροχιασμένη οικονομία. Ενώ γνωρίζατε ότι πετυχαίναμε τους στόχους, διαρκώς διαμηνύατε και προβλέπατε ότι θα έρθουν δεινά, ότι δεν θα πιάνουμε τους στόχους, ότι δεν θα βγουν τα πλεονάσματα, ότι θα εφαρμοστεί - θυμάστε τότε - ο περιβόητος δημοσιονομικός κόφτης, τον οποίο καταγγείλατε με πάθος. Ουδέποτε εφαρμόστηκε, αλλά αργότερα εσείς τον προτείνατε να γίνει στο Σύνταγμα της χώρας θεσμός απαράβατος. Αργότερα, όταν συνειδητοποιήσατε ότι η προσπάθειά μας αυτή καρποφορεί και όταν συνειδητοποιήσατε ότι βγαίνουμε από το μνημόνιο, αρχίσατε τη θεωρία ότι όχι μόνο δεν θα βγούμε, αλλά ότι υπογράψαμε και τέταρτο, ποντάροντας τότε με απόλυτη βεβαιότητα ότι θα κοπούν οι συντάξεις. Και όταν ούτε αυτό σάς βγήκε, αρχίσατε άλλη θεωρία, ότι δεν θα βγούμε ποτέ στις αγορές. Και όχι μόνο βγήκαμε, αλλά έχουμε και το χαμηλότερο επιτόκιο από τότε που ξεκίνησε να καταγράφεται η διακύμανση του δεκαετούς ομολόγου. Σήμερα εγώ ήθελα να αναρωτηθώ, διότι σας ακούω διαρκώς να μιλάτε για λαϊκισμό, λαϊκισμό, λαϊκισμό για τους πολιτικούς αντιπάλους, το εξής: Αλήθεια, έχετε σκεφθεί ποτέ να κάνετε την αυτοκριτική σας για αυτού του είδους την αντιπολίτευση που ασκήσατε; Επί τέσσερα χρόνια ψεύτες μάς ανεβάζατε, ψεύτες μάς κατεβάζατε, παραβλέποντας σκόπιμα ότι ήμασταν η μόνη κυβέρνηση σε περίοδο μνημονίων που έθεσε τον εαυτό της στην κρίση του ελληνικού λαού τον Σεπτέμβρη του 2015, με τη συμφωνία πάνω στο τραπέζι και όχι κάτω από το τραπέζι. Μας κατηγορήσατε ακόμη - φτάσατε και σ' αυτό το σημείο, στο πιο ακραίο σημείο τυμβωρυχίας - για την τραγωδία στο Μάτι, αλλά μετά δεν είχατε κανένα πρόβλημα να πάρετε στην Κυβέρνησή σας τον Αρχηγό της Αστυνομίας που χειρίστηκε την τραγωδία. Το χειρότερο όλων, όμως, από όσα κάνατε είναι ότι δεν διστάσατε να αγκαλιάσετε τον εθνολαϊκισμό, να γίνετε μακεδονομάχοι της κακιάς ώρας, υιοθετώντας προφανώς απόψεις που δεν πιστεύατε ούτε τις πιστεύετε. Το αποδεικνύετε σήμερα και είμαι χαρούμενος γι' αυτό. Δεν λέω, είμαι ευτυχής που δεν τις πιστεύετε. Εφόσον καταφέρατε να γίνετε Πρωθυπουργός, είναι ευτύχημα που δεν τα πιστεύατε. Ας τα βρείτε με αυτούς που εξαπατήσατε. [[Χειροκροτήματα από την πτέρυγα του ΣΥΡΙΖΑ]] Όμως, αυτή η στάση αποδεικνύει ότι όλα αυτά τα κάνατε για λόγους ψηφοθηρικούς. Δώσατε κάλυψη εκείνες τις μέρες στον εθνικισμό, στον διχασμό, στο μίσος, σε ακραίες ενέργειες ακόμα και απέναντι σε εκλεγμένους εκπροσώπους του ελληνικού λαού και όλα αυτά τα κάνατε για λόγους ψηφοθηρικούς. Δεν έχετε αφήσει τίποτα που να μην κάνατε ως Αρχηγός της αντιπολίτευσης. Τα κάνατε σχεδόν όλα και έρχεστε τώρα να μας πείτε ότι σε αυτή την εκλογική αναμέτρηση νικήσατε εσείς τον λαϊκισμό. Πάει πολύ! Θέλω, λοιπόν, να σας πληροφορήσω ότι δεν νικήσατε κανέναν λαϊκισμό. Τροφοδοτήσατε πολλές φορές συνειδητά τον λαϊκισμό και τον κάνατε, ιδίως τον τελευταίο χρόνο με το μακεδονικό, κινητήρια δύναμη στην προοπτική της εκλογικής σας επικράτησης. Και αυτή η επιλογή θα σας ακολουθεί, γιατί έχουν καταρρεύσει όλα όσα στήσατε ως αφήγημα τα προηγούμενα χρόνια στα δύο κομβικά ζητήματα για τη χώρα την προηγούμενη τετραετία, στην οικονομία και στην εξωτερική πολιτική, εκεί άλλωστε όπου συγκρουστήκαμε, εμείς με τα πεπραγμένα μας, εσείς με την παραπλάνηση. Επειδή όμως μου άρεσε ιδιαίτερα η αναφορά σας στον Κίπλινγκ προχθές, επιτρέψτε μου να αναφερθώ σε έναν άλλο αγαπημένο, επίσης Βρετανό συγγραφέα, για να καταλάβετε τη διαφορά μας. Έγραψε λοιπόν ο Όργουελ ότι «στις στιγμές της εξαπάτησης το να λες την αλήθεια είναι επαναστατικό». Υπό μία έννοια, λοιπόν, η στάση μας εκείνες τις μέρες σε ένα κρίσιμο εθνικό θέμα είχε έναν επαναστατικό χαρακτήρα, όπως και η στάση μας σήμερα στα ζητήματα της οικονομίας. Θέλω να ξεκινήσω από τα ζητήματα της οικονομίας, για να πάρουμε τα πράγματα με τη σειρά. Εμείς από τον περασμένο Σεπτέμβρη, αμέσως μετά το τέλος, την έξοδο της χώρας από τα μνημόνια, βάλαμε σε εφαρμογή ένα σχέδιο για μια νέα οικονομική πολιτική, βασισμένη στη στήριξη της ανάπτυξης και στην ελάφρυνση των βαρών για τα μεσαία στρώματα και τις λαϊκές τάξεις. Αυτό το σχέδιο είχε τρεις φάσεις. Η πρώτη ήταν στη Διεθνή Έκθεση Θεσσαλονίκης τον περασμένο Σεπτέμβρη, με ένα πακέτο ελαφρύνσεων ύψους περίπου 1 δισεκατομμυρίου ευρώ μόνιμων μέτρων για το 2018, που όλα τα ψηφίσαμε και όλα τα υλοποιήσαμε. Μαζί τα ψηφίσαμε, τα ψηφίσατε και εσείς. Επιδότηση ενοικίου για τριακόσιες χιλιάδες νοικοκυριά, μείωση εισφορών για ελεύθερους επαγγελματίες, μείωση 10% μεσοσταθμικά του ΕΝΦΙΑ, προσλήψεις τεσσερισήμισι χιλιάδων στην ειδική αγωγή, τριών χιλιάδων στο «Βοήθεια στο Σπίτι», κατάργηση τέλους επιτηδεύματος για συνεταιρισμένους αγρότες και αγροτικούς συνεταιρισμούς. Επίσης, στο τέλος του 2018, αποδώσαμε 1 δισεκατομμύριο ευρώ για τα αναδρομικά ενστόλων, δικαστικών και πανεπιστημιακών, τα ειδικά μισθολόγια. Αποδώσαμε, επίσης, κοινωνικό μέρισμα ύψους 700 εκατομμυρίων ευρώ και την 1-1-2019 ακυρώσαμε τις περικοπές στις συντάξεις που είχε επιβάλει το Διεθνές Νομισματικό Ταμείο, ύψους 1,8 δισεκατομμυρίου ευρώ. Η δεύτερη δέσμη ελαφρύνσεων ήταν αυτή που νομοθετήσαμε το 2019, φέτος, ύψους 1,14 δισεκατομμυρίου ευρώ: Τη μείωση του φόρου προστιθέμενης αξίας στην εστίαση από το 24% στο 13%, τη μείωση του ΦΠΑ στην ενέργεια στον υπερτοπικό συντελεστή 6%, την παροχή 820 εκατομμυρίων ευρώ περίπου δώρο Πάσχα, υπό τη μορφή μόνιμης δέκατης τρίτης σύνταξης. Η τρίτη δέσμη ήταν αυτή που αφορά το 2020. Η κατάργηση του αφορολόγητου που το ψηφίσαμε εδώ - απουσιάζατε, αυτό δεν το ψηφίσαμε μαζί - από 1-1-2020, 1,8 δισεκατομμύριο ευρώ, καθώς και ελαφρύνσεις για το 2020, ύψους 1,4 δισεκατομμυρίου ευρώ. Θα σας θυμίσω ποιες είναι αυτές οι ελαφρύνσεις: η μείωση προκαταβολής φόρου από το 100% στο 50%, η κατάργηση της εισφοράς αλληλεγγύης για εισοδήματα έως 20.000 ευρώ και ριζική μείωση για εισοδήματα πάνω από 20.000 ευρώ, η αύξηση του συντελεστή αποσβέσεων επενδύσεων στο 150%, η επιδότηση των ασφαλιστικών εισφορών επιχειρήσεων και νέων εργαζομένων, η μείωση ΦΠΑ από το 13% στο 11%, φορολογικές μειώσεις για κατοίκους νησιών, μείωση φόρου συνεταιρισμών στο 10%, μείωση κόστους θέρμανσης για ορεινές περιοχές, έκπτωση από το φορολογητέο εισόδημα των τόκων στεγαστικών δανείων. Όλα αυτά απολύτως κοστολογημένα. Αν, λοιπόν, αθροίσουμε όλα τα μέτρα που ψηφίσαμε και υλοποιήσαμε, μαζί με αυτό το 1,4 δισεκατομμύριο μόνιμα μέτρα που ανακοινώσαμε για το 2020, έχουμε 7 δισεκατομμύρια ευρώ μόνιμα μέτρα ελάφρυνσης για το 2018, το 2019 και το 2020 και περίπου 1,7 δισεκατομμύριο εφάπαξ καταβολή στο τέλος του 2018. Αυτό, κυρίες και κύριοι συνάδελφοι ήταν το τέταρτο μνημόνιο; [[Χειροκροτήματα από την πτέρυγα του ΣΥΡΙΖΑ]] Τα 7 δισεκατομμύρια μόνιμα μέτρα από τη στιγμή που βγήκαμε από τα μνημόνια και 1,7 εφάπαξ καταβολή; Προφανώς και όχι. Αυτό ακριβώς ήταν το τέλος των μνημονίων. Βεβαίως από αυτά τα 7 δισεκατομμύρια - επαναλαμβάνω - τα 5,2 τα έχουμε ήδη ψηφίσει και υλοποιήσει. Πώς τα βαφτίσατε όλα αυτά; Προφανώς και δεν αναγνωρίσατε ποτέ ότι βγήκαμε από την κρίση ή ότι καταφέραμε να βγούμε από την αυστηρή επιτήρηση, ότι βγήκαμε από τα μνημόνια, ποτέ. Το μόνο που κάνατε ήταν όλα αυτά να τα βαφτίσετε «παροχολογία». Και ήρθατε εσείς προχθές, δεν ξέρω αν το καταλάβατε βέβαια, και κατά τη διάρκεια της ομιλίας σας επιβεβαιώσατε αυτό που είχα πει εγώ, ότι δεν έχετε καμμία δυνατότητα να κατηγορήσετε αυτή την κυβέρνηση - θα ήταν αστείο, άλλωστε - ότι παραλάβατε καμένη γη και χάος, όπως ενδεχομένως παλαιότερα να ακούγαμε. Όμως, ήρθατε εσείς προχθές και είπατε ότι θα κάνετε τη μεγάλη ανατροπή, να κάνετε δηλαδή τις κωλοτούμπες προς τα πίσω, ανάποδα. Ξέρετε, καμμιά φορά, όταν παρακολουθεί κανείς ρυθμική γυμναστική, σημασία δεν έχει αν κάνεις προς τα μπρος ή προς τα πίσω, αλλά το πώς προσγειώνεσαι. [[Χειροκροτήματα από την πτέρυγα του ΣΥΡΙΖΑ]] Σας παρακολουθήσαμε, λοιπόν, να προσπαθείτε, σχεδόν να πανηγυρίζετε γιατί θα πάτε - λέει - την έκπτωση του ΕΝΦΙΑ 300 εκατομμύρια περισσότερο από όσα εμείς είχαμε υπολογίσει για το 2019, για να απαλύνετε τους πιο ευκατάστατους. Και θα πω μετά γι' αυτό. Συγχαρητήρια, λέμε εμείς. Ωσαννά! Δηλαδή έχουμε ήδη εμείς υλοποιήσει 7 δισεκατομμύρια σε λιγότερο από έναν χρόνο και μας λέγατε για τέταρτο μνημόνιο και εσείς φέρατε 300 εκατομμύρια έκπτωση, μεγαλύτερη από αυτή που φέραμε εμείς για τον ΕΝΦΙΑ του 2019 και κοντεύετε να στήσετε αψίδες του θριάμβου για να περάσετε από κάτω. Όμως, για να δούμε, θα περάσετε από κάτω από τις αψίδες ή μήπως τελικά θα περάσετε κάτω και από αυτόν τον χαμηλό πήχη που έχετε βάλει; Εδώ είμαστε για να το δούμε σε λίγους μήνες. Εδώ θα είμαστε και οι πολίτες θα σας κρίνουν με βάση τα έργα και τα πεπραγμένα σας και όχι βεβαίως με βάση ευχάριστες εκθέσεις ιδεών. Επιτρέψτε μου, όμως, να μείνω λίγο παραπάνω στο να εξηγήσω το πώς εμείς καταφέραμε να πετύχουμε αυτές τις ελαφρύνσεις, το πώς εμείς καταφέραμε αντί για τέταρτο μνημόνιο, που μας λέγατε, να δημιουργήσουμε ένα πλαίσιο τέτοιο, που σήμερα όλοι οι Έλληνες πολίτες συνειδητοποιούν ότι η χώρα βρίσκεται σε μια νέα πραγματικότητα. Γιατί το μπορέσαμε αυτό; Γιατί καταφέραμε να διασφαλίσουμε τη δημοσιονομική σταθερότητα, καταφέραμε να πετυχαίνουμε τους στόχους του προγράμματος και δημιουργήσαμε - είναι η αλήθεια με τις θυσίες του ελληνικού λαού - ένα μαξιλάρι ρευστότητας και με τη συνδρομή του ESM, βεβαίως, ύψους σχεδόν 37 δισεκατομμυρίων ευρώ, το οποίο είναι το διαβατήριο ταυτόχρονα της χώρας μας στις αγορές. Η χώρα επέστρεψε στις αγορές με ρυθμισμένο το χρέος, με ιστορικά χαμηλά επιτόκιο δανεισμού σε μεγάλο βαθμό χάρη σε αυτή την εξασφάλιση των 37 δισεκατομμυρίων. Τι κάναμε, λοιπόν; Για να διασφαλίσουμε ότι από το 2020 και μετά, όχι απλά θα έχουμε μια καλή διαχείριση, να πετυχαίνουμε στόχους και να έχουμε ένα μεγάλο στοκ στα δημόσια ταμεία, αλλά αυτό σιγά - σιγά θα αρχίσει να γίνεται και μια πραγματικότητα που θα τη νιώθει ο μέσος Έλληνας πολίτης στην τσέπη του. Αυτό που κάναμε ήταν να πάρουμε 5,5 δισεκατομμύρια από τα 37, να πούμε ότι κάποια από αυτά θα πάνε κατά προτεραιότητα για τη γρήγορη αποπληρωμή του IMF, 3,6 περίπου, και 5,5 από αυτά θα πάνε σε έναν ειδικό λογαριασμό ως εγγύηση ότι από το 2020 έως το 2022, τα τρία ακόμα χρόνια που έχουμε τον υψηλό στόχο 3,5% - υψηλό μεν, αλλά πολύ χαμηλότερο από αυτό που είχατε υπογράψει εσείς, ο κ. Σαμαράς με τον κ. Βενιζέλο, 4,2 και 4,5 είχαν υπογράψει - , θα διασφαλίσουμε ότι οι πιστωτές μας θα παίρνουν τα λεφτά τους, αλλά ότι εμείς θα έχουμε τη δυνατότητα να έχουμε μέχρι και 2,5% στόχο από το 2020 και μετά, χωρίς να παραβιάζουμε τη συμφωνία. Άρα, στην ουσία, αυτό το οποίο κάναμε ήταν να διατηρήσουμε ένα μεγάλο στοκ, που είναι το μαξιλάρι και η εγγύηση ότι θα συνεχίζουμε να βγαίνουμε με χαμηλό επιτόκιο στις αγορές, αλλά ταυτόχρονα να διώξουμε από πάνω μας το Διεθνές Νομισματικό Ταμείο, τον πιο αυστηρό εταίρο, που επέμενε διαρκώς για την υλοποίηση αχρείαστων μέτρων, όπως αποδείχθηκε, αντιλαϊκών ως επί το πλείστον, και ταυτόχρονα να έχουμε τη δυνατότητα να μειώσουμε ουσιαστικά τα πλεονάσματα κατά 1% και να τα πάμε στο 2,5% από το 2020 και μετά. Εσείς αυτό το σχέδιο, κύριε Μητσοτάκη, το απορρίψατε πριν καν το συζητήσετε με τους εταίρους μας, πριν καν το διεκδικήσετε, πριν καν σας πουν αν τους αρέσει ή δεν τους αρέσει, και έχετε, λέτε, ένα άλλο σχέδιο, το οποίο ούτε το έχουμε δει ούτε προφανώς το έχετε πει στους δανειστές, από όσα τουλάχιστον βλέπουν το φως της δημοσιότητας. Σας ρώτησα, λοιπόν, προχθές στην πρώτη ομιλία μου και το επαναλαμβάνω: Πραγματικά πιστεύετε ότι θα υπάρξει κάποια άλλη στιγμή, μετά από ενάμιση, μετά από δύο, μετά από δυόμισι χρόνια, που θα έχετε μεγαλύτερη διαπραγματευτική δύναμη απέναντι στους εταίρους από ό,τι σήμερα, που μόλις έχετε εκλεγεί και με την Αντιπολίτευση να σας στηρίζει σε αυτή τη διεκδίκηση; Εκτός αν δεν έχετε σκοπό να διεκδικήσετε κάτι και απλά λέτε λόγια του αέρα σήμερα και μας κοροϊδεύετε. Εδώ θα είμαστε, όχι στο απώτερο μακρινό μέλλον, εδώ θα είμαστε το φθινόπωρο, διότι το φθινόπωρο δεν έχετε την υποχρέωση μόνο να φέρετε τον προϋπολογισμό του 2020, που εκεί θα δούμε μέσα αν θα υπάρχει η μόνιμη παροχή του δώρου του Πάσχα, η δέκατη τρίτη σύνταξη, αν θα υπάρχει το αφορολόγητο στο 9%, που λέτε εσείς, από τις 8.600 ή θα το πάτε πιο χαμηλά, αν θα υπάρχει η δεδομένη δημοσιονομική ισορροπία, η μη εφαρμογή/μείωση προσωπικών διαφορών στις συντάξεις ή αν θα βάλετε χέρι στις συντάξεις. Είναι ερωτήματα αυτά και είναι ερωτήματα που προκύπτουν, διότι, με βάση τα σημερινά δεδομένα, αν δεν αξιοποιήσετε αυτό το οποίο εμείς είχαμε σχεδιάσει, είναι πολλά τα λεφτά, είναι 2,5 με 3 δισεκατομμύρια, οι ισοδύναμες επιβαρύνσεις που πρέπει να βρείτε το 2020. Δεν έχετε, όμως, να καταθέσετε μόνο τον προϋπολογισμό του 2020 το φθινόπωρο, έχετε να καταθέσετε και το μεσοπρόθεσμο, που εκεί θα φανεί και το τι ακριβώς σχεδιάζετε και υιοθετείτε, όχι μόνο για το 2020, αλλά και για το 2021 και για το 2022. Τι πλεόνασμα, λοιπόν, θα υπολογίσετε - το φθινόπωρο πρέπει να το απαντήσετε αυτό, όχι σε ενάμιση χρόνο - το 2021 και το 2022; Εδώ θα είμαστε. Με δυο λόγια, όμως, αυτό που θέλω να πω είναι ότι το ψέμα έχει κοντά ποδάρια. [[Γέλωτες από την πτέρυγα της Νέας Δημοκρατίας]] Ναι, γελάτε τώρα, αλλά μάλλον δεν θα γελάτε το φθινόπωρο, όταν θα έρχεστε εδώ για να ψηφίζετε επιβαρύνσεις σε έναν λαό ο οποίος έχει ταλαιπωρηθεί επί οκτώ συνεχόμενα χρόνια από μνημονιακές πολιτικές. [[Χειροκροτήματα από την πτέρυγα του ΣΥΡΙΖΑ]] Και βεβαίως τότε για όλους μας υπήρχε - και δεν ήταν δικαιολογία, ήταν πραγματικότητα - η χρεοκοπία της χώρας. Όταν θα είναι επιλογή σας, δεν ξέρω πόσο θα γελάτε. Θα το δούμε. Εδώ θα είμαστε. Να ξέρετε, όμως, ότι εδώ δεν μιλάμε για ένα θεωρητικό ζήτημα, γιατί μπορεί στους πολίτες που μας ακούνε η συζήτηση για τα πλεονάσματα να ακούγεται λίγο θεωρητική, ότι αφορά οικονομολόγους. Εδώ αυτό που συζητάμε στην ουσία είναι για τα μέτρα άμεσης ελάφρυνσης για το σύνολο της ελληνικής κοινωνίας, τα οποία φαίνεται ότι δεν είναι δεδομένα. Δεν ξέρω, λοιπόν, πότε ακριβώς θα καταλήξετε στο τι θα κάνετε με τα πλεονάσματα, αλλά πρέπει άμεσα να απαντήσετε και να απαντήσετε συγκεκριμένα στο τι θα κάνετε με όσα εμείς έχουμε ψηφίσει και στο τι θα κάνετε με όσα εμείς έχουμε δρομολογήσει και έχουμε ανακοινώσει. Θα ακυρώσετε όσα νομοθετήσαμε; Θα ακυρώσετε όσα εξαγγείλαμε το 2020; Θα φέρετε νέα μέτρα λιτότητας για να βγουν οι στόχοι το 2020- επαναλαμβάνω, με βάση όσα το Γενικό Λογιστήριο προβλέπει, όχι εμείς - ύψους 2,5 με 3 δισεκατομμύρια; Πάμε παρακάτω. ΕΝΦΙΑ: Είπαμε όλοι ωσαννά και συγχαρητήρια και μπράβο, αλλά να προσθέτετε άλλα 300 εκατομμύρια, δεν θα σας πω εγώ αυτό που έλεγε ο κ. Στουρνάρας, ο Διοικητής της Τράπεζας της Ελλάδος - όταν εμείς ψηφίζαμε πριν από ενάμιση μήνα τα μέτρα για το 2019, που έλεγε ότι δεν υπάρχει δημοσιονομικός χώρος και θα εκτροχιαστούμε, τώρα ξαφνικά άλλαξαν τα πράγματα και ο κ. Στουρνάρας ανακάλυψε ότι υπάρχει, αλλά εγώ δεν θα σας κάνω κριτική σε αυτό - , αλλά θα σας κάνω κριτική λέγοντας το εξής: Εμείς θα προτιμούσαμε αυτά τα 300 εκατομμύρια να τα δώσουμε για να ενισχύσουμε μεσαία στρώματα πραγματικά και αδύναμους, αυτούς που είχαν πληγεί από την κρίση. Εσείς τι κάνετε; Διατηρείτε μεν τη δική μας πρόταση, αυτό που έχουμε ψηφίσει, για μείωση 30% του ΕΝΦΙΑ στις χαμηλές περιουσίες, που σημαίνει τι δηλαδή, για να καταλαβαίνει και ο κόσμος; Ότι ένα σπίτι σε μια λαϊκή γειτονιά αξίας, παραδείγματος χάριν, 60.000 ευρώ - σας αρέσει και η Δυτική Αθήνα που βάλατε… αλλά είπατε ότι ο Πειραιάς είναι Δυτική Αθήνα, ας πούμε στο Κερατσίνι, που θα μπορούσε να πει κανείς ότι είναι και Δυτική - που με βάση, λοιπόν, αυτό το σχέδιο ένα σπίτι αξίας 60.000 ευρώ πληρώνει 224 ευρώ ΕΝΦΙΑ, εφέτος θα πληρώσει 157. [[Χειροκροτήματα από την πτέρυγα του ΣΥΡΙΖΑ]] Θα έχει όντως με τη δική μας πρόταση και με τη δική σας, αφού το διατηρείτε, 77 ευρώ έκπτωση. Ποια είναι, όμως, η καινοτομία; Με αυτά τα 300 εκατομμύρια που προσθέτετε στον προϋπολογισμό, ένα σπίτι στην Εκάλη διακοσίων πενήντα τετραγωνικών μέτρων που αξίζει κοντά στο 1 εκατομμύριο και που ήταν να πληρώσει ΕΝΦΙΑ 6.950 ευρώ, θα πληρώσει 6.250 ευρώ, δηλαδή 700 ευρώ λιγότερα. Με δύο λόγια, 77 ευρώ έκπτωση στο Κερατσίνι, 700 ευρώ έκπτωση στη Εκάλη. Αυτή είναι η πολιτική σας. Δίνετε λίγα στους πολλούς και πολλά στους λίγους. Λίγα στους πολλούς και πολλά στους λίγους! [[Χειροκροτήματα από την πτέρυγα του ΣΥΡΙΖΑ]] Και βεβαίως το λίγα στους πολλούς και πολλά στους λίγους είναι μια στρατηγική απ' ό,τι φαίνεται, διότι εξαγγείλατε και συνολικά το να περάσει ο ΕΝΦΙΑ στους δήμους. Και εκεί εμείς διατηρούμε πάρα πολύ σοβαρές επιφυλάξεις, πρώτα απ' όλα γιατί υπάρχει ένα ζήτημα συνταγματικότητας σοβαρό, αλλά πέραν αυτού και επί της ουσίας. Διότι με αυτή τη λογική θα δημιουργηθούν εν τέλει και δήμοι δύο ταχυτήτων, αφού οι εύρωστοι δήμοι, οι πλούσιοι δήμοι θα έχουν πολύ υψηλότερα έσοδα, παρά τις μειώσεις που θα κάνετε στον ΕΝΦΙΑ σε αυτούς τους δήμους, και βεβαίως οι λαϊκές συνοικίες θα έχουν πολύ λιγότερα έσοδα και άρα θα δημιουργηθούν δήμοι δύο ταχυτήτων. Εμείς, λοιπόν, κύριε Μητσοτάκη, θεωρούμε ότι δεν είναι μια πολιτική αυτή που ενώνει τους Έλληνες, δεν είναι μια δίκαιη δημοσιονομική πολιτική, δεν είναι μια δίκαιη φορολογική πολιτική αυτή και πιστεύουμε, αντιθέτως, ότι θα πρέπει να δείτε πώς θα μπορέσετε να ελαφρύνετε αυτούς που πραγματικά έχουν τη μεγαλύτερη ανάγκη να ελαφρυνθούν πρωτίστως. Έρχομαι σε ένα δεύτερο, πολύ σημαντικό, κατά τη γνώμη μου, ζήτημα. Αναφέρατε στις Προγραμματικές σας Δηλώσεις τον όρο «διεύρυνση της φορολογικής βάσης». Μας είπατε ότι αυτό θα το κάνετε, λέει, μέσα από τις ηλεκτρονικές συναλλαγές και την καταπολέμηση της φοροδιαφυγής. Εντάξει, μαζί σας είμαστε, μακάρι να το πετύχετε. Εμείς το καταφέραμε με το πλαστικό χρήμα - που σε όλη την Ελλάδα οι συναλλαγές γίνονται πλέον με πλαστικό χρήμα - και το καταφέραμε σε πολύ μεγάλο βαθμό. Μακάρι να κάνετε περισσότερα. Αλλά μη γελιόμαστε, η διεύρυνση της φορολογικής βάσης, ιδίως για όσους ξέρουμε πώς επικοινωνούμε με τους θεσμούς τόσα χρόνια, σημαίνει άλλο πράγμα, και, αν δεν το ξέρετε, να το μάθετε και εσείς τώρα, να σας το πω. Για τον κ. Ρέγκλινγκ, τον συνομιλητή σας, και πολλούς εξ αυτών του Διεθνούς Νομισματικού Ταμείου, αλλά και συναδέλφων σας, κύριε Σταϊκούρα, στο Eurogroup που θα πάτε στις 12 του Σεπτέμβρη, η έννοια της διεύρυνσης φορολογικής βάσης συνδέεται με ένα μέτρο, αυτό το οποίο είχε προτείνει το Διεθνές Νομισματικό Ταμείο, είχε επιβάλει να ψηφίσουμε και εμείς ψηφίσαμε να μην εφαρμοστεί από 1-1-2020, δηλαδή το αφορολόγητο, τη μείωση του αφορολόγητου. Θέλω να είμαι καθαρός μαζί σας ως προς αυτό. Και θέλω να είστε και εσείς καθαροί απέναντί μας και απέναντι στον ελληνικό λαό. Διότι, αν σχέδιό σας είναι να ακυρώσετε ξανά τις ελαφρύνσεις που εμείς εξασφαλίσαμε και να φέρετε νέες ισοδύναμες επιβαρύνσεις, με την επαναφορά της μείωσης του αφορολογήτου από το 2020, έστω και αν σκοπεύετε να βάλετε 9%, αλλά να μειώσετε από τις 8.600 και να το πάτε στις 5.500, αυτό θα είναι ένα πολύ μεγάλο πισωγύρισμα, το οποίο δεν θα περάσει έτσι. Θα το καταλάβει ο ελληνικός λαός και θα το καταλάβει και ο τελευταίος Έλληνας, διότι η μείωση του αφορολόγητου θα χτυπήσει κυρίως τους αδύναμους, αλλά όλους. Όλους! Άκουσα επίσης το σχέδιό σας για τις προσλήψεις στην ειδική αγωγή. Και θα ήθελα κιόλας να επισημάνω ότι είχατε την καλοσύνη να πείτε ότι ξεκίνησε από εμάς. Ναι, εμείς το ψηφίσαμε. Τεσσερισήμισι χιλιάδες προσλήψεις είχαμε προγραμματίσει στην ειδική αγωγή. Όμως δεν σας άκουσα να λέτε τίποτα - και το λέω μπας και το συμπεριλάβετε στο κλείσιμό σας - για τις υπόλοιπες δέκα χιλιάδες πεντακόσιες προσλήψεις μόνιμου προσωπικού στα σχολεία. Ξέρετε, κύριε Μητσοτάκη, κυρίες και κύριοι συνάδελφοι, δεν μας περιποιεί τιμή ένα πολύ μεγάλο μέρος των διδακτικών ωρών να καλύπτεται από αναπληρωτές. Δεν συμβαίνει πουθενά στην Ευρώπη αυτό σε τόσο μεγάλο ποσοστό, σε καμμία ευρωπαϊκή χώρα. Είχαμε, λοιπόν, προχωρήσει σε ένα σχέδιο για δεκαπέντε χιλιάδες προσλήψεις στη δευτεροβάθμια εκπαίδευση, τεσσερισήμισι χιλιάδες στην ειδική αγωγή και δέκα χιλιάδες πεντακόσιες σε υπόλοιπους τομείς, σε άλλους εκπαιδευτικούς. Θέλουμε μια απάντηση γι' αυτό. Επίσης, άκουσα να εξαγγέλλετε δύο χιλιάδες προσλήψεις στην υγεία. Εμείς είχαμε εξασφαλίσει χώρο για δέκα χιλιάδες προσλήψεις στην υγεία ως το 2022. Δεν ξέρω τι ακριβώς να φανταστώ, ότι θα τον υλοποιήσετε αυτόν τον σχεδιασμό ή δεν θα τον υλοποιήσετε και θα μείνετε μόνο στις δύο χιλιάδες; Και σε αυτό θα σας ζητούσα μια διευκρίνιση, διότι πιστεύω ότι οι απαντήσεις σας είναι απαντήσεις που δεν περιμένει μονάχα η Αντιπολίτευση. Περιμένουν με αγωνία γιατροί, νοσηλευτές, δάσκαλοι, καθηγητές. Με μεγάλη αγωνία περιμένουν απαντήσεις σε αυτά τα ζητήματα. Και βεβαίως να μας πείτε αν θα εφαρμόσετε αυτό το οποίο είχατε πράγματι εξαγγείλει προεκλογικά, την επιστροφή στο 1 προς 5, στη μία πρόσληψη για κάθε πέντε αποχωρήσεις. Κυρίες και κύριοι συνάδελφοι, έθεσα στην αρχική μου τοποθέτηση ακόμα δύο κρίσιμα ζητήματα, που πιστεύω ότι ακόμα χρήζουν απαντήσεων. Και θα επιμείνω, γιατί η εκκρεμότητα σε αυτά τα θέματα πιστεύω ότι επηρεάζει επίσης τις ζωές κάθε ελληνικής οικογένειας. Το πρώτο είναι τι ακριβώς σχεδιάζετε με τη ΔΕΗ. Τέσσερα χρόνια κρατήσαμε τη ΔΕΗ όρθια, παρά τις δυσκολίες, χωρίς να αυξήσουμε τα τιμολόγια του ρεύματος, χωρίς να ιδιωτικοποιήσουμε τον ΑΔΜΗΕ, χωρίς να προχωρήσουμε στην πώληση του 17% της ΔΕΗ, χωρίς να προχωρήσουμε στο σχέδιο της «μικρής» ΔΕΗ, που έδινε όλα τα φιλέτα και κυρίως τα υδροηλεκτρικά σε ιδιώτες. Επαναλαμβάνω όμως ότι για εμάς το πιο σημαντικό είναι ότι δεν αυξήσαμε τιμολόγια, σε αντίθεση με όλα όσα έγιναν από το 2011 έως το 2014, που η κυβέρνηση Σαμαρά είχε αυξήσει τις τιμές αθροιστικά 60%. Νομίζω ότι πρέπει να πείτε καθαρά ποιο είναι το σχέδιό σας. Εμείς παραδώσαμε μια πραγματικότητα, δεν λέω ότι είναι ανέφελη, αλλά λέω ότι διατηρήσαμε τον δημόσιο χαρακτήρα και τις τιμές. Ακούμε με ανησυχία να μιλάτε για την ανάγκη ιδιωτικοποίησης των δικτύων ακόμα και του ΔΕΔΔΗΕ, του μοναδικού κερδοφόρου πόλου της εταιρείας μαζί με τα υδροηλεκτρικά, που είχατε επίσης βάλει στο μάτι τις προηγούμενες περιόδους. Και ρωτάω: Πόσους πόρους μπορεί αποδοτικά να αντλήσει κάποιος από τη μόνη περιουσία της ΔΕΗ, που αποδίδει κάθε χρόνο 350 εκατομμύρια ευρώ καθαρό EBITDA; Δεύτερο ερώτημα: Τι σημαίνει η ιδιωτικοποίηση ενός φυσικού μονοπωλίου; Ποια θα είναι η επόμενη μέρα για τη ΔΕΗ και τον δανεισμό της χωρίς αξίες και χωρίς περιουσία; Έχετε αξιολογήσει πώς μπορεί να γίνει ο διαχωρισμός και η μετάβαση των παγίων με αξία αναπόσβεστη 3,5 δισεκατομμυρίων ευρώ; Θεωρώ ότι στο ζήτημα αυτό χρειάζονται σοβαρές απαντήσεις και πιστεύω πραγματικά ότι είναι μία αναχρονιστική και κοντόφθαλμη πολιτική η πολιτική αυτή που λέει να πουλήσουμε όσο - όσο, χωρίς νέες επενδύσεις και χωρίς να κρατήσει η Δημόσια Επιχείρηση Ηλεκτρισμού τα λεγόμενα «φιλέτα», αυτά μπορούν να παραγάγουν κέρδος στο μέλλον.
Με συγχωρείτε, κύριε Πρόεδρε. Πόσο χρόνο χρειάζεστε ακόμη;
Τρία λεπτά, κύριε Πρόεδρε.
Ευχαριστώ.
Το δεύτερο ζήτημα στο οποίο θα σας ζητήσω για άλλη μία φορά να δώσετε απάντηση, κύριε Μητσοτάκη, είναι το ασφαλιστικό. Ακούμε τα στελέχη σας να μιλάνε, αλλά πιστεύω ότι πρέπει να δώσετε εσείς συγκεκριμένες απαντήσεις σε σχέση με το ασφαλιστικό, διότι έχουν ακουστεί πολλά. Κάθε συνταξιούχος και κάθε εργαζόμενος σε αυτόν τον τόπο πρέπει να γνωρίζει τι ακριβώς έχετε σκοπό να κάνετε. Και επιτρέψτε μου δύο ακόμα παρατηρήσεις σε θέματα, τα οποία θεωρώ ότι είναι σημαντικά. Πρώτον, η απλή αναλογική. Άκουσα τον αρμόδιο Υπουργό. Είναι βέβαιο ότι πρέπει κανείς να έχει δώσει στη ζωή του μάχες για την απλή αναλογική, για να ξέρει πώς θα την κατεδαφίσει! [[Χειροκροτήματα από την πτέρυγα του ΣΥΡΙΖΑ]] Ωστόσο, θέλω να σας πω δύο πράγματα. Το πρώτο είναι ότι δεν έχετε αφήσει καν να εφαρμοστεί στην πράξη, στη ζωή, το νέο πλαίσιο λειτουργίας των δήμων και έχετε βγάλει συμπεράσματα, ότι δεν μπορούν να λειτουργήσουν, ότι θα υπάρχει ακυβερνησία, ότι δεν θα υπάρχει κανένα επίπεδο συνεργασίας και συνεννόησης. Εμείς θεωρούμε ότι απαιτούνται συγκλίσεις και συνεννοήσεις και κυρίως σε τοπικό επίπεδο. Εσείς, πριν δείτε τα αποτελέσματα, έχετε βγάλει συμπέρασμα, γιατί προφανώς έχετε αλλεργία με την αυθεντική εκπροσώπηση των πολιτών. Και δεν ξέρω αν αυτά τα οποία σχεδιάζετε είναι σύμφωνα με το Σύνταγμα. Σε ό,τι αφορά, όμως, την απλή αναλογική, δηλαδή τον εκλογικό νόμο με τον οποίο θα διεξάγονται εκλογές, θα σας πω κάτι. Κοιτάξτε, κατ' αρχάς όλα όσα λέγατε προεκλογικά για σενάρια ακυβερνησίας - γιατί θα χρειαζόντουσαν τρία και τέσσερα και πέντε κόμματα - το ίδιο το αποτέλεσμα των εκλογών το διαψεύδει. Αν καθίσετε και τα βάλετε κάτω, θα δείτε ότι με βάση το αποτέλεσμα των εκλογών η Νέα Δημοκρατία και το ΚΙΝΑΛ - που πριν από τις εκλογές είχε πει ότι θα σας ψήφιζε, ακόμα και αν δεν συμμετείχε στην κυβέρνηση, θα σας στήριζε - θα είχατε εκατόν πενήντα δύο έδρες. Εν τοιαύτη περιπτώσει, επειδή αυτά τα ζητήματα είναι πολύ σοβαρά θεσμικά ζητήματα, εάν θέλετε συνεννόηση για το ποιο θα είναι το εκλογικό σύστημα, είμαστε εδώ να κουβεντιάσουμε. Αλλά παιχνίδια θεσμικών ακροβασιών με το Σύνταγμα να μην τα επιχειρήσετε, κύριε Μητσοτάκη! [[Χειροκροτήματα από την πτέρυγα του ΣΥΡΙΖΑ]] Και λυπάμαι πολύ γι' αυτούς που σας τα προτείνουν! Και, τέλος, σε ό,τι αφορά την ψήφο των Ελλήνων του εξωτερικού, με νομοθετική πρωτοβουλία της δικής μας κυβέρνησης είχε οριστεί επιτροπή που έχει καταλήξει σε συγκεκριμένη πρόταση. Η επιτροπή αυτή ήταν με σοβαρότατους επιστήμονες. Φέρτε την πρόταση αυτή ως βάση συζήτησης. Φέρτε αυτή την πρόταση, όμως, και θα είμαστε εδώ να συζητήσουμε. [[Στο σημείο αυτό κτυπάει το κουδούνι λήξεως του χρόνου ομιλίας του Προέδρου του ΣΥΡΙΖΑ]] Κλείνω, λοιπόν, λέγοντας, κυρίες και κύριοι συνάδελφοι, ότι πρέπει να ανοίξετε τα χαρτιά σας με λιγότερη έπαρση και με μεγαλύτερη επίγνωση, κύριε Μητσοτάκη - και αυτή είναι η τελευταία μου λέξη, κύριε Πρόεδρε - , ότι κανείς Πρωθυπουργός, ούτε και εσείς, δεν είναι ούτε ο νόμιμος ούτε ο μόνιμος κάτοικος της εκτελεστικής εξουσίας. Ο μόνιμος ιδιοκτήτης είναι ο ελληνικός λαός και μας κρίνει όλους μας και θα κρίνει και σας. [[Χειροκροτήματα από την πτέρυγα του ΣΥΡΙΖΑ]] Ξέρετε, μας κρίνει αυστηρά, πράγματι, εάν διαψεύσουμε τις προσδοκίες του, αλλά πολύ πιο αυστηρά αν συνειδητοποιήσει ότι δεν διεκδικούμε καν, αν συνειδητοποιήσει ότι δεν παλεύουμε καν για να επιβεβαιώσουμε τις προσδοκίες αυτές, πιστεύοντας ίσως το ρητό που λέει ότι ουδέν λάθος αναγνωρίζεται μετά την απομάκρυνση από το ταμείο. Σας προειδοποιώ, λοιπόν, αυτό να μην το επιχειρήσετε. Σε κάθε περίπτωση, εμείς θα είμαστε εδώ και θα δούμε πώς θα πορευτείτε. Κυρίες και κύριοι Βουλευτές, ο ΣΥΡΙΖΑ καταψηφίζει τις Προγραμματικές Δηλώσεις και γιατί διαφωνούμε επί της ουσίας με όσα ευθέως ειπώθηκαν, αλλά κυρίως διότι ανησυχούμε βαθιά για όσα επιμελώς αποκρύφθηκαν, για όσα επιμελώς δεν ειπώθηκαν σε αυτή τη συνεδρίαση. Σας ευχαριστώ.
Τον λόγο έχει ο Υπουργός Επικρατείας κ. Γεώργιος Γεραπετρίτης.
Σας ευχαριστώ πολύ, κύριε Πρόεδρε, και θα ήθελα να ευχαριστήσω και το Σώμα. Ήθελα να επισημάνω στην πρώτη μου ομιλία ως μέλος της νέας Κυβέρνησης ότι αισθάνομαι ιδιαίτερη τιμή και συγκίνηση να βρίσκομαι στον ιερό χώρο αυτό της δημοκρατίας και να επισημάνω ότι σκοπός της παρούσας διακυβέρνησης θα είναι να αναβαθμίσουμε τους θεσμούς συνολικά, έτσι ώστε να μπορέσει η δημοκρατία να βρει ένα σύγχρονο αποτύπωμα. Να επισημάνω εξαρχής το γεγονός ότι η παρούσα διακυβέρνηση ενήργησε με έναν τρόπο ο οποίος στη Μεταπολίτευση δεν έχει προηγούμενο. Η ταχύτητα με την οποία στελεχώθηκε ο κρατικός πολιτικός μηχανισμός, η ταχύτητα με την οποία εκδόθηκαν τα αναγκαία διατάγματα και οι αποφάσεις, έτσι ώστε να μπορεί να λειτουργήσει από την πρώτη μέρα η διοίκηση, είναι μοναδικό φαινόμενο στη Μεταπολίτευση. Σε δεκαπέντε ημέρες ολοκληρώθηκαν ενέργειες, οι οποίες χρειάστηκαν έξι ή περισσότερους μήνες στις προηγούμενες διακυβερνήσεις. Και βεβαίως να επισημάνω ότι υπάρχει απόλυτη ετοιμότητα και ωριμότητα, έτσι ώστε να κατατεθούν τα αναγκαία κείμενα νομοθετικού χαρακτήρα, για να μπορέσει να λειτουργήσει η χώρα. Ήδη πριν από το κλείσιμο της Βουλής, το οποίο προβλέπεται για τις 10 Αυγούστου, θα κατατεθούν τρία νομοσχέδια, τα οποία αφορούν το επιτελικό κράτος, τη φορολογική διοίκηση και ρυθμίσεις που αφορούν τους Οργανισμούς Τοπικής Αυτοδιοίκησης και λοιπές διατάξεις επείγοντος χαρακτήρα, έτσι ώστε να μπορέσει να υπάρξει αυτή η θεσμική επανεκκίνηση. Το πρώτο ιδίως νομοσχέδιο, το οποίο συμβολικά επέλεξε η παρούσα διακυβέρνηση να είναι σχετικά με την οργάνωση του κράτους και το επιτελικό κράτος, είναι ένα νομοθέτημα το οποίο δεν υπήρχε, έλειπε από την ελληνική δημόσια ζωή. Για πρώτη φορά εισάγεται ένα νομοθέτημα συνολικής διακυβέρνησης, ένα εγχειρίδιο διακυβέρνησης, το οποίο στηρίζεται σε τρεις άξονες. Οι άξονες αυτοί είναι: αλλάζουμε την κυβέρνηση, εμπιστευόμαστε τη διοίκηση και αναβαθμίζουμε συνολικά τη Βουλή. Όσον αφορά την Κυβέρνηση, αλλάζουμε συνολικά το μοντέλο διοίκησης. Δυστυχώς, το Υπουργικό Συμβούλιο όπως λειτούργησε στη Μεταπολίτευση δεν ήταν κάτι διαφορετικό από ένα συλλογικό όργανο νομιμοποίησης προειλημμένων αποφάσεων. Δεν ήταν ο συνταγματικός ρόλος που επιτέλεσε και που του έχει ανατεθεί, που είναι η παραγωγή δημόσιων πολιτικών. Θα αποκατασταθεί, λοιπόν, ο χαρακτήρας του Υπουργικού Συμβουλίου ως καίριο φόρουμ παραγωγής πολιτικής με συλλογικές διαδικασίες, με οργανόγραμμα, με πρόγραμμα, το οποίο θα λειτουργεί στο πλαίσιο της Κυβέρνησης. Και αυτό ακριβώς το πρόγραμμα, το οποίο θα παράγεται από το Υπουργικό Συμβούλιο και το οποίο θα λειτουργήσει σε τακτούς χρόνους και θα έχει συγκεκριμένη εντολή κάθε φορά, θα παρακολουθείται από ένα κεντρικό σύστημα διακυβέρνησης, έτσι ώστε να είναι δυνατή ανά πάσα στιγμή η παρακολούθηση του όποιου έργου υφίσταται, για να δούμε αν υφίστανται τυχόν καθυστερήσεις και να υπάρχει ο αναγκαίος συντονισμός του κυβερνητικού έργου. Πρόκειται για εργαλεία καινοτόμα, τα οποία σε αλλοδαπές έννομες τάξεις, προηγμένες, είναι αυτονόητα, αλλά δυστυχώς στην Ελλάδα έχουν καθυστερήσει για δεκαετίες. Βεβαίως, για πρώτη φορά - και αυτό είναι ένα από τα παράδοξα της ελληνικής πολιτικής ζωής - θα εισαχθούν στο επίπεδο του Υπουργού, του Υφυπουργού, του Γενικού Γραμματέα συνολικά ένα πλέγμα κανόνων αμεροληψίας, έτσι ώστε να υφίστανται κωλύματα και ασυμβίβαστα για όλες αυτές τις πολιτικές θέσεις, τα οποία θα είναι τόσο κατά τον χρόνο κατοχής της θέσης όσο και προοπτικά, μετά τη λήξη της κυβερνητικής θητείας. Εμπιστευόμαστε τη διοίκηση! Κυρίες και κύριοι Βουλευτές, άκουσα με περίσκεψη τα όσα ειπώθηκαν από την Αντιπολίτευση, σχετικά με την επιχείρηση πολιτικοποίησης και κομματικοποίησης της διοίκησης. Με κάθε σεβασμό θα μου επιτρέψετε να πω ότι ισχύει το ακριβώς αντίθετο. Και αυτό επιφυλάσσομαι να το καταδείξω με την κατάθεση του νομοσχεδίου για το επιτελικό κράτος. Ζήτημα πρώτο: Ετέθη το θέμα για τη φερόμενη κατάργηση των υπηρεσιακών γενικών γραμματέων. Ο ν.4369/2016, νόμο τον οποίο έφερε η προηγούμενη διακυβέρνηση, προέβλεπε μία διαδικασία, η οποία ουσιαστικά έφερε το ΑΣΕΠ να προτείνει τρεις υποψηφίους και εν τέλει ο Υπουργός να επιλέγει τον γενικό γραμματέα. Ποια ήταν η τύχη αυτής της διαδικασίας; Για τρία χρόνια διορίστηκε ένας και μόνο γενικός γραμματέας. Ποιος ήταν αυτός ο γενικός γραμματέας; Εκείνος ο οποίος κατείχε προηγουμένως τη θέση ως διορισμένος γενικός γραμματέας. Ένα σύστημα το οποίο απέτυχε. Αντ' αυτού, το επιτελικό κράτος θα φέρει μία νέα ρύθμιση, στην οποία εισάγεται ένας ενιαίος βαθμός υπηρεσιακού γενικού γραμματέα, δηλαδή γραμματέα προερχόμενου από την ίδια τη διοίκηση, δημοσίου υπαλλήλου καριέρας, ο οποίος θα έχει συνολικά όλη τη διοίκηση, την οικονομία και τον συντονισμό και θα προέρχεται με διαδικασίες του ΑΣΕΠ, διαδικασίες εξέλιξης που προβλέπονται από τα υπηρεσιακά συμβούλια με αμερόληπτη διαδικασία και βεβαίως θα υπόκειται στον Δημοσιοϋπαλληλικό Κώδικα. Πρόκειται για μια πλήρη αποπολιτικοποίηση και αυτό - θα μου επιτρέψετε να πω ότι - κατά την ταπεινή μου άποψη συνιστά τη μεγαλύτερη καινοτομία, η οποία θα έρθει στην ελληνική δημόσια ζωή, καθώς μεταφέρεται μία κρίσιμη μάζα διοικητικής ύλης από την πολιτική ηγεσία στην υπηρεσιακή διοίκηση. Πώς θα γίνει αυτό; Θα γίνει ως εξής: Όλες, κατ' αρχάς, οι διοικητικές πράξεις ατομικού χαρακτήρα, οι οποίες μέχρι σήμερα έφταναν στο επίπεδο του Υπουργού ή του Υφυπουργού, πλέον θα εκδίδονται κατά κανόνα στο επίπεδο της διοίκησης. Δηλαδή, ο γενικός διευθυντής, ο προερχόμενος από τη διοίκηση, εκείνος ο οποίος θα εκφράζει τη συνέχεια της διοίκησης και δεν θα υπόκειται σε αλλαγές από κάθε πολιτική συνθήκη, αυτός θα είναι εκείνος ο οποίος θα αποφασίζει τελικά, με τη δική του υπογραφή, την έκδοση της πράξης. Φανταστείτε τι οικονομία σημαίνει αυτό από την άποψη της γραφειοκρατίας και του χρόνου που θα απαιτηθεί. Οι αποφάσεις θα λαμβάνονται από την υπηρεσιακή διοίκηση. Εμπιστευόμαστε τη δημοσιοϋπαλληλία. Άκουσα με πραγματική και γνήσια απορία ότι δήθεν έχουμε τη διάθεση να καταργήσουμε τους ελεγκτικούς μηχανισμούς, δηλαδή το Σώμα Δίωξης Οικονομικού Εγκλήματος, το Σώμα Επιθεωρητών Εργασίας και το Σώμα Επιθεωρητών Περιβάλλοντος και Ενέργειας. Το άκουσα με απορία, διότι είναι εντελώς αναληθές. Και το άκουσα με έκπληξη, διότι αυτό αποτελεί ακριβώς τη συνέχεια αυτού που ξεκίνησε η προηγούμενη διακυβέρνηση, η οποία διακυβέρνηση με τον ν.4336/2015, η ίδια η παρούσα Κυβέρνηση τότε, με τη σύμφωνη γνώμη της τότε αντιπολίτευσης και σημερινής κυβερνητικής Πλειοψηφίας, μετέφερε όλους τους φορολογικούς ελέγχους από την πολιτική ηγεσία στη φορολογική διοίκηση. Αυτό που έπραξε τότε, εμείς το επεκτείνουμε σήμερα ως εξής: Αντί όλα τα σώματα ελέγχου να υπάγονται σ' έναν πολιτικό προϊστάμενο, ο οποίος είναι ο ειδικός γραμματέας ή ο γενικός γραμματέας, αντ' αυτού θα υπόκειται πλέον στη διοίκηση καριέρας, στον γενικό διευθυντή. Όλα τα ελεγκτικά σώματα πλέον δεν θα λαμβάνουν πολιτική εντολή, αλλά θα έχουν μόνο διοικητική ιεραρχία. Αυτή είναι η γνήσια αποπολιτικοποίηση. Βεβαίως, εισάγουμε ένα σύστημα πάρα πολύ ισχυρό, κατά τα πρότυπα του αγγλικού διοικητικού συστήματος, με ενιαία αρχή διαφάνειας, η οποία θα ελέγχει με εγγυήσεις πλήρους ανεξαρτησίας και αμεροληψίας ολόκληρη τη διοίκηση. Τέλος, εισάγουμε μία προοπτική αναβάθμισης της Βουλής. Κυρίες και κύριοι Βουλευτές, η δική μου μικρή ιστορία, κυρίως η ακαδημαϊκή, εδράζεται στην υποστήριξη του αντιπροσωπευτικού συστήματος και του Κοινοβουλίου. Είναι αυτό με το οποίο ασχολήθηκα είκοσι χρόνια και για το οποίο αισθάνομαι ότι λογοδοτώ και στην κοινωνία και στους φοιτητές μου. Είναι ένα προσωπικό στοίχημα. Εγώ στα αγαπημένα μου κανάλια έχω το κανάλι της Βουλής. Είμαι από τους λίγους που το παρακολουθούσα και σήμερα θα έχω την τιμή να είναι μέρος αυτής της διαδικασίας, αλλά είναι το στοίχημά μας η αναβάθμιση της Βουλής και ήδη αισθάνομαι ότι έχουμε κάνει ένα βήμα. Με πρωτοβουλία του Πρωθυπουργού άλλαξε η κοινοβουλευτική πρακτική όλης της Μεταπολίτευσης. Την πρώτη μέρα των Προγραμματικών Δηλώσεων, αντί να έχουμε μία στείρα ανάγνωση των Προγραμματικών Δηλώσεων από τον Πρωθυπουργό, τι είχαμε; Είχαμε έναν γνήσιο εκτενή διάλογο, που ήταν ο Πρωθυπουργός και όλη η Αντιπολίτευση απέναντι. Το επέλεξε, όμως, συνειδητά, διότι αυτή η διαβούλευση προάγει το κοινοβουλευτικό έργο. Και, επιπλέον, αυτό που ισχύει είναι το εξής, ότι εμείς θα παλέψουμε στο μέτρο που μας επιτρέπεται να καταπολεμήσουμε αυτή την παθολογία, αυτού που ονομάζουμε «πλειοψηφικό κοινοβουλευτισμό». Εμείς δεν θα έρθουμε ποτέ στη Βουλή να πούμε ότι έχουμε δίκιο, επειδή είμαστε περισσότεροι. Δεν θα το πράξουμε. Εμείς θα έρθουμε, για να δώσουμε δικαιώματα στην Αντιπολίτευση και να μπορέσουμε μέσα απ' αυτόν τον παραγωγικό διάλογο να καταλήξουμε στη βέλτιστη νομοθέτηση. Τα δείγματα γραφής μας είναι πολύ συγκεκριμένα. Προτείναμε στη συνταγματική Αναθεώρηση - και έγινε ευρέως δεκτό - οι εξεταστικές επιτροπές να μπορούν να συγκληθούν και από την αντιπολίτευση μεμονωμένα. Αυτή είναι μία μεγάλη παραχώρηση, η οποία προέρχεται από τη συνειδητή μας επιλογή. Και, βεβαίως, αυτό που ισχύει είναι ότι στο πλαίσιο του επιτελικού κράτους θα υπάρξει ένα ευρύτατο πλέγμα κωδικοποιήσεων και απλοποιήσεων της υφιστάμενης νομοθεσίας και πολύ αυστηροί κανόνες για την καλή νομοθέτηση. Όλα αυτά θα αποτυπωθούν και στη διαδικασία της συνταγματικής Αναθεώρησης, η οποία πρόκειται να εκκινήσει σε λίγο, διότι η πεποίθησή μας είναι ότι θα πρέπει να υπάρχει, έστω στο περιορισμένο πλαίσιο που έθεσε η προτείνουσα Βουλή, μία πολύ ουσιαστική συνταγματική Αναθεώρηση. Εμείς δεν θα δεχθούμε τα φαινόμενα μιας συνταγματικής Αναθεώρησης εξπρές, όπως συνέβη στην προηγούμενη Βουλή, με δεκαοκτώ συνεδριάσεις μόνον της Κοινοβουλευτικής Επιτροπής και με δυο συνεδριάσεις στην Ολομέλεια. Σε εμάς θα υπάρξει, ελπίζουμε, μία πλήρης διαβούλευση. Κλείνοντας, κύριε Πρόεδρε, επιτρέψτε μου μία τελευταία αναφορά στην αρχαία ελληνική γραμματεία. Ο Πλούταρχος έλεγε ότι απ' αυτούς που ασχολούνται με τη δημόσια ζωή υπάρχουν δύο κατηγορίες: Υπάρχουν οι δημαγωγοί και οι πολιτικοί. Οι δημαγωγοί είναι εκείνοι οι οποίοι απευθύνονται σε εκείνους οι οποίοι θα ψηφίσουν στις επόμενες εκλογές και μπορεί να θέτουν μέτρα μόνο για να χαϊδέψουν τα αυτιά τους λίγες ημέρες πριν τις εκλογές. Και υπάρχουν και οι πολιτικοί, οι οποίοι πολιτικοί σκέφτονται και εκφράζουν, όχι μόνο τη σημερινή γενιά αλλά και τις επόμενες γενιές. Εγώ θέλω να διαβεβαιώσω, στο μέτρο που με αφορά, ότι εμείς θα είμαστε η φωνή της σημερινής, αλλά κυρίως των επόμενων γενεών μέσα από τη γνώμη και την ψήφο μας. Σας ευχαριστώ πολύ.
Καλείται στο Βήμα ο Υπουργός Οικονομικών κ. Χρήστος Σταϊκούρας.
Κυρίες και κύριοι Βουλευτές, στις 7 Ιουλίου οι πολίτες αποφάσισαν. Αποφάσισαν πολιτική αλλαγή. Έδωσαν ισχυρή εντολή διακυβέρνησης στη Νέα Δημοκρατία με Πρωθυπουργό τον κ. Κυριάκο Μητσοτάκη. Ο Πρωθυπουργός μού ανέθεσε την πολιτική ηγεσία του Υπουργείου Οικονομικών. Από τη θέση αυτή τον ευχαριστώ για την τιμή, όπως επίσης ευχαριστώ και τους πολίτες της Φθιώτιδας για τη δική τους πολύχρονη εμπιστοσύνη. Μεγάλη τιμή αλλά και μεγάλη ευθύνη. Δεσμεύομαι ότι θα εργαστώ έντιμα και σκληρά για να τιμήσω αυτή την εμπιστοσύνη! Κυρίες και κύριοι συνάδελφοι, η Ελλάδα αποτελεί αναπόσπαστο και ενεργό μέλος της Ευρωπαϊκής Ένωσης, της Δύσης, της διεθνούς κοινότητας. Η οικονομία της λειτουργεί σε ένα παγκόσμιο περιβάλλον που χαρακτηρίζεται από ρευστότητα, αλλαγές γεωπολιτικών συσχετισμών, κινήσεις εμπορικού προστατευτισμού, μεταβλητότητα στις χρηματοπιστωτικές αγορές. Η οικονομία της λειτουργεί σε ένα ευρωπαϊκό περιβάλλον που χαρακτηρίζεται από δομικές ανεπάρκειες, ασθενέστερες προβλέψεις ανάπτυξης, μαζικές μετακινήσεις πληθυσμών, δημογραφικές προκλήσεις, χάσμα καινοτομίας και επιχειρηματικότητας, αυξημένο λαϊκισμό. Αυτό το εξωτερικό περιβάλλον ενώ από τη μια πλευρά ενέχει αβεβαιότητες, κινδύνους και απειλές, από την άλλη δίνει στην ελληνική οικονομία ευκαιρίες και η ελληνική οικονομία η οποία με αφορμή την παγκόσμια χρηματοπιστωτική κρίση κλυδωνίστηκε τόσο λόγω διαχρονικών παθογενειών που υπέβοσκαν όσο και ενδογενών και εξωγενών σφαλμάτων, οδηγήθηκε στον μηχανισμό στήριξης. Επί δέκα χρόνια πορεύεται επί ξυρού ακμής με υψηλό κοινωνικό και οικονομικό κόστος. Από αυτά τα δέκα χρόνια, τα τελευταία τεσσεράμισι εξαιτίας δημιουργικής ασάφειας, αυταπάτης και ιδεοληψιών χάθηκε πολύτιμος χρόνος και υπονομεύτηκε η προσπάθεια προηγούμενων ετών. Και επειδή ο κ. Τσίπρας μίλησε για πεπραγμένα, ναι, να μιλήσουμε για πεπραγμένα. Μακριά από αυταπάτες. Να μιλήσουμε μακριά από σχέδια επί χάρτου που ουδέποτε δόθηκαν γραπτώς στους δανειστές. Να μιλήσουμε, πράγματι, με ειλικρίνεια, γιατί αναφέρθηκε σε μειώσεις φόρων που ξεψήφισε η ίδια η τότε κυβέρνηση. Να μιλήσουμε για το αφορολόγητο, το αφορολόγητο που ψήφισε μόνη της η τότε κυβέρνηση και μόνη της, ουσιαστικά, πήρε πίσω. Για να μη μιλήσουμε για την πρώτη μείωση του αφορολόγητου που έγινε επί ΣΥΡΙΖΑ και που κάποιοι είχαν πει ότι εάν αυτό γίνει, θα παραιτούνταν. Ας αφήσουμε στην άκρη το παρελθόν. Εδώ υπάρχουν τα αποδεικτικά στοιχεία. Σήμερα, όμως, η ελληνική οικονομία τελεί - και αυτό είναι αλήθεια - υπό την ενισχυμένη εποπτεία των δανειστών της και είμαστε η μόνη χώρα που βγήκε από τα προγράμματα και είναι σε καθεστώς ενισχυμένης εποπτείας. Η μεγέθυνσή της καταγράφει χαμηλές πτήσεις. Η ανεργία εξακολουθεί να είναι υψηλή. Τα δημοσιονομικά βρίσκονται σε ασταθή ισορροπία. Η ανταγωνιστικότητα υποχωρεί. Η πραγματική παραγωγική δυναμικότητα συρρικνώνεται. Το ιδιωτικό χρέος κάθε μήνα διογκώνεται. Τα μη εξυπηρετούμενα δάνεια παραμένουν υψηλά. Η χώρα δεν έχει επιστρέψει σε επενδυτική βαθμίδα. Η ρευστότητα δημοσίων οργανισμών, μεταξύ των οποίων και η ΔΕΗ, έχει επιδεινωθεί. Οι υποχρεώσεις του δημοσίου δεν έχουν εκκαθαριστεί. Το Πρόγραμμα Δημοσίων Επενδύσεων υποεκτελείται και οι κεφαλαιακοί περιορισμοί εξακολουθούν να υφίστανται. Τα δέκα χρόνια είναι πολλά και η επιστροφή στην κανονικότητα αποτελεί ακόμη ζητούμενο. Όμως, παρ' όλα τα αδύναμα σημεία της, τα λάθη, τις παραλείψεις, τις καθυστερήσεις, η ελληνική οικονομία εξακολουθεί να διαθέτει αρκετά δυνατά σημεία. Ο Πρωθυπουργός, η Κυβέρνηση και το οικονομικό επιτελείο με το στρατηγικό σχέδιο για τη χώρα επιχειρούμε, από τη μια πλευρά, να μεγιστοποιήσουμε τα συγκριτικά πλεονεκτήματα του εσωτερικού και τις ευκαιρίες του εξωτερικού περιβάλλοντος και, από την άλλη πλευρά, να ελαχιστοποιήσουμε τα αδύνατα σημεία του εσωτερικού και τις απειλές τους εξωτερικού περιβάλλοντος. Υφίσταται αταλάντευτη βούληση που φέρει το βαρύ φορτίο της ιστορίας αυτής της παράταξης για ισότιμη, ενεργό και αξιόπιστη συμμετοχή της χώρας στις εξελίξεις. Στόχος μας η Ελλάδα να γίνει μια πλήρως κανονική ευρωπαϊκή χώρα. Κυρίες και κύριοι συνάδελφοι, την προβληματική κατάσταση της οικονομίας την ξέρουμε, τη βιώνουμε όλοι μας. Η κρίση των πολιτών είναι ακόμη νωπή. Εντοπίζουμε λανθασμένες πολιτικές, σφάλματα και παραλείψεις και σχεδιάζουμε τη διόρθωσή τους. Από την πλευρά μου, θα δώσω βαρύτητα στο παρόν και το μέλλον. Θα επιδιώκω τις μέγιστες δυνατές πολιτικές, κοινωνικές και κοινοβουλευτικές συγκλίσεις, συνθέσεις και συναινέσεις. Θα λειτουργώ με ευθύνη και σεβασμό. Θα συζητώ χωρίς προκαταλήψεις, εντός και εκτός Βουλής, για τον σχεδιασμό και την υλοποίηση βέλτιστων πολιτικών, για την ενίσχυση του διαθέσιμου εισοδήματος όλων των πολιτών, ιδιαίτερα των οικονομικά ασθενέστερων. Το οικονομικό επιτελείο σε όλες τις πολιτικές που σχεδιάζει και θα υλοποιήσει έχει ως οδηγό τη διαρκή αναζήτηση ισορροπίας μεταξύ αποδοτικότητας και ισότητας, μεταξύ οικονομικής αποτελεσματικότητας και κοινωνικής ευαισθησίας. Πρωταρχικός στόχος μας η ανάπτυξη. Η ανάπτυξη με υψηλότερους ρυθμούς, με υγιή δημόσια οικονομικά, με ευσταθή τραπεζικό τομέα, με κάλυψη του επενδυτικού χάσματος, με εξωστρεφή προσανατολισμό, με ψηφιακό αποτύπωμα, με συνεχώς αυξανόμενες θέσεις πλήρους απασχόλησης, με δικαιότερη διανομή του παραγόμενου πλούτου, με ευημερία για όλες και όλους. Συγκεκριμένα, πρώτον, ρυθμός μεγέθυνσης της οικονομίας. Είναι δεδομένο ότι η οικονομία αφού βυθίστηκε μετά τον θετικό ρυθμό του 2014 σε ύφεση για δύο χρόνια, μπήκε σε διαδικασία μεγέθυνσης, με αναιμικό όμως ρυθμό, χαμηλότερο από τις εκτιμήσεις. Το πρώτο τρίμηνο του 2019 το πραγματικό ΑΕΠ αυξήθηκε μόλις κατά 1,3% έναντι του αντίστοιχου περσινού, ενώ οι διεθνείς οργανισμοί, όλοι οι διεθνείς οργανισμοί, αναθεωρούν προς τα κάτω τις εκτιμήσεις τους για το έτος. Προγραμματική δέσμευσή μας είναι η αύξηση και διατήρηση σε υψηλά επίπεδα του ρυθμού μεγέθυνσης της ελληνικής οικονομίας. Είναι η βελτίωση της σύνδεσης του πλούτου με έμφαση σε επενδύσεις και την εξωστρέφεια. Είναι η δικαιότερη κατανομή του. Όλες οι πολιτικές μας, δημοσιονομικές, διαρθρωτικές και θεσμικές θα είναι προσανατολισμένες στην επίτευξη αυτών των στόχων. Δεύτερον, δημόσιες δαπάνες. Προγραμματική δέσμευσή μας είναι η αξιολόγηση των δημοσίων δαπανών, των επενδύσεων, των έργων, των πολιτικών. Είναι η διενέργεια επισκοπής των δαπανών σε όλους τους φορείς της γενικής κυβέρνησης. Είναι ο καθορισμός και η υλοποίηση ρεαλιστικών οροφών δαπανών σε όλα τα Υπουργεία. Είναι η προώθηση της λογιστικής μεταρρύθμισης. Είναι η εκτέλεση του Προγράμματος Δημοσίων Επενδύσεων. Επισημαίνω, το χρέος όλων των φορέων της γενικής κυβέρνησης είναι να τηρούν απόλυτα τους προϋπολογισμούς τους. Και, κύριε Βαρουφάκη, οι προσλήψεις που έχουμε πει, είναι εντός προϋπολογισμού. Έχουν προβλεφθεί. Τρίτον, φορολογικό σύστημα. Αυτό, είναι γεγονός, διαχρονικά παρουσιάζει αδυναμίες. Η απελθούσα, όμως, κυβέρνηση το χρησιμοποίησε, μέσω της υπερφορολόγησης νοικοκυριών και επιχειρήσεων, ως εργαλείο επίτευξης αχρείαστων υπερπλεονασμάτων. Το αποτέλεσμα; Το αποτέλεσμα είναι να διογκωθεί το ιδιωτικό χρέος και να μην επιτυγχάνονται όλα αυτά τα χρόνια οι αναπτυξιακοί στόχοι. Οι οφειλές των πολιτών προς την εφορία ανέρχονται σήμερα στα 104 δισεκατομμύρια ευρώ, αυξημένες κατά 46% από το τέλος του 2014. Προγραμματική δέσμευσή μας είναι μια νέα φορολογική πολιτική με αναπτυξιακή διάσταση και κοινωνική μέριμνα, χωρίς να τίθεται σε κίνδυνο η δημοσιονομική ευστάθεια της χώρας. Προς αυτή τη κατεύθυνση, κατατίθεται άμεσα το πρώτο φορολογικό νομοσχέδιο της νέας Κυβέρνησης, το οποίο έχει τρεις προτεραιότητες: Πρώτη προτεραιότητα: Η άμεση και σημαντική μείωση του ΕΝΦΙΑ. Η πρώτη δόση τον Σεπτέμβριο θα είναι μειωμένη μεσοσταθμικά κατά 22%. Δεν εξαιρείται κανείς από τη μείωση του φόρο, αλλά δεν είναι και οριζόντια, κυρία Γεννηματά και κύριε Βαρουφάκη. Λαμβάνεται ιδιαίτερη μέριμνα για τους πιο αδύναμους συμπολίτες μας και για τη μεσαία τάξη. Για τις μικρές ιδιοκτησίες μέχρι 60.000 ευρώ η ανακούφιση θα είναι της τάξεως του 30%. Από 60.000 ευρώ μέχρι 70.000 ευρώ θα είναι 27%, από 70.000 μέχρι 80.000 ευρώ θα είναι 25%, από 80.000 μέχρι 1.000.000 ευρώ θα είναι 20% και για τις πολύ μεγάλες ιδιοκτησίες θα είναι 10%. Και εδώ αρχίζει ο λαϊκισμός της Αξιωματικής Αντιπολίτευσης, που είπε ο κ. Τσίπρας να ξεχάσουμε. Πόσοι είναι πάνω από 1.000.000 ευρώ; Είναι δεκατέσσερις χιλιάδες οκτακόσιοι σαράντα ένας φορολογούμενοι στα επτά εκατομμύρια τριακόσιες χιλιάδες φορολογουμένων. Σε αυτούς αναφέρεστε. Και πόση θα είναι η ωφέλεια; Θα είναι 22 εκατομμύρια ευρώ στα 465 εκατομμύρια ευρώ εισπράξεων. Και λέτε εσείς ότι δίνουμε πολλά σε λίγους; Είναι 22 εκατομμύρια ευρώ στα 465 εκατομμύρια ευρώ. Όλη η βοήθεια είναι στα χαμηλά εισοδήματα και στη μεσαία τάξη, την οποία επί τέσσερα χρόνια αγνοήσατε. [[Χειροκροτήματα από την πτέρυγα της Νέας Δημοκρατίας]] Ανακουφίζουμε έτσι άμεσα εκατομμύρια ιδιοκτήτες και τονώνουμε την αγορά ακινήτων. Και όλα αυτά - το τονίζω - με όρους φοροδοτικής ικανότητας και αναλογικής ισότητας. Επιπλέον, να το καταλάβετε, η Νέα Δημοκρατία είναι η παράταξη που διαχρονικά και ουσιαστικά εκπροσωπεί τις λαϊκές δυνάμεις της χώρας. [[Χειροκροτήματα από την πτέρυγα της Νέας Δημοκρατίας]] Δεύτερη προτεραιότητα: Η βελτίωση και διεύρυνση του υφιστάμενου θεσμικού πλαισίου για τη ρύθμιση των εκατόν είκοσι δόσεων. Η ελάχιστη μηνιαία καταβολή μειώνεται από τα 30 στα 20 ευρώ, προκειμένου περισσότεροι οφειλέτες να μπορέσουν να είναι συνεπείς στη ρύθμιση. Το επιτόκιο που επιβαρύνει σήμερα νοικοκυριά και επιχειρήσεις μειώνεται από το 5% στο 3%, τόσο για να μην υπάρξει μεγάλη επιβάρυνση του οφειλέτη όσο και για λόγους ισότητας με τις οφειλές του δημοσίου. Διευρύνεται η ρύθμιση με την υπαγωγή σε αυτή όλων των νομικών προσώπων που έχουν βασική οφειλή μέχρι 1.000.000 ευρώ. Για όσους εντάσσονται και παραμένουν στη ρύθμιση αναστέλλονται οι κατασχέσεις και τα μέτρα αναγκαστικής εκτέλεσης. Τρίτη προτεραιότητα: Η καλλιέργεια της φορολογικής συμμόρφωσης. Αυτή η εξαιρετικά ευνοϊκή ρύθμιση που θα ψηφιστεί θα είναι η τελευταία. Το επαναλαμβάνω, θα είναι η τελευταία. Μετά τη λήξη της θα υπάρχει ένα μόνιμο οικονομικά εύλογο και δίκαιο σύστημα πάγιων ρυθμίσεων που θα αποτρέπει την ανάγκη καταφυγής σε έκτακτες ρυθμίσεις. Μετά από το πρώτο φορολογικό νομοσχέδιο, προγραμματική δέσμευσή μας είναι η κατάθεση ενός νέου, με ορίζοντα υλοποίησης την τετραετία, όχι το 2019 όπως είπατε, κύριε Βαρουφάκη. Ένα σταθερό φορολογικό πλαίσιο που θα συνιστά μια εκτεταμένη και συνεκτική μεταρρύθμιση, μία μεταρρύθμιση η οποία θα απλοποιεί τη φορολογική νομοθεσία, ενσωματώνοντας στον Κώδικα Φορολογίας Εισοδήματος όλες τις νομοθετικές αλλαγές που έχουν επέλθει τα τελευταία χρόνια μέσα από την δευτερογενή νομοθεσία της φορολογικής διοίκησης, τις εγκυκλίους και τη νομολογία ανωτάτων δικαστηρίων. Θα προβλέπει σταδιακή μείωση φορολογικών συντελεστών νοικοκυριών και επιχειρήσεων, μεταξύ άλλων τη μείωση του φόρου σε επιχειρήσεις από το 28% στο 24% για τα εισοδήματα του 2019. [[Χειροκροτήματα από την πτέρυγα της Νέας Δημοκρατίας]] Θα ενσωματώνει τα διάσπαρτα φορολογικά κίνητρα, συμπεριλαμβανομένων αυτών για την αναθέρμανση της αγοράς ακινήτων και των επενδύσεων σε έρευνα και καινοτομία, που αναφέρθηκε η κ. Γεννηματά. Θα ενισχύει πρωτοβουλίες εταιρικής κοινωνικής ευθύνης και θα περιλαμβάνει μέτρα που αυξάνουν το διαθέσιμο εισόδημα - ποιων; - των εργαζομένων. Θα ευνοεί τις οικονομίες κλίμακας για τις συνέργειες, ειδικά στον πρωτογενή τομέα. Θα αυξάνει τη διαφάνεια και την προβλεψιμότητα. Θα αποσαφηνίζει την έννοια της φορολογικής κατοικίας. Θα ενισχύει το καθεστώς προσέλκυσης μη κατοίκων στην Ελλάδα. Προγραμματική δέσμευσή μας είναι μια συγκροτημένη νομοθετική παρέμβαση για την αγορά παιγνίων με έμφαση στον ηλεκτρονικό στοιχηματισμό. Τέλος, ναι, προγραμματική δέσμευσή μας είναι η διεύρυνση της φορολογικής βάσης με την ενίσχυση των ηλεκτρονικών συναλλαγών, με την υποχρεωτική ηλεκτρονική τιμολόγηση, με την τήρηση ηλεκτρονικών βιβλίων, με την ηλεκτρονικοποίηση δηλώσεων φορολογίας εισοδήματος, με την ενίσχυση και αποκομματικοποίηση ελεγκτικών μηχανισμών, όπως είναι το ΣΔΟΕ. Θεσμοθετείται θέση γενικού διευθυντή που θα προΐσταται της ελεγκτικής αυτής αρχής, ο οποίος θα επιλέγεται με απόλυτη διαφάνεια και αξιοκρατία από την ιεραρχία της δημόσιας διοίκησης και δεν θα διορίζεται από την εκάστοτε κυβέρνηση. Κύριε Τσίπρα, πάει πολύ να κουνάτε το δάχτυλο σε αυτή την Κυβέρνηση, όταν σε Προγραμματικές σας Δηλώσεις το 2015 δηλώνατε ότι θα εισπράττατε μετριοπαθώς, όπως λέγατε, 3 δισεκατομμύρια ευρώ τον πρώτο χρόνο από την πάταξη της φοροδιαφυγής, του λαθρεμπορίου και του μαύρου χρήματος. Και τελικά, αντί για 3 δισεκατομμύρια ευρώ σε έναν χρόνο, εισπράξατε 400 εκατομμύρια ευρώ σε τέσσερα χρόνια. Λοιπόν, κομμένα τα υπονοούμενα, όταν οι πράξεις απέχουν από τα λόγια. [[Χειροκροτήματα από την πτέρυγα της Νέας Δημοκρατίας]] Και, ναι, κυρία Γεννηματά, πράγματι, η μείωση των φόρων μπορεί να οδηγήσει και σε περισσότερα δημόσια έσοδα, γιατί θα μειωθεί η φοροδιαφυγή. Όταν το 2014 η τότε Κυβέρνηση μείωσε μια σειρά από φορολογικούς συντελεστές, το κενό από τον ΦΠΑ, δηλαδή η φοροδιαφυγή από τον ΦΠΑ, έφτασε στο κατώτατο σημείο επί μνημονιακών ετών, για να ξαναπάρει την ανηφόρα επί ημερών σας. Το καταθέτω στα Πρακτικά. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα, ναι, οι χαμηλότεροι φορολογικοί συντελεστές μπορεί να οδηγήσουν σε περισσότερα δημόσια έσοδα μέσω της μείωσης της φοροδιαφυγής. Εμείς, με την υιοθέτηση ρεαλιστικών οροφών δαπανών, με την αξιολόγηση δαπανών, με την ενίσχυση των ηλεκτρονικών συναλλαγών, με την προώθηση συμπράξεων δημόσιου και ιδιωτικού τομέα, με τη σωστή υλοποίηση του πλαισίου ρυθμίσεων για ληξιπρόθεσμες οφειλές ιδιωτών, με την υψηλότερη μεγέθυνση της οικονομίας, έχοντας άρει πλήρως τους κεφαλαιακούς περιορισμούς, θα δημιουργήσουμε δημοσιονομικό χώρο για την περαιτέρω από το 2020 σταδιακή μείωση των φόρων, δημοσιονομικός χώρος, που όπως υποστήριξε χθες ο πρώην Υπουργός Οικονομικών, ο κ. Τσακαλώτος, εξαντλήθηκε από την απελθούσα κυβέρνηση. Τέταρτον: Τραπεζικό σύστημα. Δυστυχώς, το καλοκαίρι του 2015, για λόγους που όλοι γνωρίζουμε, υπήρξε μια τρίτη αχρείαστη ανακεφαλαιοποίηση, με την οποία προστέθηκε κόστος στο δημόσιο, μεταβλήθηκε η ιδιοκτησιακή δομή των πιστωτικών ιδρυμάτων και έχασαν τεράστια ποσά οι φορολογούμενοι. Σήμερα, το τραπεζικό σύστημα σταδιακά ανακάμπτει. Οι προκλήσεις όμως παραμένουν. Προγραμματική δέσμευσή μας είναι οι τράπεζες να αποτελέσουν εκ νέου μοχλό ανάπτυξης, μέσω της επανεκκίνησης της χρηματοδότησης με υγιή όμως τρόπο, επιχειρήσεων και νοικοκυριών. Αυτό θα γίνει με την ενίσχυση του ενεργητικού των τραπεζών. Κλειδί γι' αυτό είναι η αντιμετώπιση του προβλήματος των κόκκινων δανείων, τα οποία ανέρχονται σήμερα στο 45% του συνόλου τους. Έτσι, εκτός των στόχων που έχουν ήδη τεθεί για τα πιστωτικά ιδρύματα και τα οποία θα πρέπει να τηρήσουν, η Κυβέρνηση θα προχωρήσει και τα δύο συστημικά σχέδια που έχουν εκπονηθεί από το Ταμείο Χρηματοπιστωτικής Σταθερότητας και την Τράπεζα της Ελλάδος. Παράλληλα, όμως, θα ενισχύσουμε και το παθητικό των τραπεζών. Η υλοποίηση της οικονομικής μας πολιτικής θα αποκαταστήσει την εμπιστοσύνη των αποταμιευτών στα πιστωτικά ιδρύματα, ωθώντας στην επιστροφή καταθέσεων και στην άντληση κεφαλαίων από τις διεθνείς αγορές. Ήδη, τα πρώτα δείγματα είναι ενθαρρυντικά. Πέμπτον: αποκρατικοποιήσεις. Τα τελευταία χρόνια σπαταλήθηκε πολύτιμος χρόνος και δοκιμάστηκε η αξιοπιστία της χώρας. Προγραμματική δέσμευσή μας είναι η επιτάχυνση του συμφωνηθέντος προγράμματος ιδιωτικοποιήσεων, πρόγραμμα όμως, που θα ενταχθεί σε μία εθνική αναπτυξιακή στρατηγική, η οποία μεταξύ άλλων θα ενισχύει το κοινωνικό αποτύπωμα. Θεωρούμε ότι οι αποκρατικοποιήσεις μπορούν να συμβάλουν στην ανάπτυξη της χώρας όταν εντάσσονται σε ένα εθνικό σχέδιο, διεξάγονται υπό όρους απόλυτης διαφάνειας και ενσωματώνουν την κοινωνική ανταποδοτικότητα. Δεν τις θεωρούμε μόνο ως μέσο αύξησης των δημοσίων εσόδων, αλλά κυρίως ως καταλύτη για τη βελτίωση της ανταγωνιστικότητας της οικονομίας, για την ενίσχυση της περιφερειακής και τοπικής ανάπτυξης, για τη δημιουργία πολλών, καλών, ποιοτικών θέσεων απασχόλησης. Έκτον: ακίνητη περιουσία. Η ιδιωτική ακίνητη περιουσία έχει απαξιωθεί εξαιτίας θεσμικών παρεμβάσεων της απελθούσας κυβέρνησης, ενώ στο πεδίο τη δημόσιας ακίνητης περιουσίας, όχι μόνο δεν επετεύχθη η βέλτιστη αξιοποίησή της, αλλά ούτε καν η αξιόπιστη καταγραφή και διαχείρισή της. Προγραμματική δέσμευσή μας είναι να αποκτήσει πάλι αξία το ακίνητο του κάθε Έλληνα. Τέσσερις είναι οι πυλώνες των παρεμβάσεων: Πρώτον, μείωση των φορολογικών βαρών με στόχο την αύξηση του διαθέσιμου εισοδήματος των νοικοκυριών και την αναθέρμανση της αγοράς. Δεύτερον, μείωση των διοικητικών βαρών με στόχο την καταπολέμηση της γραφειοκρατίας. Τρίτον, λήψη μέτρων θεσμικής θωράκισης της αγοράς ακινήτων με στόχο την ωρίμανση και την αναβάθμισή της στα μάτια της επενδυτικής κοινότητας. Τέταρτον, ανάδειξη της αξίας της δημόσιας περιουσίας μέσω της βέλτιστης αξιοποίησης αδρανών και απαξιωμένων περιουσιακών στοιχείων. Τέλος, έβδομον, οι σχέσεις μας με τις διεθνείς αγορές κεφαλαίων. Ακρογωνιαίος λίθος των προγραμματικών δεσμεύσεών μας είναι η αναβάθμιση της ελληνικής οικονομίας σε επενδυτική βαθμίδα, καθώς και η συστηματική, ποιοτική και με χαμηλό κόστος δανεισμού χρηματοδότηση της χώρας από τις αγορές, όπως έγινε την προηγούμενη εβδομάδα με την επιτυχημένη έκδοση του επταετούς ομολόγου, έκδοση, κύριε Τσίπρα, που πραγματοποιήθηκε με το χαμηλότερο επιτόκιο από τότε που η χώρα μπήκε στο ευρώ, στο μισό της αντίστοιχης έκδοσης του 2018. [[Χειροκροτήματα από την πτέρυγα της Νέας Δημοκρατίας]] Όπως δήλωσε και ο Εκτελεστικός Διευθυντής του Ευρωπαϊκού Μηχανισμού Στήριξης, η έκδοση αυτή - εντός εισαγωγικών - «συνιστά απόδειξη εμπιστοσύνης» των αγορών στις οικονομικές πολιτικές της νέας Κυβέρνησης. Παράλληλα, θα προχωρήσουμε και τις διαδικασίες που λεκτικά ξεκινήσατε εσείς για την αποπληρωμή δανείων του Διεθνούς Νομισματικού Ταμείου. Αυτός ο ενάρετος κύκλος με χαμηλό κόστος δανεισμού, με υλοποίηση διαθρωτικών παρεμβάσεων, με διόγκωση των επενδύσεων, με τόνωση της ρευστότητας, με υψηλότερους ρυθμούς ανάπτυξης θα ενισχύει διαρκώς την αξιοπιστία της χώρας. Όλα αυτά θα συμβάλουν στη βελτίωση της βιωσιμότητας του δημοσίου χρέους, οδηγώντας στη δυνατότητα μείωσης των πρωτογενών πλεονασμάτων. Συνεπώς, ό,τι είπαμε προεκλογικά το επαναλαμβάνουμε και σήμερα, εντός και εκτός Ελλάδος και βήμα - βήμα το υλοποιούμε με σοβαρότητα, τεκμηρίωση και αυτοπεποίθηση. Κυρίες και κύριοι συνάδελφοι, κλείνοντας, θέλω να πω ότι είναι ξεκάθαρο ότι η βιώσιμη ανάκαμψη της οικονομίας και η προώθηση της κοινωνικής και ατομικής ευημερίας προϋποθέτουν επιταχύνσεις για να καλύψουμε το χαμένο έδαφος. Προϋποθέτουν, όμως, όλες και όλοι να επιδεικνύουμε σοβαρότητα και αξιοπιστία μακριά από δημαγωγίες και λαϊκισμούς, υπευθυνότητα και διορατικότητα, μακριά από τυχοδιωκτισμούς και καιροσκοπισμούς. Προϋποθέτουν αποφασιστικότητα, αυτοπεποίθηση και αποτελεσματικότητα, μακριά από τυφλά πολιτικά παίγνια, ιδεοληψίες και ψευδαισθήσεις. Προϋποθέτουν σεμνότητα και μετριοπάθεια, μακριά από έπαρση και αλαζονεία. Προϋποθέτουν πολιτικό ήθος και ευπρέπεια, μακριά από ανούσια συνθήματα και πολιτικές εξαλλοσύνες. Ο δρόμος που επί χρόνια βαδίζουμε παραμένει δύσβατος και ανηφορικός. Εύκολες λύσεις δεν υφίστανται. Μαγικές συνταγές δεν υπάρχουν. Με ευθύνη, σας καλώ να εργαστούμε μεθοδικά, έξυπνα και σκληρά. Το χρέος απέναντι στην πατρίδα, τον Ελληνισμό και τις νεότερες γενιές μάς επιβάλλει να περπατήσουμε τον δρόμο προς το μέλλον, όλες και όλοι μαζί με εθνική αυτοπεποίθηση, με σχέδιο, με σκληρή δουλειά. Είμαι ρεαλιστικά αισιόδοξος ότι θα τα καταφέρουμε. Σας ευχαριστώ πολύ.
Καλείται στο Βήμα ο κ. Κυριάκος Μητσοτάκης, Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας.
Σας ευχαριστώ πολύ, κυρίες και κύριοι συνάδελφοι. Κυρίες και κύριοι Βουλευτές, ολοκληρώνεται απόψε η τριήμερη συζήτηση για τις Προγραμματικές Δηλώσεις της Κυβέρνησης, μία διαδικασία ανοικτή, δημοκρατική και σίγουρα πλούσια σε προβληματισμό, η οποία - επιτρέψτε μου να συμπεράνω - πήγε ένα βήμα μπροστά την ποιότητα του διαλόγου στο εθνικό Κοινοβούλιο. Και αυτό έγινε για δύο λόγους: Πρώτον, διότι για πρώτη φορά στα τελευταία χρόνια μίλησαν τόσοι πολλοί Βουλευτές, αλλά και η Αίθουσα της Ολομέλειας - γιατί είχα την ευκαιρία να παρακολουθήσω τη συζήτηση επί μακρόν - ήταν αρκετά γεμάτη. Και αυτό είναι παρήγορο για την επόμενη Βουλή. Η συζήτηση ήταν όντως τριήμερη, αντί για διήμερη. Και δώσαμε τη δυνατότητα και την πρώτη μέρα, αντί να υπάρχει απλά ένας μονόλογος του Πρωθυπουργού, να ακουστούν οι απόψεις και οι τοποθετήσεις των υπόλοιπων πολιτικών Αρχηγών. Βέβαια, παρακολουθήσαμε και τους Υπουργούς και αρκετούς από τους Υφυπουργούς να παρουσιάζουν αναλυτικά τον προγραμματισμό τους ανά κυβερνητικό τομέα. Τα κλίμα, κύριε Τσίπρα, κυρία Γεννηματά, κύριοι Αρχηγοί, ήταν όντως ήπιο. Χαιρετίζω αυτή την εκδήλωση κοινοβουλευτικού πολιτικού πολιτισμού. Είμαστε εδώ για να συζητήσουμε, για να διαφωνήσουμε, όπου χρειάζεται - και είμαι σίγουρος ότι θα διαφωνήσουμε σε πολλά - , αλλά όχι για να αντιδικήσουμε και σίγουρα όχι για να αναλωθούμε σε προσωπικές επιθέσεις. Έλειψαν οι πολλές άγονες αντιπαραθέσεις. Λίγοι μίζεροι αντιπολιτευτικοί παροξυσμοί υπήρξαν, αλλά δεν μπορώ ξεκινώντας να μην κάνω ένα πρώτο σχόλιο για την τοποθέτηση του Αρχηγού της Αξιωματικής Αντιπολίτευσης. Κύριε Τσίπρα, θα σας ζητήσω να μπείτε στη μηχανή του χρόνου και να προσγειωθείτε στο σήμερα. Στις 7 Ιουλίου έγιναν εκλογές και τις χάσατε. [[Χειροκροτήματα από την πτέρυγα της Νέας Δημοκρατίας]] Και επειδή κάνατε μία αναφορά σε μία σειρά από δημόσιες τοποθετήσεις μου, στις οποίες επιχειρηματολόγησα για το τέλος του λαϊκισμού στην Ελλάδα, τουλάχιστον σε αυτό τον εκλογικό κύκλο, οφείλω να σας πω ότι ψεύτες και λαϊκιστές δεν σας λέμε εμείς, σας είπε η πλειονότητα του ελληνικού λαού, η οποία τοποθετήθηκε με την ψήφο της την 7η Ιουλίου. [[Χειροκροτήματα από την πτέρυγα της Νέας Δημοκρατίας]] Και είναι καλό, ξέρετε, τώρα που έχετε αλλάξει ρόλο, να αλλάξετε και λογογράφο, διότι αν τα κάνατε όλα τόσο καλά όσο τα παρουσιάζατε, φαντάζομαι ότι το αποτέλεσμα των εκλογών θα ήταν διαφορετικό. Λίγη αυτογνωσία δεν βλάπτει, όταν έχετε υποστεί τρεις εκλογικές ήττες μέσα σε διάστημα έξι εβδομάδων. [[Χειροκροτήματα από την πτέρυγα της Νέας Δημοκρατίας]] Όμως, επανέρχομαι στο πολιτικό κλίμα το οποίο διαμορφώθηκε σε αυτή την Αίθουσα αυτές τις τρεις μέρες. Έχω πει πολλές φορές και ως Αρχηγός της Αντιπολίτευσης ότι ο σκοπός μας πρέπει να είναι να ξαναπάρει η πολιτική τη σωστή της θέση στη συνείδηση του πολίτη. Κυρίως, όμως, έχουμε όλοι μας και πρωτίστως οι Βουλευτές της κυβερνητικής πλειοψηφίας μια υποχρέωση, να δώσουμε ένα μήνυμα αισιοδοξίας ότι κάτι επιτέλους αλλάζει σε αυτή τη χώρα. Γιατί τώρα είναι η ώρα να κάνουμε πραγματικότητα την αυτοδύναμη Ελλάδα του 21ού αιώνα. Ενωμένοι το μπορούμε και θα το κάνουμε! [[Χειροκροτήματα από την πτέρυγα της Νέας Δημοκρατίας]] Η Βουλή αυτή πρέπει να γίνει ο καθρέφτης μιας χώρας που αλλάζει, μιας χώρας που αφήνει πίσω της την εποχή της οργής, της απαισιοδοξίας, της απόγνωσης και περνά στην εποχή της ελπίδας και της δημιουργίας. Επιτρέψτε μου και μια προσωπική αναφορά. Είμαι δεκαπέντε χρόνια Βουλευτής, αλλά για πρώτη φορά αισθάνθηκα σε αυτή την Αίθουσα ένα διαφορετικό, ένα πιο θετικό κλίμα. Και αυτό είναι χρέος όλων μας, όχι μόνο των Βουλευτών της Συμπολίτευσης, να το συντηρήσουμε. Ναι, ο λαός μάς εμπιστεύθηκε τις τύχες του στα χέρια μας. Η ευθύνη μας και η ευθύνη η δικιά μου προσωπικά είναι βαριά. Την αναλαμβάνουμε, όμως, με πλήρη συναίσθηση της σημασίας της αποστολής μας. Δεν θα διαψεύσουμε τις προσδοκίες των πολιτών. Λάθη θα γίνουν, αλλά δεν πρόκειται να αμφισβητηθεί ποτέ η προσήλωση στον κεντρικό στόχο. Και προσωπικά δεν θα επιτρέψω στον εαυτό μου να περάσει ούτε μία μέρα στην οποία δεν θα αξιοποιήσω τη δύναμη που μου έδωσαν οι πολίτες για να κάνω τη ζωή των Ελλήνων καλύτερη. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι Βουλευτές, από την πρώτη μου τοποθέτηση, την ανάγνωση των Προγραμματικών Δηλώσεων το Σάββατο, ήμουνα σαφής. Εξήγησα ότι προτιμώ τις πράξεις από τα πολλά λόγια. Απέφυγα την παράδοση των εξαιρετικά μακροσκελών Προγραμματικών Δηλώσεων, όχι γιατί δεν είχα πολλά να πω, αλλά γιατί σήμερα τα έργα μετράνε πολύ περισσότερο από τα λόγια. Είμαι ωστόσο βέβαιος ότι το κεντρικό μήνυμα το οποίο εκπέμφθηκε από αυτή την Αίθουσα σε αυτή την τριήμερη συζήτηση έχει φτάσει στην κοινωνία και ότι οι πολίτες, ανεξαρτήτως εάν μας επέλεξαν στις εκλογές της 7ης Ιουλίου, παρακολουθούν τα συγκεκριμένα βήματα τα οποία ακολουθούμε για να υλοποιήσουμε το πρόγραμμά μας. Βήμα πρώτο: Η χώρα αποκτά σταθερότητα στο εσωτερικό και αξιοπιστία στο εξωτερικό και η συνταγματική Αναθεώρηση θωρακίζει, ενισχύει ακόμα περισσότερο τη δημοκρατική ομαλότητα και ένας νέος εκλογικός νόμος προσφέρει αναλογικότητα και κυβερνησιμότητα. Ναι, κύριε Τσίπρα, όταν ένα κόμμα παίρνει 40% δικαιολογείται να έχει την απόλυτη Πλειοψηφία στο Κοινοβούλιο! [[Χειροκροτήματα από την πτέρυγα της Νέας Δημοκρατίας]] Μπορεί η εντολή του ελληνικού λαού να είναι για τέσσερα χρόνια, αλλά εμείς γνωρίζουμε και νομίζω το έχουμε αποδείξει αυτές τις πρώτες δεκαπέντε μέρες ότι δεν έχουμε μέρα για χάσιμο. Βήμα δεύτερο: Από την εποχή των φόρων και της φτώχειας, περνάμε στις επενδύσεις και στις δουλειές για όλους, για την παραγωγή νέου πλούτου προς όφελος όλων. Ο ΕΝΦΙΑ μειώνεται αμέσως. Ψηφίζεται το σχετικό νομοσχέδιο ως κατεπείγον την επόμενη εβδομάδα. [[Χειροκροτήματα από την πτέρυγα της Νέας Δημοκρατίας]] Και εδώ πραγματικά, κύριε Τσίπρα, πρέπει να σας πω ότι με αιφνιδιάσατε με το επιχείρημά σας περί δήθεν ελάφρυνσης των βαρών για τους πλούσιους, τους κατοίκους της Εκάλης. Κοιτάξτε να δείτε, κύριε Τσίπρα, όταν ελαφρύνουμε τον ΕΝΦΙΑ κατά 20% για όλες τις περιουσίες από τις 80.000 μέχρι το 1.000.000, στις οποίες οι περισσότερες είναι στο εύρος από τις 80.000 μέχρι τις 250.000, δεν αναφερόμαστε στους πλούσιους της Εκάλης. Αναφερόμαστε στη μεσαία τάξη, την οποία εσείς με την πολιτική σας εξοντώσατε. Και αυτή τη μεσαία τάξη θα στηρίξουμε, γιατί αυτή είναι η εντολή την οποία πήραμε από τον ελληνικό λαό! [[Χειροκροτήματα από την πτέρυγα της Νέας Δημοκρατίας]] Και επειδή προβληματιστήκατε ιδιαίτερα για τη διαπραγματευτική μας στρατηγική, για το πώς θα κινηθούμε, για την ανάγκη μείωσης των πλεονασμάτων, την οποία σας θυμίζω ότι πρώτος εγώ είχα θίξει στην ομιλία μου στη Διεθνή Έκθεση Θεσσαλονίκης το 2016, σας επαναλαμβάνω λοιπόν αυτό το οποίο είχα πει προεκλογικά, διότι στη δικιά μας την περίπτωση θα διακρίνετε απόλυτη συνέπεια λόγων και έργων. Είχα πει, λοιπόν, προεκλογικά, κύριε Τσίπρα, ότι η μείωση των πλεονασμάτων θα είναι εφικτή όταν αποδείξουμε έμπρακτα τη μεταρρυθμιστική μας δυναμική. Αυτό είχαμε πει προεκλογικά και σε αυτό εμμένουμε σήμερα. Και επειδή θα σπεύσετε να δώσετε συμβουλές διαπραγμάτευσης, θα σας θυμίσω και κάτι ακόμα. Τα έφερε έτσι η ιστορία, κύριε Τσίπρα, ώστε σε αυτή την Αίθουσα να βρίσκονται ταυτόχρονα επικεφαλής διαφορετικών Κοινοβουλευτικών Ομάδων, το δίδυμο της καταστροφής του πρώτου εξαμήνου του 2015, εσείς και ο κ. Βαρουφάκης! [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Και θα μας δώσετε εσείς συμβουλές για τις διαπραγματεύσεις, όταν το πρώτο εξάμηνο του 2015 συνδυάστηκε η αμετροέπεια, η αλαζονεία και η πρωτοφανής ανικανότητα, η πλήρης περιφρόνηση των ευρωπαϊκών θεσμών για να οδηγήσετε τη χώρα στο χείλος του γκρεμού, να κλείσετε τις τράπεζες, να φέρετε τρίτο μνημόνιο και να κάνετε τελικά υπό την πίεση των συνθηκών μια εντυπωσιακή κωλοτούμπα και έμεινε η Νέα Δημοκρατία όρθια να κρατήσει τη χώρα στην Ευρώπη. Οπότε, σας παρακαλώ, συμβουλές διαπραγμάτευσης από εσάς και τον κ. Βαρουφάκη η παράταξη αυτή δεν δέχεται! [[Ζωηρά και παρατεταμένα χειροκροτήματα από την πτέρυγα της Νέας Δημοκρατίας]] Τρίτο βήμα στο σχέδιο μας: Το κράτος μας αλλάζει και θεωρώ εξαιρετικά σημαντικό το γεγονός ότι το πρώτο μας νομοσχέδιο αφορά το επιτελικό κράτος και τον τρόπο με τον οποίο αντιλαμβανόμαστε τη λειτουργία της δημόσιας διοίκησης. Θα έχουμε την ευκαιρία τις επόμενες δύο εβδομάδες αναλυτικά να συζητήσουμε τις μεγάλες καινοτομίες, τις οποίες εισάγει αυτό το νομοσχέδιο, το οποίο έχετε σπεύσει να το απαξιώσετε χωρίς καν να το δείτε. Σας ρωτώ, λοιπόν, και εσάς και την κ. Γεννηματά, η οποία επανέφερε τη συζήτηση περί δήθεν κομματισμού στη δημόσια διοίκηση, λες και το δικό της το κόμμα δεν έχει κάποιο παρελθόν σε αυτή την υπόθεση: Τι καλύτερη απόδειξη υπάρχει ότι εμπιστευόμαστε, κ. Γεννηματά, τους δημοσίους υπαλλήλους από το να εκχωρούμε στους γενικούς διευθυντές, οι οποίοι επιλέγονται με αξιοκρατικές διαδικασίες - τις οποίες εσείς ξεκινήσατε, κύριε Τσίπρα - το δικαίωμα της υπογραφής για ατομικές πράξεις; Αυτή είναι η πραγματική αποκομματικοποίηση. Αυτή είναι η ουσιαστική εμπιστοσύνη στην επετηρίδα της δημόσιας διοίκησης, στους γενικούς διευθυντές, οι οποίοι θα έχουν τώρα τη δυνατότητα οι ίδιοι να αναλαμβάνουν την ευθύνη των πράξεών τους αντί να πρέπει όλα να καταλήγουν στον Υπουργό, ο οποίος προσθέτει την υπογραφή του, χωρίς καμμία ουσιαστική προστιθέμενη αξία, μόνο και μόνο για να βάλει συχνά το δικό του πολιτικό φίλτρο σε μια διοικητική απόφαση. Βήμα τέταρτο του σχεδίου μας. Παιδεία και υγεία καθίστανται απόλυτες προτεραιότητες, η πρώτη για να φέρει γνώση και δουλειά στους νέους και η δεύτερη για να γίνει ασπίδα κυρίως του πιο αδύναμου. Γι' αυτό ξεκινούν από εκεί προσλήψεις, μαζί με τις προσλήψεις που έχουμε εξαγγείλει και στην ασφάλεια. Αναφερθήκατε στους τεσσερισήμισι χιλιάδες εκπαιδευτικούς της ειδικής αγωγής. Πράγματι, αναγνώρισα στην πρώτη μου ομιλία ότι εσείς ξεκινήσατε αυτές τις προσλήψεις, μόνο που μας τις παραδίδετε ημιτελείς. Θα πρέπει να γίνει ένας τεράστιος αγώνας δρόμου από το Υπουργείο Παιδείας και από το ΑΣΕΠ, ώστε οι εκπαιδευτικοί αυτοί να βρίσκονται στις θέσεις τους όταν θα ξεκινήσει το σχολικό έτος. Ως προς τις δε προσλήψεις του τακτικού προσωπικού των εκπαιδευτικών, τις δέκα χιλιάδες πεντακόσιες, δεν υπάρχει ούτε ένα ευρώ εγγεγραμμένο στις πιστώσεις του προϋπολογισμού. Είναι πολύ εύκολο, λοιπόν, να εξαγγέλλετε προσλήψεις, όταν ξέρατε ότι θα χάσετε τις εκλογές, πολύ πιο δύσκολο να μπορέσουμε εμείς να τις υλοποιήσουμε. Θα δώσουμε, όμως, απόλυτη προτεραιότητα - όπως είπα και στην πρωτολογία μου, αλλά δεν το προσέξατε προφανώς - στην αντιμετώπιση του προβλήματος των αναπληρωτών καθηγητών και σε βάθος χρόνου το ζήτημα αυτό θα αντιμετωπιστεί, διότι είναι αδιανόητο σήμερα να υπάρχουν αναπληρωτές καθηγητές, οι οποίοι υπηρετούν τη δημόσια παιδεία για δέκα, δώδεκα, δεκαπέντε χρόνια και να εξακολουθούν να ζουν με την αβεβαιότητα της ετήσιας ανανέωσης της εργασιακής τους σχέσης. Βήμα πέμπτο, για το οποίο δεν είχατε πολλά πράγματα να πείτε και δεν μας ασκήσατε ιδιαίτερη κριτική. Γειτονιές επανέρχονται στους κατοίκους τους, οι αστυνομικοί βγαίνουν ξανά στους δρόμους και, ναι, οι φυλακές γίνονται πάλι φυλακές, διότι ασκήθηκε κριτική για το γεγονός ότι η αρμοδιότητα της σωφρονιστικής πολιτικής περνάει από το Υπουργείο Δικαιοσύνης στο Υπουργείο Προστασίας του Πολίτη, λες και δεν γνωρίζατε τόσα χρόνια τι συμβαίνει μέσα στις φυλακές, λες και δεν γνωρίζατε πόσοι άνθρωποι έχουν δολοφονηθεί εντός των ελληνικών φυλακών, λες και δεν γνωρίζετε ότι το οργανωμένο έγκλημα ουσιαστικά καθοδηγείται μέσα από τις φυλακές. Ναι, αναγκαζόμαστε να πάρουμε αυτό το μέτρο, διότι θα πατάξουμε την ανομία μέσα στις φυλακές, διότι για εμάς η ασφάλεια είναι απόλυτη πολιτική προτεραιότητα μη διαπραγματεύσιμη και θα κάνουμε ό,τι χρειάζεται, ώστε οι Έλληνες πολίτες να αισθάνονται ασφαλείς. [[Χειροκροτήματα από την πτέρυγα της Νέας Δημοκρατίας]] Βέβαια, φοιτητές και καθηγητές ανακτούν τα πανεπιστήμια. Το άσυλο της παρανομίας, των μολότοφ και των ναρκωτικών καταργείται αμέσως. [[Χειροκροτήματα από την πτέρυγα της Νέας Δημοκρατίας]] Είμαι πολύ περίεργος - διότι τέτοια ρύθμιση υπήρχε στον ν.4009, που ψηφίστηκε τότε από το ΠΑΣΟΚ και τη Νέα Δημοκρατία - τι θα κάνει τώρα το ΚΙΝΑΛ, διότι ακούω διάφορα ότι δήθεν σκέφτεστε να αλλάξετε θέση στο ζήτημα αυτό.
Ακούτε τη μονταζιέρα σας, κύριε Πρωθυπουργέ. Να ακούτε αυτά που λέμε εμείς στη Βουλή.
Εύχομαι σε αυτή τη μεγάλη τομή, η οποία θα επιτρέψει και πάλι στα πανεπιστήμια να επιστρέψουν στους φοιτητές, στους καθηγητές και στους εργαζόμενους, τουλάχιστον εσάς να σας έχουμε συμμάχους. Βήμα έκτο, η Ελλάδα καθίσταται ισχυρή και αξιόπιστη στην Ευρώπη και στον κόσμο. Επειδή άκουσα από αρκετούς Βουλευτές μια κριτική για το ζήτημα της Συμφωνίας των Πρεσπών και για δήθεν αλλαγή της στάσης μας, ακούστε: Είναι καλό να συνηθίσετε ότι από εδώ και στο εξής σε αυτή την Αίθουσα θα υπάρχει συνέπεια μεταξύ προεκλογικών λόγων και μετεκλογικών έργων. Είχα πει από αυτό εδώ το Βήμα ότι η Συμφωνία των Πρεσπών ήταν μια κακή και επιζήμια συμφωνία. Είχα προειδοποιήσει, όμως, από αυτό εδώ το Βήμα ότι άπαξ και κυρωθεί δεν αλλάζει μονομερώς. Επιβάλλεται να αγωνιστούμε για να αμβλύνουμε τις αρνητικές συνέπειές της, αξιοποιώντας ως μοχλό πίεσης τη διαδικασία ένταξης των Σκοπίων στην Ευρωπαϊκή Ένωση, στηρίζοντας τα μακεδονικά μας προϊόντα, τα οποία εσείς αφήσατε στην τύχη τους… [[Χειροκροτήματα από την πτέρυγα της Νέας Δημοκρατίας]] …και υλοποιώντας μια μεγάλη, παγκόσμια επικοινωνιακή καμπάνια για την αυθεντική, την ελληνική Μακεδονία. Αυτά είπα και αυτά θα κάνω! [[Χειροκροτήματα από την πτέρυγα της Νέας Δημοκρατίας]] Αν, κύριε Τσίπρα, δεν θέλετε να βάλετε πλάτη, γιατί θεωρείτε ότι η συμφωνία που υπογράψατε είναι τόσο σπουδαία, θα τα κάνουμε μόνοι μας. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, όλα αυτά δεν είναι παρά οι έξι προγραμματικές αλήθειες, για τις οποίες μίλησα στην πρωτολογία μου. Δρομολογούνται με δέκα νομοσχέδια, τα οποία θα γίνουν νόμοι του κράτους μέχρι το τέλος του έτους. Τα πρώτα τρία είναι τα νομοσχέδια για το επιτελικό κράτος. Η μείωση του ΕΝΦΙΑ και οι εκατόν είκοσι δόσεις και η αποκατάσταση της ομαλής διοίκησης των δήμων θα έχουν κατατεθεί στο εθνικό Κοινοβούλιο εντός των επόμενων δέκα ημερών και θα έχουν ψηφιστεί μέχρι τις 10 Αυγούστου. Στο τελευταίο νομοσχέδιο θα συμπεριλαμβάνεται και η κατάργηση του ασύλου της παρανομίας στα πανεπιστήμια. Η νομοθετική μας πρωτοβουλία, όμως, πλαισιώνεται και από τα πέντε εμβληματικά έργα, για τα οποία μίλησα πριν από δύο ημέρες, που είναι τα εξής: Η ενοποίηση και επέκταση του Αρχαιολογικού Μουσείου με το Μετσόβιο Πολυτεχνείο και την ιστορική Αρχαιολογική Σχολή. Τονίζω σε αυτό το σημείο ότι συζητάμε για μια επέκταση του μουσείου χωρίς μετεγκατάσταση της Αρχαιολογικής Σχολής. Άλλωστε, η γειτνίαση των δύο ιδρυμάτων αποτελεί πλεονέκτημα. Και γι' αυτό το συγκεκριμένο εγχείρημα θα συνεργαστούμε με τις πρυτανικές αρχές. Η κατεδάφιση των φυλακών Κορυδαλλού, ώστε να μετατραπεί η περιοχή σε πρότυπο άλσος, μια ανάσα για ολόκληρη την περιοχή. Έχω ήδη δώσει κατευθύνσεις στο Υπουργείο Προστασίας του Πολίτη να αναζητήσει έκταση εντός Αττικής, κοντά σε κεντρικούς δρόμους, στην οποία μπορεί να κατασκευαστεί μια νέα φυλακή, η οποία και θα υποδεχθεί τους κρατούμενους του Κορυδαλλού. Η αξιοποίηση των πρώην ανακτόρων του Τατοΐου ως ενός χώρου πολιτισμού, τουρισμού και άθλησης. Η μεταμόρφωση των παλιών Λιπασμάτων της Δραπετσώνας σε πάρκο πρασίνου αλλά και καινοτομίας. Τέλος, η συνολική αναβάθμιση της Διεθνούς Έκθεσης Θεσσαλονίκης, ώστε η Θεσσαλονίκη να γίνει εμπορικό, πολιτιστικό, οικονομικό κέντρο ολόκληρο τον χρόνο. Κυρίες και κύριοι Βουλευτές, συμμετέχοντας ενεργά σε αυτή την τριήμερη διαδικασία διαπίστωσα - φαντάζομαι ότι το διαπίστωσαν και πολλοί άλλοι - μια σχετική αμηχανία από πλευράς Αντιπολίτευσης. Οι καλοπροαίρετοι συνάδελφοι έθεσαν μια σειρά από ερωτήματα και είναι απολύτως λογικό να τίθενται ερωτήματα. Πιστεύω ότι και οι Υπουργοί αλλά κι εγώ προσωπικά απαντήσαμε σε όσα μπορούσαμε. Εξάλλου, μην ανησυχείτε. Σκοπεύω να κάνω χρήση της ώρας του Πρωθυπουργού, έτσι ώστε να μπορώ να απαντώ σε ερωτήσεις που θα κάνουν οι πολιτικοί Αρχηγοί, αλλά και μεμονωμένοι Βουλευτές. Δεν έχω αυτή τη στιγμή τον χρόνο να απαντήσω σε όλα τα πρόσθετα ερωτήματα, τα οποία έθιξαν οι πολιτικοί Αρχηγοί στη δευτερολογία τους. Θέλω, όμως, να σταθώ σε ένα συγκεκριμένο ζήτημα, το οποίο αφορά τη Δημόσια Επιχείρηση Ηλεκτρισμού. Κύριε Τσίπρα, όταν παραλάβατε τη ΔΕΗ, είχε κεφαλαιοποίηση 1,7 δισεκατομμύρια. Την παραδώσατε με κεφαλαιοποίηση η οποία ξεπερνούσε κατά λίγο τα 300 εκατομμύρια. Και επειδή θα σπεύσουν διάφοροι να πουν, όπως ο κ. Τσακαλώτος ή ο κ. Βαρουφάκης, ότι η κεφαλαιοποίηση μιας εταιρείας δεν είναι κατ' ανάγκη ένδειξη της οικονομικής της βιωσιμότητας, βέβαια δεν ξέρω πολλές εταιρείες να χάνουν το 80% της κεφαλαιοποίησής τους αν πηγαίνουν λαμπρά…
Χωρίς την ΑΔΜΗΕ ήταν δύο εταιρείες σε μία.
Αν συνέβαιναν όλα αυτά τα ωραία, φαντάζομαι, κύριε Τσακαλώτε…
Η ΑΔΜΗΕ δεν πιάνεται;
Φαντάζομαι ότι θα γνωρίζατε την έκθεση του ανεξάρτητου ορκωτού ελεγκτή, ο οποίος στην έκθεσή του γράφει ότι τα οικονομικά στοιχεία της εταιρείας υποδηλώνουν την ύπαρξη ουσιώδους αβεβαιότητας, η οποία ενδεχομένως θα εγείρει σημαντική αμφιβολία, σχετικά με τη δυνατότητα της εταιρείας και του ομίλου να συνεχίσουν τη δραστηριότητά τους. [[Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτή είναι η ΔΕΗ την οποία μας παραδώσατε, κύριε Τσίπρα, κύριε Τσακαλώτε και οι αρμόδιοι Υπουργοί. Και έχετε τεράστια ευθύνη για την καταστροφή της αξίας της μεγαλύτερης ελληνικής επιχείρησης! [[Χειροκροτήματα από την πτέρυγα της Νέας Δημοκρατίας]] Να είστε πιο φειδωλοί, λοιπόν στις ερωτήσεις σας και λίγο πιο αυτοκριτικοί για τα χάλια της ΔΕΗ, την οποία μας παραδώσατε σε αυτή την τραγική θέση! Δεσμεύομαι, λοιπόν, και απ' αυτό το Βήμα, όπως το έκανε και ο αρμόδιος Υπουργός, θα κάνουμε ό,τι χρειαστεί για να σώσουμε την επιχείρηση και να προστατεύσουμε τις θέσεις εργασίας κι αυτό θα γίνει χωρίς να αυξήσουμε τα τιμολόγια ηλεκτρικού ρεύματος για τους καταναλωτές! [[Χειροκροτήματα από την πτέρυγα της Νέας Δημοκρατίας]] Και αν χρειαστεί να πουληθούν και κάποια περιουσιακά στοιχεία για να μπορέσει να σωθεί η εταιρεία, θα το κάνουμε, διότι αλλιώς θα χρεοκοπήσει και θα μείνουν άνεργοι οι εργαζόμενοι και θα καταρρεύσει το ενεργειακό σύστημα της χώρας και θα φταίτε εσείς! [[Γέλωτες από την πτέρυγα του ΣΥΡΙΖΑ]] [[Χειροκροτήματα από την πτέρυγα της Νέας Δημοκρατίας]] Προσέξτε καλά, λοιπόν, όταν μιλάτε για τη ΔΕΗ. Διότι πίσω από αυτή την απίστευτη καταστροφή, την οποία προκαλέσατε, κρύβονται πολλές ευθύνες. Δεν χρειάζεται να πω κάτι περισσότερο. Αρκετοί συνάδελφοι μίλησαν χωρίς καν να έχουν ακούσει αυτά τα οποία είχα πει, έχοντας έτοιμες γραμμένες ομιλίες, χωρίς να λάβουν καν υπ' όψιν τις δικές μου τοποθετήσεις και τον τόνο τον οποίο ήθελα να δώσω στη συζήτηση. Και κάποιοι, λίγοι η αλήθεια είναι, Βουλευτές θέλησαν να επενδύσουν τις ενστάσεις τους με κριτήρια δήθεν ιδεολογικά. Θυμήθηκαν λοιπόν πάλι ταξικές πολιτικές, ανέσυραν τον υποτιθέμενο νεοφιλελευθερισμό των τεχνοκρατών. Έπεσαν έξω. Ήταν τα ίδια επιχειρήματα, τα οποία χρησιμοποιούσατε και πριν από τις εκλογές της 7ης Ιουλίου και οι πολίτες τα συνέτριψαν στην κάλπη. Η Νέα Δημοκρατία του 2019 εισηγείται στους Έλληνες έναν πραγματικά προοδευτικό δρόμο για το μέλλον της χώρας και αυτός τώρα είναι ο ρόλος μας. Η εντολή του λαού πριν από δεκαπέντε μέρες ήταν μία εντολή σαφής και ώριμη, να αλλάξουμε πορεία ερχόμενοι σε ρήξη με το παρελθόν και αφήνοντας πίσω τη διαχείριση της μιζέριας, διότι οι καιροί άλλαξαν και προφανώς οι ιδεολογικές διαφορές δεν καταργούνται. Κάτω από την πίεση, όμως, των γεγονότων μετατοπίζονται τα σύνορά τους. Γιατί η πραγματικότητα γίνεται όλο και πιο σύνθετη, ιδίως σε χώρες που έμειναν για πολύ καιρό πολύ πίσω, όπως η δικιά μας. Για παράδειγμα, άλλοτε το ζήτημα της ασφάλειας υπήρξε όντως ένα επιχείρημα επιβολής των νικητών στους ηττημένους. Όντως, υπήρξαν εποχές στην ελληνική ιστορία που υπήρξε το πρόσχημα της εξουσίας για να εδραιωθεί σε βάρος της δημοκρατίας. Σήμερα ωστόσο, το ίδιο θέμα έχει μεταβληθεί σε κεντρικό αίτημα του καθημερινού πολίτη και μάλιστα, του πιο αδύναμου πολίτη, της ηλικιωμένης γυναίκας που θέλει να κυκλοφορεί άφοβα στη γειτονιά της, του εμπόρου στο κέντρο της Αθήνας, που θέλει το μαγαζί του να μην είναι έρμαιο ληστών, του φοιτητή που θέλει να σπουδάζει ελεύθερος στη σχολή του αλλά και του συνταξιούχου, που απλά θέλει να κοιμάται ήσυχος κάθε βράδυ στο σπίτι του. Και ίδιες δραματικές μεταβολές συμβαίνουν και στο επίπεδο της οικονομίας. Κανείς πλέον, κεντροδεξιός, κεντροαριστερός, φιλελεύθερος, σοσιαλιστής δεν αμφισβητεί την ανάγκη για δίκαιη αναδιανομή του εθνικού προϊόντος και η ευημερία πρέπει να αφορά όλους και όχι μόνο λίγους. Όμως, είναι έωλο το επιχείρημα ότι νομοτελειακά για να υπάρξουν κάπου αυξήσεις πρέπει αναγκαστικά να υπάρχουν κάπου μειώσεις. Το πρόβλημα της χώρας είναι πώς θα παραχθεί πολύς περισσότερος νέος πλούτος, για να διανεμηθεί στη συνέχεια δίκαια. Η ανάπτυξη, λοιπόν, η ισχυρή ανάπτυξη είναι αυτή που αναδεικνύεται ως το νέο όριο μεταξύ συντήρησης και προόδου. Διότι, προσέξτε, με τη στασιμότητα τάσσονται πάντα και τα κατεστημένα συμφέροντα, όσοι δηλαδή, θέλουν να διατηρήσουν τη θέση ισχύος και τα προνόμιά τους σε νέες συνθήκες. Με άλλα λόγια η Ελλάδα αλλάζει, αλλάζει από κάτω, η ίδια η κοινωνία. Και η Νέα Δημοκρατία έρχεται να συνταχθεί με ρεύματα τα οποία είναι πια ξεκάθαρα πλειοψηφικά στην ελληνική κοινωνία, να γίνει η κυρίαρχη πολιτική έκφραση όσων ζητούν να κάνουμε ένα τολμηρό άλμα στο μέλλον, να δώσουμε ουσιαστικό περιεχόμενο στον όρο «προοδευτικός». Και σε όσους σπεύδουν να αναμασούν ιδεολογικές αντιπαραθέσεις περασμένων αιώνων, συνιστώ προσοχή. Κινδυνεύει ο λόγος τους να αντηχεί ως ηχώ από μια εποχή που πέρασε ανεπιστρεπτί. Κινδυνεύουν να μην τους ακούει πια κανένας. Δεν είμαστε εμείς μπροστά από την εποχή μας, όταν μιλάμε για τεχνολογική επανάσταση, για κλιματική αλλαγή. Απλά κάποιοι άλλοι έμειναν πίσω και δεν το έχουν καταλάβει. [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, αυτή πρέπει να είναι η οπτική της νέας Ελλάδος, μία θεώρηση στο φάσμα της οποίας θαμπώνουν δοξασίες του παρελθόντος και προβάλλει καθαρά το κρίσιμο ζητούμενο των καιρών και αυτό είναι μόνο ένα, το χειροπιαστό αποτέλεσμα. Η ιστορία εξάλλου διδάσκει ότι όταν οι Έλληνες συσπειρωθήκαμε γύρω από έναν τέτοιο μεγάλο στόχο, μεγαλουργήσαμε. Είναι ο φιλελεύθερος εκσυγχρονισμός, που πρώτος υπηρέτησε ο Ελευθέριος Βενιζέλος, ένα ρεύμα αναγέννησης που θα αναδείξει τελικά την καλή πλευρά του καθένα μας. Και αυτή ακριβώς είναι και η αντίληψη που διέπει τις Προγραμματικές Δηλώσεις της νέας Κυβέρνησης: Ενότητα, σχέδιο, κανόνες, δουλειά και κυρίως πρακτικές λύσεις. Τελειώνοντας την ομιλία μου, θα ήθελα να εξηγήσω αυτή την τελευταία αναφορά μου, με ένα συγκεκριμένο επίκαιρο, αλλά συνάμα τραγικά επώδυνο, παράδειγμα. Αύριο συμπληρώνεται ένας χρόνος από την εθνική τραγωδία στο Μάτι. Το κράτος μας τότε δεν αποδείχθηκε μόνο ανίκανο να προστατεύσει τόσες ζωές και περιουσίες, αποδεικνύεται, δυστυχώς, και ανήμπορο ακόμη και τώρα να επουλώσει κάποιες από τις μεγάλες πληγές. Στον ειδικό λογαριασμό αρωγής των πυρόπληκτων μέχρι σήμερα έχουν κατατεθεί 37,8 εκατομμύρια ευρώ, από δύο χιλιάδες επτακόσια εβδομήντα φυσικά ή νομικά πρόσωπα. Έναν χρόνο μετά, όμως, τα 31 εκατομμύρια λιμνάζουν - ναι, λιμνάζουν - με τις πρώτες εκταμιεύσεις να έγιναν άρον άρον λίγες μέρες πριν από τις εκλογές. Την ίδια ώρα από τα τετρακόσια εβδομήντα πέντε κτήρια προς κατεδάφιση, κατεδαφίστηκαν μόλις τα εξήντα ένα και αυτό με πρωτοβουλία κατασκευαστικών εταιρειών. Πολλοί από τους πληγέντες θέλουν να αγοράσουν άλλο ακίνητο, αλλά δεν μπορούν, γιατί πρέπει να έχει ολοκληρωθεί η κατεδάφιση ώστε να εισπράξουν την ενίσχυση. Εκκρεμεί ακόμη η αποψίλωση του αμιάντου, ο καθαρισμός οικοπέδου στον Νέο Βουτζά και τα έργα της περιφέρειας πλην των αντιδιαβρωτικών τα οποία έχουν προχωρήσει, αλλά και πολλά έργα της κεντρικής διοίκησης. Από τις δύο χιλιάδες τετρακόσιες τριάντα αιτήσεις αποκατάστασης, εκδόθηκαν εντολές μόνο για τετρακόσιες σαράντα. Έχουμε ήδη μια πλήρη εικόνα της κατάστασης, μια εικόνα για την οποία βέβαια δεν μπορεί να υπερηφανεύεται όποιος είχε την εξουσία μέχρι και πριν από δύο εβδομάδες. Η δική μας απάντηση θέλει να τιμήσει τη μνήμη των εκατόν δύο θυμάτων, να δώσει ένα ουσιαστικό χέρι βοηθείας στους πληγέντες και ναι, να διδαχθεί από τα λάθη του παρελθόντος, κυρίως, όμως, να στείλει το μήνυμα ότι το κράτος μπορεί να λειτουργήσει διαφορετικά. Μπορούμε να σηκώσουμε κεφάλι, μπορούμε να φέρουμε αποτέλεσμα, μπορούμε να γίνουμε καλύτεροι. Κατά συνέπεια, πρώτον, με πράξη νομοθετικού περιεχομένου, αμέσως μετά τη σημερινή ψηφοφορία, περιέρχεται στην κεντρική διοίκηση η δυνατότητα παρέμβασης σε συνθήκες φυσικών καταστροφών. Και αυτό θα επιτρέψει άμεσες κινήσεις υψηλής πολιτικής προτεραιότητας, αξιοποιώντας τα χρήματα του ειδικού λογαριασμού, με πρώτη κίνηση τον άμεσο καθαρισμό αυτού του οικοπέδου στο οποίο έχει συγκεντρωθεί τεράστια ποσότητα καύσιμης ύλης… [[Χειροκροτήματα από την πτέρυγα της Νέας Δημοκρατίας]] …για το οποίο η Γενική Γραμματεία της Κυβέρνησης έχει επικοινωνήσει ήδη με όλες τις μεγάλες κατασκευαστικές εταιρείες και τους έχει ζητήσει να καθαρίσουν το σχετικό οικόπεδο χωρίς καμμία επιβάρυνση για το ελληνικό δημόσιο, στο πλαίσιο της εταιρικής κοινωνικής ευθύνης. [[Χειροκροτήματα από την πτέρυγα της Νέας Δημοκρατίας]] Στην ίδια πράξη νομοθετικού περιεχομένου συγκροτείται ως νέος φορέας, μια αστική μη κερδοσκοπική εταιρεία. Σε αυτή συμμετέχουν με εκπροσώπους τους, πρώτα απ' όλα, οι σπουδαίοι εθελοντές της τοπικής κοινωνίας, τους οποίους χαιρετίζω και τους ευχαριστώ από καρδιάς για την αφοσίωση στο έργο τους. [[Χειροκροτήματα από την πτέρυγα της Νέας Δημοκρατίας]] Συμμετέχει το Ελεγκτικό Συνέδριο, το Γενικό Λογιστήριο του Κράτους, η Τράπεζα της Ελλάδος, το Τεχνικό Επιμελητήριο, τα Υπουργεία Περιβάλλοντος και Υποδομών και η Γενική Γραμματεία της Κυβέρνησης. Και αποστολή αυτού του νέου φορέα θα είναι η κατάρτιση ενός σχεδίου δράσης για την αποκατάσταση της περιοχής στο Μάτι, τον Νέο Βουτζά και της την Κινέτα - την έχουμε ξεχάσει, γιατί και αυτή έχει πληγεί - και οι εισηγήσεις αυτού του φορέα θα συνιστούν το επιχειρησιακό σχέδιο ανάπλασης της περιοχής που θα τεθεί σε ισχύ άμεσα. Και ναι, εμπιστευόμαστε την τοπική κοινωνία για το ζωντάνεμα της περιοχής στο Μάτι, να μας υποδείξουν αυτοί οι ίδιοι πού πρέπει να κατευθυνθούν τα χρήματα των δωρητών. Αυτό σημαίνει αλλαγή από κάτω προς τα πάνω. Αυτό σημαίνει να εμπιστευόμαστε τους πολίτες οι οποίοι πάνω απ' όλα γνωρίζουν οι ίδιοι τα δικά τους προβλήματα. [[Χειροκροτήματα από την πτέρυγα της Νέας Δημοκρατίας]] Τρίτον, το Υπουργείο Υγείας έχει ήδη μεριμνήσει ώστε οι συμπολίτες μας με βαριά εγκαύματα να μην έχουν μόνο πρόσβαση τα φάρμακα - σε αυτά είχαν ήδη πρόσβαση - αλλά και σε κάθε άλλη ιατρική παροχή, η οποία, δυστυχώς, δεν καλυπτόταν από τον κανονισμό του ΕΟΠΥΥ. Μιλάμε για πενήντα οκτώ συμπολίτες μας. Πολλοί γλίτωσαν στην κυριολεξία από του χάρου τα δόντια. Για πολλούς στις εντατικές ήταν σίγουρο ότι δεν θα επιζούσαν και όμως, κατάφεραν και έζησαν και ζουν σήμερα το δικό τους ξεχωριστό δράμα. Δεν έχουν μόνο εγκαύματα, τα οποία θα τους συνοδεύουν σε όλη τους τη ζωή, έχουν και μεγάλες χαρακιές στην ψυχή τους. Και το ελάχιστο που μπορούμε να κάνουμε είναι, με κάποιες απλές κινήσεις, να σταθούμε δίπλα τους και να τους πούμε ότι έχουν δικαίωμα να ελπίσουν ότι θα ξαναφτιάξουν τη ζωή τους. Και τέταρτον, αναθέτουμε στο ΤΕΕ τη χάραξη κατά προτεραιότητα ενός νέου πρότυπου σχεδίου για ολοκλήρωση στην περιοχή, ώστε να λυθούν προβλήματα δεκαετιών. Υπό κανονικές συνθήκες, αυτό θα χρειαζόταν από τρία ως πέντε χρόνια. Ζητώ να γίνει μέσα σε έναν χρόνο και να έχει ολοκληρωθεί πριν τη δεύτερη μαύρη επέτειο της τραγωδίας στο Μάτι. Κυρίες και κύριοι Βουλευτές, επέλεξα να κλείσω την ομιλία μου όχι με γενικές διακηρύξεις, όπως συνηθίζεται, αλλά μιλώντας για κάτι πολύ συγκεκριμένο, μιλώντας για το Μάτι. Γιατί ακριβώς αυτό συμβολίζει τον δρόμο της ανόρθωσης, με τη συμμετοχή όλων μας βάσει ενός μελετημένου σχεδίου. Αυτός είναι ο δρόμος που καλείται σήμερα να ακολουθήσει η Ελλάδα, με μια Κυβέρνηση σε ρόλο καταλύτη, που θα ενεργοποιήσει ουσιαστικά και δυναμικά όλες τις δημιουργικές δυνάμεις του τόπου. Η χώρα βρίσκεται σήμερα αντιμέτωπη με μια τεράστια πρόκληση, να υπερβεί ξεπερασμένες δοξασίες και να ενωθεί σε ένα μεγάλο ρεύμα δημοκρατίας, ανάπτυξης και εκσυγχρονισμού, σε ένα κύμα δημιουργίας και αναγέννησης εν ονόματι τελικά του ίδιου του μέλλοντός της. Και είναι στο χέρι μας, στο χέρι όλων μας, στο χέρι όλων των πολιτών η προσπάθεια αυτή να πετύχει, για να μπορέσουμε να γράψουμε εμείς οι ίδιοι τη δική μας ιστορία, ξεκινώντας από σήμερα, υπερψηφίζοντας τις Προγραμματικές Δηλώσεις της Κυβέρνησης. Είμαι πεπεισμένος ότι θα τα καταφέρουμε για τη φωτεινή Ελλάδα που όλοι αξίζουμε! Σας ευχαριστώ πολύ.
Κυρίες και κύριοι συνάδελφοι, κηρύσσεται περαιωμένη η συζήτηση επί των Προγραμματικών Δηλώσεων της Κυβερνήσεως και υπενθυμίζω προς το Σώμα ότι, σύμφωνα με το άρθρο 141 του Κανονισμού της Βουλής, θα επακολουθήσει ονομαστική ψηφοφορία με κλήση δι' εκφωνήσεως για την παροχή ψήφου εμπιστοσύνης της Βουλής προς την Κυβέρνηση, που θα διεξαχθεί σύμφωνα με τις διατάξεις των άρθρων 72 και 72Α του Κανονισμού της Βουλής. Οι παρέχοντες ψήφο εμπιστοσύνης στην Κυβέρνηση, μετά την εκφώνηση του ονόματός τους, απαντούν «ΝΑΙ». Οι αρνούμενοι ψήφο εμπιστοσύνης στην Κυβέρνηση, μετά την εκφώνηση του ονόματός τους, απαντούν «ΟΧΙ». Οι αρνούμενοι ψήφο δηλώνουν «ΠΑΡΩΝ». Καλούνται επί του καταλόγου ο Βουλευτής Θεσπρωτίας της Νέας Δημοκρατίας κ. Βασίλειος Γιόγιακας και η Βουλευτής Έβρου του Συνασπισμού Ριζοσπαστικής Αριστεράς κ. Αναστασία Γκαρά. Παρακαλώ να αρχίσει η ανάγνωση του καταλόγου.
Υπάρχει συνάδελφος ο οποίος δεν άκουσε το όνομά του; Κανείς. Κυρίες και κύριοι συνάδελφοι, σας ενημερώνω ότι στο Προεδρείο έχει έλθει επιστολή του συναδέλφου Βουλευτή κ. Γεωργίου Κουμουτσάκου, ο οποίος βρίσκεται σε αποστολή της Κυβερνήσεως στο εξωτερικό, με την οποία γνωστοποιεί την ψήφο του. Η ψήφος αυτή, σύμφωνα με το άρθρο 70Α του Κανονισμού της Βουλής, θα συνυπολογιστεί στην καταμέτρηση που θα ακολουθήσει. Η εν λόγω επιστολή θα καταχωριστεί στα Πρακτικά.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας επί των Προγραμματικών Δηλώσεων της Κυβερνήσεως του κ. Κυριάκου Μητσοτάκη για την παροχή ψήφου εμπιστοσύνης προς αυτή. [[ΑΛΛΑΓΗ ΣΕΛΙΔΑΣ]] [[Να μπει το πρωτόκολλο ονομαστικής ψηφοφορίας σελίδα 552α]] Εψήφισαν συνολικά 300 Βουλευτές. Στην Κυβέρνηση έδωσαν ψήφο εμπιστοσύνης, δηλαδή ψήφισαν «ΝΑΙ», 158 Βουλευτές. [[Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα]] Αρνήθηκαν να παράσχουν ψήφο εμπιστοσύνης, δηλαδή ψήφισαν «ΟΧΙ», 142 Βουλευτές. Ουδείς εψήφισε «ΠΑΡΩΝ», σύμφωνα με το παρακάτω πρωτόκολλο ονομαστικής ψηφοφορίας:
Συνεπώς η Κυβέρνηση έτυχε της ψήφου εμπιστοσύνης της Βουλής, όπως προβλέπουν τα άρθρα 84 του Συντάγματος και 141 του Κανονισμού της Βουλής. [[Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα]] Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδριάσεως.
Το Σώμα παρέσχε τη ζητηθείσα εξουσιοδότηση. Θα ήθελα να σας αναφέρω, κύριοι συνάδελφοι, ότι με την ολοκλήρωση της συζητήσεως επί των Προγραμματικών Δηλώσεων και την ψηφοφορία για την παροχή ψήφου εμπιστοσύνης προέκυψαν κάποια στατιστικά στοιχεία. Αυτά, κύριε Πρωθυπουργέ, δικαιώνουν την πρόταση που κάνατε για την κυριολεκτική τριήμερη διεξαγωγή της συνεδριάσεως. Η συζήτηση διήρκησε τρεις μέρες, 20, 21 και 22 Ιουλίου. Μίλησαν εκατόν οκτώ Βουλευτές, ενώ στις προγραμματικές δηλώσεις του 2015 και στις δύο φορές που είχαμε προγραμματικές, είχαν μιλήσει αντιστοίχως εβδομήντα τέσσερις και ενενήντα εννέα Βουλευτές. Μίλησαν έξι Κοινοβουλευτικοί Εκπρόσωποι, δύο πρώην Πρόεδροι Κοινοβουλευτικών Ομάδων, τριάντα τρεις Υπουργοί και για δύο φορές οι έξι Πρόεδροι των Κοινοβουλευτικών Ομάδων. Δηλαδή, συνολικά μίλησαν εκατόν πενήντα πέντε ομιλητές. Συνολικός χρόνος: τριάντα μία ώρες. Η προηγούμενη συζήτηση επί προγραμματικών δηλώσεων διήρκησε είκοσι εννιά ώρες. Η μέση διάρκεια των δεκαοκτώ συζητήσεων επί προγραμματικών δηλώσεων που διεξήχθησαν μεταπολιτευτικά και εκτυλίχθηκαν εντός των τριών ημερών ήταν περίπου είκοσι ώρες. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος λύεται η συνεδρίαση. Ώρα λήξης: 22.34΄.